(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΕ΄

Τετάρτη 13 Ιουνίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Ι. Κεφαλογιάννη και Ε. Φορτσάκη, σελ.
3. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Γέρακα, το 7ο Δημοτικό Σχολείο Αθήνας, το Σχολείο Δεύτερης Ευκαιρίας της Πάτρας, το 22ο Δημοτικό Σχολείο Βόλου, το 1ο Δημοτικό Σχολείο Αμπελώνα Λάρισας, το 23ο Δημοτικό Σχολείο Λάρισας, Αμερικανοί φοιτητές από το Hellenic American University, μέλη από τον Σύλλογο Κερκυραίων Ηλιούπολης και Όμορων δήμων "Οι Φαίακες", μαθητές από το Δημοτικό Σχολείο Νεολορούδας Θεσσαλονίκης, σελ.
4. Επί διαδικαστικού θέματος, σελ.
5. Επί προσωπικού θέματος, σελ.
6. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, στις 12 Ιουνίου του 2018 ποινική δικογραφία που αφορά στον Αναπληρωτή Υπουργό Οικονομικών Γεώργιο Χουλιαράκη, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019-2022 και λοιπές διατάξεις», σελ.
2. Αιτήσεις Αντισυνταγματικότητας που ετέθησαν από τους Βουλευτές κ.κ. Α. Λοβέρδο και Γ. Καρρά επί του σχεδίου νόμου του Υπουργείου Οικονομικών, σελ.
3. Συζήτηση και ψήφιση επί των ενστάσεων αντισυνταγματικότητας, σελ.
4. Κατάθεση Εκθέσεων Διαρκών Επιτροπών:

Οι Διαρκείς Επιτροπές Οικονομικών Υποθέσεων, Παραγωγής και Εμπορίου, Κοινωνικών Υποθέσεων και Δημόσιας Διοίκησης, Δημόσιας Τάξης και Δικαιοσύνης, καταθέτουν την έκθεσή τους στο σχέδιο νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεως - Μεσοπρόθεσμο Πλαίσιο Δημοσιονομικής Στρατηγικής 2019-2022 και λοιπές διατάξεις», σελ.
5. Κατάθεση σχεδίων νόμων:
 α) Οι Υπουργοί Παιδείας, Έρευνας και Θρησκευμάτων, Εξωτερικών, Οικονομικών, Πολιτισμού και Αθλητισμού και οι Υφυπουργοί Παιδείας, Έρευνας και Θρησκευμάτων και Εξωτερικών κατέθεσαν σήμερα, 13-6-2018, σχέδιο νόμου: «Κύρωση της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας της Γερμανίας και του Υπουργείου Παιδείας, Έρευνας και Θρησκευμάτων της Ελληνικής Δημοκρατίας για τη συνεργασία στον τομέα της νεολαίας και την προετοιμασία για την ίδρυση ενός Ελληνογερμανικού Ιδρύματος Νεολαίας, σελ.
 β) Οι Υπουργοί Εθνικής Άμυνας, Εξωτερικών, Δικαιοσύνης, Διαφάνειας και Ανθρωπίνων δικαιωμάτων και Οικονομικών κατέθεσαν σήμερα, στις 13-6-2018, τα εξής σχέδια νόμου:
 i. «Κύρωση της Τεχνικής Διευθέτησης μεταξύ των Υπουργείων Άμυνας της Ιταλικής Δημοκρατίας, του Βασιλείου της Ισπανίας, της Ελληνικής Δημοκρατίας και της Δημοκρατίας της Πορτογαλίας όσον αφορά στο βασισμένο στη SIAF Σχηματισμό Μάχης, με τη Συμμετοχή της Ελληνικής Δημοκρατίας και της Δημοκρατίας της Πορτογαλίας.», σελ.
 ii. «Κύρωση του Μνημονίου Κατανόησης μεταξύ του Υπουργού Άμυνας του Βασιλείου του Βελγίου, του Υπουργείου Άμυνας της Τσεχικής Δημοκρατίας, του Υπουργείου Άμυνας της Δανίας, του Υπουργείου Εθνικής Άμυνας της Ελληνικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργείου Εθνικής Άμυνας της Πορτογαλίας και του Υπουργείου Άμυνας του Βασιλείου της Ισπανίας που αφορά στην Πολυεθνική Συνεργασία για Κατευθυνόμενα Πυρομαχικά Ακριβείας Αέρος - Εδάφους καθώς και της επιγενόμενης 1ης Τροποποίησης αυτού.», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΤΩΝΙΟΥ Χ. , σελ.
ΒΑΡΕΜΕΝΟΣ Γ. , σελ.
ΒΕΝΙΖΕΛΟΣ Ε. , σελ.
ΒΟΡΙΔΗΣ Μ. , σελ.
ΓΕΩΡΓΙΑΔΗΣ Μ. , σελ.
ΔΕΝΔΙΑΣ Ν. , σελ.
ΔΡΑΓΑΣΑΚΗΣ Ι. , σελ.
ΚΑΚΛΑΜΑΝΗΣ Ν. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΡΑΣΑΡΛΙΔΟΥ Ε. , σελ.
ΚΑΡΡΑΣ Γ. , σελ.
ΚΟΥΤΣΟΥΚΟΣ Γ. , σελ.
ΚΟΥΤΣΟΥΜΠΑΣ Δ. , σελ.
ΚΡΕΜΑΣΤΙΝΟΣ Δ. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΤΑΣ Χ. , σελ.
ΜΠΑΚΟΓΙΑΝΝΗ Θ. , σελ.
ΜΠΑΡΚΑΣ Κ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΦΙΛΗΣ Α. , σελ.
ΣΚΡΕΚΑΣ Κ. , σελ.
ΣΤΑΪΚΟΥΡΑΣ Χ. , σελ.
ΤΡΑΓΑΚΗΣ Ι. , σελ.
ΤΣΑΚΑΛΩΤΟΣ Ε. , σελ.
ΦΑΜΕΛΛΟΣ Σ. , σελ.
ΦΙΛΗΣ Ν. , σελ.
ΦΩΤΙΟΥ Θ. , σελ.
ΧΑΡΑΚΟΠΟΥΛΟΣ Μ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΓΕΩΡΓΙΑΔΗΣ Μ. , σελ.
ΣΤΑΘΑΚΗΣ Γ. , σελ.
ΤΖΑΒΑΡΑΣ Κ. , σελ.

Γ. Επί του σχεδίου νόμου του Υπουργείου Οικονομικών:
ΑΪΒΑΤΙΔΗΣ Ι. , σελ.
ΑΜΥΡΑΣ Γ. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΑΝΤΩΝΙΟΥ Μ. , σελ.
ΑΡΑΜΠΑΤΖΗ Φ. , σελ.
ΒΑΡΕΜΕΝΟΣ Γ. , σελ.
ΒΕΝΙΖΕΛΟΣ Ε. , σελ.
ΒΛΑΧΟΣ Γ. , σελ.
ΒΟΡΙΔΗΣ Μ. , σελ.
ΒΟΥΛΤΕΨΗ Σ. , σελ.
ΒΟΥΤΣΗΣ Ν. , σελ.
ΓΕΩΡΓΑΝΤΑΣ Γ. , σελ.
ΓΕΩΡΓΙΑΔΗΣ Μ. , σελ.
ΓΙΟΓΙΑΚΑΣ Β. , σελ.
ΓΚΙΟΛΑΣ Ι. , σελ.
ΓΚΙΟΥΛΕΚΑΣ Κ. , σελ.
ΓΡΕΓΟΣ Α. , σελ.
ΔΕΝΔΙΑΣ Ν. , σελ.
ΔΗΜΑΡΑΣ Γ. , σελ.
ΔΗΜΟΣΧΑΚΗΣ Α. , σελ.
ΔΡΑΓΑΣΑΚΗΣ Ι. , σελ.
ΗΓΟΥΜΕΝΙΔΗΣ Ν. , σελ.
ΘΕΟΦΥΛΑΚΤΟΣ Ι. , σελ.
ΘΕΟΧΑΡΗΣ Θ. , σελ.
ΚΑΒΒΑΔΑΣ Α. , σελ.
ΚΑΜΑΤΕΡΟΣ Η. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΚΩΣΤΑΣ Ε. , σελ.
ΚΑΡΑΜΑΝΛΗ Ά. , σελ.
ΚΑΡΑΟΓΛΟΥ Θ. , σελ.
ΚΑΣΙΔΙΑΡΗΣ Η. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΑΤΣΗΣ Μ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΛΛΑΣ Χ. , σελ.
ΚΟΝΤΟΝΗΣ Χ. , σελ.
ΚΟΥΚΟΥΤΣΗΣ Δ. , σελ.
ΚΟΥΤΣΟΥΚΟΣ Γ. , σελ.
ΚΥΡΙΑΖΙΔΗΣ Δ. , σελ.
ΛΑΓΟΣ Ι. , σελ.
ΛΑΜΠΡΟΥΛΗΣ Γ. , σελ.
ΛΕΒΕΝΤΗΣ Β. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΩΛΑΚΟΥ Δ. , σελ.
ΜΑΡΔΑΣ Δ. , σελ.
ΜΑΥΡΩΤΑΣ Γ. , σελ.
ΜΙΧΑΛΟΛΙΑΚΟΣ Ν. , σελ.
ΜΠΑΚΟΓΙΑΝΝΗ Θ. , σελ.
ΜΠΑΛΑΟΥΡΑΣ Γ. , σελ.
ΜΠΑΛΩΜΕΝΑΚΗΣ Α. , σελ.
ΜΠΑΡΜΠΑΡΟΥΣΗΣ Κ. , σελ.
ΜΠΟΥΚΩΡΟΣ Χ. , σελ.
ΞΑΝΘΟΣ Α. , σελ.
ΟΥΡΣΟΥΖΙΔΗΣ Γ. , σελ.
ΠΑΠΑΗΛΙΟΥ Γ. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΝΑΤΣΙΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΟΛΑΚΗΣ Π. , σελ.
ΣΑΡΙΔΗΣ Ι. , σελ.
ΣΚΟΥΡΛΕΤΗΣ Π. , σελ.
ΣΚΟΥΡΟΛΙΑΚΟΣ Π. , σελ.
ΣΚΡΕΚΑΣ Κ. , σελ.
ΣΠΑΡΤΙΝΟΣ Κ. , σελ.
ΣΠΙΡΤΖΗΣ Χ. , σελ.
ΣΤΑΘΑΚΗΣ Γ. , σελ.
ΣΤΑΪΚΟΥΡΑΣ Χ. , σελ.
ΣΤΑΜΑΤΗΣ Δ. , σελ.
ΣΤΥΛΙΟΣ Γ. , σελ.
ΣΥΡΜΑΛΕΝΙΟΣ Ν. , σελ.
ΤΖΑΒΑΡΑΣ Κ. , σελ.
ΤΣΑΚΑΛΩΤΟΣ Ε. , σελ.
ΦΙΛΗΣ Ν. , σελ.
ΦΟΡΤΣΑΚΗΣ Θ. , σελ.
ΦΩΤΗΛΑΣ Ι. , σελ.
ΧΑΡΑΚΟΠΟΥΛΟΣ Μ. , σελ.
ΧΑΡΙΤΣΗΣ Α. , σελ.
ΧΑΤΖΗΣΑΒΒΑΣ Χ. , σελ.
ΧΟΥΛΙΑΡΑΚΗΣ Γ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Δ. Επί των ενστάσεων αντισυνταγματικότητας:
ΒΟΥΤΣΗΣ Ν. , σελ.
ΔΕΝΔΙΑΣ Ν. , σελ.
ΚΑΡΡΑΣ Γ. , σελ.
ΚΟΝΤΟΝΗΣ Χ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΑΥΡΩΤΑΣ Γ. , σελ.
ΠΑΝΑΓΙΩΤΑΡΟΣ Η. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΤΣΑΚΑΛΩΤΟΣ Ε. , σελ.

ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΚΟΥΜΟΥΤΣΑΚΟΣ Γ. , σελ.
ΜΑΝΙΟΣ Ν. , σελ.
ΜΠΑΡΚΑΣ Κ. , σελ.
ΜΠΓΙΑΛΑΣ Χ. , σελ.
ΜΠΟΥΡΑΣ Α. , σελ.
ΠΑΠΑΔΟΠΟΥΛΟΣ Α. , σελ.
ΣΤΑΜΑΤΗΣ Δ. , σελ.
ΣΥΝΤΥΧΑΚΗΣ Ε. , σελ.
ΣΥΡΜΑΛΕΝΙΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΕ΄

Τετάρτη 13 Ιουνίου 2018

Αθήνα, σήμερα στις 13 Ιουνίου 2018, ημέρα Τετάρτη και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-6-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΔ΄ συνεδριάσεώς του, της Δευτέρας 11 Ιουνίου 2018, σε ό,τι αφορά την ψήφιση στο σύνολο του σχεδίου νόμου: «Αναμόρφωση του δικαίου των ανωνύμων εταιρειών».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019 - 2022 και λοιπές διατάξεις».

Οι Διαρκείς Επιτροπές Οικονομικών Υποθέσεων, Παραγωγής και Εμπορίου, Κοινωνικών Υποθέσεων και Δημόσιας Διοίκησης, Δημόσιας Τάξης και Δικαιοσύνης, καταθέτουν την έκθεσή τους στο σχέδιο νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεως - Μεσοπρόθεσμο Πλαίσιο Δημοσιονομικής Στρατηγικής 2019 - 2022 και λοιπές διατάξεις».

Το ανωτέρω σχέδιο νόμου χαρακτηρίστηκε από την Κυβέρνηση ως επείγον και οι συναρμόδιες Διαρκείς Επιτροπές Οικονομικών, Παραγωγής και Εμπορίου, Κοινωνικών Υποθέσεων και Δημόσιας Διοίκησης αποδέχθηκαν κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής.

Η Διάσκεψη των Προέδρων αποφάσισε, στη συνεδρίασή της στις 8 Ιουνίου 2018, τη συζήτηση του νομοσχεδίου σε δύο συνεδριάσεις ενιαία, επί της αρχής, των άρθρων, των τροπολογιών και του συνόλου.

Συμφωνεί το Σώμα με την απόφαση της Διάσκεψης των Προέδρων;

**ΓΙΑΝΝΗΣ ΚΟΥΤΣΟΥΚΟΣ:** Όχι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς, κύριε Κουτσούκο, ατομικά ή ως εκπρόσωπος της Δημοκρατικής Συμπαράταξης;

**ΓΙΑΝΝΗΣ ΚΟΥΤΣΟΥΚΟΣ:** Ορθώς, σύμφωνα με τον Κανονισμό, επικαλείστε την απόφαση των επιτροπών. Οι επιτροπές, όμως, όταν αποφάσιζαν ότι το νομοσχέδιο θα συζητηθεί με τη διαδικασία του επείγοντος, δεν είχαν υπ’ όψιν τους ότι θα κατατεθούν τροπολογίες μετά το πέρας της συζήτησης. Αναφέρομαι ειδικά σε μία πάρα πολύ σοβαρή τροπολογία που αφορά τον ΕΝΦΙΑ.

Βεβαίως, η Ολομέλεια θα μπορούσε να αλλάξει την απόφαση των επιτροπών, αλλά φαντάζομαι ότι η Πλειοψηφία δεν θα το δεχτεί. Τουλάχιστον, δώστε μας τη δυνατότητα να τοποθετηθούμε ξεχωριστά στο τέλος της συζήτησης επί των τροπολογιών. Να μην μιλήσουμε, δηλαδή, μόνο μία φορά και να μας δώσετε τη δυνατότητα -επειδή η ενιαία συζήτηση δεν προβλέπει τη συζήτηση επί των άρθρων, όπως γνωρίζετε- πολύ σύντομα και με οικονομία του χρόνου να τοποθετηθούμε για τις τροπολογίες.

Πιστεύω ότι αυτό θα το δεχτεί και η Πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κουτσούκο, από τις τροπολογίες μία έχει απομείνει. Οι άλλες έχουν γίνει δεκτές.

Άρα είναι πολύ σύντομο το σχόλιο που μπορείτε να κάνετε και δεν θα ανοίξουμε άλλο γύρο για τις τροπολογίες. Αυτή είναι η πρότασή μου.

**ΓΙΑΝΝΗΣ ΚΟΥΤΣΟΥΚΟΣ:** Πολύ δημοκρατία έχει πέσει!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν είναι θέμα δημοκρατίας. Είναι θέμα διαδικασίας, που τη γνωρίζατε.

**ΙΩΑΝΝΗΣ ΤΡΑΓΑΚΗΣ:** Κυρία Πρόεδρε, θα ήθελα τον λόγο επί της διαδικασίας για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΙΩΑΝΝΗΣ ΤΡΑΓΑΚΗΣ:** Επειδή έχουμε συνηθίσει την τελευταία στιγμή οι Υπουργοί να φέρνουν τροπολογίες κατά τη διάρκεια της συζήτησης και μάλιστα, όχι μόνο τροπολογίες αλλά και νομοτεχνικές βελτιώσεις, οι οποίες είναι ολόκληρα νομοσχέδια -υπήρξε νομοτεχνική βελτίωση είκοσι εννέα σελίδων- θα ήθελα να ρωτήσετε τους κυρίους Υπουργούς εάν έχουν πρόθεση να καταθέσουν τέτοιες τροπολογίες ή νομοτεχνικές βελτιώσεις, για να ξέρουμε πώς θα τοποθετηθούμε.

Διότι εάν κατά τη διάρκεια της συζήτησης υπάρξει τέτοια κοινοβουλευτική απρέπεια, όπως την λέω εγώ, να ξέρουμε πώς θα τοποθετηθούμε.

Παρακαλώ, απευθύνετε το ερώτημα στους κυρίους Υπουργούς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι Υπουργοί, θέλετε να τοποθετηθείτε στο ερώτημα του κ. Τραγάκη;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχετε δίκιο, κύριε Πρόεδρε. Δεν είναι και η καλύτερη τακτική. Το κάνουν όλες οι κυβερνήσεις τα τελευταία χρόνια κάτω από την πίεση...

**ΙΩΑΝΝΗΣ ΤΡΑΓΑΚΗΣ:** Όχι σε τέτοια έκταση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Και εσείς με περισσότερες τροπολογίες. Έχω τα στοιχεία εδώ και μπορώ να τα καταθέσω.

Επί της ουσίας, όμως, θα σας πω ότι θα υπάρχει μία τροπολογία για τον ΕΝΦΙΑ, όπως συζητάμε τώρα, θα υπάρχει μία για τους οδηγούς ταξί κ.λπ. και θα υπάρχει μία για το ΤΧΣ, που θα είναι πολύ μικρή. Αυτές οι τρεις είναι. Δεν νομίζω ότι υπάρχει κάτι άλλο.

**ΓΙΑΝΝΗΣ ΚΟΥΤΣΟΥΚΟΣ:** Άρα, κυρία Πρόεδρε, δεν είναι μία, αλλά τρεις.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Του ΕΝΦΙΑ έχει κατατεθεί από χθες το βράδυ, όπως μου λένε.

Άρα, κύριε Κουτσούκο, είχατε όλο το βράδυ να τη διαβάσετε και να σχολιάσετε σήμερα.

**ΙΩΑΝΝΗΣ ΤΡΑΓΑΚΗΣ:** Κυρία Πρόεδρε, παρακαλώ τον λόγο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτά ήταν ήδη γνωστά. Δεν λέει καινούργιες τροπολογίες.

**ΙΩΑΝΝΗΣ ΤΡΑΓΑΚΗΣ:** Κυρία Πρόεδρε, θα ήθελα και πάλι τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Τραγάκη, έχετε τον λόγο.

**ΙΩΑΝΝΗΣ ΤΡΑΓΑΚΗΣ:** Το συζητούμενο νομοσχέδιο, κύριε Υπουργέ, δεν είναι μόνο δικής σας αρμοδιότητας αλλά και άλλων τριών Υπουργών. Και όχι μόνο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σας είπα ότι είναι από όλα τα Υπουργεία.

**ΙΩΑΝΝΗΣ ΤΡΑΓΑΚΗΣ:** Από όλα τα Υπουργεία είπατε; Εντάξει. Ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για παράδειγμα, τα αυτοκίνητα είναι του κ. Σπίρτζη.

**ΑΘΑΝΑΣΙΟΣ ΠΑΦΙΛΗΣ:** Κυρία Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Το πρώτο που θέλουμε να σημειώσουμε είναι ότι έχει παγιωθεί, πλέον, η απόφαση της Κυβέρνησης να φέρνει νομοσχέδια -και μάλιστα πολύ σοβαρά και πολύ μεγάλα- με τη διαδικασία του επείγοντος και αυτό είναι απαράδεκτο. Άλλα έλεγε και άλλα κάνει, ως συνήθως.

Το δεύτερο που θέλουμε να σημειώσουμε ιδιαίτερα, είναι ότι δεν μπορεί να συνεχιστεί αυτό το πράγμα, επί της αρχής και επί των άρθρων η συζήτηση συνέχεια. Είναι αδύνατον να αναλύσουμε και να τοποθετηθούμε στα τόσα πολλά άρθρα που έχουν. Και ενώ βάζουμε το θέμα συνέχεια, είναι σαν μιλάμε σε ώτα μη ακουόντων, όπως λένε. Είναι απαράδεκτο αυτό το πράγμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε δίκιο, κύριε Παφίλη. Ελπίζουμε ότι μετά τον Αύγουστο δεν θα επαναληφθεί.

**ΑΘΑΝΑΣΙΟΣ ΠΑΦΙΛΗΣ:** Κάθε φορά αυτό ακούμε, «έχετε δίκιο, την επόμενη…», «έχετε δίκιο, την επόμενη…». Όμως, αυτό συνεχίζεται!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν το ακούτε. Δεν θα υπάρξει άλλο τέτοιο νομοσχέδιο.

**ΑΘΑΝΑΣΙΟΣ ΠΑΦΙΛΗΣ:** Μετά τον Αύγουστο, ναι, θα φύγει το μνημόνιο και θα μείνουν όλοι οι νόμοι, οπότε θα είμαστε εντάξει!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Συμφωνεί το Σώμα στην πρόταση για τη διαδικασία;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα συνεφώνησε.

**ΑΝΔΡΕΑΣ ΛΟΒΕΡΔΟΣ:** Κατά πλειοψηφία, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, πάντα. Εννοείται.

**ΙΩΑΝΝΗΣ ΤΡΑΓΑΚΗΣ:** Να το πείτε, «κατά πλειοψηφία».

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό είναι δεδομένο, κύριε Τραγάκη. Δεν υφαρπάζω συναινέσεις. Το ξέρουμε. Ήδη είπατε τις διαφωνίες σας. Είναι γνωστό.

Κυρίες και κύριοι συνάδελφοι, έχουν κατατεθεί δύο αιτήσεις αντισυνταγματικότητας. Τις έχετε υπ’ όψιν σας. Δεν ξέρω αν τις έχει όλο το Σώμα, αλλά τις έχουν οι επικεφαλής των κομμάτων. Η μία είναι του κ. Γεωργίου Καρρά και η άλλη του κ. Λοβέρδου. Μέχρι να τις μοιράσουμε θα πούμε και το σημείο στο οποίο θα αναπτυχθούν.

Παρακαλώ να διανεμηθούν.

Μέχρι να διανεμηθούν οι ενστάσεις, θα σας τις διαβάσω για να κερδίσουμε χρόνο.

Ο κ. Λοβέρδος ως Κοινοβουλευτικός Εκπρόσωπος υποβάλλει αντιρρήσεις ως προς τη συνταγματικότητα του άρθρου 80 και του άρθρου 109 παράγραφος 2, σημείο 2Α.2. Προσβαλλόμενες συνταγματικές ρυθμίσεις από το άρθρο 80 του σχεδίου νόμου, τα άρθρα 65, 109 και 102 του Συντάγματος και για το άρθρο 109 παράγραφος 2 σημείο 2Α.2, το άρθρο 106 παράγραφος 1 του Συντάγματος. Αυτή είναι η ένσταση του κ. Λοβέρδου.

Επίσης, η προβολή αντιρρήσεων του κ. Καρρά έχει ως εξής:

«Σύμφωνα με το άρθρο 6 παράγραφος 3 του ν.3869/2010, που αφορά τα υπερχρεωμένα φυσικά πρόσωπα: “Οι απαιτήσεις των ιδιωτών πιστωτών που είναι εξασφαλισμένες με ειδικό προνόμιο ή εμπράγματο δικαίωμα, συνεχίζουν να εκτοκίζονται μέχρι την έκδοση οριστικής απόφασης επί της αιτήσεως με επιτόκιο ενήμερης οφειλής. Οι λοιπές απαιτήσεις παύουν με την κοινοποίηση της αίτησης να παράγουν νόμιμους ή συμβατικούς τόκους. Οι οφειλές αυτές θεωρούνται ληξιπρόθεσμες και υπολογίζονται με την τρέχουσα κατά τον χρόνο κοινοποίησης της αίτησης αξίας τους”.

Με τη νομοθετική αυτή ρύθμιση εκδηλώνεται η πρόνοια του νομοθέτη προς τον οφειλέτη, να μην επιβαρύνεται η οικονομική του κατάσταση με επιπλέον τόκους κατά το στάδιο της επιδικίας. Εξαιτίας της αδιακρίτου διατυπώσεώς της, ακόμη και αν απορριφθεί οριστικά ή τελεσίδικα η αίτηση υπαγωγής στον νόμο, δεν προβλέπεται να καταλογίζονται αναδρομικά επιπλέον τόκοι, όπως η διαφορά με τον υψηλότερο τόκο υπερημερίας, στην περίπτωση της ενήμερης οφειλής, ή τόκοι υπερημερίας στις περιπτώσεις της παύσης της τοκογονίας.

Με την παράγραφο 5 του προτεινόμενου άρθρου 60 του σχεδίου νόμου προβλέπονται τα εξής: Στο τέλος της παραγράφου 3 του άρθρου 6 του ν.3869/2010 προστίθεται ένα εδάφιο ως εξής: “Η παύση ή ο περιορισμός της τοκογονίας κατά τα πρώτα δύο εδάφια θεωρείται ότι ουδέποτε επήλθαν, αν η αίτηση απορριφθεί τελεσίδικα”. Κατά δε την αιτιολογική έκθεση του νομοσχεδίου, η διάταξη προτείνεται, καθώς κατά την ίδια άποψη της αιτιολογικής έκθεσης «δεν επιτρέπεται να ωφελείται ο οφειλέτης μόνο και μόνο από το γεγονός ότι άσκησε μια αίτηση απορριπτέα είτε επειδή δεν συντρέχουν οι προϋποθέσεις προστασίας του βάσει του ν.3869/2010 είτε επειδή η αίτησή του βαρύνεται με τυπικές πλημμέλειες που την καθιστούν απαράδεκτη».

Κυρίες και κύριοι συνάδελφοι, βλέπω ότι ολοκληρώθηκε η διανομή των ενστάσεων. Σταματάω, λοιπόν, την ανάγνωση, ώστε να μπούμε στη σχετική συζήτηση.

Κύριοι συνάδελφοι, που προβάλλετε αντιρρήσεις συνταγματικότητας και ζητάτε να αποφανθεί η Βουλή, θα εφαρμόσουμε την παράγραφο 2 του άρθρου 100 του Κανονισμού της Βουλής. Σύμφωνα με αυτό έχουν δικαίωμα να μιλήσουν ο λέγων, ο αντιλέγων, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι και οι αρμόδιοι Υπουργοί, κάθε ένας για πέντε λεπτά της ώρας.

Δίνω κατευθείαν τον λόγο στον κ. Καρρά, που έχει και την πιο μακροσκελή ένσταση, για να την παρουσιάσει συνοπτικά.

Κύριε Καρρά, έχετε τον λόγο για πέντε λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, υπάρχει το εξής ζήτημα και θα αναφερθώ περιληπτικά, μετά την ανάγνωση της ενστάσεώς μου, στην οποία προβήκατε.

Ο προηγούμενος νόμος από το 2010, πάγια, χωρίς να έχει μεταβληθεί, επέτρεπε από τη στιγμή που υποβαλλόταν η αίτηση για την υπαγωγή στις προστατευτικές διατάξεις του νόμου για τα υπερχρεωμένα νοικοκυριά, ως προς μεν τις απαιτήσεις που ήταν εξασφαλισμένες, το χρέος να υπολογίζεται με τόκο ενήμερης οφειλής, δηλαδή, με το συμβατικό, ενώ ως προς τις λοιπές απαιτήσεις, τις μη εξασφαλισμένες, διεκόπτετο η τοκογονία μέχρι τη λήξη της επιδικίας.

Ο νόμος ο ίδιος δεν είχε πουθενά καμμία διάταξη που να λέει ότι μετά τη λήξη της επιδικίας, υπολογίζονται αναδρομικά τόκοι, που σημαίνει ότι το προνόμιο το οποίο παρείχε, ήταν απόλυτο και χωρίς αμφισβήτηση.

Σήμερα έρχεται η διάταξη με το προτεινόμενο νομοσχέδιο στο άρθρο 60 παράγραφος 5 και λέει: «Σε περίπτωση απόρριψης της αίτησης, τότε υπολογίζονται αναδρομικά τόκοι υπερημερίας». Δηλαδή, επιβαρύνεται η οφειλή, αν είναι εμπραγμάτως εξασφαλισμένη με τη διαφορά του τόκου, του συμβατικού προς τον τόκο υπερημερίας, ο οποίος είναι του 2%, 2,5% επιπλέον, ενώ ως προς τις οφειλές που δεν ήταν εξασφαλισμένες, όπως είναι η περίπτωση από καταναλωτικά δάνεια ή κάρτες, επιβαρύνονται με τον τόκο υπερημερίας.

Συνεπώς, τι σημαίνει αυτό; Σημαίνει -το λέω ως παράδειγμα- ότι αν έχουμε μια οφειλή 100.000 προς μια τράπεζα και απορριφθεί η αίτηση, τότε πλέον θα επιβαρυνθεί στη διάρκεια των πέντε ή επτά ετών, που είναι ο συνήθης χρόνος επιδικίας, και το ποσό το 100.000 θα πάει 135.000, 140.000 κατ’ ελάχιστον αναδρομικά και απρόοπτα. Γιατί λέω «απρόοπτα»; Δεν θα υπήρχε καμμία ανάγκη να τεθεί διάταξη στον νόμο που προτείνει η Κυβέρνηση, εάν αυτό υπήρχε. Δεν είναι αληθές ότι η παύση της τοκογονίας αναβίωνε. Δεν υπάρχει τίποτα από αυτό.

Έρχεται, λοιπόν, σήμερα η Κυβέρνηση να κάνει δύο πράγματα. Πρώτον, να επιβάλει αναδρομική τοκοδοσία για απροσδιόριστο χρόνο ετών. Και εδώ, αν θέλετε, τίθεται και ένα θέμα αστικού δικαίου, διότι η παραγραφή των τόκων είναι πενταετής. Στην περίπτωση εκείνη που έχουμε επτά, οκτώ χρόνια επιδικίας, θα επιβάλλουμε τόκους για πέντε, επτά, οκτώ χρόνια, κατά παράβαση γενικών αρχών του δικαίου;

Επιπλέον, ο νόμος, όπως γίνεται, δεν κάνει καμμία διάκριση για τους λόγους απόρριψης της αίτησης. Οι λόγοι απόρριψης της αίτησης μπορεί να είναι από τη δολιότητα, ενδεχόμενα, του αιτούντος, μέχρι ακόμα και τυπικά σφάλματα του νομικού παραστάτη του. Ξέχασε, φερ’ ειπείν, να καταθέσει ένα δικαιολογητικό. Η αυστηρότητα του νόμου οδηγεί τον δικαστή σε απόρριψη. Αυτό, όμως, έχει πλέον έναν τιμωρητικό χαρακτήρα για τον λόγο ότι επιβαρύνει υπέρμετρα τον οφειλέτη, ο οποίος είχε προβλέψει και εμπιστεύεται την νομοθεσία του ελληνικού κράτους, η οποία ήταν καθαρή και απόλυτη, ότι του έδινε ένα προνόμιο να μην έχει υποχρέωση τόκων. Και έρχεται αναδρομικά σήμερα η Κυβέρνηση και λέει «θα πληρώνεις».

Επιπλέον δε, αυτή η ρύθμιση έχει και μία άλλη διάσταση η οποία με ενοχλεί περισσότερο. Ουσιαστικά δίνει μια ασυλία στις τράπεζες, μια ακόμη μορφή ασυλίας! Οι τράπεζες, δηλαδή, επιχειρούσαν πάντοτε να επιβάλλουν τόκους, όταν δεν το έπαιρνε είδηση ο οφειλέτης ή δεν είχε νομική παράσταση, κατά το στάδιο, τουλάχιστον, του συμβιβασμού ή της διευθέτησης του δανείου να συνυπολογίζουν επιπλέον τόκους υπερημερίας. Αυτό πλέον το παράνομο που δεν προβλεπόταν, το νομιμοποιεί σήμερα η Κυβέρνηση διά της διατάξεως που προτείνει.

Τίθενται λοιπόν, ζητήματα: Η ασφάλεια του δικαίου. Το κράτος δικαίου το οποίο έχει συνταγματική κάλυψη. Η προστασία του ανθρώπου. Η οικονομική ελευθερία. Αυτά είναι ζητήματα, τα οποία εγώ θεωρώ ότι προσβάλλονται από αυτή τη ρύθμιση και για να το εξειδικεύσω πιο πολύ, η ασφάλεια δικαίου διατρέχει ολόκληρο το δικαιϊκό σύστημα.

Καλείται, λοιπόν, ο μη γνωρίζων, ο αδαής, πολλές φορές, οφειλέτης, ο οποίος έχει υποβληθεί στη διαδικασία του νόμου Κατσέλη -έρχεται η απόρριψη της αίτησης για χίλιους δύο λόγους, απ’ τα στατιστικά στοιχεία που γνωρίζουμε όλοι μέχρι το 35%, 40% περίπου ικανοποιείται, οι άλλοι λόγω των αυστηρών προϋποθέσεων του νόμου απορρίπτονται σωρηδόν ή εξαναγκάζονται, πιεζόμενοι από τις τράπεζες ότι θα οδηγηθούν σε πλειστηριασμούς οι περιουσίες τους, να παραιτηθούν της αιτήσεως- να ανατρέψει την οικογενειακή, κοινωνική, οικονομική του κατάσταση με κατά 50% αύξηση του δανείου του. Αυτό, λοιπόν, προσβάλλει την ασφάλεια δικαίου και την αρχή του κράτους δικαίου.

Δεν είναι δίκαιο ένα κράτος το οποίο παρέχει ένα προνόμιο επί οκτώ χρόνια -ο νόμος Κατσέλη ισχύει από το 2010, και είναι νόμος του ΠΑΣΟΚ, όπως σωστά μου υπενθυμίζει ο κ. Κρεμαστινός- αυτό να το ανατρέπει και να έρχεται διά μιας πράξεως να επιβαρύνεται απλώς και μόνο για να νομιμοποιήσουμε αυθαίρετες αξιώσεις τραπεζών

.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Η προστασία του ατόμου -μένω σε αυτό μόνο, κυρία Πρόεδρε- πρέπει να είναι γενική και όχι όταν έχουμε συμφωνήσει με τους θεσμούς και το έχουν κάνει δεκτό ή μας το έχουν υποδείξει να ακυρώνεται η προστασία. Το Σύνταγμα επικρατεί των όποιων συμφωνιών της Κυβέρνησης.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, θέλετε τώρα να μιλήσετε κι εσείς για τη δική σας ένσταση;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Μία-μία να τις συζητήσουμε, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να κάνουμε και άλλο κύκλο; Έχουμε πει ότι πρέπει αύριο μέχρι τις 15.00΄ να έχει ψηφιστεί το νομοσχέδιο. Πρέπει να εκφραστούν οι Βουλευτές που θα γραφτούν. Σε πόσο χρόνο θα μιλήσουν; Με αυτή την έννοια. Δεν νομίζω ότι θα δημιουργηθεί ζήτημα. Θα υπάρχει, άλλωστε, και μια ανεκτικότητα από το Προεδρείο.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, ευχαριστώ πάρα πολύ.

Κυρίες και κύριοι Βουλευτές, αν κανείς μετρήσει τις αποφάσεις των δικαστηρίων, με βάση τις οποίες κηρύχθηκαν νόμοι της Κυβέρνησης ΣΥΡΙΖΑ -ΑΝΕΛ αντισυνταγματικοί, θα δει ότι αυτές οι αποφάσεις είναι περισσότερες από τις ενστάσεις αντισυνταγματικότητας που έχουν κατατεθεί στην Εθνική Αντιπροσωπεία. Σημαίνει αυτό ότι η Εθνική Αντιπροσωπεία αυτή την εποχή που είμαστε εμείς Αντιπολίτευση με πολλή φειδώ αντιμετωπίζει το θέμα. Διαβάστε τι λέει η Διεύθυνση Επιστημονικών Μελετών, σε πόσα θέματα κάνει παρατηρήσεις. Και θα μπορούσαμε, αν εμείς ήμασταν εσείς, όλη τη συνεδρίαση σήμερα να τη φάμε για αυτά. Όχι λέμε. Μίλησε ο συνάδελφος κ. Καρράς με πολύ συγκεκριμένο τρόπο για ένα θέμα. Εγώ θα θέσω άλλα δύο. Το ένα μάλιστα απασχόλησε ιδιαιτέρως τις επιτροπές που συνεδρίαζαν τις προηγούμενες μέρες. Και για τα τρία ενημερώσαμε χθες με δική μου παρέμβαση στη συνεδρίαση των επιτροπών και προειδοποιήσαμε την Κυβέρνηση μήπως κάποια αλλαγή μπορεί να κάνει για να αποφύγουμε αυτή τη συζήτηση. Δεν υπήρξε αντίδραση. Συνεπώς τώρα αναπτύσσουμε τα επιχειρήματά μας.

Πρώτο και σοβαρότερο και πολιτικότερο για εσάς της Πλειοψηφίας το θέμα του άρθρου 109, παράγραφος 2, όπου ενσωματώνεται στο δίκαιό μας η σχετική σύμβαση, η σχετική συμφωνία. Σημείο 14, 2α2. Διαβάστε το, κυρίες και κύριοι Βουλευτές. Και για να μην χάνουμε χρόνο, να σας το πω με λίγα λόγια εγώ. Σε αυτή τη ρύθμιση η Κυβέρνησή σας βάζει εγγύηση περιουσία του ελληνικού δημοσίου που έχει υπαχθεί στο υπερταμείο του ενός αιώνα σας. Μεταξύ πολλών άλλων, και τις μετοχές των επιχειρήσεων κοινής ωφέλειας: ΕΥΔΑΠ, τα Ελληνικά Πετρέλαια, το Φυσικό Αέριο, τις μετοχές που έχουμε στον ΟΤΕ, τη ΔΕΗ, κ.λπ., κ.λπ., κ.λπ..

Στο άρθρο 106, παράγραφος 1 του Συντάγματος, ακούμπησε όλη η μεταπολιτευτική συζήτηση για τις δυνατότητες παρέμβασης του κράτους στην οικονομία. Όλη, με αρχή τις κρατικοποιήσεις που έκανε το ΠΑΣΟΚ. Οι εποχές πέρασαν, άλλαξαν, οι ανεπάρκειες του κράτους να διοικήσει τις επιχειρήσεις, τις οποίες είχε κρατικοποιήσει ή τις επιχειρήσεις κοινής ωφέλειας με ορθολογικό τρόπο καταδείχθηκαν. Οι θεωρίες περί ελευθερίας της αγοράς κυριαρχούσαν σιγά-σιγά και η νομολογία των δικαστηρίων σταμάτησε να ασχολείται, όχι όμως και η θεωρία σε ό,τι αφορά το Συνταγματικό Δίκαιο, η οποία λέει -τελευταίες γραφές αυτές- ότι το άρθρο 106, παράγραφος 1 του Συντάγματος, που ορίζει αυτά που σας προείπα, μπορεί πια να μην αντιμετωπίζεται από τα κόμματα και τους πολιτικούς και τις κυβερνήσεις όπως παλαιότερα, αλλά έχει ορισμένα ανυπέρβλητα σημεία. Αυτά τα ανυπέρβλητα σημεία σχετίζονται με τον δημόσιο πλούτο. Τα είπε αυτά η Αντιπολίτευση, δεν θυμάμαι τώρα ποιοι συνάδελφοι από τα κόμματα.

Στην εικοσάλεπτη ομιλία του ο κύριος Υπουργός, ο κ. Τσακαλώτος, ανεβαίνει στο Βήμα και μέμφεται τους Βουλευτές που έχουν μιλήσει για ενέχυρα. Δεν έκαναν νομική τοποθέτηση. Ενέχυρο είναι ένα άμεσο προνομιακό δικαίωμα, το οποίο έχει ένας δανειστής πάνω σε ένα πράγμα. Μίλησε αγανακτισμένος. Άνοιξε και τα χέρια του σαν εσταυρωμένος και είπε ότι δεν είναι ενέχυρο, αλλά είναι εγγύηση, ωσάν να μην ξέρει και το κείμενο των ρυθμίσεών του.

Αυτός ο οργανισμός που δημιουργήσατε –χειροκροτώντας- για έναν αιώνα, με τα περιουσιακά στοιχεία που σας προανέφερα, αλλά και άλλα, καθίσταται πρώτος οφειλέτης –διαβάστε!- πληρώνει δηλαδή, είναι πληρωτής, εάν το δημόσιο δεν εκπληρώσει μία υποχρέωσή του.

Είστε αντίθετοι με το Σύνταγμα στο άρθρο 106 παράγραφος 1.

Και επειδή, κυρία Πρόεδρε, δεν έχω περισσότερο χρόνο, για την άλλη ρύθμιση, για το άρθρο 80, ως Κοινοβουλευτικός Εκπρόσωπος θα μιλήσω δύο λεπτά, αλλά θέλω τώρα να κάνω μια πολύ μικρή εισαγωγή.

Σας παρακαλώ πάρα πολύ να διαβάσετε τις παρατηρήσεις για το άρθρο 80 της Διεύθυνσης Επιστημονικών Μελετών. Σας θέτει δύο θέματα: Πρώτον, ότι είναι αντίθετο με το άρθρο 65 του Συντάγματος για την οικονομική αυτοτέλεια της Βουλής και δεύτερον, αυτό που έθιξα και χθες, ότι είναι αντίθετο με το άρθρο 102 του Συντάγματος, σχετικά με την τοπική αυτοδιοίκηση. Και εκεί όπου υπάρχουν, στο πλαίσιο των νομικών προσώπων –που τους παίρνετε τα διαθέσιμα- και ιδρύματα, ως αποτέλεσμα δωρεών βάσει κληρονομίας ή κωδικέλλου και σε αυτή την περίπτωση το άρθρο 109 δεν σας επιτρέπει να τους πάρετε τα ταμειακά διαθέσιμα, για να τα κάνετε repos και να αντιμετωπίσετε δικά σας προβλήματα ως κεντρική κυβέρνηση.

Θα το πω με περισσότερα λόγια, αλλά το νόημα της ένστασης που καταθέτουμε είναι αυτό.

Και να σας πω μια τελευταία φράση, κύριε Υπουργέ: Λίγη συστολή δεν βλάπτει. Έχετε πει ακριβώς τα αντίθετα από αυτά που τρεισήμισι χρόνια κάνετε εσείς ως Υπουργός Οικονομικών. Όταν απευθύνεστε στο Σώμα, είναι προτιμότερο να μιλάτε με περισσότερη συστολή. Αυτές οι εκρήξεις αγανάκτησης που έχετε δεν προκύπτουν εύλογα ως αποτέλεσμα των πεπραγμένων σας.

Και η τελευταία μου φράση είναι ως εξής: Κανένας δεν κρίθηκε στην πολιτική από αυτά που λέει, όλοι κρινόμαστε από αυτά που κάνουμε. Και έχετε πολλά πεπραγμένα.

Ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο αντιλέγων εκ μέρους του ΣΥΡΙΖΑ, ο κ. Παρασκευόπουλος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, στην ουσία πρόκειται για μία προσβολή με αιτιολογικό την αντισυνταγματικότητα τριών ρυθμίσεων, του άρθρου 60, του άρθρου 80 και του άρθρου 109, τα οποία περιλαμβάνονται στο κείμενο το οποίο έχει υποβληθεί από τους δύο Βουλευτές, από τον έναν και από τον άλλο.

Η πρώτη ένσταση αντισυνταγματικότητας αναπτύχθηκε μόλις τώρα και αφορά την τοκογονία, την επιβολή τόκων ως αναδρομικών δήθεν, στην περίπτωση στην οποία έχει προσβληθεί στη διοικητική δικαιοσύνη κάποια περίπτωση επιβολής τους και εκ των υστέρων απορρίπτεται αυτή η αίτηση. Είναι μία περίπτωση η οποία δεν μπορεί με κανέναν τρόπο να χαρακτηρισθεί ως αντισυνταγματικότητα και είναι βεβαίως απολύτως χαρακτηριστικό το γεγονός ότι η έκθεση της Επιστημονικής Επιτροπής της Βουλής δεν κάνει καν τον κόπο να ασχοληθεί με το συγκεκριμένο θέμα.

Θα το πω λίγο αναλυτικότερα αυτό: Προφανώς, το Σύνταγμα σε κάποιες περιπτώσεις δεν θέλει να υπάρχει αναδρομική επιβολή βαρών. Αυτό κυρίως γίνεται, βεβαίως, στον χώρο του ποινικού δικαίου, των ποινών, αλλά και του φορολογικού δικαίου. Αυτό το οποίο δεν θέλει είναι η αναδρομική θέσπιση κυρώσεων ή φορολογικών βαρών. Εδώ δεν πρόκειται για αναδρομική θέσπιση. Οι φόροι έχουν θεσπιστεί. Ασκείται μία προσφυγή στο δικαστήριο για φόρους οι οποίοι έχουν θεσπιστεί. Η ρύθμιση είναι άμεσα εφαρμοστέα. Δεν έχουμε να κάνουμε με αναδρομικότητα με κανέναν τρόπο και πρέπει να σκεφθούμε ακόμη και τη ratio των συνταγματικών ρυθμίσεων, που είναι να μην τίθεται αντιμέτωπος ο πολίτης με βάρη, φόρους, ή άλλες κυρώσεις, τις οποίες δεν γνώριζε, όταν έκανε τις αντίστοιχες πράξεις, για τις οποίες εκ των υστέρων επιβάλλεται φόρος.

Εδώ πρόκειται για φόρους, τους οποίους ήδη γνωρίζει, οι οποίοι ήδη προβλέπονται στο Σύνταγμα και με κανέναν απολύτως τρόπο δεν μπορεί να γίνει λόγος εδώ για αναδρομική επιβολή φορολογίας.

Εξάλλου ας προσθέσουμε ότι έχουμε να κάνουμε με περιπτώσεις που απορρίπτονται προσφυγές για φορολογικά θέματα, που η προσφυγή μπορεί να έχει γίνει ακόμα και για λόγους παρελκυστικούς, μπορεί να έχει απορριφθεί για λόγους απαραδέκτου και με κανέναν τρόπο δεν θα έπρεπε να επιτρέπεται από τη νομοθεσία μία τέτοια καταχρηστική ρύθμιση.

Σε ό,τι αφορά το άρθρο 80, στο οποίο γίνεται λόγος και για δέσμευση των διαθεσίμων των ΟΤΑ, αλλά και για δέσμευση διαθεσίμων νομικών προσώπων δημοσίου - ιδιωτικού δικαίου, από τη στιγμή που μπορεί να μεταφερθούν τα διαθέσιμά τους στον ενιαίο λογαριασμό, θα τα δούμε με τη σειρά.

Πρώτα σε ό,τι αφορά τα ποσά των νομικών προσώπων δημοσίου - ιδιωτικού δικαίου. Κατ’ αρχάς με κανέναν τρόπο δεν μπορεί να γίνει λόγος για παραβίαση όρων διαθήκης ή κωδικέλλων. Θέτουν κάποιους όρους, κάποιους στόχους της κληρονομιάς αυτοί οι όροι και αυτοί παραμένουν εν ισχύι, όπως έχουν τεθεί ακριβώς. Η μεταφορά διαθεσίμων με κανέναν τρόπο δεν συνεπάγεται ένα βάρος το οποίο να αμφισβητεί την ιδιοκτησία των οργανισμών επί των αντίστοιχων ποσών. Ρητά ορίζεται ότι έχουν δικαίωμα διάθεσης οι συγκεκριμένοι οργανισμοί και η τήρηση και η διαχείριση απλώς γίνεται πλέον με έναν διαφορετικό τρόπο. Επαναλαμβάνεται βεβαίως με τον τρόπο αυτόν η ισχύουσα ρύθμιση και επαναλαμβάνεται για να προστεθεί ουσιαστικά μία εγγύηση, ότι δηλαδή οι οργανισμοί θα έχουν ένα διαρκές δικαίωμα, καθημερινό να πληροφορούνται για το ύψος των διαθεσίμων, τα οποία άλλωστε είναι δικά τους.

Βεβαίως το ίδιο, το ανάλογο ισχύει και για τους ΟΤΑ. Δεν αναιρείται η δημοσιονομική αυτοτέλειά τους με μία τέτοια ρύθμιση, πολύ περισσότερο που ήδη το Σύνταγμα στο άρθρο 102 παράγραφος 5 ορίζει ότι κράτος λαμβάνει τα νομοθετικά, κανονιστικά και δημοσιονομικά μέτρα που απαιτούνται για την εξασφάλιση της οικονομικής αυτοτέλειας και των πόρων που είναι αναγκαίοι για την εκπλήρωση της αποστολής των συγκεκριμένων οργανισμών.

Τέλος, σε ό,τι αφορά το άρθρο 109, το οποίο επίσης προσβάλλεται ως προς τη συνταγματικότητά του και αφορά το νομικό πρόσωπο το οποίο έχει συσταθεί, την Ελληνική Εταιρεία Συμμετοχών και Περιουσίας, όπως είναι γνωστό, έχει ήδη συσταθεί από τον ν.4389/2016, έχοντας ως συμβατική βάση βέβαια τη σύμβαση χρηματοδοτικής διευκόλυνσης με τον Ευρωπαϊκό Μηχανισμό Στήριξης, που προβλεπόταν στην αρχική σύμβαση του Αυγούστου του 2015.

Αυτό που προβλέπεται είναι ότι η εταιρεία αυτή με τα ποσά της εγγυάται την εκπλήρωση των υποχρεώσεων του ελληνικού κράτους. Πρέπει εδώ να σημειώσουμε ότι τα περιουσιακά στοιχεία αυτά, ακόμη και αν δεν ανήκαν στην εταιρεία η οποία συστήνεται, θα παρέμεναν στην πλήρη κυριότητα του ελληνικού κράτους ως στοιχεία της περιουσίας του, χωρίς να αλλάζει οτιδήποτε. Και εν πάση περιπτώσει, αυτή η διάταξη δεν μπορεί να ειπωθεί με κανέναν τρόπο, προσκρούει στο άρθρο 106 του Συντάγματος, το οποίο ορίζει ότι το κράτος προγραμματίζει και συντονίζει την οικονομική δραστηριότητα στη χώρα και λαμβάνει τα ανάλογα μέτρα για την προώθηση της περιφερειακής ανάπτυξης και την προαγωγή της οικονομίας, αφού αυτό που εξυπηρετεί η εγγύηση αυτή είναι ακριβώς η οικονομική ανάπτυξη της χώρας, η οποία προϋποθέτει τη βιώσιμη διαχείριση του δημόσιου χρέους, αυτό, δηλαδή, το οποίο διασφαλίζεται με τη συγκεκριμένη εγγύηση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΔΡΕΥΟΥΣΑ (Αναστασία Χριστοδουλοπούλου):** Τώρα αρχίζει ο κύκλος των Κοινοβουλευτικών Εκπροσώπων.

Κύριε Μαντά, θα ξεκινήσετε.

**ΧΡΗΣΤΟΣ ΜΑΝΤΑΣ:** Μετά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Μαντάς θα μιλήσει τελευταίος.

Τον λόγο έχει ο κ. Δένδιας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Θα ξεκινήσω από το θέμα το οποίο έθεσε ο συνάδελφος, ο κ. Δημήτριος Καρράς.

Οφείλω να πω, κατ’ αρχάς, ότι δεν είναι ένα απλό ζήτημα, διότι θέτει ζήτημα ερμηνείας μιας συγκεκριμένης τροποποίησης συγκεκριμένου άρθρου επί τη βάσει των γενικών αρχών όχι μόνο του Συντάγματος αλλά και του δικαίου τόσο της χώρας όσο και κάθε ευνομούμενης πολιτείας. Έθεσε θέματα ασφάλειας δικαίου, δικαιωμάτων του ανθρώπου, προστασίας της προσωπικότητας και δικαιϊκού συστήματος.

Παρακολούθησα την αντιλέγουσα τοποθέτηση του Υπουργού, του κ. Παρασκευόπουλου. Οφείλω να σας πω ότι εδώ κανείς έχει διβουλία, αλλά νομίζω ότι η ορθή κρίση, αν, μάλιστα, λάβει υπ’ όψιν του και τη γενική τάση της απόφανσης του Συμβουλίου της Επικρατείας, είναι υπέρ της αντισυνταγματικότητας, την οποία επικαλείται ο συνάδελφος, ο κ. Καρράς.

Και εξηγούμαι. Κυρίες και κύριοι συνάδελφοι, η γενική τάση, η οποία οφείλει να είναι και η προεξάρχουσα τάση σε οποιαδήποτε Βουλή και σε οποιαδήποτε κυβέρνηση, προσλαμβάνει ως ύψιστο αγαθό την οικονομική ελευθερία και αυτοτέλεια της προσωπικότητας του πολίτη και πρέπει να είναι υπέρ του περιορισμού των διατάξεων εκείνων, οι οποίες επιβάλλουν ποινή με τον έναν ή με τον άλλον τρόπο, όταν ο πολίτης προσφεύγει στα όργανα της δικαιοσύνης. Μάλιστα, στην παρούσα περίπτωση, όπως είναι διατυπωμένη η διάταξη, μπορεί ευλόγως να υποστηριχθεί η άποψη του συναδέλφου ότι η ποινή αυτή έχει στοιχείο αναδρομικότητας.

Υπό την έννοια αυτή, θεωρώντας ότι το μείζον αγαθό δεν είναι η είσπραξη τόκων υπερημερίας, αλλά είναι το δικαίωμα του πολίτη μη φαλκιδευόμενο να προσφεύγει στις δικαστικές αρχές και να μην αισθάνεται ως απειλή το κράτος απέναντι σε αυτή του την προσφυγή, θεωρώ ότι, πράγματι, η διάταξη αυτή μπορεί να ερμηνευθεί ως αντισυνταγματική και ελπίζω ότι η ελληνική δικαιοσύνη, εκμεταλλευόμενη τις εδώ τοποθετήσεις, διότι δεν έχω ψευδαισθήσεις, κυρία Πρόεδρε, ως προς το αποτέλεσμα αυτής της τοποθέτησής μου, θα ακυρώσει εν τη πράξει τη διάταξη αυτή, η οποία -ας μην κοροϊδευόμαστε, κυρίες και κύριοι συνάδελφοι- είναι μια επιπλέον φορομπηχτική διάταξη σε σειρά άλλων, τις οποίες έχει νομοθετήσει αυτή η Κυβέρνηση.

Η ειδοποιός διαφορά αυτής της διάταξης είναι ότι στην πραγματικότητα δημιουργεί και κοστολογεί υπό μορφή ποινολογίου την προσφυγή στη δικαιοσύνη, την προσπάθεια του πολίτη να δικαιωθεί και θεωρεί ότι όταν ο πολίτης στο τέλος δεν δικαιώνεται, πρέπει να του επιβληθεί και ποινή, ώστε η προσφυγή στη δικαιοσύνη να μην είναι δικαίωμα, αλλά να είναι προνομία.

Κατά συνέπεια η άποψη της Νέας Δημοκρατίας είναι υπέρ της υποβαλλόμενης θέσης περί της αντισυνταγματικότητας.

Έρχομαι στο δεύτερο θέμα, το οποίο έθεσε ο συνάδελφος, ο κ. Λοβέρδος. Εδώ τα πράγματα, κυρίες και κύριοι συνάδελφοι, είναι ευκολότερα. Και είναι ευκολότερα για έναν απλό λόγο, κύριε Υπουργέ. Διότι υπάρχει η έκθεση της Επιστημονικής Υπηρεσίας της Βουλής, η οποία σαφώς τοποθετείται και επί των δύο ζητημάτων με ρητή αναφορά σε συγκεκριμένα άρθρα του Συντάγματος της Ελληνικής Δημοκρατίας, τα οποία φαντάζονται ότι είναι τόσο γνωστά, ώστε και η πολυτελής ανάπτυξη εδώ παρέλκει.

Και εξηγούμαι. Κατ’ αρχάς, να πάμε στο άρθρο 80. Το άρθρο 80 προφανώς παραβιάζει, όπως ρητά, verbatim, αναφέρει η Επιστημονική Υπηρεσία της Βουλής, το αυτοδιοίκητο της Βουλής των Ελλήνων. Λέει επί λέξει: «Υπό το φως των ανωτέρω», το σκεπτικό είναι αυτό, «η προτεινόμενη ρύθμιση δεν μπορεί να καταλάβει τη Βουλή των Ελλήνων». Όχι ίσως, όχι αλλά, όχι ούτως.

Κατά συνέπεια εδώ ο κατά νόμον σύμβουλος του νομοθετικού έργου, σας λέει ευθέως ότι η ρύθμιση την οποία εισάγετε, προφανώς κατ’ εντολήν των δανειστών ή δεν ξέω ποιου άλλου, είναι ευθέως αντισυνταγματική.

Εάν το Υπουργείο Οικονομικών, κύριε Υπουργέ, υπελήπτετο τον εαυτό του, όταν θα έπαιρνε αυτό -ας υποθέσουμε ότι εκ παραδρομής μπήκε- απλώς θα αφαιρούσε τη Βουλή από την οικεία διάταξη.

Πέραν της τοποθέτησης των κομμάτων, αυτό που αναμένω, κυρία Πρόεδρε, είναι το ίδιο το Προεδρείο της Βουλής να προασπίσει το αυτοδιοίκητο της Βουλής των Ελλήνων και τη μη παρέμβαση της εκτελεστικής εξουσίας, δηλαδή υμών της Κυβέρνησης, κύριε Τσακαλώτο, στα οικονομικά της Βουλής των Ελλήνων. Γιατί εάν το Προεδρείο της Βουλής δεν προασπίσει το αυτοδιοίκητο της Βουλής, ποιος θα το πράξει; Μόνο η Ολομέλεια και μόνο η μειοψηφία της Ολομέλειας;

Προφανώς, βέβαια, οι νομικές λεπτομέρειες, όπως το Σύνταγμα και το αυτοδιοίκητο της Βουλής, δεν απασχολούν και ιδιαίτερα την Κυβέρνηση. Αυτά είναι πράγματα «en passant» μπροστά στο να περάσει αυτό, να ικανοποιήσουμε τους όποιους και όλα ωραία και όλα καλά. Αλλά η θεσμική επάρκεια, κυρίες και κύριοι, το πουλόβερ δεν ξηλώνεται ξαφνικά και σε μια μέρα. Ξηλώνεται σιγά-σιγά και αυτό είναι βήμα ξηλώματος αυτού του πουλόβερ, -αν θέλετε- αυτής της θεσμικής ανεξαρτησίας, για να μιλάω θεσμικά.

Στο ίδιο πλαίσιο, μικρότερη προσβολή, αλλά εξίσου προσβολή, είναι το θέμα που αφορά την τοπική αυτοδιοίκηση. Είναι επίσης σαφής και δεν σας το λέμε εμείς, σας το λέει πάλι ο κατά νόμον σύμβουλός σας, ο κατά νόμον σύμβουλος στο νομοθετικό έργο, η κάμψη της διοικητικής και οικονομικής αυτοτέλειας των ΟΤΑ οι οποίοι εμπίπτουν στο ρυθμιστικό πεδίο του άρθρου 102, παράγραφος 2, εδάφιο α του Συντάγματος.

Άρα κατά συνέπεια εδώ έχουμε σαφείς απόπειρες έναντι της ικανοποιήσεως απαιτήσεων κάποιων -θα μας πει ο κύριος Υπουργός ποιων- ξηλώματος του θεσμικού πλαισίου της χώρας. Δεν είναι θέμα δέσμευσης κάποιων ή μη κάποιων αποθεματικών. Αυτό είναι το έλασσον. Το μείζον είναι η ευθεία παρέμβαση της εκτελεστικής εξουσίας πάνω σε κάτι στο οποίο δεν έχει από το Σύνταγμα δικαίωμα να το πράξει. Κατά συνέπεια σας παρακαλώ μην το πάρετε ελαφριά, διότι όταν ανοίγετε κερκόπορτες, στο τέλος μπαίνουν μέσα και αλώνουν ολόκληρο το σύστημα.

Κατά συνέπεια και επί της δευτέρας αιτήσεως, κυρία Πρόεδρε, η Νέα Δημοκρατία τοποθετείται υπέρ της αντισυνταγματικότητας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ, κύριε Δένδια.

Πριν δώσω στον επόμενο Κοινοβουλευτικό Εκπρόσωπο τον λόγο, έχει ζητήσει τον λόγο ο Πρόεδρος της Βουλής, δεδομένου ότι τέθηκε και το ζήτημα της αυτοτέλειας και αυτονομίας της.

Κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι ευχάριστο το ότι ο κ. Δένδιας έθεσε αυτό το ζήτημα, έτσι ώστε να διευκρινιστεί ενώπιος ενωπίω.

**ΑΝΔΡΕΑΣ ΛΟΒΕΡΔΟΣ:** Και εμείς το θέσαμε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Λοβέρδο, με συγχωρείτε. Το γνωρίζω. Είπα ότι το έθεσε με ένταση. Αυτό εννοώ. Δεν υπάρχει ζήτημα οποιασδήποτε δικομματικής πρωτοβουλίας. Αλίμονο!

Γνωρίζετε και γνωρίζουμε ότι ουδείς αμφισβήτησε ποτέ πως η Βουλή έχει το δικό της προϋπολογισμό, μέσα σε συγκεκριμένα συνταγματικά περιθώρια. Πριν να έρθει ο προϋπολογισμός του κράτους, ψηφίζεται ο προϋπολογισμός της Βουλής και ύστερα χωρίς αλλαγές, μπαίνει ως παράρτημα και ενσωματώνεται στο σχέδιο προϋπολογισμού του κράτους και έρχεται προς ψήφιση. Ουδείς έχει θίξει ποτέ αυτό το ζήτημα και από εκεί ξεκινά η αυτονομία και περί τα οικονομικά της Βουλής.

Επειδή τα τελευταία χρόνια υπήρχε μία πίεση και από το Δημοσιονομικό Συμβούλιο και από θεσμούς και από το Γενικό Λογιστήριο του Κράτους, από παντού, να υπάρχει μια ενιαία αποτύπωση -και μόνο αποτύπωση- εσόδων-εξόδων ανά μήνα, ανά τρίμηνο κ.λπ., των δημόσιων οικονομικών, έγινε μια ολόκληρη συζήτηση, που δεν χρειάστηκε πολύ χρόνο, διότι υπάρχει συναντίληψη και με το Ελεγκτικό Συνέδριο -διότι έχουμε εδώ και επίτροπο του Ελεγκτικού Συνεδρίου-, με το Γενικό Λογιστήριο του Κράτους, με την Κυβέρνηση στην προηγούμενη φάση και τώρα και η Βουλή, μόνο η Βουλή, -γι’ αυτό λέω ότι είμαι σε ευχάριστη θέση το ότι ετέθη το ζήτημα από εσάς για να το διευκρινίσουμε- έχει ιδιαίτερο κωδικό στην Τράπεζα της Ελλάδος, που γίνεται και όλη η διαδικασία των πληρωμών εσόδων - εξόδων κ.λπ., πάντοτε στο πλαίσιο του γενικού δημοσιονομικού. Είναι το μόνο ίδρυμα, η μόνη αρχή στη βάση της συνταγματικής αυτονομίας που έχει και σε μηνιαία βάση αυτή την ιδιαίτερη σχέση. Άρα αυτά έχουν αποκατασταθεί.

Είναι σεβαστή η άποψη του Επιστημονικού Συμβουλίου της Βουλής. Από την πλευρά του σωστά θίγει το ζήτημα που υπάρχει. Ίσως δεν θα μπορούσε και δεν θα έπρεπε να αναφέρει όλα αυτά που σας αναφέρω εγώ, όμως η συζήτηση γίνεται επί της ουσίας. Δηλαδή, είναι για το αποθεματικό της Βουλής, το οποίο είναι υψηλό και το γνωρίζουμε όλοι.

Το αποθεματικό της Βουλής, ενώ επί χρόνια ήταν με το γνωστό πολύ μικρό επιτόκιο στην Εθνική Τράπεζα και δεν υπήρχαν άλλοι πρόσοδοι εκτός αυτού, κατά τα ¾ εδώ και τρία χρόνια έχει αποδοθεί με απόφαση της Βουλής στην Τράπεζα της Ελλάδος, όπως και από άλλους δημόσιους φορείς. Απ’ αυτή την ενέργεια έχουμε εξοικονόμηση 3 εκατομμυρίων ευρώ τα τελευταία δυόμισι χρόνια, τα οποία έχουν προστεθεί στο αποθεματικό της Βουλής.

Είναι πράξη μάλιστα που μελετάμε να περάσει και για το Ίδρυμα της Βουλής, που είναι νομικό πρόσωπο ιδιωτικού δικαίου και δεν περνάει αυτομάτως. Υπάρχει ομόφωνη απόφαση του Διοικητικού Συμβουλίου του Ιδρύματος της Βουλής, στο οποίο είναι όλοι οι πρώην πρόεδροι, εκπρόσωποι των νυν προέδρων κ.λπ., ότι θα μπορούσαμε να περάσουμε σε αυτή την πράξη.

Άρα το τελικό αποτέλεσμα αυτού του άρθρου, το οποίο δεν έχουμε κατά τη γνώμη μου παρά να το αποδεχθούμε, που έρχεται από πλευράς της εκτελεστικής εξουσίας, της Κυβέρνησης, θα αφορά στο υπόλοιπο ¼ με τις αιρέσεις που όλοι γνωρίζουμε ότι ισχύουν και στους δήμους. Εγώ ήμουν Υπουργός Εσωτερικών όταν έγινε αυτή η ιστορία. Έχουν λειτουργήσει είκοσι επτά δήμοι και περιφέρειες χωρίς να υπάρξει πρόβλημα στις κατανομές των κονδυλίων τους. Όλα αυτά είναι απολύτως λυμένα. Να περάσει και το υπόλοιπο του αποθεματικού της Βουλής, που είναι για διαχείριση έργων, σε αυτό το κονδύλι, πάντοτε με απόφαση και πλήρη αυτονομία της Βουλής, η οποία είναι κατοχυρωμένη σε όλα τα επίπεδα.

Γι’ αυτό θα ήθελα να καθησυχάσω τις εύλογες ενστάσεις που φέρατε με αναφορά σε αυτό που λέει η Επιστημονική Επιτροπή της Βουλής. Είναι σε γνώση της Επιστημονικής Επιτροπής της Βουλής ότι αυτή είναι η δική μας στάση και έχει και την ευρύτερη έγκριση. Είναι γνωστά αυτά τα θέματα τα τελευταία χρόνια. Έχουμε και σοβαρό οικονομικό αποτέλεσμα απ’ αυτή την υπόθεση, το οποίο δεν πρέπει να παραγνωρίζουμε.

Περί αυτού πρόκειται. Νομίζω ότι επί της ουσίας απάντησα στο ζήτημα. Σας επαναλαμβάνω ότι υπάρχει ειδικός κωδικός της Βουλής για όλα τα οικονομικά και ειδικός προϋπολογισμός της Βουλής. Αυτή η συζήτηση ξεκίνησε σωστά, επιτρέψτε μου να σας πω. Επί κυβέρνησης Σαμαρά, επί της προηγούμενης κυβέρνησης, έγινε η εξομοίωση, η εναρμόνιση των μισθολογικών ζητημάτων που αφορούν στη Βουλή –για να μιλήσω ανοιχτά- και στο ιδιαίτερο καθεστώς που υπήρχε για ολόκληρη τη Βουλή. Δεν θα το χαρακτηρίσω προνομιακό. Δεν ανοίγω μέτωπα με το παρελθόν. Γνωρίζουμε όλοι. Εκεί, με συναίνεση όλων μας τότε, υπήρξε η εναρμόνιση και μετά από αυτήν την εναρμόνιση άρχισε προφανώς και μια γενικότερη εναρμόνιση, χωρίς να χάσει ούτε ίχνος της αυτοτέλειας και της συνταγματικής αυτοδυναμίας που έχει η Βουλή στα οικονομικά ζητήματα.

Με συγχωρείτε για τη διακοπή. Βρήκα ευκαιρία να μιλήσω, επειδή το θέσατε.

Ευχαριστώ, κ. Λοβέρδο και κ. Δένδια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Άρα θα γίνει κάποια νομοτεχνική βελτίωση; Κάποια αποσαφήνιση; Υπάρχει και μια πρόταση από την έκθεση της Επιστημονικής Επιτροπής της Βουλής. Θα το δούμε όταν θα μιλήσουν οι κύριοι Υπουργοί.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Η πρόταση της Επιστημονικής Επιτροπής της Βουλής, κυρία Πρόεδρε, είναι γνωμοδοτική. Τη λαμβάνουμε υπ’ όψιν μας. Δεν θεωρώ ότι πρέπει να τύχει οποιασδήποτε επιδιόρθωσης. Αυτή είναι η άποψή μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Δένδιας έχει τώρα τον λόγο, επειδή δεν θα ξαναπάρει τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κυρία Πρόεδρε, δεν πρόκειται να μακρηγορήσω. Και θα ήθελα να ευχαριστήσω κατ’ αρχάς τον Πρόεδρο της Βουλής διότι με το να εγερθεί και να τοποθετηθεί επιδεικνύει ευαισθησία στο συγκεκριμένο ζήτημα και αναγνωρίζει εμμέσως πλην σαφώς την ύπαρξή του.

Θα ήθελα να πω ότι στη δική σας παρατήρηση, βεβαίως υπάρχει εισήγηση. Η εισήγηση αφορά στην Κυβέρνηση και μου κάνει εντύπωση ότι αμέσως δεν έχει εγερθεί ο κύριος Υπουργός να τη δεχθεί και να τη συνομολογήσει.

Όσον αφορά στην τοποθέτηση του κυρίου Προέδρου της Βουλής, θέλω να απαντήσω στο εξής.

Κύριε Πρόεδρε, μου επιτρέπετε να σας απευθύνω τον λόγο ευθέως; Απευθύνομαι στο Προεδρείο πάλι, αφού εσείς είστε ο Πρόεδρος. Εδώ δεν τοποθετηθήκατε ως Βουλευτής. ΄Οπως εσείς επί της ουσίας τοποθετηθήκατε και αποδείξατε, η τοποθέτηση υπήρξε και οικονομικά επωφελής. Ουδείς στην Αίθουσα αντιλέγει. Επ’ αυτού ουδείς αμφισβητεί, αλλά και ουδείς ερευνά. Στο τέλος-τέλος εμείς δεν είμαστε ελεγκτικό εργαλείο αυτής της διαχείρισης ούτε έχουμε αυτή την πρόθεση.

Αναφερόμαστε μόνο –φαντάζομαι ότι εκφράζω και την πλευρά του κ. Λοβέρδου- στη ρητή διατύπωση για υποχρέωση.

Η λέξη «υποχρέωση» στο κείμενο του νομοθετήματος, κυρία Πρόεδρε, συνιστά ευθεία παραβίαση. Σας παρακαλώ, λοιπόν και σας ζητώ –γι’ αυτό ανέφερα τον θεσμικό σας ρόλο, για να μη θεωρήσει ο κ. Τσακαλώτος ότι πρόκειται περί συνήθους αντιπολιτευτικής προσπάθειας- να παρέμβετε, ώστε να απαλειφθεί η λέξη «υποχρέωση». Μόνο προνομία ή επιλογή της Βουλής μπορεί να είναι.

Δεν μπορεί να υπάρχει στο νομοθέτημα, κυρίες και κύριοι συνάδελφοι, η λέξη «υποχρέωση». Το καταλαβαίνετε; Μην το δεχθείτε αυτό. Δεν έχει καμμία σημασία ποιος είναι πλειοψηφία, ποιος είναι μειοψηφία, ποιος είναι κυβέρνηση. Είναι τεράστιο θεσμικό ατόπημα, προφανώς επιβληθέν εν τη συνολική απαιτήσει από δεν ξέρω ποιους εκ των δανειστών, οι οποίοι δεν έχουν αντίληψη των θεσμικών ορίων. Αυτό λίγο με απασχολεί, αλλά με ενοχλεί η άκριτη υιοθεσία από την Κυβέρνηση και, το χειρότερο, τη στιγμή που αυτό επισημαίνεται.

Η αλήθεια είναι ότι εμμέσως, χωρίς να θέλω να τον ερμηνεύσω, ο Πρόεδρος της Βουλής λέει ότι αυτό εδώ εμείς το κάνουμε μεν, όμως, αφού η Βουλή εθελοντικά βοηθάει το κράτος, κύριε Υπουργέ, αφαιρέστε τη λέξη «υποχρεωτικά». Δεν υπάρχει έδαφος στο Σύνταγμα της χώρας που να μπορεί να σταθεί η λέξη «υποχρεωτικά», απευθυνόμενη από εσάς τον Υπουργό Οικονομικών απέναντι στην κυρίαρχη Βουλή των Ελλήνων. Να σας το πω ωμά; Είστε εργαλείο της Βουλής. Δεν είστε αφεντικό της, για να της λέτε «υποχρεωτικά θα κάνεις αυτό».

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 8ο Δημοτικό Σχολείο Γέρακα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα δώσω τον λόγο στον κ. Λοβέρδο.

Κύριε Λοβέρδο, θα σας δώσω χρόνο δύο λεπτών.

**ΑΝΔΡΕΑΣ ΛΟΒΕΡΔΟΣ:** Όχι, κυρία Πρόεδρε. Δεν δευτερολογώ, μιλώ ως Κοινοβουλευτικός Εκπρόσωπος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επειδή η ταύτιση των ιδιοτήτων είναι…

**ΑΝΔΡΕΑΣ ΛΟΒΕΡΔΟΣ:** Είδατε ότι τήρησα τον χρόνο μου. Ήμουν σχεδόν στο πεντάλεπτο.

Κοιτάξτε, ευχαριστώ κι εγώ τον Πρόεδρο της Βουλής για την παρέμβασή του και θα τον ευχαριστήσω δύο φορές αν μέσα στις επόμενες ώρες, τουλάχιστον, μας στείλει και την περίφημη συμφωνία με τη FYROM, γιατί συζητάμε γι’ αυτή και ακόμη δεν την έχουμε πάρει. Μίλησα με την κ. Γεννηματά προ λεπτού. Εμείς ακόμη δεν την έχουμε δει.

Κυρία Πρόεδρε, έθεσα ορισμένα θέματα για το άρθρο 109 και τη συγκεκριμένη σύμβαση σε σχέση με τα 25 δισεκατομμύρια ευρώ εγγυήσεως και ήμουν πολύ αναλυτικός. Δεν θα το επαναλάβω. Θα προσθέσω, όμως, μια πολιτική αιχμή. Αυτή η Κυβέρνηση φαίνεται ότι έχει ζηλέψει ακόμη και τις διομολογήσεις της Υψηλής Πύλης. Το άρθρο 109 παράγραφος 2 δεν πρέπει να το δεχθείτε εσείς. Πρέπει να το διαβάσετε και να μην δεχτείτε να το ψηφίσετε στην ψηφοφορία.

Όμως, εγώ πρόλαβα να κάνω μια μικρή αναφορά στο άρθρο 80, γιατί δεν ήθελα να καταχραστώ τον χρόνο. Έγινε ειδική και εκτεταμένη συζήτηση για τα θέματα του άρθρου 65 του Συντάγματος για τη Βουλή, αλλά έχει αφεθεί σχεδόν έξω από τη συζήτησή μας το άρθρο 102 του Συντάγματος σχετικά με την τοπική αυτοδιοίκηση. Δεν έχετε αμυνθεί της οικονομικής της αυτοτέλειας; Την κατοχυρώνει το άρθρο 102 παράγραφος 2. Δεν έχετε αμυνθεί υπέρ της συνταγματικής διάταξης που λέει ότι «κάθε αρμοδιότητα που μεταφέρεται στους δήμους και στις περιφέρειες πρέπει να συνοδεύεται από τους πόρους»; Δεν έχετε αμυνθεί υπέρ της καθυστέρησης απόδοσης των φόρων που εισπράττει το κράτος για λογαριασμό της τοπικής αυτοδιοίκησης και δεν τους αποδίδει τουλάχιστον εγκαίρως; Για όλα αυτά έχετε αμυνθεί. Πώς δεν θα αμυνθείτε, όταν τα ταμειακά τους διαθέσιμα τίθενται στην διακριτική ευχέρεια της ελληνικής Κυβέρνησης; Είστε αναντίστοιχοι με τα λόγια σας.

Φεύγω από την Κυβέρνηση και απευθύνομαι στην Πλειοψηφία. Τι είπε ακόμη ο κ. Καρράς;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα κλείσω με αυτό.

Θέλω να το κάνω όσο πιο απλό γίνεται. Απορώ που ο αντιλέγων εκ μέρους του ΣΥΡΙΖΑ δεν έδειξε τη στοιχειώδη ευαισθησία έστω σε αυτό, που αφορά ανθρώπους και μίλησε για φόρους, ενώ ο κ. Καρράς μίλησε για τόκους. Μίλησε για άλλο θέμα ο αντιλέγων εκ μέρους του ΣΥΡΙΖΑ.

Ποιο είναι το πρόβλημα; Ίσχυε ο νόμος ΠΑΣΟΚ και όταν κάποιος έκανε μια αίτηση να υπαχθεί, η αίτησή του αυτή τον απήλασε από την τοκογένεση, από την τοκοφορία. Δεν θα πλήρωνε τόκους ακόμα και αν η αίτησή του απορριπτόταν.

Κύριε Υπουργέ Δικαιοσύνης, σας το ζητάμε αυτό να το κάνετε εσείς με παρέμβασή σας. Τι λέμε; Είναι λάθος η αρίθμηση, όπως την κάνατε, να οφείλει φόρους, να οφείλει τόκους, άθλια αρίθμηση, αλλά να μην καταλαμβάνει τις εκκρεμείς υποθέσεις, να καταλάβει τις υποθέσεις των αιτήσεων που θα κατατεθούν μετά τη ψήφιση αυτού του νόμου, διότι στην αντίστοιχη περίπτωση, όπως έχετε κάνει τον νόμο σας, η αναδρομικότητα δημιουργεί προβλήματα. Αυτό σας λέμε. Δεν είναι σπουδαίο και το είπαμε από χθες για να έρθετε σήμερα εδώ να το έχετε διορθώσει. Είναι μικρό το θέμα για να κάνετε τόσο μεγάλη παραβίαση του Συντάγματος στα άρθρα που ανέφερε ο κ. Καρράς.

Κυρία Πρόεδρε, ζητάμε από το Σώμα, τουλάχιστον για αυτή την τρίτη περίπτωση και τουλάχιστον για τα θέματα που έχουν να κάνουν με την οργάνωση της Βουλής και την αυτοτέλειά τους οι Βουλευτές της Πλειοψηφίας να κάνουν το καθήκον τους, να τα δουν με κριτήριο τουλάχιστον το παρελθόν τους.

Σε ό,τι αφορά το άρθρο 109, παράγραφος, 2, να το διαβάσουν. Σας το ζητώ να το διαβάσετε. Είναι πέντε γραμμές, είναι αρκετές για να σας κάνουν να καταλάβετε τι ακριβώς σας έχει φέρει η Κυβέρνηση εδώ.

Ευχαριστώ πολύ.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ - ΔΗΜΑΡ και του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Παναγιώταρος για πέντε λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε.

Είπε ο αξιότιμος Πρόεδρος της Βουλής ότι εξοικονόμησε δυόμισι εκατομμύρια ευρώ και δώσατε μόλις προχθές πέντε στο Υπουργείο Μεταναστευτικής Πολιτικής, βάλαμε και δυόμισι εκατομμύρια από κάπου αλλού.

Πριν προχωρήσουμε στα ζητήματα της συνταγματικότητας, σαν σήμερα, αν σας λέει κάτι αυτό, το 323 προ Χριστού πέθανε ο τρισμέγιστος των Ελλήνων ο Μέγας Αλέξανδρος. Όμως, φαίνεται κάποιοι τα έχετε γειώσει όλα αυτά.

Όσον αφορά τα ζητήματα της αντισυνταγματικότητας, τα οποία λέτε, και που εδώ και οκτώ χρόνια όταν ήσασταν εσείς Αντιπολίτευση συνεχώς θέτατε τέτοια ζητήματα και τώρα ως Κυβέρνηση τα απορρίπτετε, το ίδιο είχε γίνει και με την νυν Αξιωματική Αντιπολίτευση. Μπορούμε να σας θυμίσουμε και εμείς πολλές περιπτώσεις αντισυνταγματικότητας. Αντισυνταγματικότητα που έφερε τρεισήμισι μνημόνια και ένα το οποίο φέρνετε εσείς αύριο με το καλό –και θα χειροκροτάτε κιόλας-, αντισυνταγματικότητα από το γεγονός ότι επί της ουσίας έχετε κάνει κουρελόχαρτο το Σύνταγμα, γιατί ομιλείτε συνεχώς για το Σύνταγμα.

Σας έχουμε πει και θα το επαναλάβουμε και σήμερα, εφόσον ομιλείτε για τόκους, στο άρθρο 95 του Συντάγματος, παράγραφος 5, λέει ότι η διοίκηση έχει υποχρέωση να συμμορφώνεται προς τις δικαστικές αποφάσεις, δικαστικές αποφάσεις που αλά καρτ τις εφαρμόζεται ή τις απορρίπτεται και η παράβαση της υποχρέωσης αυτής γεννά ευθύνη για κάθε αρμόδιο όργανο, όπως ο νόμος ορίζει. Ο νόμος ορίζει τα αναγκαία μέτρα για τη διασφάλιση συμμόρφωσης της διοίκησης.

Φτάνουμε στο ζήτημα των τόκων. Υπάρχουν χιλιάδες δικαστικές αποφάσεις υπέρ δανειοληπτών για όλων των ειδών τα δάνεια. Και δεν κάνει τίποτα η κεντρική διοίκηση, το κράτος, η Κυβέρνηση να κινηθεί προς αυτή την κατεύθυνση, αλλά λειτουργείτε αποκλειστικά και μόνο επ’ ωφελεία των τραπεζών και των τραπεζιτών.

Για να καταλάβετε τι θέλω να πω, υπάρχει επίσης ο ν.128/1975 που κάποιες παράνομες εισφορές που χρέωναν οι τράπεζες στους δανειολήπτες έχουν κριθεί παράνομες, έχουν γίνει ερωτήσεις, επερωτήσεις και ασχολείται και ο εισαγγελέας με αυτό. Από μόνος του αυτός ο νόμος και το γεγονός ότι ήταν παράνομες αυτές οι εισφορές που τις βάζατε και τις τόκιζαν οι τραπεζίτες καθιστούν άκυρες όλες τις απαιτήσεις των τραπεζών απέναντι στους δανειολήπτες, όποιες και αν είναι αυτές και πολλά άλλα.

Αν θέλατε να βοηθήσετε τον απλό Έλληνα πολίτη, θα μπορούσατε να το κάνετε. Όμως, δεν θέλετε, δεν ενδιαφέρεστε, διότι λειτουργείτε για λογαριασμό άλλων και όχι για αυτών που υποτίθεται ότι σας έχουν ψηφίσει.

Είμαστε υπέρ οποιασδήποτε αίτησης αντισυνταγματικότητας, γιατί ούτως ή άλλως ό,τι κάνετε εδώ και οκτώ χρόνια είναι αντισυνταγματικό.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Θα ήταν πολύ ενδιαφέρον να κάνει κάποιος μια μελέτη σε αυτά τα θέματα της αντισυνταγματικότητας. Και εξηγώ τι εννοώ. Να καθίσει κάτω και να δουλέψει τι αιτήσεις αντισυνταγματικότητας έχουν γίνει τουλάχιστον τα τελευταία δέκα χρόνια, από ποια κόμματα, σε ποιες περιόδους και να κάνει και ορισμένες συγκρίσεις.

Τι εννοώ; Όταν είναι Αντιπολίτευση η Νέα Δημοκρατία και το ΠΑΣΟΚ, εγείρουν θέματα αντισυνταγματικότητας, τα οποία βέβαια εάν ήταν κυβέρνηση, θα τα εφάρμοζαν απόλυτα.

Όταν ο ΣΥΡΙΖΑ ήταν Αντιπολίτευση, μας είχε πεθάνει κάθε μέρα σε όλα. Σωστά ή λάθος δεν κρίνω. Αντισυνταγματικό το μνημόνιο, ήρθε, τα εφάρμοσε και έφερε και άλλο μνημόνιο. Έλεγε κιόλας ότι αντίκειται στο Διεθνές Δίκαιο και πάρα πολλά άλλα πράγματα τα οποία τώρα αντιστραφήκαν τελείως. Άρα χρησιμοποιείται -και δίνει τη δυνατότητα και το Σύνταγμα που είναι λάστιχο, γιατί έχει γενικές εκφράσεις- για λόγους εντυπωσιασμού και όχι για λόγους ουσίας.

Δεύτερον -μια και μάχεστε- ποιος αποφασίζει αν είναι κάτι συνταγματικό ή αντισυνταγματικό; Η εκάστοτε κυβερνητική πλειοψηφία που έχει και την πλειοψηφία στη Βουλή. Ναι ή όχι; Δεν γνωρίζω αν υπάρχει έστω μία περίπτωση -μπορεί ο κ. Τραγάκης να γνωρίζει- που να έφερε η κυβερνητική πλειοψηφία νόμο ή άρθρο που να υπήρξε ένσταση αντισυνταγματικότητας και να αποφασίστηκε ότι όντως είναι αντισυνταγματικό. Υπάρχει, κύριε Τραγάκη; Όχι. Άρα είναι υποκρισία και κοροϊδία απέναντι στον λαό. Υποκρισία και κοροϊδία απέναντι στον λαό είναι αυτό το θέμα της αντισυνταγματικότητας, γιατί επί της ουσίας η κάθε κυβέρνηση αποφασίζει τι είναι συνταγματικό και τι δεν είναι και βέβαια δίνει αυτή τη δυνατότητα και το Σύνταγμα που είναι λάστιχο.

Για τις συγκεκριμένες περιπτώσεις εμείς υποστηρίζουμε την αντισυνταγματικότητα. Ωστόσο, θέλουμε να σημειώσουμε ότι πρόκειται για μεγάλη υποκρισία από τις πολιτικές δυνάμεις και απ’ αυτούς που εγείρουν το θέμα της συνταγματικότητας και από τον ΣΥΡΙΖΑ που είναι στην Κυβέρνηση. Γιατί; Παραδείγματος χάριν, μιλάμε για την αυτοτέλεια των ΟΤΑ. Έτσι δεν είναι; Και τώρα που η Κυβέρνηση παρεμβαίνει και το κάνει υποχρεωτικό, βάζει στον στόχο και δημάρχους οι οποίοι αρνούνται να υποταχθούν στην κεντρική πολιτική -δεν θέλω να ονοματίσω- και πράγματι υπό μία έννοια είναι αντισυνταγματικό και είναι και αντιλαϊκό.

Όμως, όταν από τη δεκαετία του ‘90, κύριε Λοβέρδο, η κυβέρνησή σας και η κυβέρνηση της Νέας Δημοκρατίας κατακρατούσε παράνομα φόρους που ήταν στην τοπική διοίκηση και ποτέ δεν τους έδωσε, αυτό ήταν συνταγματικό; Αυτό με ποιο δικαιώματα το έκανε; Ποτέ δεν αποδόθηκαν οι φόροι που πλήρωναν οι Έλληνες πολίτες και εργαζόμενοι εξ ολοκλήρου. Είχαν σταματήσει στα 5 δισεκατομμύρια δραχμές κάποτε, αλλά είχαν φτάσει πάνω από 10 δισεκατομμύρια αν δεν κάνω λάθος. Ποτέ δεν αποδόθηκαν -παράνομα με βάση και το Σύνταγμα- στους οργανισμούς τοπικής αυτοδιοίκησης. Αυτό δεν ήταν αντισυνταγματικό; Γι’ αυτό λέμε ότι είναι υποκρισία και ότι υπήρχε πάντα παρέμβαση.

Επίσης, όσον αφορά στα θέματα εδώ των τόκων υπερημερίας κ.λπ., είναι όντως απαράδεκτο. Και γιατί; Δώστε μια εξήγηση, κύριε Τσακαλώτο. Ποιον βοηθάει αυτό; Τις τράπεζες ή τον κόσμο που χρωστάει; Είναι όμως υποκριτικό από ποια άποψη; Ότι ενώ όλοι σας και οι προηγούμενες κυβερνήσεις και τώρα ψηφίζετε νόμους οι οποίοι τσακίζουν τα λαϊκά στρώματα -συμφωνείτε με το «ένα–τρία», ένα δάνειο πληρώνεται τρεις φορές, έτσι είναι το τραπεζικό σύστημα- ο εργαζόμενος βρίσκεται σε αδιέξοδο και τώρα βγαίνετε υπερασπιστές. Ενώ από τη μία δημιουργείτε το θεσμικό πλαίσιο που φτάνει σε αδιέξοδο, πάει να γίνει μια ρύθμιση και έρχεται τώρα η Κυβέρνηση και με αυτό το άρθρο πάει να χειροτερέψει αυτή τη θέση.

Γι’ αυτό λέω ότι είναι υποκριτικό και από την πλευρά αυτών που εγείρουν θέμα αντισυνταγματικότητας. Όλη αυτή η πολιτική που ακολουθήθηκε είναι με βάση τις αρχές που διατυπώνει το Σύνταγμα γενικά; Όχι, κατά τη γνώμη μας.

Εμείς παρ’ όλα αυτά, υποστηρίζουμε την αντισυνταγματικότητα με την έννοια ότι υπερασπίζουμε τα συμφέροντα γενικότερα του λαού, με βάση αυτές τις δυνατότητες που δίνονται και που σε τελευταία ανάλυση είναι μάταιες, όπως αποδεικνύεται, όχι όπως το λέμε. Είναι μάταιες γιατί ποτέ δεν υιοθετήθηκε καμμία αίτηση αντισυνταγματικότητας. Γι’ αυτό είναι κοροϊδία απέναντι στον ελληνικό λαό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Παφίλη.

Δεν βλέπω τον κ. Λαζαρίδη.

Ο κ. Γεώργιος Μαυρωτάς από το Ποτάμι έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κυρία Πρόεδρε.

Ακούγοντας τους συναδέλφους, τους λέγοντες και αντιλέγοντες για τις ενστάσεις αντισυνταγματικότητας των άρθρων 60, 80 και 109 και βλέποντας και την έκθεση της Επιστημονικής Υπηρεσίας της Βουλής, η οποία αφιερώνει ειδικά για το άρθρο 80 πέντε ολόκληρες σελίδες με τους προβληματισμούς -κάποιοι απ’ αυτούς αναπτύχθηκαν και από τους συναδέλφους προηγουμένως-, εμείς είμαστε υπέρ και των τριών περιπτώσεων για τις ενστάσεις αντισυνταγματικότητας.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μαντάς.

**ΧΡΗΣΤΟΣ ΜΑΝΤΑΣ:** Θα μιλήσω πολύ σύντομα μόνο για το θέμα που τέθηκε σε σχέση με την αυτοτέλεια της Βουλής.

Αυτό που θέλω να πω είναι ότι η επισήμανση που κάνει η Επιστημονική Επιτροπή της Βουλής –η οποία δεν μιλάει για αντισυνταγματικότητα, αυτή είναι η δική μου ανάγνωση- πράγματι λέει ότι πρέπει να διευκρινιστεί, όσον αφορά την συνταγματική επιταγή.

Θα έλεγα λοιπόν, και μετά την ομιλία του Προέδρου της Βουλής, ότι έχουμε, σε μία συνεννόηση και με το Προεδρείο της Βουλής, τη δυνατότητα να διευκρινίσουμε αυτό το πράγμα με μια διαφορετική διατύπωση, εφόσον οι γενικές αυτές διατάξεις δεν θίγουν, κατά τη γνώμη μας, το ειδικό καθεστώς που διέπει τη Βουλή.

Με αυτή την έννοια, η πρόταση και η σκέψη είναι ότι θα μπορούσαμε να βρούμε μέχρι το τέλος της διαδικασίας μια διατύπωση που να διευκρινίζει αυτό το θέμα. Άλλωστε, όπως είπε και ο Πρόεδρος της Βουλής, στην ουσία είναι απολύτως διευκρινισμένο, μια που αφορά ειδικούς κωδικούς, ειδική διαχείριση και συνεχή παρακολούθηση από την πλευρά της Βουλής.

Μόνο αυτή την παρατήρηση θα ήθελα να κάνω και νομίζω ότι μπορεί να βρεθεί μια διαφορετική διατύπωση.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Άρα τώρα τι κάνουμε;

**ΧΡΗΣΤΟΣ ΜΑΝΤΑΣ:** Ξαναλέω ότι δεν τίθεται θέμα αντισυνταγματικότητας σε αυτό το συγκεκριμένο θέμα. Τίθεται θέμα διευκρίνισης και μιας διαφορετικής διατύπωσης. Περί αυτού πρόκειται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για πέντε λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα μιλήσω πρώτα για το θέμα του «νόμου Κατσέλη - Σταθάκη» που, όπως εξήγησε ο κ. Παρασκευόπουλος, το Σύνταγμα λέει ρητά πού επιτρέπεται και πού δεν επιτρέπεται αναδρομικότητα. Και δεν εμπίπτει αυτή η διάταξη σε πέντε απαγορεύσεις για αναδρομική νομοθετική παρέμβαση.

Να μιλήσω, όμως, και λίγο επί της ουσίας, κύριε Λοβέρδο και κύριε Παφίλη, που είπατε ότι δεν υποστηρίζουμε τον λαό. Θα σας πω πώς το καταλαβαίνω εγώ επί της ουσίας. Αυτό που καταλαβαίνω είναι ότι αν υπάρχει ο Ευκλείδης που έχει ένα δάνειο και έχει κι άλλα σπίτια και δεν τον ενδιαφέρει να πληρώσει του τόκους και υπάρχει και ένας Θανάσης που είναι έντιμος άνθρωπος, αντιθέτως με τον Ευκλείδη, ο οποίος δεν έχει σπίτια και δεν μπει σε αυτόν τον νόμο, ο Θανάσης μετά, όταν το δικαστήριο πει ότι, όντως, μπαίνει μέσα στις διατάξεις του «νόμου Κατσέλη - Σταθάκη», ο Ευκλείδης αν είναι κακοπληρωτής και ξέρει εκ των προτέρων ότι έχει κι άλλα σπίτια, αλλά δεν θα μπορεί να μπει στη διάταξη, απλώς κερδίζει κάτι. Κερδίζει ότι δεν θα πληρώσει αυτούς τους τόκους. Γιατί είναι δίκαιο αυτό; Γιατί είναι υπέρ του λαού αυτό; Δεν το κατάλαβα.

Εδώ, αν δεν το περάσουμε αυτό, προστατεύουμε έναν κακοπληρωτή, έναν στρατηγικό κακοπληρωτή. Είναι κάποιος κακοπληρωτής που λέει «εγώ μπορώ να κερδίσω τους τόκους αν δεν πληρώσω». Γιατί να το κάνουμε αυτό; Επί της ουσίας, δεν νομίζω ότι έχετε επιχείρημα, όπως το καταλαβαίνω εγώ αυτό που κάνουμε.

Πάμε τώρα επί της ουσίας. Δεν θα μιλήσω για τη Βουλή, γιατί έγινε αυτή η διευκρίνιση και ίσως θα το συζητήσουμε αργότερα. Θα γίνει μια συζήτηση για το πώς μπορούμε να κάνουμε τη διευκρίνιση.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Τι θα αποφασίσουμε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν καταλαβαίνετε. Δεν πειράζει. Εγώ προσπαθώ να σας πω ό,τι είπε ο κ. Μαντάς.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Υπουργέ…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν θα με διακόπτετε, κύριε Δένδια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ! Θα γίνει η ψηφοφορία αμέσως μετά την ομιλία σας.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κυρία Πρόεδρε, ο κύριος Υπουργός έχει μια δυσκολία να προσλαμβάνει τη διαδικασία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν χρειάζεται τώρα αυτό.

Ορίστε, κύριε Υπουργέ, συνεχίστε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα γίνει μια συζήτηση για να γίνουν διευκρινίσεις.

Πάμε τώρα στην τοπική αυτοδιοίκηση. Θέλω μόνο να προσθέσω ότι αυτό που έχουμε μπροστά μας είναι μεταβατική διάταξη. Η ουσία έχει ήδη ψηφιστεί. Δεν κάνουμε κάτι διαφορετικό εδώ. Εδώ πρόκειται για μια μεταβατική διάταξη.

Είπε ο κύριος Πρόεδρος της Βουλής για το πόσο έχει κερδίσει η Βουλή τα τελευταία δύο ή τρία χρόνια –δεν θυμάμαι- που είναι τα χρήματα της Βουλής στην Κεντρική Τράπεζα. Είναι ένα ποσό δύο ή τριών εκατομμυρίων, δεν θυμάμαι.

Εγώ σας λέω να κάνουμε ένα τεστ, να πάρουμε δέκα ή δεκαπέντε ή είκοσι δήμους, κάποιους που πρόσκεινται στη Νέα Δημοκρατία, κάποιους που είναι του ΠΑΣΟΚ, κάποιους της Αριστεράς και τους ανεξάρτητους και να κάνουμε το ίδιο τεστ για τους δήμους. Δηλαδή, ως οικονομολόγος και όχι ως νομικός βλέπω ότι υπάρχουν οικονομίες κλίμακας σε αυτό. Και επειδή υπάρχουν αυτές οι οικονομίες –και είναι καλό πράγμα να υπάρχουν-, οι δήμοι έχουν κερδίσει πάρα πολύ.

Έχω επισκεφτεί και έχω μιλήσει με συγκεκριμένους δημάρχους και λένε ότι αυτό τους έχει δώσει επιπλέον πόρους για τον δήμο τους. Άρα επί της ουσίας πραγματικά δεν βλέπω ποιο είναι το πρόβλημα. Καμμία αυτοτέλεια δεν θίγεται για τον Δήμο Τρικάλων ή Πρέβεζας απ’ αυτή την διάταξη. Καμμία! Απλώς κερδίζουν περισσότερα χρήματα για τους δημότες τους. Πραγματικά επί της ουσίας δεν καταλαβαίνω ποιο είναι το πρόβλημα.

Τρίτον, πάμε τώρα στο ΕΣΥ. Δεν ήμουν ούτε νευριασμένος ούτε αγανακτισμένος. Κάναμε μια σοβαρή συζήτηση με τον κ. Βορίδη και σχεδόν τον έπεισα για τις ισχυρές μας θέσεις γι’ αυτό το θέμα! Το μόνο που έχω ως παράπονο είναι ότι φαίνεται πως υπάρχει μια συλλογική αμνησία -και ανησυχώ για εσάς, δεν έχω ούτε αγανάκτηση- των διακοσίων είκοσι δύο Βουλευτών που ψήφισαν τον ν.4336, στον οποίο υπήρχε μέσα η σύμβαση. Και μέσα σε αυτή τη σύμβαση λέει ότι όταν θα δημιουργηθεί το υπερταμείο, θα γίνει συμβαλλόμενο μέρος της σύμβασης και θα υπάρχουν εγγυήσεις για ένα μέρος του δανείου του ESM, που πήραμε το 2015.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τι άλλαξε από τότε; Τι άλλαξε και δεν θυμάστε; Εξαιρώ μερικούς, όπως τον κ. Καρρά και τον κ. Μαυρωτά –αν δεν κάνω λάθος- οι οποίοι δεν ήταν τότε Βουλευτές.

**ΓΕΩΡΓΙΟΣ ΜΑΥΡΩΤΑΣ:** Ήμασταν.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Οι υπόλοιποι, όμως, τι ακριβώς λέτε; Διακόσιοι είκοσι δύο άνθρωποι, Βουλευτές, Βουλευτίνες, ψήφισαν μια σύμβαση που λέει…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, ησυχία! Θα πάρετε τον λόγο να πείτε τις απόψεις σας.

**ΘΕΟΔΩΡΑ ΜΠΑΚΟΓΙΑΝΝΗ:** Μας ψέγετε και από πάνω;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Μπακογιάννη!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ακούστε, κυρία Μπακογιάννη, γιατί συνήθως ακούτε επιχειρήματα. Δεν σας διέκοψα.

**ΣΟΦΙΑ ΒΟΥΛΤΕΨΗ:** Δεν ακούτε επιχειρήματα. Μετά τον Βαρουφάκη… (δεν ακούστηκε)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς δεν ακούτε επιχειρήματα. Μπορώ να μιλήσω στην κ. Μπακογιάννη που τουλάχιστον ακούει;

Εκεί μέσα στην σύμβαση που εσείς ψηφίσατε, λέει ότι θα υπάρχει ένα υπερταμείο και αυτό θα δίνει εγγυήσεις. Και όταν θα γίνει το υπερταμείο, θα γίνει συμβαλλόμενο μέρος της συμφωνίας. Αυτό ψηφίσατε. Εάν έχετε πάθει αμνησία, δεν φταίω εγώ.

**ΣΟΦΙΑ ΒΟΥΛΤΕΨΗ:** Για τις τράπεζες… (δεν ακούστηκε)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, κυρία Βούλτεψη, με αυτό το στυλ επιτέλους! Αφήστε τον Υπουργό να μιλήσει.

Τον λόγο έχει ο Υπουργός Δικαιοσύνης κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κυρία Πρόεδρε.

Κυρίες και κύριοι συνάδελφοι, νομίζω ότι τα πράγματα είναι πιο απλά απ’ ό,τι παρουσιάστηκαν μέχρι αυτή τη στιγμή. Και αναφέρομαι πρώτα και κύρια στο θέμα της Βουλής, το οποίο ανέκυψε από την τοποθέτηση του κ. Δένδια.

Ευθέως και με τρόπο κατηγορηματικό λέμε ότι η συγκεκριμένη διάταξη δεν αφορά τη Βουλή. Η Βουλή δεν είναι φορέας της γενικής κυβέρνησης. Αντιθέτως, υπάρχει ειδική διάταξη στον Κανονισμό της Βουλής που την εξαιρεί. Επομένως όλη αυτή η συζήτηση, η οποία γίνεται για τη Βουλή, είναι άνευ αντικειμένου.

Αυτό, δε, το λέει και η Επιστημονική Επιτροπή της Βουλής ότι, δηλαδή, δεν μπορεί να συμπεριληφθεί η Βουλή στους γενικούς φορείς της Κυβέρνησης διότι εξαιρείται με ειδική διάταξη του Κανονισμού της Βουλής. Όταν έχουμε, λοιπόν, ειδική διάταξη δεν μπορεί σε καμμία περίπτωση να υπαχθεί η Βουλή σε ένα γενικότερο πλαίσιο.

Λέει όμως -και εδώ μπορεί να γίνει μία συζήτηση, θα το δει η Κυβέρνηση- ότι για την αποφυγή -προσέξτε- ερμηνευτικών λαθών μπορεί με ρητό τρόπο να περιληφθεί αυτό που σας λέω και στο παρόν νομοσχέδιο. Αντισυνταγματικότητα δεν υπάρχει. Κατά τη γνώμη μου, είναι εκ περισσού να περιληφθεί, αλλά εάν ο αρμόδιος Υπουργός και η Γενική Γραμματεία της Κυβέρνησης και η Βουλή κρίνουν ότι αυτό είναι απαραίτητο για την αποφυγή ερμηνευτικών λαθών, δεν υπάρχει κανένα ζήτημα. Μη δημιουργούμε όμως θέματα εκεί που δεν υπάρχουν.

Δεύτερον, όσον αφορά την τοκογονία η οποία ετέθη σχετικά με το άρθρο 60 παράγραφος 5, προσέξτε, κυρίες και κύριοι συνάδελφοι, να προσεγγίσουμε τον νόμο του 2010 τελολογικά και να δούμε τον σκοπό. Τι θέλει ο νομοθέτης να προστατεύσει; Θέλει να προστατεύσει εκείνον τον πολίτη που χρήζει προστασίας. Ποιος αποφασίζει εάν κάποιος πρέπει να προστατευθεί; Το δικαστήριο. Έρχεται, λοιπόν, η συγκεκριμένη διάταξη και προστίθεται στο υφιστάμενο νομοθετικό πλαίσιο και λέει το εξής: Όποιος καταθέσει τη σχετική αίτηση στο ειρηνοδικείο, αυτός έχει και την προστασία για το θέμα της τοκογονίας. Αλλά εάν κριθεί από το δικαστήριο ότι δεν έπρεπε να προστατευθεί, τότε βεβαίως θα καταβληθούν οι νόμιμοι τόκοι. Αυτό λέει η διάταξη.

Εάν, λοιπόν, συμφωνήσουμε στο αυτονόητο ότι η διάταξη του 2010, όπως διαλαμβάνεται στον νόμο, είχε σκοπό να προστατεύσει όσους χρήζουν προστασίας και αυτό το λένε τα δικαστήρια, άλλο τόσο πρέπει να συμφωνήσουμε σήμερα εδώ ότι αυτοί για τους οποίους έκριναν τα δικαστήρια ότι δεν πρέπει να προστατευθούν πρέπει να καταβάλουν και τους τόκους. Διότι οκτώ χρόνια εφαρμογής του νόμου εκτός των θετικών, τα οποία η Κυβέρνηση τα έχει υπερτονίσει με νομοθετήματα μετά το 2015, έχουμε και καταχρηστική άσκηση δικαιώματος και το ξέρουμε πολύ καλά.

Θα πρέπει, λοιπόν, εδώ να είμαστε ειλικρινείς: αυτός που πρέπει να προστατευθεί θα προστατευθεί σε όλο το μήκος και πλάτος των διατάξεων του νόμου. Αυτός, όμως, που κρίνουν τα δικαστήρια ότι λειτουργεί καταχρηστικά, δεν μπορεί να προστατευθεί και θα επιβληθούν οι νόμιμοι τόκοι.

Όσον αφορά το θέμα του άρθρου 80 παράγραφος 7, που ετέθη από τον κ. Λοβέρδο, δεν αφορά τα κληροδοτήματα υπέρ του δημοσίου, δεν αφορά κληροδοτήματα, κωδίκελλους, διαθήκες κ.λπ.. Επομένως να το διευκρινίσουμε αυτό το πράγμα. Είναι η συνταγματική διάταξη ρητή και κατηγορηματική. Στον νόμο δεν διαλαμβάνεται κάτι αντίθετο, οπότε και θα είχε νόημα η συζήτηση περί αντισυνταγματικότητας, το καταλαβαίνω.

Όσον αφορά τους ΟΤΑ, εδώ θέλω να πω και κάτι άλλο πέραν των όσων είπε ο κ. Τσακαλώτος, για να μην επαναλαμβάνω τους ισχυρισμούς οι οποίοι ήταν απολύτως εμπεριστατωμένοι και καθαροί. Η συγκεκριμένη διάταξη, όπως σας είπε ο Υπουργός, περιγράφει με σαφήνεια τις ισχύουσες ρυθμίσεις κατά τη μεταβατική περίοδο του ν.4270 άρθρο 69Α του 2014. Μα, αυτός ο νόμος ψηφίστηκε και κρίθηκε συνταγματικός από εσάς, εσείς τον ψηφίσατε το 2014. Εμείς εδώ προσθέτουμε τις μεταβατικές διατάξεις, ακριβώς, για να μην υπάρχει κανένα κενό.

Εάν θέλουμε να είμαστε ειλικρινείς μεταξύ μας, θα πρέπει να πούμε ότι αν είναι αντισυνταγματικό αυτό το οποίο έρχεται σήμερα, θα πρέπει να είναι αντισυνταγματικό και αυτό στο οποίο εδράζεται, που είναι ο νόμος του 2014.

Επομένως, κυρίες και κύριοι συνάδελφοι, θέματα αντισυνταγματικότητας δεν υπάρχουν και καλούμε τη Βουλή να καταψηφίσει τις σχετικές ενστάσεις.

Ευχαριστώ, κυρία Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Οι αποδεχόμενοι τις ενστάσεις αντισυνταγματικότητας παρακαλώ να εγερθούν.

(Εγείρονται οι αποδεχόμενοι τις ενστάσεις)

Οι μη αποδεχόμενοι τις ενστάσεις αντισυνταγματικότητας παρακαλώ να εγερθούν.

(Εγείρονται οι μη αποδεχόμενοι τις ενστάσεις)

Είναι προφανές ότι υπέρ της μη αποδοχής των ενστάσεων αντισυνταγματικότητας ηγέρθησαν οι περισσότεροι.

Συνεπώς οι ενστάσεις αντισυνταγματικότητας απορρίπτονται.

Αμέσως τώρα θα δώσω τον λόγο στον εισηγητή του ΣΥΡΙΖΑ κ. Μπαλαούρα.

Επίσης, θα ήθελα να σας ενημερώσω ότι ανοίγει και το σύστημα εγγραφής των ομιλητών, οπότε σπεύσατε.

Κύριε Μπαλαούρα, έχετε τον λόγο για δώδεκα λεπτά.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κυρίες και κύριοι συνάδελφοι, θα ήθελα πρώτα να προχωρήσω σε ένα προσωπικό, θα έλεγα, ζήτημα, να ευχαριστήσω την Κοινοβουλευτική Ομάδα του ΣΥΡΙΖΑ για τη συμβολική της κίνηση, το ότι αποφάσισε να μου αναθέσει να κάνω την σημερινή εισήγηση, διότι μου έκανε την τιμή στις 14 Αυγούστου 2015 να είμαι εισηγητής του μνημονίου και σήμερα να είμαι εισηγητής σε ένα νομοσχέδιο που ανοίγει τον δρόμο για να τελειώσει επιτέλους το μνημόνιο τον Αύγουστο που μας έρχεται.

Θυμάμαι, με αφορμή αυτό, τι γινόταν εκείνη την περίοδο. Γίναμε Κυβέρνηση σε μια χρεοκοπημένη και λεηλατημένη χώρα. Ο κόσμος βρισκόταν καθημερινά στους δρόμους. Θυμήθηκα τώρα μια λατινική φράση, «corruptio optimi pessima», που σημαίνει ότι η διαφθορά των αρίστων είναι χειρότερη από άλλες διαφθορές.

Ο Σεφέρης, μάλιστα, για την «Έρημη χώρα» του Έλιοτ είχε πει: «στεγνή, στέρφα και άνυδρη, έρημη χώρα, χωρίς ελπίδα σωτηρίας». Τότε, λοιπόν, αυτό ήμασταν, όταν αναλάβαμε την Κυβέρνηση, σε αυτή την κατάσταση. Δώσαμε μια τιτάνια μάχη επί έξι μήνες μέσα και έξω από την Ελλάδα.

Όλοι θυμόμαστε την «αριστερή παρένθεση».

Αυτοεκπληρούμενες προφητείες, ακόμη και στα capital controls!

Να θυμηθούμε τον περιβόητο Ντάισελμπλουμ, που έδωσε σήμα για απόσυρση των καταθέσεων από τις τράπεζες;

Να θυμηθούμε από την πλευρά της Νέας Δημοκρατίας, δεν θέλω τώρα να θυμίσω, επώνυμα στελέχη που προσδιόριζαν μάλιστα και την ημέρα που θα γίνονταν τα capital controls και δεν θα υπήρχαν λεφτά στις τράπεζες; Να μην ξύσω πληγές για κεντρικά στελέχη της Νέας Δημοκρατίας!

Δώσαμε, λοιπόν, συνάδελφοι, μάχη μόνοι μας –κυριολεκτικά- και από ανατολή και από δύση.

Μόνο τα κινήματα τότε της Ευρώπης και εν γένει της Αμερικής μάς στήριζαν, καθώς και οι διανοούμενοι. Είχαμε αντίπαλους αυτό το εδραιωμένο καθεστώς των ΜΜΕ της χώρας, που είχαν σαν γραμμή, σαν αξία θα έλεγα γι’ αυτούς τα ψέματα, τη διαστρέβλωση, την προπαγάνδα.

Σταθήκαμε όρθιοι, αλλά δεν βγήκε το σχέδιό μας. Συμβιβαστήκαμε προσπαθώντας να κερδίσουμε χώρο και χρόνο. Αυτή τη φράση «να κερδίσουμε χρόνο και χώρο» την έχει πει ένας μεγάλος επαναστάτης που δεν θα πω το όνομά του. Ο νοών νοείτω!

Δεν μπορούσαμε να ξεκινήσουμε, όμως, από την αρχή, γιατί είχαμε καθορισμένα πλαίσια από τις προηγούμενες κυβερνήσεις.

Ο Σεφέρης στους «Αργοναύτες» λέει -για την Κυβέρνηση του ΣΥΡΙΖΑ, το μετατρέπω εγώ- «ήταν η ελπίδα στο βάθος».

Το σημερινό νομοσχέδιο φέρνει άραγε νέα μέτρα; Εγώ λέω ναι. Φέρνει νέα μέτρα, τα οποία είναι θετικά για τα εργασιακά, για την υγεία, για τις αδειοδοτήσεις και τα επιχειρηματικά πάρκα, για το μοίρασμα στην οικονομία από το υπερπλεόνασμα, για το κοινωνικό κράτος. Πράγματι, είναι καινούργια μέτρα, είναι προχωρημένα μέτρα. Αυτά, όμως, και μόνο αυτά είναι και όχι αρνητικά. Άρχισε πια ο κόσμος να βλέπει φως στην καταχνιά που μας είχατε βάλει. Η ελπίδα άρχισε να φαίνεται.

Είμαστε ισότιμοι συνομιλητές.

Θυμίζω, διότι δεν πάει πολύς καιρός, περίπου τρία χρόνια, που δεν ήθελαν στις συσκέψεις κορυφής τον εκπρόσωπο της χώρας μας, τον Πρωθυπουργό, να κάθεται μαζί, να φωτογραφίζεται μαζί του. Αποφεύγανε να κάθονται δίπλα του. Το θυμόμαστε αυτό;

Κερδίσαμε την εμπιστοσύνη, γιατί υλοποιούσαμε τις δεσμεύσεις. Δίναμε σκληρή διαπραγμάτευση, αλλά όταν συμφωνούσαμε, τα τηρούσαμε και δεν κάναμε κολπάκια. Επομένως κερδίσαμε και την αξιοπιστία και λύνουμε τα συσσωρευμένα προβλήματα της κοινωνίας, που δεν μπορούσατε να αγγίξετε εσείς, όπως το «μακεδονικό». Σεβασμός πια υπάρχει για τη χώρα μας από παντού και δεν είναι αποπαίδι.

Χτυπήσαμε τη διαφθορά και τη διαπλοκή, ναι ή όχι; Αναμφισβήτητα ναι. Θα μπορούσαμε περισσότερο; Ενδεχομένως ναι, όμως το θετικό αποτύπωμα έχει μείνει.

Ανορθώσαμε το ΕΣΥ; Το σώσαμε, δεν το ανορθώσαμε απλώς. Θα μπορούσαμε να κάνουμε ενδεχομένως περισσότερα; Πιθανόν. Εκεί θα δεχθούμε κριτική, αν υπάρχει.

Προχωρήσαμε σε ανάπτυξη μετά από δέκα ολόκληρα χρόνια ύφεσης, ναι ή όχι; Βάλαμε τάξη στα δημοσιονομικά, ναι ή όχι; Ανέβηκαν οι εξαγωγές και μάλιστα πάρα πολύ και έχουμε πια ένα ισοζύγιο θετικό, ναι ή όχι;

Μειώθηκε η ανεργία από το 27% στο 20,1%, ναι ή όχι;

Γίνονται επενδύσεις στη χώρα μας, ναι ή όχι; Και γίνονται και πολλές μάλιστα.

Έχουμε κάνει επιτυχημένες εξόδους στις αγορές, ναι ή όχι; Έχουν κατρακυλήσει τα ομόλογα; Ακόμη και προχθές μειώθηκαν τα ομόλογα του ελληνικού δημοσίου, παρά την κρίση που υπάρχει και από τον Τραμπ και από την Ιταλία;

Απορροφούμε πρώτοι στην Ευρώπη τα κονδύλια για τα προγράμματα, ναι ή όχι; Χρησιμοποιούμε νέα χρηματοδοτικά εργαλεία, ναι ή όχι;

Συνάδελφοι, τον Αύγουστο η χώρα αλλάζει όχι μόνο σελίδα αλλά και κεφάλαιο. Δεν έχουμε πια επιτροπεία. Θα έχουμε -για να μιλάμε καθαρά- ενισχυμένη παρακολούθηση. Γιατί αυτό; Να το εξηγήσουμε. Και όταν λέω αυξημένη, εννοώ σε σχέση με τα άλλα κράτη που βγήκαν από τα μνημόνια. Διότι έχουμε ένα τεράστιο χρέος. Το είπα και χθες. Το χρέος μας είναι παραπάνω από το άθροισμα του χρέους όλων των υπόλοιπων κρατών που είχαν μνημόνιο. Θα γίνει απομείωση. Θέλουν, λοιπόν, να παρακολουθούν -υπογραμμίζω τη λέξη «παρακολουθούν»- οι πιστωτές την εξέλιξη της ελληνικής οικονομίας. Παρακολούθηση δεν σημαίνει εποπτεία και επιτροπεία.

Και έχουν αυξηθεί οι δυνατότητες διαπραγμάτευσής μας γιατί από τον Αύγουστο, αφού θα έχει γίνει και απομείωση του χρέους, θα έχουμε περισσότερους βαθμούς ελευθερίας. Άρα ανοίγουν και νέα κεφάλαια. Και θα θέλαμε τις υποδείξεις της Αντιπολίτευσης για το ποια θέματα πρέπει μετά τον Αύγουστο να θέσουμε ξανά σε διαπραγμάτευση. Και εκεί θα είναι ένα μεγάλο στοίχημα, όχι μόνο σε σχέση με τα υπόλοιπα κόμματα της Βουλής, αλλά σε σχέση με εμάς τους ίδιους: Πώς θα διαμορφώσουμε εμείς -και η Κυβέρνηση και οι Βουλευτές και ο ΣΥΡΙΖΑ- έναν δρόμο γι’ αυτό που ονομάζουμε ολιστική ανάπτυξη. Θα πρέπει να εγκύψουμε και να κουβεντιάσουμε, αν θέλουν τα κόμματα να κουβεντιάσουμε μαζί τους. Να πάμε σε αυτή την πορεία που θα έχει περιφερειακή, τοπική και εθνική θετική γραμμή, ναι ή όχι; Θα κάνουμε τέτοιες συζητήσεις στη Βουλή επιτέλους;

Κύριοι συνάδελφοι, στις εκλογές του 2019 -απευθύνομαι στη Νέα Δημοκρατία- θα χάσετε πάλι, γιατί ο κόσμος δεν ξεχνά. Όπως και να εμφανίζεστε, δεν έχετε ιδεολογική και πολιτική ραχοκοκαλιά.

Θυμάμαι κάτι που είχε πει ο Δημήτρης Καμπούρογλου: «Καθαρό πράγμα δεν είναι ό,τι επλύθη αλλά ό,τι δεν ελερώθη». Και εσείς μπορεί να θέλετε να ξεπλυθείτε, αλλά έχετε λερώσει τη φωλιά σας. Ακόμη και σε ζητήματα όπου είχαν βάλει τα πλαίσια οι πρόγονοί σας, όπως το «μακεδονικό», ταλαντεύεστε μεταξύ της ακροδεξιάς και της δεξιάς σας. Ο ΣΥΡΙΖΑ τολμά και σε αυτό το θέμα και σε όλα τα δύσκολα που μας κληροδοτήσατε, γιατί έχει την εμπιστοσύνη του κόσμου -και συνεχίζει να την έχει- του κόσμου της εργασίας, των απόκληρων, των νέων, της υγιούς, θα έλεγα, επιχειρηματικότητας.

Τελειώνοντας θέλω να θυμηθώ και έναν στίχο του Ελύτη. Ναι, σήμερα με έχει πιάσει το φιλολογικό μου! «Τι χρώμα να έχει άραγε η ελπίδα;», λέει ο Ελύτης. «Θα είναι γαλάζια σαν τη θάλασσα, που ταξιδεύει σε μέρη άγνωστα και ονειρεμένα», καταλήγει.

Πράγματι, το καράβι του ΣΥΡΙΖΑ βρήκε στα απόνερα νερά, αψηφώντας και τη Σκύλλα και τη Χάρυβδη,αλλά και εξαφανίζοντας τους Λωτοφάγους. Δεν υπάρχουν πια Λωτοφάγοι πολλοί στη χώρα μας.

Πλέει πια στη γαλάζια θάλασσα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς. Ευχαριστούμε και για τον χρόνο, κύριε Μπαλαούρα.

Τον λόγο έχει ο κ. Σταϊκούρας από τη Νέα Δημοκρατία.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ, κυρία Πρόεδρε.

Κύριε συνάδελφε, συζητάμε ένα πολυνομοσχέδιο σήμερα. Και δεν κάνουμε αναπόληση στην ποίηση του παρελθόντος. Συζητάμε ένα πολυνομοσχέδιο κοπής ΣΥΡΙΖΑ και ΑΝΕΛ. Αφορά την ολοκλήρωση της τέταρτης αξιολόγησης του τρίτου μνημονίου. Και για να εξηγούμαστε, κύριε Υπουργέ του μνημονίου των κυρίων Τσίπρα και Καμμένου. Άλλωστε, μόνος σας είπατε ότι ήσασταν ο πρώτος εισηγητής και ο τελευταίος αυτού του μνημονίου. Άρα παραδέχεστε ότι έχετε την αποκλειστικότητα ενός αχρείαστου μνημονίου, του πιο επώδυνου μνημονίου από την πιο μνημονιακή Κυβέρνηση της τελευταίας οκταετίας, μια Κυβέρνηση η οποία χωρίς καμμία ηθική αναστολή, χωρίς -είναι σημαντικό- αξιακές σταθερές, χωρίς ιδεολογικές συντεταγμένες, χωρίς πολιτική νομιμοποίηση, περιφρονώντας τις ευαισθησίες του λαού, υπογράφει τα πάντα για την εξουσία, προχωρώντας σε βαριές οικονομικές και εθνικές υποχωρήσεις και κακές συμφωνίες.

Ας περιοριστούμε, όμως, σήμερα στο πολυνομοσχέδιο για να αποτυπώσουμε αυτές τις αξιολογικές κρίσεις.

Πρώτον, ισχυρίζεται η Κυβέρνηση ότι η χώρα οδηγείται στην καθαρή έξοδο από τα μνημόνια. Ο κ. Μπαλαούρας μόλις ψέλλισε κάτι διαφορετικό. Το μόνο που ολοκληρώνεται είναι η χρηματοδότηση της χώρας από τα προγράμματα.

Αντιθέτως, οι μνημονιακές πολιτικές θα συνεχιστούν και για τα επόμενα χρόνια, όπως άλλωστε καταγράφει και το επικαιροποιημένο μνημόνιο, το οποίο, κύριοι Υπουργοί, υπήρχε δέσμευση χθες ότι θα το καταθέσετε στη Βουλή μεταφρασμένο σήμερα. Και ακόμα δεν υπάρχει αυτό και αποφεύγετε να το κάνετε.

Η Κυβέρνηση, σε αντιδιαστολή με τα άλλα κράτη-μέλη της Ευρώπης, που βγήκαν από τα μνημόνια, έχει ψηφίσει νέα πρόσθετα μέτρα λιτότητας για μετά το 2018, έχει δεσμευθεί σε υψηλούς πρωτογενείς στόχους για πέντε χρόνια -ένα συν τέσσερα- έχει δεσμεύσει τη δημόσια περιουσία της χώρας για έναν αιώνα, έχει συμφωνήσει η υλοποίηση των όποιων παρεμβάσεων για το χρέος να γίνει μετά το καλοκαίρι -αν χρειαστεί- και έχει αποδεχθεί -το είπε ο κ. Μπαλαούρας- τον μηχανισμό ενισχυμένης εποπτείας -όχι «παρακολούθησης», τα κείμενα λένε «εποπτείας» και θα σας διορθώσω σε αυτό- συνοδευόμενης από αυστηρούς όρους. Το είπε, άλλωστε, χθες και ο κ. Ρέγκλινγκ στην Ελληνική Ένωση Τραπεζών.

Δεύτερον, ισχυρίζεται η Κυβέρνηση ότι η ελληνική οικονομία την τελευταία τριετία ανατάσσεται. Η αλήθεια είναι ότι η οικονομία σε πολλά θεμελιώδη μεγέθη της λιμνάζει.

Και έχουμε όλα τα στοιχεία, τα οποία έχουμε καταθέσει και τα οποία δεν αμφισβητείτε: Σε σχέση με το 2014 -για να εξηγηθούμε- το διαθέσιμο εισόδημα των πολιτών έχει συρρικνωθεί, αφού έχετε πάρει μέτρα. Το ιδιωτικό χρέος προς τις εφορίες και τα ασφαλιστικά ταμεία έχει διογκωθεί. Είναι κατά 55% αυξημένο από το τέλος του 2014. Η ανταγωνιστικότητα της οικονομίας έχει υποχωρήσει. Οι κεφαλαιακοί περιορισμοί, που επιβάλατε, εξακολουθούν να υφίστανται. Το δημόσιο χρέος αυξάνεται και το ονομαστικό ΑΕΠ στο τέλος του 2017 δεν έχει φθάσει ακόμα το ονομαστικό ΑΕΠ του τέλους του 2014. Είναι τα τελευταία στοιχεία της ΕΛΣΤΑΤ.

Συνεπώς η Κυβέρνηση των φόρων, των κατασχέσεων και των πλειστηριασμών, η Κυβέρνηση του λαϊκιστικού, πελατειακού και παρασιτικού αφηγήματος αδυνατεί να οδηγήσει τη χώρα στην κανονικότητα.

Τρίτον, κύριε Μπαλαούρα, το νομοσχέδιο περιλαμβάνει νέα μέτρα, τα οποία δεν τα έχει βιώσει ακόμα η κοινωνία και τα οποία δεν περιλαμβάνονταν στο τρίτο μνημόνιο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Σήμερα ψηφίζουμε μέτρα;

**ΧΡΗΣΤΟΣ ΣΤΑΪΚΟΥΡΑΣ:** Άρα, αντιθέτως με το επιχείρημά σας, δεν έχετε την πολιτική νομιμοποίηση να τα εφαρμόσετε. Στο τρίτο μνημόνιο δεν υπήρχε καμμία αναφορά σε μέτρα για το 2019 και το 2020. Καμμία!

(Χειροκροτήματα από την πτέρυγα της Νέας Δημοκρατίας)

Συνεπώς θα μειωθούν οι κύριες συντάξεις από το 2019. Πουθενά δεν υπήρχε αυτό στο τρίτο μνημόνιο. Θα περικοπεί η προσωπική διαφορά στις επικουρικές συντάξεις από το 2019. Πουθενά δεν υπήρχε αυτό στο τρίτο μνημόνιο. Θα αυξηθούν οι ασφαλιστικές εισφορές των ελεύθερων επαγγελματιών και των αγροτών ακόμα περισσότερο. Πουθενά δεν υπήρχε αυτό στο τρίτο μνημόνιο. Θα περικοπεί κατά 35% το αφορολόγητο.

Και για να μην ξεχνιόμαστε, θα αυξηθεί και ο ΕΝΦΙΑ, τον οποίο θα καταργούσατε, σε ένα εκατομμύριο ελληνικά νοικοκυριά.

Και συγγνώμη, κύριε Τσακαλώτο, μιλήσατε εσείς για αμνησία;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Συλλογική, όχι για εσάς.

**ΧΡΗΣΤΟΣ ΣΤΑΪΚΟΥΡΑΣ:** Να μιλήσουμε τότε για ατομική. Εμένα μου αρέσει να τα κάνουμε πιο ατομικά τα πράγματα.

Στις 12 Απριλίου του 2016 ο κ. Τσακαλώτος, πριν από την πρώτη μείωση του αφορολόγητου, έλεγε: «Μας είπαν ότι πρέπει να μειώσουμε πιο πολύ το αφορολόγητο. Εμείς κάναμε μια πολύ μικρή μείωση του αφορολόγητου. Όπως σας είπα, θα επηρεάσει κάποιον από 15.000 ευρώ μόνο κατά 60 ευρώ τον χρόνο. Δεν θα κάνουμε άλλη μείωση του αφορολόγητου. Δεν είμαι εγώ διατεθειμένος να καταθέσω στη Βουλή των Ελλήνων…».

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είπατε ότι δεν θα κάνετε παρελθοντολογία και ότι θα κοιτάξουμε μπροστά;

**ΧΡΗΣΤΟΣ ΣΤΑΪΚΟΥΡΑΣ:** Εσείς μιλήσατε για αμνησία, κύριε Υπουργέ.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ!

Συνεχίστε, κύριε Σταϊκούρα!

**ΧΡΗΣΤΟΣ ΣΤΑΪΚΟΥΡΑΣ:** Κύριε Τσακαλώτο, εσείς προκαλέσατε, γιατί μιλήσατε για αμνησία. «Δεν είμαι εγώ διατεθειμένος» -συνεπώς- «να καταθέσω στη Βουλή των Ελλήνων ένα νομοσχέδιο που έχει αφορολόγητο μικρότερο από αυτό που θα υπάρξει στο νομοσχέδιο που θα δείτε». Αυτό πριν από την πρώτη περικοπή.

Άρα υπάρχουν κόκκινες γραμμές. Και ξέρετε κάτι; Οι ηθικές αρχές και αξίες, οι ιδεολογικές συντεταγμένες και οι συνέπειες λόγων και έργων είναι μεγάλο προτέρημα για έναν Βουλευτή και δη Υπουργό.

Αυτά τα νέα μέτρα, συνεπώς, οδηγούν σε απώλεια μίας έως τριών συντάξεων και ενός μισθού, ανεβάζοντας τον συνολικό λογαριασμό της σημερινής Κυβέρνησης στα 14,5 δισεκατομμύρια ευρώ μέτρα.

Κύριε Τσακαλώτο, να σας πω κι ένα άλλο επιχείρημα, γιατί «κόπτεσθε» για τους συνταξιούχους.

Να μιλήσουμε λίγο για τους συνταξιούχους το 2019; Μας είπατε ότι είναι λανθασμένοι οι υπολογισμοί. Το 2019 σε καθαρή βάση, όχι σε μεικτή -για να συνεννοούμαστε είπατε- θα κόψετε από τους συνταξιούχους 2,1 δισεκατομμύρια ευρώ. Θα πάρετε για τους συνταξιούχους, στην καλύτερη περίπτωση, αν υπερκαλύψετε τους στόχους -μακάρι να τους υπερκαλύψετε και να το κάνετε- για κοινωνική προστασία 930 εκατομμύρια ευρώ. Οι άλλες εξισορροπητικές δράσεις δεν αφορούν τους συνταξιούχους. Αφορούν όλη την κοινωνία. Εύχομαι να υλοποιηθούν. Εμείς έχουμε αμφιβολίες. Και επειδή είμαι καλόπιστος, να αξιοποιήσετε και τον δημοσιονομικό χώρο των 700 εκατομμυρίων ευρώ. Σας τον χαρίζω και αυτόν, που και εκεί έχω προβληματισμούς.

**ΧΡΗΣΤΟΣ ΜΠΓΙΑΛΑΣ:** Να μας το προσθέσετε.

**ΧΡΗΣΤΟΣ ΣΤΑΪΚΟΥΡΑΣ:** Θα σας το προσθέσω. Όμως, δεν αφορά μόνο τους συνταξιούχους. Αφορά όλη την κοινωνία.

Οι συνταξιούχοι θα χάσουν πάνω από 1 δισεκατομμύριο ευρώ το 2019. Ο κάθε συνταξιούχος θα έχει απώλεια. Μπορεί να λέτε εσείς -στην καλύτερη περίπτωση- ότι στο σύνολο της κοινωνίας θα αντιρροπήσετε τις περικοπές, είναι απολύτως βέβαιο, όμως, ότι οι συνταξιούχοι στην καλύτερη περίπτωση -που υπερκαλύψετε, δηλαδή, τους στόχους, που δώσετε μέρισμα, που κάνετε τα πάντα και έχετε και δημοσιονομικό χώρο- θα έχουν απώλεια 1 δισεκατομμυρίου ευρώ.

Καταθέτω σχετικό έγγραφο για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς το διαθέσιμο εισόδημα των συνταξιούχων θα μειωθεί ακόμα περισσότερο το 2019. Ευτυχώς, όμως, τότε -το αργότερο!- τελειώνουν τα βάσανα των πολιτών με τη σημερινή ανερμάτιστη Κυβέρνηση.

Πάντως, λύσαμε έναν γρίφο. Λύσαμε τον γρίφο που απασχολεί τη διεθνή κοινότητα των οικονομολόγων: Πώς, δηλαδή, από το «λεφτά χωρίς μνημόνιο», μπορεί κάποιος να καταλήξει σε ένα ακόμα μνημόνιο χωρίς λεφτά. Αυτό με ΣΥΡΙΖΑ στην Κυβέρνηση το λύσαμε!

Τέταρτον, η Κυβέρνηση αδυνατεί να επιτύχει υψηλούς και διατηρήσιμους ρυθμούς ανάπτυξης, με αποτέλεσμα η οικονομία να σέρνεται και η κοινωνία να φτωχοποιείται. Επαναφέρατε την οικονομία στην ύφεση το 2015 και το 2016. Αποτύχατε -και μάλιστα κατά 55%- στον στόχο για το 2017. Αναθεωρείτε ήδη τον στόχο για το 2018 προς τα κάτω και προβλέπετε συρρικνωμένους ρυθμούς μεγέθυνσης μέχρι το 2022.

Ξέρετε τι υπογράφετε; Διότι λέτε ότι πάει απίστευτα καλά η οικονομία και πως έχει δυναμική; Υπογράφετε ότι το 2022 ο ρυθμός ανάπτυξης της οικονομίας θα είναι μικρότερος από το 2018. Αυτό λέει το κείμενο. Αυτό υποστηρίζετε. Και κατά τα άλλα μάς λέτε ότι υπάρχει αναπτυξιακή δυναμική. Τελικά οι αυταπάτες δεν γιατρεύονται!

Καταθέτω σχετικό πίνακα για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή λέτε ότι δήθεν εμείς κινδυνολογούμε, να ακόμα μια απόδειξη της αποτυχίας σας. Τι ψηφίσατε πέρσι; Ένα μεσοπρόθεσμο με εκτιμήσεις για την ανάπτυξη. Φέτος φέρνετε ένα καινούργιο μεσοπρόθεσμο. Τι ομολογείτε; Ότι μεταξύ του περσινού και του φετινού θα χαθούν 26 δισεκατομμύρια ευρώ πλούτου μέχρι το 2021. Πέρσι και φέτος. Εσείς οι ίδιοι στο μεσοπρόθεσμο λέτε ότι χάνονται σωρευτικά 26 δισεκατομμύρια ευρώ πλούτου μέχρι το 2021. Το περσινό μεσοπρόθεσμο με το φετινό. Τα δικά σας στοιχεία είναι που ψηφίζατε και ψηφίζετε. Και μετά καυχιέστε για δήθεν επιτυχίες σας. Αιδώς, Αργείοι!

Πέμπτον, ισχυρίζεται η Κυβέρνηση -θριαμβολογώντας μάλιστα!- ότι θα πετύχει πολύ υψηλότερα από τους στόχους πρωτογενή πλεονάσματα, ότι θα πετύχει 5,2% το 2022.

Αλήθεια, όμως, τι υποστήριζε ο κ. Τσίπρας στις 23 Ιουνίου του 2016, μετά τη λαϊκή εντολή, που λέτε; Για να διαβάσουμε λίγο: «Είναι απολύτως αδύνατον…» -συγκρατήστε τις δύο λέξεις, όχι αδύνατον, απολύτως αδύνατον!- «…πρωτογενή πλεονάσματα του ύψους του 3,5% μετά το 2018 να διατηρηθούν για αρκετά χρόνια.». Ο κύριος Πρωθυπουργός έλεγε ότι είναι απολύτως αδύνατον. Πότε; Το 2016. Και συνέχιζε ως εξής: «Εκτός αν θέλουμε να πλήξουμε την ελληνική οικονομία και να έχουμε διαρκώς συνθήκες μακροχρόνιας στασιμότητας. Αυτά τα έλεγε στο «ECONOMIST» στις 23 Ιουνίου του 2016. Καταθέτω το σχετικό έγγραφο για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς μην υποστηρίζετε ότι η Αξιωματική Αντιπολίτευση κινδυνολογεί. Μόνοι σας καρφώνεστε. Είμαι, όμως, απολύτως βέβαιος ότι μεθαύριο, την Παρασκευή, στην ομιλία του στο ίδιο συνέδριο, στο «ECONOMIST», ο κ. Τσίπρας θα κάνει άλλη μία κυβίστηση ή για να το πω ακόμα πιο απλά, άλλη μία κωλοτούμπα. Άλλωστε, το χούι δεν κόβεται!

Έκτον, η δημόσια περιουσία μπαίνει υποθήκη και ενεχυριάζεται μέχρι του ύψους των 25 δισεκατομμυρίων ευρώ. Η Κυβέρνηση τροποποιεί τη χρηματοδοτική σύμβαση, προκειμένου το Υπερταμείο Αποκρατικοποιήσεων να εγγυάται «αμετάκλητα και άνευ όρων στον Ευρωπαϊκό Μηχανισμό Στήριξης την έγκαιρη αποπληρωμή των υποχρεώσεων της χώρας».

Κύριε Υπουργέ, η αφετηρία αυτής της επαχθούς εξέλιξης είναι η «ηρωική» διαπραγμάτευση του 2015, όταν η Κυβέρνηση ανέλαβε ως «ρήτρα αναξιοπιστίας» της την υποχρέωση ίδρυσης του το υπερταμείου.

Πράγματι, τότε -και θα έπρεπε να ευχαριστείτε την Αξιωματική Αντιπολίτευση γι’ αυτό- με αίσθημα ευθύνης η Νέα Δημοκρατία ψήφισε την παραμονή της χώρας στον σκληρό πυρήνα της Ευρωπαϊκής Ένωσης. Αν δεν ήμασταν εμείς, η χώρα δεν θα ήταν σήμερα εκεί που είναι με τις δικές σας ευθύνες, με τη δική σας ανευθυνότητα, με τη δική σας δημιουργική ασάφεια. Το μνημόνιο, όμως, φέρει αποκλειστικά τις δικές σας υπογραφές.

Σας απάντησα, συνεπώς, τι κάναμε εμείς τότε και είμαστε υπερήφανοι για τη στάση μας.

Ξεχνάτε, όμως, κάτι. Έναν χρόνο μετά, το 2016, φέρατε την ίδρυση του υπερταμείου στη Βουλή. Την καταψηφίσαμε. Γιατί την καταψηφίσαμε; Γιατί δεσμεύατε τότε το σύνολο της δημόσιας περιουσίας της χώρας. Αυτό δεν υπήρχε το 2015. Δεν υπήρχαν οι όροι το 2016 που είχαμε συμφωνήσει το 2015, με πρωτοφανή εκχώρηση κινητής και ακίνητης περιουσίας χωρίς ουσιαστικό εθνικό και δημοκρατικό έλεγχο και λογοδοσία.

Πείτε μου, σας παρακαλώ, πού στη δανειακή σύμβαση του 2015 λέει ότι το υπερταμείο θα είναι διάρκειας ενενήντα εννιά ετών. Πουθενά. Το 2016 το ψηφίσατε. Το καταψηφίσαμε. Ενενήντα εννιά χρόνια το υπερταμείο, η διάρκεια του δανείου τριάντα πέντε χρόνια. Βάζετε υποθήκη για τριπλάσιο χρόνο από τη διάρκεια του δανείου.

Τι οροφή υπήρχε το 2015 στα περιουσιακά στοιχεία που θα πάνε στο υπερταμείο; Ήταν 50 δισεκατομμύρια. Τι ψηφίσατε το 2016; Καμμία οροφή! Όλα τα περιουσιακά στοιχεία στο υπερταμείο! Δεν το ψηφίσαμε, με αποτέλεσμα εκλεκτός συνάδελφος, που βλέπω εδώ σήμερα, της κυβερνητικής πλειοψηφίας, να υποστηρίζει προχθές στην επιτροπή ότι αυτό συνιστά την επισφράγιση ότι η χώρα μας είναι αποικία χρέους. Και λέτε μετά ότι εμείς κινδυνολογούμε;

Τελικά, με εσάς στην Κυβέρνηση πάτος στις υποχωρήσεις και στον κατήφορο δεν υπάρχει!

Ολοκληρώνω, κυρία Πρόεδρε, σε δύο λεπτά και σας ευχαριστώ για την ανοχή σας.

Κυρίες και κύριοι συνάδελφοι, συμπερασματικά, η Νέα Δημοκρατία καταψηφίζει επί της αρχής το πολυνομοσχέδιο. Και αυτό γιατί λείπει από την Κυβέρνηση η βούληση, η αξιοπιστία και το σχέδιο επίτευξης υψηλής και διατηρήσιμης ανάπτυξης, δημιουργίας ποιοτικών θέσεων απασχόλησης και ενίσχυσης της κοινωνικής συνοχής, ένα σχέδιο που θα οδηγεί σε αύξηση της παραγωγικότητας όλων των συντελεστών παραγωγής, παραδοσιακών και νέων, ένα σχέδιο που θα ενισχύει την ποσότητα και θα βελτιώνει την ποιότητα και τη σύνθεση του πλούτου της χώρας, χωρίς πρόσθετη εσωτερική υποτίμηση, με ενίσχυση των εξαγωγών και των εταιρικών επενδύσεων, ένα σχέδιο ώστε να επιστρέψει ένα ποσοστό της αυξημένης διαρροής εγκεφάλων και να ανταποκριθεί η χώρα στον δομικό μετασχηματισμό της εργασίας εξαιτίας της τεχνολογικής αλλαγής.

Η Νέα Δημοκρατία έχει καταθέσει -και διαρκώς εμπλουτίζει- ένα συνεκτικό και τεκμηριωμένο σχέδιο, που εδράζεται στις αρχές της κοινωνικής οικονομίας της αγοράς, με στόχο τη μέγιστη δυνατή οικονομική αποτελεσματικότητα και την κοινωνικά δικαιότερη κατανομή των εισοδημάτων και του πλούτου, με βασικούς άξονες την αλλαγή του μείγματος δημοσιονομικής πολιτικής, με την απλοποίηση, με τη σταθεροποίηση της φορολογικής νομοθεσίας και την άμεση και σταδιακή μείωση της υψηλής φορολογίας των πολιτών.

Αντιθέτως, η σημερινή Κυβέρνηση, όπως περιγράφει και το δήθεν αναπτυξιακό της σχέδιο, «πιστεύει» ότι ο συνολικός φορολογικός συντελεστής στην Ελλάδα δεν είναι υπερβολικά υψηλός σε ευρωπαϊκή κλίμακα.

Δεύτερον, η Νέα Δημοκρατία υποστηρίζει την υλοποίηση ενός συνεκτικού σχεδίου μεταρρυθμίσεων, που θα βελτιώνει την ανταγωνιστικότητα της οικονομίας, με την ενδυνάμωση του υγιούς ανταγωνισμού στις αγορές προϊόντων και υπηρεσιών, με την υλοποίηση αποκρατικοποιήσεων, με την αξιοποίηση της δημόσιας περιουσίας, με τη δημιουργία ενός αποτελεσματικού, σύγχρονου και παραγωγικού κράτους, με την επένδυση στις νέες ενδογενείς πηγές ανάπτυξης, όπως είναι η παιδεία, ή έρευνα και η καινοτομία.

Τρίτον, την ενίσχυση της ρευστότητας στην οικονομία με την αξιοποίηση των διαθέσιμων ευρωπαϊκών κονδυλίων, την εκτέλεση του προγράμματος δημοσίων επενδύσεων που σήμερα κατρακύλησε με ευθύνη σας στο χαμηλότερο επίπεδο της τελευταίας δεκαετίας, με την αποπληρωμή των ληξιπρόθεσμων οφειλών του δημοσίου που εσείς δεν πληρώνετε επί τρία χρόνια και με τη σταδιακή εξομάλυνση της πιστωτικής επέκτασης μέσω του τραπεζικού συστήματος.

Η υλοποίηση αυτού του σχεδίου θα οδηγήσει στην επίτευξη υψηλότερων ρυθμών μεγέθυνσης. Έχει διαχρονικά αποδειχθεί, τις τελευταίες τέσσερις δεκαετίες, ότι η Νέα Δημοκρατία μπορεί καλύτερα να δημιουργήσει -και πληρέστερα- τις συνθήκες υψηλότερης ανάπτυξης της οικονομίας. Αυτή με τη σειρά της θα βελτιώσει τη βιωσιμότητα του χρέους, η οποία, μαζί με τις αναγκαίες ποσοτικοποιημένες και αυτόματες παρεμβάσεις για τη ρύθμισή του, θα δώσει τη δυνατότητα για σταδιακή αποκλιμάκωση των ήδη υψηλών δημοσιονομικών στόχων, δημιουργώντας βαθμούς ελευθερίας για ακόμα μεγαλύτερες μειώσεις φορολογικών συντελεστών και ασφαλιστικών υποχρεώσεων.

Όλα αυτά προϋποθέτουν μια μεταρρυθμιστική, υπεύθυνη και αξιόπιστη κυβέρνηση, που θα υλοποιεί πραγματικά προοδευτικές και γνήσια πατριωτικές πολιτικές. Αυτά με τη σημερινή Κυβέρνηση αποτελούν ζητούμενα.

Η κοινωνία, όμως, αρκετά ταλανίστηκε με τις ψευδαισθήσεις, τις αυταπάτες, τον λαϊκισμό, τον παρασιτισμό. Η χώρα διαθέτει αρκετά δυνατά ιστορικά, γεωπολιτικά, περιβαλλοντικά, γεωγραφικά στοιχεία, για να καταστεί ισχυρό οικονομικό και γεωπολιτικό κέντρο. Διαθέτει υψηλής ποιότητας ανθρώπινο δυναμικό. Ζητείται όραμα, στρατηγικό σχέδιο και προπαντός πίστη στις δυνατότητες, στην ιστορία και στην προοπτική τής πατρίδας και των πολιτών της. Ο βαθμός επιτυχίας αυτού του μείζονος εθνικού στόχου εξαρτάται από όλους μας. Πιστεύω ότι τελικά θα τα καταφέρουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στον χρόνο του κ. Σταϊκούρα υπολόγισα και τις διακοπές. Μη διεκδικήσουν όλοι τον ίδιο χρόνο.

Κυρίες και κύριοι συνάδελφοι, έκλεισε το σύστημα εγγραφής των ομιλητών.

Τον λόγο έχει ο κύριος Υπουργός για μια τροπολογία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρία Πρόεδρε, δεν ζήτησα τον λόγο για να απαντήσω στον κ. Σταϊκούρα. Πρώτα θα περιμένω την ομιλία του κ. Βορίδη, αν θα απαντήσει για την κοινωνική οικονομία της αγοράς. Ξέρω ότι είναι παλαίμαχος υποστηρικτής της κοινωνικής οικονομίας της αγοράς εδώ και πάρα πολλά χρόνια. Όταν απαντήσει, μετά θα απαντήσω και εγώ.

Θέλω απλώς να τοποθετηθώ για την τροπολογία για τον ΕΝΦΙΑ. Με την τροπολογία που καταθέτουμε ορίζεται ότι στο άρθρο 1, ειδικά για το 2018, λαμβάνονται υπ’ όψιν για τον υπολογισμό του ΕΝΦΙΑ οι νέες αντικειμενικές αξίες που προσδιορίζονται στην υπουργική απόφαση και όχι οι τιμές που ίσχυαν μέχρι 1-1-2018. Αυξάνεται το όριο της πρώτης κλίμακας του κύριου φόρου του ΕΝΦΙΑ από 500 ευρώ σε 550 ευρώ και της τρίτης κλίμακας από 1.000 ευρώ σε 1.050 ευρώ. Με τις αλλαγές αυτές επιτυγχάνεται η αύξηση του αριθμού των ζωνών που υπάγονται σε χαμηλότερη κλίμακα. Αυξάνεται το αφορολόγητο όριο του συμπληρωματικού φόρου του ΕΝΦΙΑ κατά 50.000 ευρώ, δηλαδή από τις 200.000 ευρώ στις 250.000 ευρώ. Ορίζεται ότι η καταβολή του ΕΝΦΙΑ θα πραγματοποιείται τουλάχιστον σε πέντε μηνιαίες δόσεις ετησίως, με καταληκτική δόση την τελευταία εργάσιμη του μηνός Γενάρη του επόμενου έτους.

Οι άλλες διατάξεις είναι για τη νέα ομάδα μέσα στη Γενική Γραμματεία Οικονομικής Πολιτικής του Υπουργείου που θα παρακολουθεί τις τιμές στο μέλλον. Νομίζω ότι δεν χρειάζεται να σας τα πω. Τα διαβάζετε. Δεν νομίζω ότι έχει πολύ μεγάλη σημασία αυτό. Αυτό κατατέθηκε…

**ΘΕΟΔΩΡΑ ΜΠΑΚΟΓΙΑΝΝΗ:** Κυρία Πρόεδρε, θα ήθελα τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θέλετε και εσείς να μιλήσετε για την κοινωνική οικονομία της αγοράς;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Γιατί όχι, κύριε Υπουργέ; Δεν έχετε το μονοπώλιο κοινωνικής ευαισθησίας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα μιλήσει ο κ. Βορίδης. Εγώ θα χαρώ πάρα πολύ να ακούσω πώς την καταλαβαίνει, πώς την εννοεί.

**ΧΡΗΣΤΟΣ ΣΤΑΪΚΟΥΡΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Σταϊκούρα;

**ΧΡΗΣΤΟΣ ΣΤΑΪΚΟΥΡΑΣ:** Θα ήθελα απλώς να παρακαλέσω το εξής: Κυριολεκτικά παρακαλούμε από χθες…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο για ένα λεπτό.

**ΧΡΗΣΤΟΣ ΣΤΑΪΚΟΥΡΑΣ:** Χθες ζητήσαμε από την κυρία Υφυπουργό να μας δώσει μια εικόνα για να πληροφορηθούμε, επειδή στο δελτίο Τύπου που βγάλατε λέτε πόσο θα αυξηθεί ο ΕΝΦΙΑ σε ένα εκατομμύριο πολίτες, αλλά δεν λέτε πόσο θα μειωθεί ο ΕΝΦΙΑ σε περίπου ενάμισι εκατομμύριο πολίτες. Αφού μας είπε στην αρχή ότι στο δελτίο Τύπου υπάρχουν, μετά παραδέχθηκε ότι δεν υπάρχουν στο δελτίο Τύπου. Μετά μας είπε ότι επειδή ήταν πολύ αργά το βράδυ και ήταν κουρασμένοι, δεν είχαν τα στοιχεία να μας πουν. Μπορείτε να μας πείτε στους πολίτες που θα μειωθεί ο ΕΝΦΙΑ, πόσο στον κάθε πολίτη θα μειωθεί;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να το κοιτάξω και να σας το φέρω το απόγευμα που θα μιλήσω.

**ΘΕΟΔΩΡΑ ΜΠΑΚΟΓΙΑΝΝΗ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε, κυρία Μπακογιάννη. Θα φέρει τα στοιχεία και θα τοποθετηθείτε.

**ΘΕΟΔΩΡΑ ΜΠΑΚΟΓΙΑΝΝΗ:** Κάτι άλλο θέλω να πω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σε αυτά που είπε ο Υπουργός. Τι άλλο;

**ΘΕΟΔΩΡΑ ΜΠΑΚΟΓΙΑΝΝΗ:** Κυρία Πρόεδρε, ο κύριος Υπουργός μού έκανε την τιμή χθες να αναφερθεί σε μένα. Ήθελα απλώς να τον ρωτήσω: συνειδητοποιείτε ακριβώς τι κάνετε, κύριε Τσακαλώτο;

Διαβάζω τώρα στο iefimerida.gr ότι εξαιρέσατε και αλλάξατε τις ζώνες στις ακριτικές περιοχές. Δεν είχατε πάρει είδηση ότι είχατε αυξήσει τον ΕΝΦΙΑ ακόμα και στα μικρότερα νησάκια και σε ορεινές περιοχές. Δεν διαβάζω τίποτα για τις εργατικές συνοικίες της Αθήνας. Δεν διαβάζω τίποτα για τη Δραπετσώνα, δεν διαβάζω τίποτα για το Ζεφύρι, δεν διαβάζω τίποτα για το Πέραμα, δεν διαβάζω τίποτα για τις περιοχές που εχθές σας είπα ότι ανεβαίνουν οι τιμές του ΕΝΦΙΑ και εσείς με ειρωνευτήκατε εν απουσία μου.

Πρώτον, σας παρακαλώ πολύ όταν λείπω να μη με ειρωνεύεστε, γιατί δεν μου αρέσει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν σας ειρωνεύτηκα.

**ΘΕΟΔΩΡΑ ΜΠΑΚΟΓΙΑΝΝΗ:** Δεύτερον, αυτές οι περιοχές σήμερα δεν έχουν τον όγκο των συναλλαγών, ο οποίος να σας επιτρέπει να αποφασίζετε ότι πρέπει να αυξήσετε την τιμή ζώνης.

Όπως, λοιπόν, καταλάβατε στο «παρά πέντε» ότι έπρεπε να απαλλάξετε τις ζώνες -να το πείτε στην Υφυπουργό σας- στις ακριτικές περιοχές, στις ορεινές περιοχές και στα νησάκια, σας καλώ να κάνετε το ίδιο για τις περιοχές της δυτικής Αθήνας και της Β΄ Περιφέρειας, οι οποίες είναι άκρως προβληματικές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτά, κυρία Μπακογιάννη, θα μπορούσατε να τα πείτε και στην ομιλία σας.

**ΘΕΟΔΩΡΑ ΜΠΑΚΟΓΙΑΝΝΗ:** Θα τα ξαναπώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πόσες φορές θα τα πούμε;

**ΚΩΝΣΤΑΝΤΙΝΟΣ ΣΚΡΕΚΑΣ:** Δεν τα καταλαβαίνετε. Θέλετε επανάληψη πολλές φορές!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει. Ευχαριστούμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρία Πρόεδρε, θα ήθελα τον λόγο για είκοσι δευτερόλεπτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πρώτον, έχω αρκετούς μάρτυρες εδώ ότι δεν σας ειρωνεύτηκα. Είπα ότι θα εκπλαγείτε με τα αποτελέσματα που θα είναι στον ΕΝΦΙΑ και σας υπόσχομαι ότι θα εκπλαγείτε -σας το λέω και τώρα- για τις φτωχές γειτονιές της Αθήνας. Θα δείτε πόσο ανεβαίνει σε μία-μία περιοχή της Αθήνας. Είναι εξαιρετικά μικρές οι εξαιρέσεις. Είναι μία-δύο εξαιρέσεις που ανεβαίνουν, όπου έχουν σπίτι δίπλα στο μετρό. Μόνο αυτό.

Θέλω, όμως, να πω ξανά ότι ουδέποτε σας ειρωνεύτηκα. Και νομίζω ότι έχω μάρτυρες γι’ αυτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, θα ήθελα να κάνω μερικές διευκρινίσεις.

Κατ’ αρχάς είχε βγει ένα πρόγραμμα για τις παρεμβάσεις των κυρίων Υπουργών που τις προσδιόριζε μετά τις 12:00΄. Αυτό δεν μπορεί να ισχύσει, διότι μεσολάβησε η ένσταση αντισυνταγματικότητας. Κατά συνέπεια θα ολοκληρωθούν οι ομιλίες των εισηγητών και μετά θα γίνει με τον γνωστό τρόπο, ανά δύο κ.λπ..

Δεύτερον, για να το έχετε όλοι υπ’ όψιν σας -αν το ήξερα θα είχα διακόψει και τον κ. Σταϊκούρα- έχουν γραφτεί εκατόν τριάντα τρεις Βουλευτές. Όπως καταλαβαίνετε, πρέπει να τηρηθεί ο χρόνος απαρέγκλιτα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρία Πρόεδρε, παίρνω τον λόγο για να καταθέσω μια καθαρά νομοτεχνική βελτίωση. Έχει γίνει ένα λάθος και αντί «τρία εδάφια» στο άρθρο 29, έπρεπε να γράφεται το σωστό, δηλαδή «τέσσερα εδάφια».

Το καταθέτω για τα Πρακτικά, για να μοιραστεί στους συναδέλφους.

Ευχαριστώ.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 91)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Κουτσούκος έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κυρία Πρόεδρε, νομίζω ότι δώσατε τη δυνατότητα και έγινε μία ανταλλαγή απόψεων γύρω από την τροπολογία που κατέθεσε ο κ. Τσακαλώτος νωρίτερα. Είχα θέσει το ζήτημα της διαδικασίας αν θα μπορέσουμε να μιλήσουμε ξεχωριστά για τις τροπολογίες. Μου είπατε, όχι. Κατανοείτε από τη συζήτηση που έγινε ότι πρέπει να τοποθετηθούμε ξεχωριστά επί των τροπολογιών τώρα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, αυτό το ξέρατε. Δεν έγινε κάτι καινούργιο. Έχετε και δευτερολογία.

**ΓΙΑΝΝΗΣ ΚΟΥΤΣΟΥΚΟΣ:** Άρα, δηλαδή, δώσατε τον λόγο να γίνει διάλογος, αλλά δεν τον δίνετε για να συζητηθεί ξεχωριστά το μείζον θέμα που αφορά τις αντικειμενικές αξίες σε όλη την Ελλάδα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, όλα μείζονα είναι. Εσείς τώρα, αν θέλετε να εξαντλήσετε και τη δευτερολογία σας…

**ΓΙΑΝΝΗΣ ΚΟΥΤΣΟΥΚΟΣ:** ¨Όλα μείζονα είναι, αλλά πάνω απ’ όλα, κυρία Πρόεδρε, είναι η ευαισθησία και η δημοκρατικά αντίληψη του Προεδρείου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γιατί φωνάζετε τώρα; Κάντε ό,τι θέλετε.

**ΓΙΑΝΝΗΣ ΚΟΥΤΣΟΥΚΟΣ:** Και λυπάμαι, διότι εσείς προσωπικά έχετε στοιχεία δημοκρατικής ευαισθησίας και δεν πρέπει να συμπεριφέρεστε μ’ αυτόν τον τρόπο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με μέμφεστε;

**ΓΙΑΝΝΗΣ ΚΟΥΤΣΟΥΚΟΣ:** Μπαίνουμε, λοιπόν, τώρα, κυρίες και κύριοι συνάδελφοι, κάτω από τη δαμόκλεια σπάθη του επείγοντος στη συζήτηση.

Είμαστε, επίσης, σε αναμονή της συμφωνίας που υπέγραψε ο κ. Τσίπρας και που σκιάζει όλη αυτή τη συζήτηση ενός νομοσχεδίου με δεσμεύσεις, διότι αυτή η συμφωνία αφορά δεσμεύσεις που φαίνεται ότι έχουν και προβλήματα σε ένα μεγάλο εθνικό θέμα. Ελπίζω, μάλιστα, να έρθει στα ελληνικά.

Όμως, θέλω να θυμίσω στο Σώμα ότι εχθές κατά τη συζήτηση του νομοσχεδίου τέθηκε θέμα στις επιτροπές και αποφάσισαν οι επιτροπές –μάλιστα, με σύμφωνη γνώμη του κ. Μπαλαούρα, του εισηγητή της Πλειοψηφίας- το συμπληρωματικό μνημόνιο πάνω στο οποίο εδράζεται αυτό το νομοσχέδιο –και όχι μόνο, αλλά και άλλα μνημονιακά νομοσχέδια- να μεταφραστεί, κυρία Πρόεδρε.

Σας παρακαλώ, λοιπόν, να ρωτήσετε για την αλήθεια των λόγων μου το προεδρείο των επιτροπών, δηλαδή την κ. Καφαντάρη που είναι εδώ, τον κ. Μπαλαούρα και τον κ. Μανιό. Επειδή, μάλιστα, δεν είδα να υλοποιηθεί η απόφαση των επιτροπών να έρθει μεταφρασμένο εδώ αυτό το συμπληρωματικό μνημόνιο και επειδή, προφανώς, δεν έχει καμμία ευαισθησία η Κυβέρνηση και ο αρμόδιος Υπουργός κ. Τσακαλώτος, αναφέρομαι πλέον σε εσάς, στην προσωπική σας δημοκρατική ευαισθησία –το καταθέτω στα Πρακτικά- και ζητώ με ευθύνη των Υπηρεσιών της Βουλής να μεταφραστεί. Αν, μάλιστα, η Βουλή δεν έχει μεταφραστές, να το στείλουμε στους μεταφραστές του Υπουργείου Εξωτερικών και να μας κρατήσετε τα έξοδα από τις αποδοχές μας.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, αυτή την κατάσταση της Κυβέρνησης, να δεσμεύεται με κείμενα στα αγγλικά που να μην τα αναρτά στο «site» του Υπουργείου Οικονομικών, για να τα μαθαίνουν οι Έλληνες πολίτες και οι Βουλευτές της Πλειοψηφίας που δεν γνωρίζουν την αγγλική γλώσσα –και ξέρω πάρα πολλούς- πρέπει να την ανατρέψουμε. Και θα την ανατρέψουμε!

Κυρίες και κύριοι, σε συνέχεια όσων είπαμε χθες, έρχομαι τώρα να σημειώσω πως, δυστυχώς, η κυβερνητική πλειοψηφία εξακολουθεί να ζει σε αυταπάτες. Έκανε μια αναφορά ο εισηγητής της Πλειοψηφίας στις αυταπάτες του πρώτου εξαμήνου του 2015, για να έρθει στις δεσμεύσεις που ανέλαβαν με ένα τρίτο και αχρείαστο μνημόνιο και τώρα να λένε ότι με αυτό το νομοσχέδιο βγαίνουμε από τα μνημόνια.

Ουδέν ψευδέστερον τούτου, διότι ακριβώς αυτό το νομοσχέδιο που συζητούμε έχει μακροχρόνιες δεσμεύσεις που δεν αφορούν μόνο τα πρωτογενή πλεονάσματα μέχρι το 2022, αλλά αφορούν και τη δέσμευση της δημόσιας περιουσίας με υποθήκη μέχρι το 2115.

Χθες ο κ. Ρέγκλινγκ και ο κ. Μοσκοβισί είπαν εδώ από την Αθήνα ότι θα συνεχιστεί η αυστηρή επιτήρηση, η ενισχυμένη επιτήρηση, η σφικτή επιτήρηση. Διαλέξτε όποιον όρο θέλετε. Πάντως, θα είναι κάτι διαφορετικό από ό,τι συμβαίνει σε όλες τις άλλες χώρες της Ευρώπης και ιδίως σε αυτές που ήταν σε μνημόνια και βγήκαν από τα μνημόνια. Άρα η Ελλάδα αντιμετωπίζεται ως ειδική περίπτωση. Εξ αυτού του λόγου δεν υπάρχει καθαρή έξοδος. Μάλιστα, θα έχουμε αξιολογήσεις δύο ή τρεις φορές τον χρόνο.

Είναι, όμως, δυνατόν να ισχυρίζεται η Κυβέρνηση ότι πάμε σε καθαρή έξοδο, όταν αυτή η χώρα είναι υποχρεωμένη, με τις δεσμεύσεις που αναλαμβάνει η Κυβέρνηση, μέχρι το 2022 να έχει 57 δισεκατομμύρια πρωτογενή πλεονάσματα που φτάνουν, δηλαδή, μέχρι το 5,1% του ΑΕΠ το 2022, όταν η ανάπτυξη από το 2019 και μετά θα βαίνει μειούμενη από το 2,4% στο 1,8% του ΑΕΠ;

Είναι κανείς βέβαιος, κυρίες και κύριοι συνάδελφοι, ότι αυτοί οι ρυθμοί ανάπτυξης, όπως προβλέπονται, θα υλοποιηθούν, καθώς όλοι και το ΔΝΤ στην έκθεση για τις περιφερειακές οικονομίες, τις ευρωπαϊκές οικονομίες, αλλά και τα μεσοπρόθεσμα που έχουμε εάν τα συγκρίνουμε και οι εισηγητικές εκθέσεις του προϋπολογισμού λένε ότι αυτό που προβλέπει κάθε φορά η Κυβέρνηση πέφτει έξω τουλάχιστον κατά 50%;

Το δε Δημοσιονομικό Συμβούλιο εκτιμά ως υπεραισιόδοξες αυτές τις εκτιμήσεις για την ανάπτυξη και λέει ότι η ιδιωτική κατανάλωση που συντηρεί τον ρυθμό ανάπτυξης κατά 70%, πέφτει προς το 2022 κοντά στο 1,4%.

Άρα καλλιεργείται μια υπεραισιόδοξη εκτίμηση για την ανάπτυξη. Πάνω εκεί εδράζεται το θεώρημα των υπερπλεονασμάτων, που σημαίνει ότι θα συνεχίσετε εσείς ως Κυβέρνηση να αφαιρείτε πόρους από την πραγματική οικονομία με φόρους, εισφορές και περικοπές.

Ποιες είναι, κυρίες και κύριοι συνάδελφοι, οι περικοπές του μεσοπρόθεσμου; Οι περικοπές του μεσοπρόθεσμου είναι 5,2 δισεκατομμύρια. Αυτές έχουν να κάνουν με τις περικοπές των συντάξεων, έχουν να κάνουν με την αύξηση του αφορολόγητου. Και μας λέει η Κυβέρνηση ότι δεν διαβάζουμε καλά τον πίνακα με τα μέτρα και τα αντίμετρα, διότι τα αντίμετρα της ίδιας περιόδου είναι, περίπου, στα 4 δισεκατομμύρια και φυσικά μέσα εκεί δεν υπάρχει, όπως έχετε όλοι καταλάβει, η ευαισθησία να αντιμετωπίσουμε το ζήτημα του φόρου προστιθέμενης αξίας στα νησιά, όπου οι μειωμένοι συντελεστές καταργούνται στο τέλος του μήνα που διανύουμε.

Αντίθετα, υπάρχει ευαισθησία για τον φόρο στις διαφημίσεις, αυτόν που πανηγυρίζατε τότε, όταν τον βάλατε, ότι χτυπάτε τότε τα συμφέροντα

Άρα, λοιπόν, έχουμε μια αρνητική επίδραση μέτρων και αντίμετρων.

Έκανε μια φιλότιμη προσπάθεια χθες ο κ. Χουλιαράκης να μας πει ότι δεν διαβάσαμε την εμπροσθοβαρή εφαρμογή των αντίμετρων το 2017. Εάν, όμως, δούμε τους πίνακες των μεσοπρόθεσμων, έχουμε υπερβάλλον πλεόνασμα το 2017, 4.420.000.000 ευρώ. Σημειώνω ότι αυτό είναι μετά τον υπολογισμό του κοινωνικού πλεονάσματος που μοίρασε η Κυβέρνηση, περίπου 700 εκατομμύρια.

Άρα αφαιρούμε πόρους από την οικονομία, από τους φορολογούμενους, από τους συνταξιούχους, οι οποίοι θα χάσουν μέχρι τρεις συντάξεις για να δίνουμε κάποια αντίδωρα ενταγμένα σε μια προεκλογική στρατηγική. Αυτή είναι η μία πραγματικότητα των δεσμεύσεων και των επαχθών ρυθμίσεων του νομοσχεδίου που συζητούμε.

Η άλλη δυσμενής όψη αυτού του νομοσχεδίου είναι, κυρίες και κύριοι συνάδελφοι, αυτό που ανάπτυξε προηγουμένως στην έκθεση αντισυνταγματικότητας ο κ. Λοβέρδος, η υποθήκη της δημόσιας περιουσίας. Η υποθήκη της δημόσιας περιουσίας έχει να κάνει με το γεγονός ότι αυτή η Κυβέρνηση για πρώτη φορά...

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είπε για υποθήκη ο κ. Λοβέρδος. Ήταν πολύ προσεκτικός, νομίζω.

**ΓΙΑΝΝΗΣ ΚΟΥΤΣΟΥΚΟΣ:** Εγώ λέω υποθήκη.

**ΑΝΔΡΕΑΣ ΛΟΒΕΡΔΟΣ:** Εγγύηση είπα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ήταν πολύ προσεκτικός.

**ΓΙΑΝΝΗΣ ΚΟΥΤΣΟΥΚΟΣ:** Δεν πειράζει. Δεχόμαστε να μας διορθώσετε.

Ερχόμαστε, λοιπόν, κυρίες και κύριοι συνάδελφοι, να συμβεί σε αυτήν εδώ τη Βουλή, απ’ αυτήν εδώ την Πλειοψηφία και απ’ αυτήν εδώ την Κυβέρνηση αυτό που δεν έχει συμβεί ιστορικά στη χώρα μας. Το είχαν ζητήσει σε εμάς οι θεσμοί, η τρόικα τότε, να δημιουργήσουμε ένα ταμείο περίπου 50 δισεκατομμύρια, όχι για να βάλουμε υποθήκη αλλά για να μπορούμε να κάνουμε μια διαχείριση της δημόσιας περιουσίας. Είδαμε τον κίνδυνο, το αποτρέψαμε.

Η Κυβέρνηση το απεδέχθη. Ήρθε, έφερε εδώ τον νόμο, το έβαλε σε διάρκεια ενενήντα εννέα ετών, το καταψηφίσαμε, κατά έναν τρόπο ενέπαιξε τη Βουλή, διότι στην αρχή είχε δημιουργήσει την Εταιρεία Δημοσίων Συμμετοχών, η οποία υποτίθεται ότι θα αξιοποιούσε το περιουσιολόγιο του δημοσίου και στη συνέχεια τροποποίησε τον δικό της νόμο και ενέταξε όλο αυτό το μετοχολόγιο κατευθείαν στο ταμείο.

Το ταμείο, δηλαδή, που υπογράφει αυτό που λέω εγώ υποθήκη και ο κύριος Υπουργός λέει ότι αποτελεί εγγύηση, έχει στα χέρια τις μετοχές των δημοσίων επιχειρήσεων, τα νερά, τη ΔΕΗ, την «ΤΡΑΙΝΟΣΕ», που παίρνει κάθε μέρα με καινούργιους νόμους. Αυτά υποθηκεύουμε για το χρέος μας. Αυτό είναι πρωτοφανές ιστορικά.

Ο κ. Δερτιλής που έχει γράψει το βιβλίο για τους επτά πολέμους και τις πέντε χρεοκοπίες, προφανώς θα προσθέσει και την έκτη περίπτωση, την οποία φαντάζομαι ότι θα τη μελετούν οι φοιτητές και οι προπτυχιακοί και οι μεταπτυχιακοί ως μία ιδιαίτερα εξαιρετική περίπτωση και θα έχουν εκατό χρόνια να τη μελετήσουν και να βγάλουν συμπεράσματα. Αυτό είναι το αποτέλεσμα της πράξης αυτής.

Αυτή, λοιπόν, είναι μία δεύτερη πολύ ιταμή αποδοχή από τη μεριά της Κυβέρνησης ενός αιτήματος του ESM. Διότι η αιτιολογική έκθεση λέει ότι μετά από αίτημα έγινε αυτό. Δεν προβλεπόταν στην αρχική σύμβαση κι ας προσπαθεί εδώ η Κυβέρνηση να δικαιολογήσει τα αδικαιολόγητα.

Και το τρίτο, επίσης δεσμευτικό για τη χώρα μνημονιακού χαρακτήρα μέτρο, είναι αυτό της δέσμευσης των αποθεματικών, το οποίο επίσης κι αυτό πάσχει από αντισυνταγματικότητα. Τα είπαν χθες εδώ οι πρόεδροι της ΚΕΔΕ, των περιφερειών, των νοσοκομείων και άλλων φορέων. Πέραν του γεγονότος ότι κι αυτοί έχουν και αυτοτελή έσοδα που δεν ανήκουν στον προϋπολογισμό.

Γιατί τα δεσμεύουμε τα αποθεματικά, κυρίες και κύριοι συνάδελφοι; Για να έχουμε τη δυνατότητα στον εκλογικό κύκλο να μη δανειστούμε από τις αγορές, γιατί δεν έχουμε δημιουργήσει τις προϋποθέσεις ασφαλής εξόδου χωρίς να εκτεθούμε. Αυτό είναι όλο το σενάριο. Και κάτω απ’ αυτό κρύβεται το καινούργιο λεξιλόγιο της καθαρής εξόδου.

Κυρίες και κύριοι συνάδελφοι, έχει κι άλλα μνημονιακά αυτό το νομοσχέδιο. Έχει για παράδειγμα την παράδοση στα funds, χωρίς καμμία ειδοποίηση κόκκινων επιχειρηματικών δανείων. Έχει ανατροπές στον νόμο του ΠΑΣΟΚ, τον ν.3869/2010 για την προστασία της πρώτης κατοικίας. Έχει μια ρύθμιση για τις συλλογικές συμβάσεις εργασίας και τη διαιτησία, την οποία κατέκριναν χθες όχι μόνο οι εργαζόμενοι, η ΓΣΕΕ δηλαδή, αλλά και η Ένωση των Εμπορικών Συλλόγων, διότι έλεγαν ότι πάμε με τον ισχυρό, όταν η Κυβέρνηση μάς έλεγε ότι υλοποιεί και το αίτημα των Συλλογικών Διαπραγματεύσεων. Έχει τις διατάξεις για το φάρμακο που μετατρέπει τα φαρμακεία σε εισπράκτορες.

Έχει πάρα πολλά άλλα μνημονιακά, τα όποια η Κυβέρνηση προσπαθεί να τα περάσει ως θετικά, αλλά είπα και στις επιτροπές ότι ακόμα κι εκεί που πάει να κάνει κάτι θετικό, το κάνει μισό και κουτσουρεμένο, διότι ο εξωδικαστικός ξέρετε ότι δεν έχει αποδώσει, το ΔΝΤ και οι θεσμοί λένε ότι είμαστε πρωταθλητές στα κόκκινα δάνεια, δεν υπάρχει ρευστότητα και η Κυβέρνηση δεν μπορεί να λύσει αυτό το θέμα και δεν θα το λύσει με τις διατάξεις που φέρνει.

Όπως, επίσης, με τον ίδιο τρόπο δεν μπορεί να λύσει το ζήτημα των κινήτρων για την ανάπτυξη με τις διατάξεις για την έκπτωση της εισφοράς για τους νέους εργαζόμενους.

Επειδή, λοιπόν, κυρίες και κύριοι συνάδελφοι, η κυρία Πρόεδρος είπε ότι θα είναι από εδώ και πέρα αυστηρή, εγώ θα τελειώσω καταθέτοντας στα Πρακτικά τη σελίδα 74 και τη σελίδα 8 του ολιστικού προγράμματος της Κυβέρνησης.

Και θα παρακαλούσα να παραδοθούν στον κ. Πετρόπουλο, τον οποίο ρώτησα χθες πότε θα κόψει τις συντάξεις και μου έλεγε «περικοκλάδες»!

Στο μεσοπρόθεσμο κι εδώ είναι αποτυπωμένη με πάρα πολύ μεγάλη σαφήνεια η πρόθεση της Κυβέρνησης να μειώσει κατά 4,4% του ΑΕΠ τη συνταξιοδοτική δαπάνη, όταν η ίδια η ίδια η Κυβέρνηση εκτιμά ότι την περίοδο των μνημονίων 2010 έως 2016 η συνταξιοδοτική δαπάνη περιεκόπη κατά 6,5 μονάδες.

Σας τα καταθέτω για να κάνετε τις συγκρίσεις και να μη λέτε ψέματα στον κόσμο ότι δεν θα κόψετε συντάξεις κι ότι οι «άλλοι που σας βασάνιζαν ήταν οι κακοί, ενώ είμαστε εμείς οι καλοί».

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι «κακοί», λοιπόν, είχαν τη συνταξιοδοτική δαπάνη στο 17% του ΑΕΠ κι εσείς θα την πάτε στο 12%. Αυτό είναι το αποτέλεσμα, διαβάστε το στα επίσημα κείμενα.

Και τελειώνω με μια κουβέντα για τον ΕΝΦΙΑ, επειδή δεν θα ξανανέβω στο Βήμα, απ’ ό,τι φαίνεται.

Κυρίες και κύριοι συνάδελφοι, εγώ έκανα μία πρόχειρη δειγματοληψία σε ορισμένες περιοχές της Ηλείας. Είναι 50 ευρώ η αύξηση των αντικειμενικών αξιών. Τα 50 ευρώ σε ένα ακίνητο εκατό τετραγωνικών είναι 5.000 ευρώ. Αν πάμε στον δεύτερο συντελεστή που είναι 2,8%, βγάζει μία διαφορά περίπου 140 ευρώ.

Έχουμε θέσει από χθες το θέμα. Θα μας δώσετε αναλυτικούς πίνακες ή θα κοροϊδεύετε τον κόσμο; Και, εν πάση περιπτώσει, ο κ. Τσακαλώτος ήταν εισηγητής για τον ΕΝΦΙΑ ως αντιπολίτευση. Πιστεύω να θυμάται -είναι νεότερος από εμένα, δεν τον έχει εγκαταλείψει η μνήμη του- τι έλεγε τότε για τον ΕΝΦΙΑ. Ούτε τον καταργήσατε και, δυστυχώς, όχι απλά τον συνεχίζετε, αλλά συνεχίζετε να φορτώνετε και πρόσθετα βάρη στους απλούς ανθρώπους.

Και τελειώνω με αυτή τη φράση. Όταν εμείς είχαμε βάλει τον πρόσθετο φόρο πάνω από 300.000, ήρθε η «σωτήρια» Κυβέρνηση και κατέβασε τον πρόσθετο φόρο στις 200.000, δηλαδή, να πληρώσουν και οι πιο φτωχοί. Και τώρα το πάει από τις 200.000 στις 250.000. Διορθώνει, δηλαδή, τον κακό εαυτό της.

Αυτά κάνετε και, δυστυχώς, όπως είπα, θα συνεχίσουν τα αδιέξοδα, αν δεν αλλάξουν οι πολιτικοί συσχετισμοί, να έρθει μια άλλη κυβέρνηση που να μπορεί να διαπραγματευτεί διαφορετικά όλες αυτές τις επαχθείς δεσμεύσεις για τη χώρα.

Ευχαριστώ, κυρία Πρόεδρε, και για τη μικρή ανοχή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τέσσερις εκπαιδευτικοί συνοδοί τους από το 76ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Καρακώστας επίσης για δώδεκα λεπτά, εκτός αν θέλει να κάνει χρήση της δευτερολογίας του.

**ΕΥΑΓΓΕΛΟΣ ΚΑΡΑΚΩΣΤΑΣ:** Προ ολίγων μόνο ετών, σε αυτήν εδώ την Αίθουσα, εκείνοι οι οποίοι σήμερα κάθονται στα υπουργικά έδρανα κραύγαζαν κάθε φορά που η τότε κυβέρνηση έφερνε μνημονιακά μέτρα ότι «καταλύεται η συνταγματική νομιμότητα» και «συντελείται εθνική προδοσία». Εκείνοι οι οποίοι τότε διαμαρτύρονταν, και καλώς έπρατταν, φέρνουν από το 2015 οπότε ανήλθαν στην εξουσία και μέχρι σήμερα παρόμοια μνημονιακά μέτρα ίσης ή και μεγαλύτερης σκληρότητας από τα αντίστοιχα, τα οποία έφερναν οι προκάτοχοί τους.

Τούτη εδώ η Κυβέρνηση, όμως, η Κυβέρνηση των κομμουνιστών και του συνοδοιπόρου Καμμένου, δεν φέρνει και ψηφίζει απλά αντιλαϊκά, μνημονιακά μέτρα, μα πολύ περισσότερο επιχειρεί να φιμώσει τη φωνή ενός σεβαστού τμήματος του ελληνικού λαού, το οποίο ολοένα και αυξάνεται, και το οποίο εκπροσωπείται σε αυτόν εδώ τον χώρο από τη Χρυσή Αυγή.

Προς αυτή την κατεύθυνση, μόλις πρόσφατα ο Πρόεδρος της Βουλής παρενέβη κατά τη διάρκεια των εργασιών της Ολομέλειας και υποστήριξε πως είναι απαράδεκτο να χρησιμοποιούνται χαρακτηρισμοί όπως «εθνική προδοσία» και «προδότες». Οι συγκεκριμένοι χαρακτηρισμοί, βεβαίως, δεν έτυχαν μονοπωλιακής μεταχείρισης από τη Χρυσή Αυγή, αλλά συλλήβδην χρησιμοποιήθηκαν από Βουλευτές των κομμάτων του κ. Τσίπρα και του κ. Καμμένου, ορισμένοι εκ των οποίων είναι σήμερα Υπουργοί.

Θα κατανοούσαμε, λοιπόν, έστω και εν μέρει, την παρέμβαση του Προέδρου της Βουλής, εάν αυτή είχε, πράγματι, πρόθεση να διαφυλάξει κάποιο δήθεν επίπεδο συζητήσεως. Τούτο, όμως, θα προϋπέθετε τη δημόσια μεταμέλεια των Βουλευτών της Κυβέρνησης και τη δημόσια απολογία τους προς τους προκατόχους τους, κάτι το οποίο φυσικά και δεν συνέβη.

Τους χαρακτηρισμούς, «γερμανοτσολιάδες της Μέρκελ» και «στα τέσσερα» τους απηυθύναν στελέχη της σημερινής Κυβέρνησης, όταν βέβαια βρίσκονταν στην αντιπολίτευση.

Τώρα ως Κυβέρνηση το μόνο το οποίο άλλαξε είναι ότι οι γερμανοτσολιάδες έγιναν σταλινοτσολιάδες της Μέρκελ, αλλά και οι σταλινοτσολιάδες της Μέρκελ κατά σατανική σύμπτωση πέφτουν στα τέσσερα. Συνεπώς ο Πρόεδρος της Βουλής και επί της ουσίας η συγκυβέρνηση, τα κόμματα δηλαδή ΣΥΡΙΖΑ και ΑΝΕΛ, δεν ενδιαφέρονται για το δίκαιο ή το άδικο, για το δικαιολογημένο ή το αδικαιολόγητο των χαρακτηρισμών. Μα, προδήλως ενδιαφέρονται να μην απευθύνονται οι συγκεκριμένοι χαρακτηρισμοί προς την Κυβέρνησή τους.

Όσα εντούτοις καταλόγιζαν στους προκατόχους τους, ισχύουν και για τους ίδιους. Και το γεγονός ότι και το Προεδρείο της Βουλής δρώντας ως συνιστώσα της Κυβέρνησης, επιβάλλει τη φίμωση μέσω των απαγορεύσεων και της απειλής διώξεων και προστίμων, δεν αναιρεί την πραγματικότητα. Το ότι μας απαγορεύετε να το φωνάξουμε, δεν σημαίνει ότι δεν συντελείται εθνική προδοσία, για την οποία υπεύθυνη πλέον είναι αποκλειστικά και μόνο η Κυβέρνηση Τσίπρα - Καμμένου και οι Βουλευτές της κυβερνητικής πλειοψηφίας.

Η περίπτωση του νομοσχεδίου, το οποίο συζητούμε, ανήκει, είτε το θέλετε είτε όχι, σε αυτή την κατηγορία. Στην κατηγορία, δηλαδή, των νομοθετημάτων εκείνων τα οποία ψηφίζονται όχι προς όφελος του –υποτίθεται- κυρίαρχου ελληνικού λαού, αλλά προς όφελος των ξένων και των εγχώριων τραπεζιτών, γεγονός που θα αποδείξουμε παρακάτω.

Δεν μπορώ, ωστόσο, να μην αναφερθώ σε κάτι το οποίο άκουσα από τον εισηγητή του ΣΥΡΙΖΑ στις συνεδριάσεις των επιτροπών. Προκειμένου να αποφύγει τη δυσάρεστη θέση να επιχειρεί να εξηγήσει και να αποδείξει ποια είναι η ωφέλεια των μέτρων, τα οποία ψηφίζει το κόμμα του για τους συμπατριώτες μας, εκείνος άρχισε να καλεί τους Βουλευτές της Αξιωματικής Αντιπολίτευσης να μη διαμαρτύρονται, διότι ισχυρίστηκε πως πλήθος Ευρωπαίων αξιωματούχων, των δανειστών δηλαδή, συγχαίρει την Κυβέρνηση Τσίπρα - Καμμένου για τα επιτεύγματά της. Όπου επιτεύγματα, βάλτε τη διαρκή φτωχοποίηση του ελληνικού λαού και το ξεπούλημα της δημόσιας περιουσίας.

Τούτο το επιχείρημα εντούτοις μπορεί να αποδώσει απέναντι στη Νέα Δημοκρατία, τη μνημονιακή Νέα Δημοκρατία. Δεν έχει, όμως, την παραμικρή ισχύ απέναντι στην τρίτη πολιτική δύναμη της χώρας, απέναντι στη Χρυσή Αυγή.

Επιτρέψτε μου, λοιπόν, όπως κατά την πρώτη συνεδρίαση στις αρμόδιες επιτροπές χρησιμοποίησα μια φράση του Λένιν περί των «χρήσιμων ηλιθίων» για να καταδείξω τον πραγματικό ρόλο της Κυβέρνησης ΣΥΡΙΖΑ - ΑΝΕΛ, έτσι και τώρα να χρησιμοποιήσω ξανά μια φράση του Λένιν για να απαντήσω στο επιχείρημα του εισηγητού του ΣΥΡΙΖΑ. Και προς αποφυγή παρεξηγήσεων, επικαλούμαι τον Λένιν και τα λόγια του όχι επειδή τον έχω και σε καμμιά ιδιαίτερη εκτίμηση, αλλά επειδή είναι η μοναδική γλώσσα, την οποία κατανοούν οι μπολσεβίκοι. Είπε, λοιπόν, ο Λένιν: «Πες μου ποιος επενέβη, για να σου πω τι λάθη έκανες».

Κύριοι του ΣΥΡΙΖΑ, για να σας παινεύουν άτομα όπως ο Γιούνγκερ, ο Μοσκοβισί, η Μέρκελ, ο τραπεζίτης Μακρόν, ο νεοδημοκράτης Επίτροπος της Ευρωπαϊκής Ένωσης κ. Αβραμόπουλος, τότε σύμφωνα με τον Λένιν εσείς δεν έχετε κάνει απλά λάθη, αλλά έχετε κάνει πραγματικά εγκλήματα.

Ο Λένιν, επίσης, είχε πει και κάτι άλλο. «Αποτελεί παλιά αλήθεια ότι στην πολιτική συχνά πρέπει να διδαχθείς από τον εχθρό». Να διδαχθείς είπε, κύριοι της Κυβέρνησης, δεν είπε να γίνεις υπηρέτης και εντολοδόχους τους, κάτι το οποίο εσείς, φυσικά, δεν το έχετε καταλάβει. Και γι’ αυτό μάλλον θα έπρεπε να ξανακαθίσετε στα θρανία της ΚΝΕ.

Ας αφήσουμε, όμως, τους μπολσεβίκους στα μαυσωλεία τους και ας ασχοληθούμε με τους απόβλητους του Κομμουνισμού, οι οποίοι κυβερνούν την Ελλάδα, για να δούμε μερικά από τα πλέον ενδεικτικά μέτρα, τα οποία πρόκειται αύριο να ψηφίσουν για το καλό πάντοτε του ελληνικού λαού και κυρίως των οικονομικά αδυνάμων!

Το Μεσοπρόθεσμο Πλαίσιο Δημοσιονομικής Στρατηγικής 2019 - 2022 προβλέπει πλεόνασμα για το έτος 2018 ύψους 3,5% του ΑΕΠ, το οποίο σταδιακά θα φτάσει το έτος 2022 στο 5,19% του ΑΕΠ. Είναι κατ’ εξοχήν φιλολαϊκό μέτρο!

Κρίμα που το 2022 δεν θα βρίσκεστε στις θέσεις που είσαστε σήμερα και θριαμβολογείτε, για να περνάει και ο τελευταίος Έλληνας, ο οποίος θα πληγεί από τα μέτρα που εσείς θα ψηφίσετε, για να σας φτύνει. Και έχετε το θράσος να πανηγυρίζετε για το προσδοκώμενο πλεόνασμα του 2022 και ισχυρίζεστε, μάλιστα, πως αυτό το πλεόνασμα σας δίνει και δημοσιονομικό χώρο για να προχωρήσετε τάχα σε παροχές.

Αλλά τι αποκαλείτε εσείς παροχή; Αποκαλείτε την καταλήστευση των συντάξεων και των μισθών, για να πιάσετε έναν μνημονιακό στόχο και μετά να δώσετε ένα φιλοδώρημα. Και τι φιλοδώρημα; Αυτό το οποίο τα αφεντικά σας επιτρέπουν να πετάξετε στον πεινασμένο σαν κοκκαλάκι.

Όχι, κύριοι. Κοινωνική πολιτική είναι να επιστρέψετε στον ελληνικό λαό τα κλεμμένα, να αποδώσετε στους Έλληνες εκείνο το οποίο δεν τους χαρίσατε, αλλά αποτελεί ανταμοιβή των κόπων και της εργασίας τους και βαστήξετε για εσάς τα φτωχοεπιδόματά σας, χάρισμά σας. Φτωχοεπιδόματα τα οποία θα λάβουν εν τέλει υπερβολικά λίγοι Έλληνες, αλλά υπερβολικά πολλοί λαθρομετανάστες και Ρομά. Και θα κρυφτείτε, βέβαια, πίσω από την παραμύθα του αντιρατσισμού και της αλληλεγγύης. Αλλά δεν σας παίρνει πλέον κανείς στα σοβαρά. Διότι είναι η δική σας Κυβέρνηση εκείνη η οποία ασκεί εξόχως ρατσιστική πολιτική εις βάρος των Ελλήνων. Και ας αφήσουμε στην άκρη τα επιδόματα, τα οποία χορηγείτε τάχα στους οικονομικά αδύναμους Έλληνες, αλλά τα λαμβάνουν οι Ρομά και οι λαθρομετανάστες.

Διαβάζουμε για επέκταση του Υπουργείου Μεταναστευτικής Πολιτικής. Και καλά, για τα μνημόνια είχατε βρει την καραμέλα ότι σας εκβίασαν οι δανειστές και συμβιβαστήκατε. Με τον πακτωλό των χρημάτων που δίνετε στους λαθρομετανάστες τι ακριβώς συμβαίνει; Μήπως σας εκβιάζουν και οι πρόσφυγες; Μόνοι σας τα μαρτυράτε.

«Επιδίωξη για επέκταση στο σύνολο των περιφερειών της χώρας και συνέχιση εφαρμογής του προγράμματος επιδοτούμενης ενοικίασης διαμερισμάτων για τη διαμονή αιτούντων άσυλο με ενδεχόμενη εφαρμογή του εν λόγω προγράμματος, εφόσον αυτό κριθεί αναγκαίο μεσομακροπρόθεσμα και για τους πρόσφυγες».

Αλήθεια, αντιρατσιστές. Μια ελληνική οικογένεια, η οποία ζει αποδεδειγμένα κάτω από τα όρια της φτώχειας, μπορεί να ενταχθεί στα προγράμματα επιδοτούμενης ενοικίασης διαμερισμάτων ή μήπως τα κριτήρια της επιλογής είναι ρατσιστικά εις βάρος των Ελλήνων;

Για να τελειώνουμε, λοιπόν, με την ανθελληνική σας υποκρισία, όταν η Χρυσή Αυγή γίνει κυβέρνηση αυτή της χώρας, το Υπουργείο Μεταναστατευτικής Πολιτικής θα μετονομαστεί σε Υπουργείο Κοινωνικής Πολιτικής, το οποίο θα φροντίσει να ενταχθεί στο πρόγραμμα επιδοτούμενης ενοικίασης και η τελευταία οικονομικά αδύναμη ελληνική οικογένεια.

Αλλά, φυσικά, δεν κρατιέται με τίποτα η Κυβέρνηση των κομμουνιστών του ΣΥΡΙΖΑ και των συνοδοιπόρων τού Καμμένου στο να νομοθετεί προς όφελος του ελληνικού λαού. Σύμφωνα με τις διατάξεις τού υπό συζήτηση νομοσχεδίου, το υπερταμείο και τα αποθεματικά του δίνονται ως εγγύηση για την αποπληρωμή μέχρι του ποσού των 25 δισεκατομμυρίων ευρώ από τις δανειακές υποχρεώσεις της χώρας προς τους πιστωτές. Η δημόσια, δηλαδή, περιουσία, ακόμα και αυτή η οποία θα αποκτηθεί μελλοντικά από τις εκποιήσεις -εκποιήσεις; ξεπούλημα; Εσείς οι κόκκινοι τα λέτε αξιοποίηση της δημόσιας περιουσίας- θα πηγαίνει απευθείας στους δανειστές. Αν αυτό δεν ανακουφίσει τα φτωχά λαϊκά στρώματα, τότε τι θα τα ανακουφίσει;

Αλλά αρκείται η καλή μας η Κυβέρνηση μόνο σε αυτά; Όχι. Επειδή εργάζεται ασταμάτητα για το καλό του λαού, υποχρεώνει όλους τους φορείς της να μεταφέρουν τα αποθεματικά τους στην Τράπεζα της Ελλάδος. Και ποιος ελέγχει και ουσιαστικά διοικεί την Τράπεζα της Ελλάδος; Εκείνος ο οποίος διοικεί και ελέγχει και το υπερταμείο, οι φιλάνθρωποι δανειστές μας, οι οποίοι λένε τόσο καλά λόγια για την Κυβέρνηση Τσίπρα - Καμμένου, όπως μας είπε και περηφανεύτηκε και ο εισηγητής του ΣΥΡΙΖΑ. Είναι μεγάλη μου χαρά να απαριθμώ τα φιλολαϊκά μέτρα της Κυβέρνησης των κομμουνιστών του ΣΥΡΙΖΑ και των συνοδοιπόρων τού Καμμένου.

Πάμε σε άλλο θέμα: Καθιερώνεται πενταετής αναδρομική άρση του τραπεζικού απορρήτου ως προϋπόθεση υπαγωγής στον νόμο Κατσέλη -όπως τροποποιείται- και αίρεται η υποχρέωση που είχαν οι τράπεζες να ενημερώνουν μέσα σε δώδεκα μήνες τους οφειλέτες μη εξυπηρετούμενων δανείων πριν αυτά πωληθούν στα funds, όπως αυτό ίσχυε μέχρι σήμερα μόνο για τους μη συνεργάσιμους δανειολήπτες.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Πλέον ισχύουν για όλους τους δανειολήπτες και η Κυβέρνηση Τσίπρα - Καμμένου κατόρθωσε να μετατρέψει τα funds, τα οποία χαρακτήριζε ως «κοράκια», σε αθώα «σπουργιτάκια». Αξίζουν θερμά συγχαρητήρια στην Κυβέρνηση της Αριστεράς και στον συνοδοιπόρο της!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όχι σε καμμία περίπτωση δεν είστε προδότες του λαού, είστε κοινωνικοί αγωνιστές. Όμως δεν τελειώσαμε ακόμη. Οι κοινωνικοί αγωνιστές της Αριστεράς και του συνοδοιπόρου διατήρησαν από μακρού χρόνου την αναγκαιότητα του ταξικού πολέμου. Έγιναν Κυβέρνηση και αποφάσισαν να υλοποιήσουν όσα υπόσχονταν στις φτωχές λαϊκές μάζες, πολεμώντας το κεφάλαιο και τους εργολάβους. Αυτό πώς έγινε;

Ακούστε. Αύξηση του κόστους των διοδίων στην Εγνατία Οδό κατά 150%. Με μέτρο σύντροφοι! Είπατε να τους πολεμήσετε, όχι να τους αφανίσετε! Και έχετε το θράσος εσείς οι δήθεν κοινωνικοί αγωνιστές του βολέματος και της κονόμας, εσείς οι αριστεροί, οι τσαρλατάνοι της κωλοτούμπας και περίγελα των δανειστών, να χαρακτηρίζετε εμάς, τους εθνικιστές, ως τσιράκια του κεφαλαίου.

Ως τσιράκια του κεφαλαίου, λοιπόν, εμείς οι χρυσαυγίτες καταψηφίζουμε το επαίσχυντο νομοσχέδιό σας, το οποίο ξεπουλά την πατρίδα στους τοκογλύφους και παραδίδει το αίμα των Ελλήνων φορολογούμενων σε τραπεζίτες και εργολάβους.

Τέλος, δεν θα μπορούσα φυσικά να μην αναφερθώ στο ζήτημα της προδοσίας της Μακεδονίας μας από την Κυβέρνηση Τσίπρα - Καμμένου. Σε αυτό το ζήτημα θα αναφερθεί εκτενώς ο Αρχηγός μου. Όσα με αίμα αποκτήθηκαν στα πεδία των μαχών, δεν γίνεται να ξεπουληθούν με τις υπογραφές της Κυβέρνησής σας.

Επισημαίνω προς τον ελληνικό λαό το άρθρο 120 του Συντάγματος, το ακροτελεύτιο άρθρο του Συντάγματος παράγραφος 4, το οποίο και αναφέρει: «Η τήρηση του Συντάγματος επαφίεται στον πατριωτισμό των Ελλήνων, που δικαιούνται και υποχρεούνται να αντιστέκονται με κάθε μέσο, εναντίον οποιουδήποτε επιχειρεί να το καταλύσει με τη βία».

Κομμουνιστές του ΣΥΡΙΖΑ και συνοδοιπόροι του Καμμένου αφού δεν σέβεστε τη θέληση του ελληνικού λαού, ήρθε η ώρα να τη φοβηθείτε. Μακεδονία μόνο ελληνική!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον ειδικό αγορητή από το Κομμουνιστικό Κόμμα Ελλάδας κ. Νικόλαο Καραθανασόπουλο.

Κύριε Καραθανασόπουλε, έχετε τον λόγο. Θα σας βάλω τον κανονικό χρόνο και από εκεί και πέρα, μπορείτε να κάνετε και χρήση της δευτερολογίας σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως κατά τη διάρκεια της συζήτησης και του πολυνομοσχεδίου στις επιτροπές περίσσεψαν οι κυβερνητικοί ισχυρισμοί ότι τελειώνει η λιτότητα, ότι στο πολυνομοσχέδιο δεν υπάρχουν άλλα αντιλαϊκά μέτρα, ότι τα αντίμετρα αν δεν είναι μεγαλύτερα από τα μέτρα, είναι τουλάχιστον ισοδύναμα. Και αν πραγματικά τα αντίμετρα δεν έχουν καμμία ουδέτερη επίπτωση, τότε γιατί παίρνετε τα μέτρα και τα αντίμετρα, από τη στιγμή που είναι ουδέτερα κοινωνικά; Δεν υπάρχει κανένας λόγος. Μην παίρνετε τα μέτρα που μειώνουν τις συντάξεις και το αφορολόγητο, για να μην πάρετε και τα αντίμετρα.

Όμως δεν είναι κοινωνικά ουδέτερα τα μέτρα και τα αντίμετρα, αλλά κάνουν μια αναδιανομή από τους λιγότερο φτωχούς προς τους εξαθλιωμένους, δηλαδή ζητάτε από τους λιγότερο φτωχούς να πληρώσουν την επιβίωση των εξαθλιωμένων, που τους οδήγησε στην εξαθλίωση η πολιτική σας, και της σημερινής Κυβέρνησης και των προηγούμενων κυβερνήσεων, και βεβαίως, το ίδιο το καπιταλιστικό σύστημα που είναι άδικο, διότι συσσωρεύει τον κοινωνικά παραγόμενο πλούτο σε όλο και λιγότερα χέρια.

Όμως ας αφήσουμε στην άκρη τα συριζαίικα μαθηματικά και ας δούμε τα πραγματικά στοιχεία, τα δικά σας στοιχεία, όπως περιλαμβάνονται στο πολυνομοσχέδιο και στο μεσοπρόθεσμο.

Τι λέτε λοιπόν, στο μεσοπρόθεσμο; Ότι από 1-1-2019 οι συνταξιούχοι θα χάσουν 2,9 δισεκατομμύρια ευρώ. Αυτό λέει ο πίνακας Α στη σελίδα 380. Τι προκύπτει από τον πίνακα Β της σελίδας 395; Ότι τα ασφαλιστικά ταμεία θα δώσουν συντάξεις λιγότερες κατά 3,2 δισεκατομμύρια ευρώ το 2019, δηλαδή από 28,7 δισεκατομμύρια που θα δώσουν το 2018, το 2019 θα δώσουν 25,5 δισεκατομμύρια ευρώ.

Αυτή η μείωση πόσο είναι μεσοσταθμικά; Είναι 11%. Αν, λοιπόν, μεταφράσουμε αυτό το 11%, προκύπτει μία απώλεια κατά μέσο όρο 1,3 συντάξεις για τον κάθε συνταξιούχο. Αυτό προκύπτει. Τουλάχιστον. Αυτό με τα μαθηματικά.

Το αποτέλεσμα, λοιπόν, αυτής της παρέμβασης ποιο θα είναι; Ότι το ταμειακό αποτέλεσμα των ασφαλιστικών ταμείων για το 2019 θα εκτιναχθεί -αυτό λέει ο πίνακάς σας στη σελίδα 395- από τα 457.000.000 ευρώ το 2018 στα 3,3 δισεκατομμύρια. Θα εκτιναχθεί το ταμειακό αποτέλεσμα. Αυτό, λοιπόν, το ταμειακό αποτέλεσμα που θα υπάρχει –δηλαδή το θετικό αποτέλεσμα που προκύπτει μέσα από τη μείωση των συντάξεων- αποτελεί επί της ουσίας και το 44% του πρωτογενούς πλεονάσματος για το 2019, το οποίο με βάση τον πίνακά σας στη σελίδα 386 φτάνει στα 7,5 δισεκατομμύρια ευρώ.

Ποιος πληρώνει, λοιπόν, επί της ουσίας για το αιματοβαμμένο πρωτογενές πλεόνασμα του 2019; Οι συνταξιούχοι μέσα από τις μειώσεις των συντάξεων.

Ας πάμε τώρα στο 2020. Τι γίνεται; Όχι μόνο μειώνονται οι συντάξεις και εξακολουθούν να είναι μειωμένες αλλά μειώνεται και το αφορολόγητο. Τι προβλέπεται ότι θα έχετε ως όφελος; Προβλέπεται 1,9 δισεκατομμύρια ευρώ. Αυτό προκύπτει από τον πίνακα Α της σελίδας 380. Έτσι, λοιπόν, το αφορολόγητο θα μειωθεί από τα 1.900 ευρώ στα 1.250 ευρώ, που σημαίνει ότι σήμερα ένας μισθωτός ή συνταξιούχος χωρίς παιδί, έχει αφορολόγητο 8.630 ευρώ. Αυτό θα μειωθεί στα 5.685 ευρώ. Δηλαδή όσοι έχουν μισθό ή σύνταξη πάνω από 470 ευρώ, θα πληρώνουν φόρο από τη στιγμή που καταργείται το αφορολόγητο. Έτσι, λοιπόν, για έναν συνταξιούχο των 700 ευρώ –ας παραμείνω σε αυτό το παράδειγμα- η σύνταξή του για το 2019 θα είναι αφορολόγητη, ενώ το 2020 θα πληρώσει φόρο 550 ευρώ. Άρα άλλη μία σύνταξη λιγότερη. Πόσες χάσαμε; Τουλάχιστον δύο συντάξεις θα χάσει το 2020 ένας συνταξιούχος των 700 ευρώ.

Έτσι, λοιπόν, συνολικά για το 2020 οι παρεμβάσεις σας, τόσο από τις μειώσεις των συντάξεων όσο και από το αφορολόγητο, θα έχουν ως αποτέλεσμα 4,9 δισεκατομμύρια ευρώ, όπως προκύπτει από τον πίνακα της σελίδας 380.

Ας πάμε, λοιπόν, τώρα στον πίνακα της σελίδας 381. Πόσο θα είναι το πρωτογενές πλεόνασμα για το 2020; Θα είναι 8,2 δισεκατομμύρια. Δηλαδή το 60% του πρωτογενούς πλεονάσματος για το 2020 θα προέλθει από τις μειώσεις στις συντάξεις και στο αφορολόγητο. Να το αποτέλεσμα της ταξικής σας πολιτικής. Πώς; Τα στοιχεία το λένε, κύριε Υπουργέ. Είναι απλό. Με απλές πράξεις που τουλάχιστον μαθητής του δημοτικού μπορεί να τις κάνει. Τα «συριζαίικα» μαθηματικά δεν μπορούν να κάνουν αυτές τις πράξεις.

Επί της ουσίας, λοιπόν, τι προκύπτει; Προκύπτει ότι για την τετραετία 2019-2022, τα μέτρα τα οποία περιλαμβάνει το μεσοπρόθεσμο θα οδηγήσουν σε μια σωρευτική απώλεια 18,5 δισεκατομμυρίων ευρώ. Τα 12,5 θα προέλθουν από τις συντάξεις και τα 6 θα προέλθουν από τη μείωση του αφορολόγητου. Και αν το συγκρίνουμε με τα στοιχεία του περσινού μεσοπρόθεσμου –δικό σας μεσοπρόθεσμο-, τα μέτρα αυτά είναι αυξημένα κατά 1,2 δισεκατομμύρια ευρώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το εξήγησα με πίνακες.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αφήστε τα αυτά, το άκουσα πολύ καλά, κύριε Υπουργέ.

Όπως και τα αντίμετρα προβλέπεται ότι θα είναι γι’ αυτό το μεσοπρόθεσμο που συζητάμε 14 δισεκατομμύρια, τα οποία είναι μειωμένα σε σχέση με το περσινό κατά 5,5 δισεκατομμύρια. Όμως ούτε αυτό είναι πραγματικό. Διότι με τα 3,2 δισεκατομμύρια των αντιμέτρων στηρίζετε άμεσα τους επιχειρηματικούς ομίλους. Θα προέλθουν 1,2 δισεκατομμύρια από την ενίσχυση των επενδυτικών τους σχεδίων, 1 δισεκατομμύριο από την επιδότηση των θέσεων απασχόλησης μέσα από τα προγράμματα ενεργητικής απασχόλησης και 1 δισεκατομμύριο από τη μείωση των φορολογικών συντελεστών για τα νομικά πρόσωπα.

Τι έχουμε εδώ, κύριοι Υπουργοί; Έχουμε μια αναδιανομή του πλούτου από τους λιγότερο φτωχούς προς όφελος των επιχειρηματικών ομίλων, προς όφελος των κεφαλαιοκρατών. Δηλαδή λέτε στους λιγότερους φτωχούς, να πληρώσουν τους κεφαλαιοκράτες.

Ξέρετε πώς λέγεται αυτό στα ελληνικά, κύριοι Υπουργοί; Λέγεται αναλγησία! Αναλγησία λέγεται αυτό το πράγμα. Και το παρουσιάζετε και ως αντίμετρο.

Υπάρχουν, βεβαίως, και άλλες αλλαγές, τις οποίες φέρνετε στο πολυνομοσχέδιο, όπως οι αλλαγές στον νόμο Κατσέλη, οι οποίες επιδεινώνουν ακόμα περισσότερο τις ισχνές προϋποθέσεις, για να ενταχθεί κάποιος στον νόμο Κατσέλη, αλλά και να προστατευθεί η πρώτη κατοικία. Γιατί στο όνομα, όπως λέτε, της αντιμετώπισης των στρατηγικών κακοπληρωτών καταργείτε το τραπεζικό απόρρητο, χωρίς να θέτετε κανένα όριο στο ύψος των αποταμιεύσεων, στο ύψος των καταθέσεων, όταν είναι γνωστό ότι ο καθορισμός των δόσεων, περιλαμβάνει όχι μόνο το εισόδημα αλλά και το σύνολο των περιουσιακών στοιχείων. Ποιο θα είναι το αποτέλεσμα; Να αυξηθούν οι δόσεις που θα κληθούν να πληρώσουν, ενώ με ανάλογες ρυθμίσεις βγαίνει από την προστασία αυτόματα, εάν δεν έχει πληρώσει τρεις δόσεις, χωρίς να λαμβάνονται υπ’ όψιν πραγματικά δεδομένα που μπορεί να τον έχουν οδηγήσει σε αδυναμία πληρωμής.

Υπάρχουν και άλλα πράγματα σοβαρά όπως, για παράδειγμα, οι αλλαγές που κάνετε στον ΕΔΟΕΑΠ. Είναι αλλαγές που όχι μόνο θα οδηγήσουν σε νέες μειώσεις στις επικουρικές συντάξεις των δημοσιογράφων και των τεχνικών του Τύπου, που είναι μέλη του ΕΔΟΕΑΠ, αλλά και σε περαιτέρω μειώσεις στις παροχές υγείας, επιταχύνοντας με αυτόν τον τρόπο τη διαδικασία είτε ο ΕΔΟΕΑΠ να κλείσει και να μεταφερθούν στο Ενιαίο Ταμείο Επικουρικής Ασφάλισης είτε να μετατραπεί σε επαγγελματικό ταμείο.

Και την ίδια ώρα τι κάνετε με το μεσοπρόθεσμο; Θυμάστε που λέγατε διάφοροι από την κυβερνητική πλειοψηφία ότι πατάσσουμε τη διαφθορά και τη διαπλοκή ανάμεσα στους καναλάρχες και στα πολιτικά κόμματα; Θυμάστε που λέγατε ότι τέρμα οι τηλεοπτικές άδειες τσάμπα; Τι λέτε τώρα; Λέτε ότι θα πάρετε 3,5 εκατομμύρια τον χρόνο από την κάθε τηλεοπτική άδεια. Αυτό λέτε. Πέντε άδειες δημοπρατήθηκαν. Την πενταετία, λοιπόν, θα πάρετε χονδρικά 88 εκατομμύρια ευρώ. Τι δίνετε στην πενταετία με το μεσοπρόθεσμο στους καναλάρχες; Δίνετε 103 εκατομμύρια ευρώ από τη μείωση των φόρων στη διαφημιστική δαπάνη. Τους δίνετε, δηλαδή, και από πάνω 15,5 εκατομμύρια. Τόσα πολλά θα τους πάρετε, λοιπόν; Μην τους παίρνετε άλλα, άμα είναι να τους τα παίρνετε με αυτόν τον τρόπο, δίνοντάς τους και επιδοτώντας τους από πάνω!

Βεβαίως αυτό που είναι η κόκκινη γραμμή που διαπερνά το πολυνομοσχέδιο, είναι η υποταγή όλων στον υπέρτατο στόχο –τον έχετε αναγάγει σε υπέρτατο στόχο- της θωράκισης της ανταγωνιστικότητας των επιχειρηματικών ομίλων, στη στήριξη των επενδύσεων, άρα δηλαδή στην ικανοποίηση της καπιταλιστικής κερδοφορίας και της θωράκισή της.

Όπως είναι οι αλλαγές που φέρνετε στην αγορά εργασίας, μέσω των οποίων ικανοποιούνται οι απαιτήσεις του ΣΕΒ. Ο ΣΕΒ λέει στα δελτία Τύπου, ζητάει στα δελτία Τύπου, απαιτεί και εσείς στέκεστε κλαρίνο και υλοποιείτε αυτές τις απαιτήσεις του ΣΕΒ. Ποια ήταν η βασική απαίτηση του ΣΕΒ μετά από όλα τα αντεργατικά που έχουν περάσει; Να μειωθεί το μη μισθολογικό κόστος. Τι κάνατε με το πολυνομοσχέδιο; Μειώνετε το μη μισθολογικό κόστος, όταν λέτε ότι αφαιρούνται από τα ακαθάριστα έσοδα της επιχείρησης, άρα το φορολογητέο εισόδημα της επιχείρησης, το σύνολο των εργοδοτικών εισφορών στα ασφαλιστικά ταμεία προσαυξημένο κατά 50% για μια πενταετία, αν θα προσλάβουν έναν νέο εργαζόμενο με πλήρες ωράριο. Είπε ο ΣΕΒ μείωση του μη μισθολογικού κόστους και σπεύσατε να το εφαρμόσετε.

Όπως και στα άλλα ζητήματα όπως είναι ο επανακαθορισμός του κατώτερου μισθού στις συμπληγάδες της ανταγωνιστικότητας, της παραγωγικότητας, της αντοχής της οικονομίας και στο ύψος της ανεργίας. Δηλαδή φταίνε οι μισθοί για τους άνεργους; Και μια σειρά άλλα ζητήματα τα οποία περιλαμβάνονται και τα οποία είναι πάρα πολλά.

Έρχομαι και σε άλλα μέτρα με τα οποία στηρίζετε τις απαιτήσεις του κεφαλαίου. Μειώνετε κατά 50% και 70% για το 2019 και το 2020 τη χρέωση στους προμηθευτές ηλεκτρικής ενέργειας για τον ιδιωτικό λογαριασμό των ΑΠΕ, τη στιγμή που διατηρείτε αμετάβλητες τις χρεώσεις του λογαριασμού στα λαϊκά νοικοκυριά. Δεν είναι δώρο αυτό προς τους παραγωγούς και τους προμηθευτές των ΑΠΕ, που πολλοί από αυτούς είναι στην κυριολεξία μεταπράτες; Τους χαρίζετε εκατομμύρια ευρώ.

Προβλέπετε απλούστευση της διαδικασίας αδειοδοτήσεων με απλή γνωστοποίηση, με δειγματοληπτικούς ελέγχους εκ των υστέρων, για το αν τηρούνται τα μέτρα υγιεινής και ασφάλειας, για το αν προστατεύεται η δημόσια υγεία και το περιβάλλον. Δεν πρόκειται αυτά να προστατευθούν.

Βεβαίως και αυτές οι φωτογραφικές διατάξεις στο άρθρο 70 για τις αλλαγές χρήσης γης έχουν σχέση με τα καζάνια στο Κερατσίνι και στο Πέραμα; Να διατηρηθούν και άλλο τα καζάνια;

Στο Πέραμα, μάλιστα, για το οποίο βγάλατε απόφαση ότι αυξάνονται οι αντικειμενικές αξίες στις κατοικίες κατά 20%, εκεί ζουν –έτσι δεν είναι;- οι εφοπλιστές, οι τραπεζίτες, οι βιομήχανοι. Και αυξάνεται η αντικειμενική αξία των πιο φτωχών λαϊκών στρωμάτων κατά 20%, για να πληρώσουν παραπάνω ΕΝΦΙΑ. Να το ταξικό της πολιτικής σας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και βεβαίως με το πολυνομοσχέδιο με μια σειρά από διατάξεις για την επιτάχυνση των ιδιωτικοποιήσεων της ΓΕΟΣΕ, της ενέργειας, του «Ελληνικού» με τις διατάξεις των πρώτων άρθρων διασφαλίζετε τα συμφέροντα των δανειστών, υποθηκεύοντας στον ESM την ακίνητη περιουσία του δημοσίου ύψους 25 δισεκατομμυρίων ευρώ.

Έτσι, λοιπόν, αυτό που προκύπτει από το πολυνομοσχέδιο και από το μεσοπρόθεσμο, κυρίες και κύριοι, δεν είναι τίποτα άλλο παρά το γεγονός ότι ο λαός δεν πρόκειται να βγει από τα μνημόνια, η αντιλαϊκή επίθεση δεν πρόκειται να έχει ημερομηνία λήξης, γιατί τα πρωτογενή «ματωμένα» πλεονάσματα θα φτάνουν μέχρι το 2060 και βλέπουμε, αλλά πάνω από όλα γιατί όλα τα υποτάσσετε στον βωμό της ανταγωνιστικότητας και της καπιταλιστικής κερδοφορίας.

Η ανάπτυξη την οποία λέτε στον κόσμο, θα είναι μια άδικη ανάπτυξη, γιατί ακριβώς είναι άδικο το σύστημα, αλλά και εσείς έχετε υιοθετήσει και έχετε κάνει δικά σας όλα τα αντεργατικά μέτρα της Νέας Δημοκρατίας και του ΠΑΣΟΚ από τον νόμο Βρούτση και όλους τους υπόλοιπους νόμους.

Επομένως αυτό που επιβεβαιώνεται από το πολυνομοσχέδιο, είναι ότι ο ΣΥΡΙΖΑ μαζί με τους ΑΝΕΛ ήρθαν να κάνουν τη «βρώμικη» δουλειά, δηλαδή να ολοκληρώσουν το αντιλαϊκό, αντεργατικό έργο της Νέας Δημοκρατίας και του ΠΑΣΟΚ και όχι μόνο αυτό. Επί της ουσίας πρέπει να αποδεχθείτε να αναδειχθείτε και σημαιοφόροι του ΝΑΤΟ και της Ευρωπαϊκής Ένωσης, στο να υλοποιείτε τους σχεδιασμούς τους κατά γράμμα όπως για παράδειγμα στα Δυτικά Βαλκάνια με την ένταξή τους σε αυτούς τους ιμπεριαλιστικούς οργανισμούς.

Σε αυτό το πλαίσιο εντάσσετε και τη συμφωνία με τα Σκόπια. Αυτή η συμφωνία και η ένταξή τους στο ΝΑΤΟ και στην Ευρωπαϊκή Ένωση οδηγεί την περιοχή σε αποσταθεροποίηση, δεν απαντάει στον αλυτρωτισμό και καλλιεργεί και ενισχύει τον εθνικισμό.

Από αυτή την άποψη, κυρίες και κύριοι, είναι δεδομένη πλέον η εξέλιξη των πραγμάτων. Δεν υπάρχει διέξοδος προς όφελος του λαού στις συμπληγάδες του συστήματος. Η επιλογή δεν είναι ανάμεσα στη Σκύλλα -τη σημερινή συγκυβέρνηση- και στη Χάρυβδη -τις συγκυβερνήσεις και τις κυβερνήσεις των προηγούμενων χρόνων και τα κόμματά τους. Η επιλογή είναι ο λαός σήμερα να ορθώσει το οδόφραγμα, να οργανώσει την πάλη του, για να μπορέσει να αποτρέψει την επιδείνωση της θέσης, να έχει αποκατάσταση των απωλειών, αλλά πάνω από όλα να στοχεύσει στον πραγματικό αντίπαλο το καπιταλιστικό σύστημα, το καπιταλιστικό κέρδος και την καπιταλιστική επιχείρηση, που αποτελούν και την πηγή, την αιτία όλων των προβλημάτων και των δεινών τα οποία ζει η εργατική λαϊκή οικογένεια. Μόνο μέσα από αυτή τη διαδικασία μέσα από αυτή την πάλη μπορεί να υπάρξει διέξοδος προς όφελος του λαού, όταν τα ανατρέψει όλα και πάρει την εξουσία στα χέρια του.

Έτσι, λοιπόν, είναι φανερό ότι το ΚΚΕ καταψηφίζει το πολυνομοσχέδιο και το μεσοπρόθεσμο. Θα ζητήσουμε και ονομαστική ψηφοφορία και επί της αρχής και επί των άρθρων που αφορούν το μεσοπρόθεσμο, αλλά και όσον αφορά τη μεταφορά των εγγυήσεων των 25 δισεκατομμυρίων ευρώ στον ESM και ενδεχόμενα και σε άλλα άρθρα. Θα τα δούμε και θα τα εξετάσουμε στην πορεία.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Πριν πάρει τον λόγο ο κ. Παπαχριστόπουλος, θα δώσω τον λόγο για λίγα λεπτά στον κύριο Υπουργό για κάποιες νομοτεχνικές βελτιώσεις.

Ορίστε, κύριε Τσακαλώτο, έχετε τον χρόνο. Δεν σας βάζω χρόνο, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα χρειαστώ μόνο ενάμισι λεπτό, κύριε Πρόεδρε.

Η πρώτη νομοτεχνική βελτίωση έχει να κάνει με αυτό που σας είπα το πρωί για τις αλλαγές στον ΕΝΦΙΑ ότι θα υπάρχει ένας νέος φορέας στο Υπουργείο Οικονομικών που θα κοιτάζει τις αντικειμενικές αξίες από εδώ και πέρα. Επίσης διευκρινίζει ποια άτομα με την κινητικότητα θα έρθουν είτε από τη Γενική Γραμματεία Οικονομικής Πολιτικής είτε τη Γενική Γραμματεία Δημόσιας Περιουσίας.

Το δεύτερο έχει να κάνει με τη συζήτηση που κάναμε, κύριε Δένδια, για το αν κατάλαβα ή δεν κατάλαβα και για αυτό που σας είπα ότι θα προσπαθήσουμε να αντιμετωπίσουμε. Στο συγκεκριμένο σημείο λέει ότι οι ρυθμίσεις του παρόντος άρθρου για τη Βουλή των Ελλήνων ισχύουν υπό την επιφύλαξη του δεύτερου εδάφιου. Νομίζω ότι θα συμφωνήσετε.

Η τρίτη νομοτεχνική είναι στο άρθρο 114 στις διατάξεις για το ΤΧΣ. Εξηγεί τον τρόπο που ο ΕΦΚΑ όταν έχει ποσοστό συμμετοχής στο μετοχικό σε ένα χρηματοοικονομικό ίδρυμα πάνω από το 33% το δικαίωμα ψήφου θα πάει στο ΤΧΣ και θα υπάρχει μια συμφωνία ανάμεσα στο ΤΧΣ και στον ΕΦΚΑ για το πώς θα ασκούνται αυτά τα δικαιώματα. Αυτή είναι η νομοτεχνική βελτίωση.

**ΠΡΟΕΔΡΕΥΩΝ (Νικήτας Κακλαμάνης):** Να την καταθέσετε, κύριε Υπουργέ, για να μοιραστεί.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, κύριε Πρόεδρε.

(Στο σημείο αυτό ο Υπουργός κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 129-131)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Παπαχριστόπουλος.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ :** Κύριε Υπουργέ, απολύτως τεχνικά κατάλαβα καλά αυτό που είπατε τελευταίο ότι αφορά συμφωνία μετόχων εισηγμένων για την άσκηση δικαιώματος ψήφου;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο ΕΦΚΑ δεν είναι εισηγμένος.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ :** Αναφέρεστε σε μετοχές τραπεζών ή κατάλαβα λάθος;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ :** Α με συγχωρείτε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο ΕΦΚΑ έχει ένα ποσοστό σε ένα χρηματοπιστωτικό ίδρυμα.

**ΠΡΟΕΔΡΕΥΩΝ (Νικήτας Κακλαμάνης):** Ας μη χάνουμε άλλο χρόνο. Ας μοιραστούν οι νομοτεχνικές βελτιώσεις. Εδώ θα είναι οι συνάδελφοι και αν χρειαστεί κάποια άλλη διευκρίνιση, θα σας δώσω τον λόγο, κύριε Υπουργέ.

Έχετε τον λόγο, κύριε Παπαχριστόπουλε. Ισχύει και για σας το ίδιο σχετικά με τον χρόνο της δευτερολογίας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εδώ και τρεις τέσσερις μέρες θέλω να πω ένα μπράβο, όταν είδα την Υπουργό Εργασίας να κατεβαίνει στη Μανωλάδα για τετρακόσιους ανθρώπους που δεν έχουν στον ήλιο μοίρα, που κάηκαν τα πάντα τους, που δεν έχουν σωματείο, που δεν έχουν τίποτα. Χάρηκα ιδιαίτερα όταν είδα την Υπουργό Εργασίας με τους συνεργάτες της να κατεβαίνει και να δεσμεύεται γι’ αυτούς τους ανθρώπους, τους εργάτες γης, που δεν έχουν στον ήλιο μοίρα.

Να πω και ένα μπράβο στον νεοεκλεγέντα Πρωθυπουργό της Ισπανίας. Ένα καράβι με εξακόσιους εβδομήντα οικονομικούς μετανάστες δεν το δεχόταν η Μάλτα και η Ιταλία. Τους δέχτηκε ο Σάντσεθ στην Ισπανία. Και για όσους έχουν πιο δυνατή μνήμη, να πω ότι η τελευταία δημοσκόπηση δείχνει τον Σάντσεθ να ανεβαίνει. Είναι γύρω στο 25%, μετά από αυτά που συνέβησαν στο συντηρητικό κόμμα της Ισπανίας, το κόμμα του κ. Ραχόι, όταν μία υπόθεση διαφθοράς εδώ και είκοσι χρόνια ήρθε στην επιφάνεια. Θα δούμε τι θα γίνει.

Αυτά ως εισαγωγή.

Εγώ λέω να βάλουμε λίγο τα πράγματα στη θέση τους, όπως τουλάχιστον φαίνεται ότι πάνε να γίνουν. Έχω πει πολλές φορές, χωρίς να είμαι ειδικός στα οικονομικά, ότι προϋπόθεση για να φτάσουμε στην καθημερινότητα είναι η μακροοικονομία. Πρέπει να βελτιωθεί η μακροοικονομία, όλοι αυτοί οι δείκτες, για να φτάσουμε στην καθημερινότητα. Και δεν έχω κανέναν δισταγμό να ομολογήσω ότι ένα μεγάλο κομμάτι της ελληνικής κοινωνίας, σήμερα, υποφέρει ακόμα Και είναι πολύ μεγάλο αυτό το κομμάτι.

Θα ήθελα ακόμα να θυμίσω ότι στη διάρκεια των τελευταίων τριάντα χρόνων κάτι συνέβη και η χώρα χρεοκόπησε. Δεν νομίζω να υπάρχει κανείς σε αυτή την Αίθουσα, που να μην αναγνωρίζει ότι η χώρα χρεοκόπησε. Δεν άκουσα ποτέ πάντως καμμία αυτοκριτική γι’ αυτό το συμβάν. Ακούω πολλούς που ψελλίζουν από το πρωί ως το βράδυ ότι, για παράδειγμα, για όλα φταίει η Κυβέρνηση ΣΥΡΙΖΑ - Ανεξαρτήτων Ελλήνων στα τριάμισι χρόνια που κυβερνάει. Δεν ξέρω πόσο αξιόπιστο φαίνεται αυτό το επιχείρημα σε αυτούς που το ακούν. Εγώ πιστεύω ότι δεν είναι και αυτό αποδεικνύεται από όλα τα στοιχεία τουλάχιστον της μακροοικονομίας.

Επίσης θα ήθελα να θυμίσω ότι κάτι αλλάζει στην Ευρώπη. Για πρώτη φορά η κ. Μέρκελ παρουσίασε αναπτυξιακό σχέδιο κόντρα στις λιτότητες του Σόιμπλε. Μπορεί να μην ενστερνίζεται τελείως την άποψη του Μακρόν, την άποψη της Γαλλίας, αλλά κάπου υπάρχει μία σύγκλιση.

Ακόμα κάτι αλλάζει στη Νότια Ευρώπη. Μετά την Πορτογαλία είδαμε και την Ισπανία. Η Ελλάδα ήταν ο πρώτος διδάξας. Απεγνωσμένα, μάλιστα, ο Γιούνκερ είπε: «Μην το κάνετε ξανά. Τσαλαπατήσατε την αξιοπρέπεια των Ελλήνων. Μην το κάνετε με άλλες χώρες. Σταματήστε».

Κάτι αλλάζει στη Νότια Ευρώπη και στην Ιταλία ακόμη. Όταν προσπάθησε ο Ματαρέλα να επιβάλλει έναν παλιό γνώριμο του ΔΝΤ, δεν του πέρασε. Έτσι είχε μάθει. Κάπως έτσι είχε μάθει το σύνταγμα –συγχωρήστε μου την έκφραση- της αγοράς, γιατί το σύνταγμα της κάθε χώρας λέει άλλα πράγματα. Ψηφίζουν οι πολίτες και αυτοί επιλέγουν ποιος θα είναι ο πρωθυπουργός και οι υπουργοί. Μέχρι τώρα, δυστυχώς, αυτό ήταν κάπου χαλαρό.

Είδαμε, δηλαδή, μερικές αλλαγές θετικές και νομίζω ότι είμαστε υποχρεωμένοι να τις αναδείξουμε.

Πάμε στα σημερινά. Θα αναφέρω τρία-τέσσερα νούμερα όχι πολλά.

Μόνο τον Απρίλιο μπήκαν στις τράπεζες 870 εκατομμύρια, κάτι που δείχνει εμπιστοσύνη.

Τα capital controls που κάποιοι προσπαθούν να τα φορτώσουν σ’ αυτή την Κυβέρνηση -ένα από τα μεγάλα ψέματα- σχεδόν έχουν λήξει. Όταν είναι 5.000 ευρώ η δυνατότητα αναλήψεων, σχεδόν λήξανε, τελειώσανε. Δεν μιλάει, όμως, κανείς γι’ αυτό. Αυτό σημαίνει μια εμπιστοσύνη στο τραπεζικό σύστημα.

Τα δεκαετή ομόλογα με όλα αυτά που έγιναν στην Ιταλία ανεβήκανε λίγο. Πιστεύω ότι αποκλιμακώνονται μέρα με τη μέρα.

Σε μια συνέντευξη που έδωσε πρόσφατα ο Υφυπουργός Εργασίας είπε με νούμερα ότι έντεκα μειώσεις έγιναν στις συντάξεις, αλλά από το πρωί ως το βράδυ ακούμε για μειώσεις απίστευτες 30%-40%. Με νούμερα, λοιπόν, στις έντεκα αυτές περικοπές που έγιναν, αφαιρέθηκαν γύρω στα 45 δισεκατομμύρια. Ψάξτε να βρείτε πόσα δισεκατομμύρια αφαιρέθηκαν από τη μείωση που έκανε αυτή η Κυβέρνηση και να συγκρίνετε τα νούμερα. Έντεκα φορές 45 δισεκατομμύρια και μετά μία μιάμιση, για να είμαι σαφής, γύρω στα 2 δισεκατομμύρια.

Ακόμη τις νέες θέσεις εργασίας δεν τις αναφέρει κανείς. Την «ΕΡΓΑΝΗ» την ξεχάσαμε. Έχουμε εκατόν οχτώ χιλιάδες θέσεις εργασίας μέσα στον Μάιο, καινούργιες.

Δεν ξέρω αν έχουν συνωμοτήσει όλοι οι παγκόσμιοι παράγοντες υπέρ της Ελλάδας. Αν έχουν συνωμοτήσει, τι να πω; Τίνος ικανότητα είναι αυτό;

Άκουσα ενστάσεις για το επείγον. Ξέρετε όλοι πολύ καλά ότι στις 21 Ιουνίου θα συζητηθεί το χρέος. Δεν ξέρουμε ακόμη, δεν έχει λυθεί ακόμη το δίλημμα ΔΝΤ, παρ’ ότι βλέπουμε ότι μάλλον θα έχει διακοσμητικό ρόλο. Το ΔΝΤ σας θυμίζω ότι είναι αυτό που επέβαλε και τη μείωση των συντάξεων που ψηφίστηκε και τη μείωση του αφορολόγητου. Δεν θα υπάρχει ΔΝΤ ή δεν θα υπάρχει με τόσο δραστικό ρόλο, με ό,τι αυτό συνεπάγεται.

 Όμως έχουμε να πούμε και άλλα πιο συγκεκριμένα σ’ αυτό. Αγώνα έκαναν να λένε για μια έξοδο περίεργη. Δεν υπάρχει τέτοιο πράγμα. Όλοι οι επίσημοι παράγοντες, τουλάχιστον οι θεσμοί, δεν το επιβεβαιώνουν. Αυτή η έξοδος θα είναι καθαρή. Θριαμβολογεί κανείς; Όχι, κανένας. Άκουσα τον Ευκλείδη τον Τσακαλώτο να τον προκαλεί ο κ. Μπούρας και να απαντά. Δεν είπαμε, του λέει, ότι θα τρώμε με χρυσά κουτάλια, ότι είναι όλα ρόδινα. Υπάρχουν προβλήματα. Έχουμε, όμως, έναν μεγαλύτερο βαθμό ελευθερίας, παρ’ ότι η επιτήρηση θα είναι λίγο πιο σκληρή, γιατί το δημόσιο χρέος είναι τεράστιο, και αυτό θα το αξιοποιήσουμε.

Πιστεύω ότι μια καινούργια πραγματικότητα διαμορφώνεται και κάποιοι δεν την θέλουν ή εύχονται κάτι αντίθετο. Δικαίωμά τους.

Θέλω να αναφερθώ πάλι στο περίφημο άρθρο 109, που έγινε σημείο αναφοράς από πάρα πολλούς αντιπολιτευόμενους: «Ξεπουλάτε», «υποθηκεύετε τη χώρα» κ.λπ..

Ανάλογη εγγύηση έγινε το 2012. Όποιος θέλει μπορεί να ανατρέξει. Μπορώ να του δώσω εγώ τι ακριβώς έγινε το 2012 σε άλλες κυβερνήσεις όχι βέβαια ΣΥΡΙΖΑ - Ανεξαρτήτων Ελλήνων. Σας διαβάζω ότι η δανειακή σύμβαση που κυρώθηκε στη Βουλή στις 14 Αυγούστου του 2015, είχε πλειοψηφία διακοσίων είκοσι δύο ψήφων. Σας το είπε πάλι σήμερα ο κ. Τσακαλώτος. Έχετε αμνησία; Και εσείς το ψηφίσατε αυτό το πράγμα. Όσον αφορά το θέμα του ταμείου -εγώ το λέω Ελληνική Εταιρεία Συμμετοχών και Περιουσίας, έχει επικρατήσει να λέγεται Υπερταμείο- κάποιοι από εσάς έχουν αμνησία. Τι έχουν πάθει; Έχει δίκιο ο Τσακαλώτος. Εσείς το ψηφίσατε. Διακόσιοι είκοσι δύο!

Θα ήθελα να θυμίσω τρία πράγματα με νούμερα και με πολλή σαφήνεια. Πρώτον, πότε ήταν η τελευταία φορά που είχε ανάπτυξη η χώρα; Μπορεί κάποιος από αυτούς που κάνουν εύκολη αντιπολίτευση να μου το θυμίσει; Φέτος είναι 2%. Το 2019 θα είναι 2,4%. Το λένε διεθνείς οργανισμοί. Δεν είναι αυθαίρετα νούμερα που εμείς τα βάλαμε. Το 2020 θα είναι 2,3%, το 2021 2,1% και το 2022 1,8%. Μέσος όρος περίπου 2,1%. Είναι σημαντικό μέγεθος αυτή η ανάπτυξη που δεν την είχαμε, που δεν μπορούσαμε να βγούμε στις αγορές; Είναι σημαντική παράμετρος. Θα την αναλύσουμε και παραπάνω, αν έχω χρόνο.

Το δεύτερο που έχει μεγάλη σημασία είναι να δούμε την ανεργία. Γιατί εδώ μιλάνε τα νούμερα. Το τι λέω εγώ δεν έχει σημασία. Εγώ μπορεί να λέω ό,τι θέλω. Εσείς που ξέρατε τόσο καλά την αγορά, πώς έγινε και φτάσατε την ανεργία στο 27% και κάποια στιγμή στο 28%; Πώς έγινε; Έχετε δώσει μια απάντηση για αυτό; Λέτε ότι την αγορά την παίζετε στα πέντε δάκτυλα. Καλώς. Δεν σας προσάπτω τον τίτλο του ακραίου νεοφιλελεύθερου. Σαν φιλελεύθερος, δεν την ξέρατε, σας ξέφυγε. Είναι ένα από τα τρία συστατικά της χρεοκοπίας. Μαζί με το χρέος που από το 120% του ΑΕΠ έφτασε στο 180% του ΑΕΠ -θα το δούμε λίγο παρακάτω-, ήταν και η ανεργία.

Ακούστε, λοιπόν, τι προβλέπεται για την ανεργία για να μην τρώω χρόνο. Περιμένουμε μείωση 18,2%, 16,6%, 15,4% και το 2022 14,3%. Είναι υπεραισιοδοξία; Είναι κάτι εξωπραγματικό; Όχι. Συμβαίνει ήδη. Στα τρία χρόνια μειώθηκε επτά μονάδες. Οριακά είναι αυτή τη στιγμή στο 20% και θα κατέβει κι άλλο. Σημαίνει κάτι αυτό για εμάς; Ε, βέβαια. ΕΦΚΑ, εισοδήματα, εισφορές κ.λπ..

Τρίτο νούμερο πολύ σημαντικό για να συνεννοούμαστε: Παραλάβαμε το χρέος στο 180% του ΑΕΠ. Εγώ θα συνηγορήσω μαζί σας, και λέτε αλήθεια ότι το χρέος φέτος πήγε στο 183% του ΑΕΠ. Ανέβηκε τρεις μονάδες και μάλιστα μου έκανε σκληρή κριτική ο φίλος μου ο Αμυράς εχθές, η οποία όμως είναι ειλικρινής. Δεν είναι λάθος. Ανέβηκε γύρω στα 15 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, πόσο χρόνο έχω ακόμα;

**ΠΡΟΕΔΡΕΥΩΝ (Νικήτας Κακλαμάνης):** Παίρνετε ήδη χρόνο από τη δευτερολογία σας. Συνεχίστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ.

Πράγματι ξέρετε ότι για να γίνει το «μαξιλάρι», για να μην μπούμε στην πιστοληπτική γραμμή, χρειάζεται χρήματα. Το λέω χοντρικά εγώ. Θα μπορούσε να σας το εξηγήσει ο Υπουργός με πολύ πιο άνεση κ.λπ.. Τι προβλέπεται και όχι έτσι επειδή το θέλουμε εμείς, αλλά επειδή το θέλουν τα διεθνή fora; Το 2019 170,4% του ΑΕΠ, το 2020 161,4% του ΑΕΠ. Μιλάω για το χρέος, το οποίο κάποιοι από εσάς είχατε υποτιμήσει. Άκουσα τον κ. Κεφαλογιάννη, τον Ευρωβουλευτή σας, να λέει ότι είναι παραμύθι και τσιμπιόμουν. Tο 2021 το δημόσιο χρέος θα είναι 153,1% του ΑΕΠ και το 2022 θα είναι 150,3% του ΑΕΠ. Ήταν στο 120% και το πήγατε στο 180%. Πώς την ξέρετε την αγορά; Πώς το εξηγήσατε αυτό;

Εμείς δεν είπαμε ότι είμαστε παντογνώστες. Λέμε ότι σε αυτή την τετραετία, στο μεσοπρόθεσμο, θα ακουμπάει λίγο το 120% και θα αποκλιμακωθεί και άλλο.

Θα ήθελα εδώ να «λεηλατήσω» λίγο την ομιλία του κ. Χουλιαράκη, γιατί δεν ακούστηκε. Είναι πολύ σημαντικό, γιατί σας μίλησε για τέσσερις μύθους. Εγώ ευθέως το λέω. Δεν είναι δικά μου. Είναι ευρήματα που άκουσα να τα λέει ο Υπουργός και χάρηκα πάρα πολύ. Διότι έχει γίνει μόνιμη συνήθεια η υπερβολή και η ανακρίβεια, για να μη χρησιμοποιήσω πιο βαριές λέξεις.

Πρώτος μύθος. Αντιγράφω, τελείως, αυτά που είπε ο κ. Χουλιαράκης. Γράφτηκαν σε εφημερίδες «τι πλεονάσματα είναι αυτά;». Μάλιστα όλες αποσιωπούσαν τα προηγούμενα και έφταναν κατ’ ευθείαν στο τελευταίο πλεόνασμα που αγγίζει το 2021 το 5,19%.

Λέει, λοιπόν, ο Υπουργός -και σωστά- στόχος μας ποιος είναι; Το 3,5%. Απαντάει αν έχουμε τη δυνατότητα να τον πιάσουμε και το αποδεικνύει με στοιχεία. Τι σημαίνει; Ότι αυτό το δίνουμε. Και μαζεύονται γύρω στα 3,5 δισεκατομμύρια. Ξαναλέει και μάλιστα πάρα πολλές φορές, και χαίρομαι γι’ αυτό, ότι η δημοσιονομική αξιοπιστία μας δεν ελέγχεται επειδή πιάνουμε τα 3,5 και κάτι παραπάνω το διαθέτουμε και πώς να το δούμε. Τι θέλω να πω; Αυτά τα 3,6 δισεκατομμύρια θα διατεθούν -και το ξέρουμε όλοι- σε μόνιμες μειώσεις φόρων, το 65%, αυτοελάφρυνση. Και περίπου το 1,3 δισεκατομμύριο αφορά μόνιμες αυξήσεις δαπανών.

Εδώ να το κάνουμε λίγο πιο συγκεκριμένο και να πούμε το εξής: Επένδυση στο ανθρώπινο κεφάλαιο. Καταπολέμηση της ανεργίας. Έχει αντίρρηση κανείς; Η σημαντική δημοσιονομική επέκταση είναι συμβατή με τον στόχο του 3,5%, ο οποίος είναι και ο μοναδικός στόχος.

Μύθος δεύτερος. Εκεί έχουν επενδύσει πια όλοι. Αφορολόγητο. Πνίγεται ο κόσμος. Από το πρωί ως το βράδυ δεν έχουν άλλο, αυτό λένε από το πρωί ως το βράδυ. Και μείωση των συντάξεων. Για να τα δούμε λίγο. Εγώ πιστεύω ότι και αυτά εξισορροπούνται και ανατρέπονται. Ακούσατε τίποτα για σημαντική ενίσχυση πολιτικών καταπολέμησης της παιδικής φτώχειας; Ακούσατε τίποτα για σημαντική ενίσχυση του προϋπολογισμού δημοσίων επενδύσεων και όχι μόνο στα 29,2 δισεκατομμύρια; Ακούσατε τίποτα για επίδομα στέγασης, που αφορά ένα εκατομμύριο τριακόσιες χιλιάδες πολίτες; Δεν τα ακούσατε.

Ακόμη ακούσατε φορολογικό συντελεστή εισοδήματος από το 22% στο 20%; Ακούσατε φορολογία εισοδήματος φυσικών προσώπων από το 29% στο 26%; Δεν ακούσατε.

Για τον ΕΝΦΙΑ επίσης έγινε φοβερή κουβέντα. «Θα μας φάνε, θα μας κάνουν». Άνθρακες ο θησαυρός! Το 10%, τα 206 εκατομμύρια είναι δεδομένα. Δεν είναι όμως μόνο αυτό. Γίνεται μια ανακατανομή. Δυο στους τρεις Έλληνες δεν πρόκειται να δουν διαφορά. Ένα μικρό ποσοστό θα πληρώσει λιγότερα και ένα επίσης μικρό ποσοστό λίγο περισσότερα. Προσέξτε. Πολύ λίγο περισσότερο και τίποτα περισσότερο.

Μύθος τρίτος που έγινε σπέκουλα για τα 2,9 δισεκατομμύρια που έχουν σχέση με την κατάργηση της προσωπικής διαφοράς. Το άκουσα κιόλας και από τον κ. Καραθανασόπουλο. Εξήγησε με πολλή λεπτομέρεια η κ. Αχτσιόγλου -εδώ «λεηλατώ» την κ. Αχτσιόγλου- τι θα πει μεικτή και καθαρή μείωση. Δεν υπολογίζουνε κάποιοι την καθαρή μείωση, αφού αφαιρέσουμε τη μείωση των φορολογικών βαρών και των εισφορών που ακριβώς προκύπτει από την κατάργηση των προσωπικών διαφορών. Η καθαρή μείωση φτάνει, αυτό το νούμερο που ήταν 2,9, στα 2.081.000.000.

Το 2022 εξισορροπείται πλήρως από τα αντίμετρα; Εξισορροπείται 100%.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, πρέπει να κλείσετε. Μιλάτε δεκαοκτώ λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Το σέβομαι, κύριε Πρόεδρε, και σας ευχαριστώ. Αν θέλετε σταματάω τώρα. Μισή κουβέντα θα πω ακόμα. Τελειώνω.

Ακούστηκε επίσης πάρα πολύ «τι πλεονάσματα είναι αυτά; Εσείς μας κατηγορούσατε, μας κάνατε» κλπ..

Ναι, πράγματι, είναι 3,5% και θα ήταν ευχής έργον αυτά τα πλεονάσματα να ήταν στο 1,% ή στο 2,5%, προκειμένου να έχουμε τη δυνατότητα για μια άλλη δημοσιονομική πολιτική. Όμως δεν είναι 4,5% που προέβλεπε το δεύτερο πρόγραμμά σας και για πολλά χρόνια.

Θα ήθελα πω και κάτι ακόμα, γιατί έχει μεγάλη σημασία. Είναι δεκαοκτώ κράτη και τέσσερις θεσμοί. Αν τα πρωτογενή πλεονάσματα ήταν σημαντικά χαμηλότερα, θα υπήρχε και θέμα βιωσιμότητας του χρέους. Αυτό το λέω για όσους δεν το ξέρουν. Παρ’ όλα αυτά είναι η πρώτη φορά που έχουμε ανάπτυξη. Πιστεύω ότι, πραγματικά, κάτι αλλάζει, γιατί αυτά τα χρήματα δεν θα πάνε σε offshore εταιρείες ούτε σε οικονομικούς παραδείσους ούτε σε περίεργες τράπεζες. Δεν θα έχουμε ατασθαλίες στην εθνική άμυνα ούτε στη «SIEMENS».

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, ολοκληρώστε. Μη με αναγκάσετε να πάρω μέτρα που δεν θέλω.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Είναι η πέμπτη φορά που μου λέτε «Τελειώνω». Παρακαλώ, κλείστε τώρα!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εντάξει, κύριε Πρόεδρε. Να είστε καλά. Κλείνω τώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ακούστε, κύριοι συνάδελφοι. Όπως είπα, οι εισηγητές -έτσι το βρήκα από την κ. Χριστοδουλοπούλου- μπορούν καταχρηστικά να κάνουν χρήση και της δευτερολογίας. Όμως πέραν αυτής ούτε μισό δευτερόλεπτο. Έχετε εγγραφεί εκατόν τριάντα τρεις συνάδελφοι. Εάν όποιος ανεβαίνει τώρα το πρωί στο Βήμα δεν ενδιαφέρεται για τους υπόλοιπους, ο εκάστοτε Προεδρεύων ενδιαφέρεται. Μη με αναγκάσετε, λοιπόν, να κλείνω μικρόφωνα, για να προστατεύσω τους συναδέλφους που έπονται. Σας παρακαλώ πολύ. Δεν είναι ευχάριστο. Πρέπει να τηρείται αυτός ο χρόνος.

Κυρίες και κύριοι συνάδελφοι, οι κύριοι Ιωάννης Κεφαλογιάννης και Εμμανουήλ Φορτσάκης ζητούν άδεια ολιγοήμερης απουσίας τους στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώςη Βουλή ενέκρινε τις ζητηθείσες άδειες.

Ο κύριος Υπουργός θα μιλήσει αύριο. Έχει βγει κατάλογος για παρεμβάσεις Υπουργών, που θα ξεκινήσουν όμως από τις 13.30΄.

Επομένως, ξεκινά ο κατάλογος των συναδέλφων. Είναι αυτονόητο ότι οι Κοινοβουλευτικοί Εκπρόσωποι όποια ώρα της ημέρας θέλουν σήμερα, μπορούν να ζητήσουν τον λόγο και να πάρουν τον χρόνο τους, γιατί μάλλον σήμερα πρέπει να μιλήσουν οι Κοινοβουλευτικοί Εκπρόσωποι, γιατί αύριο είναι οι Αρχηγοί.

**ΜΑΞΙΜΟΣ ΧΑΡΑΚΟΠΟΥΛΟΣ:** Οι Βουλευτές πόσο χρόνο θα έχουν, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Οι Βουλευτές, με βάση τον Κανονισμό της Βουλής, έχουν χρόνο πέντε λεπτών, γιατί το νομοσχέδιο είναι επείγον.

**ΚΩΝΣΤΑΝΤΙΝΟΣ ΜΠΑΡΚΑΣ:** Μόνο πέντε λεπτά, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Πέντε λεπτά.

Βεβαίως επειδή πάντα είμαι υπέρ των συναδέλφων, γιατί έχω νιώσει τη πίκρα, θα υπάρχει μια πολύ μικρή ανοχή. Όμως ο χρόνος είναι αυτός των πέντε λεπτών.

Τον λόγο τώρα έχει ο κ. Αμυράς ως ειδικός αγορητής εκ μέρους του Ποταμιού.

Εγώ σας δίνω δώδεκα λεπτά και ισχύει για σας το ίδιο, δηλαδή αν θέλετε τη δευτερολογία σας, δεν θα σας διακόψω μέχρι τα δεκαοκτώ λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε, αλλά νομίζω ότι δεν θα χρειαστεί.

Κυρίες και κύριοι συνάδελφοι, από την επεξεργασία του συμπληρωματικού μνημονίου και τις απαντήσεις που έχει δώσει η Κυβέρνηση, μάθαμε πολλά. Μάθαμε, για παράδειγμα, ότι το να βάζει εγγύηση το δημόσιο την κρατική περιουσία έως 25 δισεκατομμύρια ευρώ, δεν είναι ενεχυρίαση. Εχθές με τον κ. Τσακαλώτο στην ανταλλαγή επιχειρημάτων μου είπε ότι δεν υπάρχει καμμία υποθήκη, κανένα ενέχυρο και είναι μόνο εγγύηση για τα δάνεια.

Και ερωτώ, τι θα γίνει αν δεν πληρωθεί το δάνειο; Δεν ξέρει ο Υπουργός ποιες είναι οι υποχρεώσεις του εγγυητή; Δεν γνωρίζει ότι ακριβώς την ίδια στιγμή η οφειλή θα πληρωθεί από το υπερταμείο;

Πραγματικά προκάλεσα χθες τον κ. Τσακαλώτο να διαβάσει εδώ δημοσίως τις ρήτρες αφερεγγυότητας που προβλέπει το άρθρο 109. Εχθές απέφυγα να το πω αλλά θα το πω σήμερα. Είναι ο ορισμός και της αφερεγγυότητας αλλά και της υποτέλειας της Κυβέρνησης Τσίπρα - Καμμένου, διότι όταν τον Μάιο του 2016 έκλεινε η δεύτερη αξιολόγηση, ο κ. Τσακαλώτος από αυτό εδώ το Βήμα υποστήριζε ότι το υπερταμείο θα χρησιμοποιηθεί μόνο για την αξιοποίηση της δημόσιας περιουσίας και τώρα ο κ. Τσακαλώτος μάς λέει ότι δεν είναι ενέχυρο αλλά είναι εγγύηση.

Αλήθεια, κύριε Υπουργέ, να πάρω εγώ ένα δάνειο και να μπείτε εσείς εγγυητής και να είστε σίγουρος ότι δεν θα μπει ενέχυρο η περιουσία σας; Να το κάνουμε έτσι;

Όμως το υπερταμείο, κυρίες και κύριοι συνάδελφοι, μας κοστίζει ακριβά. Ακούστε, λοιπόν -και θα το καταθέσω τα Πρακτικά- προκηρύξεις και αμοιβές συμβούλων του υπερταμείου στις 9-10-2017, αμοιβή συμβούλου με μέγιστη διάρκεια απασχόλησης σαράντα πέντε ημερών, συνολικός προϋπολογισμός 140.000 ευρώ, δηλαδή μεροκάματο γι’ αυτόν τον σύμβουλο του υπερταμείου, τον ξένο, 3.111 ευρώ.

Θα σας τα δώσω όλα μαζί για τα Πρακτικά.

Δεύτερη σύμβαση, δεύτερη αμοιβή ενός άλλου συμβούλου, στις 25-09-2017 υπεγράφη η πρόσληψή του, για τρεις μήνες απασχόληση 130.000 ευρώ στην τσέπη. Ημερήσιο μεροκάματο, ημερήσια αμοιβή 1.444 ευρώ.

Τρίτη αμοιβή συμβούλου στις 22-09-2017, για τρεις μήνες αυτός ο σύμβουλος θα πάρει 140.000 ευρώ, δηλαδή 1.555 ευρώ ημερησίως.

Και δεν σας αναφέρω τα δεκαχίλιαρα, που βλέπω να περνάνε μπροστά μας ως έξοδα διαμονής.

Τα καταθέτω, παρακαλώ, για τα Πρακτικά, για να ξέρουν οι συνάδελφοι όλων των κομμάτων πώς ο φορολογούμενος Έλληνας πολίτης χρυσοπληρώνει τα golden boys, κυρίως ξένους, του υπερταμείου.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε παρακάτω για να δείτε και κάτι ακόμα. Το εποπτικό συμβούλιο του υπερταμείου, ως γνωστόν, έχει πέντε μέλη. Τα δύο μέλη, τον πρόεδρο και ένα μέλος, τα διορίζει η τρόικα, τα άλλα τρία τα διορίζει ο Υπουργός Οικονομικών με τη σύμφωνη γνώμη της τρόικας.

Δείτε τις αμοιβές τους. Ο Πρόεδρος Ζακ Λε Παπ για δεκαεπτά συνεδριάσεις έλαβε 34.000 ευρώ, 2.000 ευρώ τη συνεδρίαση. Τη θυμόσαστε την παλιά διαφήμιση «Παφ και τάλιρο»; Εδώ είναι συνεδρίαση και διχίλιαρο!

Ο Ντέιβιντ Βεγκάρα Φιγκέρες έλαβε 16.000 ευρώ για δεκαέξι συνεδριάσεις, 1.000 ευρώ τη συνεδρίαση.

Το ίδιο και η κ. Όλγα Χαρίτου έλαβε 16.000 ευρώ για δεκαέξι συνεδριάσεις.

Το ίδιο και ο κ. Γεώργιος Σταμπουλής έλαβε 17.000 ευρώ για δεκαεπτά συνεδριάσεις.

Το ίδιο και ο κ. Γεώργιος - Σπύρος Ταβλάς έλαβε 16.000 ευρώ για δεκαέξι συνεδριάσεις.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και λες εντάξει χρυσοπληρώνονται αυτοί του εποπτικού συμβουλίου του υπερταμείου, αλλά θα κάνουν και κάποια δουλειά. Ποια είναι η δουλειά τους; Αυτό που λέει ο τίτλος τους είναι εποπτικό συμβούλιο, δηλαδή πρέπει να διενεργούν τακτικά επισκόπηση επίδοσης και αξιολόγηση και του διοικητικού συμβουλίου και συνολικά για το υπερταμείο και ξεχωριστά για κάθε μέλος τους.

Έχουμε να ακούσουμε νέα από το εποπτικό συμβούλιο από τον Σεπτέμβριο του 2017, κυρίες και κύριοι συνάδελφοι. Δεν έχουν υποβάλει την έκθεση επίδοσης και αξιολόγησης. Δεν έχουν καν υποβάλει τον ετήσιο απολογισμό 2017 του υπερταμείου.

Κυρίες και κύριοι συνάδελφοι, το υπερταμείο διαχειρίζεται κρατική περιουσία. Τώρα το υπερταμείο έχει μπει ως ενέχυρο έως 25 δισεκατομμύρια ευρώ για κρατική περιουσία για τους ξένους, σε περίπτωση που δεν μπορούμε να αποπληρώσουμε μια δόση και δεν έχει καταθέσει ετήσιο απολογισμό του 2017 το υπερταμείο;

Πού είναι η επαναστατικότητά σας, κυρίες και κύριοι του ΣΥΡΙΖΑ; Τους ΑΝΕΛ, βέβαια, τους βγάζω απέξω σε αυτό το θέμα. Δεν θέλετε απαντήσεις;

Χρυσοπληρώνονται τα μέλη του εποπτικού συμβουλίου, παίρνουν 3.000 ευρώ τη συνεδρίαση. Οι σύμβουλοι παίρνουν 1.500, 2.500 και 3.000 ευρώ την ημέρα μεροκάματο και δεν κάνουν τη δουλειά τους;

Και ρωτάω, λοιπόν, ποια είναι η αξιολόγηση από την Κυβέρνηση πλέον του υπερταμείου έως σήμερα; Πώς αξιοποίησε τη δημόσια περιουσία το υπερταμείο; Τι επενδύσεις έφερε στη χώρα; Τι έσοδα έφερε στο ταμείο; Αυτά είναι τα ερωτήματα. Και κατέθεσα στα Πρακτικά τις αμοιβές των συμβούλων και τα εικοσαχίλιαρα και τα τριανταχίλιαρα που έπαιρναν για τις συνεδριάσεις. Αυτό είναι που σας λέω ρήτρα υποτέλειας και αφερεγγυότητας.

Προχωράμε παρακάτω. Μάθαμε, επίσης, από τον Υπουργό Οικονομικών ότι ο ΕΝΦΙΑ δεν θα αυξηθεί παρά μόνο λίγα ευρώ. Πρώτα από όλα να πούμε ότι, βεβαίως, δεν ισχύει αυτό για τα λίγα ευρώ αύξησης του ΕΝΦΙΑ, διότι οι αυξήσεις στις αντικειμενικές τιμές γίνονται στο 37% των ακινήτων της χώρας, σύμφωνα με ανακοίνωση του Υπουργείου που εξέδωσε πριν από λίγη ώρα σχετικά με την τροπολογία για τον ΕΝΦΙΑ. Οι αυξήσεις στις αντικειμενικές αξίες αυτομάτως συμπαρασύρουν και σημαίνουν ότι θα αυξηθούν δεκάδες φόροι που είναι συνδεδεμένοι με το ακίνητο και με τη γη από τον φόρο της μεταβίβασης έως και τα δημοτικά τέλη. Δεν είναι απλώς ότι αυξήσατε τον ΕΝΦΙΑ μερικά ευρώ, αυξήσατε και τη φορολογία πέριξ του ακινήτου.

Και εσείς είστε που λέγατε ότι ο ΕΝΦΙΑ είναι ένας παράλογος φόρος, ότι δεν τροποποιείται, δεν αλλάζει, απλώς καταργείται. Και όχι μόνο δεν τον καταργήσατε αλλά τον φέρατε και επαυξημένο. Πάμε παρακάτω να δείτε.

Ο ΕΝΦΙΑ θα αυξηθεί ως εξής: Αναφέρεται ότι έως 50 ευρώ παραπάνω ΕΝΦΙΑ θα πληρώσουν επτακόσιες τριάντα επτά χιλιάδες επτακόσιοι εννιά φορολογούμενοι. Από 50 ευρώ έως 200 ευρώ θα πληρώσουν παραπάνω τον ΕΝΦΙΑ εκατόν εξήντα χιλιάδες φυσικά πρόσωπα. Και πάνω από 200 ευρώ ακριβότερο ΕΝΦΙΑ θα πληρώσουν σαράντα οχτώ χιλιάδες εννιακόσιοι εξήντα ένας φορολογούμενοι. Δηλαδή ένα εκατομμύριο φορολογούμενοι θα πληρώσουν παραπάνω ΕΝΦΙΑ απ’ ό,τι πλήρωναν όλα αυτά τα χρόνια.

Και σας ρωτώ: Σας τα χρωστούσαν και τους βάζετε αύξηση στον ΕΝΦΙΑ;

Και όσον αφορά στις μειώσεις του ΕΝΦΙΑ, που το Υπουργείο έβγαλε ανακοίνωση και λέει ότι περίπου ένα εκατομμύριο ιδιοκτήτες θα δουν μείωση στον ΕΝΦΙΑ τους, θέλω να πω το εξής: Εχθές επέμεινα και ζητούσα να μας πει ο Υπουργός μία ανάλυση αυτών των μειώσεων. Πόσο θα μειωθεί ο ΕΝΦΙΑ; Σας πληροφορώ, κυρίες και κύριοι συνάδελφοι, ότι η μείωση θα είναι κάτω από 10 ευρώ. Και η πλειονότητα εκείνων των ιδιοκτητών ακινήτων που θα δουν τον ΕΝΦΙΑ μειωμένο, θα τον δουν μειωμένο κατά 1 και 2 ευρώ. Να γιατί ο κ. Τσακαλώτος από χθες μας λέει: «Δεν έχω κάνει ανάλυση», «Δεν πρόλαβα να δω τις μειώσεις». Διότι είναι αυτά τα ποσά που σας είπα.

Τώρα, όμως, έρχομαι και σε ένα ολίγον λυπηρό θέμα. Μάθαμε από την κοινοβουλευτική διαδικασία ότι η Κυβέρνηση χάνει ένα αξιόλογο μέλος της. Ο Αναπληρωτής Υπουργός Εξωτερικών κ. Κατρούγκαλος προτίθεται να παραιτηθεί, όπως είπε σε ραδιοφωνικό σταθμό, εάν κάποιος του δείξει ότι στο πολυνομοσχέδιο υπάρχει διάταξη για μείωση των συντάξεων. Ποιος θα το κάνει τώρα; Θα το υποδείξω εγώ το κεφάλαιο ή η Κυβέρνηση; Ποιος θα οδηγήσει, κατά δήλωση του, υποτιθέμενα στην έξοδο από την Κυβέρνηση τον κ. Κατρούγκαλο; Η αλήθεια. Και η αλήθεια λέει ότι στο κεφάλαιο με το μεσοπρόθεσμο πρόγραμμα, από τον πίνακα -δείτε τον πίνακα- 2.17 προκύπτει ότι από το 2019 οι μεικτές μειώσεις συντάξεων θα πλησιάζουν τα 3 δισεκατομμύρια ευρώ ετησίως. Κάποιος να το πει με τρόπο στον κ. Κατρούγκαλο, για να μην παραιτηθεί αιφνιδιαστικά!

Κυρίες και κύριοι συνάδελφοι, μάθαμε, επίσης, ότι τα πλεονάσματα της τάξης του 4,5% και 5,2% δεν είναι ματωμένα πλεονάσματα αλλά καθαγιασμένο από τον ΣΥΡΙΖΑ. Η πολιτική παράταξη που υποσχόταν μικρότερα πλεονάσματα και λιγότερη λιτότητα, θεσμοθετεί θηριώδη πλεονάσματα που ούτε ο Σόιμπλε δεν θα τα ζητούσε και μάλιστα σε συνθήκες αναιμικής ανάπτυξης της τάξης του 1,8% του ΑΕΠ. Όταν η κυβέρνηση του Σαμαρά έλεγε για πλεόνασμα 4% με ανάπτυξη 3%, είχαμε ματωμένο πλεόνασμα τότε. Σήμερα, όμως, με πρωτογενές πλεόνασμα επί ΣΥΡΙΖΑ -που δεσμεύεται- 5,2% και ανάπτυξη 1,8%, ο ΣΥΡΙΖΑ λέει «σιγά τα αίματα». Από τα ματωμένα υπερπλεονάσματα φθάσαμε στο «σιγά τα αίματα», ε, και τι έγινε;

Κυρίες και κύριοι συνάδελφοι, μάθαμε, ακόμη, ότι θα στερήσετε από το τραπεζικό σύστημα και κατ’ επέκταση από τη ρευστότητα της οικονομίας ένα ποσό περίπου 7 δισεκατομμυρίων ευρώ μέσω αναγκαστικού εσωτερικού δανεισμού. Είναι οι προθεσμιακές καταθέσεις όλων των δημοσίων φορέων, που αναγκαστικά θα μεταφερθούν στην Τράπεζα της Ελλάδας. Έγινε συζήτηση και νωρίτερα το πρωί για την αντισυνταγματικότητα αυτής της διάταξης.

Και είπε και ο κ. Βούτσης, ο Πρόεδρος της Βουλής -όπως απαντάει και η Κυβέρνηση- ότι δεν πειράζει, ας πάνε στην Τράπεζα της Ελλάδος τα χρήματα των δημοσίων φορέων, των πανεπιστημίων, των δήμων κ.λπ., διότι θα έχουν καλύτερο επιτόκιο. Μόνο που η διαφορά είναι η εξής ξέρετε: Ότι μόλις πάνε στην Τράπεζα της Ελλάδος, σε αυτόν τον ειδικό κουμπαρά, θα γίνουν repos. Δεν θα μπορούσαν να τα σπάσουν ανά πάσα ώρα και στιγμή και να τα χρησιμοποιήσουν όπως θέλουν, για τις ανάγκες τους, αυτοί που έχουν τα χρήματα οι φυσικοί ιδιοκτήτες τους.

Θα αναφέρω και κάτι άλλο στο οποίο γίναμε σοφότεροι. Μάθαμε ότι στα αντίμετρα -τα υποτιθέμενα θα πω εγώ αντίμετρα- τοποθέτησε η Κυβέρνηση μέσα τις δημόσιες επενδύσεις και τα προγράμματα του ΟΑΕΔ. Αυτά εκτελούνται από τον προϋπολογισμό. Γιατί τα ρίξατε στο καλάθι με τα αντίμετρα; Είναι δυνατόν να είναι αντίμετρο, όπως διαβάζω, η κατασκευή νηπιαγωγείων; Μα είναι δυνατόν; Είναι υποχρέωση του κράτους να χτίζει σχολεία. Δεν είναι αντίμετρο. Όμως θα μου πείτε, εδώ δεν δειλιάσατε να μειώσετε από το 2020 κι άλλο το εισόδημα των ανθρώπων που αμείβονται με 500 ευρώ τον μήνα.

Ξέρουμε τώρα ότι με την πτώση του αφορολόγητου -που επήλθε χωρίς, βέβαια, να παραιτηθεί ο κ. Τσακαλώτος, ο οποίος έλεγε ότι αν πέσει κάτω από τα 9.600 θα είχε παραιτηθεί, κι έχουμε φτάσει στα 5.600 και είναι στη θέση του το ίδιο και ο Κατρούγκαλος- όποιος παίρνει μισθό 500 ευρώ τον μήνα από τον Γενάρη του 2020, ο ένας μισθός από τους δώδεκα που παίρνει θα πηγαίνει στην εφορία. Και αυτό δεν είναι μνημόνιο. Δεν είναι μνημόνιο Τσίπρα - Καμμένου. Αχ, κατακαημένη Ελλάς!

Κυρίες και κύριοι συνάδελφοι, πολύ φοβάμαι ότι αυτή η Κυβέρνηση δεν έχει μάθει τίποτα για το πώς θα προστατεύσει τους χαμηλόμισθους, τους χαμηλοσυνταξιούχους και πώς θα μπορέσει η οικονομία να πάρει μπροστά, όταν βάζετε ως οδοφράγματα τα θηριώδη πλεονάσματα.

Το μεσοπρόθεσμο -σας το λέω- αυτό το συμπληρωματικό μνημόνιο, είναι η επιτομή της αφερεγγυότητάς σας. Και λυπάμαι να το πω, εκεί που ξεκινήσατε ότι είστε η κάθε λέξη του Συντάγματος, έχετε γίνει η κάθε λέξη του μνημονίου!

Σας ευχαριστώ πολύ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον τελευταίο ειδικό αγορητή, τον κ. Μάριο Γεωργιάδη, από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε. Αν χρειαστώ παραπάνω χρόνο, θα χρησιμοποιήσω τη δευτερολογία μου, όπως έχετε πει.

Αγαπητοί και αγαπητές συνάδελφοι, όλοι οι Βουλευτές και τα στελέχη της Ένωσης Κεντρώων χαρακτηριζόμαστε από τις αρχές μας, από το πόσο πράοι είμαστε, γενικότερα από τη φωνή της λογικής, χωρίς ξεσπάσματα και πάντα μετράμε τα όσα λέμε. Αυτά είναι τα σεμνά μας προσόντα, τα οποία τα γνωρίζει και ο λαός έξω και θεωρώ ότι τα γνωρίζετε κι εσείς εντός της Βουλής.

Μετά από τα χθεσινά γεγονότα, όμως, ομολογούμε ότι με πολύ μεγάλη δυσκολία προσπαθούμε να συγκρατήσουμε την οργή και τα αισθήματά μας. Διότι ενώ συζητάμε τόσο εχθές, προχθές αλλά και σήμερα τις συνέπειες αυτού του καταστροφικού τρίτου μνημονίου και του τέταρτου σημερινού πονήματος, που το έχετε ονομάσει εσείς «μεσοπρόθεσμο» και φέρει αποκλειστικά την υπογραφή ΣΥΡΙΖΑ - ΑΝΕΛ, έρχεται πάλι η Κυβέρνηση με έναν ταχυδακτυλουργικό τρόπο να αλλάξει την ατζέντα και να μας πάει σε ένα σχέδιο ακόμη πιο επίπονο, που μπορεί να χαρακτηριστεί και ως επικίνδυνο και αφορά την εθνική μας υπόσταση. Μιλάω, φυσικά, για τη συμφωνία με τα Σκόπια ή ακριβέστερα για το ξεπούλημα της Μακεδονίας.

Η προπαγάνδα της Κυβέρνησης ξεκίνησε κιόλας από χθες. «Γράφεται ιστορία!», λέει. Με μελανά γράμματα, βέβαια, θα γραφτεί η ιστορία. Γιατί η μοναδική αλήθεια είναι ότι αντίθετα με την πλειοψηφία του ελληνικού λαού -και ερήμην του!- η Κυβέρνηση της «πρώτης φοράς Αριστερά» έρχεται να διαγράψει δυόμισι χιλιάδων ετών ιστορία, της δικής μας ιστορίας, και να παραδώσουμε cd και copyright στους Σκοπιανούς, διά χειρός του κ. Τσίπρα και του κ. Κοτζιά, τα πάντα, όνομα, ιστορία, πολιτισμό, γλώσσα, λες και είναι κάποιο παιχνίδι. Η Μακεδονία δεν είναι παιχνίδι, αγαπητοί συνάδελφοι! Η Μακεδονία είναι ολόκληρη ιστορία!

Και, μάλιστα, αυτό το κάνετε χωρίς σύγκληση πολιτικών Αρχηγών και χωρίς δημοψήφισμα. Θα μου πείτε, όμως, ότι και δημοψήφισμα να κάνετε, τόσο εύκολα το «Όχι» το κάνετε εσείς «Ναι», που για εσάς είναι αχρείαστο. Χαρίζετε, πραγματικά, τα πάντα σε μία χώρα, σε ένα κρατίδιο που αποκαλείται με το τιμητικό ΠΓΔΜ, που για εβδομήντα ολόκληρα χρόνια ντρέπονται να πουν ότι είναι Σλάβοι ή Βούλγαροι και ότι μιλάνε το βουλγαρικό ιδίωμα, με τη δικαιολογία ότι το έχουν αναγνωρίσει -λέει- εκατόν πενήντα χώρες.

Όλο το πλανητικό σύστημα, κυρίες και κύριοι, να το αναγνωρίσει και να το φωνάζει «Μακεδονία», τη δική μας υπογραφή θέλουν. Αν δεν βάλουμε εμείς την υπογραφή μας, δεν πρόκειται αν προχωρήσει καμμία ένταξή τους στο ΝΑΤΟ ούτε στην Ευρωπαϊκή Ένωση.

Και, μάλιστα, λέτε, «Ε, είκοσι πέντε χρόνια έχουμε κουραστεί». Τι σημαίνει «είκοσι πέντε χρόνια»; Τι είναι; Ημερομηνία λήξεως; Μπουγάτσα είναι και πρέπει να τη φάμε, γιατί θα λήξει; Είναι οικόπεδο που έχει καταπατηθεί και δεν πρέπει να το δώσουμε, να υπογράψουμε συμβόλαια; Αυτά να τα πείτε στο Ισραήλ, στην Παλαιστίνη που δίνουν το αίμα τους με τους πολέμους, για να διεκδικήσουν τα συμφέροντα της χώρας τους, στην Κύπρο που δεν υπογράφουν κάποιο συμβόλαιο και κάποια συμφωνία, διότι πολύ απλά ενδιαφέρονται για τη χώρα τους και όχι για την καρέκλα τους. Ας περάσουν και εκατό και διακόσια χρόνια! Να υπενθυμίσω ότι επί τετρακόσια χρόνια ήμασταν υπό τουρκικό ζυγό. Δεν έχει καμμία σημασία. Δεν υπάρχει ημερομηνία λήξεως σε αυτά.

Μάλιστα ο Πρωθυπουργός στο χθεσινό του διάγγελμα βγήκε περιχαρής και αναγνώρισε -λες και είναι ΔΙΚΑΤΣΑ- ότι δήθεν υπήρχε μακεδονική γλώσσα και τη μιλούσαμε και κάποια μπερδεμένα για την εθνικότητα. Και είπε ότι θα φέρει τρεις αλλαγές στο Σύνταγμα, ξεχνώντας τα επτά προβληματικά άρθρα αλυτρωτισμού, ξεχνώντας τον ύμνο, ξεχνώντας τα βιβλία, ξεχνώντας τα πάντα.

Και έχουμε και τον κ. Κοτζιά που τη Δευτέρα ως νέος Γκρουέφσκι έδωσε μια συνέντευξη και είπε κιόλας ότι αναγνώρισε όλο τον αλυτρωτισμό. Πρώτη φορά βλέπω εγώ Υπουργό να μιλάει για τα συμφέροντα της άλλης χώρας περισσότερο από τα δικά μας! Απείλησε κιόλας ότι όσοι διαφωνούν, θα γεμίσει το Σύνταγμα με απόρρητα έγγραφα.

Να τα φέρετε, κύριε Υπουργέ! Εδώ είμαστε!

Καταθέτω για τα Πρακτικά την απομαγνητοφώνηση της συνέντευξης, για όσους δεν την έχετε δει.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, τέλος πάντων, θα ήθελα να μου πείτε ποιας χώρας τα συμφέροντα υπερασπίζεται αυτός ο άνθρωπος!

Για εμάς ως Ένωση Κεντρώων το θέμα της Μακεδονίας είναι ύψιστης εθνικής σημασίας και το χαρακτηρίζουμε ως προδοσία. Και να είστε σίγουροι ότι η χώρα και η Ελλάδα μας στο μέλλον θα το πληρώσει πάρα πολύ ακριβά αυτό το θέμα. Και θα αντιδράσουμε με όσα μέσα διαθέτουμε. Έχουμε λίγα μέσα εντός της Βουλής αλλά πάρα πολλά εκτός, γιατί μαζί μας έχουμε πάνω από 2 εκατομμύρια Μακεδόνες πολίτες και αναρίθμητους συμπολίτες μας σε όλη την Ελλάδα, σε όλες τις πόλεις που συμπαραστέκονται, προσπαθώντας να μην εγκριθούν ποτέ όλα αυτά τα σχέδια που ετοιμάζετε.

Και επειδή δεν ζούμε στην αρχαία Ρώμη, για να μπορέσουμε να ζητήσουμε την χειρότερη τιμωρία που σκέφτηκε ποτέ εγκέφαλος -δηλαδή να κηρυχθούν υπαίτιοι ως εχθροί της συγκλήτου και του λαού της Ρώμης- εμείς θα πράξουμε αυτό που η δική μας πατριωτική και καθαρή συνείδηση επιτρέπει.

Πλέον στα εννέα σημεία που έχουμε θέσει ως προϋπόθεση για οποιαδήποτε συνεργασία και οποιοδήποτε κυβερνητικό σχήμα στο μέλλον, βάζουμε και ένα δέκατο. Και αυτό είναι η ακύρωση των όσων έχουν δρομολογηθεί και συμφωνηθεί από την επαίσχυντη αυτή προδοτική συμφωνία της Κυβερνήσεως με ένα άρθρο και ένα νόμο και την εκ νέου διαπραγμάτευση σε μία συμφωνία, που πρωτίστως θα έχει βάση το εθνικό μας συμφέρον χωρίς, σίγουρα, τη χρήση του όρου Μακεδονία.

Πάμε τώρα και στο μνημόνιο, γιατί θα διαμαρτυρηθείτε ότι είμαι εκτός θέματος. Δεν είμαι, όμως, εκτός θέματος. Είμαι εντός θέματος. Εσείς θέλετε να φέρνετε και τα δύο μαζί, για να αποπροσανατολίζετε τον κόσμο. Και όπως ξεκινήσαμε με την αίτηση αντισυνταγματικότητας -που συμφωνούμε και εμείς ως Ένωση Κεντρώων- 25 δισεκατομμύρια ευρώ περιουσία του ελληνικού λαού έκαναν φτερά την Παρασκευή μαζί με την κατάθεση του πονήματος, που ονομάζετε εσείς μεσοπρόθεσμο.

Έτσι προβλέπει το άρθρο 109, που μιλάει για ενέχυρο προς τον ESM, η οποία είναι μια ευγενική χορηγία της συγκυβέρνησης ΣΥΡΙΖΑ - ΑΝΕΛ, και μάλιστα χωρίς να πάρετε καμμία, μα καμμία ρύθμιση χρέους. Και δεν φτάνουν όλα αυτά αλλά έχουμε και το άρθρο 113, με το οποίο μέσω του υπερταμείου, ιδιωτικοποιείται η «ΓΑΙΑΟΣΕ» Α.Ε. και η αμύθητης αξίας ακίνητης περιουσία της, όπως είναι τα εκατό χιλιάδες στρέμματα σε οικόπεδα και πάνω από τεσσερισήμισι χιλιάδες κτήρια συνολικού εμβαδού που ξεπερνούν τα πεντακόσιες σαράντα χιλιάδες τετραγωνικά μέτρα. Όλα στο σφυρί, δηλαδή, από την Κυβέρνηση ΣΥΡΙΖΑ - ΑΝΕΛ στον βωμό της παραμονής στην εξουσία και του τέταρτου μνημονίου!

Με τη δε μείωση του αφορολογήτου και όλα τα υπόλοιπα μέτρα ενεργά πέρα από την ετήσια απώλεια των τριών μισθών και συντάξεων, σε πολύ λίγα χρόνια οι συντάξεις θα είναι του επιπέδου των κοινωνικών επιδομάτων ή τα λεγόμενα μπαξίσια -όπως ανέφερε ο αγαπητός συνάδελφος κ. Μπαλαούρας- που δίνετε στο τέλος κάθε χρόνου. Γιατί και εσείς δίνετε τα μπαξίσια.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Δεν τα δίνουμε εμείς.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Αναφέρατε ότι τα μπαξίσια τα δίνουν άλλες κυβερνήσεις, κύριε Μπαλαούρα, και λέω ότι τα δίνετε και εσείς. Στου κρεμασμένου το σπίτι, μη μιλάτε για σχοινί! Γιατί αυτό το κοινωνικό επίδομα με τα κριτήρια που βάζετε και μέσω της προβληματικής πλατφόρμας, είναι αμφίβολο το πόσοι, πραγματικά, Έλληνες συμπολίτες μας θα καταφέρουν να το πάρουν στο τέλος του χρόνου.

Όσο για την πολυδιαφημιζόμενη «καθαρή έξοδο», την οποία μας λέτε και μας πουλάτε, ήδη η προπόνηση των αναβολών για την έκδοση του δεκαετούς ομολόγου, σύμφωνα με το «REUTERS», έχει ξεκινήσει: «Ιταλικό φρένο στην έκδοση του ομολόγου από την Αθήνα». Καταθέτω σχετικό άρθρο στα Πρακτικά.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΝΙΚΟΛΑΟΣ ΣΥΡΜΑΛΕΝΙΟΣ:** Χαίρεστε για αυτό;

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Αν χαίρομαι; Στεναχωριέμαι με αυτά που υπογράφετε, κύριε συνάδελφε.

Για να τελειώνουμε: Τι ψηφίζετε και τι φέρνετε; Περικοπές συντάξεων από 1-1-2019. Μείωση τουλάχιστον μίας σύνταξης ή ενός μισθού το 2020 με το αφορολόγητο. Πλεονάσματα 3,5% μέχρι το 2022 και 2,2% μέχρι το 2060. Υπερταμείο για τα υπόλοιπα ενενήντα οκτώ χρόνια γιατί πέρασε και ένας χρόνος. Ούτε εκατό δηλαδή!. Και τον SSM για τριάντα πέντε χρόνια πάνω στο κεφάλι μας, δηλαδή των τραπεζών, ως αφεντικό. Και με βάση τον Σεντένο, -γιατί μιλάτε ότι πάτε να διαπραγματευτείτε για την ελάφρυνση του χρέους κ.ο.κ.- «Εάν και εφόσον υπάρξει ανάγκη θα συζητήσουμε για ελάφρυνση του χρέους», γιατί πιστεύει ότι δεν υπάρχει καμμία ανάγκη.

Θέλω να ζητήσω συγγνώμη από όλους τους Έλληνες πολίτες και απ’ όλους τους συνταξιούχους, χαμηλοσυνταξιούχους και χαμηλόμισθους, που έχω αφιερώσει περισσότερο χρόνο για ένα εθνικής σημασίας θέμα και λιγότερο για αυτά που συζητάμε τώρα. Όμως αυτά που συζητάμε τώρα είναι γνωστά. Εσείς τα φέρνετε με τη διαδικασία του επείγοντος. Τα ξέρει ο ελληνικός λαός.

Και το κακό είναι ότι μας καταλαβαίνουν όλοι. Και μας καταλαβαίνουν ακόμα και οι ΑΝΕΛ, οι οποίοι έχουν συγκυβέρνηση αλά καρτ. Όποτε τους συμφέρει ψηφίζουν, και όποτε δεν τους συμφέρει, γιατί μπορεί να βρουν ψήφους από άλλα κόμματα ή από άλλους συναδέλφους, βγάζουν την ουρά τους απ’ έξω. Αποδέχομαι, δηλαδή, και συνεργάζομαι με τον δολοφόνο και τον απατεώνα, καταδικάζω, όμως, τον φόνο και την κλεψιά. Αυτή είναι η μορφή συγκυβέρνησης που έχετε.

Πραγματικά τέτοια αγάπη για την καρέκλα δεν είδαμε ούτε στην τριλογία του «Άρχοντα των Δαχτυλιδιών» από τον Γκόλουμ για την αγάπη για το δαχτυλίδι. Έτσι αγαπάτε την καρέκλα.

**ΝΙΚΟΛΑΟΣ ΣΥΡΜΑΛΕΝΙΟΣ:** Καταθέστε πρόταση μομφής.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Δεν χρειάζεται να κάνουμε πρόταση μομφής, κύριε Συρμαλένιε. Χρειάζεται ο κ. Καμμένος να άρει την εμπιστοσύνη του στην Κυβέρνηση. Είναι τόσο απλά τα πράγματα.

Επίσης ξέρω ότι ακόμη και όσοι από εσάς υποστηρίζετε αυτή τη λύση της «Βόρειας Μακεδονίας» ως αναγκαιότητα, κύριοι συνάδελφοι, νιώθετε ένα σφίξιμο, που οι Σλάβοι γείτονές μας πλέον θα ονομάζονται Μακεδόνες ή Βόρειοι Μακεδόνες όπως εσείς θέλετε. Γιατί όπως είπε ο κ. Τσίπρας στον Πρόεδρο της Ένωσης Κεντρώων, τον κ. Λεβέντη, «Νιώθουμε τυχεροί, γιατί κερδίσαμε να βάλουμε το «Βόρεια» πριν το «Μακεδονία»». Άρα να τους πούμε και ευχαριστώ που μας το δώσανε.

Μάλιστα γνωρίζετε ότι κάτι δεν πάει καλά με την ιστορία μας και το όνομα της κυριότητας της Μακεδονίας. Πραγματικά αν ήταν στο χέρι σας, δεν θα προχωρούσατε.

Και ξέρετε πού οφείλεται όλο αυτό το σφίξιμο που νιώθετε; Οφείλεται στο ότι κάπου ακούσατε ότι ο Φίλιππος και η Ολυμπιάδα γνωρίστηκαν στα Καβείρια μυστήρια στο ιερό των μεγάλων θεών στη Σαμοθράκη και επειδή κάποιοι δάσκαλοι σας είπαν κάποτε ότι ο Μέγας Αλέξανδρος είχε δάσκαλο τον Αριστοτέλη, τον μέγιστο αυτόν Έλληνα φιλόσοφο της ανθρωπότητας που γεννήθηκε σε κάποιο χωριό της Χαλκιδικής και έθεσε τις βάσεις της παγκόσμιας επιστήμης. Και, μάλιστα, πιθανότατα διαβάζοντας την ιστορία, να είδατε πού έφτασε η Μακεδονία μας.

Όσους χάρτες κι αν μελετήσετε, όσες μεταβολές συνόρων και αν παραθέσετε, γνωρίζετε κατά βάθος ότι δεν είναι θέμα γεωγραφικό. Το θέμα είναι εθνικό, βαθύτατα πολιτισμικό και βαθύτατα παιδευτικό. Και, μάλιστα, είναι θέμα της δικής μας ιστορίας.

Για το δικό μας καλό και το καλό των επόμενων γενεών γνωρίζετε ότι θα έπρεπε να υπερασπιστούμε πολύ καλύτερα το όνομα της Μακεδονίας. Αυτό που συνέβη χθες, είναι ένα μάθημα για τις επόμενες γενιές. Είναι μάθημα και για το κοινωνικό σύνολο για τον τρόπο με τον οποίο βλάπτεται, όταν υπερέχει στο δημόσιο βίο η εξυπηρέτηση του ιδιοτελούς συμφέροντος εις βάρος του κοινωνικού συνόλου και του κοινού καλού.

Ας ελπίσουμε ότι τα δισέγγονά μας θα διαχειριστούν και θα υπερασπιστούν πολύ καλύτερα την ιστορία και τον πολιτισμό μας. Και ας ελπίσουμε ότι αν κάποια στιγμή κάποιος τουρίστας Ιάπωνας το 2100, ας υποθέσουμε, έρθει στα Στάγειρα και ρωτήσει γεμάτος σύγχυση «Επιτέλους ο Αριστοτέλης ήταν Μακεδόνας ή Έλληνας;», ίσως τότε οι περισσότεροι Έλληνες να ανοίξουν και να διαβάσουν τα Ηθικά Νικομάχεια του Αριστοτέλη αλλά στην πρωτότυπη έκδοση. Τότε θα δουν ότι δεν είναι καθόλου παράξενο, το ότι η μακεδονική γλώσσα του Αριστοτέλη θα τους φανεί πάρα πολύ οικεία.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κύριε Πρόεδρε, ολοκληρώστε.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ολοκληρώνω, κύριε Πρόεδρε.

Και ξέρετε γιατί θα τους φανεί οικεία; Γιατί είναι αρχαία ελληνικά. Την ίδια θλίψη, βέβαια, θα αισθανόμασταν και για οποιοδήποτε άλλο κομμάτι του ελληνικού εδάφους ή θάλασσας, από το Ορμένιο ως τη Γαύδο ή από τους Οθωνούς ως το Καστελλόριζο. Δεν ξεχωρίζουμε τη Μακεδονία. Ξεχωρίζουμε την Ελλάδα και τα εδάφη της.

Η ερώτηση είναι μια: Τι κερδίζει η Ελλάδα από τη χθεσινή συμφωνία που μας επικοινωνήσατε; Η απάντηση είναι εύκολη. Τίποτα! Μόνο δίνει τα πάντα, χάνει τα πάντα, την ιστορία, τη γλώσσα, το έθνος, το όνομα, τον πολιτισμό μας!

Και για να αναφερθούμε…

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν διαβάσατε τίποτα.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Δεν διάβασα τίποτα; Εσείς τα διαβάσατε; Εσείς δεν έχετε πρόβλημα, κύριε Μπάρκα. Υπογράφετε με χέρια και με πόδια τα πάντα. Δεν έχετε καμμία τύψη.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, μην κάνετε διάλογο και ολοκληρώστε, κύριε Γεωργιάδη.

(Θόρυβος από την πτέρυγα του ΣΥΡΙΖΑ)

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κύριε Μανιέ, σας κουράζουν οι αλήθειες;

**ΝΙΚΟΛΑΟΣ ΜΑΝΙΟΣ:** Θα με ακούσετε!

**ΠΡΟΕΔΡΕΥΩΝ (Νικήτας Κακλαμάνης):** Κύριε Μανιέ, σας παρακαλώ.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Θα σας ακούσω. Μην ανησυχείτε. Θα ακούσω τα πάντα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, σας παρακαλώ ολοκληρώστε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Η Χρυσή Αυγή μιλά καλύτερα από εσάς.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Η Χρυσή Αυγή δεν είναι δημοκρατικό κόμμα, κύριε Παπαδόπουλε. Εσείς είσαστε χειρότεροι από τη Χρυσή Αυγή. Ξεπουλάτε τα πάντα!

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, σταματήστε τον διάλογο, γιατί μπορώ να επιβάλω τη διακοπή και κλείστε!

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Με προκαλούν, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Δεν με ενδιαφέρει αν σας προκαλούν. Είστε και Αντιπρόεδρος και πρέπει να είστε αυτοσυγκρατημένος. Παρακαλώ, ολοκληρώστε!

**ΝΙΚΟΛΑΟΣ ΦΙΛΗΣ:** Ντροπή σας!

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Ντροπή σας! Να ανακαλέσετε!

(Θόρυβος στην Αίθουσα)

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ντροπή δική σας! Καμμία ντροπή! Να ανακαλέσετε εσείς!

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κύριοι συνάδελφοι, εσείς τι θέλετε; Να πάμε μέχρι βράδυ συζητώντας για το «μακεδονικό» ή να μιλήσουμε για το μεσοπρόθεσμο;

Ολοκληρώστε, κύριε Γεωργιάδη.

(Θόρυβος – διαμαρτυρίες από την πτέρυγα του ΣΥΡΙΖΑ)

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Να μην αφαιρεθεί τίποτα. Εσείς με κατηγορήσατε ότι είμαι χειρότερος από τη Χρυσή Αυγή. Το ίδιο λέω εγώ για εσάς. Ανακαλέστε για να ανακαλέσω.

Προχωράμε τώρα στο θέμα της ψήφου για το τέταρτο μνημόνιο, για να κλείσω και ευχαριστώ πολύ για την ανοχή σας, κύριε Πρόεδρε. Σαφέστατα ψηφίζουμε «όχι» με χέρια και με πόδια, όπως είπα και εχθές.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Να ξέρετε ότι σχεδόν όλοι, εκτός από δύο, έχετε εξαντλήσει, οι εισηγητές και οι αγορητές, τις δευτερολογίες σας. Το λέω, για να είμαστε αγαπημένοι από σήμερα για αύριο.

Θα πάμε ως εξής: Θα δίνω τον λόγο για παρεμβάσεις που έχουν διατάξεις, όχι οι αρμόδιοι Υπουργοί, με βάση έναν κατάλογο που μου έχει στείλει ο Γραμματέας του Υπουργικού Συμβουλίου, σε έναν Υπουργό και μετά θα ακολουθούν τέσσερις-πέντε συνάδελφοι. Βεβαίως, οι Κοινοβουλευτικοί Εκπρόσωποι όποτε θέλουν μπορούν να πάρουν τον λόγο για την αγόρευσή τους.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε Πρόεδρε, μετά θα ακολουθήσουν οι ομιλητές;

**ΠΡΟΕΔΡΕΥΩΝ (Νικήτας Κακλαμάνης):** Ναι, το είπα. Με το «συνάδελφοι» εννοώ Βουλευτές, ομιλητές. Είστε πρώτος στη λίστα. Θα μιλήσουν τέσσερις-πέντε.

Ο κ. Πολάκης έχει τον λόγο για έξι λεπτά με ελάχιστη ανοχή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μιλήσω πιο πολύ επί του συγκεκριμένου πολυνομοσχεδίου, αλλά δεν μπορώ να αποφύγω τον πειρασμό βλέποντας τι συμβαίνει στο δημόσιο λόγο από σήμερα το πρωί.

Ο πατέρας Μητσοτάκης το 1977 είχε κατέβει με σύνθημα στις εκλογές στα Χανιά «Διέξοδος στο κάθε αδιέξοδο». Ο υιός Μητσοτάκης, ο Κυριάκος Μητσοτάκης, έχω την αίσθηση ότι μετά και τα σημερινά και όλα αυτά τα καραγκιοζιλίκια που έγιναν το πρωί, θα κατέβει στις εκλογές του 2019 με σύνθημα «Αδιέξοδο σε κάθε διέξοδο». Αυτή είναι η γνώμη μου, αυτό μπορώ να πω σαν μια κεντρική ιδέα.

Λύνουμε ένα πρόβλημα που δημιουργήσατε εσείς εδώ και είκοσι πέντε χρόνια, που κρατά εβδομήντα χρόνια. Η Ελλάδα κερδίζει και βγαίνετε και λέτε με έναν διαστρεβλωμένο δημόσιο λόγο περί υποχώρησης από τα Εθνικά Δίκαια κ.λπ.. Εκατόν σαράντα χώρες έχουν αναγνωρίσει το «Μακεδονία» σκέτο και τώρα αυτές οι εκατόν σαράντα χώρες και οι τρεις μεγαλύτερες του κόσμου θα το αναγνωρίζουν ως Severna Makedonija. Αυτό δεν είναι νίκη; Το «erga omnes» δεν είναι νίκη; Ο πλήρης διαχωρισμός της έννοιας, της ταυτότητας και της γλώσσας ότι δεν έχουν καμμία σχέση με τον αρχαίο ελληνικό πολιτισμό, δεν είναι νίκη; Σκεφθείτε και αποφασίστε.

Πάμε στο συγκεκριμένο. Σήμερα τελειώνει μία μακριά, επώδυνη, δύσκολη, κουραστική διαδρομή που ξεκίνησε μετά τον συμβιβασμό του Ιουλίου του 2015 και τελειώνει -ανεξάρτητα του τι λέτε, ανεξάρτητα του ότι βάζετε τον «ΣΚΑΪ» να «γαβγίζει» από το πρωί και όλα τα παραπολιτικά και όλα τα κανάλια που σας ακολουθούν, ανεξάρτητα του τι λένε όλοι αυτοί- με την κοινωνία όρθια και καλύτερα. Ό,τι και να λένε!

Αυτή τη στιγμή η χώρα, επειδή δεν κλέβουμε –μην το ξεχνάμε αυτό, δεν κλέβουμε εμείς όπως εσείς και οι προκάτοχοί σας- έχει πλεονάσματα, ένα μεγάλο μέρος των οποίων ξαναμοιράζει στους αδύναμους. Πήραμε την ανεργία στο 26,5% και τώρα με τα στοιχεία του Απριλίου θα είναι κάτω από το 20% και δεν έχουν ακόμη ενσωματωθεί στην ΕΛΣΤΑΤ. Έχει αυξηθεί ο δείκτης της βιομηχανικής παραγωγής. Φέτος αναμένεται για τρίτη χρονιά νέο ρεκόρ στον τουρισμό. Ένας λόγος που συνομολογήθηκαν τα μέτρα περί των περικοπών των συντάξεων, ήταν γιατί το ΔΝΤ είχε στηλώσει τα πόδια ότι τον Γενάρη του 2019 ο ΕΦΚΑ θα είχε 1,1 δισεκατομμύριο έλλειμμα. Σωστά; Δεν επαληθεύεται. Για άλλη μια φορά οι υπολογιστές και οι πολλαπλασιαστές του ΔΝΤ δεν επαληθεύτηκαν. Μάλλον για 1,1 δισεκατομμύριο με 1,3 δισεκατομμύριο πλεόνασμα πάει ο ΕΦΚΑ για τον Ιανουάριο του 2019 και το ΔΝΤ απ’ ό,τι φαίνεται μάλλον δεν θα συνεχίσει. Έτσι κι αλλιώς, ούτε ένα ευρώ δεν έχει δανείσει από τον Ιούλιο του 2015.

Ψηφίζουμε ένα πολυνομοσχέδιο που έχει κάποια άρθρα για τον χώρο της υγείας. Δεν άκουσα καμμία ιδιαίτερη κριτική επ’ αυτών. Είναι ένα πολυνομοσχέδιο που λέτε ότι φορτώνει νέα βάρη κ.λπ., αλλά στον χώρο της υγείας δεν είδα και καμμία σοβαρή κριτική. Μιλάτε για την επέκταση του clawback. Ναι, συνομολογήσαμε. Μόνο που συνομολογήσαμε ότι αυτά τα όρια θα είναι αυξανόμενα τα επόμενα χρόνια. Και αυτό αποτυπώνεται στο μεσοπρόθεσμο. Υπάρχει μία ενδεικτική κατανομή. Η τελική κατανομή θα ψηφίζεται κάθε χρόνο με την ψήφιση του προϋπολογισμού.

Ανέφερε χθες ο κ. Ξανθός στη συνεδρίαση της επιτροπής ότι κάθε χρόνο θα προστίθενται τουλάχιστον 96 με 100 εκατομμύρια ευρώ στο όριο δαπάνης και στην πραγματική χρηματοδότηση του συστήματος. Και αυτό με βάση την αύξηση του ΑΕΠ μόνο. Γιατί τι θα γίνει με τα υπερπλεονάσματα και πού θα κατατεθούν θα αποφασιστεί με πολιτική απόφαση της Κυβέρνησης. Και στις προτεραιότητες της Κυβέρνησης, όπως ήταν και την πρώτη τετραετία θα είναι και τη δεύτερη τετραετία, μαζί με την παιδεία και τη στήριξη των κοινωνικά αδύναμων, η στήριξη του χώρου της υγείας.

Έχετε καταλάβει τι γίνεται στην υγεία αυτά τα τρία χρόνια; Έχετε καταλάβει ότι πήραμε ένα σύστημα στο οποίο προσθέσαμε μέχρι στιγμής δεκαεξίμισι χιλιάδες άτομα προσωπικό; Ότι πήραμε ένα σύστημα με 930 εκατομμύρια ευρώ χρέος και φέτος είχε 370 εκατομμύρια ευρώ πλεόνασμα; Ότι πήραμε ένα σύστημα που είχαν παλαιώσει όλες του οι υποδομές και έχουμε χρηματοδοτήσει μέσα στα μνημόνια, μέσα στην κρίση, μέσα στην κακομοιριά, μέσα στην ασφυκτική επιτροπεία των δανειστών, με όλους τους πιθανούς διαθέσιμους πόρους, πάνω από 120 εκατομμύρια ευρώ σε προγράμματα ανανέωσης ιατροτεχνολογικού εξοπλισμού και νέων έργων; Επειδή δεν τα λένε τα κανάλια τα οποία σας λιβανίζουν, δεν γίνονται; Τα ξέρει κάθε τοπική κοινωνία από την Κρήτη μέχρι την Αλεξανδρούπολη.

Το πολλαπλασιαστικό πολιτικό αποτέλεσμα που θα δημιουργούσαν αν υπήρχε μία στοιχειώδης δημοσιογραφική δεοντολογία δεν υπάρχει, αλλά το βλέπει η κοινωνία και θα συγκρίνει το 2019.

Ποιος θέλει να τον κυβερνά; Ο Τσίπρας ή ο Μητσοτάκης; Ποιοι θέλει να είναι Υπουργοί Υγείας; Εγώ και ο Ανδρέας ή ο Άδωνις και ο Βορίδης; Θα γίνει η σύγκριση αυτή. Και θα γίνει με βάση τα πεπραγμένα.

 Μέσα στα άρθρα του νομοσχεδίου και στο οποίο δεν αναφερθήκατε καθόλου, φαίνεται ότι ο ΕΟΠΥΥ γίνεται ο πρώτος…

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

 Δύο λεπτά ανοχή θα ήθελα, κύριε Πρόεδρε. Ευχαριστώ.

 Ο τρόπος που ο ΕΟΠΥΥ αυτή τη στιγμή –δεν το λέει κανένας- εκκαθαρίζει τους παρόχους του πήρε βραβείο στη συνεδρίαση των Ελεγκτικών Συνεδρίων όλης της Ευρώπης. Και τώρα προχωράει και ένα βήμα παραπέρα. Και μιλάει για μονοψηφιακή υποβολή των παραστατικών. Τέτοιο μηχανισμό, έτσι όπως τον έχει στήσει ο ΕΟΠΥΥ, δεν έχει στήσει κανείς ασφαλιστικός οργανισμός στην Ευρώπη. Κάνει αυτό τον έλεγχο των φυσικών παραστατικών στο 1% με 4% της κάθε υποβολής. Από τον Γενάρη του 2016 ο ΕΟΠΥΥ δεν βάζει νέο χρέος. Ρίξαμε τα 2.200.000.000 ληξιπρόθεσμα χρέη που παραλάβαμε στα περίπου τριακόσια πενήντα με τετρακόσια αυτή τη στιγμή. Και αυτό δεν φαίνεται. Το νιώθει η οικονομία και η κοινωνία όμως. Το νιώθουν οι εργαζόμενοι στις κλινικές ή στα διαγνωστικά εργαστήρια ή στις ψυχιατρικές κλινικές, κ.λπ., που πληρώνονται στην ώρα τους τώρα.

 Βάζει σύστημα ταυτοποίησης της φυσικής παρουσίας του ασθενή σε κάθε πάροχο του ΕΟΠΥΥ, προκειμένου να κόψουμε άλλο ένα μεγάλο κομμάτι ψευτιάς με τα παραστατικά, τα οποία έβγαιναν και τυπώνονταν οι εξετάσεις. Πού έχει ξαναγίνει αυτό; Εδώ γίνεται. Και θα εφαρμοστεί πιλοτικά σε δύο, τρεις κατηγορίες παρόχων. Και θα επεκταθεί στο σύνολο. Έτσι, θα μπορέσουμε να αξιοποιήσουμε πολύ καλύτερα τους πόρους που δίνουμε στον ΕΟΠΥΥ, το 1,5 δισεκατομμύριο περίπου ευρώ, που θα βαίνει και αυξανόμενο, έτσι όπως αποτυπώνεται και στο μεσοπρόθεσμο.

 Επίσης -και θα κλείσω με αυτό- για πρώτη φορά στην ιστορία του ελληνικού κράτους και του Υπουργείου Υγείας ψηφίζεται σήμερα στο Διοικητικό Συμβούλιο του ΕΟΠΥΥ αυτός ο ενιαίος κανονισμός παροχών που περιγράφει το πώς διανέμει ο ΕΟΠΥΥ το 1,5 δισεκατομμύριο στους ιδιώτες παρόχους και τα 900.000.000, πλην φαρμάκων, στα δημόσια νοσοκομεία, τι παροχές καλύπτει. Όλοι οι κανονισμοί παροχών, από το ΙΚΑ, τον ΟΓΑ, το ΤΕΒΕ, κ.λπ., ποτέ, κανείς. Και προκαλώ: Ποιος Υπουργός Υγείας είχε κάτσει να τους δει; Να το δει γραμμή-γραμμή μαζί με τους υπηρεσιακούς, μαζί με επιστήμονες, μαζί με τη διοίκηση, για να περιγράψει πραγματικές ανάγκες και την κάλυψή τους και επέκταση αυτών των καλύψεων; Γιατί έχει πολλά καινούργια πράγματα ο νέος κανονισμός παροχών υγείας που βάζει τάξη σε ένα τοπίο, στο οποίο τι γινόταν τα προηγούμενα χρόνια, για να κάνουμε τη σύγκριση; Έφτιαχναν κάποιοι από κάτω τις συμφωνίες, τα deals, και τα έφερναν στους Υπουργούς ή στους διοικητές των ασφαλιστικών ταμείων και τα υπέγραφαν. Και όποιος είχε πολιτικό δόντι, έπαιρνε υπερβολικές αμοιβές και δαπάνες για το προϊόν ή για την υπηρεσία που προσέφερε. Τώρα μπαίνει τάξη με επιστημονικούς όρους, με βάση τις ανάγκες των ανθρώπων.

 **ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

 **ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Λύνουμε το θέμα των μονάδων εντατικής θεραπείας. Η διακίνησή τους και στον ιδιωτικό τομέα θα γίνεται μέσω του ΕΚΑΒ, ΕΚΕΠΥ. Ο ασθενής δεν θα πληρώνει και στον ιδιωτικό τομέα άμα έχει ανάγκη από κρεβάτι εντατικής θεραπείας.

 Περιγράψαμε αναλυτικά τις κατηγορίες και όχι αυτό το θολό τοπίο με τα επιθέματα, με τα σκευάσματα ειδικής διατροφής, που πήγαιναν και έδιναν ένα σκεύασμα. Για παράδειγμα, θα πω το Q10, που δεν έχει καμμία επίδραση και πουθενά με βάση τα επιστημονικά δεδομένα. Ξοδεύαμε επτά και οκτώ εκατομμύρια επειδή κάποιος είχε δόντι παλιότερα και το βάζανε και στη ντοματοσαλάτα στο τέλος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πολάκη, κλείστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Υπάρχουν πάρα πολλές τέτοιες ρυθμίσεις, τις οποίες είδαμε. Θα καλύψουμε ανάγκες. Και δεν θα ξαναφτάσουμε σε αυτό που φτάσαμε στα χρόνια της κρίσης, ότι οι δαπάνες για τα επιθέματα ήταν 13.000.000 ευρώ το 2011 και ήταν 53.000.000 το 2014. Ή οι δαπάνες για τις κολοστομίες ήταν 11.000.000 ευρώ το 2011 και έφτασαν 48.000.000 ευρώ το 2014. Τώρα έχουμε καταφέρει κι έχουμε κατέβει στα 35.000.000 ευρώ και 25.000.000 ευρώ περίπου με το πρώτο ντου, το οποίο κάναμε…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώσατε, κύριε Πολάκη. Κλείστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):**…στον έλεγχο της δαπάνης και στον τρόπο τιμολόγησης των επιθεμάτων.

Με βάση αυτά θα καλύψουμε κάθε πραγματική ανάγκη, με τον τρόπο που πρέπει, σ’ αυτούς που τη χρειάζονται, χωρίς να πετάμε στον αέρα το χρήμα του ελληνικού λαού.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις συνοδοί εκπαιδευτικοί από το Σχολείο Δεύτερης Ευκαιρίας της Πάτρας.

Καλωσορίσατε στη Βουλή.

(Χειροκροτήματα απ’ όλες τις πτέρυγες της Βουλής)

Θα πω τα πέντε πρώτα ονόματα των ομιλητών και αν κάποιος συνάδελφος δεν είναι στην Αίθουσα, να έρθει. Ο κ. Καραγιαννίδης, η κ. Καραμανλή, ο κ. Παπαθεοδώρου, ο κ. Παππάς και ο κ. Κατσώτης. Είναι οι πρώτοι πέντε συνάδελφοι.

Ορίστε, κύριε Καραγιαννίδη, έχετε τον λόγο.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ πολύ.

Θέλω να εξάρω τον ήπιο και μετριοπαθή λόγο του εκπροσώπου από την Ένωση Κεντρώων. Με τέτοιους λόγους θα πάμε μπροστά. Να πω ότι ο εθνικισμός ήταν πάντοτε το καταφύγιο των πολιτικών απατεώνων. Με τέτοιες ρητορικές δεν πρόκειται όχι συμφωνία να κάνουμε με τη FYROM, αλλά με καμμία γείτονα χώρα. Αν η δική μας προσπάθεια είναι να κάνουμε πολέμους, όσοι θέλουν να ντυθούν τα χακί και να πάνε να πολεμήσουν. Εμείς θέλουμε να ζήσουμε ειρηνικά στα Βαλκάνια. Και νομίζω ότι έχουμε κάνει μια αρχή και το καταφέρνουμε με πολύ καλό τρόπο.

Όσον αφορά στο νομοσχέδιο, επαναλήφθηκε και σήμερα η γνωστή ιστορία με το υπερταμείο. Δεν μπορώ να καταλάβω. Οι διακόσιοι είκοσι δύο, εκ των οποίων πολλοί είναι στη σημερινή Βουλή, δεν θυμούνται τι ψήφισαν στις 14 Αυγούστου 2015. Και δεν είναι ότι δεν θυμούνται τι ψήφισαν, αλλά κάνουν και ένσταση αντισυνταγματικότητας. Να σταματήσουμε λίγο την υποκρισία, όπως είπε πολύ σωστά ο κ. Παφίλης από το ΚΚΕ και έχει απόλυτο δίκιο. Καμμία ένσταση αντισυνταγματικότητας δεν πέρασε ποτέ απ’ αυτή τη Βουλή. Προφανώς αρκετές έχουν πάτημα και πρέπει να γίνονται. Αλλά αυτόν τον συνδικαλισμό σε κάθε νομοσχέδιο, που και εμείς ως αντιπολίτευση τον χρησιμοποιούσαμε σε μεγάλο βαθμό, κάποια στιγμή να αποφασίσουμε να σταματήσει. Να αποφασίσουμε να σταματήσει και να συζητάμε σοβαρά.

Δεύτερον, δεν εκποιείται καμμία δημόσια περιουσία από το υπερταμείο. Το έχετε πει τόσες πολλές φορές από το 2015. Δεν έχει συμβεί μέχρι σήμερα και συνεχίζετε με τον ίδιο τρόπο. Δεν εγγυώνται οι μετοχές του υπερταμείου.

Σε κάθε περίπτωση να ξέρετε ότι αν η χώρα κάποια στιγμή φτάσει να μην μπορεί να πληρώσει τα δάνειά της θα μιλάμε για χρεοκοπία. Άρα, εκεί θα πρέπει να μας ενδιαφέρει να μην φτάσουμε. Όχι αν θα φτάσουμε στη χρεοκοπία τι ακριβώς θα γίνει μετά. Θα έχουμε χρεοκοπήσει. Το έχετε κάνει με επιτυχία ήδη μία φορά. Μας χρεοκοπήσατε μία φορά. Οπότε είστε γνώστες του τι θα συμβεί.

Σήμερα είμαστε εδώ που είμαστε γιατί υπάρχει ένα συγκεκριμένο, ένα δεδομένο πλαίσιο. Είμαστε στην Ευρωπαϊκή Ένωση, έχουμε χρεοκοπήσει πριν πέντε χρόνια και μας υποβλήθηκαν συγκεκριμένοι περιορισμοί, τους οποίους φέρατε εσείς. Το ΔΝΤ το έφερε το ΠΑΣΟΚ και το ακολουθήσατε και μετά εσείς. Αυτούς τους περιορισμούς να τους λαμβάνουμε υπ’ όψιν.

Τρίτον, χρησιμοποιήθηκε ως τρικάκι –και με τα νούμερα, ξέρετε, γίνεται πολύ καλό παιχνίδι- από τον εισηγητή του Ποταμιού. Είπε ο εισηγητής του Ποταμιού ότι επτακόσιες τριάντα επτά χιλιάδες επτακόσιοι εννιά θα πληρώσουν ως 50 ευρώ αύξηση στον ΕΝΦΙΑ. Δεν λέει τι ποσοστό είναι αυτό επί των φυσικών προσώπων που φορολογούνται. Είναι το 12%. Λέει σαράντα οκτώ χιλιάδες εννιακόσιοι εξήντα ένας θα πληρώσουν πάνω από 200 ευρώ. Δεν λέει τι ποσοστό είναι αυτό επί των φυσικών προσώπων που φορολογούνται. Είναι το 0,2%. Το 85% των φυσικών προσώπων θα έχουν μειώσεις ή καθόλου αυξήσεις. Αυτό δεν το λέμε. Λέμε τα νούμερα.

Δεν είναι καλό πράγμα να αυξάνεται ο ΕΝΦΙΑ, σε ανθρώπους μάλιστα που ίσως να μην έχουν να τον πληρώσουν. Αλλά έχω την εντύπωση ότι οι ψηφοφόροι σας, αυτοί οι οποίοι θα πληρώσουν πάνω από 200 ευρώ ΕΝΦΙΑ, μάλλον αυτοί στενοχωριούνται. Και μάλλον αυτοί δεν είναι άνθρωποι των 8.000 ευρώ και 10.000 ευρώ ετησίων εισοδημάτων. Κάτι παραπάνω τρέχει. Χανόμαστε στην κουβέντα για πολλά πράγματα που θα μπορούσαμε να συζητήσουμε, αλλά η Αντιπολίτευση το έχει εντοπίσει στο υπερταμείο, στον ΕΝΦΙΑ και στα υπερπλεονάσματα για τα οποία θα πω παρακάτω.

Θα πείτε κάτι αρνητικό, θετικό –δεν είναι εκεί το ζητούμενο- για τη ρύθμιση που γίνεται στον εξωδικαστικό μηχανισμό; Ότι εντάσσονται και οι οφειλές του 2017, ότι προβλέπεται αποδέσμευση κατά τη διάρκεια της ρύθμισης των τραπεζικών λογαριασμών, ότι ομόρρυθμοι εταίροι μπορούν ατομικά να ρυθμίζουν τα χρέη τους; Θα πείτε κάτι; Συμφωνείτε; Δεν συμφωνείτε; Κάνετε κριτική, κάνετε μία παραγωγική πρόταση! Θα πείτε, όμως, κάτι για αυτό; Όχι.

Θα πείτε για τα υπερπλεονάσματα. Σε αυτό δεν έχω να σας απαντήσω κάτι παραπάνω από αυτό που είπε ο Υπουργός κ. Χουλιαράκης χθες. Λεπτομερέστατα σας ανέλυσε για τα υπερπλεονάσματα. Επιμένετε σε αυτή την ιστορία. Το 3,5% και το 2,2% είναι πολύ κατώτερο από το 4,5% που είχατε υποσχεθεί ότι θα έχουμε μέχρι το 2030. Αυτή ήταν η δέσμευσή σας, όταν ήσασταν κυβέρνηση.

Παράλληλα, πρέπει να σας θυμίσω ότι μας βάλατε στο Μάαστριχτ, το οποίο επίσης έχει ένα standard νούμερο που είναι 3% με 3,5%. Αυτό θα διατηρηθεί.

Είναι καλό να έχουμε τόσο μεγάλα πλεονάσματα; Δεν είναι. Το έχουμε υποσχεθεί, γιατί μας υποχρεώσατε να το υποσχεθούμε στην κατάσταση που φέρατε την οικονομία. Ο παραπάνω, όμως, χώρος που θα δημιουργήσουμε –και σας το είπε και χθες ο Υπουργός- δεν είναι κάτι για το οποίο θα πάρουμε νέα μέτρα, αλλά θα επιτευχθεί από αυτά που ήδη υπάρχουν. Δεν θα κάνει σε κάτι οικονομία. Ακόμα και αν δεν κάνει σε κάτι οικονομία, το 2020 θα έχουμε 5,2% πλεόνασμα. Αυτό πρέπει να δείτε πώς θα συμβεί, για να μην προσθέτετε νούμερα, πράγμα που δεν κάνουν ούτε στην πρώτη δημοτικού.

Τέλος, κανένας δεν είπε ότι σε αυτή τη χώρα όλα είναι ρόδινα, ότι δεν υπάρχει κόσμος που περνάει άσχημα, ότι δεν υπάρχει κόσμος που δεν έχει πληρώσει τα νοίκια του, το ρεύμα του, αλλά σε κάθε περίπτωση είναι πολύ λιγότεροι εκείνοι και αυτό το κράτος προσπαθεί και έχει φτιάξει ένα δίχτυ να είναι όσο το δυνατόν λιγότεροι και με λιγότερες ανάγκες τις οποίες πρέπει να καλύψουν.

Στο κάτω-κάτω δυόμισι εκατομμύρια ανθρώπους εσείς τους πετάξατε στην άκρη και δεν είχαν πρόσβαση σε φάρμακα και νοσοκομειακή περίθαλψη. Σκεφθείτε, λοιπόν, τι αφήσατε, πού βρισκόμαστε και πώς μπορούμε να πάμε παρακάτω.

Και η συμφωνία που έγινε με τη FYROM νομίζω ότι θα είναι πολύ θετικότερη από το σημείο στο οποίο μας αφήσατε εσείς πριν από τρία χρόνια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η συνάδελφος από τη Νέα Δημοκρατία κ. Άννα Καραμανλή.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Η συζήτηση του εν λόγω σχεδίου νόμου γίνεται εν μέσω του αναβρασμού που έχει προκαλέσει η συμφωνία των κυρίων Τσίπρα και Κοτζιά, που εκχωρεί το όνομα της Μακεδονίας στους γείτονές μας, που τους αναγνωρίζει ως Μακεδόνες και τη γλώσσα τους ως μακεδονική, αποδεχόμενη ουσιαστικά τον πυρήνα του αλυτρωτισμού τους, που παραχωρεί αβίαστα το μεγαλύτερο διαπραγματευτικό όπλο της χώρας μας, το βέτο.

Ο Πρωθυπουργός δεσμεύει τη χώρα σε μία κακή συμφωνία που δεν υπηρετεί τα συμφέροντά της, χωρίς να έχει τη νομιμοποίηση να το κάνει, αφού δεν έχει ούτε τη συγκατάθεση του κυβερνητικού του εταίρου. Κυρίως, όμως, ο κ. Τσίπρας δεν έχει την έγκριση του ελληνικού λαού, που βλέπει την αξιοπρέπειά του να τσαλακώνεται. Διαπραγματευόμενος εν κρυπτώ επί μήνες, αγνοώντας τη Βουλή και τα κόμματα και λοιδορώντας τους πολίτες, βάζει την υπογραφή του σε μία εθνική ήττα.

Με αυτή την απαράδεκτη συμφωνία γράφεται μία από τις μελανότερες σελίδες της ελληνικής ιστορίας και αποδεικνύεται ότι βρέθηκαν οι πρόθυμοι να υπογράψουν εθνικές υποχωρήσεις. Για αυτούς, άλλωστε, τέτοιες υποθέσεις είναι ψιλά γράμματα, αρκεί να παραμένει συμπαγής η Πλειοψηφία και να παρατείνεται η παραμονή στην εξουσία.

Υπάρχει, βεβαίως, η εξαίρεση του κ. Καμμένου που αποστασιοποιήθηκε μεν από την κυβερνητική θέση, αλλά δηλώνει αδυναμία να αποχωριστεί την καρέκλα του.

Άρα τα όσα ανέφερε ο κ. Πολάκης και έκανε λόγο για καραγκιοζιλίκια τα επιστρέφουμε σε εκείνον και στην ομάδα του.

Με τα φώτα, λοιπόν, στραμμένα στο σκοπιανό η Κυβέρνηση κατέθεσε παράλληλα το μεσοπρόθεσμο πρόγραμμα των ογδόντα οχτώ προαπαιτούμενων, δηλωτικό, επίσης, των ανύπαρκτων αντιστάσεών της σε οτιδήποτε της ζητηθεί να υπερψηφίσει.

Το έκανε με πανηγυρικούς τόνους, προσπαθώντας να υποστηρίξει το αφήγημα της καθαρής εξόδου, που έχει ήδη αρχίσει να ξεφτίζει, με τον κυβερνητικό εκπρόσωπο μάλιστα να δηλώνει ότι η έξοδος γίνεται με την κοινωνία όρθια, μία κοινωνία όπου το ΕΚΑΣ έχει καταργηθεί, όπου οι κατασχέσεις των λογαριασμών είναι ρουτίνα και οι πλειστηριασμοί καθημερινότητα, μία κοινωνία που έχει δεχθεί ανελέητο σφυροκόπημα από την επιβολή είκοσι επτά νέων φόρων και δεκάδων περικοπών συντάξεων. Αυτή η κοινωνία έχει γονατίσει και δεν συμμερίζεται σε καμμία περίπτωση την αισιοδοξία του κ. Τζανακόπουλου, ούτε, βεβαίως, αισθάνεται ανακουφισμένη γιατί δήθεν πλησιάζει η έξοδος από τα μνημόνια.

Το μεσοπρόθεσμο πρόγραμμα επικυρώνει αυτό που έχει γίνει συνείδηση στους Έλληνες πολίτες, ότι τα σκληρά μέτρα λιτότητας θα συνεχίσουν να τους πλήττουν και την επόμενη ημέρα και ότι η χώρα μας θα παραμένει σε καθεστώς εποπτείας, υποχρεωμένη να κυνηγά τα θηριώδη πλεονάσματα που έχει υπογράψει ο κ. Τσίπρας.

Στο δημοσιονομικό πλαίσιο επιβεβαιώνεται η μείωση των κύριων συντάξεων από το 2019, η περικοπή της προσωπικής διαφοράς στις επικουρικές συντάξεις, η αύξηση των ασφαλιστικών εισφορών για τους ελεύθερους επαγγελματίες και η μείωση του αφορολόγητου από το 2020. Οι συνταξιούχοι θα χάσουν 2,9 δισεκατομμύρια ευρώ το 2019, με τις απώλειες να φτάνουν κατά περίπτωση από μία έως τρεις συντάξεις. Και τους θέλετε και χαρούμενους επειδή θα βγούμε στις αγορές!

Δεν θα αντισταθώ και εγώ, όπως και ο κ. Αμυράς, στον πειρασμό και θα αναφερθώ στον κ. Κατρούγκαλο, ο οποίος δεσμεύτηκε ότι θα παραιτηθεί εάν υπάρξει μία φράση στο νομοσχέδιο, που να παραπέμπει σε περικοπές συντάξεων. Η κατάργηση της προσωπικής διαφοράς, δηλαδή, τι ακριβώς σηματοδοτεί; Οι πίνακες που συνοδεύουν το νομοσχέδιο και απεικονίζουν τις μειώσεις των συντάξεων κατά 2,9 δισεκατομμύρια ευρώ, δεν ισχύουν; Ας μην βιαστεί να παραιτηθεί όμως! Ας περιμένει τον κ. Τσακαλώτο, που καθαρογράφει τη δική του παραίτηση εδώ και μήνες για τη μείωση του αφορολόγητου ή τον κ. Καμμένο, που δήλωνε ότι η αύξηση του ΦΠΑ στα νησιά είναι έγκλημα! Σήμερα καταργείται ο μειωμένος συντελεστής και στα τελευταία νησιά.

Το περίφημο «για κάθε ευρώ μέτρου ένα ευρώ αντίμετρο» επίσης ξεχάστηκε γρήγορα και αποδείχθηκε καθρεφτάκι για ιθαγενείς. Ο λογαριασμός των μέτρων θα υπερβεί τα 3 δισεκατομμύρια αντί για 2,631 δισεκατομμύρια ευρώ, που ήταν ο αρχικός προϋπολογισμός των μέτρων του μεσοπρόθεσμου. Αντίστοιχα, τα αντίμετρα πέφτουν στο 1,99 δισεκατομμύριο ευρώ από 2,65 δισεκατομμύρια ευρώ που είχαν αρχικά υπολογιστεί, με την Κυβέρνηση να τάζει φοροαπαλλαγές, αν και εφόσον το πλεόνασμα φτάσει στα 3,96% του ΑΕΠ.

Φτωχοποιεί η Κυβέρνηση την κοινωνία και μετά μοιράζει επιδόματα φτώχειας. Η πραγματικότητα όμως είναι συγκεκριμένη και δεν εξωραΐζεται. Κάθε χρόνο θα χάνονται από τις τσέπες των πολιτών 5 δισεκατομμύρια ευρώ. Η Κυβέρνηση εμμένει παράλληλα στον παραλογισμό των υπέρογκων πρωτογενών πλεονασμάτων.

Κυρίες και κύριοι της Πλειοψηφίας, με μία πράξη υποτέλειας βάζετε μέσω του υπερταμείου ενέχυρο τη δημόσια περιουσία για 25 δισεκατομμύρια ευρώ. Είναι η επισφράγιση της εκχώρησης του εθνικού μας πλούτου. Είστε η Κυβέρνηση που παραχώρησε τον εθνικό πλούτο για ενενήντα εννέα χρόνια, για ένα δάνειο διάρκειας τριάντα ετών και υποθηκεύει τη δημόσια περιουσία αξίας 25 δισεκατομμύρια ευρώ για ένα δάνειο 3,5 δισεκατομμυρίων ευρώ του 2015, χωρίς μάλιστα να διεκδικεί από τον ESM το αδιάθετο υπόλοιπο του τρίτου μνημονίου, που είναι πάνω από 27 δισεκατομμύρια ευρώ.

Αναλογιστείτε αν κάτι τέτοιο είχε πράξει η Νέα Δημοκρατία πόσοι από εσάς θα παριστάνατε τους αγανακτισμένους στο Σύνταγμα. Είναι μία αποικιοκρατική ρήτρα, που αντικατοπτρίζει την αναξιοπιστία και την ανικανότητα αυτής της Κυβέρνησης.

Θυσιάζετε τα πάντα στον βωμό της πολιτικής επιβίωσης και υπερασπίζεστε με ξεχωριστό ζήλο την παραμονή σας στην εξουσία. Μόνο που το ψέμα που συστηματικά σερβίρετε στον ελληνικό λαό δεν είναι πλέον εύπεπτο. Η ζημιά που έχετε προκαλέσει ούτε μακιγιάρεται ούτε ξεχνιέται και αργά ή γρήγορα θα κληθείτε να πληρώσετε και τον λογαριασμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Θεόδωρος Παπαθεοδώρου.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Μετά τον κ. Παπαθεοδώρου, επειδή τον ανήγγειλα.

Ορίστε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, με ιδιαίτερη επιμονή προσπαθεί η Κυβέρνηση να παρουσιάσει το υπό συζήτηση σχέδιο νόμου ως την εξόφληση των τυπικών υποχρεώσεων της χώρας απέναντι στους δανειστές και ως το εισιτήριο της καθαρής εξόδου από τα μνημόνια. Το ίδιο αφήγημα επαναλαμβάνεται για να εμπεδωθεί από τα μέλη της κυβερνητικής πλειοψηφίας, αφού είναι το μόνο αφήγημα που ίσως μαζί με το σκοπιανό θα συνοδεύει την Κυβέρνηση της πιο σκληρής μνημονιακής λιτότητας και της αποτυχημένης διαπραγμάτευσης μέχρι τις εκλογές.

Όμως, κυρίες και κύριοι συνάδελφοι, υπάρχει ένα πρόβλημα: Αυτήν τη φορά η κοινωνία, οι Έλληνες πολίτες δεν φαίνονται διατεθειμένοι να παρακολουθήσουν αυτό το παραμύθι.

Αλήθεια, τι έγινε με τον κ. Καμμένο; Ο κ. Καμμένος δεν θα παραιτηθεί για την προδοτική συμφωνία, όπως την ονόμαζε, που ξεπουλάει το όνομα της Μακεδονίας και θα παραμείνει να στηρίξει την Κυβέρνηση όταν φτωχοποιείται ο ελληνικός λαός; Εδώ σε λίγο θα έχουμε το Υπουργικό Συμβούλιο των Υπουργών – φαντασμάτων, Υπουργών οι οποίοι θα είχαν παραιτηθεί. Θα είχε παραιτηθεί ο κ. Καμμένος αν ανέβαινε ο ΦΠΑ στα νησιά, αν πέρναγαν τα θρησκευτικά, αν γινόταν κάτι άλλο. Θα έριχνε την Κυβέρνηση. Είναι εδώ ακόμα.

Θα είχε παραιτηθεί ο κ. Κατρούγκαλος, ο οποίος είπε ότι «αν βρείτε μια περικοπή σύνταξης, εγώ παραιτούμαι». Δεν διάβασε τη σελίδα 380 που του την έχουν πει όλοι. Θα είχε παραιτηθεί ο κ. Τσακαλώτος, εάν έπεφτε το αφορολόγητο στις 5.000 ή αν έπεφτε από τις 8.000.

Είναι το τέταρτο μνημόνιο της διαρκούς δέσμευσης της οικονομίας και της δημοσιονομικής υποτέλειας της χώρας. Είναι αποκλειστικά δικό σας κατασκεύασμα, το οποίο κόβει συντάξεις, μειώνει το αφορολόγητο, περικόπτει επιδόματα και φέρνει αλλαγές στα οικονομικά των νοικοκυριών, των λαϊκών νοικοκυριών.

Με το άθροισμα των περικοπών και των φόρων, που θα κληθεί να εγκρίνει η Εθνική Αντιπροσωπεία, να αγγίζει τα 5,2 δισεκατομμύρια ευρώ, με αντίμετρα μόνο υποσχέσεις για φοροελαφρύνσεις στο απώτερο μέλλον, βάζει πάλι στο στόχαστρο αυτό το τέταρτο μνημόνιο τους Έλληνες πολίτες -πείτε το μεσοπρόθεσμο, το ίδιο πράγμα θα ψηφίσετε- και τα μεσαία και λαϊκά στρώματα.

Ο ίδιος ο Υπουργός Οικονομικών, ο κ. Τσακαλώτος, παραδέχθηκε χθες στη Βουλή ότι δεν μίλησε ποτέ για κατάργηση της λιτότητας. Σωστά, γιατί με το νομοσχέδιο αυτό παρατείνεται στο διηνεκές η λιτότητα.

Αν κοιτάξουμε τους πίνακες στη σελίδα 380 του σχεδίου νόμου, συνολικά οι παρεμβάσεις εκτιμάται ότι θα αποδώσουν ως 5.118.000.000 στο τέλος του 2022, εκ των οποίων τα 2,9 δισεκατομμύρια ευρώ θα προέλθουν από δρομολογημένες περικοπές των συντάξεων, κυρίων και επικουρικών, τα 143 εκατομμύρια ευρώ από τις παρεμβάσεις στα επιδόματα, δηλαδή μειώσεις των επιδομάτων και την επικείμενη αύξηση στις ασφαλιστικές εισφορές των ελεύθερων επαγγελματιών με τη συμπερίληψη πλέον των καταβλητέων ασφαλιστικών τους εισφορών στο ετήσιο φορολογητέο εισόδημα και τα υπόλοιπα 2 δισεκατομμύρια από τη μείωση του αφορολόγητου.

Αυτή είναι η πραγματικότητα. Δεν μπορεί να την αλλάξει ούτε αυτό το οποίο προσπαθεί να προωθήσει ως αφήγημα η Κυβέρνηση ούτε αυτό που προσπαθεί να δημιουργήσει ως επικοινωνιακό τρικ, δηλαδή ένα προπέτασμα καπνού ότι μαζί με το μεσοπρόθεσμο θα πρέπει την ίδια μέρα να συζητήσουμε το σκοπιανό και -γιατί όχι;- στην επάνω Αίθουσα τα θεμελιώδη δικαιώματα και την παρακολούθηση τους. Δεν περνάει πλέον αυτό.

Όλα αυτά προκύπτουν μόνο από τα πρόσθετα μέτρα, που ψηφίστηκαν κατ’ απαίτηση του ΔΝΤ, δηλαδή πρόσθετα μέτρα που σημαίνει νέες μνημονιακές υποχρεώσεις.

Το πολυνομοσχέδιο περιλαμβάνει βροχή φορολογικών, συνταξιοδοτικών και δημοσιονομικών διατάξεων. Με τις συνταξιοδοτικές διατάξεις του σχεδίου νόμου οι περικοπές στις συντάξεις του δημοσίου και του ιδιωτικού τομέα θα αγγίξουν τα 3,5 δισεκατομμύρια. Μεταξύ άλλων, επιβεβαιώνεται η κατάργηση της προσωπικής διαφοράς, που οδηγεί αυτομάτως σε περικοπές έως και 18% στις κύριες και επικουρικές συντάξεις από το 2019. Με χειρουργικές κινήσεις προχωρά σε μείωση του αφορολόγητου των μισθωτών και των συνταξιούχων και αφαίρεση των όποιων τελευταίων φοροαπαλλαγών.

Περαιτέρω, αίρεται η υποχρέωση των τραπεζών να ενημερώνουν μέσα σε δώδεκα μήνες τους οφειλέτες και τους εγγυητές μη εξυπηρετούμενων επιχειρηματικών δανείων πριν την πώλησή τους στα funds. Ταυτόχρονα, αίρεται και η δυνατότητα που παρέχεται από το ισχύον καθεστώς στους οφειλέτες να διακανονίζουν τις οφειλές τους, σύμφωνα με τις διατάξεις του Κώδικα Δεοντολογίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα για ένα λεπτό την ανοχή σας.

Το συγκεκριμένο μέτρο, δηλαδή η πώληση του δανείου χωρίς πρότερη ενημέρωση, ίσχυε μόνο για τους μη συνεργάσιμους πελάτες-οφειλέτες. Πλέον το μέτρο επεκτείνεται και στα μη εξυπηρετούμενα επιχειρηματικά δάνεια. Καταλαβαίνουμε όλοι σ’ αυτήν την Αίθουσα τι σημαίνει αυτό για τους δανειολήπτες και για την πιστοληπτική ικανότητα των επιχειρήσεων και ποιους θέλει να ευνοήσει η Κυβέρνηση, τα funds και τίποτα άλλο.

Με τα ογδόντα οκτώ προαπαιτούμενα που ψηφίσατε και ολοκληρώνεται με αυτόν τον τρόπο το νομοσχέδιο ψηφίζετε μαζί και το ξεθεμελίωμα της οικονομικής σταθερότητας της χώρας. Τι άλλο μένει να υφαρπάξετε ακόμη από το εισόδημα του ελληνικού λαού, από τα λαϊκά στρώματα; Το ασφαλιστικό σύστημα στη χώρα καταρρέει, αλλά το περίφημο ολιστικό σχέδιο ανάπτυξης της Κυβέρνησης προβλέπει να χρηματοδοτείται μόνο η εθνική σύνταξη 380 ευρώ από το 2025.

Μετά από όλα αυτά, κάνετε πρόβλεψη για θηριώδη υπερπλεονάσματα 5,2 δισεκατομμύρια από περικοπές και φόρους έως και το 2022, από τα οποία το Υπουργείο Οικονομικών υπόσχεται να δώσει παροχές και φοροελαφρύνσεις.

Τέλος, σύμφωνα με το άρθρο 9 του πολυνομοσχεδίου τροποποιείται η σύμβαση χρηματοδοτικής διευκόλυνσης. Τροποποιείται η σύμβαση χρηματοδοτικής διευκόλυνσης του 2015 με τον ESM. Άρα, δεν είναι αυτό το οποίο είπε ο κύριος συνάδελφος προηγουμένως. Είναι νέα ρύθμιση την οποία έχετε εισάγει και περιλαμβάνει στα συμβαλλόμενα μέρη και το υπερταμείο ή αλλιώς την ελληνική εταιρεία συμμετοχών και περιουσίας του δημοσίου. Βάζετε ρήτρα με την οποία το ελληνικό δημόσιο εγγυάται προς τον ESM ποσό μέχρι 25 δισεκατομμυρίων ευρώ για τα δάνεια που έλαβε η Ελλάδα, ενώ διατυμπανίζετε παντού ότι η χώρα βγαίνει από τα μνημόνια και τις δανειακές δεσμεύσεις.

Αυτά τα οποία λέω είναι αυτά τα οποία καταλαβαίνει ο ελληνικός λαός. Και ο ελληνικός λαός με αυτά που θα ψηφίσετε σήμερα να είστε σίγουροι ότι θα αναγνωρίσει τη μοναδική κυβέρνηση η οποία υπέγραψε τη διαρκή λιτότητα, τη λιτότητα διαρκείας και τη δική του φτωχοποίηση.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, έχετε τον λόγο για ένα λεπτό για να μας πείτε σε τι συνίσταται το προσωπικό σας ζήτημα.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Ο κ. Καραγιαννίδης προηγουμένως κατά την τοποθέτησή του μου καταλόγισε συγκεκριμένα τον όρο «εθνικιστή». Είπε ότι ο εθνικισμός είναι το καταφύγιο του απατεώνα. Θα ήθελα να απαντήσω στον κ. Καραγιαννίδη ότι σαφέστατα όσοι δεν συμφωνούν με τον ΣΥΡΙΖΑ είναι εθνικιστές. Δυστυχώς, εμείς είμαστε δημοκράτες και αγαπάμε τη χώρα παραπάνω από την καρέκλα, κάτι που δεν ισχύει στις τάξεις της συγκυβέρνησης αυτήν τη στιγμή και της Κυβέρνησης.

Να υπενθυμίσω για τους αγανακτισμένους που έκαιγαν το Σύνταγμα και όλη την Ελλάδα ότι οι εκφράσεις «Τσολάκογλου», «γερμανοτσολιάδες» και «στα τέσσερα» ήταν δικές τους. Τότε ήταν άγιοι; Δεν ξέρω. Αν ήταν άγιοι, τότε να πάνε σε ένα μοναστήρι να μονάσουν. Τώρα ξαφνικά όσοι υπερασπιζόμαστε τα κυριαρχικά μας δικαιώματα είμαστε εθνικιστές; Και δεν συζητήσαμε για πόλεμο. Ειρηνικά ζούμε με τα Βαλκάνια.

Και όσον αφορά τα χακί, που είπε ο κ. Καραγιαννίδης να φορέσουμε όσοι θέλουμε να πάμε, ας ψάξει μέσα στα στελέχη του, της Κυβέρνησης και της συγκυβέρνησης. Άλλοι φοράνε τα χακί και κάνουν φιγούρα.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κατεγράφη η αντίκρουσή σας.

Τον λόγο έχει ο κ. Χρήστος Παππάς, ομιλητής από τη Χρυσή Αυγή.

**ΧΡΗΣΤΟΣ ΠΑΠΠΑΣ:** Ο Πρωθυπουργός είπε στο διάγγελμά του χθες: «Είμαι περήφανος για τη συμφωνία». Να τη θυμάται αυτή τη δήλωση. Να μην την αλλάξει κατά τις συνήθειές του, όπως όταν δήλωνε ότι θα έδινε τα χρήματα του ΕΝΦΙΑ στο ΚΕΘΕΑ και μετά έλεγε ότι δεν θα τα δώσει, γιατί μένει στο νοίκι και δεν έχει σπίτι.

Να του πούμε ότι η Μακεδονία δεν είναι το σπίτι του. Η Μακεδονία είναι σπίτι εκατομμυρίων Ελλήνων οι οποίοι θα πληρώσουν τον σχετικό φόρο, θέλοντας και μη. Θα τον πληρώσουν ιστορικά, γεωπολιτικά, εμπορικά και με αξιοπρέπεια. Να τη θυμάται, λοιπόν, την περηφάνια που ένιωσε ο κύριος Πρωθυπουργός, διότι θα έρθει η ώρα που όλα αυτά θα κριθούν από τον ελληνικό λαό ο οποίος θα ζητήσει ευθύνες από όσους διαπραγματεύθηκαν την πατρίδα.

Τα Σκόπια θα κάνουν δημοψήφισμα. Ο Πρωθυπουργός το ανέφερε αυτό ως μέρος της συμφωνίας. Γιατί άραγε δεν θα γίνει και αυτό στην Ελλάδα; Γιατί άραγε δεν θα κάνει δημοψήφισμα και εδώ; Απάντηση: Διότι ξέρει ήδη τη γνώμη του ελληνικού λαού. Τη βροντοφωνάζει ο ελληνικός λαός σε επαναλαμβανόμενα συλλαλητήρια σε όλη την Ελλάδα: «Όχι συμβιβασμός για τη Μακεδονία μας».

Η Κυβέρνηση, όμως, κωφεύει. Η Κυβέρνηση αγνοεί τον λαό. Η Κυβέρνηση βρίσκεται σε ευθεία αντίθεση με τη λαϊκή βούληση. Η Κυβέρνηση με μανούβρες, με φιοριτούρες, με ωραιολογίες και επιτροπές έχει τη δυνατότητα να περάσει την εξευτελιστική για την Ελλάδα συμφωνία, όπως περνάει εδώ και σήμερα τα αριστερά μνημόνια. Δεν έχει, όμως, την ικανότητα να την επιβάλλει στη συνείδηση του λαού. Όχι, δεν την έχει. Θα μείνει στην ιστορία ως η πλέον ενδοτική κυβέρνηση, η Κυβέρνηση που στοίχισε στην Ελλάδα ένα μεγάλο κομμάτι της πατρίδας μας, ένα κομμάτι της ιστορίας, μια μεγάλη διπλωματική ήττα και έφερε έναν ιδιαίτερα επικίνδυνο γεωπολιτικό κίνδυνο προ των πυλών.

Ο προσδιορισμός «Βόρεια Μακεδονία» συνεπάγεται -δηλαδή, θέτει «de facto»- ότι υπάρχουν και άλλες «Μακεδονίες», η ανατολική, η δυτική, η νότια. Ακόμη και αν δεχθούμε ότι δεν θα ανοίξει η όρεξη σε άλλους μνηστήρες να ζητήσουν κάποια από τις υπόλοιπες «Μακεδονίες», ακόμη και έτσι, θα δεχθούμε ότι εμείς έχουμε τη «Νότια Μακεδονία»; Διότι αυτό εισάγει ο όρος «Βόρεια».

Εμείς ποτέ! Εσείς κύριοι της Δεξιάς, του κέντρου, της Αριστεράς –κεντρώοι, πατριώτες μεν, όπως λέτε, αλλά όχι εθνικιστές- θα αποδεχθείτε «de facto» ότι η Μακεδονία δεν είναι «μία και ελληνική», αλλά είναι μόνο η «Νότια»; Πάρτε θέση, λοιπόν, τώρα, γιατί το «Βόρειος Μακεδονία» είναι σύνθετη ονομασία, δεν είναι κάτι άλλο. Είναι σύνθετη ονομασία με γεωγραφικό προσδιορισμό και «erga omnes» και «πράσινα άλογα», όπως λέει ο ελληνικός λαός!

Είναι ακριβώς η πάγια θέση της Νέας Δημοκρατίας και πολλών άλλων, βέβαια, για να μην τους αδικώ εδώ μέσα. Τώρα, βέβαια, τα γυρίζει η Νέα Δημοκρατία εκ του ασφαλούς και για μικροκομματικούς λόγους.

Για μας, βεβαίως, υπάρχει «Βόρειος Μακεδονία» και είναι αυτή η βόρειος αλύτρωτη Μακεδονία, η βόρειος Μακεδονία του Μοναστηριού, όπου έδρασε ο Ίων Δραγούμης, όπως υπάρχει και η σκλαβωμένη Βόρειος Ήπειρος και η κατεχόμενη Βόρεια Κύπρος.

Η διαπραγμάτευση, λοιπόν, τελείωσε με το διάγγελμα του κυρίου Πρωθυπουργού εχθές, στις 12 Ιουνίου του 2018, αποφράς ημέρα, ημέρα εθνικής ήττας, ημέρα που θα μπορούσε να παραλληλιστεί με την Καταστροφή του 1922. Βέβαια, τώρα δεν έχουμε τα εκατομμύρια νεκρούς και τους πρόσφυγες, αλλά δεν είναι υπερβολή.

Ακούστε: «Μακεδόνας/πολίτης της Βόρειας Μακεδονίας που μιλά μακεδονικά και ανήκει στο Μακεδονικό Έθνος». Γι’ αυτή τη δήθεν διπλωματική επιτυχία επαίρεται ο κ. Τσίπρας; Το μεγάλο επίτευγμα του κ. Τσίπρα είναι αυτό μετά από εξάμηνη διαπραγμάτευση; Δηλαδή, στην αρχή τι ζητούσαν οι Σκοπιανοί, να αλλάξουμε το όνομά μας;

Ο κ. Τσίπρας, χωρίς να ενημερώσει κανέναν, εκ των υστέρων ενημέρωσε τους πολιτικούς Αρχηγούς, πλην Νικολάου Μιχαλολιάκου φυσικά, προφανώς διότι ο Νίκος Μιχαλολιάκος θα ήταν ο μόνος που θα έλεγε ξεκάθαρα και κάθετα ένα «όχι» και ο Πρωθυπουργός δεν ήθελε αυτό να καταγραφεί. Δεν το ήθελε καταγεγραμμένο. Τα υπόλοιπα που λέτε εσείς τώρα εδώ περί φασισμού, ναζισμού, κ.λπ., είναι προφάσεις εν αμαρτίαις, διότι δεν θα μπορούσε να υπάρχει καμμία συνεννόηση μεταξύ του Νίκου Μιχαλολιάκου, δηλαδή των Ελλήνων εθνικιστών που αγωνίστηκαν και αγωνίζονται για τη Μακεδονία μας και των επιγόνων των μπολσεβίκων, των κομμουνιστών, οι οποίοι πρόδωσαν και προδίδουν τη Μακεδονία μας και οι οποίοι μιλούσαν επίσημα για ανεξάρτητη Μακεδονία και Θράκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Χωρίς εξουσιοδότηση, λοιπόν, από τον ελληνικό λαό ή τη Βουλή, προχώρησε σε αυτήν την κατάπτυστη εθνική συμφωνία ο κ. Τσίπρας, ένας άνθρωπος που γνωρίζουμε πώς διαπραγματεύεται και τι ικανότητες έχει. Μετά από δεκαεπτά ώρες παρέδωσε τη χώρα μας δέσμια των τοκογλύφων για ενενήντα εννέα χρόνια και μετά από έξι μήνες διαπραγμάτευσης παραδίδει τη Μακεδονία μας.

Τελειώνω, κύριε Πρόεδρε και λέω ότι η ιστορία του σκοπιανού είναι μακρά και είναι απόλυτα συνδεδεμένη στις μέρες μας με την οικονομική κρίση, αλλά και το σχέδιο νόμου που συζητάμε σήμερα, αυτό το μεταμνημονιακό μνημόνιο. Είμαστε μία χώρα, λοιπόν, πτωχευμένη, με μια ανίκανη Κυβέρνηση, με μειωμένες αμυντικές δαπάνες, μια χώρα που είναι ευάλωτη και ενδοτική και οδηγεί τον ελληνικό λαό σε συνεχείς ήττες. Κάθε μέρα χάνει. Τα χρήματα τα χάσαμε. Τα μαγαζιά, τα σπίτια μας, τα χάσαμε. Και ερωτώ, γιατί έγινε αυτό; Διότι τους αφήσαμε. Τώρα με τη Μακεδονία μας, δηλαδή τώρα με την πατρίδα, θα τους αφήσουμε; Όχι.

Η Χρυσή Αυγή, λοιπόν, λέει «όχι» και καλεί τους Έλληνες σε παλλαϊκό ξεσηκωμό. «Νυν υπέρ πάντων ο αγών»! Όλοι στο Σύνταγμα, ακομμάτιστα, μόνο με ελληνικές σημαίες, μεθαύριο, την Παρασκευή, στις 10 η ώρα το πρωί, για να μην περάσει η συμφωνία, για να μην τους αφήσουμε και για να πούμε ότι η Μακεδονία είναι μόνο μία και είναι ελληνική.

Εμείς οι εθνικιστές, λοιπόν, δεν υποχωρούμε, δεν συμβιβαζόμαστε. Λέμε στον ελληνικό λαό να μην απογοητεύεται, να μην πτοείται. Και σε άλλες ανάλογες περιόδους ο Θεόδωρος Κολοκοτρώνης είχε πει: «Το Γένος μας και άλλες φορές σταυρώθηκε, αλλά ιδού ζώμεν».

Με τη Χρυσή Αυγή, με τους Έλληνες εθνικιστές στην πρωτοπορία του εθνικού αγώνα για να πάρουμε την πατρίδα μας πίσω.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον συνάδελφο από το Κομμουνιστικό Κόμμα Ελλάδας, τον κ. Χρήστο Κατσώτη.

Στη συνέχεια θα πάρει τον λόγο ο κ. Θεοχάρης, ο κ. Ηγουμενίδης και επειδή θα με διαδεχθεί στο Βήμα ο κ. Βαρεμένος και είναι γραμμένος να μιλήσει παρακάτω, αλλά δεν μπορεί να κατέβει από το Βήμα και να μιλήσει, θα κάνω μια παράκληση να μιλήσει. Μετά θα ακολουθήσει ο κ. Χαρακόπουλος και η κ. Χριστοφιλοπούλου.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο ειδικός αγορητής του ΚΚΕ στην τοποθέτησή του με αδιαμφισβήτητο τρόπο αποκάλυψε ότι και με αυτό το νομοσχέδιο έρχεστε να ληστέψετε συνταξιούχους, μισθωτούς, φτωχά λαϊκά στρώματα και να ενισχύσετε παράλληλα τους επιχειρηματικούς ομίλους. Θα αφαιρέσετε σωρευτικά από συνταξιούχους και μισθωτούς 18,5 δισεκατομμύρια ευρώ.

Στην επιτροπή μιλήσαμε για τα εργασιακά που περιλαμβάνονται στο πολυνομοσχέδιο. Η Κυβέρνηση εξαπατά τους εργαζόμενους. Διατηρεί όλο το αντεργατικό νομοθετικό πλαίσιο που δημιουργήθηκε υπέρ των επιχειρηματικών ομίλων. Αρνείται να επαναφέρει τον ν.1876/90 για τον ΟΜΕΔ, τον κατώτερο μισθό, τις συλλογικές συμβάσεις.

Πάμε, όμως, να αναφερθούμε πιο συγκεκριμένα και πρώτον, για τη διαιτησία. Η πράξη Υπουργικού Συμβουλίου του 2012 προέβλεπε την υποχρέωση να συμφωνούν και οι δύο πλευρές για την προσφυγή στη διαιτησία. Ανέτρεψε αυτήν τη ρύθμιση του ν.1876/90 που προέβλεπε ότι θα μπορούσε να προσφύγει μονομερώς η εργατική πλευρά. Επίσης, ανέτρεψε την άλλη πρόβλεψη ότι θα μπορεί ο ΟΜΕΔ να ασχοληθεί με το σύνολο των όρων εργασίας.

Επανέρχεται η μονομερής προσφυγή μετά την απόφαση της ολομέλειας του Συμβουλίου της Επικρατείας. Όμως, διατηρείται ο ν.4303/2014, που νομοθέτησε τον δεύτερο βαθμό διαιτησίας, δηλαδή τη δυνατότητα από πενταμελή δευτεροβάθμια επιτροπή να ασκεί έφεση, να αναιρεί, να μην εκτελείται η διαιτητική απόφαση η οποία θα προκύπτει. Αυτό, λοιπόν, η Κυβέρνηση το διατηρεί.

Η Κυβέρνηση απλά τι κάνει; Προσθέτει στα στοιχεία που θα εξετάζει ο μεσολαβητής ή ο διαιτητής τη δυνατότητα της αγοραστικής δύναμης του μισθού. Τα κύρια, όμως, στοιχεία παραμένουν και αυτά είναι η ανταγωνιστικότητα, η παραγωγικότητα, η κερδοφορία των επιχειρηματικών ομίλων.

Θα αναφερθώ στον κατώτατο μισθό. Αυτός θα συνεχίσει να ορίζεται με τον νόμο Βρούτση, που η Κυβέρνηση τον διατηρεί. Αρνείται να αφήσει ελεύθερη τη διαπραγμάτευση για το ύψος του βασικού μισθού και ό,τι προβλέπεται από αυτόν. Αναφέρεται σε σταδιακή αύξηση με συμβολική σημασία του σημερινού μισθού των 586 ευρώ μικτά. Προκρίνει το παράδειγμα της Πορτογαλίας με λίγα λεπτά του ευρώ αύξηση στο μεροκάματο. Επίσης, διατηρεί την άνιση αμοιβή για ίση δουλειά στους νέους με διατήρηση του υποκατώτατου μισθού, ο οποίος με τους εκβιασμούς που υπάρχουν στους χώρους δουλειάς επιβάλλεται και στους παλιούς, γενικεύοντας έτσι τον υποκατώτατο μισθό.

Προχωράμε τώρα στις συλλογικές συμβάσεις εργασίας. Η Κυβέρνηση πάλι εξαπατά τους εργαζόμενους όταν λέει ότι στηρίζει τον θεσμό των συλλογικών συμβάσεων εργασίας. Γιατί; Διότι αρνείται την επαναφορά του πλαισίου των ελεύθερων διαπραγματεύσεων. Ο κατώτατος μισθός είναι η βάση των όποιων κλαδικών συμβάσεων, όταν αυτός δεν είναι αποτέλεσμα των ελεύθερων διαπραγματεύσεων, αλλά θα καθορίζεται τελικά με απόφαση του όποιου μηχανισμού. Όπως κι αν αυτός χαρακτηριστεί, Επιστημονική Επιτροπή, Επιτροπή Εμπειρογνωμόνων, ουσιαστικά θα καθορίζει και το ύψος των μισθών των κλαδικών συμβάσεων, καθώς και τους όρους εργασίας.

Επίσης, η Κυβέρνηση διατηρεί τα εργαλεία των εργοδοτών, τις ενώσεις προσώπων, με τις οποίες διαμορφώθηκαν συνθήκες εργασιακής ζούγκλας και μισθοί πείνας. Η άρνηση της Κυβέρνησης να καταργήσει τον ν.4172/2013 σημαίνει ότι διατηρεί το πάγωμα των τριετιών, γενικά των ωριμάνσεων μέχρι να πέσει η ανεργία κάτω από το 10%. Είναι μια άλλη πλευρά που επιβεβαιώνει τις προθέσεις της Κυβέρνησης.

Καθοριστικό ζήτημα είναι η ανατροπή που έγινε στον ν.1876/90, στο άρθρο 7, που όριζε ότι οι ατομικές συμβάσεις ήταν επικρατέστερες μόνο στις περιπτώσεις που είχαν καλύτερους όρους για τους εργαζόμενους και ότι οι «όροι ατομικών συμβάσεων εργασίας που αποκλίνουν από τους κανονιστικούς όρους συλλογικών συμβάσεων εργασίας είναι επικρατέστεροι, εφόσον παρέχουν μεγαλύτερη προστασία στους εργαζόμενους».

Η συντριπτική πλειοψηφία των ατομικών συμβάσεων προκαλούν μετατροπή της εργασιακής σχέσης από πλήρους απασχόλησης σε μερικής και εκ περιτροπής. Η Κυβέρνηση διατηρεί αυτήν τη ρύθμιση.

Όσον αφορά την επέκταση των συλλογικών συμβάσεων που κάνει λόγο η Κυβέρνηση, είναι ένα άδειο πουκάμισο. Η επαναφορά της επεκτασιμότητας των κλαδικών συλλογικών συμβάσεων συνδέεται από την Κυβέρνηση με την αντιπροσωπευτικότητα των συμβάσεων. Η αντιπροσωπευτικότητα θα ελέγχεται μέσω ενός μηχανισμού με βάση στοιχεία από το πληροφοριακό σύστημα «ΕΡΓΑΝΗ», ο οποίος θα εξετάζει το αν στις επιχειρήσεις-μέλη μιας κλαδικής εργοδοτικής οργάνωσης απασχολείται το 51% των εργαζομένων του κλάδου αυτού. Αν στις επιχειρήσεις αυτές δεν απασχολείται το 51% των εργαζομένων του κλάδου, τότε οι όροι μιας κλαδικής συλλογικής σύμβασης δεν θα είναι υποχρεωτικοί για τις επιχειρήσεις που δεν είναι μέλη της εργοδοτικής οργάνωσης.

Δεν υπάρχει καμμία αναφορά από την Κυβέρνηση για το καθεστώς της υποχρεωτικότητας των συμβάσεων. Η υποχρεωτικότητα στην εφαρμογή των συλλογικών συμβάσεων ανεξάρτητα αν είναι ή όχι μέλος ο εργοδότης στην εργοδοτική οργάνωση αν δεν νομοθετηθεί η επεκτασιμότητα, δεν έχει καμμία αξία.

Τα παραδείγματα είναι πολλά. Αναφέρομαι, για παράδειγμα, στον τουρισμό που ενώ έχει υπογραφεί η σύμβαση, αυτή εφαρμόζεται σε ενενήντα ξενοδοχεία από τις δέκα χιλιάδες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, με συγχωρείτε για τον χρόνο.

Η μη νομοθέτηση της υποχρεωτικότητας διατηρεί την εργασιακή ζούγκλα, τους μισθούς πείνας. Άλλο παράδειγμα της αντιπροσωπευτικότητας: Στο Ηράκλειο της Κρήτης υπογραφόταν σύμβαση μεταξύ της Ένωσης Ξενοδόχων και των εργαζομένων. Οι ξενοδόχοι διαγράφηκαν από την Ένωση και η Ένωση με την αιτιολογία ότι δεν είναι αντιπροσωπευτική, δεν υπογράφει νέα σύμβαση και εφαρμόζει όλο αυτό το πλαίσιο που έχει διαμορφωθεί υπέρ τους.

Άρα, η αντιπροσωπευτικότητα για την οποία θα παρεμβαίνουν όλοι οι μηχανισμοί της εργοδοσίας και του αστικού κράτους θα είναι το όχημα για την υπονόμευση κάθε αγωνιστικής προσπάθειας των συνδικάτων.

Με την υποχώρηση του κινήματος, τη μεγάλη επίθεση του κεφαλαίου και των κυβερνήσεων, τη στήριξη του εργοδοτικού και κυβερνητικού συνδικαλισμού στους στόχους για την καπιταλιστική ανάκαμψη, έχει δημιουργηθεί νέα κατάσταση στους χώρους δουλειάς και κλάδους.

Η εργοδοσία με ωμό τρόπο ιδρύει η ίδια με τους υποτακτικούς της σωματεία, υποχρεώνουν τους εργαζόμενους να γραφτούν σε αυτά, να συμφωνούν με λύσεις υποδεικνυόμενες από τους ίδιους σε γενικές συνελεύσεις όταν απαιτείται, διασφαλίζουν την αντιπροσωπευτικότητα την οποία επικαλείστε ως Κυβέρνηση. Για παράδειγμα, το σωματείο των σούπερ μάρκετ. Στη διοίκηση είναι διευθυντικά στελέχη, όπως και στο Προεδρείο που υποδεικνύεται από την ίδια την εργοδοσία. Λέτε αυτοί να αντιπροσωπεύουν τις αγωνίες και τα αιτήματα των εργαζομένων;

Άλλο παράδειγμα είναι ο «ΑΝΔΡΕΑΔΗΣ», φίλος του κ. Τσίπρα, που έβαζε και στοίχημα μαζί του, όπως είπε στη συνέλευση του ΣΕΤΕ, και ο οποίος ενώ απαγορεύει σε εκλεγμένα μέλη του ταξικού κινήματος σε δευτεροβάθμιες και τριτοβάθμιες οργανώσεις να μπουν στον χώρο δουλειάς και να μιλήσουν με τους εργαζόμενους, δημιουργεί σωματεία ακόμα και εκεί που υπάρχουν με τον εκβιασμό απόλυσης αν δεν γραφτούν μέλη και δεν φύγουν από τα υπάρχοντα εργατικά σωματεία. Ο προσωπάρχης τους διορίζεται πρόεδρος στα σωματεία του ομίλου. Στην Κέρκυρα δεν δίστασαν οι διευθυντές του να κρατήσουν όμηρους δύο συνδικαλιστές που μοίραζαν ανακοίνωση στο νέο ξενοδοχείο του ομίλου, καλώντας τους εργαζόμενους να μην υποκύψουν στις πιέσεις. Τίνος συμφέροντα εκπροσωπούν αυτοί οι αντιπρόσωποι που επικαλείστε;

Όσον αφορά την ελεύθερη συνδικαλιστική δράση, γι’ αυτή να μη μιλάμε, γιατί είπαμε πώς προχωρά.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Πιστεύουμε ότι ο εργαζόμενος λαός συνολικά δεν έχει άλλο δρόμο πέραν απ’ αυτόν του αγώνα με τα συνδικάτα του, με το ΠΑΜΕ, για τη διεκδίκηση των απωλειών των σύγχρονων αναγκών του για αυξήσεις στους μισθούς, για υποχρεωτικότητα των συμβάσεων, για κατάργηση όλων των αντεργατικών, αντιλαϊκών νόμων. Κανένας εργαζόμενος κάτω των 751 ευρώ, νομοθετική κατοχύρωση της κυριακάτικης αργίας, κανένας πλειστηριασμός πρώτης κατοικίας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, κλείστε παρακαλώ.

**ΧΡΗΣΤΟΣ ΚΑΤΣΩΤΗΣ:** Να πληρώσει το κεφάλαιο, κατάργηση του ΕΝΦΙΑ, των χαρατσιών, της φοροληστείας, κατάργηση του νόμου Κατρούγκαλου, προσλήψεις στα δημόσια νοσοκομεία, πλήρης απασχόληση των εργαζομένων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Θεοχάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχω την αίσθηση ότι δεν έχει και τόση σημασία να ασχοληθούμε περισσότερο με τα επιμέρους. Το έκανα, όσο μου επέτρεπε ο χρόνος και με την ανοχή του Προεδρείου, όσο μπορούσα πιο εκτεταμένα στην ομιλία μου στην επιτροπή.

Επιτρέψτε μου μόνο να αναφερθώ σε ένα ζήτημα, κύριε Υπουργέ, που ίσως να μην το ξέρετε, το ανέφερα προηγουμένως στον κ. Τσακαλώτο, για το άρθρο 110, για τα πρόστιμα στις ελληνικές -το τονίζω, μόνο στις ελληνικές- καπνοβιομηχανίες.

Προσέξτε, κυρίες και κύριοι συνάδελφοι, τι θα ψηφίσετε. Εάν πιαστεί κάποιος τρίτος, έστω κι αν η εταιρεία έχει συμμορφωθεί προς όλες τις φορολογικές και τελωνειακές παραβάσεις, να κάνει λαθρεμπόριο με τα δικά της προϊόντα, τότε μπορεί να μπει πρόστιμο μέχρι και 4.500% των εσόδων της στην εταιρεία αυτή.

Δηλαδή, για να το καταλάβουμε όλοι, πάει κάποιος στη Βουλγαρία ή σε μία χώρα που είναι φθηνότερα τα τσιγάρα της «ΣΕΚΑΠ» και της «ΚΑΡΕΛΙΑ», νόμιμα, πλήρως φορολογημένα στη χώρα αυτή, γεμίζει ένα πορτ-μπαγκάζ τσιγάρα, έρχεται πίσω στη χώρα μας, τον πιάνουν στο τελωνείο και παρ’ όλο που είναι ένας απλός Έλληνας πολίτης, εγώ και εσείς, μπαίνει πρόστιμο στην εταιρεία. Αυτό είναι αντισυνταγματικό. Εάν εν τω μεταξύ κάνει το ίδιο με τη «MARLBORO», τότε επειδή δεν έχετε δικαιοδοσία δεν μπαίνει πρόστιμο στην «MARLBORO». Μόνο στην ελληνική εταιρεία μπαίνει. Αυτό ψηφίζουμε εδώ σήμερα!

Αυτό είναι ένα σήμα για να φύγει η ελληνική παραγωγή, να τους διώξουμε, να φύγουν από την Ελλάδα; Αυτό είναι το «ολιστικό σχέδιο ανάπτυξης»; Αυτό είναι το πρώτο. Δεύτερον, είναι δυνατόν να πληρώνει κάποιος για παραβάσεις τρίτου, χωρίς να υπάρχει έστω μια υποψία, όταν δεν υπάρχει δόλος, δεν υπάρχει καν έννομη σχέση, ότι δηλαδή είναι ένας διανομέας του, κάποιος που συνεργάζεται; Δεν μπορεί να συνεχιστεί αυτό το πράγμα, χωρίς να αποδεικνύεται κάποια παράβαση από την εταιρεία.

Εάν, κύριε Υπουργέ, έχετε υποχρεώσεις μνημονιακές ή δεν ξέρω τι και δεν μπορείτε να αποσύρετε αυτή τη διάταξη, -που πρέπει να την αποσύρετε- κοιτάξτε να δώσετε μια παράταση στην έναρξη εφαρμογής ενός ή δύο μηνών, ώστε να το συζητήσετε με τη βιομηχανία και να βρείτε πώς θα την αναμορφώσετε με κάποιον τρόπο που να είναι συνταγματική. Δεν είναι σωστή αυτή η διάταξη. Σας παρακαλώ σημειώστε το και συζητήστε το με τους ανθρώπους σας. Αλλιώς, θα έχουμε ατύχημα και ξέρω πολύ καλά εφοριακούς ή τελωνειακούς που θα δείξουν κάποιον υπερβάλλοντα ζήλο, μόλις ψηφιστεί αυτή η διάταξη.

Ας δούμε, όμως, κυρίες και κύριοι συνάδελφοι, τη μεγάλη εικόνα. Επιτρέψτε μου να συζητήσω για τη μεγάλη εικόνα. Τελειώνουμε σήμερα με τα μνημόνια; Τελειώνουμε σήμερα με τη λιτότητα; Αρχίζουμε με την ανάπτυξη; Αρχίζουμε με τις δουλειές; «όχι», είναι η απάντηση. Γιατί αν ήταν «ναι», δεν θα μιλούσαμε για το μεσοπρόθεσμο, αλλά για το ολιστικό σχέδιο ανάπτυξης, που έχει φύγει κι έχει πάει στα αζήτητα. Το έχουμε ξεχάσει.

Τώρα μιλάμε για τις περικοπές των συντάξεων, τις οποίες δεν θα πάρετε πίσω. Τις ξαναψηφίζετε σήμερα. Πείτε το, λοιπόν, κύριε Υπουργέ, και ο κ. Τσακαλώτος, γιατί λέτε συνέχεια ότι δεν είναι η ώρα της συζήτησης. Είστε έντιμοι άνθρωποι και να δείξετε πολιτική εντιμότητα κιόλας. Πείτε στους συνταξιούχους ότι οι περικοπές θα γίνουν από 1-1-2019.

Εγώ ξέρετε τι θα τους έλεγα; Θα τους έλεγα, ναι, δεν βγαίνει η χώρα, δεν βγαίνει καμμία χώρα και δεν βγαίνει η ανάπτυξή της και σίγουρα η δική μας, αν τα χρήματα πηγαίνουν μόνο σε όσους δεν δουλεύουν. Πρέπει να στηρίξουμε τη νέα γενιά. Θα δώσω, λοιπόν, με αντίμετρα, ένα ποσό σε κάθε δεκαοκτάρη, σε κάθε απόφοιτο πανεπιστημίου, για να μπορέσει να ξεκινήσει τη ζωή του, αρκεί να μείνει σε αυτή τη χώρα. Να τα αντίμετρα που θα άξιζε τον κόπο και θα τα δέχονταν οι συνταξιούχοι. Εγώ δεν ξέρω ούτε έναν συνταξιούχο που δεν θα δεχθεί τη θυσία του, αρκεί το εγγόνι του να στηριχθεί. Δεν το λέτε, όμως, αυτό.

Κυρίες και κύριοι συνάδελφοι, αντί για την Ελλάδα του 2022, μιλάμε για τα 25 δισεκατομμύρια που φεύγουν. Αντί για το brain gain και πώς θα αντιστραφεί το brain drain, συζητάμε για το πώς φεύγουν τα 25 δισεκατομμύρια και πάνε στο Λουξεμβούργο για εγγύηση. Και μας είπε προηγουμένως ο κ. Τσακαλώτος: «Όπως είχε πει και ο κ. Αλεξιάδης, περσινά ξινά σταφύλια. Αυτά τα έχουμε δώσει από το 2015. Τι φωνάζετε τώρα το 2017;». Ο κ. Τσακαλώτος που μιλάει για τα σαράντα χρόνια διακυβέρνησης, που έχει πάει πίσω μέχρι και στον Εμφύλιο, τώρα λέει για ποιον λόγο συζητάμε το έγκλημα που ξεκίνησε το 2015! Πράγματι, ξεκίνησε το 2015 και ολοκληρώνεται σήμερα αυτό το έγκλημα και είναι διαρκές έγκλημα και όχι στιγμιαίο.

Δυστυχώς, όμως, κυρίες και κύριοι συνάδελφοι, δεν ακούω από κανέναν πώς θα είναι και πώς θέλουμε να είναι η Ελλάδα στο μέλλον.

Το 2022 θα παίζουμε κρυφτούλι με τέτοια νομοσχέδια, να χαζοπροσλαμβάνουμε, να αυξάνουμε τη φορολογία, να πνίγουμε την παραγωγή, όπως φαίνεται ότι θέλει ο ΣΥΡΙΖΑ να γίνεται εις το διηνεκές; Ή θα γίνουμε μια κανονική ευρωπαϊκή χώρα, τη στιγμή που ακόμα και το ευρωπαϊκό όραμα θέλει χτίσιμο και αναγέννηση -έτσι μας λέει, για παράδειγμα, η Αντιπολίτευση- από την αρχή; Τι σημαίνει το απλώς η παραγωγή; Με οποιουσδήποτε όρους; Να παράγουν δηλαδή οι νέοι μας σε εργοστάσια ή σε δουλειές προϊόντα που οι ίδιοι δεν μπορούν να αγοράσουν; Να γίνουμε δηλαδή όλοι μια Μύκονος, στην οποία ο Έλληνας δεν μπορεί να πάει γιατί δεν μπορεί να πληρώσει την ξαπλώστρα και είναι μόνο για τους Άραβες; Αυτό είναι το μοντέλο του αύριο;

Όχι, κυρίες και κύριοι συνάδελφοι, και της Κυβέρνησης και της Αντιπολίτευσης. Ονειρεύομαι μία χώρα που θα παράγει προστιθέμενη αξία. Ονειρεύομαι μια χώρα που κρατάει σε καλές, ακριβοπληρωμένες δουλειές τους νέους της. Ονειρεύομαι μία χώρα που θα δίνει αξιοπρέπεια σε όλους, και σε όσους δεν σπούδασαν και σε όσους απέτυχαν. Ονειρεύομαι μία χώρα που φέρνει νέους να σπουδάσουν εδώ.

Μιλάμε συνέχεια για τον τουρισμό της εβδομάδας και δεν μιλάμε για τον τουρισμό της τετραετίας, το πώς τα πανεπιστήμιά μας θα φέρουν εδώ νέους ανθρώπους -τώρα που η Βρετανία κλονίζεται με το Brexit- να σπουδάσουν και να μπολιαστούν με την ελληνική κουλτούρα.

Ονειρεύομαι μία χώρα χωρίς αστάθεια ή διαφθορά της εκτελεστικής εξουσίας, με προεδρική δημοκρατία. Ονειρεύομαι μία χώρα με ισχύ και συνέχεια, με εθνικό συμβούλιο στρατηγικής και όχι στρατηγική του ενός ατόμου όπως σήμερα. Ονειρεύομαι μία χώρα όπου η φορολογία δεν θα ξεπερνάει το 20% και μπορεί να γίνει σήμερα, εάν αξιοποιήσουμε τα μέτρα.

Ονειρεύομαι μία χώρα της αλληλεγγύης με εισόδημα πολίτη σε κάθε Έλληνα και χωρίς προϋποθέσεις. Ονειρεύομαι μία χώρα με ένα δεύτερο ηλεκτρονικό δημόσιο και όλους τους υπαλλήλους όρθιους, τους αστυνομικούς για την ασφάλεια, τους γιατρούς και τους νοσοκόμους για την υγεία, τους δασκάλους για την παιδεία, τους ελεγκτές για τη δικαιοσύνη και τον δίκαιο ανταγωνισμό.

**ΠΡΟΕΔΡΕΥΩΝ (Νικήτας Κακλαμάνης):** Εδώ κλείνουν τα όνειρα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ονειρεύομαι -και τελειώνω, κύριε Πρόεδρε- και αναρωτιέμαι γιατί αυτή η λέξη έχει εξοριστεί από αυτήν την Αίθουσα, η λέξη «όνειρο».

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, τριάντα μαθήτριες και μαθητές και τρεις συνοδοί εκπαιδευτικοί από το 22ο Δημοτικό Σχολείο Βόλου.

Καλωσορίσατε στην Αθήνα!

 (Χειροκροτήματα απ’ όλες τις πτέρυγες της Βουλής)

Κύριε Ηγουμενίδη, θα προηγηθεί ο κ. Βαρεμένος και αμέσως μετά είστε εσείς, για τον λόγο που σας είπα.

Τον λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Κύριε Πρόεδρε, κάποια στιγμή ο αείμνηστος Χάρρυ Κλυνν προσπαθώντας να περιγράψει το πρόβλημα της χώρας, είχε πει ότι ο Έλληνας έχει πάψει να παράγει πρωτότυπη σκέψη. Απ’ αυτήν την άποψη θα έλεγα -εάν ισχύει αυτό- ότι η ελληνική Βουλή είναι απολύτως αντιπροσωπευτική του φαινομένου αυτού, ιδιαιτέρως εις τη διάρκεια των οχτάχρονων μνημονίων όπου ίσχυσε αυτός ο τυφλοσούρτης και ο Αντιπρόεδρος της Νέας Δημοκρατίας, κ. Γεωργιάδης, είχε πει ότι εάν δεν υπήρχαν τα μνημόνια, θα έπρεπε να τα εφεύρουμε. Εγώ θα έλεγα ότι μετά από οκτώμισι χρόνια πύρινης εμπειρίας θα έπρεπε μάλλον να επανεφεύρουμε τον εαυτό μας.

Προκειμένου να βγούμε από τα μνημόνια, το ερώτημα είναι: Βγήκαμε πρώτα από τον πρότερο εαυτό μας; Απ’ ό,τι φαίνεται, δεν ισχύει κάτι τέτοιο. Όταν στους ισχυρούς της Ευρωζώνης, στον πυρήνα της, στην ίδια τη Γερμανία και οι δύο, και οι σοσιαλδημοκράτες και οι χριστιανοδημοκράτες, έχουν πάρει το μοιρογνωμόνιο και το βάζουν κάτω μη τυχόν και θιγούν στο παραμικρό τα συμφέροντά τους, τι γίνεται σε αυτήν εδώ τη χώρα, τη δοκιμαζόμενη επί οχτώ χρόνια με τα μνημόνια;

Για παράδειγμα, τι ισχύει από την πλευρά της Αξιωματικής Αντιπολίτευσης; Λέει η Αξιωματική Αντιπολίτευση ότι δεν μπορεί να υπάρξει καθαρή έξοδος, αφού δεν υπάρχει δημοσιονομικός χώρος για να συμβεί κάτι τέτοιο. Υπάρχει κάποιος που φοβάται αυτήν την προοπτική; Υπάρχει κάποιος που ανησυχεί ότι τυχόν να έχει πολιτικές συνέπειες -εάν συμβεί τελικά στη χώρα, που έχει ανάγκη το οξυγόνο αυτό της εξόδου μετά από οχτώ χρόνια- ή να του προκαλεί αταβιστικούς -πολιτικά εννοώ- φόβους ή ανησυχία;

Ως προς την Κυβέρνηση, κύριοι συνάδελφοι, θα ήθελα να πω το εξής: Όπως είπα πριν για το μοιρογνωμόνιο που μνημόνευσα, θα πρέπει η Κυβέρνηση να το πάρει και να το βάλει κάτω -στο σημείο αυτό μπορεί να ερεθίσω λίγο την τεχνοκρατική ακαμψία του προλαλήσαντος στο Βήμα- και να δει ότι οι άνθρωποι που πρέπει να ανακουφιστούν πρώτοι είναι αυτοί που περισσότερο εθίγησαν, αυτοί που περισσότερο πόνεσαν στη διάρκεια των μνημονίων, αυτοί που ό,τι και να πάρουν, το λίγο, το αναγκαίο, που στερήθηκαν στη διάρκεια των μνημονίων, θα το ρίξουν στην αγορά και δεν θα το ακουμπήσουν σε κάποια από τις ασφαλείς λεγόμενες τράπεζες του εξωτερικού.

Συμφωνώ, επίσης, ότι η ισορροπία μεταξύ μέτρων και αντιμέτρων δεν μπορεί να οδηγεί σε περαιτέρω επιδείνωση της κατανομής των βαρών.

Βγαίνουμε, λοιπόν, από τα μνημόνια όχι για να πάμε αυτομάτως από την κόλαση στον παράδεισο, στο πλαίσιο μιας πολιτικής μεταφυσικής, αλλά βγαίνουμε από εκεί για να επιστρέψουμε σε μια κοινωνική κανονικότητα που είναι απαραίτητη για τη μόχλευση της οικονομίας. Μόνο έτσι μπορεί να εκτιναχθεί η οικονομία και να αλλάξει η ψυχολογία.

Η χώρα μπορεί να σταθεί ξανά στα πόδια της με πρωτοστάτη τον λαό της, μπορεί να αποκτήσει ξανά το χαμένο κύρος της και να ενισχύσει τον παρεμβατικό και πρωταγωνιστικό της ρόλο στα Βαλκάνια. Στο πλαίσιο αυτό θέλω να πω ότι η συμφωνία που επιτεύχθηκε είναι ιστορικών διαστάσεων, κατά την προσωπική μου γνώμη, εάν υλοποιηθεί όπως προβλέπεται.

Κύριοι συνάδελφοι, είμαι ο τελευταίος που μπορεί να κατηγορηθεί για δίκη προθέσεων σε αυτήν εδώ την Αίθουσα. Όμως είμαι απόλυτα πεπεισμένος ότι όσοι κραυγάζουν σε αυτήν εδώ την Αίθουσα για το όνομα της Μακεδονίας ποσώς τους ενδιαφέρει αυτό το θέμα. Άλλα έχουν στο μυαλό τους. Το όνομα το απεμπολήσαμε το 1990 με τους γνωστούς τυχοδιωκτισμούς των γνωστών πρωταγωνιστών. Δεν αναφέρομαι εδώ μόνο στον γραφικό πολιτικαντισμό ή στη νεοναζιστική παράνοια. Το θέμα είναι πιο σοβαρό από αυτό.

Για παράδειγμα, θεωρώ ότι ο κ. Μητσοτάκης ξέρει πολύ καλά ποιο είναι το συμφέρον της χώρας. Ξέρει καλά τι σημαίνει μια συμφωνία και αν αυτό είναι καλό για τη χώρα. Και το ξέρει καλά και βιωματικά, από την εποχή που ο πατέρας του επιχείρησε να επιτύχει μια συμφωνία, τότε που, αν θυμάμαι καλά, και ο Πρόεδρος των Ανεξαρτήτων Ελλήνων είχε συνταχθεί με την άποψη του Κωνσταντίνου Μητσοτάκη, ενάντια στην άποψη του κ. Σαμαρά. Και το θέμα είναι ότι με τη σημερινή του τακτική ο κ. Μητσοτάκης, εκτός των άλλων, υποβαθμίζει, εάν δεν εξαλείφει εντελώς, όσα θετικά πρόσφερε η παράταξή του για τη διαμόρφωση της εθνικής πολιτικής που προεβλήθη στο Βουκουρέστι. Εκτός και αν ο λόγος είναι ακριβώς αυτός, εάν δηλαδή ξεκαθαρίζονται τέτοιου είδους λογαριασμοί. Σε αυτήν την περίπτωση δεν θα μας έπεφτε λόγος, εάν δεν αφορούσε ένα σημαντικό θέμα που αφορά την ιστορική προοπτική.

Για να μην καταχρώμαι τον χρόνο και επειδή ο κύριος ομιλητής που προηγήθηκε εμού έβαλε το θέμα οραματικά, θέλω να πω το εξής. Πατριωτική είναι η στάση εκείνων που οραματίζονται μια Ελλάδα όχι πανταχόθεν περικυκλωμένη, που αποτρέπει τη δημιουργία οποιουδήποτε τόξου, μουσουλμανικού ή άλλου, που οδηγεί την Ελλάδα σε πρωταγωνιστικό εξωστρεφή ρόλο στα Βαλκάνια και στη γύρω περιοχή, που εξισορροπεί με αυτόν τον παρεμβατικό της ρόλο τους οποιουσδήποτε κινδύνους, που είναι υπαρκτοί.

Το μοναδικό υπαρκτό μας πρόβλημα στην εξωτερική πολιτική είναι ο εξ Ανατολών παραληρών γείτονάς μας.

Τελειώνοντας, θέλω να πω, κύριοι συνάδελφοι, ότι αν τα πράγματα πάνε όπως έχουν δρομολογηθεί, με τον καλύτερο δυνατό τρόπο και με την καλή πίστη μεταξύ των δύο γειτονικών λαών, νομίζω ότι η ιστορία θα φέρει τη δικαίωση και θα κατατάξει τα υπόλοιπα σε μια μικρή και ενδεχομένως και θλιβερή υποσημείωση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να με αντικαταστήσει στην Έδρα ο κ. Βαρεμένος, καλώ στο Βήμα τον κ. Ηγουμενίδη. Ακολουθεί ο κ. Χαρακόπουλος και η κ. Χριστοφιλοπούλου. Η πρώτη δεκάδα θα κλείσει με τον κ. Χατζησάββα.

Κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρά το ότι δεν με εκπλήσσει προσωπικά, γιατί δεν είναι η πρώτη φορά που ακροβατεί στα όρια και που ολισθαίνει σε φασίζουσες απόψεις ο κ. Γεωργιάδης, κατά τη γνώμη μου δεν είναι προσωπική η διαφορά ούτε προσωπικό το ζήτημα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Από αυτό εδώ το Βήμα ως εκπρόσωπος της Ένωσης Κεντρώων συνέκρινε την Αριστερά, τον ΣΥΡΙΖΑ, με τη Χρυσή Αυγή. Και αυτό το πράγμα -όχι επί προσωπικού- πρέπει κατά τη γνώμη μου να ανακαλέσει είτε ο ίδιος είτε ο Αρχηγός του. Εκτός και αν πράγματι το κόμμα του έχει αυτή την άποψη. Να μας το πει, για να το συζητήσουμε και σε άλλη βάση.

Κυρίες και κύριοι συνάδελφοι, περάσαμε την τελευταία τριετία, μια τριετία «ψεμάτων και παραμυθιών» από την πλευρά της Αριστεράς, που ευτυχώς ερχόταν η Δεξιά για να αποκαταστήσει την αλήθεια!

Πρώτο «παραμύθι»: Μετά την ήττα και τον επώδυνο συμβιβασμό, σχεδιάζουμε, οργανώνουμε, έτσι ώστε να βγάλουμε τη χώρα από τα μνημόνια.

Ευτυχώς, ήρθε η Δεξιά, η Νέα Δημοκρατία, για να αποκαταστήσει την αλήθεια! «Τι συζητάτε τώρα; Παραμύθια! Σε δύο τρεις μήνες θα κλείσει η «αριστερή παρένθεση» στην πολιτική ιστορία του τόπου».

Δεύτερο «παραμύθι»: Θα οργανώσουμε την πρόσβαση των ανασφάλιστων συμπολιτών μας στο δημόσιο σύστημα υγείας. Τι λέει τώρα ο ΣΥΡΙΖΑ; Εδώ εμείς το έχουμε λύσει το θέμα. Γέλασε και ο κάθε πικραμένος με αυτό το «παραμύθι». Βγήκαν δυόμισι εκατομμύρια τελικά οι ανασφάλιστοι συμπολίτες μας και ήταν τόσο καλά λυμένο το ζήτημα από την προηγούμενη κυβέρνηση Σαμαρά - Βενιζέλου, που ακόμα θυμάμαι, γιατρός ήμουν τότε, τους αρρώστους να έρχονται και να τους δίνουμε τα φάρμακα για το επόμενο διήμερο ή τριήμερο. Αν θέλετε, ένας από τους λόγους που με έκαναν να ασχοληθώ ενεργά με την πολιτική, ήταν αυτός.

«Παραμύθι» τρίτο από τον ΣΥΡΙΖΑ: Θα μοιράσουμε πλεονάσματα. Δεν στέκομαι στο όνομά τους, αν θα είναι δέκατη τρίτη σύνταξη ή όπως αλλιώς θα το ονομάσουμε. Μα, τι λέτε τώρα; Παραμύθια! Ήρθε η Νέα Δημοκρατία πάλι τώρα να αποκαταστήσει την αλήθεια: «Τι πλεονάσματα θα μοιράσετε; Θα υπάρξει «κόφτης»».

Ας όψεται η Ένωση Κεντρώων και η εισαγωγή που έκανε. Τα «παραμύθια» δεν έχουν τέλος, αλλά δεν θα προχωρήσω περισσότερο.

Τελευταίο «παραμύθι»: Βγαίνουμε από τα μνημόνια, λέει η Αριστερά. «Μα, τι λέτε τώρα; Υπογράφουμε τέταρτο μνημόνιο».

Τρία χρόνια, κυρίες και κύριοι της Νέας Δημοκρατίας, ούτε μια οικονομική σας πρόβλεψη ούτε μια πολιτική σας εκτίμηση επιβεβαιώθηκε. Σήμερα δεν καταρρέει μια τέτοια επιμέρους εκτίμηση, καταρρέει το συνολικό πολιτικό σας αφήγημα.

Κυρίες και κύριοι συνάδελφοι, αυτοί που οδήγησαν από το πρώτο στο δεύτερο ή έφεραν στα πρόθυρα του τρίτου μνημονίου τη χώρα, αυτοί που τα τελευταία τρία χρόνια ουσιαστικά χαρακτηρίζονταν μόνο από τρικλοποδιές στην προσπάθεια της Αριστεράς, αυτοί που αν και δεν είχαν τρόικα, έπρεπε να εφεύρουν, αυτοί δεν μπορούν να κρύψουν τη λύπη τους για την επιτυχία του λαού μας. Δεν μπορούν να κρύψουν τη θλίψη τους για την επιβεβαίωση των πολιτικών θέσεων και των πολιτικών επιλογών του ΣΥΡΙΖΑ και της Αριστεράς.

 Και αυτή η θλίψη -το γαρ πολύ της θλίψεως γεννά παραφροσύνη!- τους έχει μετατρέψει σε Κασσάνδρες, που μοιρολογούν στους προμαχώνες της νέας Ελλάδας που προσπαθούμε να φτιάξουμε. Εμείς αφήνουμε πίσω μας τα μνημόνια. Μαζί αφήνουμε πίσω και τις μοιρολογήτρες στη μιζέρια και στη στείρα καταστροφολογία τους, προχωράμε, σχεδιάζουμε, οργανώνουμε, χτίζουμε μαζί με τον λαό μας τη μεταμνημονιακή Ελλάδα.

Επιτρέψτε μου εδώ μία παρένθεση. O κ. Θεοχάρης: απορεί πώς ορισμένοι συνάδελφοι της Αντιπολίτευσης, πώς κάποιοι Βουλευτές της Αριστεράς, τάσσονται υπέρ της μη συμμετοχής του Διεθνούς Νομισματικού Ταμείου στο πρόγραμμα της Ελλάδας.

Δεν θα σταθώ στα λάθη του ταμείου -είναι αναρίθμητα- στις λανθασμένες εκτιμήσεις του ταμείου, στις λανθασμένες προτάσεις, που έκανε για την αντιμετώπιση των προβλημάτων της ελληνικής οικονομίας, στην ταύτιση, αν το θέλετε, κυρίες και κύριοι συνάδελφοι, του σκληρού, νεοφιλελεύθερου Διεθνούς Νομισματικού Ταμείου με τη νεοφιλελεύθερη πολιτική της Νέας Δημοκρατίας.

 Δεν θα σταθώ στο γεγονός ότι το Βερολίνο κρύβεται και κρύβει το σκληρό του πρόσωπο πίσω από το ακόμη σκληρότερο πρόσωπο του ταμείου. Πιστεύω ότι η συμμετοχή του ταμείου στο πρόγραμμα είναι πολύ μικρή οικονομικά. Ακόμη και η ανάπηρη ελληνική οικονομία μπορεί να αντέξει αυτό το οικονομικό μέγεθος. Θεωρώ το θέμα πολιτικό. Πιστεύω ότι πρακτικά, το ερώτημα είναι ποιες πολιτικές δυνάμεις τάσσονται κατά της συμμετοχής ή υπέρ της παραμονής του ΔΝΤ στο πρόγραμμα. Είναι φανερό ότι αυτοί που άνοιξαν τις πόρτες και έφεραν το ταμείο, δύσκολα θα πουν να φύγει. Κατά τη γνώμη μου, όμως, έχει συμβολική και πραγματική σημασία ένας δανειστής λιγότερος για τον τόπο. Όσο πιο περιορισμένος είναι ο ρόλος του ταμείου στη χώρα μας, τόσο καλύτερο για τον τόπο. Και ξέρετε, δεν τα λέω μόνο σήμερα που φεύγουμε από τα μνημόνια. Θα καταθέσω στα Πρακτικά αυτή τη δημόσια τοποθέτησή μου, την οποία είχα δημοσιεύσει στις 17 Ιανουαρίου 2017 -πριν από ενάμιση χρόνο, ενόψει της δεύτερης αξιολόγησης- στην εφημερίδα «ΑΥΓΗ».

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως είπα, προχωράμε στο χτίσιμο της μεταμνημονιακής Ελλάδας. Ονειρευόμαστε -και χρησιμοποιώ πληθυντικό, γιατί δεν είμαι ο μόνος που το ονειρεύομαι, εκφράζω από αυτό το Βήμα και τους υπόλοιπους συναδέλφους της Αριστεράς και τους υπόλοιπους ανθρώπους, την πλειοψηφία του λαού μας- και θέλουμε μία πατρίδα όπου θα κυριαρχεί η κοινωνική δικαιοσύνη, η δημοκρατία, η κοινωνική αλληλεγγύη, η αξιοπρέπεια. Ονειρευόμαστε και θέλουμε μία οικονομική μεγέθυνση, που θα προχωρά ταυτόχρονα με τον σεβασμό στο περιβάλλον και την κοινωνική προστασία.

Αυτοί θέλουν μία ανάπτυξη, που θα εντείνει τις κοινωνικές ανισότητες. Θέλουν μία ανάπτυξη στηριγμένη και στήριγμα στις ιδιομορφίες του κρατικοδίαιτου ελληνικού καπιταλισμού, όπου τα χαρακτηριστικά της θα είναι η παραοικονομία, η φοροδιαφυγή, η στρεβλή επιχειρηματικότητα, η διαπλοκή, η διαφθορά. Όπως οι οικονομικά ασθενέστεροι ήταν στο κέντρο της προσοχής μας, στο κέντρο της προσπάθειάς μας για να βγούμε από τα μνημόνια, έτσι κατά τη γνώμη μου η νεολαία, οι εργαζόμενοι, ο κόσμος του πνεύματος, αυτές οι ζωντανές κοινωνικές δυνάμεις θα είναι και στο κέντρο της προσπάθειας για να χτίσουμε τη νέα, μεταμνημονιακή Ελλάδα. Πιστεύω ότι η προσπάθεια θα είναι δυσκολότερη, οι συγκρούσεις που μας περιμένουν θα είναι σφοδρότερες από αυτές που ζήσαμε μέχρι σήμερα, θα υπάρχουν και περιπτώσεις που θα πρέπει να κάνουμε ένα βήμα πίσω, θα έχουμε ήττες μικρότερες ή μεγαλύτερες, ωστόσο η θέλησή μας, η αποφασιστικότητά μας και -το κυριότερο- το ότι θα ξανασυναντηθούμε και θα αναβαθμίσουμε τις σχέσεις μας με τις ζωντανές κοινωνικές δυνάμεις, αυτό θα είναι και η εγγύηση ότι θα πετύχουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μάξιμος Χαρακόπουλος έχει τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα αποτελέσματα της διαπραγματευτικής ικανότητας του κ. Τσίπρα στην οικονομία, που είχαν ως συνέπεια την υπογραφή του τρίτου μνημονίου, αλλά και τη δέσμευση της χώρας για ένα τέταρτο μνημόνιο, που τσαλακώνει τον μύθο της καθαρής εξόδου, είναι γνωστά και οδυνηρά.

Δυστυχώς, όμως, ακόμη πιο οδυνηρά είναι τα αποτελέσματα της διαπραγμάτευσης στο εθνικό ζήτημα της διένεξής μας με τα Σκόπια. Η λύση που κομίζεται ως συμφωνία με τους βόρειους γείτονές μας, στην οποία η Ελλάδα παραδίδει και όνομα και γλώσσα και ταυτότητα, δεν προσβάλλει μόνο την πλειοψηφία του ελληνικού λαού, αλλά υπηρετεί το ιδεολόγημα του «Μακεδονισμού».

Όταν οι Σκοπιανοί αναγνωρίζονται ως «Μακεδόνες» και μάλιστα σκέτο, χωρίς τον γεωγραφικό προσδιορισμό της ονομασίας που δίνεται στη χώρα τους, είναι εμφανές ότι οι κάτοικοι ενός κομματιού της γεωγραφικής Μακεδονίας μονοπωλούν το όνομα. Ενώ οι Σκοπιανοί θα λέγονται Μακεδόνες, οι δικοί μας κάτοικοι της Βορείου Ελλάδας, αυτοπροσδιοριζόμενοι ως Έλληνες Μακεδόνες, θα δημιουργούν την εντύπωση σε κάθε ανιστόρητο ξένο, ότι πρόκειται για μειονοτικούς Σκοπιανούς-Μακεδόνες που ζουν στην Ελλάδα. Έτσι, η εσχάτη πλάνη θα είναι χείρων της πρώτης.

Επίσης, είναι ακατανόητη η επιχειρηματολογία του Υπουργού Εξωτερικών για δήθεν αναγνώριση το 1977 της γλώσσας των Σκοπίων ως μακεδονικής, παρά την κατηγορηματική διάψευση του καθηγητή κ. Μπαμπινιώτη. Οι δε αστερίσκοι ότι αυτή η γλώσσα, μια βουλγαροσερβική διάλεκτος, δεν έχει σχέση με την ελληνική γλώσσα που μιλούσαν οι αρχαίοι Μακεδόνες, είναι για εσωτερική κατανάλωση. Στο τέλος της ημέρας, αυτό που μένει είναι ένα έθνος, το μακεδονικό, που μιλά μία γλώσσα, τη μακεδονική. Και αυτό από μόνο του υπηρετεί τον αλυτρωτισμό, όσες αλλαγές κι αν γίνουν στο Σύνταγμα των Σκοπίων.

Αυτή η συμφωνία δεν υπηρετεί τα εθνικά μας συμφέροντα και επιπλέον, δεν νομιμοποιείται ο Πρωθυπουργός να την προσυπογράψει, όταν ούτε ο κυβερνητικός του εταίρος δεν την ψηφίζει. Όμως, αν και ο κ. Καμμένος θεωρεί εθνικά επιβλαβή τη συμφωνία, δεν αίρει τη στήριξή του, την εμπιστοσύνη του στην Κυβέρνηση. Όχι, για όνομα του Θεού, δεν είναι καρεκλοκένταυρος!

Κυρίες και κύριοι συνάδελφοι της Πλειοψηφίας, μη δεσμεύετε τη χώρα με μια επώδυνη συμφωνία, όπως τη δεσμεύετε με το τέταρτο μνημόνιο, που σήμερα συζητούμε, γιατί εσείς οι αριστεροί, οι ευαίσθητοι, που σκίζατε μνημόνια στις πλατείες των αγανακτισμένων, που μιλούσατε για γερμανοτσολιάδες και προδότες, εσείς ήσασταν που κόψατε επιδόματα χηρείας και τέκνων. Με τις δικές σας ψήφους οι Υπουργοί σας τσεκουρώνουν συντάξεις και μισθούς, οι ίδιοι που δήλωναν ότι αν μειωθεί το αφορολόγητο κάτω από τις 9.000 ευρώ, θα παραιτούνταν. Και τώρα που φθάνει κοντά στις 5.500 ευρώ, ο κ. Τσακαλώτος σφυρίζει αδιάφορα και τον ενοχλεί αυτή η συζήτηση. Απευθυνόμενος, μάλιστα, στον εισηγητή μας, έκανε λόγο για παρελθοντολογία.

Έχετε το θράσος να μιλάτε για καθαρή έξοδο από τα μνημόνια. Πόσο καθαρή είναι μια έξοδος, που προβλέπει υψηλότατα πλεονάσματα για πολλά ακόμη χρόνια; Πόσο καθαρή είναι μια έξοδος, όταν ψηφίζετε τη δραστική περικοπή των συντάξεων -κύριων και επικουρικών- σε εκατοντάδες χιλιάδες συνταξιούχους; Πόσο καθαρή είναι μια έξοδος, όταν μειώνεται το αφορολόγητο από το 2020, που σημαίνει έναν και δύο μισθούς μείον; Πόσα παραμύθια πια μπορείτε να λέτε στον ελληνικό λαό, αυτόν που πίστεψε ότι θα καταργήσετε τον ΕΝΦΙΑ και έρχεστε τώρα να αυξήσετε τον φόρο ακίνητης περιουσίας και μάλιστα, στις λαϊκές γειτονιές, εσείς, οι αριστεροί, οι προστάτες των αδυνάτων;

Και δεν μιλούμε πια για τους ελεύθερους επαγγελματίες, που τους έχετε ισοπεδώσει με φόρους πάνω στους φόρους, γιατί πάλι προβλέπετε αυξήσεις στις ασφαλιστικές τους εισφορές από το 2019, όπως έχετε κάνει και με τους αγρότες που σας πίστεψαν και εκείνοι, σας ψήφισαν και εισπράττουν το ευχαριστώ.

Τέτοια, λοιπόν, καθαρότητα έχει η έξοδός σας. Εσάς, όμως, αυτό δεν σας απασχολεί. Εκείνο που σας νοιάζει είναι να κλείσετε το μάτι στους ψηφοφόρους, ότι «Μετά τον Αύγουστο θα σας μπάσουμε όλους στο δημόσιο, γιατί δεν θα μας λέει τίποτα η τρόικα και “ας πάει και το παλιάμπελο”».

Προσπαθείτε απελπισμένα να αποκρύψετε ότι μας περιμένει μηχανισμός εποπτείας, με νέες προϋποθέσεις και νέους όρους και ότι υποθηκεύετε τη δημόσια περιουσία, αυτή που εσείς -και μόνον εσείς!- εντάξατε στο υπερταμείο, κάτι που κανείς άλλος πριν δεν το είχε δεχτεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Ολοκληρώνω, κύριε Πρόεδρε.

Εσείς, που αποκαλούσατε τους πολιτικούς σας αντιπάλους προδότες, εσείς που κάνατε κηρύγματα διχασμού, βάλατε την υπογραφή σας φαρδιά πλατιά και δεσμεύσατε τα περιουσιακά στοιχεία της χώρας για έναν αιώνα. Τέτοιες επιτυχίες η εθνοσωτήριος Κυβέρνησή σας! Και έρχεστε εδώ και καμαρώνετε, αντί να ζητήσετε συγγνώμη από τον ελληνικό λαό.

Ωστόσο, αυτός θα είναι ο τελικός κριτής σας, όπως και η ιστορία που θα γράψει με μελανά γράμματα το πέρασμά σας από τη διακυβέρνηση του τόπου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Χριστοφιλοπούλου από τη Δημοκρατική Συμπαράταξη ΠΑΣΟΚ - ΔΗΜΑΡ.

**ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι στιγμές είναι πάρα πολύ σοβαρές και δεν είναι καθόλου για πανηγύρια.

Ακούω τους συναδέλφους της Συμπολίτευσης να πανηγυρίζουν από το Βήμα αυτό. Δεν ξέρω ακριβώς για ποιον λόγο. Ένα, όμως, είναι σίγουρο: Αυτό που ψηφίζουμε σήμερα είναι στην ουσία, όχι στον τύπο, το τέταρτο μνημόνιο, γιατί είναι, χωρίς επιπλέον λεφτά, μία σειρά από επιβαρύνσεις και από δεσμεύσεις και από εποπτείες που θα έχει η χώρα για πάρα πολλά χρόνια ακόμη. Ούτε αυτό που είπε ο κ. Ρέγκλινγκ σήμερα και είδε το φως της δημοσιότητας, ότι η Ελλάδα στη μεταμνημονιακή περίοδο θα έχει πολύ σκληρότερη εποπτεία από τις άλλες χώρες που εξήλθαν από τα μνημόνια, φαίνεται ότι σας πείθει.

Εμείς, όμως, ξέρουμε πολύ καλά -όπως το ξέρουν και οι συνταξιούχοι και οι εργαζόμενοι και οι ελεύθεροι επαγγελματίες και οι άνεργοι- ότι όχι μόνον ήρθατε στην εξουσία λέγοντας «Όχι» σε όλα, αλλά λέγοντας και ψέματα. «Αυταπάτες» τα είπατε μετά. Και όλα αυτά, όμως, που λέτε σήμερα, είναι επίσης «αυταπάτες».

Γιατί, αλήθεια, τι έλεγε ο κ. Κατρούγκαλος -και τον είχαμε προειδοποιήσει- όταν ψηφιζόταν ο νόμος για το συνταξιοδοτικό; Ότι θα αυξηθούν οι συντάξεις, γιατί θα αυξηθεί το ΑΕΠ. Η ανάπτυξη που προβλέπεται στο μεσοπρόθεσμο είναι ισχνή. Οι συντάξεις, όμως, μειώνονται. Μόνο το 2019 μειώνονται κατά 2,5 δισεκατομμύρια ευρώ. Και λέγαμε τότε ότι και το ΕΚΑΣ θα αποτελέσει παρελθόν -όπως και έγινε- και ότι οι χήρες θα μείνουν απροστάτευτες -όπως και έμειναν και έχουμε καταθέσει και προτάσεις νόμου, τις οποίες αγνοείτε- και ότι οι επικουρικές συντάξεις θα υποστούν πολλαπλές περικοπές και πως, βεβαίως, η εύθραυστη προσωπική διαφορά, αυτό το 18% στις συντάξεις, θα μπορεί πιο εύκολα να αφαιρεθεί, όπως και γίνεται.

Και δεν είναι μόνον το συνταξιοδοτικό. Είναι και το αφορολόγητο, τα 1,9 δισεκατομμύρια ευρώ για το 2019, κύριε Υπουργέ της Οικονομίας, που είστε εδώ. Αυτή η μείωση κατά 1,9 δισεκατομμύρια ευρώ του αφορολόγητου πού πάει;

Ο κ. Τσακαλώτος δεν παραιτήθηκε. Το ξέρω. Μας τα είπε και εχθές. Είχε πει κάποτε ότι θα παραιτηθεί.

Όλη η μείωση του αφορολογήτου πηγαίνει πραγματικά στις πλάτες αυτών, που έχουν λιγότερο εισόδημα και περισσότερη ανάγκη. Αυτό είναι το ταξικό πρόσημο των πολιτικών σας. Τα άλλα, περί αριστερής ιδεολογίας και ιδεοληψιών τα αφήνουμε.

Και, βεβαίως, οι παραγωγικές δυνάμεις του τόπου, οι ελεύθεροι επαγγελματίες, οι γιατροί, οι δικηγόροι, επιβαρύνονται με 232 ευρώ επιπλέον στις ήδη υπέρογκες εισφορές που έχετε επιβάλει με τον αντιασφαλιστικό νόμο Κατρούγκαλου.

Και θα έλεγε κανείς: Ο κ. Τσακαλώτος ως καθηγητής Οικονομικών μπορεί να μας εξηγήσει -τον ρώτησα και στην επιτροπή, απάντηση δεν πήρα, μήπως εσείς, κύριε Χουλιαράκη, ευαρεστηθείτε να μας απαντήσετε- πώς είναι δυνατόν, όταν προβλέπετε στο μεσοπρόθεσμο μεταξύ 2016 και 2022 αύξηση του ΑΕΠ της χώρας κατά 30 δισεκατομμύρια ευρώ, την ίδια ακριβώς περίοδο να προβλέπετε πλεονάσματα 57 δισεκατομμύρια ευρώ; Αυτό δεν είναι απλώς φορομπηχτικό. Αυτό θα είναι το πλέον δυσβάσταχτο πακέτο, που έχετε περάσει. Πώς, λοιπόν, θα τα βγάλετε αυτά;

Πάω παρακάτω, γιατί είναι σαφές πώς το κάνετε. Είναι σαφές ότι πάλι θέλετε να παίξετε παιχνίδια και να δημιουργήσετε αυταπάτες, για να μην πάρετε την προληπτική γραμμή, γιατί -τάχα μου- θα οδηγήσει σε μνημόνια. Και, τάχα, τώρα τι ψηφίζουμε;

Μαζεύετε όλα τα αποθεματικά των φορέων -θηριώδη αποθεματικά- και τα συγκεντρώνετε αντισυνταγματικά για τη Βουλή και για την τοπική αυτοδιοίκηση, όπως σας δείξαμε, για να μπορέσετε στην ουσία να έχετε ένα μαξιλάρι, ούτως ώστε να μπορείτε να κοροϊδέψετε τον ελληνικό λαό ότι βγαίνετε από τα μνημόνια.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Βουλευτού)

Θέλω λίγο την ανοχή σας, κύριε Πρόεδρε. Δεν θα υπερβώ πολύ τον χρόνο.

Θα τελειώσω, κυρίες και κύριοι συνάδελφοι, με το απίστευτο πογκρόμ που γίνεται από την Κυβέρνηση της Αριστεράς στην τοπική αυτοδιοίκηση. Εσείς δεν ήσασταν που αμυνόσασταν υπέρ της τοπικής αυτοδιοίκησης; Τι ακριβώς κάνετε με την τοπική αυτοδιοίκηση; Αφού μέχρι τώρα της έχετε αφαιρέσει σειρά αρμοδιοτήτων, με κορωνίδα τα προνοιακά επιδόματα και αφού μας διαβεβαίωνε η κ. Φωτίου ότι δεν θα πειράξει τους κεντρικούς αυτοτελείς πόρους, κάνετε εντελώς το αντίθετο.

Κατ’ αρχάς, λοιπόν, μειώνετε και άλλο τα χρήματα της τοπικής αυτοδιοίκησης, μειώνετε τους ΚΑΠ, διότι έχετε ήδη συγκεντρώσει αρμοδιότητες αντισυνταγματικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, όπως σας είπα, θέλω λίγο χρόνο και την ανοχή σας για να ολοκληρώσω αυτό το επιχείρημα.

Από τα 3.358 εκατομμύρια ευρώ, που είχαν προβλεφθεί για το 2019, έχουμε μείωση σε 2.510 εκατομμύρια ευρώ. Μειώσατε 848 εκατομμύρια ευρώ από την τοπική αυτοδιοίκηση. Και, επιπλέον, αφού τους παίρνετε τα αποθεματικά, τους επιβάλλετε και κυρώσεις από πάνω. Τους παίρνετε βίαια και αντισυνταγματικά τα χρήματα και τι λέτε; Ότι η Κυβέρνηση νομοθετεί τη μείωση, στην περίπτωση παραβίασης, του ύψους της ετήσιας επιχορήγησης του φορέα, άρα και των ΟΤΑ, και την καθαίρεση -ακούστε, κύριοι συνάδελφοι, τι πάτε να ψηφίσετε- των μελών του ΔΣ του φορέα, των εκτελεστικών του οργάνων και του προϊσταμένου των Οικονομικών Υπηρεσιών.

Δηλαδή, η Κυβέρνηση ονειρεύεται ότι με απόφαση δύο Υπουργών θα μπορεί να καθαιρεί μονοπρόσωπα ή συλλογικά όργανα της τοπικής αυτοδιοίκησης; Ποιον; Τον δήμαρχο; Το δημοτικό συμβούλιο; Την εκτελεστική επιτροπή; Επιπλέον, αν αυτή η κύρωση δεν αφορά τους αυτοδιοικητικούς, ποιους αφορά; Και πώς μπορεί να καθαιρείται υπάλληλος αυτοδιοικητικός, προϊστάμενος, από δύο Υπουργούς της Κυβέρνησης, κατά παράκαμψη των ισχυουσών πειθαρχικών διαδικασιών;

Είναι η πλήρης κατάργηση του αυτοδιοίκητου, η πλήρης παραβίαση του άρθρου 102 του Συντάγματος, κυρίες και κύριοι συνάδελφοι, αυτό που πάτε να ψηφίσετε και σκεφτείτε το πολύ καλά πριν το κάνετε. Αλλιώς, θα επιβεβαιωθούν όσοι λένε ότι αυτό που θέλατε πάντοτε είναι να έχετε όλη την εξουσία και να επιβάλλετε ένα ισοπεδωτικό, ολοκληρωτικό καθεστώς ενός κομματικού, συγκεντρωτικού κράτους και μιας κοινωνίας ισοπεδωμένης, ένα λιβάδι επιδοματούχων, που θα έχουν τις διάφορες κάρτες για συσσίτια και επιδόματα.

Αν αυτός είναι ο στόχος σας, τότε αφαιρώντας αρμοδιότητες από την αυτοδιοίκηση, κάνοντας κυρώσεις απαράδεκτες για το αυτοδιοίκητο στην αυτοδιοίκηση, σιγά-σιγά και υπονομευτικά πηγαίνετε εκεί.

Επειδή σήμερα, μέρα που είναι, ακόμα την πρότασή σας για το μακεδονικό δεν την έχουμε δει, να ξέρετε ότι τα καθρεφτάκια σταματούν να πουλιούνται και ότι την ίδια ώρα που ο Έλληνας πολίτης νοιάζεται για τα εθνικά ζητήματα, νοιάζεται και γι’ αυτό που έχει υποστεί χρόνια τώρα.

Είναι ώρα, λοιπόν, να τελειώσετε και είναι ώρα ο ελληνικός λαός να μιλήσει.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Χατζησάββας από τη Χρυσή Αυγή έχει τον λόγο.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Δεν μπορώ να καταλάβω πώς είναι δυνατόν, ο ΣΥΡΙΖΑ, η Νέα Δημοκρατία, το ΠΑΣΟΚ, όλα τα κόμματα να είναι αντιμνημονιακά και να μην μιλούν εναντίον των μνημονίων και να είμαστε στο μνημόνιο υπ’ αριθμόν νούμερο 4. Ήλθε το νέο μνημόνιο, το τέταρτο, και τα μέτρα, που εμπεριέχει το χαρακτηρίζουν από μόνα τους. Δεν χρειάζεται να πω εγώ κάτι παραπάνω. Να τονίσω μόνο, ότι είναι ακραία νεοφιλελεύθερο, ακραία καπιταλιστικό, ακραία αντιλαϊκό. Τα σύγχρονα πολιτικά άκρα, ξέρετε, δεν μπορούν να οριστούν σε μια ευθεία. Ορίζονται σε κύκλο ή ακόμα και σε σφαίρα.

Οπότε, είσαστε ακραία νεοφιλελεύθεροι και ΣΥΡΙΖΑ και ΑΝΕΛ και Νέα Δημοκρατία και ΠΑΣΟΚ. Έχετε όλοι ξοφλήσει πολιτικά και ιδεολογικά. Είσαστε μια μάζα ακραίων νεοφιλελεύθερων καπιταλιστών, ό,τι χειρότερο. Διαγκωνίζεστε για το ποιος θα υπηρετήσει καλύτερα την Ευρωπαϊκή Ένωση των τραπεζιτών, των εργολάβων, των Γερμανών και της Μέρκελ και είσαστε απέναντι -και εχθροί- από ένα σύστημα οικονομικού και κοινωνικού δικαίου, το οποίο θα έπρεπε να έχει σημείο αναφοράς το κράτος-έθνος. Ευτυχώς, όμως, για εμάς και τους λαούς της Ευρώπης -δυστυχώς για εσάς- σε πολλές χώρες της Ευρώπης έχει αρχίσει και εφαρμόζεται.

Είναι πλέον ξεκάθαρο ότι στην ουσία είστε μαζί. Είστε μαζί στα οικονομικά μέτρα και στα μνημόνια, μαζί στα εθνικά θέματα, όπως η σύνθετη ονομασία που πάτε να δώσετε στα Σκόπια. Γιατί είναι ιδεολογικό άλμα το να έρθει ο ΣΥΡΙΖΑ στη θέση της Νέας Δημοκρατίας για σύνθετη ονομασία και να τη χαρίσει. Το ερώτημα, που ευλόγως γεννάται, είναι το εξής: Αφού σε όλα είστε μαζί και διεκδικείτε τον κεντρώο αυτό νεοφιλελεύθερο χώρο, γιατί κατεβάζετε ξεχωριστά ψηφοδέλτια και δεν κατεβαίνετε απευθείας σε ένα ψηφοδέλτιο στις επόμενες εκλογές; Και να γίνει αυτό που λέει ο Αρχηγός μας ο Νίκος Μιχαλολιάκος, ότι από τη μια πλευρά είναι η Χρυσή Αυγή και από την άλλη μεριά είναι το κόμμα των πολιτικών κομμάτων. Περιμένετε να γίνουν οι εκλογές και θα συνεργαστείτε μάλλον αργότερα.

Όσον αφορά τα μνημόνια, δεν θα πω μόνο τα δικά μου, τα εθνικιστικά, «τα χρυσαυγίτικα», αυτά τα ακραία. Θα αναφέρω αυτά που έλεγε ο Αλέξης Τσίπρας πριν και θα προσθέτω μικρό ή μεγάλο σχολιασμό. Και όταν λέω «πριν» εννοώ πριν γίνει Πρωθυπουργός, πριν τα μνημόνια, πριν το δημοψήφισμα κ.λπ..

Έλεγε, λοιπόν, ο Αλέξης Τσίπρας πριν ότι πρέπει να βγούμε από τα μνημόνια αν θέλουμε να βγούμε από τη λιτότητα. Προς το παρόν, πάντως, επιβάλλετε και εφαρμόζετε μνημόνια όπως δεν κατάφεραν τόσο καλά να τα εφαρμόσουν η Νέα Δημοκρατία και το ΠΑΣΟΚ. Έλεγε ότι τα μνημόνια σημαίνουν βαρβαρότητα και υποτέλεια, εκβιασμό και ομηρία. Σε ποιους ασκούνται τα παραπάνω από εσάς τώρα; Στην κοινωνία και στα οικονομικά ασθενή στρώματα εφαρμόζονται.

Έλεγε ότι ο ΣΥΡΙΖΑ δεν θα υπογράψει μνημόνια, γιατί δεν τον κρατάει κανένας από πουθενά και υπογράφουν μόνο όσοι τους κρατάνε από κάπου. Άρα, αφού φέρατε δύο μνημόνια, κάποιος σας κρατάει από κάπου. Εκτός κι αν βγει ο Πρωθυπουργός να πει ότι πριν δεν ήξερε τι έλεγε ή ότι τα έλεγε λάθος. Ξέρατε τι λέγατε. Απλά δεν περιμένατε να εξελιχθούν έτσι τα πράγματα.

Έλεγε πως θα πρέπει να δοθεί ένα τέλος στα μνημόνια, με κάθε αριθμό και σε οποιαδήποτε γλώσσα. Ας αρχίσουμε πρώτα από τα νούμερα, που είναι και ωραία.

Το τρίτο και τέταρτο μνημόνιο, λοιπόν, σας ανήκει και έχετε τη μεγαλύτερη ευθύνη. Αν και στο τρίτο, έβαλε πλάτη όλο το υπόλοιπο μνημονιακό τόξο, για να μην πέσει τότε η Κυβέρνηση ΣΥΡΙΖΑ, γιατί έκανε μαγκιές ο Καμμένος με τους ΑΝΕΛ.

 Όσο για τη γλώσσα, είναι σαν να σας εκδικούνται οι επικυρίαρχοι που σας δίνουν εντολές, για να μη γίνονται καθυστερήσεις σε μεταφράσεις και πάνω από όλα, για να τα καταλαβαίνετε καλύτερα, γιατί στο οικονομικό επιτελείο σκέφτεστε αγγλικά. Έτσι, έχουν αρχίσει πλέον και τις εντολές σας τις στέλνουν απευθείας στα αγγλικά.

Επίσης, έλεγε ότι πρέπει να γίνει ανατροπή της μνημονιακής τυραννίας. Οπότε στα περί τυραννίας τι άλλαξε τώρα με τα δικά σας μνημόνια; Υπάρχει τώρα τυραννία; Ποιος είναι ο τύραννος; Πώς πρέπει να αντιδράσει ο δημοκράτης, πατριώτης Έλληνας απέναντι στον τύραννο; Έλεγε ότι θα πρέπει να γίνει αλλαγή πορείας και προοπτικής στην ευρωζώνη. Οπότε, συμφωνείτε με την παθογένεια της ευρωζώνης και του ευρώ και θα πρέπει να αλλάξουμε πορεία.

Σε δική μου επερώτηση που απαντήθηκε από τον κ. Τσακαλώτο, παραδέχθηκε ότι τα μνημόνια ήταν μόνο υπέρ της διάσωσης της Ευρωπαϊκής Ένωσης και του ευρώ. Έλεγε, επίσης, για τη διαχείριση των μνημονίων, ότι δεν μπορείς να τα διαχειριστείς σωστά. Ακυρώνεις ή εφαρμόζεις. Δεν υπάρχει ενδιάμεση κατάσταση και ούτε σωστή διαχείριση. Οπότε εσείς ξεκάθαρα αποφασίσατε να μην τα ακυρώσετε, να τα φέρετε και να τα εφαρμόσετε. Δεν τα θάψατε βαθιά, όπως λέγατε ότι μόνο αυτό μπορεί να σώσει τον ελληνικό λαό από την λιτότητα. Θάψατε, βέβαια, το τόμαχοκ του αντιμνημονιακού πολέμου σας, μαζί με τους ζουρνάδες, τα νταούλια, εργασιακά δικαιώματα, κοινωνικές ελευθερίες. Κάποιοι κυβερνητικοί Βουλευτές, όμως, βλέπουν ανάπτυξη πίσω από όλα αυτά και βλέπουμε μπετονιέρες να γυρνάνε στους δρόμους. Ο κόσμος δεν τα βλέπει αυτά. Και αν δει μπετονιέρες να γυρνάνε στους δρόμους, φοβάται ότι κάποιο hot spot χτίζεται στη γειτονιά του ή κάποια διόδια. Έχετε γεμίσει διόδια παντού.

Τι λέει ο Φίλης, όμως, και σας εκθέτει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Η λιτότητα θα συνεχιστεί και είναι λάθος η μείωση συντάξεων. Το υπερταμείο μετέτρεψε την Ελλάδα σε αποικία χρέους. Τα αντίμετρα θα δοθούν σε οικονομικά ισχυρούς και όχι σε ασθενείς. Τα υψηλά πλεονάσματα συρρικνώνουν την οικονομία και δεν την αναπτύσσουν. Αυτά τα λέει ο Φίλης.

Βέβαια, με όλα τα παραπάνω, πιστέψατε ότι ο κόσμος θα ασχολείται μόνο με τα μνημονιακά μέτρα, με την επιβίωσή του και δεν θα τον νοιάζουν τα εθνικά θέματα.

Όμως, πέσατε εντελώς έξω. Τα συλλαλητήρια απέδειξαν ακριβώς το αντίθετο. Οι αντιδράσεις του κόσμου σας, δείχνουν ακόμα και τώρα ότι δεν είστε στον σωστό δρόμο.

Εμείς λοιπόν, καλούμε τον κόσμο με ελληνικές σημαίες να έρθει την Παρασκευή στις 10 η ώρα έξω από τη Βουλή και να αντιδράσει σ’ αυτό που γίνεται, να αντιδράσει με κάθε μέσο και με κάθε τρόπο και σε κάθε ευκαιρία. Θα πρέπει να έρθουν για αρχή την Παρασκευή έξω από τη Βουλή, για να δώσουμε το εθνικό παρών. Η Ελλάδα βιώνει την τρίτη φάση του Μακεδονικού Απελευθερωτικού Αγώνα, που ξεκίνησε με την κατάρρευση της Οθωμανικής Αυτοκρατορίας ενάντια στους Σλάβους, κυρίως στους Βουλγάρους.

Θα πρέπει να καταλάβετε ότι ο κόσμος δεν τα αντέχει αυτά που πάτε να περάσετε. Η κοινωνία έξω βράζει. Δεν ξέρω το περιβάλλον σας τι λέει. Όμως, όπως είπα, ήδη έχετε κάνει ένα άλμα, για να φτάσετε τη Νέα Δημοκρατία στη θέση σας για το ζήτημα των Σκοπίων.

Εμείς, ως Χρυσή Αυγή, λέμε να μη γίνει καμμία διαπραγμάτευση –όχι απλώς συμφωνία, να μη γίνει καν διαπραγμάτευση- για χρήση του όρου «Μακεδονία», κάτι που όλα τα υπόλοιπα κόμματα αποδέχεστε. Δεν πρέπει να γίνει και δεν μπορεί κανείς να διαπραγματευτεί, κάτι που δεν είναι ιδιοκτησία του. Η Μακεδονία, λοιπόν, εδώ και χιλιάδες χρόνια ανήκει στους χιλιάδες νεκρούς ήρωές της, που έχυσαν το αίμα τους για την απελευθέρωσή της και ανήκει στα γεννημένα και αγέννητα παιδιά του έθνους μας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ο κ. Σπυρίδων Λυκούδης έχει τον λόγο και μετά ο κ. Κουκούτσης.

Ορίστε, κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν ήθελε κανείς να απονείμει κάποια εύσημα στη Κυβέρνηση τώρα, που λέει ότι τα βάσανά μας τέλειωσαν και βγαίνουμε από τα μνημόνια, θα την επαινούσε πρωτίστως για την αδιαμφισβήτητη ικανότητά της στην πολιτική μεταγλώττιση. Η εθνική περηφάνεια διεσώθη, όταν η τρόικα μετονομάστηκε σε θεσμούς, με τα ίδια ακριβώς πρόσωπα, όταν τα ταπεινά γραφεία των Υπουργείων αντικατέστησαν οι πολυτελείς αίθουσες του Χίλτον για τις συναντήσεις και τις διαπραγματεύσεις και όταν το τρίτο μνημόνιο, στα οκτώ χρόνια της κρίσης, μετονομάστηκε ευπρεπώς και ουδέτερα σε «πρόγραμμα στήριξης». Δεν δανειζόμαστε δηλαδή εμείς, οι άλλοι μας στηρίζουν. Δεν πρόκειται για άγριες περικοπές των συνταξιούχων, αλλά για «σημαντική επίπτωση στην εξέλιξη της συνταξιοδοτικής δαπάνης, που έχει η ασφαλιστική μεταρρύθμιση», όπως με θράσος αναγράφεται, εκτός αν κάποιος το δει ως χιούμορ.

Αντιλαμβάνομαι τη δύσκολη θέση των συναδέλφων της συμπολίτευσης, όμως ειλικρινά, δεν τη συμμερίζομαι, γιατί ελπίζω να βρήκαν τον χρόνο να διαβάσουν, για να κατανοήσουν τις συνολικά πάνω από πεντακόσιες σελίδες και να μην κλονιστούν από το κατεπείγον της διαδικασίας, την οποία κάποτε όλοι μαζί κατακεραυνώναμε, αλλά την οποία τώρα ειλικρινά δεν αντιλαμβάνομαι πόσο εύκολα τη χειροκροτούν.

Ελπίζω, επίσης, εκτός των άγριων περικοπών στις συντάξεις, την υποχρηματοδότηση του κοινωνικού κράτους, το ότι οι πρωτογενείς δαπάνες της Γενικής Κυβέρνησης για κοινωνικές παροχές μειώνονται στην περίοδο 2019-2022 από το 53% στο 48% και μια σειρά από άλλες επεμβάσεις, όπως η πλήρης κατάργηση του ΕΚΑΣ, να εντόπισαν οι συνάδελφοι την κυνικότητα, με την οποία ομολογείται ότι μεγάλο μέρος αυτών το αποκαλούν «εξισορροποιητικές κοινωνικές παρεμβάσεις, για να χρηματοδοτηθούν από την περιστολή των συντάξεων». Δηλαδή, τσακίζουμε τους συνταξιούχους, για να κάνουμε επιδοματική κοινωνική πολιτική, ενώ οι συντάξεις, όχι μόνο κατακρεουργούνται, αλλά θα παραμείνουν και στάσιμες μέχρι το 2022.

Τα πλεονάσματα των προηγούμενων, κυρίες και κύριοι συνάδελφοι, ήταν αιματοβαμμένα, ενώ τα θηριώδη και μη απαιτούμενα σημερινά είναι θεόπεμπτα.

Ελπίζω, επίσης, κυρίες και κύριοι συνάδελφοι, να παρατηρήσατε ότι η βασική πηγή των διαθέσιμων πόρων ύψους 29 δισεκατομμυρίων ευρώ για την περίοδο του μεσοπρόθεσμου σχετικά με το Πρόγραμμα Δημοσίων Επενδύσεων προέρχονται κατά 80% από κοινοτικές εισροές, στη σελίδα 182. Τώρα που μας απαλλάξατε από τα γερμανικά στρατεύματα κατοχής, μήπως έχετε την περιέργεια να αναγνώσετε ποια χώρα συμβάλλει κατά το 1/5 στον κοινοτικό προϋπολογισμό, από τον οποίο και θα προέλθουν αυτά τα χρήματα;

Ως πότε, κυρίες και κύριοι συνάδελφοι, θα πλανάστε, θα περιπλανάστε και όμως θα επιμένετε να κάνετε πλάνα;

Κυρίες και κύριοι συνάδελφοι, οι κυβερνητικοί κύκλοι, όσα μέσα κι αν μετέρχονται και όσο κι αν έντονη προπαγάνδα ασκούν και χρησιμοποιούν, δεν θα αποφύγουν τελικά να απαντήσουν στα γνωστά αμείλικτα ερωτήματα, που θα τους ακολουθούν, όπου κι αν βρίσκονται.

Πρώτον, για ποιο λόγο έπρεπε να φέρουν τη χώρα στο χείλος του γκρεμού, να την ζημιώσουν, τουλάχιστον, κατά 100 δισεκατομμύρια ευρώ, για να βρεθεί στην κατάσταση που ήταν -όπως όλοι αναγνωρίζουν- στα τέλη του 2014, αλλά με χειρότερη αφετηρία και περισσότερους κινδύνους; Να δοθεί, επιτέλους, μια απάντηση.

Δεύτερον, εάν έχουν σκοπό να επαναλάβουν τους χορούς στο Σύνταγμα, ας εξηγήσουν στους πολίτες πότε είχαν δίκαιο: Όταν υπέγραφαν το τρίτο μνημόνιο με θρήνους και δάκρια δημοσίως ή τώρα που επιχαίρουν, διαφεύγοντας από την έξοδο κινδύνου, ακριβώς επειδή εφάρμοσαν τα μέτρα του μνημονίου και, μάλιστα, ως βασιλικότεροι του βασιλέως; Αδίκως ή δικαίως θρηνούσαν; Πώς είναι δυνατόν να παρουσιάσουν ως τεράστια επιτυχία τα «εκβιαστικά» μέτρα των εταίρων μας, που αναγκάστηκαν να αποδεχθούν με σπαραγμό καρδιάς;

Τρίτον, έχουν κάτι οι ίδιοι να επιδείξουν ως διακριτή συμβολή δική τους στην επιτυχία της εξόδου, όπως στον τομέα της παιδείας, στα νοσοκομεία, στην ιατροφαρμακευτική περίθαλψη, στην ποιότητα της διοίκησης, στην αποκομματικοποίηση του κράτους, στις δημόσιες υπηρεσίες προς τον πολίτη, στη δημόσια ευταξία και ασφάλεια, στις συγκοινωνίες, κ.λπ., πέρα από την αφαίμαξη των φορολογουμένων και την απηνή φορολογική καταδίωξη; Δεν έχω χρόνο για να συνεχίσω. Θα μπορούσα να απαριθμήσω πάρα πολλά.

Κυρίες και κύριοι συνάδελφοι, ένας νεαρός Έλληνας οικονομικός μετανάστης στην περίοδο της κρίσης είπε στην εφημερίδα «New York Times» στις 6 του Ιουνίου σε σχετικό της άρθρο για τη φυγή των νέων μας το εξής: «Όταν συνειδητοποιείς ότι η χώρα σου έχει γίνει νεκροταφείο ονείρων, προσπαθείς να βρεις όνειρα αλλού». Ναι, έτσι είναι. Όλοι έχουμε αναλογικά τις ευθύνες μας ως πολιτικά κόμματα, ως συνδικαλιστές, ως κοινωνικοί φορείς, ως καταναλωτές, ως πολιτικοί ατομικά, ως θεσμοί, ως κράτος, ως διοίκηση, ως απλοί πολίτες, ως γονείς. Εγώ, που σας μιλάω από αυτό το Βήμα τώρα, έχω μερίδιο της ευθύνης. Μεγαλύτερη, όμως, συντριβή των ονείρων της νέας γενιάς από αυτή που βιώνει σήμερα, δεν έχει υπάρξει ξανά.

Κυρίες και κύριοι συνάδελφοι, η θρυλούμενη έξοδος από τα μνημόνια ας συνοδευτεί και με την εξόδιο πολιτική ακολουθία του λαϊκισμού κάθε κοπής.

Ευχαριστώ.

(Χειροκροτήματα από την πτέρυγα του κόμματος το Ποτάμι)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Ανεξάρτητος Βουλευτής κ. Κουκούτσης.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Εν έτει 2018 ακούστηκε σε αυτήν εδώ την Αίθουσα η διαφορά ανάμεσα στον καπιταλισμό, το σοσιαλισμό κ.λπ. και το τι έχει εφαρμοστεί σε αυτήν εδώ τη χώρα. Δυστυχώς, κυρίες και κύριοι, σε αυτήν εδώ τη χώρα μακάρι να είχαμε τον καπιταλισμό ή τον σοσιαλισμό ή οποιοδήποτε άλλο σύστημα. Εδώ ήταν όλα -ας μου επιτραπεί η έκφραση- άρπα – «κόλλα» μια ζωή. Όλα «γιαλαντζί», όλα «ντεμί».

Κανένας δεν αντιλαμβάνεται -εκτός, ίσως, από αυτούς που χειρίζονται το προσκήνιο και το παρασκήνιο σε αυτήν εδώ τη χώρα- ότι η Ελλάδα, με αυτά που γίνονται και με αυτά που θα ακολουθήσουν, οδηγείται σε πλήρη οικονομική παράλυση και εξάρτηση.

Έρχεται, λοιπόν, σήμερα αυτό το αριστερό μεσοπρόθεσμο πλαίσιο δημοσιονομικής προσαρμογής για την περίοδο 2019-2022 για να μας οδηγήσει στην «καθαρή έξοδο» που ευαγγελίζεται η Κυβέρνηση. Όλα αυτά, βέβαια, είναι ήδη ψηφισμένα, από όλες τις πτέρυγες. Είναι, όμως, ένα πολυνομοσχέδιο αριστερής έμπνευσης. Και αυτό σημαίνει ότι είναι ανθρωπιστικό, φιλικό, με πρόσημο διεθνιστικό.

Στην Αριστερά και στον κ. Τσίπρα οι παγκόσμιοι διαφεντευτές βρήκαν το πολιτικό πεδίο και τον άνθρωπο – εργαλείο, μέσω του οποίου θα διεκπεραιώσουν τα συμφέροντά τους στην Ελλάδα και στον ευρύτερο βαλκανικό χώρο, χωρίς να ανοίξει μύτη, χωρίς να ανοίξει ρουθούνι.

Από την άλλη μεριά, η αποδυναμωμένη, ισχνή, λόγω του ιδεολογικού της αποπροσανατολισμού, άκαπνη Δεξιά, δίνει τη δυνατότητα στην Αριστερά να κάνει άνετα το δικό της παιχνίδι. Κάποτε ο αστικός πολιτικός κόσμος περιστοιχιζόταν από σειρά πνευματικών ανθρώπων μεγάλου διαμετρήματος, με αξιόπιστο μηχανισμό στην κοινωνία και με σταθερή ιδεολογική κατεύθυνση. Τώρα συμβαίνει ακριβώς το αντίθετο.

Το σημερινό πολυνομοσχέδιο-έκτρωμα καλύπτει ένα ευρύ φάσμα μνημονιακών εκκρεμοτήτων, που αφορούν στα προνοιακά επιδόματα, στην πώληση μονάδων της ΔΕΗ, στην ενίσχυση του ρόλου των οικονομικών εισαγγελέων, σε αλλαγές του Πτωχευτικού Κώδικα. Περιλαμβάνει διατάξεις του Υπουργείου Τουρισμού, την αύξηση στην απαιτούμενη συμμετοχή για προκήρυξη απεργιών σε πρωτοβάθμια σωματεία και άλλα πολλά.

Ας μην ανησυχούν οι πολίτες. Ας μην αγωνιούν. Έμμεσα ή άμεσα, το τσεκούρωμα θα το γευθούν όλοι τους και δεν μπορεί να γίνει αλλιώς, βέβαια, εφόσον η μαρξιστική ιδεοληψία θα το μοιράσει ισόποσα. Να είστε σίγουροι. Βέβαια, οι κυβερνητικοί παράγοντες συνεχίζουν να μας εμπαίζουν, λέγοντας ότι για το 2019 οι περικοπές στις συντάξεις θα αντιστοιχηθούν με ισόποσα αντίμετρα.

Με αυτό το νομοσχέδιο, καταρρέουν όλοι οι μύθοι και αποκαλύπτονται τα μεγάλα ψέματα, ότι η Ελλάδα τελειώνει με τα μνημόνια, από τη στιγμή που ήδη προβλέπονται νέα βάρη στον λαό ύψους 18,5 δισεκατομμυρίων ευρώ.

Ο ΣΥΡΙΖΑ κάποια στιγμή, όπως συνέβη και με άλλους στο παρελθόν, έπεισε το εκλογικό σώμα ότι πιθανότατα δεν θα είναι σαν τους άλλους. Ανέλαβε τη διακυβέρνηση της χώρας, με υποσχέσεις για μια μετρημένη διακυβέρνηση, κυρίως για τα οικονομικά, και μια διαφορετική αντίληψη για την άσκηση της εξουσίας, υποτίθεται. Η πραγματικότητα κατέδειξε, όμως, μόνο άστοχους χειρισμούς, έλλειψη διαχειριστικού ελέγχου, φλυαρία, αμετροεπή προπαγάνδα και μικροπολιτική.

Μιας και μιλάμε για προπαγάνδα, τι θα γίνει με αυτή την κυρία στην ΕΡΤ; Γελάει ο κόσμος κάθε μεσημέρι. Γελούσατε κάποτε με την «Ηχώ των Γεγονότων» και τον Βαγγέλη Μπίστικα, αλλά τώρα είναι πολύ χειρότερα τα πράγματα. Το μόνο που λείπει είναι παιδάκια στην εκπομπή της με κόκκινα μαντιλάκια και σφυροδρέπανα να λένε «ωσαννά εν τοις υψίστοις» στον Αλέξη Τσίπρα. Έχει παραγίνει το κακό. Όντως, γελάει ο κόσμος. Ειλικρινά, κακό σας κάνει.

Η πραγματικότητα είναι αυτή. Τα αδιέξοδα μνημόνια που συνεχίζονται, η διογκούμενη φτώχεια και γενικότερα οι αστοχίες εξανεμίζουν, έστω και κάτι το θετικό, που θα μπορούσε να προκύψει. Δυστυχώς, ο πολιτικός κόσμος, αλλά και οι πολίτες δεν έχουν κατανοήσει το μέγεθος του προβλήματος και ότι τα οικονομικά δεδομένα δείχνουν ότι η προοπτική μας στο άμεσο μέλλον θα είναι δυσοίωνη.

Εδώ χρειάζεται ένα σχέδιο μακρόπνοο, ένα πολιτικό σχέδιο ολιστικής ανατροπής των δομών, που υπάρχουν σήμερα στην οικονομία και στην κοινωνία. Χρειάζεται ένα σχέδιο με ευρύτερη πολιτική αποδοχή, συναινετικό και ρεαλιστικό. Έχει δοθεί η εντύπωση ότι το 2018 θα είναι μία αφετηρία για εξομάλυνση και ανακούφιση του κόσμου από τα δεινά του μνημονίου.

Έχετε αναλογιστεί τι καταφέραμε όλα αυτά τα χρόνια της κρίσης; Έγιναν μεταρρυθμίσεις; Αυξήθηκε η παραγωγικότητα και η διεθνής ανταγωνιστικότητά μας; Είναι ποτέ δυνατόν η δημοσιονομική προσαρμογή να γίνεται μόνο για περικοπές και φόρους; Τι παράγουμε; Υπάρχει θεσμικό πλαίσιο; Υπάρχει φορολογικό πλαίσιο; Αποδίδεται δικαιοσύνη; Τι κάναμε για την έρευνα και την καινοτομία;

Ας υποθέσουμε ότι διαβαίνουμε την πόρτα της εξόδου από τα μνημόνια κι ότι αρχίζουμε μία καινούργια πορεία. Έχουμε τη δυνατότητα να πάμε μπροστά, παρακάτω; Έχουμε τη δυνατότητα να προχωρήσουμε δημιουργικά; Ξεριζώσαμε κάποιες από τις αιτίες, που έφεραν την κρίση όλα αυτά τα χρόνια;

Ως πότε θα παραβλέπουμε τα πραγματικά μας προβλήματα και θα εντείνουμε τη συνθηματολογία, τη διαίρεση, την πόλωση στην ελληνική κοινωνία; Η χώρα μας είναι αυτή τη στιγμή δέσμια κι όσο κι αν πονάει είναι προτεκτοράτο! Είναι ποτέ δυνατόν ένα προτεκτοράτο να μην είναι σε μόνιμη οικονομική και κυρίως πολιτική εξάρτηση;

Με το αφήγημα, λοιπόν, αυτό θα δοθεί η εντύπωση στον λαό ότι η Ελλάδα μπαίνει σε μία υποτιθέμενη κανονικότητα. Έτσι, ο κυρίαρχος λαός θα έχει την εντύπωση ότι ζει σε μία ανεξάρτητη χώρα πλέον και το πολιτικό προσωπικό της χώρας θα δείξει ότι έχει θέσεις, διαφορές και κυρίως ότι δεν είναι κατευθυνόμενο. Οι φρούδες ελπίδες θα ξαναγυρίσουν, τα παραμύθια θα πρυτανεύσουν πάλι και η απόδοση δικαιοσύνης για τη χρεοκοπία της χώρας θα μείνει στην άκρη.

Συντελείται κοσμογονία, κυρίες και κύριοι, στην Ευρώπη, στον κόσμο όλον, στη Βαλκανική, κυρίως όμως στην περιοχή μας, κι εμείς είμαστε ο πτωχός συγγενής. Ό,τι και λέμε σε αυτή την Αίθουσα, η αλήθεια είναι έξω στον δρόμο. Τη γνωρίζουν οι εργαζόμενοι, οι επιχειρηματίες, οι συνταξιούχοι, οι εργάτες. Κατήφεια και πίκρα! Κι όταν θολώσει το βλέμμα του κοσμάκη, δεν μπορεί να κοιτάξει ούτε αριστερά, ούτε δεξιά, ούτε στο κέντρο. Θα γυρίσει το βλέμμα του παντού και τότε τα πράγματα θα είναι δύσκολα.

Όσο για το Σκοπιανό, τι να πούμε; Μόνο, το πώς τα φέρνει η ζωή. Πίεση πέραν του Ατλαντικού να κλείσει το θέμα. Σε ποιους; Στους πολιτικούς επίγονους του ΣΝΟΦ.

Να είστε καλά.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Ιάσονας Φωτήλας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε,

Κυρίες και κύριοι συνάδελφοι, εάν επιθυμούσαμε να βάλουμε έναν τίτλο στο σημερινό νομοσχέδιο, θα μπορούσαμε να το ονομάσουμε «Αυλαία στο παραμύθι της καθαρής εξόδου». Στην πραγματικότητα, αυτό το νομοσχέδιο δεν είναι τίποτε άλλο, παρά η επικύρωση του τέταρτου μνημονίου, του πρώτου χωρίς χρηματοδότηση. Πραγματικά, κατορθώσατε το ακατόρθωτο. Από το «λεφτά χωρίς μνημόνιο», φτάσαμε στο «μνημόνιο χωρίς λεφτά». Θα έχουμε 14,5 δισεκατομμύρια μέτρα, σκληρής λιτότητας στα επόμενα πέντε χρόνια, μειώσεις μισθών και συντάξεων. Μία με τρεις συντάξεις θα χάσουν οι συνταξιούχοι του δημοσίου και ιδιωτικού τομέα, έναν μισθό ο κάθε χαμηλόμισθος. Έτσι, για να μην ξεχνάμε πόσο προστατεύετε τους πιο αδύναμους.

Δύο λόγια για τα πλεονάσματα, γιατί πραγματικά αποτελούν την επιτομή της εξαπάτησης και των ψεμάτων των ΣΥΡΙΖΑ-ΑΝΕΛ. Ο κ. Τσίπρας χαρακτήριζε το 2014 το πλεόνασμα της κυβέρνησης Σαμαρά ως πλεόνασμα δυστυχίας, τραγωδίας, αίματος, πλεόνασμα θράσους και απάτης. Έλεγε χαρακτηριστικά τον Μάρτιο του 2014 -ακούστε, κύριοι συνάδελφοι, τι έλεγε ο Αρχηγός σας- για τα πλεονάσματα: «Δεν έχω κανένα πλεόνασμα σε υποκλίσεις μπροστά στην κ. Μέρκελ και στους δανειστές όπως ο κ. Σαμαράς.» Παρεμπιπτόντως η κ. Μέρκελ στους Ιταλούς ως παράδειγμα υποταγής απέναντι στους θεσμούς δεν ανέφερε τον κ. Σαμαρά, αλλά τον κ. Τσίπρα, λέγοντας: «Κοιτάξτε, όταν έγιναν εκλογές στην Ελλάδα και ο Αλέξης Τσίπρας έγινε Πρωθυπουργός, υπήρχαν πολλές ερωτήσεις στο τραπέζι. Μιλήσαμε πολλά, πολλά βράδια, αλλά καταφέραμε κάτι».

Καταθέτω και τα σχετικά, για όποιον θέλει να θυμηθεί.

(Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και συνεχίζει ο κ. Τσίπρας: «Εμείς η Αριστερά, ο ΣΥΡΙΖΑ, είμαστε περήφανοι για άλλα πλεονάσματα. Για το πλεόνασμά μας σε αγώνες, σε αγωνιστές, που έδωσαν ακόμα και τη ζωή τους για την υπόθεση του λαού και το πλεόνασμά μας σε αλήθειες, στις μάχες κατά των μνημονίων και όσων ανέλαβαν να τα επιβάλλουν στη χώρα, ντόπιους και ξένους.

Το καταθέτω στα Πρακτικά για όποιον θέλει να θυμηθεί τι έλεγε ο κ. Τσίπρας.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά έλεγε ο κ. Τσίπρας για τα πλεονάσματα το 2014.

Και πόσο ήταν αυτά τα πλεονάσματα; Για να θυμηθούμε. Έφταναν μέχρι 4,5%. Θα τελείωναν το 2018, φέτος δηλαδή. Και βασίζονταν, σύμφωνα με όλες τις μελέτες, στην ανάπτυξη. Και υπήρχαν ελάχιστα μέτρα λιτότητας μέχρι 1 δισεκατομμύριο, όπως προέβλεπε το περίφημο mail Χαρδούβελη.

Τι μας φέρατε τώρα που γίνατε Κυβέρνηση; Πλεονάσματα ύψους 5,2% ετησίως έως το 2023 και μέτρα συνολικού ύψους 14,5 δισεκατομμυρίων βασισμένα στην υπερφορολόγηση των πολιτών και των επιχειρήσεων, σύμφωνα με όλες τις μελέτες, όπως αυτή του Λογιστηρίου του Κράτους, όπου προΐσταται ο σύντροφός σας κ. Κουτεντάκης. Αυτά, λοιπόν, για τα πλεονάσματα.

Όσο για τα περιβόητα αντίμετρα, πάλι ο κ. Τσίπρας στην ίδια συνέντευξη που έδωσε –εάν μπορείτε να την διαβάσετε- το 2014 αναφέρει επί λέξει: «Θεωρούμε πράξη ντροπής, πράξη καταισχύνης και πράξη ταπείνωσης του κάθε πολίτη της χώρας, από τη μια να του αρπάζουν το ψωμί από το τραπέζι και από την άλλη να του πετούν κάποια ψίχουλα, για να τον εξαγοράσουν.». Αυτά έλεγε ο κ. Τσίπρας.

Ο δε κ. Φίλης αναφέρει για τα αντίμετρα: «Τα αντίμετρα της Κυβέρνησης δεν αφορούν ούτε τους συνταξιούχους, που θα δουν μείωση ούτε τους μισθωτούς με τη μείωση του αφορολογήτου».

Ορίστε, τι έλεγε και ο κ. Φίλης. Το καταθέτω στα Πρακτικά.

(Στο σημείο αυτό ο Βουλευτής κ. Ιάσων Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η αλήθεια είναι ότι τα αντίμετρα αφορούν -και πολύ μάλιστα- τους συνταξιούχους και τους μισθωτούς. Γιατί η εφαρμογή τους προϋποθέτει τον οριστικό στραγγαλισμό τους.

Θα πω δύο λόγια τώρα για το ΔΝΤ. Αυτό το οποίο κατορθώσατε είναι μοναδικό.

Το ΔΝΤ, που τώρα το θέλετε έξω –δεν ξέρω γιατί το λέω, γιατί και πέρυσι έξω το θέλατε και μετά στέλνατε επιστολές και το παρακαλούσατε να ξανάρθει- έχει κάποιες θέσεις, στις οποίες συμφωνούμε όλοι, όπως στην ανάγκη για κούρεμα του χρέους και άλλες, στις οποίες διαφωνούμε, όπως στις μειώσεις στις συντάξεις και το αφορολόγητο.

Εσείς κατορθώσατε το απίστευτο. Στο συμπληρωματικό αυτό μνημόνιο ενσωματώθηκαν οι προτάσεις του ΔΝΤ για τις μειώσεις των συντάξεων και το αφορολόγητο, αλλά τίποτα για το κούρεμα του χρέους, το οποίο πάει στις καλένδες. Δηλαδή, αντί να καταφέρουμε να πάρουμε τα καλά του ΔΝΤ και να αποφύγουμε τα κακά, κάναμε ακριβώς το αντίθετο. Συγχαρητήρια!

Το κερασάκι, όμως, στην τούρτα είναι το άρθρο 109 του νομοσχεδίου. Δημόσια περιουσία ύψους 25 δισεκατομμυρίων θα είναι ενέχυρο στα χέρια του υπερταμείου, που μόνον εσείς τολμήσατε να δεχθείτε τη δημιουργία του, και του οποίου η πλειοψηφία της διοίκησης ανήκει στους δανειστές, για τα επόμενα εκατό χρόνια. Είναι το τίμημα της αναξιοπιστίας σας. Είναι η πρώτη φορά αριστερά. Να σας χαιρόμαστε.

Τελειώνοντας, να πω μια κουβέντα μόνο για την υγεία. Κύριοι Υπουργοί της υγείας -δεν βλέπω κανέναν εδώ τώρα- δεν έχει αξία να λέτε μόνοι σας πόσο καλά είναι τα πράγματα στην υγεία, πόσο καλά πάνε τα πράματα στα νοσοκομεία. Αξία έχει να το πει κάποιος άλλος για εσάς, αλλιώς απλά ευλογάτε τα γένια σας.

Εγώ για την κατάσταση της υγείας θέλω πραγματικά πολύ να μιλήσω και προσπαθώ να μιλήσω με τη διαδικασία του κοινοβουλευτικού ελέγχου. Εδώ και τέσσερις μήνες καταθέτω επίκαιρες ερωτήσεις, αλλά δεν έχει αξιωθεί να με τιμήσει κάποιος Υπουργός με την παρουσία του.

Θα πω μόνο για την τροπολογία με γενικό αριθμό 1619 και ειδικό 249, που είναι πραγματικά ντροπή σας. Αναφέρεται στο πρόγραμμα «PHILOS» μέσω του οποίου και με ευρωπαϊκά κονδύλια το ΚΕΕΛΠΝΟ και η Κυβέρνησή σας έχετε στήσει έναν μηχανισμό εκατοντάδων προσλήψεων για υμετέρους. Η δε εποπτεία του ΑΣΕΠ, που λέτε, είναι κυριολεκτικά, για τα μάτια του κόσμου, καθώς γνωρίζουμε πώς επανεκδόθηκαν οι σχετικοί πίνακες, δηλαδή κατά τέτοιον τρόπο, ώστε να προσληφθούν οι δικοί σας άνθρωποι και όχι οι άλλοι, χρησιμοποιώντας στημένο μηχανισμό, με πρόσχημα το προσφυγικό.

Όμως, ό,τι και να σκαρφιστείτε, ο χρόνος στην κλεψύδρα τελειώνει και πλέον όλοι οι Έλληνες έχουν καταλάβει και θα σας δώσουν την απάντηση που σας αξίζει, πολύ σύντομα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και πέντε εκπαιδευτικοί συνοδοί τους από το 1ο Δημοτικό Σχολείο Αμπελώνα Λάρισα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Λαγός από τη Χρυσή Αυγή.

**ΙΩΑΝΝΗΣ ΛΑΓΟΣ:** Είναι τόσο το θράσος της Ελληνικής Βουλής, της παρέας αυτής εδώ, που κάνει ό,τι θέλει, που σήμερα που έρχονται νέα μέτρα, επαχθέστατα για τον ελληνικό λαό, νέες ληστρικές επιδρομές εις βάρος του απλού Έλληνα πολίτη -σήμερα ή εχθές, αν θυμάμαι καλά- βγάλατε εδώ τη συμφωνία σας, κάνατε τη μοιρασιά στην πίτα που έχετε: άλλα 12,5 εκατομμύρια ευρώ από το υστέρημα του ελληνικού λαού θα τα μοιραστείτε πάλι μεταξύ σας τα κόμματα της απατεωνιάς. Καλοφάγωτα να είναι.

Είναι, λοιπόν, τα λεφτά που παίρνετε και που μοιράζεστε μεταξύ σας για να κάνετε το χρέος σας. Το χρέος, όμως, όχι απέναντι στον Έλληνα πολίτη, αλλά στους διεθνείς τοκογλύφους, οι οποίοι σας έχουν εγκαθιδρύσει και σας δίνουν τις εντολές για το πώς πρέπει να φέρεστε.

Εσείς όλοι του ΣΥΡΙΖΑ, οι αριστεροί επαναστάτες, δεν ντρέπεστε, όταν βλέπετε ότι σας δίνουν συγχαρητήρια από την Αμερική, από την Ευρώπη, όλοι αυτοί οι διεθνείς τοκογλύφοι, που εσείς μαχόσασταν τόσα χρόνια, που κάνατε πορείες εις βάρος τους, που καίγατε σημαίες; Δεν ντρέπεστε που διαβάζετε σήμερα ότι σας λένε μπράβο, γιατί παραχωρείτε το όνομα της Μακεδονίας μας; Δεν αισθάνεστε άσχημα;

Εγώ, ο αρχηγός μου ο Νίκος Μιχαλολιάκος και όλοι οι υπόλοιποι Βουλευτές αισθανόμαστε άσχημα και αισθανόμαστε συνένοχοι, σε όσο μικρό βαθμό μας αναλογεί, μόνο και μόνο που βρισκόμαστε αυτήν τη στιγμή ανάμεσά σας. Αισθανόμαστε ενοχή, μόνο και μόνο γι’ αυτό.

Εσείς δεν ντρέπεστε λίγο; Εσείς τι θα πείτε στους δικούς σας ανθρώπους; Εδώ δεν έχουμε να κάνουμε με οικονομικά μέτρα, στα οποία κάνατε λάθος, εντάξει, άντε και θα το παλέψουμε και θα το γυρίσουμε μετά από λίγα χρόνια. Πώς αισθάνεστε; Τι θα πείτε στους γονείς σας, στους φίλους σας, στα παιδιά σας;

 Ότι ήσασταν εσείς, που βάλατε τις υπογραφές και βαράγατε παλαμάκια ,για να δοθεί το όνομα της Μακεδονίας μας; Και όχι μόνο το όνομα, γιατί σε λίγα χρόνια -σε πέντε, σε έξι, σε δέκα χρόνια- από σήμερα φυσικά, οι Σκοπιανοί θα διεκδικήσουν και θα κερδίσουν και άλλα πράγματα. Δεν θα είναι μόνο το όνομα.

Πώς αισθάνεστε; Πώς μπορείτε και κοιτάζεστε μεταξύ σας και να μην ντρέπεστε γι’ αυτά που κάνετε στα ελληνικά απολιθώματα; Έχετε το θράσος και μιλάτε και μιλάτε και λέτε ότι νομοθετείτε και είστε εδώ, για να υπερασπίζεστε τον ελληνικό λαό. Πού είναι η ευαισθησία σας; Έγιναν την περασμένη εβδομάδα είκοσι τέσσερα συλλαλητήρια σε είκοσι τέσσερις πόλεις της Ελλάδος. Παντού υπήρχε κόσμος. Παντού βγήκαν οι Έλληνες έξω με τη γαλανόλευκη και διατράνωναν ότι το όνομα της Μακεδονίας μας είναι ιερό και εσείς είστε πολύ μικροί για να το διαπραγματευτείτε και είστε ακόμα μικρότεροι και τιποτένιοι για να το πουλήσετε. Ο ελληνικός λαός δεν σας το επιτρέψει.

**ΠΡΟΕΔΡΕΥΩΝ (Γεώργιος Βαρεμένος):** Ακούστε, σας παρακαλώ. Αν θέλετε να συνεχίσετε, αλλάξτε το ύφος σας.

**ΙΩΑΝΝΗΣ ΛΑΓΟΣ:** Εσείς να με ακούσετε.Να αλλάξω το ύφος μου;

**ΠΡΟΕΔΡΕΥΩΝ (Γεώργιος Βαρεμένος):** Ναι, βεβαίως.

**ΙΩΑΝΝΗΣ ΛΑΓΟΣ:** Τώρα σας πειράζει και το ύφος, εκτός από τα λόγια μου;

**ΠΡΟΕΔΡΕΥΩΝ (Γεώργιος Βαρεμένος):** Αφήστε τους χαρακτηρισμούς σας. Αυτό σας λέω. Εντάξει;

**ΙΩΑΝΝΗΣ ΛΑΓΟΣ:** Κανονικά, θα έπρεπε να συμπεριφερθούμε και αλλιώς. Είστε τυχεροί που φερόμαστε έτσι.

**ΠΡΟΕΔΡΕΥΩΝ (Γεώργιος Βαρεμένος):** Να σέβεστε στο χώρο, στον οποίο μιλάτε. Αν δεν τον σέβεστε, μπορείτε να βγείτε έξω.

(Θόρυβος στην Αίθουσα)

**ΙΩΑΝΝΗΣ ΛΑΓΟΣ:** Μπολσεβίκε, ο χώρος που μιλάω, θα πρέπει να σέβεται τη θέληση του ελληνικού λαού και να μη γράφει στα παλιά του παπούτσια το 75% των Ελλήνων πολιτών, οι οποίοι δεν θέλουν να ξεπουλήσετε το όνομα. Θα σέβεστε πρώτα τους Έλληνες πολίτες, θα λειτουργείτε στη Βουλή των Ελλήνων με σεβασμό και όχι σαν να είναι το σπίτι σας, γιατί είστε διαχειριστές και πρέπει να διαχειρίζεστε τα γεγονότα, που συμβαίνουν, γιατί εσείς αύριο-μεθαύριο θα πάτε πάλι σπίτια σας και δεν θα σας θυμάται κανείς. Το όνομα της πατρίδας μας…

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώσατε;

**ΙΩΑΝΝΗΣ ΛΑΓΟΣ:** Όχι, δεν τελείωσα. Έχω ακόμα πολύ χρόνο.

**ΠΡΟΕΔΡΕΥΩΝ (Γεώργιος Βαρεμένος):** Αν θέλετε να τελειώσετε, σας είπα τον τρόπο.

**ΙΩΑΝΝΗΣ ΛΑΓΟΣ:** Θα ακούσετε και άλλα. Θα συνεχίσουμε να λέμε αυτά, που θέλουμε να λέμε.

Το όνομα της Μακεδονίας, δεν σας έχει δώσει κανείς το δικαίωμα να το ξεπουλήσετε. Αν τολμάτε, κάντε ένα δημοψήφισμα να δείτε τι λέει ο ελληνικός λαός και αναλόγως να πράξετε. Αυτή είναι μια διαδικασία. Δεν μπορεί, εσείς, που το παίζετε υπερασπιστές του 0,0%, των κίναιδων, που κάνουν παρελάσεις έξω, ή κάτι μαστούρηδων που λένε «ζήτω το χασίσι» και πηγαίνουν και μαστουρώνουν, να είστε εσείς που θα ψηφίζετε υπέρ των δικαιωμάτων αυτών, αλλά με τους Έλληνες πολίτες, που μάχονται για τη Μακεδονία, να είστε εναντίον. Τι είστε τελικά; Δημοκράτες; Φασίστες; Εγώ λέω ότι είστε ο ορισμός της τυραννίας. Για σας είναι δημοκρατικό ό,τι σας συμφέρει. Ό,τι δεν σας συμφέρει είναι αντιδημοκρατικό.

Φτάνουμε, λοιπόν, με τόσες παρεμβάσεις, που κάνατε, κύριε Πρόεδρε, και με σταματήσατε, γιατί θα χρειαστώ άλλο ένα λεπτό, στο ότι οι εποχές που ζούμε είναι πάρα πολύ κρίσιμες και άσχημες. Οι εποχές που ζούμε, είναι ευχή και κατάρα. Είναι ευχή γι’ αυτούς που έχουν το σθένος να αντισταθούν στη λαίλαπα, που υπάρχει και είναι κατάρα για όλους τους υπόλοιπους, οι οποίοι μπαίνουν μέσα και διαλέγουν αυτό το στρατόπεδο. Ο καθένας είναι ελεύθερος να ακολουθήσει το πού θα είναι.

Έλεγα προηγουμένως -και διακόψατε- ότι εσείς μετά από λίγο χρονικό διάστημα δεν θα είσαστε εδώ. Ούτε εμείς ξέρουμε πού θα είμαστε. Όμως το όνομα της Μακεδονίας θα το έχετε δώσει. Δεν θα είστε εδώ, για να λέτε αυτά που λέτε σήμερα, ότι δεν τρέχει τίποτα, αλλά εδώ δεν θα είναι και κάποιοι άλλοι τότε για να μάχονται για αυτά, τα οποία εσείς έχετε κάνει. Έτσι έκανε και η Νέα Δημοκρατία το 1993, είχε ανοίξει την κερκόπορτα για το μακεδονικό-σκοπιανό ζήτημα και έρχεται σήμερα να μας το παίξει υπερασπίστρια του μακεδονικού αγώνα, τον οποίο έχει ξεπουλήσει η ίδια.

Καλούμε, λοιπόν, τους Έλληνες πολίτες να πάρουν την κατάσταση στα χέρια τους. Η ελληνική Βουλή είναι ανακόλουθη με τη θέληση του ελληνικού λαού. Η ελληνική Βουλή κάνει άλλα πράγματα. Ο πατριωτισμός των Ελλήνων και το συναίσθημα επαγρύπνησης, που έχουν, οφείλει να τους κάνει να σηκωθούν από τους καναπέδες, όπως έχουν κάνει και να βγουν στις πλατείες την Παρασκευή στις 10.00’, την ώρα που η προδοτική Κυβέρνηση θα μας λέει ότι έδωσε το όνομα της Μακεδονίας και θα χαίρεται. Εκείνη την ημέρα οι Έλληνες πολίτες θα είναι με γαλανόλευκες έξω από αυτό εδώ το κτήριο. Οι Έλληνες πολίτες θα είναι αυτοί που θα σας δείξουν ότι είστε σε τέλεια αντίθεση με τον ελληνικό λαό.

Δεν σας αρμόζει τίποτα άλλο. Πρέπει να φύγετε μια ώρα αρχίτερα. Είστε άκρως επικίνδυνοι για τον τόπο.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γκιουλέκας από τη Νέα Δημοκρατία έχει τον λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κυρίες και κύριοι συνάδελφοι, συζητάμε σήμερα το τέταρτο μνημόνιο, το οποίο υφίσταται ο ελληνικός λαός και το οποίο φέρνετε από την πίσω πόρτα. Όπως και να το ονομάσετε, συμπληρωματικό, επικαιροποιημένο, είναι το τέταρτο μνημόνιο και είναι το δικό σας δεύτερο μνημόνιο που, ως Κυβέρνηση φέρνετε σε τούτο τον τόπο.

Είναι πολλά αυτά που θα μπορούσε να πει κανείς. Μαζί με όλα, αρκεί μόνο να επισημάνει κανείς ότι εσείς, η Κυβέρνηση των ΣΥΡΙΖΑ-ΑΝΕΛ, ο Αλέξης Τσίπρας, ο «προασπιστής των φτωχών και των ασθενεστέρων», για άλλη μια φορά, με τα μέτρα που θα ψηφίσετε αύριο εδώ στη Βουλή, θα περικόψετε τις συντάξεις, για άλλη μια φορά θα φέρετε νέα βάρη στους χαμηλόμισθους και στους χαμηλοσυνταξιούχους, αυτούς που δήθεν υπερασπίζεστε, για άλλη μια φορά θα τους χρεώσετε με περισσότερα βάρη και για τον φόρο ακίνητης περιουσίας. Για άλλη μια φορά, λοιπόν, ο ελληνικός λαός θα σας πληρώσει και θα σας πληρώσει πολύ ακριβά.

Δεν θα μιλήσω, όμως, κυρίες και κύριοι συνάδελφοι, περισσότερο για αυτό το τέταρτο μνημόνιο. Τα έχει πει εξάλλου και ο εισηγητής μας και πάρα πολλοί ομιλητές σε αυτή την Αίθουσα.

Θα μιλήσω για αυτή την ιστορική ημέρα, που ζήσαμε χθες το βράδυ, όταν ακούσαμε τον Έλληνα Πρωθυπουργό να αισθάνεται εθνικά υπερήφανος στο διάγγελμα, το οποίο έβγαλε προς τον ελληνικό λαό, λέγοντας ότι καταφέραμε μια νίκη περιφανή στη διαπραγμάτευση με τα Σκόπια.

Τι κάνατε, κυρίες και κύριοι συνάδελφοι; Είστε εθνικά υπερήφανοι, γιατί καταφέρατε να αναγνωρίσετε ότι πάνω από τα βόρεια σύνορά μας κατοικούν οι Μακεδόνες; Διότι τους αναγνωρίσατε ως Μακεδόνες. Είστε εθνικά υπερήφανοι, που αναγνωρίσατε τη μακεδονική ταυτότητα των Σκοπιανών; Μα, γλώσσα και ταυτότητα συνιστούν το έθνος, το έθνος των Μακεδόνων. Και αυτά μαζί με το όνομα, είναι το όχημα του αλυτρωτισμού. Και ποιο όνομα; Αυτό που θα ισχύει μεταξύ μας, αυτό το «Severna Makedonija» ή αυτό το οποίο θα ισχύει έναντι όλων των άλλων, το «Republic of Northern Macedonia»; Περιμένουμε να δούμε τη συμφωνία, για να μάθουμε ακριβώς τα κατορθώματά σας.

Πάει και το «erga omnes». Και γι’ αυτό είστε περήφανοι; Αδιαφορούσατε και κωφεύατε, όταν εκατοντάδες χιλιάδες Έλληνες πολίτες διαμαρτύρονταν στα συλλαλητήρια για τα καμώματά σας, γι’ αυτά τα οποία επιχειρούσατε. Κωφεύατε.

Και χθες σας είπα, την ώρα που ο Αλέξης Τσίπρας ήταν στον Πρόεδρο της Δημοκρατίας, τον κ. Παυλόπουλο –ήμουν στο Βήμα εκείνη την ώρα- ότι αν ξεπεράσετε τις κόκκινες γραμμές, θα υποθηκεύσετε το μέλλον το δικό μας, αλλά και το μέλλον των ερχόμενων γενεών. Και αυτό δεν έχετε το δικαίωμα να το κάνετε, πολύ περισσότερο, όταν ο Αλέξης Τσίπρας δεν διαπραγματεύεται ως Πρωθυπουργός της χώρας, αφού η Κυβέρνηση, η οποία ουσιαστικά είναι αυτή που τον στηρίζει, έχει διαφορετικές απόψεις μέσα στους κόλπους της. Ο βασικός σας εταίρος, ο κ. Καμμένος και οι Ανεξάρτητοι Έλληνες, έχουν δηλώσει ότι θα καταψηφίσουν την όποια συμφωνία φέρετε και ότι θα κάνουν και το παν για να μην ισχύσει αυτή η συμφωνία. Πώς διαπραγματεύεται, λοιπόν, ο Αλέξης Τσίπρας; Ως Πρωθυπουργός ή ως Αρχηγός του ΣΥΡΙΖΑ;

Και εσείς τι κάνετε, κυρίες και κύριοι συνάδελφοι; Είστε, δυστυχώς, οι μοιραίοι άνθρωποι, που αυτό το οποίο σεβάστηκαν οι αιώνες και η ιστορία, αυτό το οποίο διατηρήσαμε με πολλούς αγώνες, με πολλές θυσίες, με πολύ αίμα, το παραδώσατε εν μια νυχτί. Ξεπουλήσατε τη Μακεδονία, κυρίες και κύριοι συνάδελφοι!

Δυστυχώς, αυτός ο τόπος πάντα πλήρωνε τα μοιραία λάθη και πάντα πλήρωνε τους μοιραίους ανθρώπους. Θα σας πληρώσει, λοιπόν και εσάς πολύ ακριβά, αλλά να είστε βέβαιοι ότι θα σας επιστρέψει το τίμημα στις εκλογές. Και αυτό το τίμημα, με το οποίο θα σας πληρώσει, θα είναι πολύ σκληρό για εσάς!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παρασκευόπουλος από τον ΣΥΡΙΖΑ έχει τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Αγαπητές συναδέλφισσες και αγαπητοί συνάδελφοι, είμαστε ενώπιον μιας συμφωνίας, η οποία θα μας κάνει ισχυρότερους στα Βαλκάνια. Νομίζω ότι αυτή τη στιγμή πρέπει να τη βλέπουμε με έναν πολύ διαφορετικό τρόπο. Όμως, δεν θέλω να ξεφύγω από το κύριο θέμα του νομοθετήματος και της δικής μου συμβολής. Έχει μία διαφορά το νομοθέτημα αυτό από τα μνημόνια, τα οποία γνωρίσαμε στο παρελθόν. Τα μνημόνια ήταν λεόντειες συμφωνίες. Από τη μια μεριά, μας πρόσφεραν δάνεια, χρήματα, τα οποία χρειαζόμασταν και την παραμονή της χώρας στη Νομισματική Ένωση. Και από την άλλη, εμείς τι προσφέραμε με τα νομοθετήματα; Προσφέραμε μέτρα λιτότητας υπαγορευμένα και πιεσμένα, αλλά ως όρους και προσφέραμε επίσης και οργανωτικά μέτρα προς εξασφάλιση της αποπληρωμής του χρέους.

Αυτή τη στιγμή, τι διαφορετικό έχουμε ενώπιόν μας; Πρώτα απ’ όλα, έχουμε ένα νομοθέτημα, το οποίο έρχεται εν μέσω μιας αξιολόγησης και είναι εφαρμοστικό, δηλαδή δεν περιλαμβάνει νέα μέτρα, αλλά διασφαλίζει την εφαρμογή ρυθμίσεων, οι οποίες προϋπήρξαν και το 2015 και στη συνέχεια. Την ίδια στιγμή, όμως, το νομοθέτημα αυτό έρχεται για πρώτη φορά ως προάγγελος όχι μιας δόσης, αλλά μιας ρύθμισης του χρέους, μιας ρύθμισης που μπορεί πια, σε βάθος χρόνου να βοηθήσει τη χώρα μας να σταθεί στα πόδια της, χωρίς τον βραχνά του χρέους και βεβαίως, έτσι να παραμείνει ενταγμένη στη διεθνή οικονομική κοινότητα. Παρά το γεγονός ότι αυτό το νομοθέτημα έχει από την άλλη πλευρά κάτι το οποίο είναι πιο προχωρημένο, δηλαδή τη ρύθμιση του χρέους, είναι ήπιο. Είναι το ηπιότερο από όλα τα προηγούμενα.

Φυσικά, είναι ήπιο, διότι στη διαμόρφωσή του επέδρασε η μέχρι σήμερα θετική πορεία οικονομικών δεικτών της χώρας, τους οποίους οι ομιλητές από την πλευρά της Αντιπολίτευσης συνηθίζουν να παρασιωπούν, όπως είναι η αύξηση των θέσεων απασχόλησης, η βελτίωση των δεικτών των εξαγωγών και η υπέρβαση των προκαθορισμένων πρωτογενών ορίων για τα πρωτογενή πλεονάσματα. Το θέμα, όμως, δεν είναι μόνο αυτό. Δεν είναι, δηλαδή, μόνο το ότι είναι ήπιο το νομοθέτημα. Από μία άποψη είναι ένα νομοθέτημα, το οποίο έχει εγχώρια και αριστερά χαρακτηριστικά, τα οποία είναι αντίθετα στο διεθνές ρεύμα της αγοράς. Ποια είναι αυτά; Αυτό ίσως σας ακούγεται κάπως βαρύγδουπο, αλλά θα το εξηγήσω.

Ποιο είναι το χαρακτηριστικό του σύγχρονου καπιταλισμού; Το έχω πει κι άλλη φορά, ως προσωπική μου άποψη, ότι πλέον, δεν ενδιαφέρεται τόσο πολύ να εντάσσει τους καταναλωτές στον κύκλο των πελατών, αλλά όσους θεωρεί μη εντάξιμους, προτιμά να τους αφήνει να πελαγοδρομούν –και το λέω κυριολεκτικά- ή να κλείνονται σε διάφορες αποθήκες, οι οποίες μπορεί να έχουν τη μορφή φυλακής, από την οποία δεν βγαίνει κανείς ποτέ ή τη μορφή του γκέτο.

Το κύριο χαρακτηριστικό του ύστατου καπιταλισμού είναι αυτή η τάση για κοινωνικό αποκλεισμό, και θα έλεγα και αιώνιο, ισόβιο, των αδυνάτων. Αυτό, όμως, το νομοθέτημα έχει ρυθμίσεις, οι οποίες βοηθούν ακριβώς την κατώτερη τάξη, ακριβώς τους πολύ αδύναμους.

Τις θυμίζω: Αύξηση των δικαιούχων του κοινωνικού εισοδήματος αλληλεγγύης. Επέκταση των προνοιακών επιδομάτων, που προβλέπονται για άτομα με αναπηρίες και σε πρόσθετες κατηγορίες. Προσοχή ακόμη και στον άστεγο. Εισάγεται ακόμη και ορισμός για τον άστεγο. Εξασφάλιση γενοσήμων, με μηδενική συμμετοχή για τους χρονίως πάσχοντες. Διευκόλυνση παροχής γυαλιών οράσεως. Αύξηση των ειδικοτήτων στις μονάδες ημερήσιας νοσηλείας. Πρόσθετες διευκολύνσεις των αδύνατων και των ανυπαίτιων οφειλετών, με αναβίωση δυνατοτήτων υπαγωγής σε εξωδικαστικό συμβιβασμό και με αποδέσμευση καταθέσεων, καθώς προβλέπονται και κάποια πρόσθετα ευνοϊκά μέτρα για οφειλέτες δανείου πρώτης κατοικίας.

Καθώς όλα αυτά είναι υπέρ της κατώτερης τάξης, τι λένε οι αντιπολιτευόμενοι; Η Δεξιά τι λέει; Λέει: όλα καλά, γιατί δεν μπορεί να παραγνωρίσει το γεγονός ότι βοηθιέται η κατώτερη τάξη, αλλά αυτή η οποία συμπιέζεται είναι η μεσαία τάξη. Ναι, αλλά η μεσαία τάξη είναι αυτή, που αυτή τη στιγμή βιώνει τις συνέπειες της βελτίωσης των εξαγωγών και της μείωσης της ανεργίας. Και όλα αυτά, δεν φέρνουν τίποτα άλλο, παρά την ανάπτυξη, την οποία κατ’ εξοχήν βεβαίως χρειάζεται η μεσαία τάξη.

Λέγεται, βεβαίως, και ότι δεν έχει ληφθεί κανένα μέτρο περιορισμού των οικονομικά ισχυρών και της ελίτ. Αυτή η Κυβέρνηση, όμως, είναι που έχει θεσπίσει μέτρα και για τις offshore και προσπαθεί βεβαίως, να περιορίσει το φαινόμενο της παντοδυναμίας των κυρίαρχων οικονομικά τάξεων, που θέλουν να είναι υπεράνω του νόμου, με πολλά μέτρα περιορισμού της διαφθοράς, τα οποία γνωρίζουμε και εδώ στη Βουλή, χάρη στις επιτροπές, που λειτούργησαν και λειτουργούν. Αναφέρομαι στα θαλασσοδάνεια και στον περιορισμό των υπερκερδών του φαρμακεμπορίου, σε βάρος των δημόσιων οικονομικών και σε άλλα μέτρα, που έδειξαν αυτόν τον περιορισμό.

**ΕΜΜΑΝΟΥΗΛ ΣΥΝΤΥΧΑΚΗΣ:** Και στους καναλάρχες!

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Γιατί μπορεί αυτή η Κυβέρνηση και το κάνει; Διότι έχει στο Βήμα αυτό ομιλητές, οι οποίοι δεν κάνουν τον θαρραλέο, μόνον επειδή δεν έχουν κίνδυνο να εκτεθούν, λόγω καλής τακτοποίησης των υπερκερδών τους με offshore κ.λπ..

Συνθετικά και με δυο λόγια, για να τελειώνω. Βεβαίως, δεν γίνονται ρόδινα τα πράγματα, ξαφνικά. Το είπαν αυτό και άλλοι ομιλητές. Ωστόσο, αλλάζουμε όντως σελίδα και τα οφέλη είναι σημαντικά. Εμπεδώνουμε την διεθνή μας αξιοπιστία, πατούμε σε στέρεο έδαφος και μπορούμε να ελπίζουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Ουρσουζίδης Γεώργιος.

**ΓΕΩΡΓΙΟΣ ΟΥΡΣΟΥΖΙΔΗΣ:** Αγαπητοί συνάδελφοι, αύριο ψηφίζουμε την ολοκλήρωση μιας δύσκολης προσπάθειας, που διήρκησε οκτώ πραγματικά δύσκολα χρόνια.

Δεν ήρθε, όμως, τυχαία. Προφανώς, δεν φταίει το κακό μας το ριζικό ούτε ο Θεός μάς μισεί. Αυτή η δύσκολη περίοδος στην πατρίδα μας ήρθε ως πρακτική των προηγούμενων δεκαετιών, που τα πράγματα δεν λειτουργούσαν, όπως θα επιθυμούσε η συντριπτική πλειοψηφία του ελληνικού λαού, αλλά δυστυχώς, κυριαρχούσαν συμφέροντα, τα οποία διαπλέκονταν με την πολιτική. Οι γνωστοί κρατικοδίαιτοι επιχειρηματίες, το τραπεζικό σύστημα, που αν μη τι άλλο, έδειξε υπερβολική ανοχή, θα έλεγα, δημιούργησαν μια κατάσταση που, όταν αναλάβαμε το 2015, είχαμε την αίσθηση ότι θα μπορούσε να τη χαρακτηριστεί κανείς ως την πλήρη καταστροφή. Οι πολίτες σε απόγνωση, η εξαθλίωση διάχυτη, ένα περιβάλλον, το οποίο νομίζω ότι περνάει στο παρελθόν και αυτό δεν μπορεί παρά να ικανοποιεί και τους καλούς συναδέλφους της Αντιπολίτευσης. Όσο κι αν θέλουν να κρυφτούν, αυτό είναι μια πραγματικότητα.

Η Κυβέρνηση, ο Πρωθυπουργός παρέλαβε, λοιπόν, μια χώρα κατεστραμμένη, τόσο οικονομικά, όσο και ηθικά. Μετά όμως από τριάμισι χρόνια κατάφερε να ολοκληρώσει μια δύσκολη προσπάθεια. Η χώρα περνάει σε μια άλλη εποχή. Κυβέρνησε τριάμισι χρόνια, χωρίς κανένα οικονομικό σκάνδαλο. Αυτό συμβαίνει για πρώτη φορά στην πατρίδα μας. Πέτυχε την άρση χρόνιων αδικιών, σε βάρος της χώρας μας στον τομέα της εξωτερικής πολιτικής. Στις 21 Ιουνίου του 2018, λοιπόν, στη συνεδρίαση του Eurogroup, αναμένεται η ρύθμιση του χρέους, ώστε να γίνει βιώσιμο. Αυτό σημαίνει ταυτόχρονα τη μεγάλη αλλαγή, ώστε η χώρα να περάσει σε μια κανονικότητα.

Θα ήθελα να θυμίσω μερικά από τα θέματα που μας απασχόλησαν και στα οποία νομίζω ότι ανταποκριθήκαμε με επιτυχία.

Στον τομέα της υγείας, λοιπόν, όλοι θυμούνται την κατάσταση που έφεραν οι προηγούμενες διοικήσεις. Όποιος είχε χρήματα ή «μπάρμπα στην Κορώνη» είχε πρόσβαση στην υγεία. Όλα περνούσαν, με τον έναν ή τον άλλο τρόπο, στον κρατικοδίαιτο ιδιωτικό τομέα. Θλίψη και απελπισία στους πολίτες. Θλίψη, γιατί το οικοδόμημα, που είχε δημιουργήσει και το είχε πληρώσει με αίμα, έβλεπε να ξεπουλιέται, να περνά στα χέρια των επιτήδειων στον χώρο της υγείας. Απελπισία γιατί η πρόσβαση γινόταν ολοένα και πιο δύσκολη, έως και αδύνατη, για κάποιους.

Σήμερα όλοι οι Έλληνες πολίτες έχουν πρόσβαση στον τομέα της υγείας, σ’ ένα εθνικό σύστημα, το οποίο λειτουργεί, βεβαίως με προβλήματα. Όμως, λειτουργεί και όλοι έχουν πρόσβαση στο να αποκτήσουν ένα κομμάτι από αυτό που δικαιούνται, παρ’ότι περιορισμένο. Όμως, είναι προσβάσιμο και αυτό συνέβη, όχι για κανέναν άλλο λόγο, αλλά γιατί περιορίστηκαν οι μίζες, που επί σειρά ετών λεηλάτησαν τον χώρο της υγείας.

Το άλλο θέμα που απασχόλησε τη συζήτηση, αφορά στις συντάξεις. Το ζητούμενο, για πάρα πολλές δεκαετίες -και παραμένει ζητούμενο- είναι η ισορροπία του συστήματος, ώστε να επιβιώσει και μαζί με αυτό οι πολίτες, οι συνταξιούχοι.

Υπολογίζονται, λοιπόν, οι συντάξεις με τον νέο νόμο που ψηφίσαμε τον Μάιο του 2016 και προκύπτουν οι προσωπικές διαφορές. Ναι, θα υπάρξουν διαφορές, βεβαίως, και θα μειωθούν οι συντάξεις σε ποσοστό από 2% έως 18%. Εξαιρούνται όλοι οι χαμηλοσυνταξιούχοι και ειδικά, οι αγρότες συνταξιούχοι. Εξακόσιες χιλιάδες συνταξιούχοι δεν πρόκειται να επηρεαστούν. Ωστόσο, όλα αυτά παραμένουν υπό τη δυνατότητα που έχει η Κυβέρνηση από τα πλεονάσματα του 1 δισεκατομμυρίου, που προκύπτει στον ΕΦΚΑ, ώστε να περιοριστούν στο ελάχιστο οι όποιες μειώσεις.

Ένα άλλο ζήτημα αφορά στο υπερταμείο. Έγινε πολλή συζήτηση. Το 2010 ιδρύθηκε το υπερταμείο, που έχει διάρκεια ζωής ενενήντα εννέα χρόνια και όχι όπως ισχυρίζεστε, ότι δεσμεύθηκε για ενενήντα εννιά χρόνια η περιουσία των Ελλήνων πολιτών. Άλλωστε, πάρα πολλές εταιρείες του ελληνικού δημοσίου, όπως η «ΑΤΤΙΚΟ ΜΕΤΡΟ», έχει και αυτή διάρκεια ενενήντα εννιά χρόνια. Είναι μια εταιρεία, όμως, που ανήκει 100% στο ελληνικό δημόσιο, αφού οι σαράντα χιλιάδες μετοχές, προς 1.000 ευρώ η μία, ανήκουν στο ελληνικό δημόσιο και έτσι θα παραμείνουν. Δηλαδή, δεν υπάρχει δυνατότητα μεταβίβασης αυτών των μετοχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό ολοκληρώνω, κύριε Πρόεδρε.

Προκύπτει το ερώτημα: Αλήθεια, μετά από τρία χρόνια λειτουργίας του υπερταμείου, πόσα πράγματα έχουν ξεπουληθεί, όπως ισχυρίζεστε; Απολύτως τίποτα. Υλοποιούμε δικές σας δεσμεύσεις και μία από αυτές είναι το Ελληνικό, που ενώ από τον Φλεβάρη του 2014 είχατε ωριμάσει τη σύμβαση, την υπογράψατε δύο μήνες πριν χάσετε τις εκλογές. Αλήθεια, εσείς που πιστεύατε ότι αυτό το έργο θα έφερνε την οικονομική ανάκαμψη του τόπου, γιατί καθυστερούσατε; Ποιος ήταν ο λόγος; Ή μήπως ήταν ανταλλάγματα;

Τέλος, θα κλείσω την παρέμβασή μου με τις φοροελαφρύνσεις που δημιουργούνται από τον δημοσιονομικό χώρο, που έχουμε καταφέρει να φτιάξουμε με κόπο. Το 2019 θα πάνε 700 εκατομμύρια σε φοροελαφρύνσεις, το 2020 συνολικά 579 εκατομμύρια, το 2021 θα πάνε 825 εκατομμύρια και το 2022 θα πάνε 1.460. Αυτά δεν είναι λόγια. Είναι δεσμεύσεις, οι οποίες κατοχυρώνονται και με την ψήφιση αυτού του νομοσχεδίου.

Όσο και να προσπαθείτε λοιπόν, πιστεύω ότι δεν μπορείτε να κρυφτείτε. Δεν μπορεί, παρά να σας ικανοποιεί αυτή η διέξοδος από τα μνημόνια και η εφαρμογή ενός λογικού, θα έλεγα, φορολογικού συστήματος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο Υπουργός κ. Πάνος Σκουρλέτης, έχει τον λόγο για μια νομοτεχνική βελτίωση και μετά η Υφυπουργός Οικονομικών κ. Παπανάτσιου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Πρόκειται για δύο νομοτεχνικές βελτιώσεις.

Η πρώτη αφορά το δεύτερο εδάφιο της παραγράφου 4 στο άρθρο 2, το οποίο αντικαθίσταται ως εξής: «Στις περιπτώσεις που απαιτείται η έκδοση κανονιστικών πράξεων, εκδίδονται αποφάσεις των αρμοδίων Υπουργών, κατόπιν σχετικής εισήγησης του φορέα».

Η δεύτερη κινείται στο ίδιο πνεύμα. Αφορά το τέλος της παραγράφου ε΄ του άρθρου 11. Μετά τη φράση: «των Υπουργών Εσωτερικών και Οικονομικών» προστίθεται η φράση ως εξής: «Έπειτα από τη σχετική εισήγηση και τη σύμφωνη γνώμη του φορέα».

Σας ευχαριστώ.

(Στο σημείο αυτό ο Υπουργός κ. Παναγιώτης Σκουρλέτης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛ)

(ΝΑ ΜΠΕΙ Η ΣΕΛ. 281)

(ΑΛΛΑΓΗ ΣΕΛ.)

**ΠΡΟΕΔΡΕΥΩΝ (Γεώργιος Βαρεμένος):** Η κ. Παπανάτσιου έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κυρία και κύριοι συνάδελφοι, πριν μιλήσουμε για το νομοσχέδιο, θα πρέπει να αναφερθώ στο πολυσυζητημένο θέμα των αντικειμενικών αξιών και του ΕΝΦΙΑ. Η αλήθεια είναι πως πρόκειται για δύσκολη εξίσωση, αλλά ο καθένας καταλαβαίνει πως οι αντικειμενικές αξίες δεν ταυτίζονται απόλυτα με τον φόρο. Επί της ουσίας, αύξηση των αντικειμενικών δεν σημαίνει απαραίτητα αύξηση του φόρου.

Δεύτερον, για την αναθεώρηση των αντικειμενικών έχει δεσμευτεί η χώρα ήδη από το 2012 και είχε ενσωματωθεί στη συμφωνία με τους δανειστές -ν.4046/2012- με τη δέσμευση της τότε κυβέρνησης.

Τρίτον, πρέπει να τονιστεί ότι δεν είχε ληφθεί καμμία μέριμνα, όπως νομοθετικά επιβαλλόταν, για την αναθεώρησή τους σε όλο το διάστημα, τόσο πριν δημιουργήσετε, αγαπητοί συνάδελφοι, τον ΕΝΦΙΑ, όσο και μετά μέχρι και σήμερα. Μιλάμε, δηλαδή, για μια δεκαετία τουλάχιστον.

Τέταρτον, όπως καταλαβαίνετε από τα προηγούμενα και στα στενά χρονικά περιθώρια, εξαιρετικά για φέτος προχωρήσαμε στον υπολογισμό των αντικειμενικών τιμών με τη διαφανή διαδικασία μέσω πιστοποιημένων στο Υπουργείο Οικονομικών εκτιμητών οι οποίοι διαθέτουν γνώση, τεχνογνωσία, αλλά και αυξημένα εχέγγυα ανεξαρτησίας.

Πέμπτον, η υπουργική απόφαση που εκδόθηκε χθες αναφέρει ρητά πως οι νέες αντικειμενικές αξίες θα ληφθούν υπ’ όψιν της διοίκησης μόνο για τον υπολογισμό του ΕΝΦΙΑ για το 2018, ενώ για τους υπόλοιπους φόρους θα δοθεί χρονικό περιθώριο μέχρι την 1-1-2019, ώστε να υπολογιστούν σωστά και να δοθεί ο απαραίτητος χρόνος προσαρμογής. Ενώ σε ό,τι αφορά τους δημοτικούς φόρους-τέλη, είναι γνωστό πως είναι στη διακριτική ευχέρεια των δήμων να τα εναρμονίσουν και δεν δεσμεύονται νομοθετικά.

Πάμε τώρα λίγο στα στοιχεία των αντικειμενικών. Από τις δέκα χιλιάδες διακόσιες δεκαέξι ζώνες της ελληνικής επικράτειας μείωση τιμών παρατηρείται σε δύο χιλιάδες εκατόν είκοσι δύο ζώνες, ένα ποσοστό 21%. Οι τιμές παραμένουν σταθερές σε τέσσερις χιλιάδες τριακόσιες δύο ζώνες, ποσοστό 42%, ενώ αύξηση παρατηρείται σε τρεις χιλιάδες επτακόσιες ενενήντα δύο, ποσοστό 37%.

Επόμενο σημείο είναι ο φόρος. Τα τελικά αποτελέσματα μιας από τις δυσκολότερες δράσεις της διαπραγμάτευσης μάς δικαιώνουν σε μεγάλο βαθμό καθώς έχει αδιαμφισβήτητα επιτευχθεί η βέλτιστη δυνατή προσαρμογή, προκειμένου να αποφευχθούν ακραίες επιπτώσεις στον φόρο και να πετύχουμε την ελάχιστη δυνατή επιβάρυνση της κοινωνικής πλειοψηφίας.

Έχουμε, λοιπόν, για ένα εκατομμύριο τετρακόσιες εβδομήντα χιλιάδες εννιακόσια εξήντα δύο φυσικά πρόσωπα, ποσοστό 23%, που θα υπάρξουν μειώσεις. Για τρία εκατομμύρια εννιακόσιες ενενήντα πέντε χιλιάδες εκατόν ογδόντα έναν ο ΕΝΦΙΑ θα παραμείνει αμετάβλητος, ποσοστό 62% και για επτακόσια τριάντα επτά χιλιάδες επτακόσια εννέα φυσικά πρόσωπα, ποσοστό 12%, θα υπάρχει μια μικρή αύξηση από 1 έως 50 ευρώ και κατά μέσο όρο 12 ευρώ. Για εκατόν εξήντα χιλιάδες φυσικά πρόσωπα θα αυξηθεί από 50 έως 200 ευρώ και για σαράντα οκτώ χιλιάδες εννιακόσια εξήντα ένα φυσικά πρόσωπα ο ΕΝΦΙΑ θα αυξηθεί πάνω από 200 ευρώ, δηλαδή 0,7%.

Ας δούμε τι προκύπτει από τα παραπάνω στοιχεία. Προκύπτει ότι για το 97% των φορολογουμένων φυσικών προσώπων το εκκαθαριστικό του ΕΝΦΙΑ θα είναι μειωμένο, αμετάβλητο ή θα παρουσιάσει ελάχιστη αύξηση. Αντίστοιχη είναι η εικόνα και για τα νομικά πρόσωπα όπου για το 91% τα εκκαθαριστικά θα είναι μειωμένα, σταθερά ή αυξημένα έως 50 ευρώ.

Τέλος, όσον αφορά την τροπολογία που καταθέσαμε και σας ενημέρωσε πριν από λίγη ώρα ο Υπουργός Οικονομικών, θέλω να σημειώσω τα εξής: Καθιερώνουμε για πρώτη φορά τα τέλη Ιανουαρίου του επόμενου έτους ως ημερομηνία της τελευταίας δόσης του ΕΝΦΙΑ, αντί του Δεκεμβρίου του έτους εκκαθάρισης που ίσχυε από την έκδοση του νόμου.

Προβλέπουμε ρητώς ότι η πρώτη δόση θα καταβληθεί τον Σεπτέμβριο εξασφαλίζοντας με τον τρόπο αυτό ότι ο αριθμός των δόσεων θα είναι πάντα πέντε. Αυξάνουμε το πλήθος των ζωνών που υπάγονται στον χαμηλότερο συντελεστή, 2 ευρώ ανά τετραγωνικό, αυξάνοντας το εύρος του πρώτου κλιμακίου που ήταν από 0 έως 500 σε 550 ευρώ.

Αντίστοιχα αυξάνουμε το πλήθος των ζωνών που υπόκεινται σε συντελεστή 2,9 αντί 3,7 ευρώ ανά τετραγωνικό, αυξάνοντας το τρίτο κλιμάκιο από 750 έως 1000 σε 750 έως 1.050 ευρώ.

Τέλος, επιτυγχάνοντας μια θεαματική συγκράτηση επίδοσης των νέων αντικειμενικών τιμών στον ΕΝΦΙΑ, αυξάνουμε κατά 50.000 ευρώ το όριο το αφορολόγητου για τον συμπληρωματικό φόρο από τις 200.000 ευρώ που είναι σήμερα, στις 250.000 ευρώ.

Όπως σας είπα και χθες, ήδη επεξεργαζόμαστε αναλυτικότερα στοιχεία για την επίδραση των νέων αντικειμενικών τιμών και του ΕΝΦΙΑ στους φορολογούμενους. Σήμερα, λοιπόν, διαθέτουμε πιο λεπτομερή δεδομένα όχι μόνο για τις μειώσεις που μας ζητήσατε, αλλά και για τις αυξήσεις. Αυτά τα στοιχεία διαψεύδουν όλα αυτά που ακούστηκαν ως τώρα.

Συγκεκριμένα, για οκτακόσιες ενενήντα τρεις χιλιάδες τριάντα δύο φορολογούμενους υπάρχει μείωση ΕΝΦΙΑ έως 50 ευρώ με μέσο όρο μείωσης στα 22 ευρώ. Αντίθετα, αύξηση έως 50 ευρώ, με μέσο όρο 12 ευρώ, επέρχεται για επτακόσιες τριάντα επτά χιλιάδες επτακοσίους εννιά φορολογούμενους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Αντίστοιχα, μειώσεις από 50 έως 100 ευρώ στα εκκαθαριστικά τους θα δουν τριακόσιες πενήντα μία χιλιάδες ενενήντα φορολογούμενοι, ενώ αυξήσεις από 50 έως 100 ευρώ θα δουν εκατόν χιλιάδες εκατόν εξήντα ένα άτομα, δηλαδή πάνω από τρεις φορές λιγότεροι.

Μεγαλύτερες μειώσεις από 100 έως 500 ευρώ θα δουν διακόσιες δεκατρείς χιλιάδες τετρακόσια ογδόντα τρία άτομα, ενώ ισόποσες αυξήσεις θα δουν μόλις ενενήντα μία χιλιάδες τετρακόσια εξήντα έξι φυσικά πρόσωπα, δηλαδή δυόμισι φορές κάτω.

Τέλος, δεκατρείς χιλιάδες τριακόσιοι πενήντα επτά φορολογούμενοι θα δουν μειώσεις πάνω από 500 ευρώ και ο αριθμός αυτών που θα δουν αύξηση είναι δεκαεπτά χιλιάδες τριακόσιες τριάντα πέντε.

Άρα ούτε εδώ υπάρχουν δράκοι, κυρίες και κύριοι συνάδελφοι.

Ας μπούμε τώρα λίγο και στη συζήτηση για το νομοσχέδιο που ολοκληρώνει την τέταρτη αξιολόγηση και παρ’ όλο που η μέρα σήμερα έχει διευρυμένη ατζέντα, καλό θα ήταν να αναφερθούμε και στο σώμα του νομοσχεδίου.

Η χθεσινή εικόνα της κοινοβουλευτικής Αίθουσας μαρτυρά το ενδιαφέρον σας, όταν η πραγματικότητα δεν συμφωνεί με τη γραμμή σας. Μ’ αυτό το δεδομένο, ας δούμε ορισμένα σημεία, καθώς το νομοσχέδιο περιλαμβάνει σημαντικές διατάξεις γενικότερου και ειδικότερου χαρακτήρα στα φορολογικά θέματα. Αυτές οι διατάξεις είναι θετικές και δίνουν κίνητρα στην οικονομία για αύξηση των επενδύσεων και της απασχόλησης.

Είναι, επίσης, διατάξεις που επιλύουν ζητήματα. Κατ’ αρχάς δίνουμε φορολογικά κίνητρα για αύξηση της απασχόλησης, αλλά κάτω από όρους και προϋποθέσεις, ώστε να αποφύγουμε τις καταχρηστικές πρακτικές του παρελθόντος. Οι προηγούμενες διατάξεις ήταν μη λειτουργικές και γι’ αυτό έμειναν πρακτικά ανενεργές.

Οι εργοδοτικές εισφορές για τη δημιουργία νέων θέσεων εργασίας πλήρους απασχόλησης θα εκπίπτουν πλέον από τα ακαθάριστα έσοδα, προσαυξημένες κατά ποσοστό 50% για μια περίοδο πέντε ετών. Η ρύθμιση περιλαμβάνει προσλήψεις νέων έως τριάντα ετών και μακροχρόνια ανέργων, καθώς και τη μετατροπή οποιασδήποτε σύμβασης –όπως, για παράδειγμα, μερικής απασχόλησης, εκ περιτροπής εργασίας, μπλοκάκια- σε σύμβαση εξαρτημένης εργασίας πλήρους απασχόλησης. Η συγκεκριμένη διάταξη έχει διττή αναφορά. Εμπλουτίζει το πλαίσιο για την καταπολέμηση της ανεργίας, αλλά παράλληλα συνεισφέρει και στην επανεκκίνηση της επιχειρηματικής δραστηριότητας.

Τα θετικά δείγματα της οικονομίας και της αγοράς εργασίας ενισχύονται με στόχο την επιστροφή στην κανονικότητα, αλλά και με την παραδοχή πως για να υπάρξει οικονομική ανάπτυξη προς όφελος εργαζομένων και επιχειρήσεων, αυτή θα πρέπει να συνοδεύεται από την αποκατάσταση της εργασιακής ασφάλειας, της φορολογικής ανταποδοτικότητας και της ενίσχυσης των υγιών επιχειρήσεων.

Ένα επιπλέον φορολογικό κίνητρο για την προσέλκυση στοχευμένων επενδύσεων αφορά η νέα ρύθμιση για τα οπτικοακουστικά μέσα, η οποία δεν περιορίζεται όπως παλιά μόνο σε παραγωγή κινηματογραφικού έργου μεγάλου μήκους, αλλά προβλέπει την παροχή φορολογικών κινήτρων για την παραγωγή στην Ελλάδα οπτικοακουστικών εν γένει έργων, όπως κινηματογραφικά, τηλεοπτικά κ.λπ..

**ΠΡΟΕΔΡΕΥΩΝ (Γεώργιος Βαρεμένος):** Και ολοκληρώστε μ’ αυτό, κυρία Υφυπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τελειώνω, κύριε Πρόεδρε.

Το κίνητρο συνίσταται σε μια έκπτωση 30% των επιλέξιμων δαπανών από το φορολογικό εισόδημα που θα είναι στο υποκείμενο στον φόρο στην Ελλάδα για τις δαπάνες που πραγματοποιούνται στην Ελλάδα.

Δεσμευθήκαμε πριν από λίγες μέρες και μονιμοποιούμε τη διάταξη με την οποία δικαιούνται την έκπτωση φόρου που οδηγεί σε αφορολόγητο όριο εισοδήματος οι περιστασιακά ή ευκαιριακά απασχολούμενοι, οι νοικοκυρές, οι άνεργοι, οι φοιτητές, οι συμμετέχοντες σε προγράμματα εργασιακής εμπειρίας. Πρόκειται για ένα πρόβλημα που παραλάβαμε από την προηγούμενη Κυβέρνηση το οποίο απασχολούσε πλήθος Ελλήνων φορολογουμένων και που μέχρι τώρα επιλυόταν με συνεχείς νομοθετικές παρεμβάσεις, ενώ πλέον, όπως είχα υποσχεθεί και από το Βήμα της Βουλής, ερχόμαστε σήμερα να το επιλύσουμε οριστικά.

Ένα δεύτερο ζήτημα είναι η απαλλαγή από τον φόρο εισοδήματος και την ειδική εισφορά αλληλεγγύης του τεκμαρτού εισοδήματος που προκύπτει από τη δωρεάν παραχώρηση κατοικίας μέχρι 200 τετραγωνικά μέτρα σαν κύρια κατοικία προς ανιόντες ή κατιόντες συγγενείς. Επίσης, χωρίς φόρο θα είναι και η δωρεάν παραχώρηση της χρήσης ακινήτων στο δημόσιο και στα νομικά πρόσωπα δημοσίου δικαίου.

Όσον αφορά την καταπολέμηση του λαθρεμπορίου θεσπίζουμε μια σειρά μέτρα για τα καπνικά προϊόντα. Εντάσσονται στο πλαίσιο των διατάξεων του ν.4410/2016, με τον οποίο καθιερώσαμε νέες άδειες, αρμοδιότητες του Υπουργείου μας, συστήσαμε ειδικό μητρώο για όλη την εφοδιαστική αλυσίδα των καπνικών, συστήσαμε το Συντονιστικό Επιχειρησιακό Κέντρο για την καταπολέμηση του λαθρεμπορίου προϊόντων που υπόκειται σε ειδικό φόρο κατανάλωσης, ενώ -τέλος- προβλέψαμε την υποχρέωση για λήψη μέτρων δέουσας επιμέλειας από τις καπνοβιομηχανίες, καθιστώντας τες ουσιαστικά συνυπεύθυνες για όλες τις συναλλαγές τους.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, σας παρακαλώ, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ** **(Υφυπουργός Οικονομικών):** Θα αναφερθώ σε δύο θέματα ακόμη, επειδή είναι αρκετά σημαντικά, κύριε Πρόεδρε.

Το πρώτο θέμα αφορά τον ΦΠΑ των μικρών επιχειρήσεων με κύκλο έως 10.000 ευρώ. Παύει να είναι υποχρεωτική η διετής παραμονή στο καθεστώς των απαλλασσόμενων και οι υποκείμενοι μπορεί να μεταταχθούν στο κανονικό καθεστώς από το επόμενο έτος.

Επίσης, επιλύουμε και τις αγοραπωλησίες ακινήτων από φυσικά πρόσωπα όπου πλέον δεν θα λαμβάνεται ως επιχειρηματική δραστηριότητα η πώληση ακινήτου που έχει αποκτηθεί από κληρονομιά ή δωρεά ή από συγγενείς μέχρι δευτέρου βαθμού ή βρίσκεται στην κατοχή τους για περισσότερα από πέντε χρόνια.

Κυρίες και κύριοι Βουλευτές, ποτέ δεν μας άρεσαν τα μεγάλα λόγια, ποτέ δεν είπαμε πως ο δρόμος για τη δική μας οπτική των πραγμάτων θα είναι εύκολος. Είχαμε την ευθύνη να αναμετρηθούμε στα δύσκολα και πολλές φορές τα προβλήματα φάνταζαν ανυπέρβλητα. Με πείσμα και στήριξη άξιων συνεργατών, διοίκησης και υπαλλήλων θα το πάμε εμείς μέχρι τέλους. Για το καλό όλων δεν θα έπρεπε να λειτουργούμε στη λογική «πες, πες κάτι θα μείνει». Σε αυτό, όμως, δεν μας βοηθάει η Αντιπολίτευση. Η σημερινή μέρα έχει θέματα ουσίας και εθνικής σημασίας. Τα μέτωπα ήταν πολλά, αλλά, όπως φαίνεται, το τοπίο ξεκαθαρίζει σιγά - σιγά.

Το ερώτημα είναι ένα. Μπορούμε να συζητήσουμε με νηφαλιότητα στα θέματα εθνικής σημασίας, αλλά και στα οικονομικά ζητήματα; Εάν όχι, τότε το μόνο κακό που κάνουμε είναι να πλήττουμε τον διάλογο, τον κοινοβουλευτισμό και τη δημοκρατία μας, εκτρέφοντας τις ακραίες απόψεις.

Τέλος, η οποιαδήποτε αναπτυξιακή λογική της χώρας από εδώ και μπρος για εμάς πρέπει να έχει ένα και μόνο στίγμα: διαφάνεια και δίκαιη κατανομή των βαρών και των ωφελειών στήριξης της κοινωνικής πλειοψηφίας των εργαζομένων.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, προ πολλού έχει τελειώσει ο χρόνος σας, κυρία Υπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ** **(Υφυπουργός Οικονομικών):** Οι δυνατότητες που δίνονται από το κλείσιμο του προγράμματος δεν πρέπει να μας αφήνουν περιθώριο για μικροπολιτικές συγκρούσεις, αλλά θα πρέπει να κατανοήσουμε ότι η κρίση αποτέλεσε ευκαιρία, ευκαιρία για υπεραπόδοση των πολλών έναντι των λίγων. Αυτό να μην το ξεχάσουμε στιγμή, για να μην επιτρέψουμε να ξανασυμβεί.

**ΠΡΟΕΔΡΕΥΩΝ (Γεώργιος Βαρεμένος):** Ομιλώ μη ακουόμενος.

**ΑΙΚΑΤΕΡΙΝΗ ΠΑΠΑΝΑΤΣΙΟΥ** **(Υφυπουργός Οικονομικών):** Το χρέος μας πια είναι να αντιστρέψουμε αυτήν την κατάσταση. Η ανάπτυξη θα είναι δίκαιη, με ενίσχυση του αδύνατου πόλου της κοινωνίας, του περιβάλλοντος και του παραγωγικού συντελεστή της εργασίας ή δεν θα είναι ανάπτυξη. Θα είναι ένα ακόμη success story χωρίς success και χωρίς μέλλον.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, είναι πάρα πολύ απλό. Μέσα στις απώλειες του πολυνομοσχεδίου θα είναι και δύο Βουλευτές που δεν θα μπορέσουν να πάρουν τον λόγο, ακριβώς επειδή η κυρία Υπουργός μίλησε δεκαπέντε λεπτά και στέρησε από δύο Βουλευτές αυτό το δικαίωμα. Όμως όταν χάνεται η επαφή με την πραγματικότητα ο δημόσιος λόγος γίνεται μονόλογος.

Κύριοι συνάδελφοι, εγώ σήμερα αρνούμαι να μιλήσω για το πολυνομοσχέδιο. Αρνούμαι να μιλήσω για τα 5,1 δισεκατομμύρια αχρείαστα, τα οποία φορτώνουν τον Έλληνα φορολογούμενο.

Θα αρνηθώ να μιλήσω για τη μείωση των συντάξεων, η οποία θα έρθει από 1-1-2019 και για την οποία υπήρχε ρητή υποχρέωση να ενημερωθούν όλοι οι ασφαλισμένοι ήδη από 1-1-2018.

Δεν θα μπω στον πειρασμό να μιλήσω για τη μείωση του αφορολόγητου, η οποία καταλήγει να πληρώνουν πλέον φόρο και οι απλοί συνταξιούχοι του ΟΓΑ. Δεν θα μιλήσω για τα 25 δισεκατομμύρια εγγύηση, τα οποία προβλέπονται μέσα στο συγκεκριμένο πολυνομοσχέδιο. Δεν θα μιλήσω για τον ΕΝΦΙΑ, ο οποίος από τότε που έχουμε την Κυβέρνηση ΣΥΡΙΖΑ - ΑΝΕΛ κάθε χρόνο βαραίνει και ισχυροποιείται.

Αρνούμαι να μιλήσω για όλα αυτά. Αρνούμαι να παρακολουθήσω το αφήγημα της Κυβέρνησης περί «καθαρής εξόδου» της χώρας. Αρνούμαι να συμμετάσχω σε αυτήν την κωμωδία. Αρνούμαι να παρακολουθήσω τις δεσμεύσεις και τις υποσχέσεις της Κυβέρνησης, οι οποίες, βεβαίως, σήμερα ανατρέπονται, όπως γίνεται άλλωστε εδώ και τριάμισι χρόνια.

Εγώ θεωρώ ότι σήμερα μια σκιά έπρεπε να βαραίνει τη Βουλή, να βαραίνει τους Βουλευτές. Η σκιά αυτή είναι η σκιά της Μακεδονίας. Αρνούμαι να παρακολουθήσω όλα τα άλλα. Δεν μπορώ όμως να δεχθώ, δεν μπορώ να μη σχολιάσω, δεν μπορώ να μην επιχειρήσω με τον λόγο μου να εκφράσω κι εγώ την αντίρρησή μου, να εκφράσω την πλήρη διαφωνία μου με ό,τι ήδη έχει προκαθοριστεί από την παρούσα Κυβέρνηση.

Ένας Πρωθυπουργός ο οποίος χωρίς να έχει την πολιτική νομιμοποίηση, ο οποίος έχοντας απαξιώσει όλη την Αντιπολίτευση και τη Βουλή, έχοντας αρνηθεί να παράσχει οποιαδήποτε ενημέρωση σε όλη την Αντιπολίτευση, έρχεται και δίνει μία λύση η οποία είναι όχι απλά κόντρα στην ιστορία και το φρόνημα του ελληνικού λαού, αλλά είναι μία λύση η οποία εκχωρεί δικαιώματα δικά μας, εκχωρεί την ιστορική μας παρακαταθήκη και συγχρόνως δημιουργεί πάρα πολλές γκρίζες ζώνες.

Κύριοι συνάδελφοι του ΣΥΡΙΖΑ και των ΑΝΕΛ, που θα κληθείτε να στηρίξετε άμεσα αυτή την απόφαση του Προέδρου του ΣΥΡΙΖΑ, μέχρι αυτή τη στιγμή, έχετε αναρωτηθεί τι ακριβώς είναι αυτό το οποίο συμφωνήθηκε; Έχετε αναρωτηθεί πού ακριβώς πορευόμαστε;

Διαβάζω από τη συμφωνία ότι ως προς το θέμα της εθνικότητας, θα λέγονται μεν Μακεδόνες, αλλά με την υποσημείωση ότι δεν έχουν καμμία σχέση με τον αρχαίο ελληνικό πολιτισμό. Η γλώσσα τους θα λέγεται μακεδονική, αλλά με την υποσημείωση ότι έχει σλαβικές ρίζες.

Εάν το ίδιο το κείμενο της συμφωνίας παραδέχεται ότι δεν υπάρχει καμμία σχέση με τον αρχαίο ελληνικό πολιτισμό των Μακεδόνων και ότι η γλώσσα τους έχει σλαβικές ρίζες, γιατί να αναφέρεται ο όρος μακεδονικό; Για ποιον λόγο όταν στο ίδιο το κείμενο της συμφωνίας και οι υποσημειώσεις λένε αυτό το οποίο εμείς έχουμε ως βασικό επιχείρημά μας, για ποιον λόγο τότε να καταγραφεί αυτό; Δηλαδή ερχόμαστε και λέμε ότι αυτό θα λέγεται μακεδονικό, αλλά με την υποσημείωση ότι δεν έχει καμμία σχέση με την αρχαία Μακεδονία. Τότε γιατί να λέγεται μακεδονικό; Για ποιον λόγο να λέγεται μακεδονικό;

Για ποιον λόγο να προχωρήσουμε σε αυτή τη συμφωνία την ανιστόρητη, σε αυτή την επικίνδυνη από την πλευρά της Κυβέρνησης αυτής κίνηση, η οποία δεν πρόκειται να γίνει δεκτή ποτέ από τον ελληνικό λαό; Απαξιώσατε τα συλλαλητήρια. Απαξιώσατε τον ελληνικό λαό. Απαξιώσατε τη συνείδηση ενός ολόκληρου λαού. Αυτό το μήνυμα δεν το λάβατε.

Το μόνο μήνυμα το οποίο έχετε θεσπίσει και το οποίο απ’ ό,τι φαίνεται έχετε αποδεχθεί, είναι τα μηνύματα που σύμφωνα με το πολυνομοσχέδιο θα μπορούν να λαμβάνουν τα καθυστερούμενα επιχειρηματικά δάνεια από τα ξένα funds, όταν αυτά εκχωρούνται εκεί. Γιατί και με αυτόν τον τρόπο θα γίνεται η ενημέρωση των επιχειρηματιών.

Τα μηνύματα όμως της κοινωνίας, τα μηνύματα του ελληνικού λαού δεν τα λάβατε. Θα τα βρείτε μπροστά σας τις επόμενες ημέρες. Να ξέρετε όμως κάτι. Στην εθνική πολιτική, στα εθνικά θέματα ποτέ δεν κοιτάμε με ορίζοντα επόμενων εκλογών, ποτέ δεν κοιτάμε με μικροπολιτικές σκοπιμότητες.

Κοιτάμε τα επόμενα χρόνια, κοιτάμε τις επόμενες γενιές, κοιτάμε να διαφυλάξουμε πράγματι αυτό που είναι η παρακαταθήκη του έθνους και της ιστορίας μας. Το κάνουμε με τρόπο και με προσπάθεια συναίνεσης και σύγκλισης. Δεν το κάνουμε κοιτάζοντας προς την πλευρά της Αντιπολίτευσης και βεβαίως δεν το κάνουμε με αλαζονεία και δεν το κάνουμε με παραβίαση του ίδιου του Συντάγματος.

Όλα αυτά έχουν απάντηση. Ο λαός και η δημοκρατία έχουν πάντα τις λύσεις. Αυτή την απάντηση να ξέρετε ότι θα την πάρετε άμεσα. Κι αν για όλα τ’ άλλα μπορεί κάποια στιγμή να σας συγχωρέσουν, για την προσπάθειά σας αυτή -που είμαι σίγουρος ότι δεν θα ευοδωθεί- ούτε ο ελληνικός λαός ούτε η ιστορία θα σας συγχωρήσει ποτέ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κέλλας έχει τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έρχεται προς ψήφιση σήμερα το Μεσοπρόθεσμο Πλαίσιο Δημοσιονομικής Στρατηγικής 2019-2022, δηλαδή το τέταρτο μνημόνιο. Το αφήγημά σας περί καθαρής εξόδου τον Αύγουστο καταρρέει πλήρως και το μόνο που είναι γεγονός είναι ότι το καλοκαίρι σταματάει η χρηματοδότηση της χώρας.

Ταυτόχρονα επιλέξατε την ίδια μέρα να παραχωρήσετε πέρα από το όνομα, τη μακεδονική ταυτότητα και γλώσσα στους γείτονές μας τους Σκοπιανούς και να πανηγυρίζετε κιόλας από πάνω. Έφτασε ο κ. Τσίπρας στο σημείο στο χθεσινό του διάγγελμα να ομιλεί για «ελληνομακεδονική γλωσσική κληρονομιά». Είστε με τα καλά σας; Είστε εθνικά υπερήφανοι γι’ αυτό το πράγμα; Ούτε την πολιτική νομιμοποίηση έχετε από την ώρα που ο συγκυβερνήτης σας κ. Καμμένος λέει ότι δεν συμφωνεί και δεν το ψηφίζει. Γιατί το κάνετε; Από ανοησία; Από ανευθυνότητα; Στα τέσσερα; Μπρούμυτα; Μερκελιστές; Διαλέξτε όποιον τίτλο σας αρέσει.

Και έρχομαι στο πολυνομοσχέδιο. Ψηφίζετε μέτρα τα οποία θα εφαρμοστούν την επόμενη τετραετία, δεσμεύοντας και υπονομεύοντας την επόμενη κυβέρνηση, επιτείνοντας τη φτωχοποίηση της ελληνικής κοινωνίας, φέρνοντας σε απόγνωση την αγορά και υποθηκεύοντας τη δημόσια περιουσία για εκατό χρόνια.

Καταργείτε το ΕΚΑΣ. Μειώνετε τις συντάξεις, καταργώντας τη προσωπική διαφορά. Πετσοκόβετε τις συντάξεις χηρείας. Αυξάνετε τη φορολογία κατά 35%. Αυξάνετε τον ΕΝΦΙΑ. Διπλασιάζετε τα διόδια στην Εγνατία Οδό, αποχωρώντας από το κίνημα «Δεν Πληρώνω» και προσχωρώντας επισήμως στο κίνημα «Πληρώνω Διπλά». Αφήνετε ασύδοτες τις τράπεζες στην πώληση των κόκκινων δανείων σε fund.

Και σαν να μην φτάνουν όλα αυτά, δεσμεύεστε και σε θηριώδη πρωτογενή πλεονάσματα που φτάνουν το 5,2% για την επόμενη πενταετία. Και βέβαια το κακό δεν σταματάει εδώ. Υποθηκεύετε με την υπογραφή σας την περιουσία του ελληνικού δημοσίου για εκατό χρόνια στο υπό ξένη διοίκηση υπερταμείο ΕΕΣΥΠ, το οποίο θα φέρει την ευθύνη καταβολής των οφειλών του τρίτου μνημονίου μέχρι το ύψος των 25 δισεκατομμυρίων ευρώ, σε περίπτωση που το δημόσιο αδυνατεί να καταβάλει τις πληρωμές του.

Σε ποια άλλη χώρα, αγαπητοί συνάδελφοι, που βγήκε από το μνημόνιο, ελήφθησαν ανάλογα μέτρα; Μήπως στην Κύπρο; Μήπως στην Πορτογαλία; Ή στην Ιρλανδία; Πουθενά.

Διαβάζω επί λέξει: «α) Η λιτότητα θα συνεχιστεί με τη μείωση των εισοδημάτων των συνταξιούχων και των έμμισθων αλλά και λόγω μείωσης του αφορολογήτου β) Με το πρωτογενές πλεόνασμα δεν τροφοδοτείται η ανάπτυξη και θα υπάρξει συρρίκνωση, ενώ τα Προγράμματα Δημοσίων Επενδύσεων δεν εκτελούνται προκειμένου να τροφοδοτηθεί η ανάπτυξη γ) Η χώρα μας έχει καταστεί αποικία χρέους με την υποθήκευση της δημόσιας περιουσίας μέσω του υπερταμείου για τα επόμενα ενενήντα εννιά χρόνια.».

Ποιος τα λέει αυτά; Όχι δεν τα λέω εγώ. Δεν τα λέει Βουλευτής της Αντιπολίτευσης. Τα είπε ο Βουλευτής και πρώην Υπουργός σας, κ. Φίλης, στην επιτροπή προχθές. Και επειδή έχετε εξαντλήσει την κοινωνία με τη φορολογική σας πολιτική, καταφεύγετε και σε άλλα τεχνάσματα για να αρπάξετε κι άλλα απ’ όπου μπορείτε. Για τους φαρμακοποιούς μιλάω. Επιβάλλετε φόρο -rebate το λέτε- 0,8% επί της λιανικής τιμής του φαρμάκου μετά τη λήξη της περιόδου προστασίας από τον ΕΟΠΥΥ στα off patent φάρμακα. Και μάλιστα το συγκεκριμένο ποσό θα συμψηφίζεται με τις οφειλές του ΕΟΠΥΥ προς τους φαρμακοποιούς όχι μόνο για το 2018, αλλά σε μόνιμη βάση για τα επόμενα έτη, σύμφωνα με το άρθρο 26 παράγραφος 2 του νομοσχεδίου.

Για ποιον ακριβώς λόγο τιμωρείτε τους φαρμακοποιούς; Τη στιγμή που ο εκάστοτε γιατρός χορηγεί τη συνταγή και ο ασθενής δύναται να επιλέγει το φάρμακό του και να πληρώνει ο ίδιος τη διαφορά, για ποιο λόγο πρέπει να πληρώσει αυτό το τέλος ο φαρμακοποιός; Ο στόχος είναι ξεκάθαρος: 6 εκατομμύρια ευρώ υπολογίζει το Γενικό Λογιστήριο του Κράτους ότι θα εισπράξετε.

Και αν όλα αυτά τα μέτρα που εφαρμόζετε τρία χρόνια τώρα έπιαναν τόπο, χαλάλι. Ωστόσο αναθεωρείτε διαρκώς τον δείκτη της ανάπτυξης προς τα κάτω, με την τελευταία σας πρόβλεψη να κυμαίνεται στο 2% του ΑΕΠ για την περίοδο 2018-2021. Παραλάβατε το χρέος το 2015 στο 177% του ΑΕΠ και το 2018 το φτάσατε στο 194% του ΑΕΠ. Από 315 δισεκατομμύρια δηλαδή χρέος το 2016 το πήγατε στα 344 το 2018. Το ιδιωτικό χρέος προς τον δημόσιο τομέα έχει εκτοξευθεί από 85 δισεκατομμύρια ευρώ το 2014 στα 132 δισεκατομμύρια ευρώ το 2018.

Δυστυχώς, αγαπητοί συνάδελφοι της Κυβέρνησης, με την ίδια ευκολία που σκίζατε τα μνημόνια το 2014 με την ίδια ευκολία τα υπογράφετε τώρα δύο-δύο στα τρία χρόνια διακυβέρνησης ΣΥΡΙΖΑ - ΑΝΕΛ. Η Κυβέρνηση έχει παραδοθεί άνευ όρων για λίγες ημέρες παραμονής στην εξουσία παραπάνω, αγνοώντας τον ελληνικό λαό και οδηγώντας τον στην εξαθλίωση. Ωστόσο όλος ο ελληνικός λαός πλέον γνωρίζει ότι δεν είμαστε όλοι το ίδιο και αυτό είναι το μοναδικό κέρδος της τριετούς διακυβέρνησης από τους ΣΥΡΙΖΑ - ΑΝΕΛ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Γιώργος Βλάχος.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πολλή κουβέντα γίνεται ιδιαίτερα το τελευταίο διάστημα για την περίφημη καθαρή έξοδο και την πιστοληπτική γραμμή στήριξης. Τι σημαίνει, όμως, καθαρή έξοδος; Σημαίνει ότι η χώρα μας θα έχει τη δυνατότητα να βγει στις αγορές και να καλύψει τις χρηματοδοτικές της ανάγκες.

Όμως η Κυβέρνηση την ώρα που απορρίπτει την πιστοληπτική στήριξη των δανειστών ουσιαστικά οργανώνει μια δική της, άλλου τύπου θα έλεγα, πιστοληπτική γραμμή, συγκεντρώνοντας αποθέματα χρημάτων για να μπορέσει να καλύψει τις ανάγκες. Φτάνει μέχρι το σημείο να παίρνει τα αποθέματα σήμερα από τους δήμους, από τη Βουλή -θα πω, όμως, για τους δήμους- προκειμένου να ενισχύσει τα αποθέματα στην Τράπεζα της Ελλάδος. Και ενώ οι ισχυρισμοί για περισσότερη δημοκρατία στους δήμους ακούγονται από την Κυβέρνηση την ίδια ώρα παίρνονται τα αποθέματα, τα οποία προφανώς οι δήμοι τα έχουν ανάγκη για να καλύψουν τις τρέχουσες υποχρεώσεις.

Πιθανόν όμως και αυτό το απόθεμα που θα συγκεντρωθεί να μην μπορέσει να καλύψει τις ανάγκες. Αυτό θα εξαρτηθεί από το κατά πώς θα εξελιχθούν τα πράγματα. Και όλη αυτή η κουβέντα και προσπάθεια γιατί γίνεται; Για να υπάρξει διαφοροποίηση με το χθες, ότι «εμείς», η Κυβέρνηση δηλαδή, «απορρίψαμε την πιστοληπτική γραμμή των δανειστών», σε σχέση με την προηγούμενη Κυβέρνηση και βεβαίως αυτό, κατά τη δική τους ερμηνεία, σημαίνει ότι «δεν είμαστε υποχρεωμένοι να πάρουμε νέα μέτρα».

Μακάρι να ήταν αυτή η πραγματικότητα, αλλά δυστυχώς και για την Κυβέρνηση, αλλά και για την κοινωνία δεν είναι, αφού αναγκάζεται η Κυβέρνηση να πάρει και νέα μέτρα την ίδια ώρα που απορρίπτοντας αυτήν την πιστοληπτική γραμμή χάνει ουσιαστικά τη χρηματοδότηση, δηλαδή την ευκολία να βρίσκει φτηνό χρήμα για να καλύψει τις ανάγκες.

Παίρνονται νέα μέτρα και ακούστηκε από πολλούς συναδέλφους, είναι γνωστό πια. Έχουμε περικοπές, μειώσεις στις συντάξεις, μείωση του αφορολογήτου, είναι γνωστά πια, τα λέμε και τα ξαναλέμε. Είναι μέτρα της τάξης των 5,1 δισεκατομμυρίων.

Έχουμε τα υπερβολικά πλεονάσματα. Ακούστηκε νωρίτερα και από τον εισηγητή μας πώς χαρακτήριζε ο Πρωθυπουργός αυτά τα υπερβολικά πλεονάσματα κατά το παρελθόν, που τώρα τα θεωρεί εφικτά και τα θεωρεί μάλιστα και ως λύση.

Είναι η ανάπτυξη που κάθε χρόνο προβλέπεται πολύ πιο υψηλή από αυτή που τελικά επιτυγχάνει η χώρα. Είναι βεβαίως και το δημόσιο χρέος, το οποίο αντί να μειώνεται συνεχώς αυξάνει. Εδώ θα ήθελα να πω ότι νομίζω πως κινείται περίπου στο πλαίσιο που ήταν το 2009-2010, τότε που, ως γνωστόν, -για να μην τα ξεχνάμε- το δίδυμο Παπανδρέου - Παπακωνσταντίνου μετέτρεψε το πρόβλημα ελλείμματος και χρέους της χώρας σε πρόβλημα δανεισμού και μπήκαμε στα μνημόνια και φτάσαμε σήμερα εδώ.

Τέλος, βλέπουμε η δημόσια περιουσία να μπαίνει σε υποθήκη.

Όταν, λοιπόν, παίρνονται αυτά τα μέτρα μπορεί, κυρίες και κύριοι συνάδελφοι, κάποιος να ισχυριστεί βάσιμα ότι υπάρχει καθαρή έξοδος; Καθαρή έξοδος, είπα και νωρίτερα, μακάρι να υπήρχε, αλλά δυστυχώς για την οικονομία μας, με τον άλφα ή βήτα τρόπο, η οικονομία χρειάζεται στήριξη. Και χρειάζεται στήριξη -και αυτή είναι η επιλογή της Κυβέρνησης τελικά- κάνοντας εσωτερικό δανεισμό. Περί αυτού πρόκειται.

Κατά τη γνώμη μας, η καθαρή έξοδος θα επιτευχθεί μόνο όταν η ελληνική οικονομία μπορέσει να οδηγηθεί στην ανάπτυξη, μπορέσει και δημιουργήσει αύξηση στην παραγωγικότητα, δηλαδή αύξηση στον πλούτο. Τότε πράγματι μπορούμε όλοι μαζί να βλέπουμε με αισιοδοξία την επόμενη μέρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν μας ρωτάτε, για εμάς, στη Νέα Δημοκρατία θεωρούμε ότι αυτό είναι το συγκριτικό μας πλεονέκτημα. Ποιο δηλαδή; Ότι εμείς μιλάμε την ίδια γλώσσα -και εδώ τελειώνω, κύριε Πρόεδρε- με τους φορείς της πραγματικής οικονομίας και έχοντας διδαχθεί από λάθη και παραλείψεις του παρελθόντος αναμφίβολα, σε συνδυασμό με την κοινωνική ευαισθησία που διέκρινε πάντα την κεντροδεξιά παράταξη, μπορούμε να δώσουμε την ελπίδα και την προοπτική στη ζωή μας για την επόμενη μέρα. Αυτή είναι η δική μας στάση, αυτή είναι η δική μας συμπεριφορά, αυτή είναι η δική μας ευθύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Σπαρτινός από τον ΣΥΡΙΖΑ έχει τον λόγο.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι προφανές ότι με την ψήφιση αυτού του πολυνομοσχεδίου, που αποτελεί τον προάγγελο της ρύθμισης του χρέους και της εξόδου από την μνημονιακή επιτροπεία, η Νέα Δημοκρατία και από πίσω της ο σκληρός πυρήνας του πάλαι ποτέ κραταιού ΠΑΣΟΚ και κάποιοι ακόμα, φτάνουν στο απόγειο της πολιτικής απόγνωσης. Βλέπουν όλα τα στοιχήματά τους πάνω στα οποία τζογάρισαν την πολιτική τους επαναφορά να χάνονται ένα-ένα, καθώς επιτυγχάνονται οι στόχοι αυτής της Κυβέρνησης και πορεύεται η χώρα προς μια αυριανή μέρα που εμείς δεν ισχυριζόμαστε ότι είναι στρωμένη με ροδοπέταλα, όμως θα είναι σημείο ελπιδοφόρας επανεκκίνησης της οικονομίας, της κοινωνίας, της δημοκρατίας, μακριά από τις σωτηριολογικές νεοφιλελεύθερες επαγγελίες τους.

Δύο λόγια μόνο για τη ΔΗΣΥ, που συνεχίζει να σέρνεται ακόμα πίσω από τη Νέα Δημοκρατία, ίσως γιατί, όπως ακούσαμε από τον εισηγητή της να μας λέει, έχουν πλέον διασχίσει την έρημο, στην οποία βέβαια τους είχαν ρίξει οι πολιτικές τους, τις οποίες θεωρούν -αλλά κάνουν λάθος- ότι έχουν ξεχαστεί πια από τον ελληνικό λαό.

Να τους θυμίσω μόνο ότι ένα συχνό φαινόμενο που συναντάται στις ερήμους είναι ο αντικατοπτρισμός. Όταν σε χτυπήσει ο ήλιος στο κεφάλι λένε ότι βλέπεις οάσεις, τρεχούμενα νερά, ακόμα και ουρί του παραδείσου. Ας το προσέξουν λιγάκι αυτό.

Από τη μεριά της, η Νέα Δημοκρατία ποντάρει όλα της τα λεφτά, μαζί και τα δανεικά της, στο ότι η έξοδος δεν θα είναι καθαρή, δίνοντας στην έννοια της καθαρής εξόδου το νόημα που την εξυπηρετεί και επιμένοντας σε χονδροειδείς διαστρεβλώσεις δεδομένων, με μόνιμη, αναπόδεικτη φυσικά, επωδό ότι εάν συνέχιζαν να κυβερνούν αυτοί μαζί με το ΠΑΣΟΚ, τότε θα επιτύγχαναν υψηλά πλεονάσματα, αλλά με υψηλή ανάπτυξη και πολλά άλλα θαυμαστά και εντελώς αυθαίρετα.

Υποθετικός λόγος του απραγματοποίητου, όπως μας δίδασκαν στο σχολείο οι δάσκαλοί μας, συγχέοντας ηθελημένα τα πλεονάσματα με τον δημοσιονομικό χώρο, προπαγανδίζοντας πρόσθετα μέτρα που δεν υπάρχουν, μιλώντας για μέτρα και αποσιωπώντας τα αντίμετρα, όχι μόνο τα ψηφισμένα αντίμετρα, αλλά και όσα νέα προκύπτουν από τη συνεχή αύξηση μέχρι το 2022 του δημοσιονομικού χώρου. Μέτρα κοινωνικής ενίσχυσης και φορολογικών ελαφρύνσεων που προκύπτουν από το προτεινόμενο μεσοπρόθεσμο, αλλά και όσα προκύψουν από τη συνεχή επιπλέον βελτίωση της οικονομίας και τη συνεχή πάλη, με άλλους όρους πλέον, με τις κυρίαρχες δυνάμεις που ηγεμονεύουν -για πόσο καιρό ακόμη;- στην Ευρώπη, η οποία πάλη δεν πρέπει να σταματήσει και ο ΣΥΡΙΖΑ δεν είναι διατεθειμένος να τη σταματήσει.

Η Νέα Δημοκρατία, μπερδεμένη στον κυκεώνα της αμηχανίας της και των λογικών της τεχνασμάτων, δεν μπορεί να δεχθεί ότι η έξοδος θα είναι χωρίς προαπαιτούμενα, χωρίς άλλα μέτρα, χωρίς άλλο δανεισμό, χωρίς πιστοληπτική, δηλαδή, μνημονιακή γραμμή στήριξης.

Για όλα αυτά δεν μπορεί να κρύψει τη βαθιά της στεναχώρια, όχι μόνο γιατί έτσι η σύγκριση με τα αποτελέσματα της σημερινής Κυβέρνησης είναι συντριπτική σε βάρος της, αλλά και γιατί ευελπιστώντας να κυβερνήσει σύντομα -τα όνειρα δεν κοστίζουν- θα ήθελε να έχει τα λαϊκά στρώματα δεμένα χειροπόδαρα, για να ξαναρχίσει να δουλεύει όπως παλιά.

Η έννοια, κυρίες και κύριοι συνάδελφοι, της καθαρής εξόδου για την κοινωνία και για τον ΣΥΡΙΖΑ δεν έχει σχέση μόνο με το τέλος των μνημονίων, έχει σχέση με το τέλος μιας ολόκληρης εποχής και αυτό είναι κυρίως που τρομάζει τους πολιτικούς μας αντιπάλους.

Καθαρή έξοδος σημαίνει επιπλέον ότι ο αγώνας για τη μείωση της ανεργίας και την αύξηση της απασχόλησης πρέπει να συνεχιστεί απ’ αυτούς που εμπιστεύονται τον κόσμο της εργασίας και κατάφεραν σε μνημονιακή ακόμη περίοδο μία σημαντική, όσο και αν δεν αρκεί ακόμα, μείωση της ανεργίας.

Καθαρή έξοδος σημαίνει ότι οι άνεργοι θα συνεχίσουν να έχουν ασφαλιστική κάλυψη, οι εργαζόμενοι θα έχουν συλλογικές συμβάσεις και ελεύθερη διαπραγμάτευση για την αύξηση του μισθού και του μεροκάματου, ότι οι δημόσιοι υπάλληλοι δεν θα κινδυνεύουν από προσχηματικές τιμωρητικές αξιολογήσεις, ότι οι ιδιωτικοί υπάλληλοι θα νιώθουν καθημερινά να βελτιώνεται η κρατική προστασία σε σχέση με τους όρους της απασχόλησής τους.

Καθαρή έξοδος σημαίνει ότι δεν θα επανέλθουμε στην υγειονομική φτώχεια και την παθητική ιδιωτικοποίηση του δημόσιου συστήματος υγείας, αλλά ότι αντίθετα, θα προχωρήσει η ολοκλήρωσή του, όπως και του συστήματος δημόσιας εκπαίδευσης.

Καθαρή έξοδος σημαίνει ότι όποιος ενδιαφέρεται να δραστηριοποιηθεί επιχειρηματικά δεν θα ταλαιπωρείται από τη γραφειοκρατία, που έντεχνα είχαν στήσει οι προηγούμενες κυβερνήσεις, για να εξυπηρετούν τους δικούς τους με το αζημίωτο, οι δήθεν θιασώτες της επιχειρηματικότητας, στην ουσία θιασώτες της κρατικοδίαιτης επιχειρηματικότητας, της «αρπαχτής» και του άναρχου σχεδιασμού.

Καθαρή έξοδος σημαίνει ανάπτυξη χωρίς «λαδώματα», λαμόγια, ισόβιους κρατικούς προμηθευτές, χωρίς «SIEMENS», «NOVARTIS» και offshore.

Καθαρή έξοδος σημαίνει επιστροφή στην κοινωνία με σχέδιο και δικαιοσύνη όσων της απομύζησαν για χρόνια οι «άγγελοι» του νεοφιλελευθερισμού και της λιτότητας.

Κυρίες και κύριοι συνάδελφοι, καθαρή έξοδος, τέλος, σημαίνει ότι ο αγώνας θα συνεχιστεί και την επόμενη ημέρα, μαζί με όλες τις υγιείς προοδευτικές και αριστερές δυνάμεις, γιατί εμείς δεν ισχυριζόμαστε ότι τελείωσαν όλα τα δύσκολα και επιστρέφουμε ανίδεοι στο παρελθόν της απάθειας, της αποχαύνωσης, του μιθριδατισμού. Αντίθετα, εμείς πιστεύουμε ότι ξεκινάμε μια νέα προσπάθεια, με πολύ καλύτερους όμως όρους και προϋποθέσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος:** Και εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τέσσερις εκπαιδευτικοί συνοδοί τους από το 23ο Δημοτικό Σχολείο Λάρισας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Περιβάλλοντος και Ενέργειας κ. Σταθάκης.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κυρίες και κύριοι Βουλευτές, το νομοσχέδιο που συζητάμε σήμερα έρχεται, ουσιαστικά, να ολοκληρώσει έναν κύκλο, που ξεκίνησε το 2015, με μια συγκεκριμένη συμφωνία με τους δανειστές, την οποία θέσαμε στην κρίση των Ελλήνων πολιτών. Η συμφωνία αυτή, εκ των πραγμάτων, αποδείχτηκε και ρεαλιστική και εφαρμόσιμη. Έφερε αποτελέσματα, όσον αφορά αυτό που είχαμε υποσχεθεί, τη σταθεροποίηση της οικονομίας και τη δημιουργία των προϋποθέσεων ανάκαμψης.

Στον ενεργειακό τομέα, που θα σταθώ στην ομιλία μου, ο κύκλος αυτός έχει επίσης κλείσει. Ο ενεργειακός τομέας το 2018 δεν θυμίζει σε τίποτα αυτό που ίσχυε και υπήρχε το 2014. Έγινε ένας μεγάλος μετασχηματισμός στον ενεργειακό τομέα. Σήμερα, ουσιαστικά, κλείνει αυτός ο κύκλος, έχοντας δημιουργήσει ένα καθαρό τοπίο σε σχέση με τους στόχους και τις δεσμεύσεις της χώρας απέναντι στην κλιματική αλλαγή, τη συμφωνία του Παρισιού και τους στόχους που θέτει η Ευρωπαϊκή Ένωση και φυσικά απέναντι στις δεσμεύσεις και στη δική μας στρατηγική για το πώς θα εξελιχθεί ο ενεργειακός τομέας.

Το 2019 θα ενεργοποιηθεί και στην Ελλάδα το μοντέλο-στόχος, το target model της Ευρωπαϊκής Ένωσης, το οποίο ψηφίσαμε στη Βουλή πριν από λίγο καιρό, που ουσιαστικά εναρμονίζει τον τρόπο λειτουργίας των αγορών ενέργειας με τα ευρωπαϊκά δεδομένα.

Να υπενθυμίσω ότι η λειτουργία του Χρηματιστηρίου Ενέργειας, ουσιαστικά, με την προ ημερησίας και ημερησίας αγορά ρυθμίζει τα βραχυχρόνια θέματα, όπως και με την ενδοημερήσια αγορά, αλλά ταυτόχρονα εισάγει την προθεσμιακή αγορά, όπου οι αγοροπωλησίες πλέον θα ενσωματώσουν και όλα τα διμερή συμβόλαια που κάνουν οι εταιρίες ενέργειας, πρωτίστως η ΔΕΗ, με βιομηχανίες ή με επιμέρους τομείς.

Η διαμόρφωση αυτή συνδέεται με αυτό που λέει σήμερα το πολυνομοσχέδιο, την αποκλιμάκωση των ΝΟΜΕ. Υπενθυμίζω ότι τα ΝΟΜΕ τα είχαμε εισάγει το 2015, προκειμένου να μην προχωρήσει το σχέδιο της προηγούμενης κυβέρνησης για τη μικρή ΔΕΗ. Ουσιαστικά, είναι η ποσότητα ρεύματος που είναι υποχρεωμένη η ΔΕΗ να δίνει σε τρίτους, προκειμένου να αποσπούν μερίδια στην αγορά.

Με την ολοκλήρωση και την εισαγωγή του Χρηματιστηρίου Ενέργειας το 2019 και με την έναρξη της διαδικασίας παραχώρησης, πώλησης των λιγνιτικών μονάδων της ΔΕΗ, όπως έχει ολοκληρωθεί με τον νόμο που ψηφίσαμε και εφαρμόζεται τώρα, ουσιαστικά, εδώ περιγράφεται το πώς τον επόμενο έναν χρόνο θα αποκλιμακωθούν οι ποσότητες των ΝΟΜΕ, μέχρι να καταργηθούν, με την έναρξη και λειτουργία του Χρηματιστηρίου Ενέργειας.

Η δεύτερη προϋπόθεση, για να υπάρξει η λειτουργία του Χρηματιστηρίου Ενέργειας και του target model είναι οι διασυνδέσεις που έχει η χώρα με την ευρύτερη περιοχή, κυρίως τις γειτονικές χώρες. Όπως ξέρετε, έχουμε διασύνδεση με την Ιταλία και τη Βουλγαρία. Αντίστοιχες κινήσεις πραγματοποιούν και οι άλλες γειτονικές χώρες. Να υπενθυμίσω ότι η FYROM έχει ανακοινώσει την επικείμενη σύζευξή της με τη Βουλγαρία. Έχουν ιδρυθεί Χρηματιστήρια Ενέργειας στη Σερβία και τη Βουλγαρία ήδη από το 2015, ενώ σε αντίστοιχες ενέργειες προβαίνει το Μαυροβούνιο και η Αλβανία, που διεξάγει τον σχεδιασμό της από κοινού με το Κόσοβο. Σημειώνεται, επίσης, ότι ως το 2020 η Βουλγαρία προτίθεται να ενοποιηθεί με τις τέσσερις ήδη συζευγμένες αγορές της Ουγγαρίας, της Τσεχίας, της Σλοβακίας και της Ρουμανίας.

Δεν έχω καταλάβει ακόμα τη θέση της Νέας Δημοκρατίας για το σκοπιανό. Ήξερα μια θέση είκοσι πέντε, τριάντα χρόνια της Νέας Δημοκρατίας. Τώρα, μαθαίνω μια καινούρια θέση. Καμμία αναφορά δεν γίνεται στη λέξη Μακεδονία, ούτε σε σύνθετη ονομασία, ούτε με γεωγραφικό προσδιορισμό, ούτε τίποτα. Αυτά νομίζω ότι τα ήξερα ως θέσεις της Νέας Δημοκρατίας. Κάτι καινούριο μαθαίνω σήμερα.

Με την ολοκλήρωση, λοιπόν, αυτής της συμφωνίας νομίζω ότι ανοίγει ένας δρόμος πολύ σημαντικός, η διασύνδεση της Ελλάδας με όλες τις χώρες των Βαλκανίων και η προσπάθεια να αναδειχθεί σε μια ισχυρή δύναμη στον χώρο των Βαλκανίων.

Τα ίδια ισχύουν και για τους αγωγούς ενέργειας, όπου μετατρέπουν την Ελλάδα σε κόμβο, όπως είναι ο ΤAP, IGB, EAST MED και πολλοί άλλοι που είναι υπό σχεδιασμό.

Θα προχωρήσω στα επόμενα δύο θέματα που εμπλέκονται με το πολυνομοσχέδιο. Είναι τα ΥΚΩ. Θυμίζω ότι είχαμε κληρονομήσει ένα πολύ μεγάλο χρέος από τα τέσσερα χρόνια απλήρωτα ΥΚΩ. Αυτό το ισοσκελίσαμε με την εισαγωγή του ΕΛΑΠΕ και του PFL. Ουσιαστικά, σήμερα, αφού ισοσκελίσαμε αυτό το κομμάτι λέμε πώς θα οδηγηθούμε στη σταδιακή κατάργηση του τέλους προμηθευτή μέχρι το 2020.

Η δεύτερη μεγάλη ενότητα με την οποία μεταμορφώθηκε ο ενεργειακός τομέας αφορά τις ενεργειακές επιχειρήσεις. Ξεκινήσαμε με τον ΑΔΜΗΕ. Τον κρατήσαμε υπό δημόσιο έλεγχο. Επιλύσαμε το πρόβλημα της ΔΕΗ με την παραχώρηση λιγνιτικών μονάδων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ ένα λεπτό, κύριε Πρόεδρε.

Ολοκληρώσαμε επιτυχώς την ιδιωτικοποίηση του ΔΕΣΦΑ με πολύ αυξημένο τίμημα και ισχυρότερα δικαιώματα του δημοσίου, το 34%. Φυσικά, διασώσαμε τη ΔΕΠΑ σε υποδομές και εμπορικό κομμάτι. Διατηρούμε τον δημόσιο έλεγχο στις υποδομές.

Αυτός ο νέος ενεργειακός τομέας, λοιπόν, είναι ένα καθαρό τοπίο με υποδομές υπό δημόσιο έλεγχο και το εμπορικό κομμάτι είναι σε μία λειτουργία από τον ιδιωτικό τομέα.

Κλείνω με την ενεργειακή φτώχεια και το κοινωνικό τιμολόγιο. Η Ελλάδα δεσμεύεται σε υψηλούς στόχους για το 2020, σε σχέση με τις Ανανεώσιμες Πηγές Ενέργειας και την εξοικονόμηση. Ταυτόχρονα, εισάγουμε στην Ευρωπαϊκή Ένωση –συμφωνούμε, δηλαδή, με το Ευρωπαϊκό Κοινοβούλιο- για ειδική μέριμνα για την ενεργειακή φτώχεια. Έχουμε εισάγει το κοινωνικό τιμολόγιο. Έχουμε εισάγει το ταμείο για όσα νοικοκυριά χάνουν το κοινωνικό τιμολόγιο και κινδυνεύουν να μείνουν χωρίς ρεύμα. Θα συνεχίσουμε να ενισχύουμε τον κοινωνικό χαρακτήρα της ενεργειακής πολιτικής επιμένοντας ότι η αντιμετώπιση της ενεργειακής φτώχειας αποτελεί αναπόσπαστο κομμάτι του νέου τοπίου στον ενεργειακό τομέα.

Με αυτές τις δυνατότητες και με αυτές τις προϋποθέσεις, σήμερα κλείνει αυτός ο κύκλος. Κοιτάμε μπροστά σε μια προοπτική όπου η Ελλάδα θα είναι στις πρωτοπόρες χώρες που θα συναντήσει τους υψηλούς στόχους της κλιματικής αλλαγής και τους υψηλούς στόχους που τίθενται στην Ευρωπαϊκή Ένωση με ένα καθαρό τοπίο, καθαρά μεταμνημονιακό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θέλω πριν ξεκινήσω την ομιλία μου να υποβάλω μια παράκληση προς την πλειοψηφία της Βουλής και την Κυβέρνηση, αυτό που υποσχέθηκε εχθές ο Πρωθυπουργός στους Αρχηγούς των κομμάτων -τουλάχιστον στην κ. Γεννηματά-, τη διανομή δηλαδή του κειμένου της Συμφωνίας για τη FYROM να την κάνει. Ακόμη δεν έχει γίνει η διανομή.

**ΑΘΑΝΑΣΙΟΣ ΜΠΟΥΡΑΣ:** Το σκέπτεται.

**ΑΝΔΡΕΑΣ ΛΟΒΕΡΔΟΣ:** Έχουμε δύο ημερών πολιτικό διάλογο, εντός και εκτός της χώρας, και ουδείς έχει υπ’ όψιν του –ούτε και εσείς φαντάζομαι, οι Βουλευτές τουλάχιστον- ποια είναι αυτή η συμφωνία.

Και δεν μπορεί αυτό να κρατήσει για πάρα πολύ. Εμείς ως κόμμα έχουμε κρατήσει πάρα πολύ υπεύθυνη στάση. Έχουμε επιφυλαχθεί γιατί θέλουμε να δούμε το γραπτό κείμενο και τα παραρτήματά του, αν υπάρχουν. Κι ακόμη μετά από τη δεύτερη μέρα σήμερα, δεν έχουμε υπ’ όψιν μας κάτι.

Μέχρι και στο Ευρωπαϊκό Κοινοβούλιο, με ενημέρωσε η κ. Καϊλή, ο κ. Παπαδημούλης θριαμβολογούσε. Όταν του ζήτησε τον λόγο η κ. Καϊλή, δεν της τον έδωσε. Θριαμβολογούσε για κάτι το οποίο ο ίδιος το ξέρει; Το έχει διαβάσει; Φαντάζομαι πως όχι, ούτε αυτός. Δεν γίνονται όμως έτσι τα πράγματα. Δεν είναι σοβαρά πράγματα αυτά και πρέπει τουλάχιστον μέσα στην ημέρα να έχετε φροντίσει αυτή τη μεγάλη έλλειψη να την καλύψετε.

Υποσχεθήκατε, επαναλαμβάνω, δια του Πρωθυπουργού σας στα κόμματα χθες ότι θα τους δώσετε το κείμενο της συμφωνίας, όχι απόδοσή του, την ίδιας της συμφωνίας και τα σχετικά παραρτήματα, αν αυτά υπάρχουν.

Πριν μιλήσω για το σχέδιο νόμου, θέλω επίσης να πω κάτι που το αφορά, αλλά συνιστά και μια εξαίρεση στη δική μας στάση. Είναι πολύ σωστή η διάταξη που σχετίζεται με την ενιαία τιμή των βιβλίων. Ο κ. Σημίτης ως Πρωθυπουργός της χώρας και η κυβέρνηση του τότε, τη δεκαετία του 1990, την είχε καθιερώσει. Περικόπηκε με τα περίφημα μέτρα της δικής μας κυβέρνησης, με την εργαλειοθήκη του ΟΟΣΑ και ήταν λάθος. Ήταν λάθος γιατί η πρόβλεψη αφορούσε κυρίως μικρούς εκδοτικούς οίκους και κυρίως βιβλία τα οποία δεν είναι εμπορικά. Και άρα αυτή η άμυνα σε ό,τι αφορά μια διετία στην τιμή ήταν ένα πολύ καλό μέτρο. Κακώς καταργήθηκε και σωστά επαναφέρεται.

Τέλος τα καλά, σε ό,τι αφορά τη δική μου παρέμβαση. Αν μου ζητούσαν να χαρακτηρίσω αυτή τη νομοθετική πρωτοβουλία, θα τη χαρακτήριζα κάτι σαν «πάρθιο βέλος», το βέλος που πετούσαν με δειλία οι άνθρωποι αυτού του λαού φεύγοντας, χάνοντας και σκοτώνοντας τους τελευταίους. Είναι τέτοιου είδους νομοθέτημα και συγχρόνως κύκνειο άσμα μιας κυβέρνησης που αντιμετωπίζει φάσμα καθολικής και στρατηγικής ήττας στις επόμενες εκλογές.

Μα, όσο κάθεστε, τόσο αποκαλύπτεστε, όχι όπως παρουσιάζετε τον εαυτό σας με λόγια. Το λέω πέμπτη συνεχόμενη φορά σε τοποθετήσεις μου εδώ. Είναι λόγια μεγάλων διανοητών που τα κάνει πράξη κάθε φορά το εκλογικό σώμα. Ουδείς κρίνεται από τα λόγια που έχουν πει οι διανοητές αυτοί. Όλοι κρινόμαστε από τις πράξεις μας.

Εσείς από αυτό που νοηματοδοτήσατε με άπταιστα αγγλο-γαλλικά «Go back, madame Merkel», περάσατε σε αυτό που είπε ο κύριος Υπουργός των Οικονομικών εδώ «Good luck» στους επόμενους που θα διαχειριστούν αυτά τα οποία θεσπίζει και τα φορτώνει στις πλάτες άλλων. Από αυτό το ψευτομάγκικο «Go back», στην εγκαρτέρηση σήμερα του «Good luck» στους επομένους. Αυτό είστε. Αυτά λέγατε. Τίποτα από αυτά δεν κάνατε. Κάνατε τα αντίθετα. Επειδή φορτώνετε τα πάντα μετά το 2019, δηλαδή στους επομένους, τους εύχεστε και καλή τύχη.

Θέλω να κάνω και μια παρέμβαση. Δεν υπάρχει εδώ αρμόδιος Υπουργός από το Υπουργείο Εργασίας και Κοινωνικής Ασφάλισης, αλλά υπάρχει μια αντίφαση στους αριθμούς του κειμένου σας. Μιλούσατε για περικοπές που θα προκύψουν από την κατάργηση της προσωπικής διαφοράς στις συντάξεις που θα φτάσουν στο 1,84 δισεκατομμύριο ευρώ για το 2019. Στη συνέχεια οι περικοπές αυτές πλησίασαν το νούμερο των 2.250.000.000 ευρώ. Και ξαφνικά με το σχέδιο νόμου που φέρνετε στη Βουλή, αυτά όλα φτάνουν στα 2,88 δισεκατομμύρια ευρώ για το έτος 2019.

Υπάρχουν κρυφές περικοπές; Κάτι άλλο συνυπολογίζετε; Πώς αυξάνεται το ποσό κατά 400 με 500 εκατομμύρια αυτών που θα ωφεληθεί το δημόσιο επειδή θα περικόψει την προσωπική διαφορά στις συντάξεις και δεν το εξηγείτε; Χρωστάτε μια εξήγηση, γιατί κι εμείς εάν δεν τη δώσετε την εξήγηση αυτή, είμαστε απολύτως νομιμοποιημένοι να λέμε ότι εδώ υπάρχει μια κρυφή περικοπή.

Επίσης νομοθετείτε τη δραστική μείωση του αφορολογήτου. Αυτά μαζί με τις συντάξεις δεν τα κάνετε τώρα. Δεν λέγατε αλήθεια, λέγατε ψέματα και μάλιστα πολλές φορές ανεπίγνωστα. Οι Βουλευτές έβγαιναν στα κανάλια και λέγανε τα πρωινά ότι «ξέρετε, μέχρι τον Αύγουστο πάει αυτό και μετά θα επαναδιαπραγματευτούμε».

Τώρα εδώ με το μεσοπρόθεσμο, όλα αυτά τα οποία βάζατε τους ανθρώπους να τα λένε, τα ενσωματώνετε. Κομμένα τα ψέματα και τα παραμύθια. Το μεσοπρόθεσμο είναι εδώ και αυτά τα έχετε ενσωματωμένα, όπως και τον ΕΝΦΙΑ.

Κυρία Παπανάτσιου, χθες σηκωθήκατε με ένταση και μας είπατε ζώνη-ζώνη –σε Περιστέρι και αλλού- πόσες είναι οι αλλαγές που φέρνετε. Εγώ σας άκουσα με πολλή προσοχή. Δεν τα συγκράτησα όλα, αλλά υπάρχουν στα Πρακτικά. Εσείς, όμως, ήσασταν αυτοί οι οποίοι θα καταργούσατε τον ΕΝΦΙΑ.

Ο κ. Τσακαλώτος έκανε κάτι που δεν μου άρεσε. Απευθυνόμενος στην Αξιωματική Αντιπολίτευση, μίλησε για περιοχές και ζώνες της Αθήνας όπου κατοικούν ψηφοφόροι τους. Κάπως έτσι το είπε. Δεν το θυμάμαι ακριβώς.

Θέλω να σας διηγηθώ ένα περιστατικό, γιατί είναι πολύ χαρακτηριστικό. Παραμονές των εκλογών του Ιανουαρίου του 2015 ήμουν στο Νέο Ψυχικό –περιφέρειά μου- και ένας κύριος που αυτά που φορούσε πρέπει να κόστιζαν πάνω από εκατό χιλιάδες ευρώ, μου είπε το εξής, χωρίς να με ξέρει: «Αντρίκο, αυτήν τη φορά δεν έχει. ΣΥΡΙΖΑ τώρα». Του λέω: «Πού μένεις, αδελφέ;». Δεν τον «έκοβα» για ψηφοφόρο του ΠΑΣΟΚ. Άλλωστε, στις περιοχές αυτές έπαιρνε 70% και 80% η Νέα Δημοκρατία. «Είστε ψηφοφόρος του ΠΑΣΟΚ;», του λέω. Του το είπα πιο λαϊκά, όπως μού απευθύνθηκε κι αυτός. «Όχι», μου λέει, «εγώ είμαι της Νέας Δημοκρατίας, αλλά τώρα ΣΥΡΙΖΑ, γιατί ο ΕΝΦΙΑ μας έχει εξοντώσει». Αυτά λέγατε.

Μάλιστα, καταθέτω κάτι που μου είχε κάνει πολύ μεγάλη εντύπωση. Δεν τα θυμάμαι όλα, αλλά τώρα τα «φρεσκάρει» το διαδίκτυο. Θυμάμαι τις παρουσίες του Υπουργού σας σε εφορίες, όπου κατήγγειλε τον ΕΝΦΙΑ και δήλωνε ότι θα τα καταργήσει όλα. Δεν μπορείτε να υπερηφανεύεστε επειδή σε κάποιες ζώνες κρατάτε τις ίδιες τιμές. Πρέπει να έχετε συστολή, όπως είπα το πρωί στον κύριο Υπουργό, γιατί κερδίσατε τις εκλογές με πολύ διαφορετικά λόγια, με πάρα πολύ διαφορετικά λόγια και με ύβρεις τις οποίες δεν σας επιστρέψαμε.

Χθες που ήμουν σε μια τηλεοπτική εκπομπή, έπαιρνα καταιγισμό μηνυμάτων για να σας πω προδότες. Δεν θα το κάνω ποτέ. Δεν θα πω ποτέ τον Αρχηγό σας Πινοσέτ, όπως εδώ ο κ. Τσίπρας έλεγε τον κ. Παπανδρέου. Αυτά δεν θα τα κάνουμε ποτέ εμείς. Δεν σας μοιάζουμε, δεν είμαστε ίδιοι.

Καταθέτω αυτές τις έξοχες φωτογραφίες του Υπουργού και καταθέτω και μία έκθεση που έχει κάνει ο κ. Κουτρουμάνης για ό,τι ακριβώς έχετε πράξει από το 2016 μέχρι και σήμερα για τα συνταξιοδοτικά.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Στενογραφίας της Διεύθυνσης Στενογραφίας και Πρακτικών της Βουλής)

Ανέπτυξα το πρωί, με όσο χρόνο διέθετα, τα ζητήματα των εγγυήσεων του άρθρου 109 παράγραφος 2 σημείο 14 2α και 2. Εκεί λέτε ότι δημόσια περιουσία που αφορά αγαθά όπως τα νερά, όπως το φυσικό αέριο, όπως τα Ελληνικά Πετρέλαια, όπως τη ΔΕΗ, όπως τον ΟΤΕ, αυτές τις μετοχές που τις έχετε περάσει στο υπερταμείο, τις καθιστάτε αντικείμενο εγγυήσεων. Τι σχέση έχει αυτό με την ιδεολογία σας; Ποια ιδεολογία σας, δηλαδή; Τι σχέση έχουν αυτά μ’ αυτά που λέτε; Πού είναι το πρόβλημα αν κάποιοι Βουλευτές, αντί να αποκαλέσουν ορθά, όπως εσείς λέτε στον νόμο σας, εγγύηση τα περιουσιακά στοιχεία του δημοσίου, τα αποκαλούν υποθήκη ή ενέχυρο; Αγνοεί ο Υπουργός ως καθηγητής των οικονομικών ότι δεν έχει καμμία σημασία ο νομικός χαρακτηρισμός; Σημασία έχει να καταλάβει κανείς ότι εγγυητής ίσον πληρωτής. Υποκαθιστά τον πρώτο οφειλέτη, όπως verbatim αναφέρει η ρύθμισή σας. Δεν τα ξέρατε αυτά; Ήταν αυτά θέματα για να αντιλέξετε;

Εμένα με μια ματιά στην ιστορία της χώρας, της οποίας και το χιούμορ μεταφέρει στη Βουλή άλλοτε με επιτυχία και άλλοτε όχι ο Υπουργός Οικονομικών, μου θυμίζει πολιτικούς των Wigon, όπως ο Τζον Ράσελ, ή του Εργατικού Κόμματος, όπως ο Μάικλ Φουτ, που πολλά είπαν, αλλά όταν ήλθε η ώρα να κάνουν κάτι, έκαναν τη μία αποτυχία πίσω από την άλλη. Είστε τελικά αυτό και δεν μπορείτε την υπεγγυότητα, την οποία καθορίζετε με τις σημερινές σας διατάξεις, να προσπαθείτε να μας την πλασάρετε ως κάτι που πρέπει κι εμείς να το δούμε αυτοκριτικά, γιατί δήθεν το καλοκαίρι του 2015 ψηφίσαμε το δικό σας μνημόνιο.

Θα με θυμούνται οι συνάδελφοι Βουλευτές που είναι εδώ, ο κ. Κουτσούκος, ο κ. Κρεμαστινός, να εισηγούμαι στην Κοινοβουλευτική μας Ομάδα να μην ψηφίσουμε και εγώ λέω στην Ελληνική Αντιπροσωπεία ότι ήταν παράκληση της Προέδρου να είμαστε όλοι μαζί σε μια προσπάθεια να σωθεί η χώρα, όχι να ψηφίσουμε τις ρυθμίσεις σας. Η άποψη να μην τους ψηφίσουμε ήταν ότι θα κάνουν εξυπνάδες. Και να και σήμερα, μετά από τόσες πολλές φορές, ο Υπουργός των Οικονομικών απευθυνόμενος σε Βουλευτή της Νέας Δημοκρατίας του είπε: «Εσείς δεν ψηφίσατε το καλοκαίρι του 2015;». Ξεχνάει, βέβαια, ότι το νομοθέτημα για το υπερταμείο εξειδικεύτηκε το 2016, όπως είπε ο κ. Σταϊκούρας.

Οι συνάδελφοί μου στο ΠΑΣΟΚ θυμούνται καλά, όμως, ότι είχαμε και εμείς αμφιβολίες. Ωστόσο είπαμε να στηρίξουμε την πατρίδα μας, γιατί είχατε διασπαστεί και δεν είχατε την πλειοψηφία να διασώσετε τη χώρα και μπήκαμε εμείς στο δικό σας κόμπο. Και αντί να αισθάνεστε μια πολιτική υποχρέωση απέναντι στην Αντιπολίτευση, θέλετε να της φορτώσετε το υπερταμείο, θέλετε να της φορτώσετε τις εγγυήσεις, χάριν των οποίων προσθέτετε και το νερό, τις μετοχές του ελληνικού δημοσίου στην ΕΥΔΑΠ, και τα πετρέλαια και το φυσικό αέριο και όλο τον εθνικό πλούτο; Σας εξήγησα το πρωί ότι ό,τι κι αν λέτε εδώ, το άρθρο 106 παρ. 1 του Συντάγματος και η ιστορία του θα σας δυσκολεύει και θα αποτελεί για εμάς που είμαστε κόμμα του Κέντρου και της Κεντροαριστεράς, ένα πραγματικό εργαλείο εναντίον σας ως ψευδοϊδεολόγων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δέκα δευτερόλεπτα, παρακαλώ.

Κυρίες και κύριοι Βουλευτές, εκτιμώ ότι δεν υπάρχει χειρότερη διακυβέρνηση από εκείνη μιας ετερόκλητης ομάδας δημαγωγών και λαϊκιστών, που βρίσκονται, όπως προλογικά είπα, σε αποδρομή και προσπαθούν με κάθε, μα με κάθε τρόπο να κρατηθούν στην εξουσία. Έχετε τελειώσει.

Μία προσθήκη στις φράσεις μου. Η ιστορία της FYROM σε επίπεδο δημοσίου διαλόγου σκεπάζει το σημερινό νομοθέτημα. Έχουμε, όμως, φροντίσει και με τις παρεμβάσεις μας στην Εθνική Αντιπροσωπεία και με τον δημόσιο λόγο μας να αποκαλύπτουμε όλες τις πτυχές του παρόντος νομοθετήματος. Θα έρθει η ώρα που οι ρυθμίσεις που και σήμερα ψηφίζετε θα έρθουν στο προσκήνιο και θα είστε απολογούμενοι και θα είμαστε επικριτές σας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τζαβάρας, από τη Νέα Δημοκρατία, έχει τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Θα ήθελα, αγαπητοί συνάδελφοι της Πλειοψηφίας και εκλεκτοί Υπουργοί που είστε εδώ -βέβαια, θα ήθελα να είναι και ο κ. Τσακαλώτος-, για να ασχοληθούμε πρακτικά με το αν αυτά που από του Βήματος τούτου εκστομίζετε περί ευαισθησίας για διαφάνεια και περί μαχητικής, αγωνιστικής αντιμετώπισης των φαινομένων της διαφθοράς μπορούν να ανθέξουν σε αυτό το πολύ όμορφα διατυπωμένο άρθρο 69 του νομοσχεδίου.

Κυρία Υφυπουργέ, σας άκουσα προηγουμένως που λέγατε ότι η ειδικότης σας είναι η διαφάνεια. Για ακούστε τώρα, όμως, να δείτε το άρθρο 69 τι λέει και να μου απαντήσετε σας παρακαλώ.

Με το άρθρο 69, κύριοι συνάδελφοι, τροποποιείται η διάταξη του άρθρου 1 και 3 του ν.4354/2015. Με αυτόν τον νόμο, κύριοι Υπουργοί, αποφασίσατε και προβλέψατε ότι η διαχείριση των απαιτήσεων από δάνεια που προέρχονται από τράπεζες ή από χρηματοδοτικά ιδρύματα ανατίθεται αποκλειστικά στις εταιρείες διαχείρισης απαιτήσεων από δάνεια τραπεζικά ή από χρηματοδοτικά ιδρύματα.

Αυτές, λοιπόν, οι ανώνυμες εταιρείες –προέβλεπε η συγκεκριμένη διάταξη- είναι ειδικού και αποκλειστικού σκοπού και δεν κάνουν τίποτα άλλο από το να αγοράζουν πακέτα δανείων από αυτούς τους αφελείς και δυστυχείς και υπό το κράτος της Κυβέρνησης της Αριστεράς δανειολήπτες, που οι τράπεζες κυριαρχικά τους χαρακτηρίζουν ως «μη συνεργάσιμους».

Και ταυτόχρονα αυτή η συγκεκριμένη κατηγορία των ανωνύμων εταιρειών δεν είναι μόνο ειδικού και αποκλειστικού σκοπού. Δηλαδή, αυτή η συγκεκριμένη κατηγορία δεν προβλέπατε με τον ν.4354 να ασχολείται με τίποτα άλλο εκτός από την αγορά, τη διαχείριση και την εκμετάλλευση των πακέτων αυτών των δανείων, καθώς υπάρχει και μια άλλη παράγραφος πιο κάτω «με την εκμετάλλευση των ακινήτων που είναι υπέγγυα στα δάνεια αυτά».

Σήμερα, λοιπόν, κάνετε μια τροποποίηση στη διάταξη αυτή, η οποία είναι πολύ επιπόλαια, θα έλεγε κανένας. Μάλιστα, είναι και πολύ αφανής. Λέει λοιπόν, η αιτιολογική έκθεση: «Προς άρση ερμηνευτικών αμφιβολιών, θα πρέπει να χαρακτηριστούν αυτές οι συγκεκριμένες εταιρείες του αποκλειστικού και του ειδικού σκοπού ότι είναι χρηματοδοτικά ιδρύματα». Σε αυτήν την «αθώα» διάταξη του ν.4354 με το άρθρο 69 παρεμβάλλεται μια αναφορική πρόταση που λέει ότι: «Αυτές οι ανώνυμες εταιρείες, του ειδικού και αποκλειστικού σκοπού, που είναι χρηματοδοτικά ιδρύματα, παίρνουν άδεια από την Τράπεζα της Ελλάδος».

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εδώ βέβαια θα πει κανένας, «ωραία, χρηματοδοτικά ιδρύματα είναι». Αν όμως κάποιος από εσάς, συνάδελφοι, κάνει τον κόπο και προστρέξει στη διάταξη του ν.4261/2014 και δει τι είναι τα χρηματοδοτικά ιδρύματα, θα δει ότι αυτά τα ιδρύματα είναι σχεδόν τράπεζες παρά δύο ή τρεις αρμοδιότητες. Δηλαδή, έχουν το δικαίωμα να ασκούν όλες τις τραπεζικές δραστηριότητες που προβλέπει ο κατάλογος της οδηγίας 36/2013.

Συγκεκριμένα θα απαριθμήσω μερικές: Να δίνουν δάνεια, να δίνουν πιστωτικές κάρτες, να δίνουν ταξιδιωτικές επιταγές, να κάνουν μεσολάβηση στη διατραπεζική εργασία, να φυλάττουν και να διαχειρίζονται κινητές αξίες, να κάνουν μια σειρά ενέργειες, οι οποίες γίνονται με βάση τον ισχύοντα νόμο για τα πιστωτικά ιδρύματα επ’ αμοιβή. Και το χειρότερο, να έχουν το δικαίωμα να εκδίδουν ηλεκτρονικό χρήμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αλήθεια, κύριοι Υπουργοί, μια τόσο αθώα, πολύ αθώα αναφορική πρόταση πόσα εκατομμύρια δίνει σε αυτές τις συγκεκριμένες εταιρείες του αποκλειστικού και του ειδικού σκοπού, που βεβαίως προκειμένου να τις δελεάσετε ή προκειμένου κάποιος να επιτύχει ανταλλάγματα -θα σας πω γιατί το λέω αυτό-, φθάνει στο σημείο να δίνει τόσα πολλά προνόμια, χωρίς το ελληνικό δημόσιο να παίρνει τίποτα από αυτά τα εκατομμύρια που θα κερδίσουν;

Θέλετε, προφανώς, να καταστήσετε πολύ πιο εντατική την πώληση των δανείων αυτών των δυστυχισμένων ανθρώπων, που ποτέ δεν ασχοληθήκατε για το πώς οι τράπεζες διαμορφώνουν τις συνολικά ληξιπρόθεσμες οφειλές τους. Έχει ασχοληθεί κανείς από εσάς για το αν αυτοί που χρωστούν καταναλωτικά δάνεια ή δάνεια από πιστωτικές κάρτες πληρώνουν φόρο 25% ετησίως, όταν οι τράπεζες παίρνουν για φόρο κατάθεσης 1%;

Και πολύ καλά, κύριε Υπουργέ, άκουγα το πρωί που λέγατε ότι κάνετε ταξική πολιτική. Είναι ταξική πολιτική να ονομάζεται «κακοπληρωτής» ή «στρατηγικός κακοπληρωτής» ή «μη συνεργάσιμος» όποιος έτυχε να έχει ένα σπιτάκι και λόγω του ότι έπεσε στη δίνη της χρηματοπιστωτικής κρίσης, αυτής που ζούμε όλοι, να μην θέλει να ενδώσει στις απαιτήσεις των τραπεζών, που έχουν διπλασιάσει ή τριπλασιάσει την αρχική οφειλή τοκίζοντας ασύστολα και αχαλίνωτα το επιτόκιο των 25%, και ανατοκίζοντας αυτό χωρίς κανένα χρονικό περιορισμό;

Και εγώ σας ρωτώ τώρα -και τελειώνω, κύριε Πρόεδρε- το εξής. Δεν θα είμαι λαϊκιστής για να πω ότι κάποιος πρέπει να τα έχει πάρει για να βάλει αυτή τη διάταξη εδώ. Όχι. Όμως, θα πω κάτι άλλο εδώ. Εκτός από αυτή τη συγκεκριμένη διάταξη, αν συνδυάσει κανένας, όποιος τη διαβάσει και ξέρει να διαβάσει τη διάταξη που απομένει για αυτές τις εταιρείες, προκύπτει και ένα άλλο όφελος. Τους δίνει το δικαίωμα της περαιτέρω πώλησης των πακέτων. Γιατί ξέρετε; Αυτές οι εταιρείες με βάση τον αρχικό νόμο, αγόραζαν τα πακέτα των δανείων από πιστωτικά ιδρύματα ή από χρηματοδοτικά ιδρύματα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Τώρα, λοιπόν, που με μια απλή αναφορική πρόταση τους καθιστάτε χρηματοδοτικά ιδρύματα με τα προνόμια που σας είπα, ταυτόχρονα τους δίνετε και το δικαίωμα να αγοράζουν και να πουλούν από τον εαυτό τους -γιατί ήδη είναι χρηματοδοτικά ιδρύματα- και αυτά τα εκατομμύρια που έχουν πάρει από την ALPHA BANK ή από την ATTICA BANK.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Τζαβάρα, ολοκληρώστε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τελειώνω, κύριε Πρόεδρε.

Κάποιες από αυτές αντί του ποσού των 30 εκατομμυρίων έχουν εξασφαλίσει αγορά της τάξεως των 1,5 δισεκατομμυρίων. Εσείς μένετε απαθείς, βέβαια, γιατί δεν μπορείτε να το διανοηθείτε. Τουλάχιστον εγώ ως νομικός δεν έχω συναντήσει ποτέ -και μάλιστα, ως Βουλευτής επί μια δεκαετία- τόσο μεγάλη παλιανθρωπιά να χωράει μέσα σε μια αναφορική πρόταση.

Σας λέω τούτο: Εγώ δεν ξέρω ποιος τα έχει πάρει και αν τα έχει πάρει. Το βέβαιο είναι ότι στα κυβερνητικά σας γραφεία ξενοδοχούνται πλουσιοπάροχα παράσιτα και αυτά θα πρέπει να τα βρείτε και να τα διώξετε από κοντά σας, γιατί δεν πιστεύω ότι κανένας Υπουργός μιας Κυβέρνησης που έχει την εμπιστοσύνη της Βουλής θα φτάσει μέχρι αυτού του σημείου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Τζαβάρα! Έχετε φτάσει τα οκτώ λεπτά!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τελειώνω, κύριε Πρόεδρε.

Ένα μόνο ξέρω και θα το επικαλεστώ έτσι ακριβώς όπως το αναφέρει ένας πολύ μεγάλος κοινωνιολόγος, ο Μαρσέλ Μος σε αυτή τη μνημειώδη διατριβή που έχει κάνει για τη λειτουργία του δώρου.

Το δώρο, κύριε Υπουργέ, έχει μέσα του ενσωματωμένη την υποχρέωση της ανταπόδοσης και εδώ το θέμα δεν είναι αν τα πήρε κάποιος. Εδώ το θέμα είναι ποιος θα δεχθεί αυτή την ανταπόδοση και τι μεγέθους θα είναι αυτή η ανταπόδοση. Διαφορετικά, οφείλετε αυτή τη διάταξη να την αποσύρετε αμέσως.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ.

Η κ. Παπανάτσιου ζήτησε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Δεν είναι του κ. Σταθάκη η διάταξη. Είναι του κ. Δραγασάκη.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Η ευθύνη της Κυβέρνησης είναι συλλογική!

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Παρέμβαση θέλετε να κάνετε ή κανονική ομιλία, κύριε Σταθάκη; Πόσο χρόνο χρειάζεστε;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Για ένα λεπτό θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Η ανακρίβεια δεν είναι καλός σύμβουλος στην πολιτική.

Ακούσαμε, λοιπόν, εδώ ότι το συγκεκριμένο άρθρο, στο οποίο είναι η Τράπεζα της Ελλάδος, αδειοδοτεί και έχει έναν κατάλογο χρηματοδοτικά ιδρύματα και αδειοδοτεί, επίσης, τις εταιρείες ειδικού σκοπού που περιγράφει ο νόμος, τον οποίο ξέρω πολύ καλά, γι’ αυτό επιτρέψτε μου να απαντήσω.

Τι λέει, λοιπόν, η συγκεκριμένη διάταξη; Ότι στον χρηματοδοτικό κατάλογο που έχει η Τράπεζα της Ελλάδος προστίθενται και του ειδικού σκοπού. Του ειδικού σκοπού δεν γίνονται χρηματοδοτικά, δεν αλλάζει η φύση τους, δεν αλλάζει κάτι. Είναι εντελώς διαδικαστική η πρόταση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απαλείψτε το αυτό.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι εντελώς διαδικαστική, δεν έχει τίποτα απ’ αυτό που υπονοήσατε, τίποτα απολύτως.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αφού είναι έτσι τα πράγματα, γιατί δεν το απαλείφετε;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι ανακρίβεια.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ανακρίβεια αυτό που λέω εγώ;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν αλλάζει η ιδιότητα του ειδικού σκοπού και η Τράπεζα της Ελλάδος που αδειοδοτεί και τα δύο έρχεται και έτσι έχεις έναν ενιαίο κατάλογο. Δεν έχει καμμία σχέση αυτό που είπατε με την πραγματικότητα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Η κ. Παπανάτσιου έχει τον λόγο για ένα λεπτό για νομοτεχνικές βελτιώσεις.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Για μισό λεπτό, κύριε Πρόεδρε.

Νομοτεχνικές βελτιώσεις. Τεχνικά είναι τα θέματα. Στο τέλος του άρθρου 116 του σχεδίου νόμου προστίθεται ότι «η ισχύς της παραγράφου 1 άρχεται από το φορολογικό έτος 2018 και εφεξής». Αφορά τα φορολογικά κίνητρα.

Ευχαριστώ.

(Στο σημείο αυτό η Υφυπουργός κ. Αικατερίνη Παπανάτσιου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 336-337)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Επί ποιου θέματος, κύριε Τζαβάρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είπε ότι λέω ανακρίβειες. Δεν πρέπει να υποστηρίξω τον εαυτό μου;

**ΠΡΟΕΔΡΕΥΩΝ (Δημήτριος Κρεμαστινός):** Έχετε ένα λεπτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εάν πράγματι δεν παίζει κανέναν ρόλο στη διαπύπωση του αρχικού άρθρου του ν.4354, του άρθρου 1 παράγραφος 2, η προσθήκη: «... τα οποία είναι χρηματοδοτικά ιδρύματα...» -γιατί στον ν.4354 στον οποίο προβλέπονται αυτές οι συγκεκριμένες εταιρείες δεν αναφέρεται πουθενά ότι είναι χρηματοδοτικά ιδρύματα- άρα, και η Τράπεζα της Ελλάδος, όταν δεν υπάρχει νομοθετική πρόβλεψη, δεν μπορεί να τα μεταχειρίζεται και να τα εκλαμβάνει αυτά ως χρηματοδοτικά ιδρύματα, γιατί με αυτόν τον τρόπο τα καθιστά, όπως σας είπα, πιστωτικά ιδρύματα παρά τρεις δράσεις. Δηλαδή τα χρηματοδοτικά ιδρύματα δεν μπορούν να πάρουν καταθέσεις, μπορούν, όμως, να εκδώσουν ηλεκτρονικό χρήμα και να κάνουν όλα αυτά που είπα.

Δεν με πείσατε, κύριε Υπουργέ.

Και βέβαια, κάποια στιγμή, θα πρέπει να σταματήσετε να δίνετε ρυθμιστική αυτονομία στις τράπεζες. Είστε Κυβέρνηση και έχετε τη νομοθετική πρωτοβουλία να ρυθμίζετε εσείς τις σχέσεις μεταξύ δανειοληπτών και τραπεζών.

Εσείς, λοιπόν, με αυτόν τον τρόπο που σήμερα φέρνετε εδώ, όπου όλα τα έχετε αναθέσει κυριαρχικά στην κρίση των τραπεζών, έχετε περιορίσει και την προστασία του καταναλωτή...

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζαβάρα, παρακαλώ, ολοκληρώστε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τελειώνω, κύριε Πρόεδρε.

…με βάση ακριβώς το γεγονός ότι οι τράπεζες καθορίζουν ποιοι είναι συνεργάσιμοι και μη συνεργάσιμοι και οι μη συνεργάσιμοι δανειολήπτες δεν μπορούν να προστατευτούν ως καταναλωτές παρ’ όλο που η διάταξη του άρθρου 1 του ν.2251/1994 λέει ότι τα οικονομικά συμφέροντα των καταναλωτών προστατεύονται από το κράτος και όχι από τις τράπεζες.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, μην κάνουμε διάλογο συνέχεια, όμως. Έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μιας ανακρίβειας μύριες έπονται, απ’ ό,τι φαίνεται.

Σήμερα, λοιπόν, μάθαμε ότι η νομοθεσία για την προστασία της πρώτης κατοικίας, ότι η νομοθεσία για τον εξωδικαστικό μηχανισμό, ότι η νομοθεσία για το πώς κρίνεται συνεργάσιμος ή μη συνεργάσιμος δεν έχουν θεσμοθετηθεί, δεν αποτελούν νόμους, αλλά είναι στη διακριτική ευχέρεια των τραπεζών. Μάλλον είστε πραγματικά εντελώς...

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είστε εκτός πραγματικότητας, με όλο τον σεβασμό.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εγώ ζω εκτός πραγματικότητας; Μάλλον εσείς ζείτε με πλήρη άγνοια της πραγματικότητας, όπως νομοθετείτε εδώ μέσα στη Βουλή.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει η κ. Φωτίου, Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης για έξι λεπτά.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, είπατε τέσσερις-πέντε ομιλητές και μετά ένας Υπουργός. Τώρα έχουν μιλήσει δύο ομιλητές και δίνετε τον λόγο πάλι σε Υπουργό.

**ΠΡΟΕΔΡΕΥΩΝ (Δημήτριος Κρεμαστινός):** Θα ακολουθήσουν οι Βουλευτές.

**ΜΑΥΡΟΥΔΗΣ ΒΟΡΙΔΗΣ:** Πρέπει να τηρηθεί αυτή η σειρά.

**ΠΡΟΕΔΡΕΥΩΝ (Δημήτριος Κρεμαστινός):** Συμφωνώ, αλλά τώρα ανέλαβα και βρήκα το πρόγραμμα αυτό. Θα ακολουθήσουν Βουλευτές μετά.

**ΜΑΥΡΟΥΔΗΣ ΒΟΡΙΔΗΣ:** Αυτό είναι το μόνο σίγουρο! Με συγχωρείτε πολύ!

Εγώ δεν έχω πρόβλημα με την κ. Φωτίου. Έχω μεγάλο πρόβλημα με το να μην τηρείται αυτό που είπε το Προεδρείο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Φωτίου, για έξι λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, ένα φάντασμα πλανιέται πάνω την Αίθουσα της Βουλής αυτές τις μέρες που τρομοκρατεί όλη την αντιπολίτευση –είναι η καθαρή έξοδος της χώρας από τα μνημόνια τον Αύγουστο- μια τρομοκρατημένη Νέα Δημοκρατία που τρομοκρατεί με ψέματα και παραποίηση στοιχείων όλο τον λαό.

Αύριο ψηφίζεται το τελευταίο νομοσχέδιο με μνημονιακές υποχρεώσεις. Είναι το τελευταίο. Και έχει, όμως, εξαιρετικά θετικές ρυθμίσεις και τις οποίες πιστεύω ότι τα θετικά της άρθρα, τις θετικές ρυθμίσεις, στο τέλος της ημέρας αύριο θα τις ψηφίσετε.

Όμως, δεν έχετε το σθένος να το ομολογείτε όλες αυτές τις ημέρες όπου τα πολυπληθή σας μίντια επαναλαμβάνουν ότι έρχεται ο «Αρμαγεδδών» το 2019 για τον Έλληνα φορολογούμενο και τον συνταξιούχο. Δυστυχώς για εσάς, θα είμαστε εδώ το 2019 για να δούμε άλλη μια φορά την καταστροφολογία σας να καταρρέει.

Αυτές τις ημέρες στη Βουλή ακούμε δύο ψεύδη που αν ισχύουν και τα δύο, τότε είναι αυτοαναιρούμενα. Τι εννοώ; Το πρώτο είναι ότι δημιουργούμε ένα κράτος επιδομάτων, όχι εργασίας, ανάπτυξης, επενδύσεων. Το δεύτερο είναι ότι κόβουμε ή θα κόψουμε επιδόματα. Επιτέλους αποφασίστε. Δεν μπορεί να ισχύουν και τα δύο. Ένα από τα δύο ισχύει: ή κόβουμε ή δίνουμε.

Τι συμβαίνει; Το 2015 παραλάβαμε 790 εκατομμύρια ευρώ στον προϋπολογισμό της πρόνοιας. Τον ίδιο είχατε όλα τα χρόνια, ακόμη και τις εποχές της ευμάρειας και της ανάπτυξης και του πλούτου, τον ίδιο, τον χαμηλότερο της Ευρώπης πάντα. Γιατί; Γιατί εσείς πιστεύετε ακράδαντα, όπως ισχυρίστηκε και ο ΣΕΒ πριν λίγο καιρό, ότι τα χρήματα που δίνονται για το κοινωνικό κράτος είναι χαμένα λεφτά για την ανάπτυξη.

Εμείς υποστηρίζουμε ακριβώς το αντίθετο, όπως λένε και όλες οι επιστημονικές έρευνες, ότι δηλαδή για κάθε ευρώ που δίνεται στο κοινωνικό κράτος για υγεία, παιδεία και κοινωνική προστασία, επιστρέφει στην ανάπτυξη 1,3 ή 1,68 ανάλογα με το που δίνεται. Δηλαδή οι δαπάνες για το κοινωνικό κράτος είναι αναπτυξιακές δαπάνες, πέρα από το ότι είναι κοινωνικές δαπάνες. Γι’ αυτό τα 790 εκατομμύρια που παραλάβαμε το 2015 τα κάναμε 1.830.000.000 ευρώ το 2018 και θα τα κάνουμε 3 δισεκατομμύρια το 2019. Εδώ βρίσκονται τα 760 εκατομμύρια για επτακόσιες χιλιάδες συμπολίτες μας για το ΚΕΑ.

Από το 2009 που μπήκαμε σε αυτή τη φοβερή περιπέτεια με τα μνημόνια, που εσείς ψηφίσατε το πρώτο και το δεύτερο, μέχρι το 2015 δεν είχατε βάλει ούτε ένα ευρώ, πλην 20 εκατομμύρια, για τους συμπολίτες μας που χειμαζόντουσαν από την ανθρωπιστική κρίση.

Εμείς δώσαμε το 2015 την κάρτα αλληλεγγύης για τετρακόσιες χιλιάδες συμπολίτες μας και για τρόφιμα. Σήμερα η κάρτα αλληλεγγύης είναι η πρόταση της Ελλάδας που εξετάζει να υιοθετήσει η Ευρωπαϊκή Επιτροπή, γιατί είναι η μόνη δράση που μπορεί να δώσει αξιοπρέπεια στους ανθρώπους, αντί να κάνουν ουρές για να παίρνουν τσάντες και σακούλια.

Το ΚΕΑ το εφαρμόσαμε το 2017. Το σχεδιάσαμε για να πιάνει κάθε μέρα όποιον τους τελευταίους έξι μήνες πέφτει στην ακραία φτώχεια. Κάθε μέρα είναι ανοιχτό το σύστημα. Παράλληλα, το 10% των ανέργων μπαίνει στην εργασία. Με το μεσοπρόθεσμο το 20% των ανέργων μπαίνει στην εργασία, γιατί δεν θα κάνουμε «παγίδα φτώχειας».

Επομένως, σας ρωτάω ευθέως: Το άρθρο 22, το οποίο ορίζει για το ΚΕΑ ότι δεν υπολογίζεται το ποσό του ΚΕΑ στα εισοδηματικά όρια για την καταβολή παροχών κοινωνικού ή προνοιακού χαρακτήρα, θα το ψηφίσετε, ναι ή όχι;

Στο μεσοπρόθεσμο υπάρχουν τα 200 εκατομμύρια των σχολικών γευμάτων για όλα τα παιδιά όλων των δημοτικών σχολείων της χώρας. Υπάρχουν τα 260 εκατομμύρια επιπλέον για τα οικογενειακά επιδόματα, δηλαδή εννιακόσια δέκα συνολικά. Θα τα καταψηφίσετε;

Υπάρχουν τα 155 εκατομμύρια για χίλιους οκτακόσιους νέους βρεφονηπιακούς σταθμούς, ώστε τα παιδιά που θα μπουν στο 2019 - 2020 να είναι εκατόν εξήντα πέντε χιλιάδες δωρεάν παιδιά με voucher, όταν εμείς βρήκαμε μόνο εβδομήντα πέντε χιλιάδες δωρεάν παιδιά με voucher το 2015. Τόσα είχατε, κύριε Μητσοτάκη. Σήμερα υπόσχεστε ότι όταν έρθετε εν τη βασιλεία σας όλα τα παιδιά θα μπουν στους βρεφονηπιακούς σταθμούς. Τι δεν ξέρετε, ότι δεν έχουμε βρεφονηπιακούς σταθμούς; Αυτό δεν το ξέρετε; Δεν σας το είπανε;

Σε αυτό το πολυνομοσχέδιο υπάρχουν τα 600 εκατομμύρια για την επιδότηση ενοικίου και τραπεζικών δανείων για πρώτη κατοικία σε ένα εκατομμύριο τριακόσιες χιλιάδες ανθρώπους. Τι επιθυμείτε να κόψετε από αυτά;

Πάμε στο δεύτερο ψεύδος, ότι κόβουμε επιδόματα. Εδώ και δύο χρόνια τρομοκρατείτε τον ευαίσθητο χώρο της αναπηρίας, ότι κόβουμε αναπηρικά επιδόματα. Δεν κόψαμε ούτε ένα ευρώ. Και δεν ζητάτε συγνώμη. Κανείς σας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Αντίθετα, από τον Φεβρουάριο του 2018 θέσαμε σε πιλοτική εφαρμογή τον ηλεκτρονικό φάκελο αναπηρίας, που θα δώσει τέλος στις χρονοβόρες και επίπονες διαδικασίες για τα άτομα με αναπηρία, μία διαδικασία μοναδική σε όλη την Ευρώπη. Αντ’ αυτού χαρίζουμε -όχι δεν κόβουμε- τα 46 ευρώ, τα οποία πληρώνει ο ανάπηρος κάθε φορά που περνάει από τα ΚΕΠΑ σήμερα. Αυτό θα το ψηφίσετε ή δεν θα το ψηφίσετε; Είναι τα άρθρα 17 και 18.

Σας ρωτώ ευθέως: Το άρθρο 21 είναι για το ΕΟΠΥΥ και σας ρωτώ εάν θα το ψηφίσετε, γιατί αυτό θα μεταφέρει 50 εκατομμύρια μέσω ΟΠΕΚΑ στα ιδρύματα.

Τέλος, παραλάβαμε ένα κράτος ιδρυματικό, επιδοματικό, με πελατειακές σχέσεις, με αδιαφάνεια, απίθανα γραφειοκρατικό, από εσάς τους «ικανούς» διαχειριστές της εξουσίας και φτιάξαμε εμείς, οι «ανίκανοι», μέσα σε τρία χρόνια, ένα κράτος κοινωνικής προστασίας για όλους τους Έλληνες πολίτες, όχι μόνο για τους ευάλωτους. Είναι ψηφιακό, αντιμετωπίζει όλους με αξιοπρέπεια, ισονομία και δικαιοσύνη. Είναι ο μηχανισμός των 240 κέντρων κοινότητας, που η Νέα Δημοκρατία πολέμησε λυσσαλέα και δεν ψήφισε. Είναι ο ΟΠΕΚΑ, ο προνοιακός οργανισμός που δίνει τα επιδόματα, που η Νέα Δημοκρατία πολέμησε λυσσαλέα και δεν ψήφισε.

Αυτά τα δύο είναι οι πυλώνες του νέου συστήματος κοινωνικής αλληλεγγύης για αξιοπρέπεια, για αδιαφάνεια, για ψηφιακότητα, όλο τον ελληνικό λαό, όχι για τα ρουσφέτια, για τον γνωστό μας και για τις πελατειακές σχέσεις.

Εσείς καταστροφολογείτε και θα διαψευσθείτε για άλλη μία φορά. Εμείς φτιάχνουμε το μέλλον αυτής της χώρας. Ποτέ πια ξανά μνημόνια. Δεν γυρίζουμε πίσω στο παλιό καθεστώς που είσαστε εσείς. Προχωράμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας έχει τον λόγο τώρα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ, κύριε Πρόεδρε.

Κυρίες και κύριοι, στη σημερινή συνεδρίαση δεν θα πέσουμε στην παγίδα που προσπαθούν να στήσουν τόσο η Κυβέρνηση όσο και άλλα κόμματα, προκειμένου να εκτραπεί η συζήτηση για το πολυνομοσχέδιο, να επισκιαστούν τα πολύ σκληρά μέτρα που περιέχει αυτό και για τα οποία πρέπει να ενημερωθεί ο ελληνικός λαός.

Δεν υποτιμάμε καθόλου τη συμφωνία Τσίπρα-Ζάεφ. Ίσα-ίσα από την πρώτη στιγμή, από χθες που μας ενημέρωσε ο Πρωθυπουργός τηλεφωνικά και ήταν αυτά που είπε περίπου στο διάγγελμά του, χαρακτηρίσαμε τη συμφωνία «συστατική επιστολή για την ένταξη στο ΝΑΤΟ και την Ευρωπαϊκή Ένωση των Σκοπίων». Αυτός ήταν ο στόχος της Κυβέρνησης, γι’ αυτό όλα γίνονται άρον-άρον, να τακτοποιήσει τα Σκόπια στους οργανισμούς του ΝΑΤΟ, της Ευρωπαϊκής Ένωσης.

Δεν είναι τυχαίο άλλωστε ότι οι πρώτοι που έσπευσαν …

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Άρον-άρον;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Το άρον-άρον αφορά τον Ιούνιο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τρεις μήνες πάνε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Γιατί θα μπορούσε να πάει για παράδειγμα στις Πρέσπες και τον Αύγουστο που είναι και παχιές οι μύγες.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μας ταλαιπώρησε πολύ αυτό.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ακούστε, λοιπόν, όμως, προσεκτικά, έστω αυτά που λέει το ΚΚΕ, για προβληματισμό, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το άρον -άρον εγώ σχολίασα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, το άρον-άρον σας απάντησα τι σημαίνει.

Οι πρώτοι άλλωστε που έσπευσαν να χαιρετίσουν τη συμφωνία, πριν καν ενημερωθούμε όλοι οι υπόλοιποι εμείς εδώ -και ακόμα επί της ουσίας δεν έχουμε ενημερωθεί, επειδή δεν έχουμε τη συμφωνία δηλαδή στα χέρια μας- για την ίδια τη συμφωνία και τις λεπτομέρειές της ήταν το State Department, ήταν οι Ηνωμένες Πολιτείες της Αμερικής και το ΝΑΤΟ.

Επίσης, είπαμε από χθες στον Πρωθυπουργό ότι είναι επίσης και μία συμφωνία, η οποία περιέχει το σπέρμα του αλυτρωτισμού, από τη στιγμή που αποδέχεται η ελληνική Κυβέρνηση ως εθνικότητα τη μακεδονική και ως γλώσσα τη μακεδονική.

Αφήστε, λοιπόν, σας λέμε τις μεγαλοστομίες περί ιστορικών στιγμών, στις οποίες θα παίξει η Ελλάδα ηγετικό ρόλο. Η ιστορική αυτή στιγμή δεν είναι τίποτα άλλο από το ξαναμοίρασμα που συντελείται στην περιοχή των Βαλκανίων, με την Κυβέρνηση του ΣΥΡΙΖΑ αυτήν τη στιγμή βεβαίως να αναλαμβάνει έναν πρωταγωνιστικό ρόλο σε αυτήν την τραγωδία, ρόλο γεωπολιτικού «μεντεσέ», όπως σας χαρακτήρισε ο Αμερικανός Πρέσβης, που περιδιαβαίνει την πατρίδα μας και κάνει δηλώσεις ως νέος Πιουριφόυ. Προς το παρόν αυτά. Τα υπόλοιπα θα τα πούμε στη συζήτηση στη Βουλή όταν γίνει.

Κυρίες και κύριοι της Κυβέρνησης, κάθε φορά που μιλάτε εδώ στη Βουλή για το ξέφωτο της καθαρής εξόδου από τα μνημόνια φέρνετε κι ένα νέο πακέτο αντιλαϊκών μέτρων. Δεν χρειάζονται λόγια. Μιλούν οι πολιτικές σας πράξεις για το ποια θα είναι η επόμενη μέρα. Όμως, ό,τι και να κάνετε, οι εργαζόμενοι ζουν και καταλαβαίνουν την πραγματικότητα, δεν βλέπουν τη βελτίωση που περιγράφετε στη δική τους ζωή. Όσο και να προσπαθείτε να εμφανίσετε πως υπάρχει ανάπτυξη που τάχα θα ανακουφίσει τον λαό, η πραγματικότητα του 2018 έρχεται να συντρίψει τις δικές σας διακηρύξεις.

Η ανάπτυξη του 2018 βασίστηκε σε πάνω από 1 δισεκατομμύριο ευρώ περισσότερους φόρους, που πλήρωσε ο λαός, για να υλοποιηθούν οι αντιλαϊκοί στόχοι των πλεονασμάτων. Βασίστηκε στην κατάργηση του απεργιακού δικαιώματος που ζήτησαν οι φίλοι σας του ΣΕΒ. Βασίστηκε στη επιθετική προώθηση των ιδιωτικοποιήσεων και στο ανηλεές κυνήγι ως φοροφυγάδων, μισθωτών και αυτοαπασχολουμένων, που με τους ηλεκτρονικούς πλειστηριασμούς βγάζετε τα σπίτια τους στο σφυρί, ενώ την ίδια ώρα βιομήχανοι, εφοπλιστές, συστηματικά, δεν πληρώνουν παρά ελάχιστους φόρους και παραμένουν στο απυρόβλητο.

Δεν χρειάζεται τίποτα περισσότερο παρά να δει κανείς τα πεπραγμένα σας του τελευταίου χρόνου για να καταλάβει πως ανάπτυξη και κρίση έχουν για τους εργαζόμενους το ίδιο ταξικό πρόσημο με μνημόνια ή χωρίς μνημόνια. Στη φάση της κρίσης ζητούσατε από τους εργαζόμενους -όπως και οι προηγούμενες βέβαια από σας κυβερνήσεις, δεν είστε η μόνη- για να βγει η οικονομία από την κρίση, τώρα ζητάτε νέες θυσίες για να θωρακίσετε την ανάπτυξή σας. Η κατάσταση για τη μεγάλη λαϊκή πλειοψηφία είτε στη φάση της ανάπτυξης είτε στη φάση της κρίσης, δυστυχώς, επιδεινώνεται.

Γι’ αυτό λέμε ότι είστε το πολιτικό προσωπικό που χρειάζεται η άρχουσα τάξη για να κάνει τη βρώμικη δουλειά της. Απλούς λακέδες των μονοπωλίων της χρειάζεται. Γι’ αυτό και η αντιλαϊκή επίθεση θα συνεχιστεί, ακόμα κι αν βγούμε από τα μνημόνια. Είναι επίθεση διαρκείας και δεν πρόκειται να τελειώσει τον Αύγουστο.

Έχετε ήδη υπογράψει μέτρα που εκτείνονται πολύ μετά το 2018: τα θηριώδη πρωτογενή πλεονάσματα της τάξης του 3,5% του ΑΕΠ για τα επόμενα πέντε χρόνια, τα πλεονάσματα του 2% για δεκαετίες που προβλέπει και η ευρωπαϊκή, βέβαια, δημοσιονομική συνθήκη, η οποία δεσμεύει και κάθε χώρα κράτος - μέλος της Ευρωπαϊκής Ένωσης, γεγονός που αποδεικνύει πως η δημοσιονομική εποπτεία είναι διαρκής και δεν θα σταματήσει ποτέ.

Τώρα, όμως, το νέο μεσοπρόθεσμο δείχνει και το πραγματικό σας πρόσωπο. Αποκαλύπτεστε. Μάταια προσπαθείτε να κρυφτείτε. Το νέο μεσοπρόθεσμο που φέρνετε δείχνει τη σφραγίδα σας, δείχνει το ανελέητο, αποκρουστικό πρόσωπο που έχετε ως γνήσιοι πολιτικοί εκπρόσωποι των μονοπωλίων. Δείχνει πως για να πετύχετε τη θωράκιση της καπιταλιστικής κερδοφορίας δεν έχετε κανέναν ενδοιασμό. Με αναλγησία τσακίζετε τα λαϊκά στρώματα, κυριολεκτικά, τα ξεζουμίζετε. Μιλάτε για πρόσθετα υπερπλεονάσματα, τα οποία με θράσος τα βαφτίζετε «δημοσιονομικό χώρο». Τι ακριβώς εννοείτε με αυτά; Πως το ξεζούμισμα των εργαζομένων θα συνεχιστεί, θα πολλαπλασιαστεί, θα ενταθεί, για να χρηματοδοτήσετε την ανάπτυξη των ομίλων, πως το πλεόνασμα θα φτάσει σε δυσθεώρητα ύψη.

Κύριοι της Κυβέρνησης, αυτή η πολιτική έχει τη σφραγίδα σας, σφραγίδα ΣΥΡΙΖΑ. Αποδεικνύεται για μια ακόμα φορά πως θα κάνετε οτιδήποτε είναι αναγκαίο, ακόμα και το πιο ακραίο, προκειμένου να θωρακίσετε τα κέρδη λίγων καπιταλιστών.

Ποιο είναι το πραγματικό περιεχόμενο του νέου πολυνομοσχεδίου; Πως η πειθαρχία και η σφαγή του λαού θα συνεχισθεί. Πως είτε υπάρχει μνημόνιο είτε όχι, η δημοσιονομική πειθαρχία, που τάχα επιβάλλεται από τους δανειστές, θα συνεχισθεί από την ελληνική Κυβέρνηση, προκειμένου να θωρακιστεί η καπιταλιστική ανάπτυξη. Δεν θα σταματήσει. Πως τα αντιλαϊκά μέτρα είναι μόνιμα, διαχρονικά και δεν πρόκειται να σταματήσουν, γιατί δεν επιβάλλονται στη χώρα, όπως λέτε, γιατί απλά, τα μέτρα επιβάλλονται. Αυτό λέμε εμείς και αυτή είναι η αλήθεια. Τα επιβάλλει η ελληνική αστική τάξη και εσείς για λογαριασμό της. Η καπιταλιστική πατρίδα, βλέπετε, επιβάλλει νέα μέτρα στον πολλαπλά καταπιεζόμενο εργαζόμενο λαό της.

Αποδεικνύεται πλέον περίτρανα πως το αφήγημα περί έξωθεν επιβαλλομένων μνημονίων για τη νεοφιλελεύθερη ατζέντα των γερακιών της Γερμανίας είναι και ήταν μια τεράστια κοροϊδία στην πραγματικότητα. Δεν πρόκειται για υποχρεώσεις της χώρας λόγω μνημονίων. Πρόκειται για μια βαθιά ταξική πολιτική, που στόχο έχει να θωρακίσει μόνο τα κέρδη των μονοπωλίων.

Τι ακριβώς περιλαμβάνει το μεσοπρόθεσμο; Για την τετραετία 2019 - 2022 περιλαμβάνει μέτρα που θα οδηγήσουν σε νέα συσσωρευτική απώλεια, ύψους 18,5 δισεκατομμυρίων ευρώ για τα λαϊκά εισοδήματα. Τα 12,5 δισεκατομμύρια θα προέλθουν από τις νέες περικοπές στις συντάξεις, κύριες και επικουρικές και τα 6 δισεκατομμύρια από τη μείωση του αφορολόγητου ορίου για μισθωτούς, συνταξιούχους, αγρότες.

Τα έσοδα αυτά είναι αυξημένα κατά 1,2 δισεκατομμύρια σε σχέση με ό,τι προέβλεπε το περσινό μεσοπρόθεσμο για την τριετία 2019 - 2021. Σε αυτό αποκαλύπτεται και η ουσία των λεγόμενων αντιμέτρων, με τα οποία οι λιγότερο φτωχοί θα πληρώνουν για τους εξαθλιωμένους. Το σύνολο των αντιμέτρων για την τετραετία ανέρχεται στα 14 δισεκατομμύρια ευρώ. Αυτά τα αντίμετρα εμφανίζονται μειωμένα κατά 5,5 δισεκατομμύρια για την τριετία 2019 - 2021 σε σχέση με αυτά που προέβλεπε το περσινό μεσοπρόθεσμο.

Όμως, και απ’ αυτά τα αντίμετρα ένα σύνολο 3,2 δισεκατομμυρίων θα στηρίξει πάλι τις ανάγκες των επιχειρηματικών ομίλων. Περίπου 1,2 δισεκατομμύρια θα πάει για ενίσχυση επενδυτικών σχεδίων, 1 δισεκατομμύριο για επιδότηση θέσεων απασχόλησης και 1 δισεκατομμύριο από τη μείωση των φορολογικών συντελεστών για τα νομικά πρόσωπα. Έχουμε, δηλαδή, μια αναδιανομή του πλούτου ξανά προς όφελος των επιχειρηματικών ομίλων. Απ’ αυτή τη νέα ληστεία σε βάρος των λαϊκών εισοδημάτων θα προέλθουν τα «αιματοβαμμένα» πρωτογενή πλεονάσματα, τα οποία μάλιστα ξεπερνούν κατά πολύ τον στόχο για 3,5% που προβλέπεται από τα μνημόνια.

Βεβαίως, στο πολυνομοσχέδιο υπάρχουν και άλλα αντιλαϊκά μέτρα, όπως οι αλλαγές που κάνατε στον ΕΔΟΕΑΠ, στο ταμείο των δημοσιογράφων, αλλαγές που όχι μόνο οδηγούν σε νέες μειώσεις στις επικουρικές συντάξεις και στις παροχές υγείας, αλλά επιταχύνουν τη διαδικασία είτε με το κλείσιμο του ΕΔΟΕΑΠ και ένταξη των μελών τους στο ΕΤΕΑ είτε στη μετατροπή τους σε ένα επαγγελματικό ταμείο.

(Στο σημείο αυτό κτυπάει το κουδούνι λήξεως του χρόνου ομιλίας του Γενικού Γραμματέα της Κεντρικής Επιτροπής του Κομμουνιστικού Κόμματος Ελλάδας)

Επιβάλλονται αλλαγές στον νόμο Κατσέλη, οι οποίες επιδεινώνουν ακόμα περισσότερο τις προϋποθέσεις ένταξης και της όποιας παρεχόμενης προστασίας. Στο όνομα της δήθεν αντιμετώπισης των στρατηγικών κακοπληρωτών, καταργείται το τραπεζικό απόρρητο, χωρίς να θέτει κανένα όριο στο ύψος των καταθέσεων, όταν είναι γνωστό ότι ο καθορισμός των δόσεων περιλαμβάνει, όχι μόνο το ύψος του εισοδήματος, αλλά και τα περιουσιακά στοιχεία. Το αποτέλεσμα θα είναι η αύξηση των δόσεων που θα κληθούν να πληρώσουν, ενώ βγαίνει από την προστασία αυτόματα, εάν δεν έχει πληρώσει τρεις δόσεις, χωρίς να λαμβάνονται υπ’ όψιν πραγματικά δεδομένα που μπορεί να τον οδήγησαν σε αδυναμία πληρωμής.

Το κύριο χαρακτηριστικό του πολυνομοσχεδίου είναι η με κάθε τρόπο στήριξη των αναγκών και των συμφερόντων των επιχειρηματικών ομίλων. Αυτή είναι και η κόκκινη γραμμή που διαπερνά το νομοσχέδιο, όπως οι αλλαγές στην αγορά εργασίας, μέσω των οποίων ικανοποιούνται οι απαιτήσεις του ΣΕΒ.

Αυτό συμβαίνει με το άρθρο 116, που μειώνει το λεγόμενο μη μισθολογικό κόστος. Τι σημαίνει στην πράξη αυτή η μείωση; Σημαίνει πως ακόμη και το ζήτημα του επανακαθορισμού του κατώτερου μισθού, αλλά και οι μονομερείς προσφυγές στη διαιτησία, δεν πρέπει να πλήξουν την ανταγωνιστικότητα των μεγάλων επιχειρήσεων. Μόνο οι εργαζόμενοι πρέπει να πληγούν, μας λέτε.

Το άρθρο 15 έχει ως περιεχόμενο τη μεσολάβηση και τη διαιτησία των συλλογικών εργατικών διαφορών, δηλαδή τον μηχανισμό προσφυγής για να υπάρξει συλλογική σύμβαση εργασίας στην περίπτωση που αυτή δεν υπογράφεται.

Αυτή η διαδικασία δεν σημαίνει ότι έλυνε τις διαφορές βέβαια ανάμεσα στους εργαζόμενους και τους εργοδότες για τη συλλογική σύμβαση υπέρ των εργαζομένων. Τουλάχιστον, όμως, κάποιες φορές, όταν οι εργοδότες δεν υπέγραφαν συλλογικές συμβάσεις εργασίας, τα συνδικάτα έκαναν προσφυγή στον ΟΜΕΔ για να υπάρξει συλλογική σύμβαση εργασίας.

Με το άρθρο 15 του πολυνομοσχεδίου και με όσα αναφέρονται στην αιτιολογική έκθεση, μπαίνουν επιπλέον εμπόδια στη δυνατότητα των σωματείων για προσφυγή στη διαιτησία, αφού κυρίαρχη διαδικασία γίνεται η μεσολάβηση. Δηλαδή, ο μεσολαβητής παρεμβαίνει ανάμεσα σε εργοδότες και σωματεία, όταν δεν συμφωνούν για την υπογραφή συλλογικής σύμβασης και κάνει δικές του προτάσεις για να υπογραφεί η συλλογική σύμβαση εργασίας. Αν δεν γίνουν αποδεκτές από το σωματείο των εργαζομένων οι προτάσεις του, το σωματείο δεν έχει πλέον δικαίωμα προσφυγής στη διαιτησία. Δικαίωμα προσφυγής έχει μόνο το μέρος που συμφωνεί με τις προτάσεις του μεσολαβητή.

Έτσι, αν ένα σωματείο απορρίψει τις προτάσεις του μεσολαβητή που δέχεται η εργοδοσία, δεν έχει τη δυνατότητα μονομερούς προσφυγής στη διαιτησία. Για να την έχει, πρέπει να έχει αποδεχθεί την πρόταση του μεσολαβητή που απέρριψε το άλλο μέρος. Μέχρι σήμερα, είχε τη δυνατότητα μονομερούς προσφυγής, με μόνη προϋπόθεση να έχει προηγηθεί η μεσολάβηση.

Ο μεσολαβητής για να διαμορφώσει τις προτάσεις του προβαίνει, λέει, σε εξέταση προσώπων -στο άρθρο 15 είναι αυτό- και σε οποιαδήποτε έρευνα σχετική με τους όρους εργασίας, συνεπικουρούμενος από έναν ή περισσότερους πραγματογνώμονες της επιλογής του. Όλη αυτή η διαδικασία, προφανώς, είναι σε όφελος μόνο της μεγαλοεργοδοσίας.

Επίσης, το άρθρο 15, καθορίζοντας τη διαδικασία της μεσολάβησης για τη σύναψη συλλογικής σύμβασης θέτει και συνολικά τα κριτήρια της διαδικασίας, που είναι κομμένα και ραμμένα στις ανάγκες της εργοδοσίας για να έχουν μεγάλη κερδοφορία.

Λέει ότι ο μεσολαβητής εξετάζει την οικονομική κατάσταση και εξέλιξη της ανταγωνιστικότητας της παραγωγικής δραστηριότητας. Βεβαίως, στην αιτιολογική έκθεση αναφέρει ότι ο μεσολαβητής ή η διαιτησία παίρνουν υπόψη και την αγοραστική δύναμη του μισθού, αλλά το κύριο εδώ είναι η ανταγωνιστικότητα. Το άλλο είναι «στάχτη στα μάτια».

Όλο αυτό το πλέγμα δείχνει ότι η Κυβέρνηση, θέτοντας τέτοιους όρους για τη μεσολάβηση και τη διαιτησία, ήδη κάνει δεκτό το αίτημα του ΣΕΒ και των άλλων καπιταλιστών για συλλογικές συμβάσεις που να υπηρετούν την ανταγωνιστικότητα, την κερδοφορία των ομίλων, που αν δεν την δέχονται τα σωματεία, θα επισφραγίζεται από μεσολάβηση ή διαιτησία. Μιλάει για ελεύθερες διαπραγματεύσεις, αλλά ήδη έχει στρώσει το έδαφος ικανοποίησης των εργοδοτών στο ζήτημα των συλλογικών συμβάσεων.

Προβλέπει την απλούστευση -στην ουσία κατάργηση- της διαδικασίας αδειοδοτήσεων, που μετατρέπεται σε μία απλή γνωστοποίηση με δειγματοληπτικούς εκ των υστέρων ελέγχους, για το αν τηρούνται τα μέτρα υγιεινής και ασφάλειας, για το αν προστατεύεται η δημόσια υγεία και το περιβάλλον.

Το προηγούμενο διάστημα ήμαστε μάρτυρες των κυβερνητικών διακηρύξεων ότι τέλειωσε το καθεστώς της τζάμπα άδειας για τους ιδιοκτήτες τηλεοπτικών σταθμών. Μάλλον εννοούσαν ότι θα τους επιδοτήσουν και από πάνω, όπως κάνουν με τις μειώσεις στη φορολογία των διαφημιστικών εσόδων.

Κυρίες και κύριοι, φυσικά, η επιθετική προώθηση των ιδιωτικοποιήσεων δεν θα μπορούσε να λείπει από το μενού σας, γιατί οι επενδυτές θέλουν να επενδύσουν. Και για να επενδύσουν, εσείς τους τα δίνετε όλα, είτε με το Ελληνικό για το οποίο πουλούσατε παραμύθια αντίστασης, είτε με το να φτάσετε στο σημείο ακόμη να υποθηκεύσετε στον ESM την ακίνητη περιουσία του δημοσίου ύψους 25 δισεκατομμυρίων ευρώ.

Τι αποδεικνύεται περίτρανα; Αποδεικνύεται πως εκτός από την εποπτεία της Ευρωπαϊκής Ένωσης και του Διεθνούς Νομισματικού Ταμείου οι πραγματικοί ένοχοι, οι υπόλογοι για τη βάρβαρη καταπάτηση των λαϊκών συμφερόντων βρίσκονται πρώτα απ’ όλα μέσα εδώ, στην ίδια μας τη χώρα. Είναι η άρχουσα τάξη, οι μονοπωλιακοί όμιλοι και εσείς, κύριε Πρόεδρε του ΣΥΡΙΖΑ και της Κυβέρνησης του ΣΥΡΙΖΑ και οι πολιτικοί ομόσταυλοί σας.

Είστε εσείς που δείχνετε κάθε προθυμία να προχωράτε τις περιβόητες μεταρρυθμίσεις όπως τις έχει ανάγκη το μεγάλο κεφάλαιο, οι βιομήχανοι, οι εφοπλιστές. Αυτές τις μεταρρυθμίσεις και τα μέτρα τα σχεδιάζετε και τα προωθείτε μαζί με την Ευρωπαϊκή Ένωση βέβαια, το Διεθνές Νομισματικό Ταμείο και όλους τους άλλους μηχανισμούς που στηρίζουν την καπιταλιστική κερδοφορία.

Για εμάς, βέβαια, δεν αποτελεί κανενός είδους μεγάλη έκπληξη. Έχει μαλλιάσει η γλώσσα μας να λέμε ότι οι καπιταλισμός θέλει συνεχώς νέα μέτρα για να διασφαλιστεί η κερδοφορία του κεφαλαίου. Όσο και αν προσπαθείτε να πείσετε τον ελληνικό λαό πως έχετε βρει μια μαγική συνταγή που μπορεί να εξασφαλίσει και καπιταλιστική ανάπτυξη και ευημερία για τους εργαζόμενους, τα γεγονότα είναι πεισματάρικα. Δεν υπάρχει δυστυχώς τέτοια συνταγή.

Πίσω από τα παροδικά βελτιωμένα οικονομικά στοιχεία η πραγματικότητα είναι πως η υπερσυσσώρευση του κεφαλαίου σε παγκόσμιο επίπεδο δεν βρίσκει κανενός είδους λύση. Όλες οι σοβαρές αναλύσεις μιλούν για τα πρωτόγνωρα επίπεδα υπερσυσσώρευσης κεφαλαίου, μια χαρακτηριστική εκδοχή των οποίων είναι η τεράστια κλίμακα αύξησης του χρέους, ιδιωτικού και δημόσιου, σε ολόκληρο τον κόσμο.

Ο καπιταλισμός δεν βρίσκει και δεν μπορεί να βρει νέες κερδοφόρες επενδύσεις για τα υπερσυσσωρευμένα κεφάλαια των ομίλων. Οι πράσινες τεχνολογίες δεν μπορούν να απορροφήσουν αποτελεσματικά το πλεονάζον κεφάλαιο, ενώ οι νέες τεχνολογίες της αυτοματοποίησης δημιουργούν πολύ περισσότερα προβλήματα από όσα επιλύουν, αφού η μεγάλη αύξηση της παραγωγικότητας που φέρνουν, δεν μπορεί να απορροφηθεί από ένα σύστημα που περιστρέφεται γύρω από το κέρδος και την ανάγκη ξεζουμίσματος όλο και περισσότερης ζωντανής εργασίας.

Οι καινοτόμες επενδύσεις σε τελευταία ανάλυση αδυνατούν να κάνουν κάτι διαφορετικό από ένα ξαναμοίρασμα της πίτας των κερδών που δεν αυξάνεται με τους ρυθμούς, βέβαια, που έχει ανάγκη η διασφάλιση μιας ικανοποιητικής καπιταλιστικής κερδοφορίας.

Η κρίση δεν κατάφερε να λύσει το πρόβλημα. Η απαξίωση κεφαλαίου που έφερε ήταν ελάχιστη σε σχέση με τον όγκο του υπερσυσσωρευμένου κεφαλαίου που υπάρχει σήμερα. Το κάθε κράτος, το κάθε ιμπεριαλιστικό κέντρο έδινε –και συνεχίζει να δίνει- σκληρή μάχη για να διαφυλάξει τα δικά του μονοπώλια με διάφορα μέσα κρατικής πολιτικής, από μια εκτεταμένη επεκτατική νομισματική πολιτική μέχρι τον εμπορικό πόλεμο που βλέπουμε τώρα που εξαπολύουν οι στενότεροι σύμμαχοί σας, οι Ηνωμένες Πολιτείες Αμερικής, μέτρα, τα οποία το μόνο που κάνουν είναι να μεταθέτουν το πρόβλημα λίγο προς το μέλλον διογκώνοντάς το όμως.

Στην πραγματικότητα, η μοναδική λύση που προκρίνει το κεφάλαιο σε ολόκληρο τον κόσμο είναι η αύξηση του βαθμού εκμετάλλευσης της εργατικής τάξης με ποικίλους και διαφορετικούς μηχανισμούς, με άμεση μείωση μισθών, με προώθηση ιδιωτικοποιήσεων στην υγεία, στην παιδεία σε κοινωνικές υπηρεσίες που εκτινάσσουν το βάρος στις λαϊκές οικογένειες και οδηγούν έμμεσα σε φθηνότερη εργατική δύναμη, καθώς και στο τσάκισμα όσων τους αποδίδετε το χαρακτηρισμό «μεσαίοι».

Όποιος δεν βρίσκεται σε κατάσταση εξαθλίωσης, χαρακτηρίζεται πλέον από εσάς μεσαίος, ρετιρέ και εξαπολύεται εναντίον του ένα πραγματικό αντιλαϊκό πογκρόμ, με δραστική περικοπή όλων των συντάξεων που βρίσκονται πάνω από το όριο επιβίωσης, με δραστική αύξηση φορολογίας και μείωση κοινωνικών παροχών. Συμπιέζετε κι άλλο τους μεσαίους, ώστε να βρεθούν νέες πηγές αφαίμαξης για τη στήριξη και πάλι μόνο της κερδοφορίας του μεγάλου κεφαλαίου.

Παντού και διαχρονικά η δική σας πλευρά, σε αυτή τη φάση του συνεχιζόμενου ταξικού πολέμου, επιτίθεται σε μισθωτούς, αυτοαπασχολούμενους και συνταξιούχους. Τα περιβόητα αυτά αντίμετρά σας είναι όλο και περισσότερο κουτσουρεμένα και ισχνά σε σχέση με τις περικοπές που κάνετε. Στη μεγάλη τους πλειοψηφία στηρίζουν την κερδοφορία των ομίλων ακόμα και άμεσα.

Τα αντίμετρά σας σημαίνουν ότι παίρνετε από την τσέπη του λαού δέκα και δίνετε πίσω ένα. Τσακίζετε, γδύνετε κυριολεκτικά, τους λιγότερο φτωχούς για να στηρίξετε την καπιταλιστική κερδοφορία και να δώστε ελάχιστα στους εξαθλιωμένους.

Και δεν λύνεται το πρόβλημα με το να ψηφίζουμε εδώ κάποια μέτρα - ψίχουλα, που καλά είναι κι αυτά έστω να τα παίρνουν και που αυτό κάνουμε συνεχώς αυτά τα τελευταία χρόνια. Το πρόβλημα βρίσκεται αλλού. Το σύστημα που υπηρετείτε τόσο πιστά, ο καπιταλισμός -να σας το ξαναπώ για να το εμπεδώσετε- εξαπολύει επίθεση στους μισθωτούς, στους αυτοαπασχολούμενους και εξοντώνει τους λεγόμενους «μεσαίους». Για να στηρίξει τα κέρδη του 1% ισοπεδώνει το 99%, δηλαδή ολόκληρη την κοινωνία, εδώ που τα λέμε, προς τα κάτω και βίαια.

Η πολιτική σας δεν μας ξενίζει. Από την αρχή αυτό το σχέδιο είχατε, απλά το πηγαίνατε στην αρχή λάου-λάου για να παρασύρετε σε αυτόν τον κατήφορο όσους πίστευαν ότι κάτι καλύτερο θα κάνατε τέλος πάντων με βάση τις διακηρύξεις σας. Το κάνατε μόνο και μόνο για να κερδίσετε χρόνο για τα σχέδιά σας.

Προωθείτε την πολιτική και τα μέτρα που χρειάζονται οι λίγοι, το μεγάλο κεφάλαιο, για να θωρακιστεί η ανάπτυξή του. Αυτό κάνει και όλη βέβαια η αμαρτωλή σοσιολδημοκρατία σε ολόκληρη την Ευρώπη. Μιλάμε για μια ανάπτυξη που ούτε είναι ούτε μπορεί να είναι φιλολαϊκή, μια ανάπτυξη αναγκαία προϋπόθεση της οποίας είναι νέα, ακόμα πιο σκληρά, αντιλαϊκά μέτρα.

Σας επισημαίνουμε και προετοιμάζουμε τον ελληνικό λαό: Ό,τι και να κάνετε δεν θα τα καταφέρετε. Δεν μπορείτε να φέρετε την καπιταλιστική οικονομία πίσω σε φάση σταθερής μακροπρόθεσμης ανάπτυξης. Το ίδιο ισχύει, σας το ξαναλέμε, σε όλο τον καπιταλιστικό κόσμο.

Οι εσωτερικές αντιφάσεις αυτού του συστήματος, η αδυναμία του να ελέγξει τις παραγωγικές δυνάμεις που το ίδιο δημιουργεί, η αδυναμία να βρεθούν επενδυτικές λύσεις για τα συσσωρευμένα κεφάλαια που λιμνάζουν είναι πανταχού παρόντα. Τα πράγματα είναι πολύ πιο δύσκολα από όσο θέλετε να μας κάνετε να πιστέψουμε.

Από το ΔΝΤ και την Παγκόσμια Τράπεζα, από τις μεγάλες αμερικάνικες και ευρωπαϊκές τράπεζες, όλες οι αναλύσεις παρά την προσωρινή βελτίωση της κατάστασης της οικονομίας, επισημαίνουν την αυξανόμενη πιθανότητα εκδήλωσης μιας νέας καπιταλιστικής κρίσης μέσα στα επόμενα χρόνια, με πιθανές αφετηρίες αυτή τη φορά την Κίνα στην Ασία και την Ιταλία στην Ευρωζώνη.

Τα μέτρα διασφάλισης της κερδοφορίας αποδεικνύονται αντιφατικά. Η αύξηση του βαθμού εκμετάλλευσης και η εκτίναξη της παραγωγικότητας δεν φέρνουν την απαραίτητη αύξηση των κερδών μακροπρόθεσμα. Ο καπιταλισμός σε καμμιά περίπτωση δεν μπορεί να διαχειριστεί αυτή την υπερσυσσώρευση. Οι αντιθέσεις οξύνονται επικίνδυνα επίσης ανάμεσα σε ομίλους, σε κράτη σε συμμαχίες, ακόμα και στο εσωτερικό τους.

Οι επεμβάσεις των Ηνωμένων Πολιτειών της Αμερικής στην περιοχή μας και η πρόταση τελευταία για μεταφορά της πρωτεύουσας του Ισραήλ στην Ιερουσαλήμ, που ανοίγει ένα νέο μεγαλύτερο κύκλο αίματος, έχουν την οικονομική τους βάση στην ανάγκη διασφάλισης των αμερικάνικων ομίλων. Είναι η υπερσυσσώρευση κεφαλαίου που στρώνει και τον δρόμο για έναν γενικευμένο πόλεμο.

Η Κυβέρνησή σας, με τη στήριξη της Νέας Δημοκρατίας, αναλαμβάνει ρόλο σημαιοφόρου των σχεδίων του ΝΑΤΟ στην περιοχή και έτσι αυξάνει τον κίνδυνο για τα κυριαρχικά δικαιώματα, για την ειρήνη στην περιοχή, για να αναβαθμίσει τη θέση της εγχώριας αστικής τάξης στην ανατολική Μεσόγειο, στα Βαλκάνια, ευρύτερα.

Κύριε σημερινέ Πρωθυπουργέ και κύριε σημερινέ Αρχηγέ της Αξιωματικής Αντιπολίτευσης, η ανάπτυξη που ευαγγελίζεστε είναι και άδικη και αντιλαϊκή. Σημαίνει νέα μέτρα εναντίον των μισθωτών, των συνταξιούχων, των αυτοαπασχολουμένων, μέτρα που έρχονται για να μείνουν και δεν είναι ούτε προσωρινά ούτε έκτακτα, μέτρα που δεν αφορούν το μνημόνιο και τους δανειστές.

Άλλωστε και το γεγονός ότι τα μέτρα και το μεσοπρόθεσμο έρχονται για την περίοδο μετά τη λήξη του μνημονίου, δείχνει και τον πραγματικό τους χαρακτήρα. Είναι μέτρα που αποδεικνύουν πως η ανάπτυξή σας δεν είναι και δεν μπορεί να είναι φιλολαϊκή. Η ανάπτυξη που θέλετε πατάει πάνω στα ερείπια δικαιωμάτων, γιατί όσα κερδίζουν οι όμιλοι, τα χάνουν οι εργαζόμενοι.

Γι’ αυτό καλούμε τους εργαζόμενους να βγουν στο προσκήνιο, να οργανώσουν την πάλη τους, να μη σκύψουν το κεφάλι. Δεν υπάρχουν αδιέξοδα στην πρότασή μας. Αδιέξοδο είναι μόνο οι σημερινές πολιτικές των εκάστοτε κυβερνώντων, αδιέξοδο είναι το σύστημά τους, γι’ αυτό και πρέπει να ανατραπεί.

Καταψηφίζουμε και αυτό το πολυνομοσχέδιο και θα καταθέσουμε και πρόταση ονομαστικής ψηφοφορίας, για να καταγράψει η ιστορία αυτού του Κοινοβουλίου για μια ακόμα φορά το πολιτικό προσωπικό των ομίλων, τους κλέφτες του ιδρώτα του λαού μας, τους ληστές της περιουσίας και του πλούτου της οικονομίας, της πατρίδας, των εργατών, των αγροτών, των αυτοαπασχολουμένων επαγγελματιών βιοτεχνών και εμπόρων, των επιστημόνων, των νέων και των γυναικών των λαϊκών οικογενειών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο Αμερικανοί φοιτητές και μία συνοδός από το Hellenic - American University.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριοι συνάδελφοι, παράκληση να γίνει σεβαστός ο Κανονισμός της Βουλής και ο χρόνος, διότι μέχρι τώρα έχουν μιλήσει είκοσι δύο Βουλευτές επί συνόλου εκατόν τριάντα τριών, οπότε αντιλαμβάνεστε ότι όταν παραβιάζεται ο χρόνος, τότε περιορίζεται η δυνατότητα των Βουλευτών να μιλήσουν.

Ο κ. Βορίδης έχει τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Δεν θα ξεκινούσα μ’ αυτήν την προσωπική αναφορά, αλλά η αλήθεια είναι ότι άκουσα κάτι από τον κ. Σταθάκη, ο οποίος εγκάλεσε τη Νέα Δημοκρατία για τη θέση της σχετικά μ’ αυτό το ζήτημα που απασχολεί έντονα και προφανώς επισκιάζει και τη σημερινή συζήτηση.

Για να συνεννοηθούμε και για να είναι όλα καθαρά, λέω το εξής: Δεν είναι η Νέα Δημοκρατία που έχει αλλάξει θέση.

(Θόρυβος από την πτέρυγα του ΣΥΡΙΖΑ)

Γιατί βιάζεστε; Σας κάνω και εισαγωγή για να σας διευκολύνω και παρά ταύτα «τσιμπάτε» κατευθείαν.

Δεν είναι η Νέα Δημοκρατία η οποία αλλάζει θέση και δεν είναι γιατί; Διότι αυτός ο οποίος έχει πει ότι στρατηγικός άξονας της συγκεκριμένης διαπραγμάτευσης είναι ότι δεν υπάρχει μακεδονικό έθνος, είναι ο νυν Πρωθυπουργός.

Θέλω τώρα να μου εξηγήσετε: Αφού έχει αυτόν τον στρατηγικό άξονα στη διαπραγμάτευση ο ίδιος ο Πρωθυπουργός, πώς καταλήγει να συνομολογεί την ύπαρξη μακεδονικής γλώσσας; Πώς συνομολογεί την ύπαρξη μακεδονικής ιθαγένειας, αφού δεν υπάρχει μακεδονικό έθνος; Ποιο έθνος ομιλεί τη μακεδονική γλώσσα τότε; Ποιος είναι ο πολιτογραφηθείς ως Μακεδών, αφού δεν υπάρχει μακεδονικό έθνος;

Άρα, αυτός ο οποίος πάει πίσω από βασικά ζητήματα και δημιουργεί τεράστιο θέμα είναι η Κυβέρνηση. Έκπληξη; Όχι. Γιατί; Αφού τώρα -για να τα λέμε μεταξύ μας και πραγματικά- δεν σας απασχολεί αυτό το ζήτημα, αφού υπάρχουν ανοιχτά μες την Κυβέρνηση άνθρωποι οι οποίοι υποστηρίζουν ότι θα έπρεπε να ονομαστεί με τη συνταγματική τους ονομασία και δεν έχουν πρόβλημα, πώς θα βάλετε προτεραιότητα αυτά τα ζητήματα τα οποία δεν σας αφορούν; Αλλά θα τα συζητήσουμε αυτά.

Εκείνο, όμως, στο οποίο πρέπει να καταλήξουμε, γιατί αυτό είναι μείζον θέμα, και θα μου επιτρέψετε να πω ότι εδώ θα κριθούν όλοι οι θεσμοί -όλοι οι πολιτειακοί και πολιτικοί θεσμοί θα κριθούν από αυτό-, είναι ότι εσείς σήμερα δεν έχετε νομιμοποίηση και εξουσιοδότηση να συζητάτε για αυτό και πολλώ μάλλον να υπογράψετε οτιδήποτε σχετικό. Και γιατί δεν την έχετε; Γιατί δεν είστε μονοκομματική κυβέρνηση και γιατί ο κυβερνητικός εταίρος σας λέει ότι αυτό δεν το ψηφίζει.

Λοιπόν, για να είμαστε συνεννοημένοι, η Νέα Δημοκρατία στο πλαίσιο του θεσμικού της ρόλου θα κάνει όλα όσα μπορεί και πρέπει να κάνει σε κοινοβουλευτικό επίπεδο, προκειμένου να μην σας αφήσει να παίζετε και να κοροϊδεύετε στη βάση αυτή τον ελληνικό λαό.

(Χειροκροτήματα από την πτέρυγα της Νέας Δημοκρατίας)

Να έρθουν οι των Ανεξαρτήτων Ελλήνων, εκ των οποίων ουδείς λαμβάνει τον λόγο στη σημερινή συζήτηση, ούτε ένας, να τοποθετηθούν ένας-ένας συντεταγμένα και να μας πουν: Εξουσιοδοτούν την Κυβέρνηση να βάλει αυτήν την υπογραφή; Θα δούμε τότε τι εννοεί ο καθένας. Πολύ σύντομα όλα αυτά.

Χρωστώ μια συνέχεια στη συζήτηση μου με τον κ. Τσακαλώτο. Κύριε Τσακαλώτο, σας είπα ότι αυτές οι υποχρεώσεις που αναλαμβάνει το Ταμείο είναι νέες υποχρεώσεις. Μου είπατε ότι όχι, δεν είναι νέες υποχρεώσεις, διότι αυτές προβλέπονται στη σύμβαση με το μνημόνιο του 2015 και μάλιστα μας εγκαλείτε, κατά την άποψή μου ορθώς, γιατί το ψηφίσαμε και εμείς. Έχετε δίκιο που μας εγκαλείτε, εγώ συμφωνώ σε αυτό.

Όμως, διευκρινίζω το εξής:

(Θόρυβος στην Αίθουσα)

Εντάξει το έχουμε λύσει αυτό. Είναι ιστορικό. Το λύσαμε αυτό μεταξύ μας. Ελύθη με τον τρόπο που ελύθη. Μην αγχώνεστε. Συμμετέχω στη συζήτησή σας από κάτω, κύριοι συνάδελφοι.

**ΚΩΝΣΤΑΝΤΙΝΟΣ ΜΠΑΡΚΑΣ:** Σίγουρα; Είναι έτοιμο σίγουρα;

**ΜΑΥΡΟΥΔΗΣ ΒΟΡΙΔΗΣ:** Αυτό εκρίθη. Για άλλα, θα δούμε.

Προσέξτε, όμως, για να συνεννοηθούμε τι λέμε, διαβάζω το κείμενο: «Να παρασχεθεί», αυτό επικαλείται ο κ. Τσακαλώτος, «στον Ευρωπαϊκό Μηχανισμό Σταθερότητας εγγύηση για την υποχρέωση του δικαιούχου κράτους - μέλους να εξοφλήσει τη χρηματοδοτική συνδρομή από οποιοδήποτε μέρος του Ταμείου Ιδιωτικοποιήσεων ενδέχεται να απαιτήσει ο Ευρωπαϊκός Μηχανισμός Σταθερότητας κατά τη διακριτική του ευχέρεια».

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Μπορώ να έχω ένα λεπτό, κύριε Πρόεδρε; Δεν θα κάνω κατάχρηση.

**ΠΡΟΕΔΡΕΥΩΝ (Δημήτριος Κρεμαστινός):** Ένα λεπτό θέλετε;

**ΜΑΥΡΟΥΔΗΣ ΒΟΡΙΔΗΣ:** Λίγο πολύ, ναι, για να ολοκληρώσω το επιχείρημα αυτής της συζήτησης που έχω με τον κ. Τσακαλώτο.

Αυτό λέει ο κ. Τσακαλώτος. Αυτή η διάταξη λέει ότι είναι η διάταξη η οποία διαμορφώνει το πλαίσιο με το οποίο δυνητικώς -το τονίζω- μπορεί να χορηγήσει εγγυήσεις σήμερα, υπογράφοντας και αναλαμβάνοντας υποχρεώσεις για τα 25 δισεκατομμύρια.

Ερώτηση: Τι λέει εδώ; Εδώ λέει ότι «ενδέχεται να απαιτήσει ο Ευρωπαϊκός Μηχανισμός Σταθερότητας». Σωστά; Προβλέπεται μία δυνατότητα. Η ανάληψη της υποχρεώσεως πότε γίνεται; Η ενεργοποίηση αυτής της απαίτησης πότε γίνεται, κύριε Τσακαλώτο; Γίνεται το 2015 που «ενδέχεται» ή το 2018 που σας το ζητάνε;

Άρα, η απαίτηση ενεργοποιείται το 2018, με αίτηση του Ευρωπαϊκού Μηχανισμού Σταθερότητας. Δεν ήταν καθόλου υποχρεωτικό. «Ενδέχεται» λέει «να απαιτηθεί», δεν λέει «θα απαιτηθεί». Συνδέεται με την ύπαρξη του Ταμείου Ιδιωτικοποιήσεων, το λέει εδώ. Είναι το υπερταμείο που φτιάχνετε, που εμείς εκείνη τη χρονική στιγμή δεν το ξέρουμε, δεν ξέρουμε ποια στοιχεία θα περιλαμβάνει. Βάλατε μέσα σε αυτό το σύνολο της δημόσιας περιουσίας. Δεν ξέραμε τον μηχανισμό διοικήσεως. Δώσατε τη διοίκηση 50% στους ξένους. Δεν ψηφίσαμε το υπερταμείο. Το υπερταμείο λέει ότι θα μπορεί να καταβάλει μόνο αν έχει κέρδη και το 50% των κερδών για την απόσβεση του χρέους. Δεν την έχουμε ψηφίσει τη ρύθμιση αυτή, δεν υπήρχε αυτή η ρύθμιση εδώ. Σε αυτήν την ρύθμιση την οποία φέρατε για το 50%, δεν προβλέπει καν αυτό. Διότι εν συνεχεία όταν ερχόμαστε στις διατάξεις, έχετε απευθείας ανάληψη της υποχρέωσης από το υπερταμείο, -ακούστε τη διάταξη αυτή που ψηφίζετε, συνάδελφοι, τώρα-, ακόμα κι αν κριθεί άκυρη για οποιονδήποτε λόγο η υποχρέωση του κράτους ως πρωτοφειλέτη.

Δηλαδή, προσφεύγει η Ελλάδα στα δικαστήρια και κρίνεται ότι δεν οφείλει το δάνειο ως πρωτοφειλέτης. Το ταμείο εξακολουθεί να οφείλει και πρέπει να καταβάλει μέχρι τα 25 δισεκατομμύρια και δεσμεύεται η περιουσία, ακόμα κι αν ακυρωθεί η πρώτη απαίτηση. Αυτά είναι που ψηφίζετε σήμερα και μας λέει ο κ. Τσακαλώτος «όχι, δεν είναι καινούργια υποχρέωση».

Σήμερα που βγαίνουμε από το μνημόνιο, κατά τα λεγόμενα σας, δεσμεύετε την περιουσία του δημοσίου, το πρώτον, για τα επόμενα εκατό χρόνια χωρίς να υπάρχει οποιαδήποτε δυνατότητα αποφυγής αυτής της υποχρεώσεως.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Συνεχίζουμε με τον Πρόεδρο της Κοινοβουλευτικής Ομάδας της Χρυσής Αυγής κ. Νικόλαο Μιχαλολιάκο. Ακολουθεί ο κ. Βενιζέλος.

Ορίστε έχετε τον λόγο, κύριε Μιχαλολιάκο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, κυρίες και κύριοι Βουλευτές, διαδέχομαι στο Βήμα τον άνθρωπο ο οποίος με διαδέχθηκε στην ηγεσία της νεολαίας ΕΠΕΝ, με τις ευλογίες και την εντολή του Γεωργίου Παπαδοπούλου. Η μοίρα κάνει πολλά παιχνίδια, αυτή είναι η πραγματικότητα. Άλλοι προχωρούν πιο δεξιά, άλλοι γίνονται δημοκράτες. Άλλοι έχουν να ντρέπονται για το παρελθόν τους, άλλοι να είναι υπερήφανοι.

(Χειροκροτήματα από την πτέρυγα της Χρυσής Αυγής)

Έρχομαι στο θέρος του 2015, το οποίο αναφέρθηκε και προηγουμένως, και στην ομιλία μου προ του δημοψηφίσματος, τον Ιούνιο εκείνο, όταν είχα τονίσει απευθυνόμενος στην πλειοψηφία του ΣΥΡΙΖΑ και είχα πει, σύμφωνα με τα Πρακτικά της Βουλής: «Ο ελληνικός λαός με πλήρη συνείδηση στις 25 Ιανουαρίου του 2015 ψήφισε κατά του μνημονίου» -διότι κατά του μνημονίου ήταν η ψήφος και στο ΣΥΡΙΖΑ και στους ΑΝΕΛ και στη Χρυσή Αυγή και στο ΚΚΕ- «Ψήφισε και επέλεξε ακόμη και την περίπτωση η Ελλάδα να πάει στα βράχια. Ένας βράχος είναι η Ελλάδα γεμάτος τιμή επί χιλιάδες χρόνια και όχι ένας βούρκος υποταγής. Η θέση της Χρυσής Αυγής είναι ξεκάθαρη. Όχι άλλο μνημόνιο, όχι συνέχιση της εκχώρησης εθνικής κυριαρχίας. Επιτέλους, ένα εθνικό σχέδιο αναπτύξεως, επιστροφή στην εθνική οικονομία, στον εθνικό προστατευτισμό, στον Έλληνα εργάτη, στον αγρότη, στον Έλληνα εργαζόμενο».

Αυτά είχα πει τότε και η Νέα Δημοκρατία είχε ψηφίσει το μνημόνιο, τονίζοντας «φέρτε μας συμφωνία και δική σας υπόθεση τα μέτρα». Να ’τα τα μέτρα, που είναι δική τους υπόθεση.

Πώς δεν έχετε ευθύνη, λοιπόν, όταν ψηφίσατε το μνημόνιο για όσα συμβαίνουν τώρα; Και όσο για το τέλος του μνημονίου, το οποίο διαφημίζει η Κυβέρνηση, ασφαλώς ο ισχυρισμός της αυτός δεν έχει καμμία σχέση με την πραγματικότητα. Το Αγγλικό Δίκαιο, βάσει του οποίου έγιναν τα πρώτα δύο μνημόνια, είναι σαφέστατο.

Έχουμε και τις δηλώσεις κατά καιρούς για την περίφημη εποπτεία και το τέλος των μνημονίων θα είναι μια ακόμη επίδειξη πολιτικού θράσους και προπαγάνδας, όπως το περίφημο του ΠΑΣΟΚ της δεκαετίας του ’80 ότι «θα φύγουν οι βάσεις του θανάτου», που δεν έφυγαν ποτέ. Έτσι και εσείς, στα λόγια, θα διώξετε το μνημόνιο.

Το χρέος είναι πραγματικά δυσβάσταχτο. Δεν υπάρχει περίπτωση να αναπτυχθεί η ελληνική οικονομία και να υπάρξει μέλλον για τον ελληνικό λαό με αυτό το χρέος. Χρειάζεται μια σκληρή διαπραγμάτευση.

Εμείς δεν λέμε ανεύθυνα ότι μπορούμε αύριο το πρωί να καταγγείλουμε το σύνολο του χρέους ως επαχθές και να το διαγράψουμε. Λέμε, όμως, να διαπραγματευτούμε.

Πάνω σε αυτό το θέμα είχαμε και το παράδειγμα της Ιταλίας, που αντέδρασε πολύ σκληρά η «χούντα του ευρώ» της γερμανικής ζώνης, η οποία ελέγχει και προς όφελός της είναι το ευρώ. Είδαμε τελικά ότι αναγκάστηκαν και όρκισαν κυβέρνηση, η οποία αποτελείται από τη Λέγκα του Βορρά του Σαλβίνι και από το Κίνημα Πέντε Αστέρων.

Για την υπόθεση της Ιταλίας, μάλιστα, έκανε μια δήλωση ο «μεγάλος φιλέλληνας» κ. Γιούνκερ, όπως πιστεύετε, ο οποίος είπε τα εξής χαρακτηριστικά: «Δεν είμαι καθόλου οπαδός της άποψης ότι πρέπει να δώσουμε ένα μάθημα στη Ρώμη. Αυτό έγινε απέναντι στην Ελλάδα σε μεγάλο βαθμό, κυρίως από τις γερμανόφωνες χώρες στο απόγειο της ελληνικής κρίσης. Η αξιοπρέπεια του ελληνικού λαού ποδοπατήθηκε». Το είπε ο Γιούνκερ και είστε υπεύθυνοι όλοι εσείς που υπογράψατε μνημόνια, γιατί ποδοπατήθηκε η αξιοπρέπεια του ελληνικού λαού!

(Χειροκροτήματα από την πτέρυγα της Χρυσής Αυγής)

Κυρίες και κύριοι Βουλευτές, επί του συγκεκριμένου πολυνομοσχεδίου αναφέρθηκαν οι προηγούμενοι ομιλητές της Χρυσής Αυγής στο υπερταμείο ως εγγυητή του ESM. Είναι ένα βασικό στοιχείο αυτού του μεσοπρόθεσμου μνημονίου ότι, αν το ελληνικό δημόσιο δεν καταφέρει να αποπληρώσει κάποια δόση του δανείου, ύψους 86 δισεκατομμυρίων ευρώ, που εισέπραξε από το τρίτο μνημόνιο -που επαναλαμβάνω ότι εμείς καταψηφίσαμε- τότε οι δανειστές θα μπορούν να προχωρήσουν σε ρευστοποίηση των ακινήτων και των κινητών περιουσιακών στοιχείων που έχουν περάσει στο υπερταμείο.

Ο αρμόδιος Υπουργός της Κυβερνήσεως έπαιξε με τις λέξεις και είπε ότι άλλο υποθήκη, άλλο εγγύηση. Σοβαρώς; Αυτό το πράγμα είναι από τα άγραφα.

Μέσα στο πλαίσιο, λοιπόν, αυτού του πολυνομοσχεδίου προβλέπεται, βεβαίως, και η μείωση των συντάξεων, που αποδεικνύει ότι κάποιοι οι οποίοι κυβερνούν σήμερα τη χώρα δεν είναι τίποτα άλλο από πολιτικοί απατεώνες, διότι έλεγαν και ισχυρίζοντο ότι δεν θα μειώσουν τις συντάξεις και με το νομοσχέδιο αυτό επαναβεβαιώνεται η κατάργηση της προσωπικής διαφοράς, που οδηγεί σε περικοπές έως και 18% στις συντάξεις.

Βεβαίως, έχουμε και τους πλειστηριασμούς, έχουμε τα κόκκινα δάνεια που δόθηκαν σε funds, σε κερδοσκοπικούς μηχανισμούς, σε «κοράκια» των διεθνών αγορών. Μέσα σε αυτή εδώ την Αίθουσα είχα προτείνει ότι πριν τα δώσουν οι τράπεζες στα funds, στα οποία θα μπουν συνέταιροι οι περισσότερες τράπεζες, θα έπρεπε να κάνουν αυτή την πρόταση στους δανειολήπτες, στον ελληνικό λαό. Αυτό, βεβαίως, δεν έγινε.

Έτσι, οι πλειστηριασμοί προχωρούν και το «κανένα σπίτι στα χέρια τραπεζίτη» είναι λόγια του αέρα, ευγενική προσφορά στους διαπλεκόμενους, στους εργολάβους, σ’ αυτούς τους ολιγάρχες που κάποιοι δεν τους θέλουν και μιλούν περί πλουτοκρατών, ολιγαρχίας, είναι έτοιμοι να κάνουν επέλαση στα χειμερινά ανάκτορα, να φέρουν τη δικτατορία του προλεταριάτου, αλλά στην πρώτη σειρά στα διάφορα ιδρύματα μαζί με τους ολιγάρχες και τους πλουτοκράτες! Απόντες ποιοι; Εμείς, οι εθνικιστές της Χρυσής Αυγής και κανένας άλλος.

(Χειροκροτήματα από την πτέρυγα της Χρυσής Αυγής)

Ευγενική προσφορά στους εργολάβους. Αύξηση μέχρι και 150% στα διόδια της Εγνατίας Οδού. Επίσης, οι μισθοί των δημοσίων υπαλλήλων από 11.917.000.000 ευρώ το 2017 θα αυξηθούν στα 13.693.000.000 ευρώ το 2022: Αύξηση 20% σε μια Ελλάδα που πεθαίνει, σε έναν ιδιωτικό τομέα που πένεται με 400 ευρώ.

Κύριοι του ΣΥΡΙΖΑ, δεν κάνετε τίποτε άλλο παρά να συντηρείτε το βρώμικο κομματικό πελατειακό κράτος, τους αφισοκολλητές των κομμάτων εξουσίας, που έχουν γεμίσει τους δημόσιους οργανισμούς και τους δήμους. Τους δίνετε αυξήσεις, την ίδια στιγμή που ο ελληνικός λαός λιμοκτονεί.

Συνεχίζονται οι διορισμοί και μέσα σε όλα αυτά η ελπίδα έρχεται από την Ιταλία.

Ο Αντιπρόεδρος της ιταλικής κυβερνήσεως Σαλβίνι, του Κινήματος της Λέγκας του Βορρά, δήλωσε προ ημερών: «Σήμερα και το πλοίο «SEA WATCH 3» μιας γερμανικής μη κυβερνητικής οργανώσεως, με σημαία Ολλανδίας, βρίσκεται στα ανοικτά των λιβυκών ακτών εν αναμονή να επιβιβάσει για πολλοστή φορά μετανάστες και να τους φέρει στην Ιταλία. Η Ιταλία σταμάτησε να σκύβει το κεφάλι και να υπακούει. Αυτήν τη φορά υπάρχει κάποιος που λέει «όχι». «Κλείνουμε τα λιμάνια.» Επιτέλους, να έρθει αυτή η ώρα και για τα λιμάνια να πει και η Ελλάδα: «Όχι, κλείνουμε τα λιμάνια, κλείνουμε τα σύνορα, δεν θα περάσουν άλλοι πρόσφυγες και λαθρομετανάστες στη χώρα».

(Χειροκροτήματα από την πτέρυγα της Χρυσής Αυγής)

Νέα κύματα λαθρομεταναστών άρχισαν πάλι να παραβιάζουν μαζικά τα σύνορα στον Έβρο και να εισέρχονται. Και απέναντι σε όλα αυτά, ο φράχτης του Έβρου, μήκους δέκα μόλις χιλιομέτρων, τον οποίο παραβιάζουν οι λαθρομετανάστες και δεν υπάρχει κανείς να φυλάει, μόνο κάμερες, και ώσπου να έρθουν άνθρωποι των αρχών ασφαλείας εκεί που μπαίνουν λαθρομετανάστες, έχουν περάσει. Την ίδια στιγμή η Τουρκία έχει φτιάξει φράχτη στα σύνορα με τη Συρία επτακοσίων εξήντα τεσσάρων χιλιομέτρων.

Η Χρυσή Αυγή επιμένει στην πρόταση νόμου που κατέθεσε στις 18 Μαρτίου 2016, ότι πρέπει να κλείσουν τα σύνορα και, βεβαίως, επιμένει στο νομοθέτημα το οποίο υπέβαλε να φυλακίζεται με φυλάκιση τουλάχιστον δύο ετών, χωρίς δυνατότητα μετατροπής της, όποιος εισέρχεται παράνομα στην πατρίδα μας και η ποινή να εκτίεται σε ειδικά κέντρα κράτησης, μακριά από τον αστικό ιστό και για τους λαθροδιακινητές να προβλέπεται ακόμη και η ποινή των ισόβιων δεσμών.

Έρχομαι στο μέγα ζήτημα των ημερών -και με αυτό θα ολοκληρώσω την ομιλία μου-, στη συμφωνία την οποία πανηγυρικά ανήγγειλε ο Πρωθυπουργός. Αντί να κρύβεται, έκανε και διάγγελμα, σαν να είναι ο νέος Παύλος Μελάς. Είναι τραγική η κατάσταση στην οποία ζούμε.

Ας πούμε μερικά πράγματα για αυτήν τη συμφωνία. «Κατέληξαν» λέει «στο όνομα Βόρεια Μακεδονία, Severna Makedonija ή Republic of North Macedonia». Άρα, παραμύθια ότι θα είναι μόνο στη σλάβικη ονομασία, ένα παραμύθι εξαρχής προδιαγεγραμμένο, διότι στον ΟΗΕ μεταφράζονται σε τέσσερις γλώσσες οι ονομασίες των κρατών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Γενικού Γραμματέα του Λαϊκού Συνδέσμου - Χρυσή Αυγή)

Θέλω δύο-τρία λεπτά ακόμη, κύριε Πρόεδρε.

Μέσα, λοιπόν, στη συμφωνία αυτή η ονομασία Severna Makedonija, Βόρεια Μακεδονία. Αλήθεια, γιατί ποτέ οι Αλβανοί δεν δέχτηκαν τον όρο «Βόρειος Ήπειρος»; Και όχι μόνο αυτό, υπήρξαν και ενδοτικοί πολιτικοί της δικής μας χώρας οι οποίοι απέφευγαν να λένε «Βόρειο Ήπειρο» και έλεγαν «νότια Αλβανία». Γιατί; Γιατί ασφαλώς υπάρχει και η νότιος Ήπειρος. Με το «Βόρεια Μακεδονία» σημαίνει ότι υπάρχει και η νότια Μακεδονία, η οποία βεβαίως και αποτελεί επιδίωξή τους. Ο αλυτρωτισμός περιέχεται σε αυτή την ίδια την ονομασία μέσα.

Απαλείφονται, όμως, λέει, από το Σύνταγμα της γειτονικής χώρας αναφορές σε προστασία μακεδονικών μειονοτήτων.

(Στο σημείο αυτό κτυπάει το κουδούνι λήξεως του χρόνου ομιλίας του Γενικού Γραμματέα του Λαϊκού Συνδέσμου - Χρυσή Αυγή)

Συγγνώμη, αλλά ο προηγούμενος Αρχηγός Κόμματος μίλησε τριάντα λεπτά. Εγώ σε τρία λεπτά θα έχω τελειώσει.

Απαλείφονται, λοιπόν, από το Σύνταγμα της γειτονικής χώρας αναφορές σε προστασία μακεδονικών μειονοτήτων εκτός συνόρων και εναρμονίζεται το σχετικό με την ομογένεια άρθρο με το ανάλογο που υπάρχει στο ελληνικό Σύνταγμα. Είναι απαράδεκτο αυτό. Αυτό είναι ομολογία ότι υπάρχουν εδώ Μακεδόνες οι οποίοι δεν είναι Έλληνες.

Επιπλέον, αναγνωρίζεται μακεδονική γλώσσα με τη σημείωση ότι η Βόρεια Μακεδονία αναγνωρίζει στο πλαίσιο της συμφωνίας ότι η γλώσσα αυτή είναι σλαβικής προέλευσης. Σιγά την παραδοχή, λες και θα μπορούσε να πει ότι είναι αγγλική διάλεκτος η διάλεκτος των Σκοπίων ή να πει ότι είναι γερμανική διάλεκτος. Μα, σλαβική διάλεκτος είναι. Τι θα έλεγε; Υποχώρηση είναι αυτό το πράγμα; Μας κοροϊδεύετε;

Και το πλέον εξωφρενικό σε σχέση με την εθνικότητα, λέει, ισχύει ο όρος «Macedonian/ citizen of the Republic of North Macedonia», με τη ρητή αναφορά ότι ο λαός αυτής της χώρας δεν σχετίζεται με τον αρχαίο ελληνικό πολιτισμό.

Εξίσου περιττό, αλλά εθνικά επικίνδυνο είναι το «Macedonian» με τη διευκρίνιση ότι είναι πολίτης της Δημοκρατίας της Βορείου Μακεδονίας, γιατί αυτό σημαίνει ότι υπάρχουν και Μακεδόνες που δεν είναι πολίτες της Βορείου Μακεδονίας. Ποιοι είναι αυτοί; Είναι οι Έλληνες οι οποίοι ζουν στους Νομούς της Φλώρινας, της Καστοριάς και οι οποίοι είναι υπερήφανοι Έλληνες, που δεν έχουν καμμία σχέση και είναι εθνικά ακέραιοι! Απαράδεκτη η συμφωνία!

Στο σημείο αυτό ασφαλώς έχει τις ευθύνες της και η Νέα Δημοκρατία. Όμως, σε εμάς καλοδεχούμενο είναι το να αλλάξουν την πολιτική τους, γιατί πράγματι υπάρχει αλλαγή πολιτικής, γιατί η ιστορία της σύνθετης ονομασίας είναι υπόθεση της Νέας Δημοκρατίας από τη δεκαετία ακόμη του ’90, που έφερε και μια ολόκληρη διάσπαση στο κόμμα της Νέας Δημοκρατίας. Μην κρυβόμαστε πίσω από το δάχτυλό μας.

Επάνω στο θέμα έκανα μια δήλωση μόλις εβδομήντα πέντε λέξεων, τριάντα οκτώ δευτερολέπτων, την οποία δεν έδειξε κανένα κανάλι. Δείχνετε όλους τους πολιτικούς αρχηγούς στα κανάλια -με αυτό το ΕΣΡ φάντασμα που έχετε που δεν ελέγχει κανέναν- και αποκλείετε τη Χρυσή Αυγή. Δεν επιτυγχάνετε τίποτα με τον αποκλεισμό. Η Χρυσή Αυγή είναι δυνατή και όσο σπέρνετε θύελλες, θα θερίζετε καταιγίδες και όσο προχωρείτε σε υποχωρήσεις στα εθνικά θέματα, η Χρυσή Αυγή θα γίνεται και περισσότερο δυνατή.

(Χειροκροτήματα από την πτέρυγα της Χρυσής Αυγής)

Η συμφωνία που υπογράψατε εμάς δεν μας εκπλήσσει και δεν μας παραξενεύει καθόλου. Όσοι από εμάς ζήσαμε τα συλλαλητήρια τη δεκαετία του ’90, γνωρίζουμε τη θέση και του ΚΚΕ και του Συνασπισμού και των διάφορων γκρουπούσκουλων των αριστεριστών που έχετε μαζέψει, συνιστώσα «Ρόζα», «Κόκκινο», τροτσκιστές. Όλοι αυτοί ήταν κατά των συλλαλητηρίων τότε. Είναι ψέμα;

Επιτέλους πράγματι είστε συνεπείς κομμουνιστές, τηρείτε τις εντολές της Κομμουνιστικής Διεθνούς. Αυτό έλεγε η Κομμουνιστική Διεθνής, ότι ο μακεδονισμός είναι ένα φάντασμα που κατ’ αρχάς δημιουργήθηκε από τον βουλγάρικο επεκτατισμό και στη συνέχεια τον αγκάλιασε ο κομμουνισμός.

Είναι προφανές ότι δεν έχετε την πλειοψηφία στον ελληνικό λαό και δεν μπορείτε σε καμμία περίπτωση να προχωρήσετε σε συμφωνία. Οι συνθήκες οι οποίες σήμερα έχουν δημιουργηθεί είναι ο ορισμός της προκηρύξεως εκλογών για μείζον εθνικό θέμα. Δεν σας ψήφισε κανείς για να χειριστείτε το θέμα της Μακεδονίας. Και επιτέλους στην έσχατη περίπτωση να κάνετε ένα δημοψήφισμα για τη Μακεδονία.

Θα τελειώσω με τα λόγια ενός μεγάλου, του ανθρώπου που θα σημάδευε τον εικοστό αιώνα, αν οι σφαίρες των δημοκρατικών και των φιλελεύθερων δεν τον δολοφονούσαν, του Ίωνα Δραγούμη, ο οποίος είχε πει: «Να ξέρετε πως αν τρέξουμε να σώσουμε τη Μακεδονία, η Μακεδονία θα μας σώσει. Θα μας σώσει από τη βρώμα που κυλιούμαστε, θα μας σώσει από την μετριότητα και από την ψοφιοσύνη, θα μας λυτρώσει από τον αισχρό ύπνο, θα μας ελευθερώσει. Αν τρέξουμε να σώσουμε την Μακεδονία, εμείς θα σωθούμε.».

Κυρίες και κύριοι, στην Ελλάδα που ονειρεύομαι, εάν υπήρχε και δεν ζούσαμε στο ψευτορωμαίικο που ο ελληνικός λαός έχει σαπίσει κυριολεκτικά από τα μαρξιστικά και νεοφιλελεύθερα ιδεολογήματα και ο καθένας κοιτάζει την πάρτη του, δεν θα μπορούσατε ποτέ να περάσετε αυτή τη συμφωνία. Εκατομμύρια Ελλήνων θα ξεσηκωνόντουσαν, θα έκλειναν όλους τους δρόμους προς τις Πρέσπες και δεν θα υπήρχε χρόνος για να υπογράψετε καμμία συμφωνία.

Η Χρυσή Αυγή παραμένει σταθερά στη γραμμή της: κανένας συμβιβασμός για τη Μακεδονία μας.

(Στο σημείο αυτό όρθιοι όλοι οι Βουλευτές της Χρυσής Αυγής χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο τώρα έχει ο Πρόεδρος κ. Ευάγγελος Βενιζέλος.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, υπάρχει μία σατανική σύμπτωση. Σήμερα που η Βουλή συζητά μία μεγάλη δέσμη δημοσιονομικών μέτρων, σήμερα που η Βουλή συζητά το μνημόνιο μετά το μνημόνιο, μακροχρόνιες δεσμεύσεις που καλύπτουν όλη την επόμενη τετραετία και μερικές φορές φτάνουν μέχρι το 2060, σήμερα κυριαρχεί στο δημόσιο ενδιαφέρον ένα μεγάλο ζήτημα εξωτερικής πολιτικής: Το ζήτημα του ονόματος της γειτονικής μας χώρας.

Έχω ταχθεί πολλές φορές υπέρ της ενιαίας εθνικής γραμμής που έχει διαμορφωθεί από τον Απρίλιο του 1993 και μετά και έχει υιοθετηθεί από όλες τις κυβερνήσεις που μεσολάβησαν, δηλαδή υπέρ μιας λύσης με σύνθετη ονομασία, με γεωγραφικό προσδιορισμό, erga omnes, δηλαδή για εσωτερική και διεθνή χρήση, μία λύση με την μορφή διεθνούς συμφωνίας σε εφαρμογή της οποίας θα αναθεωρηθεί και το Σύνταγμα της γειτονικής χώρας. Αλλά στοιχείο της ενιαίας εθνικής γραμμής είναι -και ήταν πάντα- η συνολική και οριστική αναίρεση του αλυτρωτισμού.

Θέλω να είμαι -και θα είμαι- δίκαιος και ακριβής ως προς την αξιολόγηση του σχέδιο της συμφωνίας, χωρίς πολιτικούς τακτικισμούς και χωρίς τον φόβο του πολιτικού κόστους, αλλά δεν θα είμαι ούτε ανιστόρητος, ούτε αδιάφορος για πιθανές πολιτικές και νομικές εμπλοκές, οι οποίες μπορεί ήδη να θέσουν σε κίνδυνο τα εθνικά συμφέροντα. Γι’ αυτό περιμένω να δω το κείμενο της συμφωνίας. Ο διάβολος κρύβεται στις λεπτομέρειες. Και χαίρομαι γιατί ο κύριος Πρόεδρος της Βουλής με διαβεβαίωσε ότι σε πολύ λίγη ώρα θα δοθεί το κείμενο και στην αγγλική και στην ελληνική γλώσσα στα κόμματα, ώστε να υπάρξει σοβαρή μελέτη και υπεύθυνη τοποθέτηση.

Αλλά η τοποθέτηση αυτή δεν μπορεί να αφορά μόνο το όνομα, την erga omnes χρήση και το Σύνταγμα, πρέπει να αφορά και την γλώσσα και την ιθαγένεια και κυρίως, τον συγχρονισμό των ενεργειών σε διεθνές επίπεδο, σε σχέση με Ευρωπαϊκή Ένωση και το ΝΑΤΟ, γιατί πράγματα που γίνονται δεν μπορούν να ξεγίνουν, δημιουργούνται πάρα πολύ συχνά με έμμεσους τρόπους τετελεσμένα, που δεσμεύουν τη χώρα. Άλλωστε, η Κυβέρνηση εκ των πραγμάτων ήδη δεσμεύει τη χώρα, πριν καν την υπογραφή της συμφωνίας, με τον τρόπο με τον οποίο χειρίστηκε μόνη αυτή τη διαπραγμάτευση και την δεσμεύει ουσιαστικά στα μάτια της διεθνούς κοινότητας, του ΟΗΕ, της Ευρωπαϊκής Ένωσης, του ΝΑΤΟ, των Ηνωμένων Πολιτειών. Στην πραγματικότητα η Κυβέρνηση με το χειρισμό της και τον τακτικισμό της, προσπαθώντας να δημιουργήσει προβλήματα στην Αντιπολίτευση και όχι να χειριστεί, από το ύψος που πρέπει, ένα μεγάλο εθνικό θέμα, δεν αφήνει περιθώρια βελτιώσεων, που χρειάζονται σε ένα κείμενο το οποίο νομικά δεν έχει υιοθετηθεί, αλλά στην πραγματικότητα ήδη παράγει αποτελέσματα και δημιουργεί τριβές.

Χωρίς εθνική συναίνεση και ενότητα δεν μπορούμε να λύσουμε μεγάλα ιστορικά ζητήματα. Θα μπορούσαμε να λύσουμε ζητήματα ελληνοτουρκικών σχέσεων ή Κυπριακού, χωρίς ενότητα και συναίνεση, με κομματική αντιδικία, με το βλέμμα στραμμένο στην συγκυρία και στις επόμενες εκλογές; Όχι.

Η Βουλή των Ελλήνων δυστυχώς, θα επιληφθεί εκ των υστέρων, ενδεχομένως πολλούς μήνες αργότερα, όταν θα έχουν ήδη διαμορφωθεί νομικές και πολιτικές καταστάσεις, οι οποίες δεν θα μπορούν να βελτιωθούν ή πολύ περισσότερο να ανατραπούν, στη φάση της κύρωσης από τη Βουλή των Ελλήνων της συμφωνίας αυτής. Άρα, η ευθύνη είναι αποκλειστικά της Κυβέρνησης, η οποία πρέπει να έχει πλήρη συνείδηση της ευθύνης της, που είναι ευθύνη πολιτική αλλά και ιστορική. Αυτό αφορά και το ΣΥΡΙΖΑ και τους Ανεξάρτητους Έλληνες, που δήθεν διαφωνούν με τη συμφωνία, αλλά στηρίζουν τον Πρωθυπουργό και την Κυβέρνηση που διαπραγματεύεται, συνομολογεί και υπογράφει τη συμφωνία αυτή και διά της υπογραφής δεσμεύει τη χώρα και νομικά.

Κοιτάξτε, η σατανική σύμπτωση να συζητάμε σήμερα για μεγάλα θέματα οικονομικής πολιτικής και για την εξωτερική πολιτική, μού επιβάλλει να θυμίσω ότι από το 2009-10, που ξεκίνησε η περιπέτεια της χώρας, μέχρι το 2015 ποτέ δεν συνδέσαμε ζητήματα οικονομικής πολιτικής και μνημονίων με την εξωτερική πολιτική και την πολιτική άμυνας και ασφάλειας και ζητώ από την Κυβέρνηση να τηρήσει αυτήν την αρχή. Δεν με συγκινούν ούτε με ενθουσιάζουν οι δηλώσεις ξένων παραγόντων που υποδέχονται με χαρά τη συμφωνία πριν τοποθετηθεί η Βουλή των Ελλήνων. Και δεν τολμώ να πιστέψω ή να πω ότι μπορεί η εναγώνια διαπραγμάτευση της Κυβέρνησης για τη δήθεν έξοδο από το μνημόνιο να συνδέεται κατά κάποιον τρόπο με κινήσεις στο πεδίο της εξωτερικής πολιτικής.

Έχετε, κυρίες και κύριοι Βουλευτές της Συμπολίτευσης, συνείδηση των δεσμεύσεων, που με την ψήφο σας αναλαμβάνει η χώρα για χρονική περίοδο που υπερβαίνει το συνταγματικό όριο της παρούσας Βουλής και της παρούσας Κυβέρνησης; Τώρα, πλέον, είναι ξεπερασμένη η σύγκρουση για τη δήθεν καθαρή έξοδο ή για το σχήμα της πολιτικής πιστωτικής γραμμής. Το αφήγημα της καθαρής εξόδου έχει προ πολλού καταρρεύσει, πολύ πριν τα προβλήματα στην Ιταλία. Έχει καταρρεύσει και υπό την εκδοχή την αναπτυξιακή ότι καθαρή έξοδος σημαίνει επιστροφή στις αγορές, επιστροφή στην κανονικότητα και υπό την εκδοχή ότι καθαρή έξοδος σημαίνει επιστροφή στις πελατειακές σχέσεις και τον δημοσιονομικό λαϊκισμό, χωρίς εποπτεία, χωρίς όριο.

Το ζήτημα είναι ότι δεν μιλάμε τώρα για την ουσία των θεμάτων, διότι η χώρα έχει καταστεί δημοσιονομικά αιχμάλωτη προ πολλού, χάριν στους χειρισμούς των τριών τελευταίων ετών, για την ακρίβεια, λόγω των χειρισμών των τριών τελευταίων ετών, γιατί τον Δεκέμβριο του 2014 υπήρχε μια προοπτική προληπτικής πιστωτικής γραμμής.

Σήμερα, όπως ακούσατε πολλές φορές, αναλαμβάνετε τη βαριά υποχρέωση της παροχής εγγύησης επί της περιουσίας του λεγόμενου υπερταμείου για 25 δισεκατομμύρια. Τα 25 δισεκατομμύρια, προφανώς, τα έχουν εντάξει οι εταίροι στο χρηματοδοτικό σχήμα των επομένων ετών.

Πού είναι αυτοί που μας έλεγαν επί χρόνια ότι προδίδουμε την πατρίδα επειδή οι δανειακές συμβάσεις διέπονται από το Αγγλικό Δίκαιο; Πού είναι οι κήρυκες του νομικού και πολιτικού λαϊκισμού που έλεγαν ότι θα γίνει αναγκαστική εκτέλεση εις βάρος της δημόσιας περιουσίας και αυτό θα φτάσει μέχρι και την Ακρόπολη και τα αρχαία μνημεία της χώρας;

**ΓΙΑΝΝΗΣ ΚΟΥΤΣΟΥΚΟΣ:** Στα έδρανα των Υπουργών είναι.

**ΕΥΑΓΓΕΛΟΣ ΒΕΝΙΖΕΛΟΣ:** Όταν τους λέγαμε ότι το δίκαιο της αναγκαστικής εκτέλεσης είναι το δίκαιο του τόπου της εκτέλεσης, δηλαδή το ελληνικό δίκαιο, δεν καταλαβαίνανε τι λέμε. Τώρα καταλαβαίνουν από ποιο δίκαιο διέπεται αυτή η εγγύηση των 25 δισεκατομμυρίων επί της δημόσιας περιουσίας, η οποία εκλαμβάνεται ως ιδιωτική και δεσμεύεται για ενενήντα εννιά χρόνια; Και δεν νιώθουν την παραμικρή ντροπή να ζητήσουν συγγνώμη γι’ αυτά που έλεγαν, αποβλακώνοντας τους εαυτούς τους και τον ελληνικό λαό;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Αλλά, είναι μόνο αυτό; Είναι η βαριά, η βαβυλώνια αιχμαλωσία στη λογική των υπερπλεονασμάτων. Υπερπλεονάσματα, όχι υψηλά πρωτογενή πλεονάσματα. Είναι οικειοθελής επιλογή, δήθεν, της Κυβέρνησης για να κάνει εκ των υστέρων αναδιανομή με μικρά επιδόματα;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εκ των προτέρων θα γίνεται.

**ΕΥΑΓΓΕΛΟΣ ΒΕΝΙΖΕΛΟΣ:** Τώρα πια είναι δέσμευση νομοθετική, δέσμευση που εντάσσεται στο χρηματοδοτικό σχήμα, δέσμευση έναντι των εταίρων. Και όταν αποδεικνύεις ότι δήθεν μπορείς να πετύχεις εξοντώνοντας την ανάπτυξη και την πραγματική οικονομία υψηλά πρωτογενή πλεονάσματα και υπερπλεονάσματα, δεν σε παίρνει κανείς στα σοβαρά ως διαπραγματευτή ευνοϊκών μέτρων για το χρέος, διότι έχεις αποδείξει…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Διαβάστε το μεσοπρόθεσμο. Μη λέτε ψέματα. Διαβάστε το!

**ΕΥΑΓΓΕΛΟΣ ΒΕΝΙΖΕΛΟΣ:** Εσείς θα μου ξαναμιλήσετε, όταν έρθετε στη Βουλή να μου απαντήσετε στην επερώτησή μου για το πώς διαμορφώνεται το ταμειακό απόθεμα ασφάλειας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Διαβάστε το.

**ΕΥΑΓΓΕΛΟΣ ΒΕΝΙΖΕΛΟΣ:** Λοιπόν, το μεσοπρόθεσμο λέει και ακούστε, για να καταλαβαίνετε τους αριθμούς…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν το έχετε διαβάσει.

**ΕΥΑΓΓΕΛΟΣ ΒΕΝΙΖΕΛΟΣ:** Ακούστε με ηρεμία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Βεβαίως, με ηρεμία.

**ΕΥΑΓΓΕΛΟΣ ΒΕΝΙΖΕΛΟΣ:** Ακούστε. Τα υπερπλεονάσματα από το 2016 έως το 2022 είναι 18,5 δισεκατομμύρια, σχεδόν όσο ήταν το πρωτογενές έλλειμμα της χώρας το 2009, δηλαδή περίπου 10% του ΑΕΠ του 2018. Τότε ήταν 10,5% του ΑΕΠ του 2009.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τη Βουλή την παρακολουθείτε;

**ΕΥΑΓΓΕΛΟΣ ΒΕΝΙΖΕΛΟΣ:** Αυτό έχετε κάνει. Τα υπερπλεονάσματα…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τη Βουλή την παρακολουθείτε; Έχετε παρακολουθήσει τη συζήτηση; Σας τα έχουμε εξηγήσει ο κ. Χουλιαράκης, εγώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, μη διακόπτετε.

**ΕΥΑΓΓΕΛΟΣ ΒΕΝΙΖΕΛΟΣ:** Θα αντιδράσω θεραπευτικά αργότερα, τώρα θέλω να αντιδρώ πολιτικά. Παρακαλώ!

(Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Διαβάστε το μεσοπρόθεσμο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, μη διακόπτετε.

**ΕΥΑΓΓΕΛΟΣ ΒΕΝΙΖΕΛΟΣ:** Τα υπερπλεονάσματα, λοιπόν, δεν δικαιολογούνται. Εδώ έχετε κάνει το εξής καταπληκτικό: Έχετε αποδεχθεί υπερπλεονάσματα και υψηλά πρωτογενή πλεονάσματα, πριν γίνει η συζήτηση για τα μέτρα και το χρέος, πριν μάθουμε ποιοι θα είναι οι αναγκαίοι τόκοι για τα επόμενα χρόνια. Έστω χωρίς καμμία παρέμβαση μέχρι το 2022, καμία χρονιά δεν έχουμε τόκους που βαρύνουν το χρέος που ξεπερνούν το 3,3% του ΑΕΠ. Για ποιο λόγο πρέπει η χώρα να πετύχει το 2022, επί ημερών άλλης κυβέρνησης, στο τέλος της επόμενης τετραετίας, πρωτογενές υπερπλεόνασμα της τάξεως του 5,2% του ΑΕΠ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σηκώνω τα χέρια ψηλά!

**ΕΥΑΓΓΕΛΟΣ ΒΕΝΙΖΕΛΟΣ:** Διότι αυτό κάνετε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σηκώνω τα χέρια ψηλά!

**ΕΥΑΓΓΕΛΟΣ ΒΕΝΙΖΕΛΟΣ:** Έχετε αντιστρέψει τη διαπραγμάτευση. Έχετε δεσμευτεί…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σηκώνω τα χέρια ψηλά!

**ΕΥΑΓΓΕΛΟΣ ΒΕΝΙΖΕΛΟΣ:** …

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σηκώνω τα χέρια! Δεν έχετε διαβάσει ούτε το μεσοπρόθεσμο.

**ΕΥΑΓΓΕΛΟΣ ΒΕΝΙΖΕΛΟΣ:** Εγώ δεν έχω διαβάσει;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν το έχετε διαβάσει.

**ΕΥΑΓΓΕΛΟΣ ΒΕΝΙΖΕΛΟΣ:** Εγώ το έχω διαβάσει και το έχω κατανοήσει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν έχετε παρακολουθήσει τη συζήτηση.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, μη διακόπτετε.

**ΕΥΑΓΓΕΛΟΣ ΒΕΝΙΖΕΛΟΣ:** Πάρτε τον λόγο, μόλις τελειώσω…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα πάρω τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Θα σας απαντήσω. Ηρεμήστε και παρακολουθήστε!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν έχετε παρακολουθήσει τη συζήτηση.

**ΕΥΑΓΓΕΛΟΣ ΒΕΝΙΖΕΛΟΣ:** Ηρεμήστε και παρακολουθήστε! Όχι πολιτική υστερία σε εμένα εντός της Βουλής!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θα σας δώσω τον λόγο, αλλά μη διακόπτετε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, να πάρει την έκφραση πίσω. Δεν είναι έκφραση για τη Βουλή αυτή!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΕΥΑΓΓΕΛΟΣ ΒΕΝΙΖΕΛΟΣ:** Η δεύτερη αιχμαλωσία είναι η αιχμαλωσία στα ταμειακά αποθέματα ασφάλειας, τα οποία εξαντλούν τη ρευστότητα από τα ασφαλιστικά ταμεία, από τα νομικά πρόσωπα δημοσίου δικαίου, απ’ όλη την πραγματική οικονομία, για να βρεθεί δήθεν δημοσιονομικός χώρος.

Προσέξτε, ποιος δημοσιονομικός χώρος; Όχι ο δημοσιονομικός χώρος που θέλαμε, ζητώντας μικρότερα πρωτογενή πλεονάσματα, για να πετύχουμε υψηλότερο ρυθμό ανάπτυξης και να «αναπνεύσει» η οικονομία, αλλά ο δημοσιονομικός χώρος ο εικονικός, ο εκ των υστέρων, αφού περιστίβουμε την οικονομία μέχρι θανάτου, μετά αφήνουμε ένα μικρό περιθώριο επιδοματικής πολιτικής και δήθεν αναδιανομής.

Αυτός είναι ο δημοσιονομικός χώρος, διότι έχετε κάνει εσφαλμένη στρατηγικά διαπραγμάτευση σε σχέση με το χρέος, διότι δεν μπορέσατε ποτέ να συνδέσετε το αίτημα της χώρας για πρόσθετα μέτρα σε σχέση με το χρέος σε συνέχεια των μέτρων του 2012 με το δημοσιονομικό χώρο. Δηλαδή, με το αναγκαίο ύψος, με το εφικτό ύψος των πρωτογενών πλεονασμάτων. Γιατί; Γιατί με το τέχνασμα των υπερπλεονασμάτων πάθατε, όπως έχω πει πολλές φορές, αυτό που έπαθαν οι αντίπαλοι του Ελευθερίου Βενιζέλου, όταν κατήγγειλαν την πολιτική της μικρασιατικής παρουσίας της Ελλάδος, αλλά μετά πήγαν στον Σαγγάριο και οδήγησαν στη Μικρασιατική Καταστροφή, γιατί δεν ήξεραν τι κάνουν οι Έλληνες στη Μικρά Ασία, ποιος είναι ο βαθύτερος στρατηγικός λόγος της παρουσίας τους. Έτσι και εσείς, υποτιμώντας και απαξιώνοντας τη δική μας αγωνία, τη δική μας προσπάθεια, την παρέμβαση στο δημόσιο χρέος, φθάσατε τώρα σ’ αυτά τα αστεία, στα κωμικά αποτελέσματα.

Τώρα, πάνω σ’ αυτό καλείται να ενεργήσει η επόμενη κυβέρνηση, με τη χώρα να ψηφίζει τώρα τον πολυετή προϋπολογισμό μέχρι το 2022 -γιατί αυτό ψηφίζουμε τώρα, τον πολυετή προϋπολογισμό της γενικής κυβέρνησης μέχρι το 2022- τον οποίο καλείται να χειριστεί μια άλλη κυβέρνηση, αφού η χώρα δεσμευτεί από την παρούσα Κυβέρνηση, χωρίς νομιμοποίηση, αλλά και χωρίς επίγνωση, όπως έχω πει πάρα πολλές φορές.

Ενώ πρέπει να συζητήσουμε για τη φορολογική ελάφρυνση, για την ασφαλιστική ελάφρυνση, για την ουσιαστική επαναλειτουργία του τραπεζικού συστήματος, πώς θα συζητήσουμε, όταν στο συμπληρωματικό μνημόνιο έχουν ήδη συμφωνηθεί τα στενά, στενότατα περιθώρια στα οποία μπορεί να κινηθεί και η φορολογική και η ασφαλιστική και η χρηματοπιστωτική πολιτική;

Τι κάνει το μεσοπρόθεσμο; Στην πραγματικότητα, παίρνει το συμπληρωματικό μνημόνιο, το μνημόνιο χωρίς τέλος, το μνημόνιο χωρίς δάνειο και το μετασχηματίζει σε νομοθετική δέσμευση της χώρας -δέσμευση μακράς πνοής, δυστυχώς. Αυτή είναι η κατάσταση. Εδώ είμαστε.

Αυτό θέτει ένα τεράστιο πρόβλημα, διότι καταδικάζεται η χώρα στη στασιμοχρεοκοπία, στην αναιμική ανάπτυξη και διαμορφώνεται ένας στενός ορίζοντας, χωρίς να έχετε νομιμοποίηση. Αυτό έχει αποδειχτεί από τα έως τώρα αποτελέσματα.

Μήπως γυρίζουμε, τώρα, μετά από τρία χρόνια, εκεί που ήταν η χώρα πριν από τις εκλογές του Ιανουαρίου του 2015; Μακάρι να γυρίζαμε. Οι απώλειες είναι, δυστυχώς, οριστικές. Αυτές οι απώλειες είναι απώλειες ιστορικές. Kαι για αυτές έχετε πάρα πολύ μεγάλη ευθύνη απέναντι στο μέλλον και απέναντι στα παιδιά μας.

Άρα κυρίες και κύριοι Βουλευτές της συμπολίτευσης, σας καλώ να έχετε συνείδηση του βάρους της ψήφου σας, γιατί η σημερινή ψήφος επικυρώνει πολιτικές επιλογές, οι οποίες είναι διαρθρωτικά εσφαλμένες και οι οποίες επιφέρουν βαθιά βλάβη στο σώμα της κοινωνίας και την οικονομίας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

 **ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερα μέλη από τον Σύλλογο Κερκυραίων Ηλιούπολης και Όμορων δήμων «Οι Φαίακες».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός κ. Ευκλείδης Τσακαλώτος.

Θα σας παρακαλέσω, κύριε Υπουργέ, να δείξετε λίγη ψυχραιμία, για να διατηρήσουμε ένα ήρεμο κλίμα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πρώτον, είναι προφανές, κύριε Βενιζέλο, ότι δεν έχετε παρακολουθήσει καμμία συζήτηση στη Βουλή, είτε στην επιτροπή είτε στην Ολομέλεια. Είναι προφανές ότι δεν ακούσατε ούτε εμένα -ξεχάστε εμένα- ούτε τον κ. Χουλιαράκη, που εξήγησε ακριβώς τι σημαίνει ο πίνακας για τον οποίο μιλάτε, με τα υπερπλεονάσματα.

Είναι ένας πίνακας, που δείχνει ότι το υπερπλεόνασμα από 2,0% περίπου -δεν θυμάμαι ακριβώς αυτή τη στιγμή- πάει στο 3,5% περίπου, στο 3,96%, στο 4,15%, στο 4,50% και στο 5,19%, αν τα λέω σωστά.

Σας εξήγησε ο κ. Χουλιαράκης, σας εξήγησα κι εγώ, ότι αυτοί οι αριθμοί δεν είναι ο καινούριος στόχος. Δεν στοχεύουμε σε υπερπλεόνασμα 3,5%, 3,9%, 4,15% κ.λπ.. Αυτά δεν είναι οι στόχοι. Είναι στον πίνακα, για να σας βοηθήσουν στη συζήτηση. Απλά δείχνουν ποιο θα ήταν το πρωτογενές πλεόνασμα, εάν δεν κάναμε τίποτα. Άρα, δεν είναι καινούριοι στόχοι. Δεν έχουμε στόχο να έχουμε υπερπλεόνασμα.

Δεύτερον, σας εξηγήσαμε ότι δεν έχουμε στόχο το ποσό αυτό να είναι μέρισμα που θα δοθεί εκ των υστέρων, όπως είπατε. Το είπε κάποιος Βουλευτής της Νέας Δημοκρατίας πιο νωρίς και το έχω σημειώσει. Σας εξηγήσαμε ότι αυτό δημιουργείται κάθε χρόνο. Ας πάρουμε τον τελευταίο χρόνο, για παράδειγμα. Το 5,19% μείον το 3,5% θα είναι διαθέσιμο για να ξοδευτεί τον χρόνο πριν τον προϋπολογισμό.

Μάλιστα, εκτός από τον πρώτο χρόνο, που είπαμε ότι είναι 700 εκατομμύρια ευρώ το υπερπλεόνασμα, που θα ξοδέψουμε εκ των προτέρων για μειώσεις φόρων, από εκεί και πέρα θα υπάρχει και ένα μείγμα ανάμεσα σε μειώσεις φόρων και αύξηση δαπανών.

Σας καλέσαμε κιόλας να κάνουμε μια συζήτηση, για το αν είστε πιο κοντά σε εμάς, δηλαδή στην άποψη να είναι το βάρος πιο πολύ σε ένα μείγμα φοροελαφρύνσεων και δαπανών, για να υπάρχουν και σχολεία και νοσοκομεία κ.λπ. ή αν είσαστε πιο κοντά στη Νέα Δημοκρατία, που προφανώς λόγω της κοινωνικής οικονομίας -πώς το είπαμε- που υποστηρίζει, θέλει φοροελαφρύνσεις.

Άρα, δεν υπάρχουν υπερπλεονάσματα. Δεν υπάρχει δαπάνη, μέρισμα εκ των υστέρων. Υπάρχει ο χώρος αυτός για να φτάσουμε στα 3,5 κάθε χρόνο. Σας το εξήγησα εγώ. Σας το εξήγησε ο κ. Χουλιαράκης. Σας παρακαλώ, να τσακωθούμε για ό,τι θέλετε.

**ΑΘΑΝΑΣΙΟΣ ΜΠΟΥΡΑΣ:** Τα νούμερα είναι δεδομένα.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, μη διακόπτετε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τα νούμερα στον πίνακα, κύριε Μπούρα, λένε ποιο θα είναι το πλεόνασμα. Τι δεν καταλαβαίνετε, κύριε Μπούρα;

**ΔΗΜΗΤΡΙΟΣ ΚΥΡΙΑΖΙΔΗΣ:** Μας υποτιμάς.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ε, δεν καταλαβαίνετε. Τι να κάνω;

Σας το εξήγησα. Λέει ο πίνακας τι θα είναι το πλεόνασμα αν δεν το χρησιμοποιήσουμε στο δημοσιονομικό χώρο. Αυτό είναι το πρώτο.

**ΑΘΑΝΑΣΙΟΣ ΜΠΟΥΡΑΣ:** Τώρα με υποθετικά σενάρια σε τόσο σοβαρά θέματα…

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Μπούρα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν υπάρχει κανένα υποθετικό σενάριο, κύριε Μπούρα. Είναι ο δημοσιονομικός χώρος που δημιουργείται για να το ξοδέψετε.

Άρα, κύριε Βενιζέλο, όλο το δεύτερο κομμάτι της ομιλίας σας είναι άστοχο και πραγματικά, δεν βασίζεται σε τίποτα. Δεν υπάρχει ούτε στόχος για υπερπλεόνασμα ούτε θα υπάρχει μέρισμα εκ των υστέρων. Θα είναι μπροστά. Σας καλούμε να κάνουμε μια συζήτηση.

Το δεύτερο είναι η δέσμευση για εξήντα χρόνια. Φαντάζομαι αναφέρεστε στο 2% πρωτογενή πλεονάσματα. Μπορείτε να μου απαντήσετε σε αυτήν την ερώτηση, αφού είδα ότι ζητήσατε τον λόγο για να απαντήσετε; Με το two pack και το six pack, δηλαδή τη συμφωνία, που έχει γίνει μέσα από το Σύμφωνο Σταθερότητας, αν δεν είχαμε συμφωνήσει αυτό το κοντά στο 2%, τι πρωτογενή πλεονάσματα -με τους δικούς σας υπολογισμούς και παίρνοντας ένα μεσαίο σενάριο για το χρέος και το τι θα πάρουμε- θα χρειάζονταν για να είμαστε εντός των κανόνων της Ευρωπαϊκής Ένωσης και του Σύμφωνου Σταθερότητας, ασχέτως αν θεωρούμε ότι είναι καλή συμφωνία ή όχι;

Νομίζω, κύριε Πρόεδρε, ήμουν ηρεμότατος. Σας εξήγησα πού ήταν η διαφωνία μου.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ένα λεπτό σας φτάνει; Θέλετε δύο λεπτά;

**ΕΥΑΓΓΕΛΟΣ ΒΕΝΙΖΕΛΟΣ:** Δώστε μου τρία λεπτά, κύριε Πρόεδρε. Μην είστε τσιγκούνης.

Κύριε Υπουργέ, όταν το 2012 διαμορφώθηκε το πλαίσιο του δευτέρου προγράμματος και της μεγάλης παρέμβασης στο χρέος, εμφανίστηκε στο τραπέζι των διαπραγματεύσεων ο στόχος υψηλών πρωτογενών πλεονασμάτων για λόγους λογιστικούς και αριθμητικούς, προκειμένου να έχει μια εσωτερική, μαθηματική λογική η μελέτη βιωσιμότητας του χρέους.

Ξεσηκώσατε την ελληνική κοινωνία, αναστατώσατε την ελληνική κοινή γνώμη, λέγοντας ότι αυτός ο θεωρητικά αποτυπωμένος στόχος του υψηλού πρωτογενούς πλεονάσματος είναι καταστροφικός για την πραγματική οικονομία, όταν στην ίδια μελέτη βιωσιμότητας του χρέους υπήρχε ως προϋπόθεση για τα πρωτογενή πλεονάσματα ρυθμός ανάπτυξης τουλάχιστον 2,5% κάθε χρόνο.

Τώρα, έχετε δεσμευτεί σε 3,5% πρωτογενές πλεόνασμα μέχρι το 2022 και σε 2,3% με 2,4% πρωτογενές πλεόνασμα -λίγο κάτω από το 2,5% λέει η συμφωνία- μέχρι το 2060.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι.

**ΕΥΑΓΓΕΛΟΣ ΒΕΝΙΖΕΛΟΣ:** Και αυτό με ποια πρόγνωση για μέσο ετήσιο ρυθμό ανάπτυξης;

Τίποτα δεν εγγυάται από την πρόγνωση αυτή η οποία είναι στην πραγματικότητα μίζερη και καταστροφική για είναι της τάξεως του 1,2% ότι μπορεί η οικονομία να έχει αντοχή και προοπτική να προσφέρει τέτοιου είδους πρωτογενή πλεονάσματα.

Και όλα αυτά χωρίς να ξέρουμε τα μέτρα για το χρέος, χωρίς να ξέρουμε ποιοι θα είναι οι ετήσιοι τόκοι που θα μας βαραίνουν όλη την περίοδο μέχρι το 2060, χωρίς να έχουμε διευθετήσει ζητήματα μέσης διάρκειας και μέσου επιτοκίου του χρέους. Όλα ανάποδα. Όλα αντίστροφα.

Λέτε τώρα ότι η δέσμευσή μας για υψηλά υπερπλεονάσματα που πάνε από το 3,5% μέχρι και το 5,2% το 2022 είναι θεωρητική. Δείχνουμε τι περιθώρια παρεμβάσεων έχουμε με φορολογικές μειώσεις ή με μέτρα κοινωνικής πολιτικής.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εκ των προτέρων.

**ΕΥΑΓΓΕΛΟΣ ΒΕΝΙΖΕΛΟΣ:** Μισό λεπτό.

Αν υπάρχουν αυτά, υπάρχουν προφανώς μετά το 2019, γιατί το 2016, το 2017, το 2018 τα υπερπλεονάσματα ήταν πραγματικά. Ματωμένα ήταν τα δικά μας. Τα δικά σας ήταν προφανώς ρόδινα υπερπλεονάσματα υπό συνθήκες ύφεσης ή μηδενικής ανάπτυξης!

Και πάμε τώρα στον δημοσιονομικό χώρο που αποδεικνύεται μαθηματικά ότι δήθεν έχετε μεταξύ υψηλού πρωτογενούς πλεονάσματος 3,5% και υπερπλεονάσματος. Εάν τον έχετε, τότε γιατί παίρνετε τα μέτρα για την περικοπή των συντάξεων, που δεν δίνουν 1,8 δισεκατομμύριο, αλλά δίνουν 2,7 δισεκατομμύρια; Γιατί παίρνετε τα μέτρα του περιορισμού του αφορολογήτου, που δίνουν άλλο 1% του ΑΕΠ; Εάν αυτά που λέτε αληθεύουν, τότε θα είχατε απαλλάξει την οικονομία και την κοινωνία από το πακέτο των πρόσθετων δημοσιονομικών μέτρων.

Και αν αστοχήσετε, εάν οι ρυθμοί ανάπτυξης δεν είναι αυτοί που έχουν προϋπολογιστεί, εάν επιβεβαιωθούν οι επιφυλάξεις του ελληνικού δημοσιονομικού συμβουλίου και του ESM, τι θα κάνετε; Όχι μόνο δεν θα έχετε δημοσιονομικό χώρο για ελαφρύνσεις, αλλά θα πρέπει η επόμενη Κυβέρνηση να πάρει πρόσθετα δημοσιονομικά μέτρα.

Εμφανίζεστε, επίσης, ως ένα άρχοντας, ένα μέλος της Βουλής των Λόρδων, γενναιόδωρος και λέτε: «Εμείς έχουμε εντολή να κυβερνήσουμε μέχρι τον Σεπτέμβριο του 2019». Μέχρι τον Σεπτέμβριο του 2019 με βάση τους πίνακες του μεσοπροθέσμου, η Κυβέρνηση ΣΥΡΙΖΑ-ΑΝΕΛ δεν έχει να δώσει τίποτα, γιατί τα μεγάλα περιθώρια ανήκουν στην επόμενη κυβέρνηση. Άρα δουλεύετε τώρα για τα δημοσιονομικά περιθώρια της επόμενης κυβέρνησης.

Πρέπει να σας ευχαριστήσουμε, κύριε Τσακαλώτο, για την προσφορά στην αντιπολίτευση και στο μέλλον του έθνους!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σωστά.

Ένα λεπτό θέλω, κύριε Πρόεδρε.

Εδώ φάνηκε ότι μπορεί να γίνει συζήτηση. Εγώ κατάλαβα, για να είμαστε ειλικρινείς, ούτε το λέω με επιθετικό τρόπο, ότι συμφωνούμε ότι δεν υπάρχει στόχος από την Κυβέρνηση για να υπάρχουν υπερπλεονάσματα, ότι δεν υπάρχει στόχος από την Κυβέρνηση να δίνει μερίσματα εκ των υστέρων, αλλά να ξοδευτεί εκ των προτέρων κάθε χρόνο που θα είναι ο προϋπολογισμός για τον επόμενο χρόνο. Άρα, την κριτική που έκανα για την πρωτομιλία σας, νομίζω περίπου τη δεχτήκατε.

Τώρα, λέτε επιπλέον από αυτά κάτι για το χρέος, το οποίο προτείνω όταν έχουμε την απόφαση στις 21 Ιουνίου, να έρθουμε εδώ στη Βουλή ή στην Επιτροπή Οικονομικών υποθέσεων, όπου νομίζουν οι θεσμοί ότι πρέπει και είναι καλύτερο, να συζητήσουμε αν όντως πρέπει να ανησυχήσουμε, αν μετά από αυτή τη ρύθμιση για το χρέος μπορούμε να έχουμε 2% ή δεν μπορούμε να έχουμε 2%.

Δεν μου απαντήσατε, αλλά ίσως όταν γίνει αυτή η συζήτηση θα μου απαντήσετε τι θα ήταν το πρωτογενές πλεόνασμα αν ήμασταν στο six pack και στο two pack, δηλαδή αν ήμασταν μέσα στο Σύμφωνο Σταθερότητας.

Το τρίτο θέμα που μου βάλατε ήταν για τα μέτρα-αντίμετρα και γιατί δεν τα βγάζουμε από εδώ. Σε αυτή τη συζήτηση έχω απευθυνθεί πολλές φορές. Αλλά να πω κάτι που συγχωρεί τη Νέα Δημοκρατία, συγχωρεί εμάς, αλλά δεν συγχωρεί εσάς.

Εμείς δεν το ζητήσαμε το ΔΝΤ ποτέ να μπει στο πρόγραμμα. Εσείς το φέρατε στο πρόγραμμα. Ο κ. Γεώργιος Παπανδρέου έφερε το ΔΝΤ. Εμείς όταν ήρθαμε ήταν ήδη στο πρόγραμμα και ήμασταν αναγκασμένοι.

(Χειροκροτήματα από την πτέρυγα του ΣΥΡΙΖΑ)

Εσείς παρ’ όλο που σας συμβουλεύαν να μην το φέρετε το ΔΝΤ, είπατε από το Καστελόριζο: Σας παρακαλούμε να έρθει το ΔΝΤ στο πρόγραμμα. Άρα μην μας μπαίνετε και από πάνω γι’ αυτό το θέμα.

 (Θόρυβος - διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΕΥΑΓΓΕΛΟΣ ΒΕΝΙΖΕΛΟΣ:** Μπορώ να έχω τον λόγο; Έχει ενδιαφέρον.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Πρόεδρε, να ολοκληρώσουμε τη συζήτηση. Θα σας δώσω τον λόγο, αλλά να σταματήσουμε.

**ΕΥΑΓΓΕΛΟΣ ΒΕΝΙΖΕΛΟΣ:** Εσείς, κύριε Υπουργέ των Οικονομικών, μετά από την εμπειρία σας στο Eurogroup, έχετε καταλάβει ότι το ΔΝΤ το επέβαλε κάποια ελληνική κυβέρνηση ή ότι την παραμονή του στο πρόγραμμα θα την καθορίσει μια άλλη ελληνική κυβέρνηση δική σας;

Το ΔΝΤ το επέβαλαν στην καρδιά της Ευρωζώνης η Γερμανία και οι ισχυρές δημοσιονομικά ευρωπαϊκές κυβερνήσεις λόγω δυσπιστίας στην Ευρωπαϊκή Επιτροπή, που δεν μπόρεσε να προβλέψει και να ανακόψει την κρίση του 2008.

Τώρα, όμως, εσείς έχετε συνάψει «σύμφωνο συμβίωσης» με το ΔΝΤ και περιμένετε από το ΔΝΤ να ασκήσει την πίεση για τα μέτρα για το χρέος, χωρίς να αντιλαμβανόμαστε ίσως εδώ, στη χώρα μας, ότι τα μέτρα για το χρέος τα παίρνει αυτός που δανειοδοτεί, αυτός που πρέπει να πάει να απολογηθεί στο κοινοβούλιό του για τα δημοσιονομικά βάρη που αναλαμβάνει ο ίδιος, προκειμένου να βοηθηθούν κάποιες άλλες χώρες της Ευρωζώνης που έχουν πρόβλημα.

Τώρα μου λέτε «το two-pack, το six-pack τι επίπτωση θα είχε;». Θα είχε επίπτωση σε σχέση με το δημοσιονομικό έλλειμμα ή τον δημοσιονομικά ισοσκελισμένο προϋπολογισμό. Εμείς ούτως ή άλλως είμαστε χώρα σε πρόγραμμα στήριξης, σε μνημόνιο και μετά θα μείνουμε σε μνημόνιο χωρίς νέο δάνειο, γιατί τα περισσεύματα του τρίτου δανείου θα τα κρατήσει ο κ. Ρέγκλινγκ και θα τα έχει αυτός στα χέρια του, όπως θα έχει στα χέρια του στην πράξη και το cash buffer.

Εμείς δεν μιλάμε για δημοσιονομικό έλλειμμα, δεν μιλάμε για δημοσιονομικά ισοσκελισμένους προϋπολογισμούς. Μιλάμε για υψηλά πρωτογενή πλεονάσματα, τα οποία δημιουργούν και δημοσιονομικό πλεόνασμα πλέον με τη λογική του πρωτογενούς υπερπλεονάσματος. Είμαστε πολύ πάνω από τους κανόνες οικονομικής διακυβέρνησης των κανονικών κρατών-μελών της Ευρωζώνης. Περιμένω κι εγώ με μεγάλη αγωνία και ενδιαφέρον τη συζήτηση όταν θα έλθουν τα μέτρα για το χρέος.

Θα μου επιτρέψετε να σας πω το εξής: Διαβάστε ξανά το αρχείο σας για τη διαπραγμάτευση του 2012, για να βοηθήσετε τη χώρα ή έστω να μην τη βλάψετε περαιτέρω τώρα που υποτίθεται ότι ολοκληρώνεται η διαπραγμάτευσή σας για το νέο κύμα μέτρων σχετικά με το χρέος.

**ΠΡΟΕΔΡΕΥΩΝ (Δημήτριος Κρεμαστινός):** O κ. Κυριαζίδης, Βουλευτής της Νέας Δημοκρατίας, έχει τον λόγο.

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα ήθελα τον λόγο για ένα λεπτό για ένα διαδικαστικό θέμα.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο, κύριε Μαντά.

**ΧΡΗΣΤΟΣ ΜΑΝΤΑΣ:** Κύριε Πρόεδρε, για να προστατέψουμε τη διαδικασία, θα σας πρότεινα κάτι για μια φράση που ειπώθηκε σε μια συζήτηση, που έκανε ο Πρόεδρος κ. Βενιζέλος με τον Υπουργό Οικονομικών κ. Τσακαλώτο. Ο Υπουργός Οικονομικών είπε: «Σηκώνω ψηλά τα χέρια». Ειπώθηκε η φράση: «…». Θα ήταν καλό να απαλειφθεί αυτή η φράση, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Nα απαλειφθεί.

**ΕΥΑΓΓΕΛΟΣ ΒΕΝΙΖΕΛΟΣ:** Εάν έθιξα την αίσθηση του χιούμορ οποιουδήποτε, να διαγραφεί η φράση.

**ΠΡΟΕΔΡΕΥΩΝ (Δημήτριος Κρεμαστινός):** Nα διαγραφεί.

Ορίστε, κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Συναδέλφισσες και συνάδελφοι, υπό τη σκιά της ανιστόρητης και απάτριδος συμφωνίας μιας Κυβέρνησης χωρίς πολιτική νομιμοποίηση, συζητείται σήμερα το πέμπτο μνημόνιο ύψους …

**ΚΩΝΣΤΑΝΤΙΝΟΣ ΜΠΑΡΚΑΣ:** Πέμπτο λες εσύ; Τέταρτο λέει ο Βορίδης!

(Θόρυβος από την πτέρυγα του ΣΥΡΙΖΑ)

**ΔΗΜΗΤΡΙΟΣ ΚΥΡΙΑΖΙΔΗΣ:** Εντάξει, συμφωνούμε. Αφού θέλετε το τέταρτο, διορθώνω και λέω το τέταρτο μνημόνιο. Αποδοχή ΣΥΡΙΖΑ. Το τέταρτο μνημόνιο 5,1 δισεκατομμυρίων, πράγματι, καθιστά την πατρίδα μας αποικία χρέους, όπως πολύ εύστοχα είπε πρώην Υπουργός της Κυβέρνησης ΣΥΡΙΖΑ-ΑΝΕΛ, ο οποίος θέλει να διατηρήσει κάποια θετικά χαρακτηριστικά.

Αυτά τα χαρακτηριστικά εμένα πολλές φορές ως κυβερνητικό Βουλευτή την περίοδο 2012-2014 με οδήγησαν σε διλήμματα, με αποτέλεσμα να μην ψηφίσω προαπαιτούμενα, φθάνοντας προ της διαγραφής μου, καθότι ως «δωσίλογοι, γερμανοτσολιάδες, πουλημένοι, μερκελιστές» που μας χαρακτηρίζατε, ψηφίζαμε αντιλαϊκά μέτρα. Και τώρα εσείς φέρνετε για εσάς το τέταρτο μνημόνιο, για εμένα το πέμπτο, υπονομεύοντας και ναρκοθετώντας όχι μόνο την επόμενη κυβέρνηση της Νέας Δημοκρατίας μέχρι το 2022, αλλά και την πατρίδα και το έμψυχο δυναμικό της μέχρι το 2115.

Είναι ένα μνημόνιο στα αγγλικά, που μολονότι συμφωνήσαμε κατά τη συζήτησή του στην επιτροπή να κατατεθεί μεταφρασμένο, αγνοούμε την τύχη του μέχρι σήμερα. Σημειώνω δε αυτό για να επισημάνω το μέγεθος της υποκρισίας και του ενδοτισμού σας και πώς η εξουσία σάς αλλοίωσε ιδεολογικά. Και γιατί αυτή η αναφορά; Γιατί και το σύνολο των εκπροσώπων φορέων που προσήλθαν στην επιτροπή, βεβαίως και οι σύντροφοί σας, σας καταλόγισαν ευθύνες για την εξαθλίωση της κοινωνίας και για τη νεοφιλελεύθερη πολιτική που ακολουθείτε, που τέτοια θα ζήλευαν και οι πιο σκληροί ιμπεριαλιστές.

Συγκεκριμένα, με το νέο μνημόνιο δεσμεύεται η χώρα για την επίτευξη υψηλών πρωτογενών πλεονασμάτων για τέσσερα χρόνια μετά το 2018. Θριαμβολογείτε ότι θα πιάσετε υπερπλεονάσματα, κύριε Υπουργέ, του 5,2%, ξεχνώντας ότι ήδη αναφέρατε ότι πρωτογενή πλεονάσματα 3,5% δολοφονούν την κοινωνία και στραγγαλίζουν την οικονομία. Τώρα ομολογείτε ότι η λιτότητα θα συνεχιστεί σε πιο επώδυνες συνθήκες και καταστάσεις, καθότι το πέμπτο μνημόνιο για μένα -τέταρτο για εσάς- φέρνει νέα μέτρα που οδηγούν σε απώλειες ενός έως τριών συντάξεων, μιας επικουρικής σύνταξης και ενός μισθού και ανεβάζει το συνολικό λογαριασμό σε βάρος των συνταξιούχων και των μισθωτών στα 14,5 δισεκατομμύρια. Μάλιστα ομολογείτε ότι αυτά θα εφαρμοστούν απαρέγκλιτα και ανεξάρτητα από την επίτευξη των δημοσιονομικών στόχων. Αντίθετα, δε, τα όποια αντίμετρα θα εφαρμοστούν εφόσον καλυφθούν οι δημοσιονομικοί στόχοι.

Όλοι, βεβαίως, θυμόμαστε και κάτι παράλληλα παραμύθια, κάτι παράλληλα προγράμματα και κάτι ισοδύναμα και κάτι φύκια για μεταξωτές κορδέλες. Με το πέμπτο μνημόνιο μειώνονται οι κύριες συντάξεις από το 2019, περικόπτεται η προσωπική διαφορά στις επικουρικές συντάξεις από το 2019, αυξάνονται οι ασφαλιστικές εισφορές των ελευθέρων επαγγελματιών από το 2019, περικόπτεται κατά 35% το αφορολόγητο όριο από το 2020 και προσαυξάνεται ο ΕΝΦΙΑ σε ένα εκατομμύριο περίπου ιδιοκτήτες.

Αναφορικά δε με το αφορολόγητο δέον είναι να σημειωθεί ότι πρόκειται για τη δεύτερη μείωση. Οφείλω να υπενθυμίσω, κύριε Υπουργέ που αποχωρείτε, ότι είχατε δεσμευτεί για παραίτηση εάν συνέβαινε ή υλοποιούνταν κάτι τέτοιο. Τώρα; Τώρα, δυστυχώς, προχωράτε σε ακόμη μεγαλύτερη μείωση του αφορολογήτου.

Είναι εξόφθαλμο πλέον ότι η Κυβέρνηση ΣΥΡΙΖΑ-ΑΝΕΛ προσπαθεί να εγκαθιδρύσει ένα ιδιότυπο καθεστώς ιδιωτικο-κρατικίστικο. Αφού φτωχοποίησε τη μεσαία τάξη και κατέστησε ζητιάνους τους φτωχούς, αφήνοντας ανεξέλεγκτους τους μεγιστάνες που μέχρι χθες καταγγέλλατε ότι έπιναν το αίμα των εργαζομένων, δημιουργεί μια κοινωνία του πρώην Ανατολικού Σοβιετικού Μπλοκ με απλωμένο χέρι στην ουρά για ένα συσσίτιο στα κοινωνικά φαρμακεία, στα κοινωνία παντοπωλεία, στα κοινωνικά ιατρεία κ.ο.κ., μια κοινωνία παράκλητη για μια πεντάμηνη απασχόληση, για μια οκτάμηνη σύμβαση. Από την άλλη πλευρά, ένας παραγωγικός πολίτης που επιχειρεί, του αφαιρεί, παραδείγματος χάριν, από τα 100 ευρώ τα 80 τα οποία παράγει, έτσι ώστε να επιβιώνει το σύστημα που εσείς κατασκευάζετε.

Τέλος, για να επιβιώσετε πολιτικά και να παραμείνετε στο πολιτικό προσκήνιο πουλάτε τη χώρα και οικονομικά και εθνικά. Οικονομικά γιατί αντί πινακίου φακής βάζετε σε ενέχυρο τη δημόσια περιουσία μέχρι το 2115 για 25 δισεκατομμύρια. Εθνικά, δε, γιατί ως Μακεδόνας Βουλευτής ντρέπομαι γιατί η Κυβέρνηση της χώρας μου με την επαίσχυντη συμφωνία με καθιστά και καθιστά τους συμπατριώτες μου μακεδονική μειονότητα της Ελλάδος, μια Κυβέρνηση χωρίς πολιτική νομιμοποίηση, αφού πέτυχε την απόλυτη αποτυχία σε όλα τα θέματα που διαχειρίστηκε, μας έφερε εκατό και πλέον χρόνια πίσω για να διεκδικούμε και πάλι ως έθνος και ως λαός το αυθύπαρκτο της ιστορίας και της καταγωγής μας. Αυτό αποτελεί εθνική προδοσία.

Μια είναι η λύση μπροστά στην επιδιωκόμενη καταστροφή. Τη λύση θα πρέπει να δώσει ο κυρίαρχος λαός μας. Δυστυχώς, αυτή είναι η σκληρή πραγματικότητα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Πριν πάρει τον λόγο ο Βουλευτής της Νέας Δημοκρατίας κ. Στύλιος, ο Αναπληρωτής Υπουργός Οικονομίας και Ανάπτυξης κ. Χαρίτσης θα κάνει ορισμένες νομοθετικές ρυθμίσεις.

Κύριε Χαρίτση, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Πρόκειται για νομοτεχνικές βελτιώσεις, μετά τη συζήτηση που έγινε στην επιτροπή και την ακρόαση φορέων, διευκρινιστικού χαρακτήρα, λεκτικές αναδιατυπώσεις.

Τις καταθέτω.

Ευχαριστώ.

(Στο σημείο αυτό ο Αναπληρωτής Υπουργός κ. Αλέξανδρος Χαρίτσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα419)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε κάθε νέο νομοσχέδιο με νέα μέτρα που φέρνει η μακροβιότερη μνημονιακή κυβέρνηση της χώρας, η Κυβέρνηση ΣΥΡΙΖΑ-ΑΝΕΛ, έρχομαι προσωπικά σε αμηχανία, καθώς τα επιχειρήματα και οι λέξεις χάνουν την αξία τους. Είναι μάταιο να θυμίσω τι έλεγε η κυβερνητική σημερινή πλειοψηφία τα ανεπίγνωστα χρόνια της αντιμνημονιακής Αντιπολίτευσης, με ποιες υποσχέσεις και πολιτικές ήλθε στην εξουσία, το πώς πολιτεύθηκε τους πρώτους μήνες του 2015, όταν διαβεβαίωνε ότι αρχίζει η συγγραφή της συμφωνίας, όταν μετά το τρίτο μνημόνιο ακολουθούσε το παράλληλο πρόγραμμα, αργότερα τα αντίμετρα και μια σειρά από δεκάδες ψεύτικες υποσχέσεις. Ο εισηγητής μας και πολλοί συνάδελφοι μου έχουν τεκμηριωμένα αναφερθεί στα μέτρα ύψους 5,1 δισεκατομμυρίων ευρώ που περιέχει το νομοσχέδιο, με τις νέες περικοπές των συντάξεων και τη μείωση του αφορολόγητου ως τα 5.600 ευρώ, τα επόμενα χρόνια.

Κυρίες και κύριοι συνάδελφοι, θα αναφερθώ σε αυτά που εφαρμόσατε όμως, χωρίς να προβλέπονται από κανένα μνημόνιο, χωρίς να σας το έχει ζητήσει κανείς. Αναφέρθηκε πριν και ο κ. Βενιζέλος. Θα σταθώ σε ένα σημείο το οποίο το θεωρώ μέγιστο ζήτημα νομιμοποίησης, το θέμα του κρυφού μνημονίου.

Μίλησαν οι δύο Υπουργοί των Οικονομικών και είπαν ότι τα υπερπλεονάσματα, που υπολογίζουν για τα επόμενα έτη 2019, 2020, 2021, είναι ο δημοσιονομικός χώρος που θα δημιουργηθεί και το οποίο θα το επιστρέψετε στους πολίτες. Τίθεται συνεπώς το ερώτημα: Εφόσον υπήρχε υπερπλεόνασμα και το 2016 και το 2017 και φέτος το 2018, γιατί δεν το επιστρέψατε στους πολίτες; Υπήρχε κρυφή ατζέντα; Κρυφή συμφωνία; Κρυφό μνημόνιο; Προφανώς υπήρχε. Γιατί δεν ενημερώσατε τη Βουλή και τους πολίτες για το κρυφό σας σχέδιο;

Με απλά λόγια, συγκεντρώσατε 20 δισεκατομμύρια ευρώ ταμειακό απόθεμα για να βγούμε με αυτό στις αγορές. Δηλαδή, διευκολύνατε τους δανειστές να μην προχωρήσουν σε μεγαλύτερες ελαφρύνσεις σε σχέση με το χρέος. Θα το δούμε στη συνέχεια. Σας θυμίζω τη δέσμευση των δανειστών από το 2012 να προχωρήσουν σε ελάφρυνση του χρέους. Η Κυβέρνηση ΣΥΡΙΖΑ-ΑΝΕΛ εφάρμοσε ένα κρυφό μνημόνιο χωρίς την έγκριση του ελληνικού λαού, ένα μη νομιμοποιημένο σχέδιο. Πέτυχε να εξυπηρετήσει τους δανειστές και τις κυβερνήσεις τους.

Κυρίες και κύριοι συνάδελφοι, η σημερινή κυβερνητική πλειοψηφία κατηγορούσε την προηγούμενη κυβέρνηση της Νέας Δημοκρατίας για τα αιματοβαμμένα πλεονάσματα ύψους 3% έως 4,5% για τρία χρόνια που «σκοτώνουν την κοινωνία». Έτσι έλεγαν τότε. Πλεονάσματα που ήταν, όμως, συνδεδεμένα με υψηλούς ρυθμούς ανάπτυξης.

Η Κυβέρνηση ΣΥΡΙΖΑ-ΑΝΕΛ διακήρυττε στη συνέχεια ότι στο τρίτο μνημόνιο συμφώνησε σε χαμηλότερα πλεονάσματα, για να έλθει στη συνέχεια χωρίς λόγο να στραγγίξει την οικονομία και την αγορά. Πανηγυρίζει διότι κατάφερε στην προηγούμενη τριετία υπερπλεόνασμα 6,3% του ΑΕΠ. Τα υπολογίζουν γύρω στα 21 δισεκατομμύρια ευρώ. Χωρίς λόγο η Κυβέρνηση κήρυξε στάση πληρωμών, επέβαλε αχρείαστη λιτότητα χωρίς να το ζητήσει κανείς. Και αυτό για να φανεί αξιόπιστη στους εταίρους.

Η Κυβέρνηση ΣΥΡΙΖΑ - ΑΝΕΛ αποστρέφεται τις μεταρρυθμίσεις, έχει αλλεργία στις διαρθρωτικές αλλαγές, στο κράτος, είναι εναντίον της επιχειρηματικότητας, είναι εναντίον της αγοράς. Και γι’ αυτό εφαρμόζει την πιο επώδυνη πολιτική των υπερπλεονασμάτων. Για την επόμενη πενταετία, το προβλεπόμενο υπερπλεόνασμα θα αγγίξει τα 5,2% του ΑΕΠ το 2022. Θα αφαιρέσετε συνολικά από την οικονομία 8 δισεκατομμύρια ευρώ. Γιατί το κάνετε αυτό; Για να φανείτε βασιλικότεροι του βασιλέως; Εσείς που θα σώζατε την Ευρώπη από τη λιτότητα;

Ας πάμε να συγκρίνουμε, κύριοι Υπουργοί, κυρίες και κύριοι συνάδελφοι, τα ΑΕΠ των υπόλοιπων χωρών που βγήκαν από τα μνημόνια αυτή την περίοδο. Η Ιρλανδία αύξησε το ΑΕΠ κατά 13% τα τελευταία τρία χρόνια, η Κύπρος κατά 9,3%, η Πορτογαλία κατά 6,1%, η Ελλάδα κατά 0,9%. Είναι επίσημα στοιχεία της Ευρωπαϊκής Επιτροπής. Τέσσερις αριθμοί, μια σκληρή αλήθεια: Η Ελλάδα αντί να συγκλίνει, αποκλίνει από την Ευρωπαϊκή Ένωση. Η χώρα βυθίστηκε σε αχρείαστη λιτότητα και σε μηδενική ανάπτυξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε. Τελειώνω.

Οι Έλληνες χρωστούν σήμερα 102 δισεκατομμύρια ευρώ στην εφορία, 31 δισεκατομμύρια στα ασφαλιστικά ταμεία και περίπου 100 δισεκατομμύρια ευρώ στις τράπεζες -δεν υπολογίζω τα υπόλοιπα χρέη προς τις ΔΕΚΟ- και εσείς πανηγυρίζετε για την καθαρή έξοδο.

Απαντήστε μου, σας παρακαλώ πολύ, το εξής: Σε σχέση με την Ιρλανδία, την Κύπρο και την Πορτογαλία, σε ποιες από αυτές τις χώρες έχουν επιβληθεί επιπλέον μέτρα λιτότητας μετά από τη λήξη του προγράμματος, χωρίς λεφτά, κυρίες και κύριοι; Ποιες από αυτές τις χώρες έχουν την υποχρέωση για τεράστια πλεονάσματα για πέντε και πλέον χρόνια; Πού είναι η καθαρή έξοδος;

Δεν υπάρχει καθαρή έξοδος. Υπάρχει μόνο εξαπάτηση, κοροϊδία και εμπαιγμός. Η Κυβέρνηση ΣΥΡΙΖΑ - ΑΝΕΛ ψήφισε τριάντα νέους φόρους, έχει κόψει είκοσι μία φορές τις συντάξεις και σήμερα φέρνει νέες περικοπές. Η πολιτική αυτή δεν είναι μόνο αντιλαϊκή, αλλά είναι και βαθιά ανήθικη.

Κυρίες και κύριοι συνάδελφοι, μια νέα κυβέρνηση, μια πολιτική αλλαγή που θα έρθει στη χώρα θα δώσει προοπτική και μέλλον στην πατρίδα, μια κυβέρνηση της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει τώρα ο Κοινοβουλευτικός Εκπρόσωπος της Ένωσης Κεντρώων κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, με αφορμή την αυριανή ψήφιση του παρόντος επείγοντος πολυνομοσχεδίου, αλλά και την επικείμενη υπογραφή στις Πρέσπες της συμφωνίας για το σκοπιανό, δόθηκε η ευκαιρία σε πολλούς συμπολίτες μας να λύσουν πάρα πολλές από τις απορίες τους, απορίες που δεν έψαχναν απάντηση στα λόγια των πολιτικών, αλλά στις πράξεις τους. Και τις βρήκαν.

Όπως θα διαπιστώσετε σύντομα, οι απαντήσεις αυτές ενισχύουν ένα και μόνο πράγμα: Τη ρητορική των άκρων. Μην αναρωτιέστε, λοιπόν, γιατί τα άκρα είναι τόσο ελκυστικά.

Εσείς ταΐσατε, αγαπητοί συνάδελφοι, το φίδι. Εσείς κλωσήσατε το αυγό, εσείς εκτρέφετε τα φίδια στον κόρφο της δημοκρατίας μας.

Αναρωτιόμουν γιατί δεν κάναμε κάτι για την αξιοπιστία των δημοσκοπήσεων. Η απάντηση είναι πολύ απλή: Κανείς δεν θέλει εδώ μέσα να γίνουν ξαφνικά αξιόπιστες οι δημοσκοπήσεις. Κανένας εκπρόσωπος του πολιτικού συστήματος δεν θα ήθελε να βρίσκεται διαρκώς αντιμέτωπος με το αληθινό ποσοστό αποδοχής των θέσεών του.

Πώς θα ψηφίζατε, αγαπητοί συνάδελφοι, αύριο το νέο μνημόνιο; Πώς θα υπογράφατε το ξεπούλημα της Μακεδονίας μας; Πώς θα μπορούσατε να κατηγορείτε ως εθνικιστές όσους αντιδρούν στο ξεπούλημα αυτό; Το πολιτικό σύστημα στην Ελλάδα ούτε ήθελε ούτε και θέλει να υπάρχει ένα αξιόπιστο σύστημα καταγραφής τού τι ακριβώς θέλουν οι πολίτες.

Μεγαλώνοντας, μας μάθαιναν οι γονείς μας να προσέχουμε πού βάζουμε την υπογραφή μας και το ίδιο μαθαίνουμε και εμείς από τη δική μας την πλευρά τα παιδιά μας, μόνο που αυτή η αλήθεια είναι η μισή αλήθεια και δεν είναι ολόκληρη. Προετοιμάζουμε με έναν λάθος τρόπο τη νεολαία μας για την έξοδό τους στην κοινωνία και στην αγορά. Πρέπει να τους εξηγήσουμε πως, αν η υπογραφή τους είναι μία φορά σημαντική, τότε η ψήφος τους είναι χίλιες φορές σημαντικότερη. Η ψήφος είναι η άνευ όρων παράδοση της υπογραφής.

Όταν ψηφίζεις κάποιον, του δίνεις το δικαίωμα να υπογράψει για σένα. Αυτό το δικαίωμα θα ασκήσουν αύριο όσοι από αυτή εδώ μέσα την Αίθουσα υπογράψουν το νέο μνημόνιο. Αυτό το δικαίωμα θα ασκήσει η Κυβέρνηση, όταν υπογράψει τη Συμφωνία για τα Σκόπια.

Η ψήφος, λοιπόν, είναι σημαντικότερη από την υπογραφή μας. Ποιος εξήγησε αυτό το πράγμα στους Έλληνες; Ποτέ δεν εξηγήσαμε την αξία της ψήφου των πολιτών σε αυτή τη χώρα. Δεν μας παίρνει να το έχουν ψηλά στην αντίληψή τους και στη συνείδησή τους οι Έλληνες. Το εγχώριο πολιτικό σύστημα δεν αντέχει κάτι τέτοιο.

Τι θα γινόταν στη χώρα, αν η πραγματική δουλειά των πολιτικών δυνάμεων ήταν να εξηγούν στους πολίτες με επιχειρήματα την αλήθεια της εκάστοτε κατάστασης, του εκάστοτε προβλήματος και να παρουσιάζουν επιλογές και λύσεις, αφήνοντας τους ίδιους να αποφασίσουν για το τι τελικά θα γίνει νόμος του κράτους και τι όχι;

Η απάντηση που εσείς δίνετε σε αυτό το ερώτημα είναι μια απειλή. Απειλείτε με το χάος που δήθεν θα προκύψει αν τυχόν συμμετείχαν περισσότερο οι πολίτες στις διαδικασίες που γίνονται στο όνομά τους, αν τυχόν είχαν δικαίωμα ελέγχου στα όσα υπογράφονται και συμφωνούνται γι’ αυτούς, χωρίς αυτούς. Απειλείτε με το χάος, ώστε να εξηγήσετε γιατί τους κρατάτε συνειδητά απ’ έξω, εκτός δηλαδή των διαδικασιών του κοινοβουλευτισμού και της δημοκρατίας.

Για τον ίδιο λόγο δεν προβληματίζεται κανένας σας ούτε ασχολείται με το νούμερο ένα πρόβλημα της δημοκρατίας μας, την αποχή. Κανείς δεν έχει κάνει το παραμικρό, απολύτως το παραμικρό για να αντιμετωπιστεί η αποχή. Ο λόγος είναι απλός. Σας συμφέρει η αποχή.

Κάθε φορά που ένας πολίτης φτάνει στο αμήν, κάθε φορά που ένας πολίτης κλείνει βρίζοντας την τηλεόραση, την εφημερίδα του, το ραδιόφωνό του, εσείς χαίρεστε, γιατί μένουν κάθε φορά όλο και λιγότεροι πολίτες πρόθυμοι να σηκώσουν ανάστημα και να ασχοληθούν με τη ζούγκλα της πολιτικής.

Έχουμε γίνει ζούγκλα, αγαπητοί συνάδελφοι. Ο πολιτικός διάλογος δεν γίνεται πια με επιχειρήματα, αλλά με απειλές, με ψέματα, με εκβιασμούς, με λάσπη. Τα βασικά μας θέματα, αυτά που κυριαρχούν στις πολιτικές συζητήσεις, είναι το ποιος φταίει περισσότερο ή αν φταίνε οι προηγούμενοι ή αν φταίνε οι τωρινοί, το ποιος είναι προτιμότερο να είναι κυβερνήτης, ο ψεύτης ή ο κλέφτης, το από πότε μετράει η καθυστέρηση αυτής της χώρας, από το 1975 ή από το 2015, το ποιος ξεπούλησε πρώτος την Ελλάδα και ποιος την ξεπούλησε δεύτερος. Με αυτά καταπιάνεται ο δημόσιος πολιτικός διάλογος.

Αυτό γίνεται επίτηδες, αγαπητοί συνάδελφοι. Γίνεται εσκεμμένα, γίνεται με πρόθεση, γίνεται με δόλο. Κάνετε ό,τι μπορείτε για να αηδιάζουν οι Έλληνες από το πολιτικό σύστημα και να παραιτούνται, να αποτραβιούνται, να απέχουν. Γίνεται έτσι πιο εύκολη η δουλειά, η «μπίζνα» του να είσαι πολιτικός.

Στη δημοκρατία, όμως, αγαπητοί συνάδελφοι, δεν υπάρχουν αδιέξοδα. Έχετε εγκλωβίσει τους Έλληνες, πείθοντάς τους πως δεν ψήφισαν κυβέρνηση τον Σεπτέμβρη του 2015, αλλά διαχειριστές των μνημονίων, διαχειριστές της ήττας αυτού του τόπου, της ήττας αυτού του λαού.

Στα πρώτα δεκατέσσερα άρθρα του νομοσχεδίου, σε αυτό το τόσο κατεπείγον νομοσχέδιο, κάνουμε νόμο του κράτους τον κανονισμό κοινοχρήστων της πιο ακριβής πολυκατοικίας που θα χτιστεί στη χώρα μας, νομοθετούμε για τα κοινόχρηστα των πλουσίων, ξεχωριστά από όσα ισχύουν για όλους τους υπόλοιπους.

Δεν μπορεί να είναι στο ίδιο επίπεδο υπηρεσιών ο πλούσιος με τον φτωχό, δεν μπορούμε να επιτρέψουμε να στέκονται σε ουρές για να εξυπηρετηθούν όλοι εκείνοι που με τα πολλά τους χρήματα θα αγοράσουν ένα σπίτι μέσα στη μεγαλύτερη επένδυση της ιστορίας μας.

Δεν μπορούμε να ανεχτούμε να περπατάνε σε δρόμους χωρίς φωτισμό αυτοί οι άνθρωποι, ούτε να σωρεύονται τα σκουπίδια κάτω από τα μπαλκόνια τους στα πεζοδρόμιά τους, γι’ αυτό σήμερα ψηφίζουμε ιδιαιτέρως για αυτούς έναν καλύτερο κανονισμό διαχείρισης κοινοχρήστων.

Την ίδια ώρα, λοιπόν, που παρουσιάζεται ως μνημονιακή μας υποχρέωση το να μην ταλαιπωρούνται οι πλούσιοι, την ίδια ώρα δεν λέτε τίποτα για την έξωση του κοινωνικού ιατρείου στο Ελληνικό. Ή μήπως δεν το ξέρετε; Δεν το γνωρίζετε;

Το κοινωνικό ιατρείο που έχει να επιδείξει μετρήσιμο και συγκεκριμένο έργο, σε αντίθεση με τις περισσότερες δημόσιες υπηρεσίες, το κοινωνικό ιατρείο που στηρίζεται στον εθελοντισμό και όχι στο φακελάκι, το κοινωνικό ιατρείο στο οποίο καταφεύγουν οι άποροι καρκινοπαθείς, γιατί δεν έχουν πρόσβαση στο δημόσιο σύστημα υγείας, αυτό το κοινωνικό ιατρείο δεν βρήκε χώρο στον κανονισμό διαχείρισης κοινοχρήστων, στους πλούσιους, για μια αριστερή κυβέρνηση.

Έτσι συνεχίζονται και τα υπόλοιπα άρθρα του πολυνομοσχεδίου, τα άρθρα 15 έως 22, αρμοδιότητας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Αυτά δεν χρειάζονται σχολιασμό, χρειάζονται μετάφραση.

Οι συντάξεις, λοιπόν, υπολογίζονται ξανά, οι μισθοί γίνονται ανταγωνιστικοί, οι ασφαλιστικές εισφορές εξορθολογίζονται, οι συλλογικές συμβάσεις επαναδιαπραγματεύονται.

Αυτό λέτε εσείς. Οι πολίτες καταλαβαίνουν πως οι συντάξεις περικόπτονται, πως οι μισθοί μειώνονται, πως οι ασφαλιστικές εισφορές αυξάνονται χωρίς αντίκρισμα, πως τα δικαιώματα των εργατών έχουν καταργηθεί.

Τα άρθρα 45 έως και 78 του Υπουργείου Ανάπτυξης -ενός Υπουργείου που αντικειμενικά είτε θα δεχθούμε πως δεν έχει αντικείμενο είτε θα δεχθούμε πως έχει αποτύχει- έχουν έναν και μόνο σκοπό, να αποκρύψουν την αλήθεια των όσων κακών έρχονται για τους πολίτες αυτής της χώρας για το άμεσο μέλλον.

Από τη μια προσπαθούν να διαχειριστούν την αποτυχία της εκτίμησης του προηγούμενου Υπουργού που αποπέμψατε για λόγους ηθικής, ότι δηλαδή από τον εξωδικαστικό μηχανισμό θα ωφελούνταν τετρακόσιες χιλιάδες επιχειρήσεις, και από την άλλη προσπαθούν να καμουφλάρουν τα όσα έρχονται για όσα χρωστάνε στις τράπεζες, τις ίδιες τράπεζες που έχουμε ανακεφαλαιοποιήσει τρεις φορές από την τσέπη των φορολογουμένων και τις οποίες νιώθει την ανάγκη να προστατέψει ο κ. Τσακαλώτος από τους πολίτες αυτής της χώρας.

Τριάντα άρθρα για να προστατέψουμε τις τράπεζες από τους πολίτες και άλλα τόσα για να προστατέψουμε τα λεφτά των δανειστών, όχι το κεφάλαιο, αλλά τους τόκους που υπολογίζουν ότι θα πάρουν.

Τολμάτε και αναφέρεστε στο άρθρο 109 σε αυτό που εγγυάται στους δανειστές ότι δεν θα χάσουν τα λεφτά τους, ακόμα και αν χρειαστεί να πουλήσουμε την ΕΥΔΑΠ, την ΕΥΑΘ, αυτό που αποδεικνύει πως έχουμε δανειστεί ουσιαστικά από τοκογλύφους και όχι από εταίρους φίλους και συμμάχους. Αυτό είναι συνέχεια των όσων ψηφίσατε όλοι μαζί, ΣΥΡΙΖΑ, ΠΑΣΟΚ, Κίνημα Αλλαγής, Νέα Δημοκρατία, Ποτάμι, Ανεξάρτητοι Έλληνες τον Αύγουστο του 2015. Όχι μόνο δεν κυβερνάτε, καθώς έχετε υποκύψει σε εκβιασμούς, αλλά δεν μπορείτε να διαχειριστείτε και τα μνημόνια. Αυτή είναι η αλήθεια.

Τώρα έρχομαι στο θέμα των Σκοπίων. Από την πρώτη μέρα που ανοίξατε την παραπλανητική συζήτηση για άσχετα ζητήματα, όπως το πόσες χιλιάδες ήταν τελικά αυτοί οι οποίοι βγήκαν στους δρόμους στα συλλαλητήρια της Θεσσαλονίκης και της Αθήνας ή το πόσο βαρύτερη και πόσο πιο ηθική είναι η ψήφος των αριστερών από την ψήφο των δεξιών ή ακόμα και το πώς αποκτά σε αυτή τη χώρα την αξία του ένα επιχείρημα, από την πρώτη μέρα που σας είδα να τα κάνετε αυτά, έβγαλα το συμπέρασμα πως δεν γνωρίζετε, πως δεν έχετε καμμία ιδέα για τον ποιον λαό κυβερνάτε.

Σας ρώτησα ευθέως και σας ξαναρωτώ και σήμερα: Δεν σας κάνει εντύπωση που δεν έχουν βγει για άλλους λόγους, αλλά βγήκαν για τη Μακεδονία μας οι Έλληνες πολίτες στους δρόμους; Δεν σας κάνει εντύπωση που πονάει περισσότερο τον Έλληνα να δώσει το όνομα της Μακεδονίας από όσο πονάνε μαζί όλες οι περικοπές μισθών, συντάξεων, επιδομάτων, παροχών;

Δεν αναρωτηθήκατε τι είναι αυτό που κάνει τον Έλληνα να ανέχεται μεν τα αποτελέσματα της ανικανότητας των πολιτικών του εκπροσώπων, να ανέχεται να βλέπει να υποκύπτουν σε εκβιασμούς, αλλά ταυτόχρονα να μην του επιτρέπει να κάτσει απαθής και αμίλητος όταν διακυβεύονται τα εθνικά του δίκαια και η ιστορία του;

Κυρίες και κύριοι συνάδελφοι, σήμερα σπέρνετε ανέμους, αύριο θα θερίσετε θύελλες. Όσοι θα βάλετε τις υπογραφές σας στη συμφωνία, όσοι την υπερασπίζεστε δημόσια θα πρέπει να απαντήσετε σε τρεις ερωτήσεις. Πρώτον, πόσοι από αυτούς που σας ψήφιζαν γνώριζαν ποια ήταν η θέση σας για το σκοπιανό; Δεύτερον, πόσοι από αυτούς που σας ψήφισαν, γνώριζαν μεν τη θέση σας για το σκοπιανό, αλλά σας επέλεξαν ως καλύτερους διαχειριστές των μνημονίων και όχι για να ξεπουλήσετε το όνομα της Μακεδονίας; Τρίτον, πόσοι από αυτούς που σας ψήφισαν γνώριζαν τις θέσεις σας για τα εθνικά θέματα, αλλά σας προτίμησαν επειδή πίστεψαν πως θα τα βγάλετε πέρα με τη διαπλοκή και τη διαφθορά των προηγουμένων;

Σας πληροφορώ, για να το γνωρίζετε, πως όσοι σας ψήφισαν για να διαχειριστείτε καλύτερα τα μνημόνια, σήμερα εδώ, με αυτό που ψηφίζετε, παίρνουν την απάντησή τους. Σας ενημερώνω, λοιπόν, πως όσοι σας ψήφισαν για να νικήσετε τη διαπλοκή και τη διαφθορά, σήμερα εδώ μέσα, με αυτό που θα ψηφιστεί, θα πάρουν την οριστική τους απάντηση. Σας το λέω για να το ξέρετε ότι όσοι σας ψήφισαν τον Σεπτέμβρη του 2015 και δεν έλαβαν υπ’ όψιν τους τις προγραμματικές σας ενδεχομένως θέσεις για τα εθνικά θέματα, σήμερα χτυπάνε το κεφάλι τους στον τοίχο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θέλω μόνο, κύριε Πρόεδρε.

Το έχω ξαναπεί και θα το ξαναπώ όσες φορές χρειαστεί. Οι Έλληνες άντεξαν μνημόνια, άντεξαν την τρόικα, το ΔΝΤ, τον Σόιμπλε, άντεξαν τις κωλοτούμπες, τις κυβιστήσεις, άντεξαν τα ψέματα, τις αυταπάτες, τις κλοπές, τις εθνικές ήττες. Τώρα να δούμε, αν εσείς θα αντέξετε αυτή την αντίδραση των Ελλήνων, η οποία θα βγει έξω στα πεζοδρόμια, στις πλατείες, στους δρόμους για να φωνάξει για το όνομα της Μακεδονίας, για αυτή την επαίσχυντη συμφωνία στην οποία προχώρησε η Κυβέρνηση χωρίς να έχει τη νομιμοποίηση να το κάνει από μόνη της.

Η Ένωση Κεντρώων λέει «όχι» στο συγκεκριμένο πολυνομοσχέδιο. Λέει «όχι» σε όλα του τα άρθρα. Λέει «όχι» επί της αρχής και στο σύνολο. Λέει «όχι» στην παράδοση του ονόματος «Μακεδονία». Και θα είναι αύριο εκεί έξω, μαζί με όλους όσους θα φωνάζουν, μαζί με όλους αυτούς που αγαπάνε την Ελλάδα.

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θα ήθελα μισό λεπτό, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Σαρίδη, επειδή είναι ευαίσθητο κοινωνικά ζήτημα, κάνω αυτήν την παρέμβαση. Ίσως δεν ήσασταν προχθές. Ο κ. Σκουρλέτης, ο αρμόδιος Υπουργός, δεσμεύθηκε απολύτως ότι δεν υπάρχει κανένα θέμα για το κοινωνικό ιατρείο του Ελληνικού.

**ΙΩΑΝΝΗΣ ΣΑΡΙΔΗΣ:** Θέλετε να σας απαντήσω;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Όχι, δεν θέλω.

Σας λέω ότι υπήρξε αυτή η δέσμευση κ.λπ.. Επειδή είναι ευαίσθητο κοινωνικό θέμα και μας ακούνε, να ξέρουν.

Να είστε καλά.

**ΔΗΜΗΤΡΙΟΣ ΚΥΡΙΑΖΙΔΗΣ:** Από δεσμεύσεις…

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Παρακαλώ!

Έχει προχωρήσει και έχουν βρεθεί λύσεις κ.λπ.. Είναι σε γνώση μας. Να λέμε γι’ αυτά που υπάρχουν, να μη λέμε και για άλλα. Ακούνε κάποιες ευπαθείς ομάδες και όχι μόνο.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο Αναπληρωτής Υπουργός Οικονομικών κ. Χουλιαράκης έχει τον λόγο για οκτώ λεπτά.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι Βουλευτές, με αφορμή την κατάθεση και ψήφιση αύριο του μεσοπροθέσμου 2019-2022, θα ήθελα να κάνω έναν σύντομο απολογισμό της δημοσιονομικής στρατηγικής των τελευταίων τριών ετών από τον Σεπτέμβριο του 2015 έως σήμερα.

Πρώτα απ’ όλα να πω ότι η δημοσιονομική πολιτική τα τελευταία τρία έτη σχεδιάστηκε σε ένα περιβάλλον εξαιρετικών –με την κακή έννοια- μακροοικονομικών συνθηκών. Η χώρα ήταν αποκλεισμένη από τις διεθνείς αγορές κεφαλαίων. Ήταν ήδη σε μεγάλη πολυετή βαθιά ύφεση. Ο δημοσιονομικός χώρος ήταν μηδενικός. Η νομισματική πολιτική δεν ήταν πια στα χέρια μίας εθνικής κεντρικής τράπεζας -είμαστε μέλη της Ευρωπαϊκής Νομισματικής Ένωσης- και οι συνθήκες στο τραπεζικό σύστημα ήταν ιδιαίτερα δυσμενείς, ακριβώς γιατί είχε τρωθεί από χρόνιες αδυναμίες και την πολυετή ύφεση.

Σε πολύ λίγες περιπτώσεις τα τελευταία εκατόν πενήντα χρόνια έχει βρεθεί η χώρα σε αντίστοιχη θέση. Αποκλεισμένη από τις αγορές βρέθηκε ξανά τον Απρίλιο του 1932 στη διάρκεια του Μεσοπολέμου και στο τέλος του 19ου αιώνα. Σε καμμία από τις δύο αυτές περιπτώσεις δεν ήταν ταυτόχρονα μέλος Νομισματικής Ένωσης, χωρίς δηλαδή την ευχέρεια άσκησης νομισματικής, συναλλαγματικής πολιτικής.

Στο πλαίσιο αυτό σχηματίστηκε, διαμορφώθηκε, η δημοσιονομική πολιτική των τελευταίων τριών ετών. Η δημοσιονομική πολιτική, λοιπόν, οργανώθηκε με αυτά τα δεδομένα γύρω από δύο άξονες.

Ο πρώτος άξονας ήταν η αναγκαία –και θα έλεγα αναπόφευκτη- διόρθωση των διαρθρωτικών δημοσιονομικών ανισορροπιών της χώρας, ώστε να αποκατασταθεί η αξιοπιστία στην άσκηση οικονομικής πολιτικής, να αρθούν οι αιτίες αποκλεισμού της χώρας από τις διεθνείς αγορές κεφαλαίων και να μπορέσει να επανενταχθεί με τρόπο ασφαλή, εκ νέου, στο διεθνές οικονομικό σύστημα.

Όπως είπα πριν, όταν μία χώρα είναι αποκλεισμένη από τις αγορές και διατηρείται στη ζωή από τον δανεισμό από τον επίσημο τομέα, που τον συνοδεύουν πάρα πολύ αυστηροί - θα έλεγε κανείς, επαχθείς- οικονομικοί όροι, προτεραιότητα δίδεται στην άρση των συνθηκών που οδήγησαν εκεί, δηλαδή στην αποκατάσταση της αξιοπιστίας των δημοσίων οικονομικών και του αξιόχρεου του ελληνικού δημοσίου.

Παράλληλα με αυτή την προτεραιότητα η δημοσιονομική πολιτική επιχείρησε, στο βαθμό που αυτό ήταν δυνατόν και όσο πιο αποτελεσματικά γίνεται, να επουλώσει τα τραύματα που άφησε η πολυετής ύφεση πάνω στο κοινωνικό σώμα και ειδικότερα τα πιο ευάλωτα τμήματα αυτού, τα χαμηλά εισοδήματα, τους άνεργους και τα παιδιά.

Με γνώμονα, λοιπόν, τους παραπάνω δύο στόχους, δηλαδή την αποκατάστασης της αξιοπιστίας και όσο το δυνατόν μεγαλύτερη προστασία των πιο αδύναμων, θα έλεγα των άφωνων, τμημάτων της ελληνικής κοινωνίας και παρά τη στείρα κριτική της Αντιπολίτευσης, μπορούμε να πούμε πως η άσκηση της δημοσιονομικής πολιτικής ήταν επιτυχής.

Πρώτα απ’ όλα οι στόχοι των πρωτογενών πλεονασμάτων πιάστηκαν και υπερκαλύφθησαν. Είναι μια συζήτηση που κάποια στιγμή πρέπει να κάνουμε. Μετά από οκτώ χρόνια, μετά από το 2009, πέρυσι, το 2017, η χώρα εξήλθε της διαδικασίας υπερβολικού ελλείματος της Ευρωπαϊκής Ένωσης και στα δύο έτη 2016 και 2017 για πρώτη φορά –αυτό δεν έχει, νομίζω, γίνει ιδιαίτερα γνωστό- στη σύγχρονη ελληνική οικονομική ιστορία, η χώρα καταγράφει δημοσιονομικό πλεόνασμα γενικής κυβέρνησης. Μπαίνει σε ένα κλαμπ χωρών της Ευρωπαϊκής Ένωσης με πλεονάσματα γενικής κυβέρνησης, όχι απλώς πρωτογενή, που περιμένουμε να διατηρηθούν μεσοπρόθεσμα.

Ταυτόχρονα, αναπτύχθηκαν σε εθνική κλίμακα εργαλεία, όπως το κοινωνικό εισόδημα αλληλεγγύης, που καλύπτει εκατοντάδες χιλιάδες νοικοκυριά, ενισχύθηκαν τα οικογενειακά επιδόματα κατά 260 εκατομμύρια, κατά περίπου 20%, αναπτύχθηκαν νέα εργαλεία μείωσης της παιδικής φτώχειας, που κάποιοι τα χλευάζουν, όπως είναι τα σχολικά γεύματα, όπως είναι η επέκταση των βρεφονηπιακών σταθμών κ.λπ..

Δεν υπάρχει, βέβαια, αμφιβολία πως τίποτα δεν είναι δωρεάν. Δεν υπάρχει αμφιβολία πως δεν υπάρχουν μαγικές λύσεις και πως οι καρποί αυτοί της δημοσιονομικής προσαρμογής είχαν σημαντικό αντίτιμο και το αντίτιμο, κυρίως, ήταν η επιβάρυνση ενός σημαντικού τμήματος τόσο των νοικοκυριών όσο και των επιχειρήσεων, οι θυσίες των οποίων επιτρέπουν σήμερα στη χώρα να ατενίζει το μέλλον με αισιοδοξία. Και είναι ακριβώς σε αυτές τις κατηγορίες των πολιτών που θα πρέπει τα οφέλη της ανάκαμψης να στραφούν πρώτα απ’ όλα.

Καθώς η χώρα, λοιπόν, ανακτά βαθμιαία πρόσβαση στις διεθνείς αγορές κεφαλαίου, καθώς τα μακροοικονομικά μεγέθη της ελληνικής οικονομίας βελτιώνονται και η πιστοληπτική της ικανότητα αναβαθμίζεται, οι προτεραιότητες της οικονομικής πολιτικής οφείλουν να στραφούν σταδιακά προς την αλλαγή του δημοσιονομικού μείγματος, ώστε οι κρατικοί προϋπολογισμοί των επόμενων τεσσάρων ετών να ενισχύσουν το διαθέσιμο εισόδημα των νοικοκυριών, να υποστηρίξουν, με τρόπο ασφαλή, τη βιώσιμη και δίκαιη ανάκαμψη και να αντιμετωπίσουν, με τρόπο στοχευμένο, χρόνια ελλείμματα κοινωνικής μέριμνας, όπως είναι η μείωση της ανεργίας, η επένδυση στο ανθρώπινο κεφάλαιο και η καταπολέμηση της παιδικής φτώχειας, στόχοι στους οποίους η απόσταση από την Ευρωπαϊκή Ένωση παραμένει σημαντική.

Αυτή η σταδιακή, λοιπόν, μετατόπιση στο μείγμα της δημοσιονομικής πολιτικής αποτυπώνεται στο μεσοπρόθεσμο πρόγραμμα δημοσιονομικής στρατηγικής 2019-2022. Ο δημοσιονομικός χώρος που προκύπτει κατ’ έτος -και μίλησα αρκετά αναλυτικά γι’ αυτό χθες- από την οικονομική ανάκαμψη των επόμενων ετών, χωρίς τη λήψη νέων μέτρων, χωρίς δηλαδή επιπλέον λιτότητα, δεσμεύεται για τη μόνιμη μείωση των φορολογικών βαρών, των ασφαλιστικών εισφορών και τη στοχευμένη ενίσχυση συγκεκριμένων κατηγοριών πρωτογενών δαπανών.

Θα θυμίσω, μόνο, ότι αθροιστικά και μέχρι το 2022 ο χώρος που δημιουργείται, χωρίς τη λήψη νέων μέτρων και κατά συνέπεια ο χώρος που θα αξιοποιηθεί -προσέξτε το- θα προϋπολογιστεί για μόνιμα μέτρα φορολογικών μειώσεων και επιπλέον πρωτογενών δαπανών, είναι της τάξης των 3,6 δισεκατομμυρίων ευρώ, τα 2/3 εκ των οποίων -το 65% δηλαδή, περί τα 2.285.000.000.000- θα πάνε σε φορολογικές μειώσεις και τα επιπλέον 1,3 δισεκατομμύριο σε αύξηση στοχευμένων κοινωνικών δαπανών.

Και αναρωτιέμαι όταν επί τρία χρόνια η Αξιωματική Αντιπολίτευση ζητούσε ακριβώς αυτό, ζητούσε τη μόνιμη μείωση φορολογικών συντελεστών, γιατί δεν στηρίζει το μεσοπρόθεσμο; Για ποιον λόγο δεν στηρίζει το μεσοπρόθεσμο πλαίσιο δημοσιονομικής στρατηγικής τώρα;

(Στο σημείο αυτό κτυπάει το κουδούνι λήξεως του χρόνου ομιλίας του Αναπληρωτή Υπουργού)

Δώστε μου ένα λεπτό παραπάνω, κύριε Πρόεδρε.

Έχω δύο ερωτήματα: Πρώτον, τι θα έκανε διαφορετικά. Πόσο περισσότερο θα μείωνε τους φόρους; Και αν μείωνε παραπάνω τους φόρους, τι δεν θα έκανε από αυτά που προτείνει σήμερα το μεσοπρόθεσμο πρόγραμμα;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Τελειώνω, λέγοντας ότι το διεθνές περιβάλλον μέσα στο οποίο θα κινηθεί η ελληνική οικονομία, μετά την ολοκλήρωση του προγράμματος, μετά το καλοκαίρι δηλαδή, δεν θα είναι εύκολο. Έχουμε ήδη αρκετά σημάδια που δείχνουν ότι τα σύννεφα της οικονομικής αβεβαιότητας πυκνώνουν. Θα χαρακτηριστεί από αυξημένη ευμεταβλητότητα στις αγορές ομολόγων, ειδικά των χωρών της ευρωπαϊκής περιφέρειας, καθώς και από σημαντικούς κινδύνους που απορρέουν από την αλλαγή στην κατεύθυνση της νομισματικής πολιτικής των Ηνωμένων Πολιτειών, αλλά και στο καθεστώς του διεθνούς εμπορίου. Και δεν αναφέρομαι μόνο στο Brexit.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Τελειώνω αμέσως, κύριε Πρόεδρε.

Για τον λόγο αυτό, λοιπόν, οι αλλαγές στο μείγμα της δημοσιονομικής πολιτικής, καθώς και η δημοσιονομική επέκταση –αυτό πρέπει να το τονίσουμε, από το 2019 και μετά δεν υπάρχει πια περιοριστική πολιτική, στο σύνολό της είναι επεκτατική- που αποτυπώνεται στο μεσοπρόθεσμο πρέπει να γίνει με τρόπο προσεκτικό και ασφαλή, ώστε η επιστροφή στις αγορές να είναι μόνιμη, ασφαλής και βιώσιμη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθήτριες και μαθητές και δυο εκπαιδευτικοί συνοδοί τους από το Δημοτικό Σχολείο Νεολορούδας Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο συνάδελφος κ. Νικόλαος Δένδιας έχει τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς νομίζω ότι οφείλω να αρχίσω την ομιλία μου με μια αναφορά στο θέμα της διαπραγμάτευσης, την οποία διεξήγαγε ο Πρωθυπουργός. Ειλικρινά θα ήθελα να σας ρωτήσω, γιατί επιλέξατε σαν μέθοδο επίλυσης και προσέγγισης ενός εθνικού θέματος τη μυστική διπλωματία; Γιατί το κάνατε και μάλιστα σε ένα θέμα, το οποίο από την ίδια του τη φύση θα μπορούσε να είναι δεκτικό συναινέσεων, συνεννοήσεων, εθνικών ταυτίσεων; Γιατί το κάνατε αυτό το πράγμα; Γιατί επέλεξε αυτή την οδό ο Πρωθυπουργός;

Συγχωρείστε με, αλλά θα σας πω ότι το δεύτερο ερώτημα, που πρέπει κανείς να σας διατυπώσει ευθέως είναι το εξής: Με ποια εξουσιοδότηση το κάνατε; Διότι, το πολίτευμα της χώρας είναι η προεδρευομένη κοινοβουλευτική δημοκρατία. Ο Πρωθυπουργός ενεργεί, εφόσον εκφράζει και απολαμβάνει της εμπιστοσύνης του Κοινοβουλίου. Όπως ξέρετε, όλες οι εξουσίες πηγάζουν από τον λαό, ο λαός εκφράζεται δια του Κοινοβουλίου και το Κοινοβούλιο απονέμει την εμπιστοσύνη του στην κυβέρνηση ή δεν την απονέμει.

Στην περίπτωση αυτή, ο κυβερνητικός σας εταίρος ευθέως χθες, προχθές, τοποθετήθηκε εναντίον των όσων πράττει ο Πρωθυπουργός, τον οποίο πλέον δεν στηρίζει, εκτός εάν θεωρήσουμε ότι βρισκόμαστε σε ένα κυβερνητικό φρενοκομείο.

Και ξέρετε, όλα αυτά θα ακούγονταν εγκυκλοπαιδικά και απόψεις της Νέας Δημοκρατίας, αλλά θα σας στενοχωρήσω. Υπάρχει προηγούμενο. Και το προηγούμενο είναι δικό σας. Το 2015, όταν απεπέμφθη μετά το δημοψήφισμα ο κ. Βαρουφάκης από το Υπουργείο Οικονομικών και ο Πρωθυπουργός τότε αισθάνθηκε ότι δεν απολαμβάνει της εμπιστοσύνης της Βουλής, ήρθε εδώ στο Κοινοβούλιο –το θυμάστε;- και ψηφίστηκε τυπικός και όχι ουσιαστικός νόμος, ο ν.4333/11-7-2015, με τι περιεχόμενο, κυρίες και κύριοι συνάδελφοι; Η Βουλή των Ελλήνων, γράφει τότε, εξουσιοδοτεί τον Πρωθυπουργό, τον Αντιπρόεδρο της Κυβέρνησης, τον κ. Δραγασάκη, τον Υπουργό Οικονομικών και τον Υπουργό Επικρατείας, τι να κάνουν, κυρίες και κύριοι συνάδελφοι; Να διαπραγματευθούν.

Μην έχοντας, λοιπόν, ο κ. Τσίπρας τη βεβαιότητα, τη στήριξη της κοινοβουλευτικής πλειοψηφίας, αισθάνθηκε τότε την ανάγκη να έρθει στο Κοινοβούλιο και να ζητήσει από το Κοινοβούλιο να του παρασχεθεί με τυπικό νόμο -όχι με ουσιαστικό νόμο, διότι δεν έχει διάταξη δικαίου- η δυνατότητα να διαπραγματευθεί.

Εξηγήστε μου, σας παρακαλώ, τι είναι αυτό το οποίο τότε δεν επέτρεπε στον κ. Τσίπρα να διαπραγματευθεί οικονομικό θέμα και τώρα με δεδηλωμένη, ευθεία, διαπιστωμένη και πανηγυρικά διατυπωμένη αντίθεση του κυβερνητικού εταίρου, παρά ταύτα ο Πρωθυπουργός αισθάνεται ότι μπορεί να προχωρήσει; Τι άλλαξε στην αντίληψή του για τα πράγματα και τη δημοκρατία;

Κυρίες και κύριοι συνάδελφοι, δεν πρόκειται να πω ούτε μία κουβέντα για μία συμφωνία την οποία δεν γνωρίζουμε. Δεν θα πω ούτε κιχ.

**ΑΝΔΡΕΑΣ ΛΟΒΕΡΔΟΣ:** Μόλις ήρθε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Μόλις ήρθε, ωραία.

Είναι ένα ευαίσθητο εθνικό θέμα. Το καταλαβαίνω, αλλά επί του ζητήματος αυτού δεν υπάρχει τρόπος να το αντιμετωπίσετε, με συγχωρείτε. Δεν υπάρχει κανένας. Ο Πρωθυπουργός λειτούργησε και λειτουργεί εκτός των ορίων του ισχύοντος πολιτεύματος. Κατά συνέπεια, δεν έχει τη δυνατότητα αυτό να το πράξει.

Όλα αυτά, βεβαίως, θα αναλυθούν, αλλά αυτό νομίζω διά την κατ’ ελάχιστο κοινοβουλευτική τάξη και τη συνταγματική τάξη, που είναι ευρύτερη της κοινοβουλευτικής τάξης, θα έπρεπε να λυθεί πολύ καθαρά.

Καλείσθε να απαντήσετε με την ευκαιρία στο εξής. Σας το καταθέτω στα Πρακτικά. Βεβαίως, είναι ΦΕΚ, αλλά σας το καταθέτω στα Πρακτικά, γιατί προφανώς φαίνεται ότι ακόμα και ο Πρωθυπουργός της χώρας αγνοεί ακόμα και το δικό του κοινοβουλευτικό παρελθόν.

 (Στο σημείο αυτό ο Βουλευτής κ. Νικόλαος – Γεώργιος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα στο νομοθέτημα, το οποίο συζητάμε σήμερα. Άκουσα προηγουμένως τον Αναπληρωτή Υπουργό, τον κ. Χουλιαράκη. Ο κ. Τσακαλώτος από το πρωί διαφημίζει και στην επιτροπή το νομοθέτημα, το οποίο μας παρουσίασε και ο συμπαθής εισηγητής της πλειοψηφίας, ως μία έξοδο ναπολεόντειας συμφωνίας.

Μάλιστα, πάρα πολλοί Υπουργοί της Κυβέρνησης, θα μου επιτρέψετε να σας πω -συγχωρείστε μου την έκφραση, ξέρετε ότι δεν χρησιμοποιώ εύκολα τέτοιες λέξεις- με κουτοπονηριά περιφέρονται ανά τα κανάλια -δεν αναφέρομαι σε σας, κύριε Χουλιαράκη- και λένε πέστε μας πού…

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ποιος; Εγώ;

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Χαίρομαι, που εξεγείρεστε, κύριε Χουλιαράκη. Ειλικρινά, χαίρομαι, διότι αυτό δείχνει ότι έχετε μία ευαισθησία. Όχι, δεν αναφερόμουν σε εσάς.

Λοιπόν, πολλοί Υπουργοί περιφέρονται στα κανάλια και λένε «Πείτε μας πού στο κείμενο του νόμου υπάρχουν νέα μέτρα. Πείτε μας πού.». Και βέβαια πού είναι η κουτοπονηριά; Δεν είναι στο κείμενο του νόμου. Είναι στο παράρτημα και στο μεσοπρόθεσμο.

Βεβαίως υπάρχει και συγκεκριμένη διάταξη μέσα στη θέση της Επιστημονικής Επιτροπής της Βουλής, η οποία λέει ότι και το μεσοπρόθεσμο και τα παραρτήματα επέχουν θέση κανόνος δικαίου. Κατά συνέπεια, νομοθετείτε νέα μέτρα.

Όμως, όποιος Υπουργός γυρνά ανά τα κανάλια και τα λέει αυτά αισθάνεται ότι είπε κάτι έξυπνο, ότι κορόιδεψε τον συνομιλητή του, ότι εξαπάτησε τον ελληνικό λαό, ότι «μπράβο, τα καταφέραμε και σήμερα». Δεν γίνεται έτσι, κυρίες και κύριοι συνάδελφοι. Δεν γίνεται έτσι.

Οφείλετε να έχετε μία ειλικρινή σχέση με την κοινωνία και να λέτε την αλήθεια. Καλή; Καλή. Στραβή; Στραβή. Στο τέλος-τέλος, προσεγγίζουμε προς τον χρόνο του λογαριασμού. Θα λογαριαστούμε με το αφεντικό μας, που είναι ο ελληνικός λαός. Ο καθένας μας θα πάει να του πει τι έκανε, πώς το έκανε και ο λαός, ο τελικός κριτής όλων μας, θα αποφασίσει. Αλλά όχι με τέτοια κολπάκια τώρα. Αυτά δεν είναι σοβαρά.

Εν πάση περιπτώσει, να πάμε στο νομοσχέδιο τώρα. Είναι ενιαίο. Ερώτημα: Μειώνει αυτό το ενιαίο κείμενο τις συντάξεις; Γιατί μας είπε ο κ. Χουλιαράκης προηγουμένως για νέα μέτρα. Εννοούσε νέα μέτρα πέραν του μεσοπροθέσμου, βεβαίως. Αυτό είναι διαφορετικό. Δεν έκανε αυτό που κατήγγειλα προηγουμένως. Όμως, είπε: «Υπάρχουν νέα μέτρα πέραν του μεσοπροθέσμου; Όχι.».

Αλλά αυτό που έχουμε εδώ, αυτό που καλείσθε να ψηφίσετε, μειώνει τις συντάξεις ή όχι, κυρίες και κύριοι συνάδελφοι; Τις μειώνει. Μειώνει το αφορολόγητο; Ναι ή όχι; Θυμάστε το αφορολόγητο, για το οποίο ο Υπουργός των Οικονομικών θα είχε παραιτηθεί αν έπεφτε στις 9.000 κ.λπ.; Μειώνει το αφορολόγητο πάλι, ναι ή όχι;

Αυξάνει τον ΕΝΦΙΑ, κυρίες και κύριοι συνάδελφοι, σε ορισμένους εκ των Ελλήνων; Ναι ή όχι; Ναι, τον αυξάνει. Και πρέπει να σας πω και κάτι. Εγώ θέλω να είμαι ειλικρινής. Τον ΕΝΦΙΑ δεν τον νομοθετήσατε εσείς. Όμως, αν θέλετε την άποψή μου, η άποψή σας για την κατάργηση του ΕΝΦΙΑ τότε ήταν μία άποψη ορθή.

Ο ΕΝΦΙΑ είναι ένας άδικος νόμος και είναι και ένας κακός νόμος. Να σας εξηγήσω γιατί; Διότι ο ΕΝΦΙΑ εισάγει με τον υπολογισμό του μία τρίτη αξία. Υπάρχει δηλαδή, πρώτον, η αντικειμενική αξία, υπάρχει η αγοραία αξία και έρχεται ο ΕΝΦΙΑ μέσα από μαθηματικούς υπολογισμούς και εισάγει μία τρίτη αξία, την αξία του ΕΝΦΙΑ.

Και όπως είναι διατυπωμένο αυτό το νομοθέτημα, ξέρετε τι γίνεται; Παρακολούθησα προηγουμένως την Υφυπουργό Οικονομικών, την κ. Παπανάτσιου. Εισάγεται και μία τέταρτη αξία. Διότι σε άλλες αξίες θα ισχύει ο ΕΝΦΙΑ με τις μη αλλαχθείσες αντικειμενικές, που θα είναι για του χρόνου, και σε άλλες με τον ΕΝΦΙΑ με τις αντικειμενικές αξίες που έχουν αλλάξει από φέτος. Δηλαδή, έχουμε τέσσερις βάσεις υπολογισμού των ακινήτων.

Συγχωρείστε με, ειλικρινά, υπάρχει μία χώρα του πλανήτη η οποία να αντιμετωπίζει μέσα στο δικαϊικό της πλαίσιο τέτοια σχιζοφρενικά φαινόμενα και αυτά να θεωρούνται φαινόμενα εκσυγχρονισμού και εξόδου από την κρίση;

Εκτός αυτού, προβλέπει ή δεν προβλέπει το μεσοπρόθεσμο θηριώδη πλεονάσματα; Το 2022 είναι 5,12% και μάλιστα, με καυχησιολογία.

Κυρίες και κύριοι συνάδελφοι, να είμαστε συνεννοημένοι σε αυτό. Το κουβέντιαζα πριν με τον εισηγητή μας τον κ. Σταϊκούρα, ο οποίος έκανε μια εξαιρετική εισήγηση σήμερα το πρωί. Τα πλεονάσματα δεν μπορεί είναι προϊόν υπερηφάνειας. Δεν μπορούν, κύριε Υπουργέ, τα πλεονάσματα να είναι προϊόν καυχησιολογίας σας. Στην πραγματικότητα, τα πλεονάσματα είναι αυτά τα οποία στραγγαλίζουν τη δυνατότητα ανάπτυξης. Δεν πάνε μαζί. Πηγαίνουν εναντίον. Εάν προβλέπετε και επιδιώκετε να επιτυγχάνετε μεγάλα πλεονάσματα, συγχρόνως στραγγαλίζετε την ανάπτυξη, την προσπάθεια για την καταπολέμηση της ανεργίας, την αύξηση της παραγωγικότητας και όλα τα σχετικά.

Πείτε μου ειλικρινά πώς μπορούμε να έχουμε οποιαδήποτε αισιοδοξία, όταν βλέπουμε ένα κείμενο το οποίο προβλέπει το 2022 πλεόνασμα 5,12%; Μα, ούτε η Κίνα με την κρατικά κατευθυνόμενη οικονομία, με τον συγκεκριμένο τρόπο υπολογισμού, νομίζω, το 2022 δεν θα περιμένει ότι θα έχει 5,12%. Κι όμως, εσείς αποφασίζετε ότι η ελληνική οικονομία, η οποία έχει ανάγκη να πάει μπροστά, θα έχει πλεόνασμα 5,12%. Φανταστείτε τι θα συμβεί στην ανάπτυξη.

Έτερον ερώτημα, γιατί υποτίθεται ότι αυτό είναι φιλικό στους αδύναμους το νομοθέτημα: Μειώνεται ή δεν μειώνεται με το νομοθέτημα αυτό η προστασία των υπέρχρεων νοικοκυριών; Διότι δεν άκουσα να λέγεται αυτό. Κοιτάτε, σας παρακαλώ, το άρθρο 63 παράγραφος 3. Προβλέπεται ή δεν προβλέπεται η δυνατότητα του δικαστηρίου για την εξαίρεση της κύριας κατοικίας από την εκποίηση της περιουσίας να βασίζεται στην εμπορική και όχι στην αντικειμενική αξία, εάν αυτό βολεύει την εκποίηση; Είναι ή δεν είναι αυτό ελάττωση της προστασίας, κυρίες και κύριοι συνάδελφοι;

Το παρουσιάζετε, λοιπόν, ως ένα νομοθέτημα θετικό, όταν από δεκαπέντε διαφορετικές πλευρές είναι αρνητικό. Είναι ένα νομοθέτημα νέων μέτρων. Και παρεμπιπτόντως, να σας πω ότι άκουσα και τον συνάδελφο κ. Τζαβάρα προηγουμένως και τις εξηγήσεις που του έδωσε ο κ. Σταθάκης για το άρθρο 69. Εγώ δεν κατάλαβα καθόλου από τα λεγόμενα του κ. Σταθάκη γιατί η Κυβέρνηση αισθάνεται την ανάγκη να προσθέσει ότι οι ανώνυμες εταιρείες διαχείρισης απαιτήσεων είναι χρηματοδοτικά ιδρύματα. Ποια είναι η νομοτεχνική ανάγκη γι’ αυτό; Ο κ. Τζαβάρας, βεβαίως, κατηγόρησε την Κυβέρνηση για πράξεις οι οποίες απέχουν της νομιμότητος, για να το πω κομψά. Και βεβαίως, δεν κατηγόρησε τους Υπουργούς. Τους είπε, όμως, ξεκάθαρα ότι σιτίζονται στο περιβάλλον σας άνθρωποι με κίνητρα ύποπτα.

Ο κ. Σταθάκης του απάντησε, αλλά δεν μας εξήγησε τι είναι αυτό το οποίο αναγκάζει την Κυβέρνηση να πει ότι οι ανώνυμες εταιρείες διαχείρισης απαιτήσεων είναι χρηματοδοτικά ιδρύματα.

Κυρίες και κύριοι συνάδελφοι, δεν πρέπει κάποιος να μακρηγορεί, γιατί υπάρχουν πάρα πολλοί, οι οποίοι θέλουν να τοποθετηθούν. Ένα, όμως, είναι το πραγματικό γεγονός: Αυτό το νομοθέτημα δεν είναι ένα νομοθέτημα εξόδου από την κρίση. Έχουμε πια τα υποδείγματα εξόδου από την κρίση. Τα έχουμε στην περίπτωση της Πορτογαλίας και της Ιρλανδίας. Εδώ δεν πρόκειται περί αυτού. Η χώρα πηγαίνει σε ένα τέταρτο μνημόνιο. Δεν έχει τίποτα να πάρει από αυτό το τέταρτο μνημόνιο. Έχει ενυποθηκεύσει –έχει εγγυηθεί, για να είμαι ακριβής στις εκφράσεις- 25 δισεκατομμύρια της περιουσίας του ελληνικού λαού για την εκτέλεση όρων. Αναλύθηκαν όλα αυτά. Θα βρίσκεται υπό αυξημένη εποπτεία. Και αυτό το περνάμε στα αζήτητα. Θα είναι μια χώρα η οποία θα βρίσκεται υπό μνημονιακό καθεστώς, χωρίς καμμία παροχή. Θα έχουμε, δηλαδή, τις υποχρεώσεις του μνημονίου χωρίς τη στοιχειώδη, εν πάση περιπτώσει μέχρι τώρα, δυνατότητα πρόσβασης σε κεφάλαια, τα οποία μας έδιναν οι δανειστές. Αυτό είναι το μόνο επίτευγμα του σημερινού νομοθετήματος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο Πρόεδρος της Ένωσης Κεντρώων κ. Βασίλης Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ευχαριστώ, κύριε Πρόεδρε.

Κύριες και κύριοι Υπουργοί, κυρίες και κύριοι Βουλευτές, αυτό το νομοσχέδιο που συζητάμε τώρα και που πρέπει να το ψηφίσουμε άρον άρον μέχρι τις 14 του μηνός, για να πάρουμε τη δόση, δείχνει ότι η εμπιστοσύνη της Ελλάδος στις Βρυξέλλες είναι μηδαμινή.

Όταν βλέπετε να σου βάζουν όριο ότι πρέπει μέχρι τις τάδε του μηνός να έχεις κάνει όλα τα προαπαιτούμενα, αυτό τι σημαίνει; Ότι όλος ο χρόνος διέρρευσε άκαρπος. Γιατί μη μου πείτε ότι αυτά που ζητούν τώρα δεν έπρεπε να έχουν γίνει εδώ και χρόνια. Τι εμπόδιζε; Εμπόδιζε το γεγονός ότι υπήρχε ο φόβος του πολιτικού κόστους, η έλλειψη θάρρους και επειδή είχατε πει ψέματα στον λαό όλοι και από όλα τα κόμματα, δεν μπορούσατε να πείτε του ελληνικού λαού την αλήθεια. Αυτό είναι. Όταν σου λέτε ότι στις 14 του μηνός πρέπει να έχει βγει και το ΦΕΚ, σημαίνει ότι η πίστη της χώρας στην Ευρώπη είναι μηδενική.

Όσο και να κουνάτε το κεφάλι σας, κύριε τάδε, δεν με απασχολεί. Δεν θα κάνω μαζί σας διάλογο, γιατί κάποιοι έχετε μάθει κι έρχεστε στην πρώτη γραμμή, άλλοι για να φωνασκείτε κι άλλοι για να κάνετε χειρονομίες. Δεν είναι προς τιμήν σας. Εμείς έχουμε κάνει ποτέ χειρονομίες, όταν μιλούσατε εσείς; Δεν νομίζω.

Επομένως, και μόνο ο τρόπος της συζήτησης, οι ημερομηνίες και το πνεύμα εδώ ότι πρέπει όλα τα προαπαιτούμενα να τα έχουμε κάνει μέχρι τις 14 του μηνός δείχνουν την πλήρη έλλειψη εμπιστοσύνης στην Ευρώπη για την Ελλάδα. Έχουμε δώσει, βέβαια, δικαιώματα, διότι υποσχεθήκαμε κάποια πράγματα τα οποία δεν τηρήσαμε. Μεταρρυθμίσεις δεν κάναμε. Μπερδέψαμε τις μεταρρυθμίσεις με τους φόρους.

Σήμερα ο ελληνικός λαός, αν πάτε και τον ρωτήσετε: «Τι είναι μεταρρύθμιση;», θα σου πει το κόψιμο των συντάξεων. Αυτό θα σου πει ο ελληνικός λαός, αυτό καταλαβαίνει, γιατί τον φοβίσατε. Ενώ οι μεταρρυθμίσεις είναι το όπλο για να μην ξαναγίνει κόψιμο συντάξεων. Οι μεταρρυθμίσεις ήταν το οπλοστάσιο της οικονομίας, για να μην χρειάζονται αντικοινωνικά μέτρα. Εσείς, όλες οι πτέρυγες εδώ μέσα, με τον τρόπο που ενεργήσατε ταυτίσατε τις μεταρρυθμίσεις με αντιλαϊκά μέτρα και φοβάται ο λαός τα αντιλαϊκά μέτρα.

Είναι και το ΚΚΕ εδώ το οποίο βρίζει μονίμως την Ευρώπη. «Η Ευρώπη φταίει για όλα. Η Ευρώπη κάνει το ένα. Η Ευρώπη είναι που ήρθε να μας πάρει τα πετρέλαια. Η Ευρώπη ήρθε να μας τα ξεπουλήσει όλα». Είναι η μόνιμη επωδός των απόψεων του ΚΚΕ. Ακούει ο λαός κι αυτούς, ακούει και τους άλλους τους άτολμους, βλέπει και τις περικοπές μισθών και συντάξεων και τη θέσπιση νέων φόρων και σου λέει: «Α, αυτή η Ευρώπη ήρθε να μας φάει».

Μα, αν ήρθε αυτή η Ευρώπη να μας φάει, γιατί απλώνουμε το χέρι να παίρνουμε τις δόσεις; Δεν το καταλαβαίνω. Αυτό έρχεται σε αντίθεση. Τι προσπαθεί αυτή η Βουλή οκτώ χρόνια να κάνει κι απλώνει τα χέρια, αφού είναι κακοί οι Ευρωπαίοι, είναι ανθέλληνες, θέλουν να μας πιούν το αίμα;

Τέλος πάντων, λέτε ότι βγαίνουμε στις 20 Αυγούστου από τα μνημόνια. Από ποια μνημόνια βγαίνουμε; Αν σκεφτεί κάποιος τα πλεονάσματα για πόσα χρόνια χρειάζονται, αν σκεφτεί κάποιος ότι μέχρι το 2060 πρέπει να έχουμε 2,4% πλεόνασμα και μέχρι το 2022 3,5% και για ενενήντα εννιά χρόνια υπερκόφτη, αυτό τι σημαίνει; Σημαίνει ότι δεν βγαίνουμε ποτέ. Και σωστά ένας Γερμανός αξιωματούχος πριν από ένα μήνα είπε: «Από τα μνημόνια βγαίνετε, κύριοι, όταν ξεχρεώσετε». Ακούσατε τι είπε ο Γερμανός; «Από τα μνημόνια βγαίνει η χώρα σας, όταν ξεχρεώσετε, όχι τον Αύγουστο».

(Διαμαρτυρία από την πτέρυγα του ΣΥΡΙΖΑ)

Δεν μιλάω σε εσάς, κύριε. Δεν αντέχω κάποιους ανθρώπους. Εάν αδυνατείτε να είστε εδώ, υπάρχει και η έξοδος.

Αυτή η Αίθουσα έχει κοροϊδέψει τους μικροομολογιούχους. Ήθελε να κάνει PSI ο Βενιζέλος, το έκανε το PSI. Δεν είναι εδώ ο κ. Βενιζέλος. Διαπληκτίστηκε με τον κ. Τσακαλώτο. Ούτε τον έναν κατάλαβα ούτε τον άλλο.

Ήμουν στο γραφείο μου και παρακολουθούσα. Ούτε τον Βενιζέλο κατάλαβα που είπε ότι γύρω στο 2012 ήταν άγιος και τα έχει κάνει όλα άγια ούτε βέβαια και τον Τσακαλώτο που δεν ξέρει και καλά ελληνικά και μόνο με τις χειρονομίες πιστεύει ότι θα τον καταλαβαίνουμε. Δεν αρκούν οι χειρονομίες για να καταλάβουμε έναν ρήτορα. Πρέπει και να λέει κάτι.

Από τους μικροομολογιούχους «φάγαμε» δύο δισεκατομμύρια. Αυτό έγινε. Όσοι είχαν τα λεφτά στη Eurobank, στην Alpha, στην Εθνική τα διέσωσαν. Όσοι τα είχαν σε τίτλους ελληνικού δημοσίου, τα έχασαν. Αυτή είναι η πίστη της χώρας. Όμως, δεν χάσαμε την πίστη της χώρας έξω μόνο. Τη χάσαμε και μέσα. Ζητούν εναγωνίως οι άνθρωποι ραντεβού με Υπουργούς, βλέπουν κόμματα και άκρη δεν βρίσκουν ούτε με κόμματα ούτε με Βουλευτές. Όλοι τούς κοροϊδεύουν.

Παρουσιάζουν οι τηλεοράσεις κάποια πρότυπα επιχειρήσεων και λένε ότι ήρθαν Έλληνες που είχαν πάει στο εξωτερικό και δουλεύουν –λέει- δεκαπέντε άτομα στην επιχείρηση αυτή. Τα κανάλια «ANTENNA» και «ALPHA» παρουσιάζουν κάποιους που παίρνουν επενδυτικές πρωτοβουλίες. Αλλού δουλεύουν δεκαπέντε, αλλού δουλεύουν είκοσι. Έτσι κάνουμε ανάπτυξη; Δηλαδή, έφυγαν εξακόσιες χιλιάδες και τώρα δέκα-δέκα άτομα θα δείχνουμε στην τηλεόραση ότι επιστρέφουν και ότι δημιουργούν ανάπτυξη; Με αυτούς τους τρόπους θα επιστρέψουν οι νέοι μας; Μήπως συμβεί κάτι άλλο που φοβάμαι; Μήπως φύγουν και άλλοι;

Εδώ βλέπω νοοτροπία νεκροταφείου από πλευράς οικονομίας. Βλέπω νοοτροπία μηδαμινής ανάπτυξης. Δεν υπάρχει! Ή σε νεκροταφείο πας ή στις πόλεις της Ελλάδος που υπάρχουν βιομηχανικές ζώνες, είναι περίπου το ίδιο. Δεν υπάρχει διαφορά. Εδώ και είκοσι χρόνια η Βιομηχανική Ζώνη Κομοτηνής είχε ογδόντα εργοστάσια. Τώρα ανάθεμά με αν έχει πέντε και αυτοί οι πέντε είναι νοικάρηδες, είναι εμπορικές επιχειρήσεις, αποθηκευτικοί χώροι. Δεν είναι παραγωγικές μονάδες.

Πριν από ένα διάστημα σε κάποια διοργάνωση του ΣΕΒ –νομίζω ότι ήταν στο «Caravel»- μίλησε ο κ. Δραγασάκης. Επειδή είναι εδώ το θυμήθηκα, με όλη την εκτίμηση που του έχω, γιατί θεωρώ ηπίων τόνων τον κ. Δραγασάκη. Είπε ο κ. Δραγασάκης ότι ποτέ η Ελλάδα δεν είχε παραγωγικό μοντέλο, μοντέλο παραγωγικότητας -ήμουν μπροστά και το άκουσα- και ότι τώρα με τον ΣΥΡΙΖΑ πάει να αποκτήσει.

Κύριε Δραγασάκη, αν δεν κάνω λάθος, στην κυβέρνηση Ζολώτα εσείς, ο Γεννηματάς και ο Σουφλιάς είχατε αναλάβει τη διοίκηση της οικονομίας της χώρας. Δεν είστε καινούργιος. Εγώ στη Βουλή μπήκα το 2015. Εσείς, όμως, θα είστε καμμιά σαρανταριά χρόνια κοινοβουλευτικός. Μπορεί τριάντα πέντε. Σας αδίκησα!

Τότε που είχατε την απόλυτη άδεια του Ζολώτα, ενός υπερήλικα Πρωθυπουργού, γιατί δεν στήσατε ένα παραγωγικό μοντέλο; Ήλθατε μετά από σαράντα χρόνια να κατηγορήσετε ότι δεν έγινε παραγωγικό μοντέλο. Ποιοι έπρεπε να το κάνουν; Εγώ που ήμουν εκτός Βουλής ή εσείς που αναλάβατε τη διοίκηση της χώρας; Αν έρχεστε εσείς και παραπονείστε που δεν έγινε τίποτε, τότε ο λαός εις ποιους πρέπει να χρεώσει το νεκροταφείο το σημερινό;

Στα ΜΜΕ έχετε εδραιώσει ένα σύστημα: Ένας του ΣΥΡΙΖΑ και ένας της Νέας Δημοκρατίας. Πάτε να στήσετε έναν δικομματισμό. Δεν θα σας βγει σε καλό, γιατί από τον δικομματισμό ο ελληνικός λαός βγήκε χαμένος.

Η Αριστερά πάντα πάλευε κατά του δικομματισμού. Τώρα παλεύει για να σωθεί σαν ένας από τους δύο πόλους του δικομματισμού. Μπήκε μέσα στο σύστημα η Αριστερά, επομένως έχασε αυτό το πιστοποιητικό αγνότητας και εντιμότητας που είχε.

Τώρα γίνατε κατηγορούμενοι από κατήγοροι, κύριοι της Αριστεράς. Δεν πρέπει να το ξεχάσετε αυτό.

Όσο ήσασταν ένα μικρό κόμμα, μπορούσατε να κατηγορήσετε το ΠΑΣΟΚ, τη Νέα Δημοκρατία που έστηναν παιχνίδι εξουσίας, ντέρμπι πολιτικά στα κανάλια, πάνελ όπως τα ήθελαν και οδηγούσαν σαν πρόβατα τους ψηφοφόρους εις την κάλπη. Τώρα προσπαθείτε εσείς να οδηγήσετε τους ψηφοφόρους κατά τον τρόπο που έως χθες κατηγορούσατε.

Εχθές έγινε στο Ζάππειο, παρουσία του Προέδρου της Δημοκρατίας, μια σύνοδος των ενενήντα ετών της Ένωσης Ελληνικών Τραπεζών. Ήταν και ο Ρέγκλινγκ και άλλοι επίσημοι. Παρουσία αυτών είπε ένας ομιλητής -να μην πω ποιος- ότι στην προσπάθειά τους να βοηθήσουν την ανάπτυξη στη δεκαετία του ’90 οι τράπεζες έκαναν και λάθη. Λάθη είναι τα θαλασσοδάνεια; Και ήταν οι ίδιοι εκεί, στις διάφορες τράπεζες ήταν οι ίδιοι που είχαν στη δεκαετία του ’90 επίκαιρες θέσεις, αυτοί που έδιναν τα δάνεια. Λάθη ήταν αυτά; Κανείς δεν μίλησε. Μετέτρεψαν σε λάθη την ενοχή τους. Ήταν και ο κ. Δραγασάκης εκεί, ήταν και ομιλητής. Έδειξαν και ολόκληρο βίντεο για την πορεία τους. Ενενήντα χρόνια πορεία. Ποιον βοήθησαν οι τράπεζες; Για ποιον δούλεψαν οι τράπεζες; Ποιον βοήθησαν; Βοήθησαν τους μικρομεσαίους επιχειρηματίες ή επιλεκτικά κάποιους; Πώς έγινε; Κι όμως, δεν ανεφέρθη απολύτως κανείς.

Έχετε τα νησιά. Τα νησιά από την πρώτη του επομένου μηνός αποκτούν αυξημένο ΦΠΑ. Είναι τα ίδια νησιά που έχουν πρόσφυγες, που έχουν στρατιές προσφύγων, που χάνουν την τουριστική σεζόν. Ήρθαν εδώ, πήγαν, λέει, και είδαν τον Μητσοτάκη, είδαν Υπουργούς, είδαν κι εμένα και ρωτούν αν θα γίνει τίποτα με το ΦΠΑ στα νησιά ή θα τους αφήνουν να πεθάνουν. Για παράδειγμα, στη Σάμο θα τους αφήσουμε να πεθάνουν μόνοι τους και αβοήθητοι; Θα κάνουμε κάτι για να παραμείνει μειωμένος ο ΦΠΑ στα νησιά; Γιατί άλλο κίνητρο δεν έχουμε. Οι πρόσφυγες φτάνουν κατά πλήθη. Ο τουρισμός έχει ήδη αρχίσει, έχει πέσει κάτω του 80%, οπότε δεν υπάρχει τουρισμός στα νησιά. Άμα τους αυξήσουμε και το ΦΠΑ, τι θα γίνει; Αυτό είναι που βλέπουν όλοι παντού, όπου είστε οι εκπρόσωποι του ΣΥΡΙΖΑ βλέπετε ζωντάνεμα της οικονομίας. Βλέπετε ζωντάνεμα. Μάλιστα, λέτε και κάτι άλλο όταν βγαίνετε στις τηλεοράσεις: Θα γίνει επαναδιαπραγμάτευση και δεν θα κοπούν οι συντάξεις στις 31-12-2018. Έρχεται και η Νέα Δημοκρατία και λέει κι αυτή το ίδιο: Δεν θα γίνουν μειώσεις συντάξεων, γιατί θα πάμε εμείς να επαναδιαπραγματευθούμε. Να επαναδιαπραγματευθείτε τι;

Πρέπει να ξέρετε, τελεία και παύλα: Η Ευρώπη, κύριοι, θα αξιώσει να τηρήσουμε τις υποχρεώσεις μας, να ολοκληρώσουμε τις μεταρρυθμίσεις. Εάν πιστεύετε ότι με παπατζιλίκια και με κοροϊδίες μπορείτε να εξαπατήσετε ή την Ελλάδα πλέον ή την Ευρώπη, πλανάσθε. Από εδώ και πέρα κυβέρνηση που θα είναι σοβαρή θα μένει. Κυβέρνηση που θα δείχνει με στοιχεία ότι θέλει να εξαπατήσει είτε τους ξένους είτε την Ελλάδα δεν θα μακροημερεύει και θα φεύγει κακήν κακώς.

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, αν μπορείτε, ολοκληρώστε, παρακαλώ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ναι, κύριε Πρόεδρε, σε ένα λεπτό.

Σήμερα το πρωί ο κ. Ζαχαριάδης, ένας εκπρόσωπος του ΣΥΡΙΖΑ, βγήκε σε ένα κανάλι κι όταν τον ρώτησαν για το δημοψήφισμα για το Μακεδονικό, είπε ότι δεν είναι από τα θέματα που απαντάς με ένα «ναι» ή με ένα «όχι». Τι είναι αυτό, δηλαδή; Άρα, ο λαός δεν πρέπει να πει την άποψή του, έτσι; Ή προεξοφλείτε το «όχι» του λαού και θέλετε με το ζόρι να περάσετε το «ναι»;

Η πίεση των Αμερικανών είναι ασφυκτική και σας καταλαβαίνω. Γνώριζα, όμως, ότι η Δεξιά είναι το κόμμα της υποταγής στους Αμερικανούς. Δεν ήξερα ότι και αριστεροί Πρωθυπουργοί κάθονται σούζα μπροστά στους Αμερικανούς. Αυτό δεν το γνώριζα και το μαθαίνει όλη η χώρα τώρα.

Και μου λέει εμένα ο κ. Τσίπρας ότι δεν αισθάνεται ένοχος που δίνει το «Μακεδονία» -ακούστε τι μου είπε στο τηλέφωνο-, διότι το έδωσε η Δεξιά το 2008. Και σε όλα τα κανάλια, όπου είστε, περνάτε αυτήν την άποψη: «Το έδωσε η Δεξιά το 2008». Και μοιάζετε έτσι με τους ληστές, όταν συλλαμβάνονται στο σούπερ μάρκετ, που ρίχνει ο ένας την ευθύνη στον άλλον. Δηλαδή, εδώ, τι είναι η Αίθουσα αυτή; Αυτή η Αίθουσα μοιράζει τις ευθύνες ποιος φταίει που δίνουμε το «Μακεδονία» ή να προσπαθήσουμε να το σώσουμε; Ποια είναι η αποστολή της Αίθουσας; Να χρεώσετε εσείς του ΣΥΡΙΖΑ στους δεξιούς και οι δεξιοί σε σας τη μειοδοσία ή να προσπαθήσουμε να την αποσιωπήσουμε; Ποια είναι η αποστολή της Βουλής;

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, παρακαλώ ολοκληρώστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Οι ξένοι έκαναν και σύσκεψη Αρχηγών και δημοψήφισμα θα κάνουν. Εμείς ούτε το ένα ούτε το άλλο. Με μια ωραία φράση «δεν είναι θέματα αυτά του ναι ή του όχι…».

 **ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, παρακαλώ ολοκληρώστε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν είναι θέματα του «ναι» ή του «όχι». Άρα τι είναι; Τι είναι αυτό, δηλαδή; Τι σας φοβίζει να απευθυνθείτε στον λαό; Και σε τελευταία ανάλυση η δύναμη ενός πολιτικού είναι να πείσει το λαό ότι τον ωφελεί. Όσο σπουδαίοι και αν είστε, απευθυνθείτε στην κοινωνία και πείστε την ότι την ωφελείτε και κάντε δημοψήφισμα, αν έχετε θάρρος. Μην κρύβεστε! Δεν είναι φύλο συκής η πολιτική. Στην πολιτική πρέπει να έχεις τον ανδρισμό να κατεβαίνεις στο πεζοδρόμιο και στην κοινωνία και να πείθεις, όχι να κρύβεσαι και να πηγαίνεις στα πάνελ με παπαγαλάκια δημοσιογράφους, κατευθυνόμενους.

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, ολοκληρώσατε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, να πω κάτι τελευταίο που έχει σημασία.

**ΠΡΟΕΔΡΕΥΩΝ (Σπυρίδων Λυκούδης):** Ξέρετε, είναι άλλοι ενενήντα συνάδελφοι να μιλήσουν. Σας παρακαλώ!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ένας από τον ΣΥΡΙΖΑ είπε στον Βουλευτή μου τον Μάριο Γεωργιάδη ότι μοιάζουμε με τη Χρυσή Αυγή και ότι παίρνουμε ακραίες θέσεις. Του απάντησε ο κ. Γεωργιάδης, σαν νέος που είναι, «εσείς μοιάζετε με τη Χρυσή Αυγή». Βγήκε και αξίωσε να ζητήσω συγγνώμη.

Εγώ έχω το θάρρος. Στη ζωή μου ήμουν άνθρωπος του θάρρους. Εγώ ζητώ συγγνώμη, γιατί οι φράσεις αυτές δεν έπρεπε να λέγονται ούτε από το ΣΥΡΙΖΑ ούτε από εμάς στην ελληνική Βουλή. Εσείς, όμως, θα βρείτε το θάρρος, κύριοι, να ζητήσετε συγγνώμη, που λέγατε ότι σκίζετε μνημόνια; Γι’ αυτά τα αντιλαϊκά μέτρα που παίρνετε, θα βρείτε το θάρρος να ζητήσετε συγγνώμη; Από το λαό της Μακεδονίας, γι’ αυτό που πάτε να κάνετε, θα ζητήσετε συγγνώμη; Μόνο εμείς θα έχουμε το θάρρος να ζητήσουμε συγγνώμη; Εσείς είστε οι θρασύτατοι που είναι όλα δικά σας;

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Μάλιστα.

Τον λόγο έχει ο συνάδελφος κ. Νικόλαος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Κυρίες και κύριοι συνάδελφοι, νομίζω ότι μετά το παραλήρημα, θα έλεγα, του Προέδρου της Ένωσης Κεντρώων, του κ. Λεβέντη θα πω μια κουβέντα μόνο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα έπρεπε να ντρέπεστε! Δεν επιτρέπεται να μιλάτε έτσι σε Πρόεδρο!

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε.

**ΝΙΚΟΛΑΟΣ ΣΥΡΜΑΛΕΝΙΟΣ:** Εντάξει, κύριε Πρόεδρε. Ο καθένας έχει το δικαίωμα να χαρακτηρίσει κάποια πράγματα.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε.

**ΝΙΚΟΛΑΟΣ ΣΥΡΜΑΛΕΝΙΟΣ:** Δεν είναι υβριστικό αυτό.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Να αποφεύγετε τους χαρακτηρισμούς.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε!

**ΝΙΚΟΛΑΟΣ ΣΥΡΜΑΛΕΝΙΟΣ:** Πολιτικό παραλήρημα.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έτσι κι αλλιώς την ομιλία σας την έχετε έτοιμη.

**ΠΡΟΕΔΡΕΥΩΝ (Σπυρίδων Λυκούδης):** Κύριε Συρμαλένιε. Συνεχίστε, αλλά παρακαλώ λίγο πιο προσεκτικά τις εκφράσεις, διότι δικαίως διαμαρτύρεται ο κύριος Πρόεδρος.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πού να προσέχουν οι κύριοι!

**ΝΙΚΟΛΑΟΣ ΣΥΡΜΑΛΕΝΙΟΣ:** Θεωρώ ότι η χθεσινή ημέρα είναι μια ιστορική ημέρα…

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ ζήτησα συγγνώμη. Εσείς θα ζητήσετε;

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, αφήστε με να μιλήσω.

Θεωρώ ότι η χθεσινή ημέρα είναι μια ιστορική ημέρα για τη χώρα μας. Ο Αλέξης Τσίπρας και αυτή η Κυβέρνηση της Αριστεράς τόλμησε και μετά από είκοσι πέντε χρόνια κατάφερε να φτάσει σε μια κατ’ αρχήν συμφωνία, η οποία θα ακολουθήσει τα βήματα τα οποία θα διαβάσετε όλοι και θα συζητήσουμε την Παρασκευή και υπό την αίρεση ότι θα πραγματοποιηθούν αυτά τα βήματα, το φθινόπωρο, θα κυρωθεί και από την ελληνική Βουλή. Θέλω να πω ότι πραγματικά είναι μια ιστορική μέρα για τη χώρα, για τα Βαλκάνια, για τη σταθερότητα και την ειρήνη στην περιοχή και βάζει στη ναφθαλίνη της ιστορίας κάθε μορφής εθνικισμούς.

Θέλω να πω και μια τελευταία κουβέντα. Διαβάζουμε τώρα ότι ο Προέδρος της πρώην Γιουγκοσλαβικής Δημοκρατίας της Μακεδονίας, ο κ. Ιβανόφ, δεν θα επικυρώσει και δεν θα στηρίξει αυτή τη συμφωνία. Διερωτώμαι: Αν εμείς τα δώσαμε όλα και αυτοί τα έδωσαν όλα, τελικά από αυτό και μόνο δεν μπορείτε να αναρωτηθείτε ότι ήταν μια μεγάλη νίκη για τον ελληνικό λαό;

Επειδή ο χρόνος περνάει, θέλω να πω ότι με τη σημερινή ψήφιση του πολυνομοσχεδίου ολοκληρώνουμε τα προαπαιτούμενα των αξιολογήσεων και των μνημονίων, στα οποία μας έφεραν οι κυβερνήσεις του ΠΑΣΟΚ και της Νέας Δημοκρατίας. Είναι πραγματικά αξιοπρόσεκτο ότι εκπρόσωποι αυτών των κομμάτων με περισσό θράσος μάς κατηγορούν σήμερα ότι ψηφίζουμε το τέταρτο μνημόνιο.

Αφού επί τρία χρόνια, από τις εκλογές του Σεπτέμβρη του 2015 και μετά, καταστροφολογούν και δεν έχουν πέσει μέσα ούτε σε μία από τις προβλέψεις τους -ούτε ότι δεν θα έκλεινε η πρώτη αξιολόγηση, ούτε ότι δεν θα έκλεινε η δεύτερη αξιολόγηση, ούτε ότι δεν θα έκλεινε η τρίτη αξιολόγηση, ότι δεν θα πιάναμε τα πλεονάσματα, ότι θα εφαρμοζόταν ο κόφτης στους μισθούς και στις συντάξεις, ότι δεν θα γίνει τίποτα με το χρέος, ότι θα υπάρχει διαρκής ύφεση και καμμιά ανάπτυξη, ότι δεν θα πάρουμε τις δόσεις, ότι είμαστε οι τελευταίοι στις απορροφήσεις του ΕΣΠΑ, ότι η ανεργία δεν μειώνεται, ότι χρειαζόμαστε πιστοληπτική γραμμή στήριξης, ότι δεν υπάρχουν επενδύσεις και διάφορες άλλες καταστροφολογικές προφητείες, ων ουκ έστιν αριθμός- έρχονται, λοιπόν, σήμερα να προπαγανδίσουν στον ελληνικό λαό ότι δεν υπάρχει έξοδος από τα μνημόνια στην πραγματικότητα και ότι έχουμε δέσει για πολλά χρόνια τη χώρα στο άρμα των μνημονίων και ότι οι συνταξιούχοι θα υποστούν συντριπτικές μειώσεις. Ποιοι το λέτε; Εσείς που μειώσατε τις συντάξεις από το 2010 έως το 2014 έντεκα φορές με 45 δισεκατομμύρια. Λέτε, επίσης, ότι αποκρύπτουμε το επικαιροποιημένο μνημόνιο που παρουσίασε η Κομισιόν.

Από τη μια πλευρά, λοιπόν, καταφεύγετε στο παρελθόν, εκθειάζοντας την κατάσταση του 2014, στην οποία είχατε πετύχει ανάπτυξη μόλις 0,4% και πλεόνασμα 0,2% έναντι του συμφωνημένου 1,5% και σας είπαν να πάρετε μέτρα τότε 2,2 δισεκατομμύρια και γι’ αυτό δεν έκλεισε η πέμπτη αξιολόγηση, αποκρύπτετε ότι είχατε ναρκοθετήσει τη χώρα και ότι τα διαθέσιμα στα δημόσια ταμεία τελείωναν τον Φεβρουάριο του 2015…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μια μικρή ανοχή θα ζητήσω, γιατί κατανάλωσα και χρόνο στην αρχική αντιπαράθεση με τον κύριο Πρόεδρο…

**ΠΡΟΕΔΡΕΥΩΝ (Σπυρίδων Λυκούδης):** Ε και λίγο τα Σκόπια! Δεν χωρούν όλα στο πεντάλεπτο. Τι να κάνουμε;

**ΝΙΚΟΛΑΟΣ ΣΥΡΜΑΛΕΝΙΟΣ:** Από τη μία πλευρά, λοιπόν, καταφεύγετε στο παρελθόν και από την άλλη, καταφεύγετε στο μέλλον, χρησιμοποιώντας τα μέτρα που ψηφίσαμε στο πλαίσιο της δεύτερης αξιολόγησης ελέω ΔΝΤ, το οποίο κατ’ επανάληψη κάνει λαθεμένες προβλέψεις και μας λέτε ότι ψηφίζουμε ξανά σήμερα αυτά που ψηφίσαμε στη δεύτερη αξιολόγηση. Είναι παραλογισμός!

Επί της ουσίας, για το σημερινό πολυνομοσχέδιο δεν λέτε τίποτα. Λέω εγώ: Τι να πείτε για τις φορολογικές διατάξεις που είναι θετικές οι περισσότερες, που μειώνουν φόρους στους ημερομίσθιους εργαζόμενους, που διευκολύνουν νέους επιχειρηματίες, που δίνουν φορολογικά κίνητρα και για τις κληρονομιές και για τις δωρεές και ενισχύουν νέες θέσεις εργασίας, που δίνουν φορολογικά κίνητρα σε οπτικοακουστικές παραγωγές; Τι να πείτε για τα θέματα υγείας, που ρυθμίζουν την εξίσωση της ασφαλιστικής τιμής με την τιμή πώλησης, απαλλάσσοντας τους πολίτες από τη συμμετοχή ακόμη και του 10%; Τι να πείτε για την παραπέρα προσπάθεια καταπολέμησης του λαθρεμπορίου και του καπνού, που εισάγεται η υποχρέωση των εταιρειών των καπνικών προϊόντων στην καταβολή αποζημιώσεων προς το ελληνικό δημόσιο σε κάθε περίπτωση που κατάσχονται γνήσια βιομηχανοποιημένα καπνά πάνω από πενήντα χιλιάδες τεμάχια; Τι να πείτε…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε σε είκοσι δευτερόλεπτα. Σας παρακαλώ πάρα πολύ!

**ΝΙΚΟΛΑΟΣ ΣΥΡΜΑΛΕΝΙΟΣ:** Επί της ουσίας, λοιπόν, δεν λέτε τίποτα γι’ αυτά τα μέτρα. Δεν λέτε τίποτα για τον δημοσιονομικό χώρο, ο οποίος, όπως εξήγησε ο αναπληρωτής Υπουργός Οικονομικών, θα φτάσει μέχρι το 2022 μέχρι τα 3,5 δισεκατομμύρια.

Είσαστε καταδικασμένοι να ακολουθείτε τις πολιτικές πρωτοβουλίες αυτής της Κυβέρνησης, διότι είστε θλιβεροί ουραγοί και δίνετε μάχες οπισθοφυλακών και στα εσωτερικά και στα εθνικά θέματα, που εμείς, παρά τις τεράστιες δυσκολίες, ανοίγουμε δρόμους και κατοχυρώνουμε οφέλη υπέρ της μεγάλης πλειοψηφίας του ελληνικού λαού και της χώρας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

Τον λόγο έχει ο συνάδελφος κ. Δημήτριος Σταμάτης.

**ΔΗΜΗΤΡΙΟΣ ΣΤΑΜΑΤΗΣ:** Κυρίες και κύριοι συνάδελφοι, περιχαρής ο Πρωθυπουργός χθες ανακοίνωσε την επίτευξη συμφωνίας με την κυβέρνηση των Σκοπίων. Μόνο που αυτή η συμφωνία, κατά παράδοξο τρόπο, έφτασε στα κόμματα πριν από μία ώρα και εν τω μεταξύ μεσολάβησε και σας διαβάζω μια ανακοίνωση του εκπροσώπου Τύπου της κυβέρνησης των Σκοπίων που έλεγε: «Είναι αυτό το non paper που δόθηκε από την ελληνική Κυβέρνηση, των δεκαέξι σελίδων, είναι ερμηνεία και δεν ανταποκρίνεται στο περιεχόμενο της συμφωνίας Ελλάδας-Σκοπίων». Έτσι είπε ο εκπρόσωπος των Σκοπίων.

Τι γίνεται εδώ; Δηλαδή επί είκοσι τέσσερις ώρες πολιτικός κόσμος και ελληνικός λαός ασχολείτο και συζητούσε και έκρινε μια συμφωνία επί τη βάση ενός δεκαεξασέλιδου κειμένου το οποίο χαρακτηρίζουν τα Σκόπια ανειλικρινές. Ότι δεν είναι σωστό. Δώστε μια εξήγηση σε αυτό.

Προχωρώ, γιατί ο χρόνος πιέζει. Η συμφωνία που έχει γίνει είναι εξαιρετικά κακή και θα σας εξηγήσω συντομότατα γιατί. Δεν είναι γιατί εγώ διαχρονικά, από το 1993, έχω αυτή τη θέση. Έχει εδραία βάση αυτή η θέση. Τα χαρακτηριστικά στοιχεία της συμφωνίας σας είναι δύο. Το πρώτο είναι ότι η συμφωνία αυτή δεν έχει καμμία σχέση ούτε με τη συμφωνία που λέτε της εθνικής γραμμής του 2008, γιατί εκείνη η συμφωνία ήταν cash. Αυτή η συμφωνία είναι cash από μέρους μας, μετρητά από μέρους μας και αναμονή να εισπράξουμε εμείς στο μέλλον.

Το δεύτερο στοιχείο είναι ότι δεν έχει κατανοηθεί ότι το όνομα, ακόμα και ως συνθετικό, «Μακεδονία» αποτελεί το όχημα μεταφοράς του αλυτρωτισμού, αλλά η βάση του αλυτρωτισμού των Σκοπίων είναι ο εθνοτισμός. Θέλετε να το κατανοήσετε αυτό;

Θα σας πω ένα παράδειγμα για να δείτε αν λειτουργεί το erga omnes. Δεν λειτουργεί erga omnes. Πώς θα ονομάζεται ο κάτοικος των Σκοπίων; Μακεδόνας. Το λένε και το διεκδικούν και το έχει αποδεχτεί η Κυβέρνηση.

Εμείς οι κάτοικοι της Μακεδονίας πώς θα λέμε τον εαυτό μας; Νοτιομακεδόνες; Είναι σοβαρά πράγματα αυτά; Αλλά εκτός αυτού, ο εθνοτισμός είναι η βάση του αλυτρωτισμού και ο εθνοτισμός αυτός πρώτη φορά δεν εκδηλώθηκε με τη διεκδίκηση της ιστορίας μας. Εκδηλώθηκε «βουλγαροκίνητα». Γι’ αυτό αντιδράσαμε έντονα όταν ο κ. Τσίπρας έφερε τη συμφωνία για τη Δημοκρατία του Ίλιντεν, την οποία, όπως αποκαλύπτει ο κ. Ζάεφ και δεν διαψεύδεται από την Κυβέρνηση, την είχε αποδεχθεί ο κ. Τσίπρας, γι’ αυτό και την έφερε στη χώρα μας.

Δεν έχω περισσότερο χρόνο να πω για αυτό το ζήτημα, αλλά σας λέω απλώς ότι όταν πας να κλείσεις ένα θέμα βίαια, γιατί θες να το κλείσεις, γιατί προφανώς μπορεί να θέλεις...

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Βίαια;

**ΔΗΜΗΤΡΙΟΣ ΣΤΑΜΑΤΗΣ:** Βίαια, εννοώ γρήγορα, χωρίς να λαμβάνεις υπ’ όψιν σου διάφορα πράγματα, χωρίς να κάνεις κουβέντα με τα υπόλοιπα κόμματα, στο πλαίσιο μυστικής διπλωματίας. Αυτά τα αποτελέσματα θα τα βρείτε μπροστά και δεν θα τα βρείτε εσείς μπροστά, η Ελλάδα θα τα βρει μπροστά της.

Πάω τώρα στο κυρίως νομοσχέδιο. Αναγκαστικά τώρα, όμως, θα πρέπει να απαντήσω σε ένα ζήτημα που έθεσε ο κ. Τσακαλώτος. Ο κ. Τσακαλώτος, αλλά και όλοι εσείς λίγο πολύ διερωτηθήκατε ποια είναι η θέση της Νέας Δημοκρατίας και της Αντιπολίτευσης για τα πρωτογενή πλεονάσματα μέχρι το 2060. Από τώρα μέχρι το 2060 τι θα κάνετε; Μας ρωτάτε εμάς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μου θυμίζετε μια παροιμία, μια ρήση ανθρώπων που κατοικούν πολύ χρόνο στην ύπαιθρο και όταν συζητάνε για τους μήνες λένε «Μάρτης, Μάης» και τον Απρίλη τον πηδάνε. Ξέρετε γιατί; Γιατί ο Απρίλης πολλές φορές επιφυλάσσει κακές ώρες, βροχές, ανέμους και δεν τους συμφέρει να τον κουβεντιάζουν. Ο δικός σας Απρίλης ξέρετε ποιος είναι; Είναι η περίοδος της διακυβέρνησής σας υπό τον αστερισμό του asset του κ. Τσίπρα, του κ. Βαρουφάκη. Όμως, αυτό είχε κόστος.

Όταν συζητάμε σήμερα για το τι μέτρα θα πάρουμε είναι γιατί αυτή η περίοδος δημιούργησε χρέη και υποχρεώσεις στη χώρα. Εμφανίζεται ο κ. Ρέγκλινγκ και λέει ότι εκείνη την περίοδο προκλήθηκε ζημιά 100 δισεκατομμυρίων και ο Βίζερ μιλάει για ζημιά 200 δισεκατομμυρίων. Παρεμπιπτόντως, ο Βίζερ προσθέτει θετική και αποθετική ζημιά, για να το πούμε χονδρικά, γι’ αυτό βγαίνουν 200 δισεκατομμύρια. Εγώ μένω στα 100 δισεκατομμύρια. Αυτά τα 100 δισεκατομμύρια είναι βάρη για την ελληνική οικονομία και τον ελληνικό λαό.

Άρα, μας ζητάτε εμάς να πούμε πώς θα διορθώσουμε την κατάσταση που εσείς προκαλέσατε με τη ζημιά των 100 δισεκατομμυρίων. Αυτό ζητάτε. Για να ξέρει και ο κόσμος ότι αυτά που τραβάει, τα μέτρα που μιλάμε σήμερα και που θα διαρκέσουν μέχρι το 2060 είναι γιατί εσείς με αυτό που κάνατε του βάλατε στις πλάτες ένα χρέος, ένα βάρος 100 δισεκατομμυρίων ευρώ. Και πρέπει να ζητάτε συγγνώμη και όχι να ρωτάτε εμάς τι θα κάνουμε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κλείνω με το θέμα του υπερταμείου. Γιατί το λέω αυτό; Το λέω διότι εδώ ψευδώς αναφέρει κάτι ο κ. Τσακαλώτος. Λέει: «Μα, το 2015 το ψηφίσατε το υπερταμείο.». Δεν ψηφίσαμε το 2015 τις αρμοδιότητες και τις εξουσίες. Αυτές ψηφίστηκαν το 2016 και εμείς δεν τις ψηφίσαμε. Και όχι μόνο δεν τις ψηφίσαμε, αλλά από του Βήματος αυτού κατήγγειλα ότι η δημιουργία και οι αρμοδιότητες αυτού του υπερταμείου, όπως παρουσιάζονται, είναι μια από τις αιτίες για τις οποίες οι ξένοι δανειστές τράβηξαν το χαλί από την κυβέρνηση Σαμαρά, γιατί εμείς είχαμε αρνηθεί να το δώσουμε. Και εσείς έρχεστε και το δίνετε. Και όχι μόνο το δίνετε, διερωτάστε περιέργως και λέτε, μα, είναι δυνατόν, εδώ δεν είναι υποθήκη. Εγώ τότε είχα πει ότι είναι εν δυνάμει σχηματισμός πτωχευτικής περιουσίας και αλίμονο αν πάνε στραβά τα πράγματα για τη χώρα. Εμείς αυτό το είχαμε αρνηθεί και το είχαμε αποτρέψει.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, σας παρακαλώ ολοκληρώστε.

**ΔΗΜΗΤΡΙΟΣ ΣΤΑΜΑΤΗΣ:** Όταν λέμε, όμως, τώρα ότι 25 δισεκατομμύρια από την εθνική περιουσία μπαίνουν εγγύηση για τα χρέη της Ελλάδας, τι σημαίνει αυτό; Αν δεν πληρωθούν, ποιος πληρώνει τα 25 δισεκατομμύρια; Αυτόματα είναι πρωτοφειλέτης μέσω αυτού του ταμείου. Πρόκειται για ένα ταμείο, όμως, που δεν μπορεί να το ελέγξει ούτε η Κυβέρνηση, ούτε η Βουλή. Αυτό πετύχατε και θα έπρεπε να ζητάτε συγγνώμη.

Άρα, μη μας βάζετε εμάς τέτοια ερωτήματα. Η κατάσταση που αντιμετωπίζει η χώρα σήμερα είναι η κατάσταση που εσείς δημιουργήσατε. Εσείς δημιουργήσατε το τρίτο μνημόνιο. Λέτε βγαίνουμε από τα μνημόνια. Από ποια μνημόνια βγαίνουμε;

**ΠΡΟΕΔΡΕΥΩΝ (Σπυρίδων Λυκούδης):** Κύριε Σταμάτη, ολοκληρώστε. Είμαστε στα εννιά λεπτά.

**ΔΗΜΗΤΡΙΟΣ ΣΤΑΜΑΤΗΣ:** Ένα λεπτό ακόμη, κύριε Πρόεδρε.

Από ποια μνημόνια βγαίνουμε, κύριοι Υπουργοί; Από το τρίτο μνημόνιο βγαίνουμε, και εδώ συμφωνούμε και οι δύο. Εμείς λέμε ότι υπάρχει και τέταρτο μνημόνιο. Το τρίτο είναι εκεί που συμφωνούμε και οι δύο. Υπάρχει και τέταρτο.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, δεν μπορούμε να πάμε παραπάνω. Σας παρακαλώ πάρα πολύ.

**ΔΗΜΗΤΡΙΟΣ ΣΤΑΜΑΤΗΣ:** Σας θυμίζω τι έλεγε ο Πρωθυπουργός όταν ετέθη θέμα προνομοθέτησης των μέτρων. Έλεγε ότι αυτό είναι αντισυνταγματικό, είναι παράνομο. Έλεγε ότι δεν πρόκειται ποτέ να υπογράψει την προνομοθέτηση μέτρων για τις συντάξεις και το αφορολόγητο. Και δεν πρόκειται ποτέ να το υπογράψει γιατί ταυτόχρονα θίγει το φιλότιμο του ελληνικού λαού.

Σε περίπου είκοσι πέντε ημέρες, ο κ. Τσίπρας, όπως το συνηθίζει, υπέγραψε αυτό που έθιγε το φιλότιμο του ελληνικού λαού.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Θα ήθελα να ανακοινώσω προς το Σώμα ότι οι Υπουργοί Παιδείας, Έρευνας και Θρησκευμάτων, Εξωτερικών, Οικονομικών, Πολιτισμού και Αθλητισμού και οι Υφυπουργοί Παιδείας, Έρευνας και Θρησκευμάτων και Εξωτερικών κατέθεσαν σήμερα, 13-6-2018, σχέδιο νόμου: «Κύρωση της Σύμβασης μεταξύ του Ομοσπονδιακού Υπουργείου Οικογένειας, Τρίτης Ηλικίας, Γυναικών και Νεολαίας της Ομοσπονδιακής Δημοκρατίας της Γερμανίας και του Υπουργείου Παιδείας, Έρευνας και Θρησκευμάτων της Ελληνικής Δημοκρατίας για τη συνεργασία στον τομέα της νεολαίας και την προετοιμασία για την ίδρυση ενός Ελληνογερμανικού Ιδρύματος Νεολαίας.

Παραπέμπεται στην αρμόδια Διαρκή Επιτροπή.

Τον λόγο έχει ο συνάδελφος κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Έχουμε το νομοσχέδιο με τα τελευταία προαπαιτούμενα για να κλείσει η τέταρτη αξιολόγηση. Έχουμε και το μεσοπρόθεσμο 2019-2022 που είναι η ακτινογραφία για το πού πάνε τα πράγματα.

Και θα ξεκινήσω από το μεσοπρόθεσμο. Δεν ξέρω εάν το παρατηρήσατε, αλλά με βάση το μεσοπρόθεσμο το 2021, το οποίο είναι σημαδιακό έτος είναι διακόσια χρόνια από το 1821, θα ξεπεράσουμε πάλι τα διακόσια δισεκατομμύρια ΑΕΠ. Διακόσια χρόνια, διακόσια δισεκατομμύρια ΑΕΠ. Είχε ξαναγίνει βέβαια αυτό το 2006 και τότε είχαμε πιάσει τα διακόσια δισεκατομμύρια ΑΕΠ, αλλά πολλά μεσολάβησαν από τότε.

Νομίζω ότι η Κυβέρνηση πάει καλά, αλλά πάει καλά στα λάθος νούμερα. Πάει καλά στα νούμερα του πλεονάσματος, δεν πάει καλά στα νούμερα της ανάπτυξης. Και δεν εννοώ τις προβλέψεις, αλλά αυτά που πετυχαίνουμε. Γιατί όλες οι προσαρμογές του προβλεπόμενου ρυθμού ανάπτυξης τα τελευταία χρόνια είναι πάντα προς τα κάτω. Και για το 2018 δεν είναι εξαίρεση, από το 2,5% που ψηφίσαμε το Νοέμβριο, τώρα οι προβλέψεις μιλάνε για περίπου 2%.

Αντιθέτως, για τα πλεονάσματα οι προβλέψεις πάντα ξεπερνιόνται. Δηλαδή έχουμε μία υπεραπόδοση στα πλεονάσματα και μια υποαπόδοση στην ανάπτυξη. Όμως, τα υπέρογκα πλεονάσματα, που επιδιώκονται συνήθως, αφαιρούν πόρους από την πραγματική οικονομία, γιατί πολύ απλά πόροι που θα μπορούσαν να πάνε σε επενδύσεις, παραγωγή, εμπορεύσιμα αγαθά, δουλειές, εξωστρέφεια, πάνε για να υπηρετήσουν ένα πολιτικό αφήγημα.

Φανταστείτε, λοιπόν, έναν αθλητή που κάνει προπόνηση για να τρέξει σε αγώνες και από κακή εκτίμηση του προπονητή κάνει τόσο σκληρή προπόνηση που αδειάζουν οι αποθήκες λίπους και υδατανθράκων και αρχίζει πλέον να καίει μυς για να παράξει ενέργεια. Εάν όμως, για παραγωγή ενέργειας καταναλώνεις μυική μάζα, τότε αυτοί οι μύες σου λείπουν από την απόδοση.

Αυτό συμβαίνει και με τα υπερπλεονάσματα, καίμε μυς της οικονομίας. Ακούστε λίγο και τα νούμερα: Την τετραετία του μεσοπρόθεσμου 2019-2022 η αύξηση του ΑΕΠ θα είναι συνολικά 11,7% σε ονομαστικές τιμές. Δηλαδή από 189 περίπου δισεκατομμύρια, θα πάμε στα 212 δισεκατομμύρια.

Η αντίστοιχη αύξηση των άμεσων φόρων θα είναι 16,4%. Και ειδικά για τα φυσικά πρόσωπα, θα είναι 28,4% μέσα σ’ αυτήν την τετραετία. Λοιπόν, 11,7% αύξηση του ΑΕΠ, 16,4% αύξηση των φόρων και 28,4% αύξηση των φόρων για τα φυσικά πρόσωπα. Έτσι δημιουργούνται τα υπερπλεονάσματα. Και αθροιστικά το πρωτογενές πλεόνασμα για την τετραετία 2019-2022, θα είναι 36 δισεκατομμύρια μεγαλύτερο από την αντίστοιχη αύξηση του ΑΕΠ που θα είναι 22 δισεκατομμύρια, δηλαδή τρώμε από τις σάρκες μας.

Όμως, τα πλεονάσματα και τα υπερπλεονάσματα είναι πόροι που λείπουν από την ανάπτυξη. Ακόμα και στο business as usual σενάριο του «πίνακα Γ» που υπάρχει στο μεσοπρόθεσμο που ξεκινάει από το 3,56% και πάει στο 5,19% το υπερπλεόνασμα. Θεωρητικά μεν, όπως μας εξήγησε προηγουμένως και ο κ. Τσακαλώτος, αλλά και ο κ. Χουλιαράκης, καταγεγραμμένα δε.

Και επειδή μίλησαν οι Υπουργοί για τα υπερπλεονάσματα που θα δημιουργήσουν δημοσιονομικό χώρο για την άσκηση της πολιτικής, η διαφορά δηλαδή με το 3,5% που είναι ο στόχος στο παραπάνω που είναι περίπου στην ετραετία κάπου 7,8 δισεκατομμύρια, ο πρώτος χώρος που θα δημιουργηθεί είναι το κενό στην τσέπη των φορολογούμενων. .

Και λέτε πως θα το χρησιμοποιήσετε αυτό όχι για να κάνετε πολιτική μερισματική, να δίνετε μερίσματα. Αλλά, όταν μιλάμε για το 2021 και το 2022, φοβάμαι ότι δεν θα σας πέφτει λόγος για το πώς θα το χρησιμοποιήσετε αυτό, γιατί πολύ απλά, μάλλον, δεν θα είσαστε κυβέρνηση.

Από την τελευταία ανάλυση του Απριλίου του 2018 του Ινστιτούτου Πίτερσον για το χρέος προκύπτει, αφ’ ενός ότι τα υψηλά πλεονάσματα είναι αδιέξοδο γιατί δεν μπορούν να είναι βιώσιμα σε μεγάλο διάστημα, δεν υπάρχει τέτοιο ιστορικό προηγούμενο, και από την άλλη στο θέμα του χρέους πρέπει να κοιτάμε, όχι μόνο τον αριθμητή αλλά και τον παρονομαστή, δηλαδή το ΑΕΠ. Μεγαλώνοντας το ΑΕΠ, επενδύοντας δηλαδή σε εμπορεύσιμους εξωστρεφείς κλάδους, μειώνουμε τον λόγο χρέους προς ΑΕΠ.

Και όταν μιλάμε για ανάπτυξη, επενδύσεις, κ.λπ., μελέτες υπάρχουν εδώ και χρόνια, Μακίνσεϊ, ΙΟΒΕ, DiaNEOsis, για τα διάφορα συγκριτικά μας πλεονεκτήματα στα οποία πρέπει να επενδύσουμε. Οι μελέτες δεν λείπουν. Η βούληση και η ικανότητα λείπει από την Κυβέρνησή σας για να πάρει μπροστά η μηχανή, καθώς τη φρενάρουν οι ιδεοληψίες και τα εγκατεστημένα συμφέροντα με τα οποία γρήγορα συμφιλιωθήκατε.

Και δεν μπορεί να μιλάτε για έξοδο από το μνημόνιο -και μάλιστα καθαρή έξοδο- μόνο και μόνο για να στηρίξετε το αφήγημά σας, τόσο καθαρή που καταντάει γλιστερή. Ας μιλάμε καλύτερα για βιώσιμη έξοδο από τα μνημόνια ώστε να μην ξαναμπούμε σούμπιτοι μόλις τελειώσει το μαξιλάρι των περίπου 20 δισεκατομμυρίων που ουσιαστικά χτίζεται. Γιατί άλλο τα επιτόκια του 1,5% που έχουμε τώρα και άλλο το 4,5% που έχει τώρα το δεκαετές. Θα βρούμε, δηλαδή, υψηλά επιτόκια, άμα πάμε ξυπόλητοι στις αγορές. Όχι, λοιπόν, επικοινωνιακές ακροβασίες, αλλά συνετά βήματα.

Σχετικά με το συνταξιοδοτικό, το οποίο είναι μεγάλο μέρος τους νομοσχεδίου να πούμε δυο λόγια, γιατί το νομοσχέδιο έχει περικοπές συντάξεων και έχει γίνει μεγάλη σπέκουλα γύρω από αυτό. «Όχι, δεν είναι αυτό που νομίζετε» λένε οι μεν, «σφαγή συνταξιούχων» λένε οι δε. Πρέπει να κοιτάξουμε, όμως, τους συνταξιούχους στα μάτια και να τους πούμε την αλήθεια, ότι με αυτό το ασφαλιστικό σύστημα, που είναι αναδιανεμητικό και όχι ανταποδοτικό, όταν έχουμε 1,3 εργαζομένους με μισθούς των 700 ευρώ για κάθε έναν συνταξιούχο, κατά μέσο όρο, το σύστημα δεν είναι βιώσιμο. Και οι συντάξεις όλο και θα περικόπτονται. Και έτσι όπως πάμε, η γενιά μου, μάλλον, δεν θα πάρει ποτέ σύνταξη, παρά τις υπέρογκες εισφορές που πληρώνει. Να τους κοιτάξουμε, λοιπόν, στα μάτια τους συνταξιούχους αλλά και ολόκληρη την κοινωνία και να πούμε την αλήθεια, ότι χωρίς επενδύσεις δεν θα έχουμε παραγωγή, χωρίς παραγωγή δεν θα έχουμε δουλειές και χωρίς δουλειές δεν θα έχουμε συντάξεις. Βάλτε σε αυτά και το δημογραφικό, βάλτε και το brain drain για να δείτε πώς επιδεινώνονται ακόμα περισσότερο τα πράγματα.

Όσα, λοιπόν, πρωτοσέλιδα υπάρχουν για ψαλίδι στις συντάξεις στα περίπτερα κάθε μέρα, όσες καριέρες και να χτίστηκαν πάνω στις πλάτες των συνταξιούχων σε τηλεπαράθυρα και πρωινάδικα που κλαίνε για τις περικοπές, δημιουργώντας τον μύθο του συνταξιόδεντρου, ένα δέντρο που θα το ποτίζετε και θα ανθοφορεί συντάξεις για όλους, ειρήσθω εν παρόδω σε αυτές τις εκπομπές πλειοδοτούσατε εσείς, κύριοι του ΣΥΡΙΖΑ, πριν το 2015 ότι είχατε τάχα τη μαγική συνταγή.

Όμως, κλείνοντας την τέταρτη αξιολόγηση για το τρίτο μνημόνιο νομίζω ότι οι πολίτες χρωστάνε και μια ευγνωμοσύνη στο ΣΥΡΙΖΑ γιατί τους έχει κάνει σοφότερους, διέλυσε τις ψευδαισθήσεις, όπως λέμε στα μαθηματικά, «αναγκάστηκε να καθορίσει το πεδίο ορισμού μέσα στο οποίο παίρνουν τιμές οι μεταβλητές του προβλήματος, χωρίς φανταστικές, άπειρες και ασαφείς τιμές». Όμως, η ζημιά που έκανε, παρασύροντας με τον λαϊκισμό τον κόσμο, τώρα του γυρνάει μπούμερανγκ. Γιατί ο λαϊκισμός είναι αχόρταγος και κάποια στιγμή που δεν χορταίνει τρώει και το χέρι που τον τάιζε μέχρι να έρθει ο επόμενος που θα τον ξαναταΐσει και φτου από την αρχή.

Επιτρέψτε μου να κλείσω την ομιλία με δυο λόγια για το σκοπιανό, για το μακεδονικό, που είναι στην επικαιρότητα λόγω της επικείμενης συμφωνίας. Πρώτα απ’ όλα η συζήτηση αυτή δεν μπορεί να γίνεται με όρους προδοτών και πατριωτών, πλειοδοσίας και μειοδοσίας. Ούτε όσοι αντιδρούν στη συμφωνία είναι ακροδεξιοί ούτε όσοι συμφωνούν είναι προδότες και εθνομηδενιστές. Και σ’ αυτό θα πρέπει να συμφωνήσουμε και να συμβάλλουμε όλοι. Επιχειρήματα πρέπει να ακούγονται και όχι αναθέματα.

Περιμένουμε να δούμε το ακριβές κείμενο της συμφωνίας, το οποίο περίπου πριν από μια ώρα άρχισε να διανέμεται στα κόμματα, για να οριστικοποιήσουμε άποψη. Η συμφωνία, όπως περιγράφηκε χθες, ανοίγει, κατά τη γνώμη μου, μια θετική προοπτική που πρέπει να την εξετάσουμε προσεκτικά, μια προοπτική που μπορεί να μας βγάλει από το τέλμα στο οποίο βουλιάζουμε είκοσι πέντε χρόνια, έχοντας το κεφάλι μας μέσα στην άμμο. Με άλλα λόγια, μπορεί να ανατρέψουμε ένα τετελεσμένο, αυτό το αναγνώρισης από εκατόν σαράντα χώρες της γείτονας ως σκέτο «Μακεδονία».

Η συμφωνία κινείται στους βασικούς όρους της εθνικής γραμμής, δηλαδή σύνθετη ονομασία με γεωγραφικό προσδιορισμό, erga omnes, για όλες τις χρήσεις δηλαδή, και αναθεώρηση του συντάγματος, ώστε να φύγουν οι αλυτρωτισμοί. Η υπηκοότητα και η γλώσσα περιγράφονται ως «μακεδονική», με κάποιους προσδιορισμούς για να τους διαχωρίζουν από την ελληνική ιστορία και αυτό είναι το σημείο που εγείρει και τις περισσότερες ενστάσεις. Μένουν προς συζήτηση και επίλυση σημαντικά θέματα, όπως παραδείγματος χάριν οι συντομογραφίες και πολύ σημαντικό είναι τα εμπορικά σήματα, το οποίο έχει και οικονομικό αντίκτυπο στη ζωή της βόρειας Ελλάδας.

Η αλήθεια είναι ότι αυτή η συμφωνία δεν γράφτηκε σε λευκό χαρτί, δεν γράφτηκε δηλαδή από την αρχή. Υπήρχαν δεδομένα είκοσι πέντε ετών. Εάν, λοιπόν, θεωρήσουμε αυτή τη συμφωνία ως ευκαιρία επίλυσης και φυγής από την υπάρχουσα κατάσταση, τότε μπορούμε να τη δούμε με θετικό μάτι. Εάν τη θεωρήσουμε με βάση το μάξιμουμ των απαιτήσεων και των προσδοκιών μας, τότε είναι αρνητική. Όμως, διαπραγμάτευση σημαίνει και συμβιβασμός. Και συμβιβασμός δεν σημαίνει ότι πετυχαίνεις πάντα το μάξιμουμ. Μόνο σε μια άνευ όρων ήττα του αντιπάλου γίνονται όλοι οι όροι σου αποδεκτοί. Δεν είναι αυτή η περίπτωσή μας και δεν θα έπρεπε να είναι.

Ούτε, λοιπόν, για κορόνες και για να πανηγυρίζουμε είναι η συμφωνία, αλλά, κατά τη γνώμη μου, ούτε και για να την απορρίψουμε συλλήβδην, περιμένοντας μια καλύτερη στο μέλλον. Το ελληνικό συμφέρον, κατά τη γνώμη μου, προτάσσει τη λύση του ζητήματος, προτάσσει την ευρωπαϊκή προοπτική της γειτονικής χώρας, ώστε να απομακρυνθεί η πιθανότητα αποσταθεροποίησής της και ύπαρξης ενός προτεκτοράτου, είτε τουρκικού είτε ρωσικού είτε αλβανο-βουλγαρικού είτε μουσουλμανικού είτε οτιδήποτε στα βόρεια σύνορά μας.

Δυστυχώς, όμως, οι αποφάσεις και στα εθνικά θέματα φαίνεται να μπαίνουν και αυτές στη μικροκομματική διελκυστίνδα και από τους μεν και τους δε. Όμως, με κομματικούς υπολογισμούς δεν μπορούν να λυθούν τα εθνικά ζητήματα και δεν πρέπει να βάζουμε στη ζυγαριά, από τη μια μεριά, την επίσπευση της θητείας του ΣΥΡΙΖΑ για μερικούς μήνες και από την άλλη, ένα θέμα που δεν αφορά στους επόμενους μήνες, αλλά στις επόμενες γενιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό θα χρειαστώ ακόμα, κύριε Πρόεδρε.

Επίσης, το τι θα κάνει ο κ. Καμμένος εμένα προσωπικά μου είναι αδιάφορο. Αλίμονο, εάν τόσο σημαντικά θέματα, όπως τα εθνικά θέματα, τα αφήναμε πάνω του! Αλίμονο, εάν ετεροπροσδιοριζόμαστε και εάν περιμένουμε να δούμε τι θα κάνουν οι ΑΝΕΛ, για να καθορίσουμε τη στάση μας. Αυτό είναι πρόβλημα του ΣΥΡΙΖΑ και των ΑΝΕΛ, των ΑΝΕΛ που ο «πατριωτισμός» τους φτάνει ως εκεί που σκουντάει φιλικά, αλλά δεν ρίχνει την Κυβέρνηση.

Εν κατακλείδι, έγινε μια διαπραγμάτευση. Η Κυβέρνηση το έφτασε μέχρι εκεί, πέτυχε κάποια πράγματα, όχι όλα και το ερώτημα είναι: Θα έχουμε στο μέλλον μια καλύτερη συμφωνία, εάν απορρίψουμε αυτή; Έχουμε την πολυτέλεια του χρόνου να περιμένουμε άλλα δέκα χρόνια, για να αλλάξουν οι καταστάσεις στην περιοχή;

Το βασικότερο, όμως, ερώτημα είναι, εάν θα αποφασίσουμε με βάση το θυμικό ή τη λογική, με βάση τα εθνικά συμφέροντα ή τα εθνικά πάθη, που τα πάθη, όταν οξύνονται, κάνουν γωνίες και το αρχικό «π» μετατρέπεται σε «λ» και τότε μιλάμε για εθνικά λάθη. Το έχουμε ζήσει πολλές φορές στο παρελθόν, τα εθνικά πάθη να γίνονται εθνικά λάθη. Και αν αυτό γινόταν στο παρελθόν γιατί δεν υπάρχουν ψύχραιμες φωνές παρά μόνο άναρθρες κραυγές, πρέπει να το αποφύγουμε για το μέλλον.

Ας σκεφθούμε, λοιπόν, το ζήτημα με το βλέμμα στο μέλλον και όχι στο παρελθόν. Ποια Ελλάδα ονειρευόμαστε για τα παιδιά μας τα επόμενα είκοσι χρόνια; Μια ευρωπαϊκή χώρα-πρωταγωνιστή στην περιοχή που θα έχει κατακτήσει με την οικονομία, την παιδεία και τον πολιτισμό της τον περίγυρό της ή μια χώρα κλειστή και φοβική, που θα πολεμάει με στερεότυπα δίνοντας μόνο μάχες οπισθοφυλακών, αρνούμενη να φύγει μπροστά; Εάν απαντήσουμε σ’ αυτό το δίλημμα, τότε θα έχουμε κάνει και ένα μεγάλο βήμα εθνικής αυτογνωσίας.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, να σας πω λίγο την εξέλιξη της συζήτησης. Ακολουθούν τρεις συνάδελφοι Βουλευτές, ο κ. Κασιδιάρης, ο κ. Μπαρμπαρούσης και ο κ. Κεγκέρογλου. Μετά είναι ο Αντιπρόεδρος της Κυβέρνησης, ο κ. Δραγασάκης. Μετά είναι τρεις ακόμη συνάδελφοι, ο κ. Φορτσάκης, ο κ. Καματερός και ο κ. Γρέγος και μετά ο Υπουργός, ο κ. Κοντονής. Απλώς, θα ήθελα να δώσουμε τον λόγο στον κ. Σπίρτζη για να παρουσιάσει μια τροπολογία.

Κύριε Υπουργέ, παρακαλώ, έχετε τον λόγο. Τοποθετηθείτε τηλεγραφικά, όμως, γιατί είναι πιεσμένος ο χρόνος.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Τέθηκε από τους θεσμούς για μια ακόμη, αλλά τελευταία φορά, το ζήτημα της ελάχιστης ώρας μίσθωσης αυτοκινήτων με οδηγό. Η αρχική πρόταση των θεσμών περιελάμβανε ότι η πρόβλεψη της ελάχιστης ώρας μίσθωσης αυτοκινήτων με οδηγό των τριών ωρών έπρεπε να γίνει μια ώρα για την ηπειρωτική Ελλάδα και να μηδενιστεί για τη νησιωτική. Καταλαβαίνετε όλοι τις συνέπειες. Επί της ουσίας, ακύρωνε το νομικό πλαίσιο που είχαμε στις αστικές μεταφορές.

Στο πλαίσιο της ολοκλήρωσης της αξιολόγησης, καταλήξαμε σήμερα, έπειτα από διαπραγματεύσεις, στο κείμενο που έχετε. Η τελική συμφωνία διατηρεί το τρίωρο σε όλη την ηπειρωτική Ελλάδα, στην Κρήτη και στην Εύβοια. Για τη νησιωτική Ελλάδα, επίσης, διατηρείται το τρίωρο, με εξαίρεση τους μήνες από Μάιο έως Αύγουστο, όπου η ελάχιστη ώρα μίσθωσης θα είναι τριάντα λεπτά.

Θα ήθελα να πω ότι οι προβλέψεις που υπάρχουν στον πρόσφατα ψηφισθέντα ν.4530/2018 μπορούν να καλύψουν τις στρεβλώσεις που δημιουργούνται από την παραβατική συμπεριφορά των οδηγών ενοικιαζόμενων οχημάτων και ταυτόχρονα να εξυπηρετηθούν και κάποιες ανάγκες τουριστικής κίνησης τους τέσσερις μήνες της θερινής περιόδου.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ. Επαναλαμβάνω ότι έπονται τρεις Βουλευτές, ο κ. Δραγασάκης, άλλοι τρεις Βουλευτές, ο κ. Κοντονής, άλλοι τρεις Βουλευτές και μετά ο κ. Ξανθός. Τη σειρά των τριών Βουλευτών θα την κρατήσω οπωσδήποτε, κυρίες και κύριοι συνάδελφοι, να το ξέρετε.

Ο συνάδελφος κ. Κασιδιάρης έχει τον λόγο.

**ΗΛΙΑΣ ΚΑΣΙΔΙΑΡΗΣ:** Τις τελευταίες ώρες διαφημίζεται μια συμφωνία Ελλάδος-Σκοπίων, για την οποία μέχρι τώρα δεν γνωρίζαμε παρά ελάχιστα πράγματα. Εδώ και μια ώρα έχουμε πάρει αυτό το κείμενο στα χέρια μας. Προλάβαμε και το διαβάσαμε με απόλυτη προσοχή.

Μετά λόγου γνώσεως ενημερώνω τον ελληνικό λαό πως πρόκειται για το πιο άθλιο, κατάπτυστο, ανθελληνικό κείμενο που έχει κατατεθεί στη Βουλή των Ελλήνων. Και εξηγούμαι.

Μέρος 1, άρθρο 1, παράγραφος 3: Εις ό,τι αφορά τα Σκόπια, η ιθαγένεια είναι μακεδονική. Η επίσημη γλώσσα είναι μακεδονική. Οι κωδικοί της χώρας για όλους τους σκοπούς πλην των πινακίδων στα αυτοκίνητα είναι «MK» ή «MKD», δηλαδή σκέτο Μακεδονία.

Η συνέχεια είναι ακόμη πιο αισχρή. Άρθρο 6, προσέξτε παρακαλώ. Με στόχο την ενίσχυση των φιλικών σχέσεων απαγορεύεται η κάθε ενέργεια από κρατική υπηρεσία που πιθανόν να υποδαυλίζει τον σωβινισμό και τον αναθεωρητισμό.

Όταν η Σχολή των Ευελπίδων παρελάσει στη Θεσσαλονίκη και οι Ευέλπιδες τραγουδούν «Μακεδονία ξακουστή, του Αλεξάνδρου η χώρα, που έδιωξες τους βάρβαρους και ελεύθερη είσαι τώρα» θα απαγορεύεται και θα τους συλλαμβάνει η αστυνομία.

Αυτό δεν ισχύει μόνο για κρατικές υπηρεσίες και για τον στρατό, αλλά και για ιδιωτικούς φορείς, σύμφωνα με το επόμενο άρθρο. Όταν ένα πολιτικό κόμμα, η Χρυσή Αυγή, κάνει μια πορεία και τραγουδάει το εμβατήριο «Μακεδονία ξακουστή», τότε το κράτος θα επιβάλλεται να λαμβάνει αμελλητί όλα τα μέτρα που του παρέχει ο νόμος για να τον σταματά. Θα στέλνετε δηλαδή τα ΜΑΤ, για να μην λέμε το εμβατήριο, για να μην λέμε ότι η Μακεδονία είναι ελληνική.

Συνεχίζω. Το αίσχος αυτό έχει συνέχεια. Ο κατήφορος δεν έχει σταματημό. Άρθρο 8, παράγραφος 2. Τα αγάλματα μένουν. Αυτό που έλεγαν ότι οι Σκοπιανοί θα ξηλώσουν τα αγάλματα είναι ψέμα. Τα αγάλματα του Φιλίππου, του Μεγάλου Αλεξάνδρου που ψευδεπίγραφα, προκλητικά και ανθελληνικά οι Σκοπιανοί έχουν στις κεντρικές πλατείες των πόλεών τους παραμένουν.

Τα Σκόπια, λέει το δεύτερο μέρος, θα επανεξετάσουν το καθεστώς των μνημείων και θα προβούν σε διορθωτικές ενέργειες για να διασφαλίσουν τον σεβασμό την προαναφερόμενη κληρονομιά. Θα μείνει ο Μέγας Αλέξανδρος στα Σκόπια και θα βάλουν κάτω ένα μικρό ταμπελάκι που θα λέει: «Είναι της ελληνιστικής περιόδου και έχει στόχο τη φιλία μεταξύ των λαών».

Συνεχίζω με το άρθρο 8, παράγραφος 5. Εδώ, είναι το μεγαλύτερο αίσχος για το οποίο δεν είχατε πει λέξη και αποκαλύπτεται σήμερα αυτή η εθνική προδοσία. Διότι μέσω αυτής της συμφωνίας η Κυβέρνησή σας δεσμεύεται για αλλαγή των σχολικών βιβλίων στην Ελλάδα.

Άρθρο 8, παράγραφος 5: «Σύσταση ειδικής επιτροπής που θα αναθεωρήσει οποιοδήποτε σχολικό εγχειρίδιο σε έκαστο μέρος, ώστε κανένα σχολικό εγχειρίδιο σε χρήση τη χρονιά μετά την υπογραφή της συμφωνίας δεν θα περιέχει αναθεωρητικές αναφορές». Και πώς θα λέμε στα σχολικά μας βιβλία ότι ο Παύλος Μελάς θυσιάστηκε για να διώξουμε τους κομιτατζήδες από τη Μακεδονία; Θέλετε να σβήσετε την ιστορία. Θέλετε να σβήσετε την παράδοση.

Αυτή η συμφωνία είναι κατάπτυστη. Είναι ένα αίσχος. Είναι ένα κείμενο, το οποίο προσβάλλει την Ελλάδα. Ο ελληνικός λαός θα το κάψει. Η ιστορία μας θα το κάψει. Οι νεκροί της μάχης του Κιλκίς-Λαχανά, οι μακεδονικές φάλαγγες που έφτασαν τον ελληνικό πολιτισμό μέχρι τα βάθη της Ασίας, ο Εμμανουήλ Παππάς που θυσίασε τα πάντα για την απελευθέρωση της Μακεδονίας, όλοι οι ήρωες που το αίμα τους είναι ένα ποτάμι και έχει γράψει με χρυσά ελληνικά γράμματα στις σελίδες της ιστορίας τη λέξη Μακεδονία, η ανάμνηση όλων αυτών και σύσσωμος ο ελληνικός λαός θα στείλουν στον κάλαθο των αχρήστων της ιστορίας αυτήν την κατάπτυστη και προδοτική συμφωνία.

Από εκεί και πέρα, όσον αφορά στους πολιτικούς παράγοντες οι οποίοι στηρίζουν αυτήν την Κυβέρνηση, αν ο Καμμένος –ας πούμε- ήταν άντρας, τότε θα είχε ρίξει την Κυβέρνηση. Πολύ απλά, θα είχε κάνει άρση της εμπιστοσύνης, θα έριχνε την Κυβέρνηση και θα έληγε αυτή η εθνική προδοσία. Αν ο Παυλόπουλος ήταν άντρας, θα είχε παραιτηθεί και θα είχαμε εκλογές και θα είχε τελειώσει όλη αυτή η δήθεν διαπραγμάτευση που για εμάς και για την απόλυτη πλειοψηφία των Ελλήνων είναι μια αισχρή ενέργεια προδοτική με μοναδικό στόχο τη διαγραφή της ελληνικής ιστορίας και την παράδοση ιερών και οσίων στους προαιώνιους εχθρούς του ελληνισμού.

Η Χρυσή Αυγή ζητάει κάτι ξεκάθαρα. Αν η Χρυσή Αυγή ήταν σήμερα Κυβέρνηση στην Ελλάδα, θα έκανε το αυτονόητο. Διότι έχουμε εξηγήσει ποια είναι η άποψή μας και η θέση μας για την εξωτερική πολιτική: Καμμία άρση του βέτο. Μέσω της αρνησικυρίας της Ελλάδος, τα Σκόπια δεν θα προχωρούσαν σε καμμία συζήτηση με το ΝΑΤΟ. Εν συνεχεία, οι φυγόκεντρες τάσεις εντός αυτού του κρατιδίου, μεταξύ Σλάβων και Αλβανών -γιατί είδαμε Σκοπιανούς ανθέλληνες εθνικιστές Σλάβους να σπάνε στο ξύλο την Υπουργό του Ζάεφ, η οποία φωτογραφίζονταν χθες γι’ αυτήν την κατάπτυστη συμφωνία- θα οδηγούσαν σε εμφύλιο πόλεμο αυτό το κρατίδιο. Επί της ουσίας, θα είχαμε διάλυση των Σκοπίων και θα μπορούσε η Ελλάδα ως εγγυήτρια δύναμη, ως δύναμη σταθερότητας στη χερσόνησο του Αίμου να εισέλθει με στρατό στα Σκόπια, να γίνει πράξη αυτό που δεν έγινε τον Οκτώβριο του 1912, όταν ο Ελληνικός Στρατός βάδισε εν τέλει προς Θεσσαλονίκη και άφησε σκλαβωμένο το ελληνικό Μοναστήρι των χιλιάδων Ελλήνων, αυτό που δεν έγινε τη δεκαετία του ’90 με την πρόταση Μιλόσεβιτς προς την ελληνική Κυβέρνηση να διαμοιραστούν τα Σκόπια μεταξύ Ελλάδος-Σερβίας.

Αυτό θα γίνει, όταν η Χρυσή Αυγή, όταν το εθνικιστικό κίνημα θα κυριαρχήσει στην Ελλάδα. Τότε, θα θαφτούν όλες αυτές οι πολιτικές του ενδοτισμού και της εθνικής μειοδοσίας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο συνάδελφος κ. Μπαρμπαρούσης.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ευχαριστώ, κύριε Πρόεδρε.

Είμαστε εδώ για ένα νομοσχέδιο που τονίζει την κοινωνική πολιτική της Αριστεράς και της προόδου. Τι ακριβώς όμως να πούμε γι’ αυτό το έκτρωμα. Πρόκειται για εκατόν είκοσι ένα άρθρα χωρισμένα σε έντεκα τμήματα. Σε ελεύθερη μετάφραση, πρόκειται για ένα συνονθύλευμα άσχετων μεταξύ τους διατάξεων ή ακόμη καλύτερα για ένα τσουνάμι δεκάδων μέτρων τρόμου άμεσης εφαρμογής.

Πρόκειται για μέτρα που αφορούν και πάλι σχεδόν στο σύνολο των Ελλήνων, στα οποία μεταξύ άλλων περιλαμβάνονται και άλλη μείωση των συντάξεων, επιπλέον μείωση του αφορολογήτου, κατάργηση του ΕΚΑΣ, κατάργηση του μειωμένου ΦΠΑ στα νησιά, επίσπευση των ηλεκτρονικών κατασχέσεων και τη μονιμοποίηση-διαιώνιση του ΕΝΦΙΑ, αλλά κυρίως πρωτογενή πλεονάσματα μαμούθ που σημαίνουν σκληρή δημοσιονομική πολιτική σε όλα τα επίπεδα.

Όμως η κοινωνική πολιτική της Αριστεράς για μια ακόμη φορά κρύβει όλα τα αρνητικά κι έρχεται να χρυσώσει το χάπι παρουσιάζοντας το μεσοπρόθεσμο ως την έξοδο της χώρας από το μνημόνιο. Το μεσοπρόθεσμο θα φέρει την ανάπτυξη. Θα βγούμε πλέον στις αγορές. Προβλέπονται υψηλά πρωτογενή πλεονάσματα, ταχεία αποκλιμάκωση της ανεργίας και δημοσιονομικός χώρος για μείωση της φορολογίας. Και όλα αυτά θα επιτευχθούν μέσα από την εξαθλίωση των συνθηκών διαβίωσης του ελληνικού λαού.

Ξέρετε κάτι; Και αυτό το πολυνομοσχέδιο είναι μια πιστή και θλιβερή συνέχεια των προηγούμενων μνημονιακών πρακτικών, χωρίς καμμιά προοπτική πραγματικής ανάπτυξης. Για μια ακόμη φορά επιβεβαιώνετε την καταστροφική και ανθελληνική σας πολιτική, που στόχο έχει τη διάλυση της εθνικής μας κυριαρχίας.

Βέβαια από χθες το συγκεκριμένο νομοσχέδιο πέρασε σε δεύτερη μοίρα. Από χθες όλοι οι Έλληνες σε όλον τον κόσμο ασχολούνται με το μακεδονικό. Όπου και να πας, σε χωριά, σε πόλεις, σε καφενεία, ακούς ένα πράγμα: «Είναι προδότες, είναι προδότες, είναι προδότες».

Όχι, κύριοι, δεν είναι προδότες. Είναι απάτριδες. Κι ένας άπατρις δεν γίνεται να είναι και προδότης. Είναι κάτι σαν το Τζέισον που φέραν κι εδώ μέσα ή πιο σωστά κάτι σαν τη «δημιουργική ασάφεια» που έλεγε και το Γιάνης με το ένα «ν». Αυτό είναι, ένα ασαφές πράγμα που δεν έχουν κανέναν ενδοιασμό και κανένα πρόβλημα να ξεπουλήσουν και να δώσουν τα πάντα.

Ειδικά μάλιστα αν αυτό προβλέπει και την αύξηση στους τραπεζικούς λογαριασμούς αυτών που υπογράφουν. Γιατί πιστεύω ότι όλες οι διαπραγματεύσεις που γίνονταν τον τελευταίο καιρό ήταν στο πόσο θα μεγαλώσει ο τραπεζικός λογαριασμός αυτών που θα βάλουν την υπογραφή. Δεν εξηγείται αλλιώς. Τι σόι διαπραγματεύσεις κάναμε, αφού συμφωνήσαμε να τους δώσουμε το όνομα, αλλά και το δικαίωμα να μιλάνε τη μακεδονική γλώσσα;

Αλήθεια, στη γλώσσα τους, αυτή τη μακεδονική που θα μιλάνε, οι λέξεις Μακεδονία, Φίλιππος, Αριστοτέλης, Αλέξανδρος, τι σημαίνουν; Έχω ακούσει πολλά τρελά τον τελευταίο καιρό για το συγκεκριμένο θέμα, όπως ότι οι αρχαίοι Μακεδόνες δεν ήταν Έλληνες, αλλά ήταν αυτοί που κατέκτησαν τους Έλληνες. Σε λίγο οι ινστρούχτορες της Αριστεράς θα μας πουν ότι δεν ήταν Έλληνες και οι Αθηναίοι, οι Σπαρτιάτες και οι Θηβαίοι, επειδή κι αυτοί στην αρχαιότητα συνήθιζαν να πολεμούν μεταξύ τους.

Ό,τι δεν κατάφεραν οι ληστοσυμμορίτες στον συμμοριτοπόλεμο με τα όπλα, θα το καταφέρουν τώρα οι απόγονοί τους, γιατί ο ευκολόπιστος ελληνικός λαός επέλεξε να τον κυβερνήσουν απάτριδες και ανθέλληνες, επειδή μόνο και μόνο τους υποσχέθηκαν ότι δεν θα πληρώνουν ΕΝΦΙΑ και διόδια. Φυσικά και ΕΝΦΙΑ θα πληρώσουν και διόδια θα πληρώσουν και τη Μακεδονία θα χάσουν.

Βέβαια, τώρα αν κυκλοφορήσεις έξω στα καφενεία στα χωριά, θα σου πουν: «Εγώ δεν τους ψήφισα. Όχι εγώ, ο άλλος. Όχι ο άλλος, ο παράλλος». Όλοι τους ψηφίσατε και είστε όλοι υπεύθυνοι για ό,τι βιώνουμε και ό,τι μας συμβαίνει. Και είμαι σίγουρος ότι στις επόμενες εκλογές, όταν γίνουν, ο υποψιασμένος πλέον ελληνικός λαός, θα αποφασίσει να τον κυβερνήσει και ο «Mr. Bean». Και ζητώ συγγνώμη, γιατί δεν θέλω να προσβάλω τον Ρόουαν Άτκινσον.

Μακάρι να διαψευστώ και μακάρι να γίνει κάτι και ο ελληνικός λαός να αντιδράσει πραγματικά. Γιατί η αλήθεια είναι ότι εδώ που φτάσαμε δεν έχουμε να χάσουμε τίποτα περισσότερο από τις αλυσίδες στα χέρια. Ή θα αντισταθούμε όλοι μαζί στο ξεπούλημα της πατρίδας μας και της ιστορίας μας και θα προσπαθήσουμε όλοι μαζί να πάρουμε την πατρίδα μας πίσω ή θα χαθούμε μια για πάντα στις πατρίδες των άλλων.

Καλούμε τον ελληνικό λαό την Παρασκευή στις δέκα το πρωί έξω από τη Βουλή ακομμάτιστα, μόνο με ελληνικές σημαίες να αντισταθούμε στο ξεπούλημα της πατρίδας μας και της ιστορίας μας. Στον ουρανό δεν υπάρχουν δύο ήλιοι. Έτσι και στη γη δεν γίνεται να υπάρξουν δύο Μακεδονίες.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο κ. Κεγκέρογλου έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο με τα προαπαιτούμενα, αλλά και με το μεσοπρόθεσμο μέχρι το 2022, που αποκαλύπτει με τη γλώσσα των αριθμών, αλλά και όσα αποτυπώνονται μέσα στα άρθρα, ότι το αφήγημα της καθαρής εξόδου είναι ένα μύθευμα. Όχι μόνο μένουν όλες οι δεσμεύσεις για την Ελλάδα και οι υποχρεώσεις για τους πολίτες, αλλά αυξάνονται κιόλας, λόγω μη χρηματοδότησης.

Η Κυβέρνηση προσπαθεί να ωραιοποιήσει τα πράγματα. Ακούγονται θαυμαστές κουβέντες από τους συναδέλφους εδώ, με τα non paper που τους έχουν δώσει για να μιλάνε και να φτιάχνουν τους λόγους τους.

Πρωτογενή πλεονάσματα μέχρι το 2022. Ήταν 3,5%, θεσμοθετημένο. Επανανομοθετείται. Βέβαια, νομοθετείται και θεωρητικά λέει ότι θα φτάσει στο 5,19% το 2022, αν εφαρμοστεί το σύνολο της πολιτικής, που δεν λέει ότι δεν εφαρμόζεται. Αθροιστικά τα πλεονάσματα 2016-2022 είναι 58 δισεκατομμύρια περίπου, από τα οποία τα 18 περίπου είναι υπερπλεόνασμα. Αυτοί οι στόχοι είναι καθαρά μονεταριστικοί.

Νομίζω ότι άνετα μπορείτε, κύριε Δραγασάκη, μετά τη θητεία σας ως Υπουργός Οικονομικών της Ελλάδας, να είστε σύμβουλος στο Διεθνές Νομισματικό Ταμείο. Θα σας πάρουν ως επικεφαλής αυτής της ομάδας, η οποία αυτούς τους στόχους και αυτές τις μεθόδους χρησιμοποιεί για να στύψει κάθε Έλληνα, για να πάρει έστω και το ένα ευρώ που έχει στην τσέπη του, προκειμένου να ικανοποιήσει αυτά τα υπερπλεονάσματα.

Εκτός από τις φορολογικές αυξήσεις κατά 2 δισεκατομμύρια, έχουμε μειώσεις στις συντάξεις 2.882.000.000 ευρώ, 2,88. Μέχρι τώρα ξέραμε ότι ήταν 1% του ΑΕΠ οι περικοπές συντάξεων και η Κυβέρνηση οφείλει να μας εξηγήσει από πού είναι η διαφορά. Τι έχετε στοχοποιήσει για να πιάσετε τα 2,88;

Άρα, λοιπόν, δεν μιλάμε μόνο για διάψευση της καθαρής εξόδου. Δεν υπάρχει καν έξοδος, ούτε ακανθώδης. Υπάρχει μόνο έξοδος των δανειστών, των εταίρων, που φεύγουν από την υποχρέωση να στηρίζουν τη χώρα μας.

Την απώλεια της φθηνής χρηματοδότησης προσπαθείτε να την καλύψετε αντικαθιστώντας τη χρηματοδότηση αυτή με εσωτερικό δανεισμό. «Σκουπίζετε» τα αποθεματικά του δημοσίου, όλων των οργανισμών και με το «σάρωμα» αυτό, το αποτέλεσμα θα είναι να «στεγνώσουν» οι καταθέσεις στις τράπεζες, να «στεγνώσει» η ρευστότητα στην αγορά. Μ’ αυτόν τον τρόπο καθηλώνετε την ανάπτυξη, την όποια προοπτική και πιστεύω ότι το 1,8 δεν θα επιτευχθεί και στερείτε τους οργανισμούς του δημοσίου από την άσκηση ενεργών πολιτικών.

Συγκεκριμένα, ο ΕΛΓΑ ήδη έχει αρχίσει και δίνει μόνο το 70% ως προκαταβολή για τις αποζημιώσεις, γιατί ήδη έχετε πάρει τα αποθεματικά 50 εκατομμυρίων το προηγούμενο διάστημα και τώρα τού δεσμεύσατε τα υπόλοιπα. Αρπάζετε ακόμα και τα αποθεματικά των δήμων που προέρχονται από ανταποδοτικά τέλη. Τα πληρώνουν οι δημότες, αλλά μένουν χωρίς τις υπηρεσίες τους, γιατί αδυνατούν οι δήμοι να εκτελέσουν, όταν τους παίρνετε αυτά τα ποσά.

Εμείς, κυρίες και κύριοι συνάδελφοι, έχουμε πει ότι αυτό το μοντέλο που ακολουθείτε δεν βγαίνει και πρέπει να ανατραπεί με μια άλλη πολιτική, με ένα διαφορετικό σχέδιο, με βιώσιμες πολιτικές για την Ελλάδα. Μα, αν αρχίσει η μια χώρα να εισβάλει στην άλλη στα Βαλκάνια, δεν θα ξεσπάσει μια τεράστια πυρκαγιά που θα κάψει τα πάντα;

Πρέπει να γίνει κατανοητό στους πολίτες ότι το κλείσιμο του ματιού που κάνετε για τις συντάξεις δεν υπάρχει, δεν υφίσταται, παρά μόνο αν καταργηθεί ο νόμος Κατρούγκαλου, παρά μόνο αν διασφαλίσουμε τη βιωσιμότητα του ασφαλιστικού συστήματος, παρά μόνο αν αλλάξουμε λογική και πολιτική. Διαφορετικά δεν μπορεί να υπάρξει αποτέλεσμα, σε σχέση με την επιδίωξη να μην γίνουν αυτές οι περικοπές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή αναφέρθηκαν πολλοί συνάδελφοι για περικοπές 40 και 50 δισεκατομμυρίων, σας λέω το εξής. Μέχρι το 2015 -και το λέει το ολιστικό- οι περικοπές ήταν 6,5% του ΑΕΠ σε περιόδους ελλειμμάτων και το τονίζω αυτό. Προβλέπει το ολιστικό ότι θα έχουμε άλλο 4,5% του ΑΕΠ σε περιόδους όχι απλά πλεονασμάτων, αλλά υπερ-πλεονασμάτων. Αυτή είναι μια μεγάλη διαφορά, κύριοι. Οι περικοπές παλαιότερα γίνονταν για να σταθούν στα πόδια τους τα ταμεία και να μπορούν να πληρώσουν συντάξεις, ενώ τώρα γίνονται για να κάνετε κομπόδεμα και να δημιουργήσετε μόνιμους επιδοματούχους. Αυτό κάνετε, τίποτε άλλο.

Εδώ θυμήθηκα ότι κατηγορούσατε τον νόμο του Ανδρέα Λοβέρδου, τον ν.3863/10, λέγοντας ότι δεν εγγυόταν τις συντάξεις. Ναι, δεν έλεγε ρητά ότι εγγυώνται οι συντάξεις. Τώρα νομοθετείτε ότι ο προϋπολογισμός πληρώνει συντάξεις μόνο μέχρι το 4%. Αυτό τι είναι; Μόνο η βασική σύνταξη των 346 ή 384 ευρώ κατά περίπτωση. Κυρίες και κύριοι της Κυβέρνησης, μην κοροϊδεύετε άλλο τον κόσμο, μην κοροϊδεύετε άλλο και τους ίδιους σας τους Βουλευτές.

Θα πρέπει να δούμε και το θέμα των εγγυήσεων, δηλαδή ότι είναι πραγματικά τραγικό να εκχωρείτε 25 δισεκατομμύρια περιουσία. Και βέβαια, έχετε φλομώσει τους πολίτες στα ψέματα κατηγορώντας εμάς ενώ τώρα βάζετε όλους τους Έλληνες στη μέγγενη. Ή θα πληρώνουν υψηλούς φόρους και αβάσταχτες εισφορές ή θα χαθεί η δημόσια περιουσία. Βέβαια, με την Κυβέρνηση των ΣΥΡΙΖΑ-ΑΝΕΛ ενδέχεται να συμβούν και τα δύο ταυτόχρονα, και υψηλοί φόροι και η απώλεια της δημόσιας περιουσίας των 25 δισεκατομμυρίων.

Εξάλλου έχετε πει πολλά. Ο κ. Τσακαλώτος, που δεν είναι στην Αίθουσα τώρα, είχε πει ότι θα παραιτούνταν αν μειωνόταν το αφορολόγητο. Το είπε; Ναι. Ο κ. Κατρούγκαλος θα παραιτούνταν, λέει, αν μειώνονταν οι συντάξεις. Το είπε; Ναι. Ο κ. Καμμένος θα παραιτούνταν, αν υπήρχε το όνομα «Μακεδονία» στο Σκοπιανό. Ο δε Πρωθυπουργός; Θα είχε στείλει την παραίτησή του, λέει, αμέσως εάν ψήφιζε νέο μνημόνιο.

Έχετε φλομώσει τον κόσμο στα ψέματα, το ξαναλέω. Δεν έχετε ούτε λόγο ούτε τσίπα ούτε μπέσα. Είστε πλήρως αναξιόπιστοι. Δεν μπορείτε, λοιπόν, να μας πείσετε για τίποτα από αυτά τα οποία είναι μόνο λόγια του αέρα, αλλά στην πράξη δυστυχώς οδηγούν σε νέα αδιέξοδα τη χώρα.

Καταψηφίζουμε αυτό το νομοσχέδιο με τα προαπαιτούμενα, γιατί πραγματικά δημιουργεί νέα δεινά στη χώρα, στον τόπο, στους πολίτες.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο Αντιπρόεδρος της Κυβερνήσεως κ. Ιωάννης Δραγασάκης έχει τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, η συζήτηση είναι λογικό να επισκιάζεται από τις εξελίξεις σχετικά με το μακεδονικό, όχι αδικαιολόγητα νομίζω. Είναι ένα πρόβλημα το οποίο κουβαλάμε άλυτο πάρα πολλά χρόνια.

Εγώ θα ήθελα να σημειώσω ότι εκείνο που προέχει αυτήν τη στιγμή είναι, μέσω αυτού του προβλήματος, να συνειδητοποιήσουμε ότι κρίνεται με ποια κριτήρια θέλουμε να προχωρήσουμε στο μέλλον, δηλαδή ποια Ελλάδα θέλουμε. Πώς βρίσκουμε ότι στην εποχή μας μπορούμε να διασφαλίσουμε τα εθνικά μας συμφέροντα; Με μια πολιτική μιας περίκλειστης Ελλάδας, που μένουμε κλεισμένοι στο καβούκι μας; Ή με μια Ελλάδα η οποία προσπαθεί να παίξει έναν ευρύτερο ρόλο στα Βαλκάνια, με ένα σχέδιο, όπως έχουμε πει, βαλκανικής συν-ανάπτυξης; Τα λιμάνια μας, οι δρόμοι μας, οι υποδομές μας να είναι υποδομές ευρύτερης χρήσης.

Πώς θέλουμε να πορευτούμε; Εισβάλλοντας, όπως είπε ο κ. Κασιδιάρης, στη γειτονική χώρα; Ακούσατε θράσος; Ακούσατε την ηχώ της κυπριακής τραγωδίας εδώ μέσα απόψε; Να εισβάλουμε, λέει.

Και λέγονται μέσα στην Αίθουσα αυτά. Η ευθύνη δεν αφορά στη Χρυσή Αυγή. Η ευθύνη αφορά εκείνες τις δυνάμεις, όπως τη Νέα Δημοκρατία, οι οποίες δίνουν άλλοθι και νομιμοποίηση σε αυτές τις επικίνδυνες απόψεις.

(Χειροκροτήματα από την πτέρυγα του ΣΥΡΙΖΑ)

Το πρώτο, λοιπόν, ερώτημα είναι κοιτώντας το σημερινό κόσμο, πώς θα πορευτούμε. Το δεύτερο ερώτημα είναι τι θα γίνει αν δεν υπάρξει συμφωνία. Αυτήν τη στιγμή η FYROM δεν λέγεται FYROM στο εξωτερικό. Λέγεται Μακεδονία. Σε όποιο διεθνές forum πάμε, σε όποιο συνέδριο πάμε, παντού η πινακίδα γράφει Μακεδονία. Μπορούμε να ανατρέψουμε αυτήν την αρνητική παράδοση που έχουμε κληρονομήσει;

Έχουμε μία ευκαιρία. Να την αξιοποιήσουμε. Αν απορριφθεί αυτή η ευκαιρία, το ερώτημα είναι ποια θα είναι η προοπτική, εκτός της λύσης του Κασιδιάρη που είναι ο πόλεμος; Ποια θα είναι η προοπτική; Η προοπτική θα είναι η χώρα αυτή να ονομάζεται Μακεδονία. Η προοπτική θα είναι κάποιες άλλες χώρες, όχι φιλικές προς εμάς, να ασκούν επιρροή και στη γειτονική χώρα και ευρύτερα στα Βαλκάνια.

Πάρτε ένα παράδειγμα. Τι γράφει σήμερα ο διεθνής τύπος; Ο διεθνής τύπος σήμερα γράφει το εξής: «Η Μακεδονία αποφασίζει να αλλάξει όνομα».

Άλλο ερώτημα είναι εάν η κατ’ αρχάς συμφωνία είναι τόσο κακή για την Ελλάδα, γιατί την απορρίπτει ο Πρόεδρος της γειτονικής χώρας;

**ΔΗΜΗΤΡΙΟΣ ΣΤΑΜΑΤΗΣ:** Γιατί αυτός είναι μουρλός.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Γιατί είναι μουρλός. Ωραία. Άρα έχουμε μουρλούς και εκεί και εδώ, κύριε Σταμάτη.

(Χειροκροτήματα από την πτέρυγα του ΣΥΡΙΖΑ)

Ας υπάρξει λοιπόν ένα μέτωπο λογικής, ένα μέτωπο προοδευτικό.

**ΔΗΜΗΤΡΙΟΣ ΣΤΑΜΑΤΗΣ:** Αυτός είναι ακραίος.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εμείς κατανοούμε την ευαισθησία των ανθρώπων, κατανοούμε ότι για ορισμένους είναι θέμα ταυτοτικό και ακριβώς γι’ αυτό πιστεύουμε ότι χρειάζεται μία νηφάλια συζήτηση. Αυτήν τη συζήτηση θα την κάνουμε.

Όμως, υπάρχουν πάρα πολλά θέματα στα οποία ήθελα να τοποθετηθώ και λόγω της ιδιότητάς μου. Βέβαια, ο χρόνος δεν το επιτρέπει. Θα περιοριστώ σε ορισμένα που τα θεωρώ κρίσιμα.

Βγαίνουμε από τα μνημόνια, αλλά βγαίνουμε σε ένα διεθνές περιβάλλον εντεινόμενης αβεβαιότητας. Θέλω αυτό να είναι σαφές. Το είπε νομίζω πριν και ο Αναπληρωτής Υπουργός κ. Χουλιαράκης. Είναι κίνδυνοι και οικονομικοί και γεωπολιτικοί. Προχτές στην Ιταλία υπήρξε μία πολιτική αβεβαιότητα και αμέσως είδαμε τι έγινε με τα spreads, τα ομόλογα κ.λπ..

Πώς, λοιπόν, θα θωρακίσουμε την έξοδό μας; Αυτό θα έπρεπε να το συζητάμε εδώ μέσα σοβαρά. Η Κυβέρνηση και οι ευρωπαϊκοί θεσμοί έχουμε μία συμφωνία από πέρυσι. Θα θωρακίσουμε την έξοδο, δημιουργώντας ταμειακά αποθέματα, δηλαδή θα βάλουμε στην άκρη κάποια χρήματα, ούτως ώστε, αφού βγούμε από τα μνημόνια, αν έχουμε μία ανάγκη και οι διεθνείς αγορές δεν είναι σε κατάσταση ώστε να μπορούμε να δανειστούμε, τότε θα έχουμε αυτό το απόθεμα, το ταμείο, από το οποίο θα πάρουμε χρήματα και δεν θα χρειαστεί να ξαναπάμε πίσω για μνημόνια.

Όσοι αρνούνται αυτό το ταμειακό απόθεμα, σημαίνει ότι στο μυαλό τους έχουν πως αν κάτι συμβεί θα πάμε να υπογράψουμε ξανά μνημόνια. Είναι πραγματικά θλιβερό, που ακούγονται αυτές οι απόψεις και εκτός, αλλά και εντός της Αίθουσας αυτής.

Θα ήθελα όμως εγώ να προχωρήσω από τον συλλογισμό σε ένα δεύτερο επίπεδο. Ας υποθέσουμε ότι η Ελλάδα δανείζεται από τις αγορές και δεν έχουμε πρόβλημα. Ας υποθέσουμε ότι είμαστε εκεί που είναι σήμερα η Ιρλανδία. Με τι επιτόκιο δανείζεται η Ιρλανδία; Με 1%. Χρειάζεται η Ιρλανδία να έχει ταμειακά αποθέματα; Η Ιρλανδία δημιουργεί ταμειακά αποθέματα.

Ο ΟΟΣΑ συστήνει σε όλες τις χώρες να δημιουργήσουν ταμειακά αποθέματα. Γιατί; Διότι ζούμε σε έναν κόσμο με αβεβαιότητες. Όποια χώρα λοιπόν, θέλει να θωρακίσει την ανεξαρτησία της, την κυριαρχία της, την αξιοπρέπειά της, θα πρέπει να έχει ένα απόθεμα ασφαλείας, ακόμα και αν μπορεί να δανείζεται από τις αγορές.

Μου έκανε εντύπωση να ακούω τον κ. Βενιζέλο να χαρακτηρίζει «αιχμαλωσία της χώρας» το ότι δημιουργούμε αυτό το απόθεμα, με τη βοήθεια και σύμφωνη γνώμη των εταίρων. Θα πει κανείς: Μήπως, εφόσον είμαστε στην Ευρωπαϊκή Ένωση, δεν χρειάζεται αυτό;

Πρώτον, ήδη είπα ότι και η Ιρλανδία δημιουργεί και η Πορτογαλία έχει. Γιατί; Διότι, δυστυχώς, η Ευρώπη στην οποία συμμετέχουμε δεν έχει ακόμα εκείνα τα συλλογικά εργαλεία να προστατεύσει τις χώρες της. Δεν υπάρχει στην Ευρώπη ο δανειστής ύστατης ανάγκης.

Αυτό το ταμείο, λοιπόν, που δημιουργούμε για την έκτακτη θωράκιση, στη δική μας αντίληψη πρέπει να είναι ένας μόνιμος θεσμός, να υπάρχει ως ασπίδα προστασίας για το μέλλον, για ό,τι θα συμβεί. Στοιχίζει αυτό; Βεβαίως, στοιχίζει, αλλά ποια είναι η άλλη λύση; Η άλλη λύση είναι μνημόνια και ξανά μνημόνια.

Λυπάμαι που στο θέμα αυτό, ένας θεσμός θα έπρεπε να πρωτοστατεί σε αυτά τα οποία εγώ λέω, η Τράπεζα της Ελλάδας, δεν βοήθησε στο να κατανοηθεί το θέμα αυτό, εμμένοντας σε μια άποψη η οποία συζητήθηκε, απορρίφθηκε, δεν υπήρχε στο τραπέζι.

Τρίτο θέμα: Ακούω πολλούς -άκουσα και πριν τον κ. Κεγκέρογλου- σε ένα μοτίβο, ότι η Κυβέρνηση αυτή δεσμεύει τη δημόσια περιουσία της χώρας για ενενήντα, για εκατό χρόνια κ.λπ..

Τι παραλάβαμε, κυρίες και κύριοι, στον τομέα αυτόν; Τι δέσμευση αναλάβαμε από την παράταξη του κ. Κεγκέρογλου και την παράταξη της Νέας Δημοκρατίας που κυβερνούσαν; Τα έχετε ξεχάσει; Τα έχετε λησμονήσει;

Να θυμίσω, λοιπόν, ότι στο πρώτο μνημόνιο είχατε αναλάβει τη δέσμευση να ιδιωτικοποιήσετε 50 δισεκατομμύρια. Είχατε αναλάβει την υποχρέωση μέχρι το 2015 να πουλήσετε τόση περιουσία, ώστε να εισπραχθούν 50 δισεκατομμύρια, πράγμα βεβαίως αδύνατο. Θα έπρεπε να πουληθεί και ο Παρθενώνας, όπως λέγαμε τότε!

Το δεύτερο μνημόνιο τι είπε; Το δεύτερο μνημόνιο είπε να γίνει το ίδιο, αλλά σε έναν ορίζοντα μέχρι το 2020.

Εμείς, λοιπόν, κληρονομήσαμε από εσάς μία καταστροφική πολιτική που απαιτούσε να πωληθεί το σύμπαν σε τιμές διαλυτικές, σε τιμές ευτελιστικές. Μπορέσαμε να ανατρέψουμε την πολιτική σας; Ως έναν βαθμό το μπορέσαμε. Αποφύγαμε την εκποίηση για να εισπραχθούν τα 50 δισεκατομμύρια και αντί αυτού δημιουργήθηκε ένα ταμείο, το οποίο θα αξιοποιήσει την περιουσία. Από ό,τι εισπραχθεί είτε από μερίσματα, είτε αργότερα από μερική εκποίηση, πώληση, είτε με οποιονδήποτε άλλο τρόπο, το 50% θα πηγαίνει στο χρέος και το 50% θα πηγαίνει στις επενδύσεις. Έχετε το θράσος να έρχεστε εδώ, επενδύοντας στη λήθη, στο ότι ο κόσμος ξέχασε ίσως τι είχε συμβεί και λέτε όλα αυτά σήμερα;

Βεβαίως, αυτό το ταμείο ήταν προϊόν συμβιβασμού. Δεν θα το κάναμε έτσι, αν ήμασταν μόνοι μας, αλλά έχοντας πίσω μας τον κ. Σόιμπλε να λέει ότι «για μένα η Ελλάδα έχει συνέχεια και επομένως, οι δεσμεύσεις των προηγούμενων αφορούν και εσάς», μπορέσαμε -και με τη βοήθεια τότε του Γάλλου Προέδρου και με τη βοήθεια του Ιταλού Πρωθυπουργού- και αποτρέψαμε αυτό το οποίο θα συνέβαινε.

Άκουσα χθες, επίσης –κι αυτό δείχνει ότι η Αντιπολίτευση, ίσως βλέπει ότι δεν έχει επιχειρήματα, βλέπει ότι βγαίνουμε από τα μνημόνια, βλέπει ότι η ώρα της αλήθειας φτάνει- τον Αρχηγό της Νέας Δημοκρατίας να λέει κάποια απίθανα πράγματα και να εκπέμπει και απειλές μάλιστα, για τις ευθύνες ως προς τις τράπεζες. Λέει ότι φταίμε εμείς που απαξιώθηκαν οι τιμές των μετοχών των τραπεζών.

Βλέπω εδώ τον κ. Σταϊκούρα: Πείτε, κύριε Σταϊκούρα, στον κ. Μητσοτάκη ότι οι τιμές των μετοχών των τραπεζών άρχισαν να πέφτουν από τον Μάιο του 2014 και μέχρι τον Ιανουάριο του 2015 είχαν χάσει το 65% της αξίας τους.

Άκουσα, επίσης, ευθύνες να αναζητούνται για τις ανακεφαλαιοποιήσεις των τραπεζών. Απάντησε χθες ο Πρόεδρος της Ένωσης Τραπεζών. Είπε ότι ναι, έγιναν ανακεφαλαιοποιήσεις για να καλύψουμε τις ζημιές του PSI.

Θέλει, λοιπόν, έρευνα ο κ. Μητσοτάκης; Ο πρώτος σκελετός που θα βρει μπροστά του θα είναι τα δάνεια των κομμάτων, του δικού του και του ΠΑΣΟΚ. Ο δεύτερος σκελετός που θα βρει θα είναι οι ζημιές του PSI και ο τρίτος σκελετός θα είναι κάποια άλλα θαλασσοδάνεια κάποιων φίλων του…

(Θόρυβος στην Αίθουσα)

Τελειώνω με τη διάλεξη που ακούσαμε από τον κ. Δένδια και άλλους για το πόσο κακά είναι τα πλεονάσματα. Για ποια πλεονάσματα είχατε εσείς δεσμευθεί;

Κύριε Κεγκέρογλου, τι πλεονάσματα είχατε αναλάβει εσείς; Είχατε αναλάβει με το πρώτο μνημόνιο 5% πρωτογενή πλεονάσματα και με το δεύτερο μνημόνιο είχατε αναλάβει δέσμευση 4,5%, με προοπτική να πέσουν στο 4% το 2020 και να είναι 4% ή 3,5% από το 2022 μέχρι το 2030. Και έρχεστε εδώ σήμερα εσείς να μιλάτε για μεγάλα πλεονάσματα;

Δεύτερον, τι προτείνετε ακριβώς; Ξέρετε ότι τα πρωτογενή πλεονάσματα υπάρχουν για να πληρώνουμε τους τόκους των χρεών που παραλάβαμε. Τι ακριβώς προτείνετε, λοιπόν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Κυβέρνησης και Υπουργού Οικονομίας και Ανάπτυξης)

Μπορώ να έχω ένα λεπτό ακόμα, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Συνεχίστε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Προτείνετε να μην πληρώνουμε τους τόκους; Προτείνετε μία σκληρή αναδιαπραγμάτευση για το χρέος; Αυτή κάναμε το 2015. Αυτήν επιχειρήσαμε και φτάσαμε εκεί που φτάσαμε. Προτείναμε και μετά, προτείναμε 2,5% πλεονάσματα. Αυτή τη στιγμή αυτό που έχουμε είναι αυτό που προέκυψε μέσα από τη διαπραγμάτευση. Αν έχετε κάποια πρόταση, πείτε την. Εμείς είμαστε ανοιχτοί. Οπωσδήποτε οι δεσμεύσεις είναι δεσμεύσεις, αλλά το ότι θα θέλαμε κι εμείς μικρότερα πλεονάσματα, θα τα θέλαμε.

Όμως, υπάρχουν και πάρα πολλά πράγματα που δεν μπορώ να αναπτύξω. Τονίζω, όμως, μόνο το εξής: Αυτά τα πλεονάσματα του 3,5% πιάνονται χωρίς νέα μέτρα. Γιατί αφού τα πιάσαμε με ύφεση, θα τα πιάσουμε με ανάπτυξη ακόμα ευκολότερα και γι’ αυτό ακριβώς δημιουργείται αυτό που εσείς ονομάζετε υπερπλεόνασμα.

Αυτό δεν είναι υπερπλεόνασμα, είναι το περιθώριο που έχουμε να ασκήσουμε επεκτατική πολιτική. Όταν δηλαδή ο πίνακας γράφει ότι το 2019 θα έχουμε υπερπλεόνασμα 1,2 δισεκατομμύριο, αυτό σημαίνει ότι στον προϋπολογισμό του 2019 ή του 2020 μπορούμε να βάλουμε μείωση των φορολογικών βαρών ή αύξηση των κοινωνικών βαρών ύψους 1,2 δισεκατομμύριο χωρίς να φύγει ο στόχος.

Επομένως, κυρίες και κύριοι συνάδελφοι, καταλαβαίνω ότι αυτά θέλουν περισσότερη ανάλυση. Εγώ πάντα πιστεύω, όμως, ότι υπάρχουν στην Ελλάδα πάρα πολλοί άνθρωποι οι οποίοι ενδιαφέρονται, όχι για την ατάκα, όχι για τον εξυπνακισμό, όχι για αυτά που ακούσαμε πριν από ορισμένους, αλλά ενδιαφέρονται για μία σοβαρή απάντηση στα ουσιώδη ερωτήματα.

Θέλω, λοιπόν, να πω ότι η Ελλάδα βγαίνει από τα μνημόνια σε ένα διεθνές περιβάλλον ασταθές και αβέβαιο, γι’ αυτό θωρακίζουμε την έξοδο. Δεύτερον, φεύγουμε από την παρατεταμένη λιτότητα που είχαμε και πάμε σε μία φάση όπου θα μπορούμε να έχουμε μία στοχευμένη, επεκτατική πολιτική. Θα είναι στοχευμένη ακριβώς γιατί χρειάζεται προσοχή και μετά τα μνημόνια και στοχευμένη γιατί πρέπει κάθε ευρώ που δίνουμε, να ξέρουμε πού πάει και τι σκοπό υπηρετεί.

Ο σχεδιασμός μας, λοιπόν, είναι τα επόμενα χρόνια να έχουμε στοχευμένες φορολογικές ελαφρύνσεις και, επίσης, στοχευμένες επεμβάσεις για την ενίσχυση των δαπανών για την υγεία, την παιδεία και γενικότερα το κοινωνικό κράτος.

**ΠΡΟΕΔΡΕΥΩΝ (Σπυρίδων Λυκούδης):** Κύριε Αντιπρόεδρε, παρακαλώ, ολοκληρώστε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Όπως διαψευστήκατε ότι τάχα δεν θα έκλεινε η αξιολόγηση, ότι τάχα δεν θα έκλεινε το μνημόνιο, έτσι θα διαψευστείτε και τώρα όσοι επενδύετε στην καταστροφή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

Κύριε Φορτσάκη, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Πείτε μου, κύριε Σταϊκούρα, τι ακριβώς θέλετε. Θέλετε να κάνετε κάποιον σχολιασμό;

**ΧΡΗΣΤΟΣ ΣΤΑΪΚΟΥΡΑΣ:** Όχι, κύριε Πρόεδρε, ένα λεπτό χρειάζομαι για να καταθέσω κάτι.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, έχετε τον λόγο για ένα λεπτό.

**ΧΡΗΣΤΟΣ ΣΤΑΪΚΟΥΡΑΣ:** Επειδή πάντα με τον κ. Δραγασάκη νομίζω ότι έχουμε έναν έντιμο διάλογο, θέλω να θίξω δύο σημεία σε μισό λεπτό.

Πρώτα απ’ όλα, αυτό που είπε ο Πρόεδρος της Νέας Δημοκρατίας, και νομίζω ότι είναι αλήθεια –το ξέρετε- είναι ότι τα χαρακτηριστικά της τρίτης ανακεφαλαιοποίησης δεν είναι τα ίδια με τη δεύτερη. Ξέρετε πάρα πολύ καλά ότι το 2015 είχαμε τη μεγαλύτερη ετήσια εκροή καταθέσεων από την αρχή της κρίσης μέχρι σήμερα. Γνωρίζετε...

**ΧΡΗΣΤΟΣ ΑΝΤΩΝΙΟΥ:** Το 2015;

**ΧΡΗΣΤΟΣ ΣΤΑΪΚΟΥΡΑΣ:** Είπα από την αρχή της κρίσης μέχρι σήμερα. Άρα σας απάντησα ήδη. Η μεγαλύτερη εκροή καταθέσεων από την αρχή της κρίσης έγινε το 2015 σε ετήσια βάση.

(Θόρυβος στην Αίθουσα)

Δεύτερον, οι τιμές των μετοχών κατέρρευσαν. Τρίτον, άλλαξε το ιδιοκτησιακό καθεστώς των τραπεζών, με αποτέλεσμα να χαθούν οριστικά οι πόροι της δεύτερης αξιολόγησης με πάρα πολύ χαμηλό τίμημα, μόλις 5 δισεκατομμύρια ευρώ.

Επειδή είπατε για τα πλεονάσματα –και κλείνω με αυτό- θα καταθέσω και πάλι στα Πρακτικά τον πίνακα που κατέθεσα και χθες, κύριε Δραγασάκη. Το πώς επιτυγχάνεις τα πρωτογενή πλεονάσματα είναι πολύ σημαντικό. Επιτυγχάνονται με μέτρα λιτότητας και με υψηλή ανάπτυξη.

Εμείς, πράγματι, προβλέπαμε υψηλά πρωτογενή πλεονάσματα. Με τι ρυθμούς ανάπτυξης; Με 3,5% και 3,2%, συμφωνημένους με τους εταίρους και δανειστές.

**ΓΕΡΑΣΙΜΟΣ ΜΠΑΛΑΟΥΡΑΣ:** Είχατε πέσει έξω τόσες φορές.

**ΠΡΟΕΔΡΕΥΩΝ (Σπυρίδων Λυκούδης):** Δεν πρέπει να γίνεται διάλογος τώρα.

**ΧΡΗΣΤΟΣ ΑΝΤΩΝΙΟΥ:** Σε κανέναν στόχο δεν πέσατε μέσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ας περιφρουρήσουμε τον χρόνο.

Κύριε Σταϊκούρα, νομίζω ότι ολοκληρώσατε.

**ΧΡΗΣΤΟΣ ΣΤΑΪΚΟΥΡΑΣ:** Μισό λεπτό θέλω ακόμη, κύριε Πρόεδρε. Θα είχα ολοκληρώσει αν δεν με είχαν διακόψει.

Κατ’ αρχάς, σε αυτό που είπατε ότι σε κανέναν στόχο δεν πέφτουμε μέσα, να σας πω ότι το 2014 η ανάπτυξη ήταν διπλάσια από τις προβλέψεις. Οπότε, αφήστε τα αυτά. Όμως, εν πάση περιπτώσει, πάμε παρακάτω.

Συνεπώς, η ανάπτυξη συμφωνημένη ήταν 3,5%. Τώρα εσείς λέτε ότι θα πετύχουμε το 2022 το ίδιο ύψος πρωτογενούς πλεονάσματος με ανάπτυξη 1,8%. Εσείς το λέτε. Μάλιστα, από το 2018 και μετά όλο και πέφτει η ανάπτυξη.

Άρα αυτό που ισχυριζόμαστε είναι ότι ναι, πρέπει να πετύχουμε τους δημοσιονομικούς στόχους, αλλά πρέπει να τους πετύχουμε με υψηλούς διατηρήσιμους ρυθμούς ανάπτυξης, που η σημερινή Κυβέρνηση αδυνατεί.

Το καταθέτω για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Φορτσάκη, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, θα μπορούσα να έχω τον λόγο για να απαντήσω στον κ. Σταϊκούρα;

**ΠΡΟΕΔΡΕΥΩΝ (Σπυρίδων Λυκούδης):** Κύριε Δραγασάκη, αν είναι δυνατόν, όσο μπορείτε, πιο σύντομα, γιατί, αν ανταλλάξουμε σχολιασμούς, δεν θα τελειώσουμε ποτέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έχω ζητήσει και εγώ τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Τώρα θα πάμε καλά όμως;

**ΑΝΔΡΕΑΣ ΛΟΒΕΡΔΟΣ:** Δεν γίνεται, κύριε Πρόεδρε. Να προσέχουν πώς μιλάνε.

**ΠΡΟΕΔΡΕΥΩΝ (Σπυρίδων Λυκούδης):** Μα, είναι λογικό ότι κάθε ομιλία προκαλεί σχολιασμούς. Όμως, έτσι δεν θα τελειώσουμε.

**ΧΡΗΣΤΟΣ ΑΝΤΩΝΙΟΥ:** Ρώτησε ο κ. Σταϊκούρας τον κύριο Αντιπρόεδρο κάτι και πρέπει να απαντήσει.

**ΑΝΔΡΕΑΣ ΛΟΒΕΡΔΟΣ:** Σας ζητώ τον λόγο εδώ και δύο λεπτά, κύριε Πρόεδρε.

**ΧΡΗΣΤΟΣ ΑΝΤΩΝΙΟΥ:** Ο κ. Σταϊκούρας απηύθυνε κάποια ερωτήματα στον κύριο Αντιπρόεδρο. Δεν πρέπει να απαντήσει;

**ΠΡΟΕΔΡΕΥΩΝ (Σπυρίδων Λυκούδης):** Δεν θα τελειώσουμε έτσι. Γιατί δεν βοηθάτε; Εγώ προσπαθώ να υπερασπίσω το δικό σας δικαίωμα. Είναι άλλοι ογδόντα συνάδελφοι να μιλήσουν.

Κύριε Φορτσάκη, με συγχωρείτε μισό λεπτό, θέλει ο κύριος Αντιπρόεδρος να δώσει κάποιες απαντήσεις.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Φορτσάκη, συγγνώμη πραγματικά.

Κατ’ αρχάς, θέλω να συνηγορήσω με τον κ. Σταϊκούρα. Πιστεύω ότι έχουμε σοβαρό και ειλικρινή διάλογο. Κατανοώ αυτά που είπατε. Όταν έρθει η ώρα να μιλήσουμε για το 2015, έχω να πω και εγώ πολλά. Εγώ αναφέρθηκα σε μια φράση του κ. Μητσοτάκη, ο οποίος μίλησε για εγκλήματα. Αν έγιναν, λοιπόν, εγκλήματα εκείνη την περίοδο, έγιναν από εκείνους που καλούσαν τον κόσμο να πάρει τις καταθέσεις τους από τις τράπεζες. Τελεία.

(Χειροκροτήματα από την πτέρυγα του ΣΥΡΙΖΑ)

Κύριε Σταϊκούρα, πιστεύω ότι το είπατε ως σχήμα λόγου. Μακάρι να ήταν συμφωνημένοι οι στόχοι της ανάπτυξης.

**ΧΡΗΣΤΟΣ ΣΤΑΪΚΟΥΡΑΣ:** Ήταν.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Μόνο τα πρωτογενή πλεονάσματα συμφωνούνται και τηρούνται. Οι στόχοι για την ανάπτυξη και συμφωνημένοι να είναι δεν τηρούνται. Ήταν μία παραδρομή σας. Κατανοώ τη δυσκολία σας. Μένω σε αυτά. Δεν θέλω να δώσω προέκταση. Άλλωστε εδώ είμαστε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Αντιπρόεδρε.

Κύριε Λοβέρδο, να μιλήσει ο κ. Φορτσάκης, γιατί είναι στο Βήμα.

**ΑΝΔΡΕΑΣ ΛΟΒΕΡΔΟΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Φορτσάκη, έχετε τον λόγο.

**ΘΕΟΔΩΡΟΣ ΦΟΡΤΣΑΚΗΣ:** Κύριε Πρόεδρε, ευχαριστώ.

Κυρίες και κύριοι συνάδελφοι, εγώ θα επαναφέρω το κέντρο της προσοχής σε αυτά που συζητάμε σήμερα. Θα αφήσω το σκοπιανό, που επισκίασε βέβαια την επικαιρότητα τη σημερινή, για να έρθει η ώρα του να γίνει η συζήτηση που πρέπει και όπως πρέπει και με την ψυχραιμία που απαιτείται.

Θέλω, λοιπόν, να γυρίσω σε αυτά που συζητάμε σήμερα και να θυμίσω ότι εδώ μιλάμε για ένα νομοσχέδιο το οποίο έρχεται να αποτελειώσει οικονομικά τους Έλληνες με μία λιτότητα δίχως τέλος από την Κυβέρνηση των ΣΥΡΙΖΑ - ΑΝΕΛ που ξανά αναλαμβάνει βαριές δεσμεύσεις, πολλές από τις οποίες δεν ήταν τμήμα του τρίτου μνημονίου, και φυσικά με μηδενική χρηματοδότηση.

Μιλάμε για μέτρα ύψους 5,1 δισεκατομμυρίων ευρώ με τη μείωση των συντάξεων που την ξέρουμε όλοι, με τη μείωση του αφορολογήτου κατά 35% για την ενεχυρίαση της δημόσιας περιουσίας και όλα αυτά σε συνδυασμό με τη φοροκαταιγίδα, τη συνεχή αύξηση των ληξιπρόθεσμων οφειλών του δημοσίου και τα τερατώδη πλεονάσματα για τα επόμενα χρόνια, που κυμαίνονται από το 3,5% έως το 5,2% του ΑΕΠ.

Άκουσα με προσοχή τον κ. Τσακαλώτο και τις αλχημείες που εμφάνισε με τον πίνακά του. Όμως, η πραγματικότητα είναι μία: Θα έχουμε 7,7 δισεκατομμύρια το 2019 και 8,2 δισεκατομμύρια το 2020. Θα φτάσουμε, λοιπόν, τα 16,05 δισεκατομμύρια συνολικά, τα οποία θα στραγγαλίσουν πραγματικά τη ρευστότητα στην αγορά, τη λιγοστή ρευστότητα αυτή η οποία έχει απομείνει, αφού η Κυβέρνηση Τσίπρα έχει ήδη συνάψει ρέπος με ασφαλιστικά ταμεία και λοιπούς φορείς της γενικής κυβέρνησης και ΔΕΚΟ ύψους 22,8 δισεκατομμυρίων, από περίπου 14,9 δισεκατομμύρια στο τέλος του 2017 και 9 δισεκατομμύρια στο τέλος του 2014.

Έχουμε λοιπόν μία κατάσταση όπου οι αριθμοί είναι φανεροί και δεν χωρεί καμμία παραποίηση.

Εγώ θα ήθελα -επειδή είχα την ευκαιρία να αναπτύξω τις γενικότερες σκέψεις μου για το πολυνομοσχέδιο, όταν μίλησα από αυτό εδώ το Βήμα στο πλαίσιο των επιτροπών- να εστιάσω τώρα σε δύο ειδικότερα, αλλά πολύ σημαντικά ζητήματα:

Το πρώτο είναι αυτό που αναφέρεται στον Ενιαίο Λογαριασμό Θησαυροφυλακίου.

Και το δεύτερο είναι αυτό που αναφέρεται στις εγγυήσεις που θα παρέχει το ελληνικό δημόσιο.

Για να ολοκληρώσει το καταστροφικό της έργο η Κυβέρνηση έρχεται με το άρθρο 80 και επόμενα του πολυνομοσχεδίου και υποχρεώνει τους φορείς της γενικής κυβέρνησης, όπως αυτοί προσδιορίζονται στο εκάστοτε εν ισχύ σχετικό μητρώο, να μεταφέρουν και να τηρούν τα ταμειακά τους διαθέσιμα στην Τράπεζα της Ελλάδος. Το σύστημα του Ενιαίου Λογαριασμού Θησαυροφυλακίου κινείται βεβαίως, από απόψεως αρχής, προς την θετική κατεύθυνση, αφού το Γενικό Λογιστήριο του Κράτους πρέπει να γνωρίζει και να μπορεί να διαχειρίζεται τα ταμειακά διαθέσιμα όλων των φορέων της γενικής κυβέρνησης. Αυτό εξάλλου έγινε στο δημόσιο λογιστικό το 2014 επί των ημερών της προηγούμενης κυβέρνησης. Όμως, τότε δεν έγινε κατά τρόπο υποχρεωτικό, δεν έγινε κατά τρόπο σαρωτικό και μάλιστα, με ποινή των φορέων, όπως προβλέπει το πολυνομοσχέδιο τώρα. Η μεταφορά των διαθέσιμων είχε γίνει στην περίπτωση εκείνη σε περιορισμένο εύρος και πάντα με τη συναίνεση των φορέων.

Σημειώνω ότι ο ορισμός των φορέων που υποχρεούνται να μεταφέρουν τα διαθέσιμά τους, σύμφωνα με το καινούργιο σύστημα, μητρώο που τηρείται από την Ελληνική Στατιστική Αρχή μπορεί να αλλάζει μετά από πιέσεις της εκάστοτε κυβέρνησης. Δεν έχουν μελετηθεί οι επιπτώσεις για τις εμπορικές τράπεζες, ιδίως για τις μικρότερες, από τη μεταφορά όλων των κεφαλαίων των φορέων της γενικής κυβέρνησης στον ενιαίο λογαριασμό. Υπολογίζεται ότι το ποσό που θα μεταφερθεί υπερβαίνει τα 7 δισεκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σοβαρό πρόβλημα ρευστότητας αναμένεται να έχουν και οι φορείς, δήμοι, περιφέρειες, πανεπιστήμια, καθώς θα έχουν δικαίωμα να διατηρούν ρευστότητα μόνο για δεκαπέντε ημέρες. Άρα κανένας δυνατός προγραμματισμός. Ακόμα και για τις ανελαστικές δαπάνες τους, θα μπορεί να ορίζεται ειδικό όριο απολήψεων. Επομένως, στην ουσία, δεν μπορούν να λειτουργήσουν. Είναι φανερό ότι η Κυβέρνηση προσπαθεί να σκουπίσει, όσο μπορεί περισσότερο, τα ταμειακά διαθέσιμα για να μπορέσει να στηρίξει τον μύθο της καθαρής εξόδου.

Εάν δεν συμμορφωθούν οι φορείς στις υποχρεώσεις, οι συνέπειες είναι βαριές. Ενδεικτικά: Στερούνται της επιχορήγησης, αλλά και κινδυνεύουν με καθαίρεση τα μέλη του διοικητικού συμβουλίου. Έχουμε μία δαμόκλειο σπάθη, για να διασφαλίζονται οι πολιτικά αρεστοί. Το ενεργητικό του κοινού κεφαλαίου οδεύει να επενδυθεί σε ομόλογα διαφόρων κατηγοριών, τίτλοι διάφοροι, αλλά δεν υπάρχει καμμία πρόβλεψη για το τι θα γίνει εάν αποτύχει το σύστημα αυτό. Οι φορείς μπορούν μεν να έχουν δυνατότητα απαίτησης αποζημίωσης από το δημόσιο, αλλά παραμένει άγνωστο πότε και εάν θα τη λάβουν.

Παρά την πρωτοφανή λιτότητα που βιώνουμε σήμερα, βλέπουμε ότι δημιουργούνται καινούργιες θέσεις εργασίας και δημιουργούνται νέες διευθύνσεις: Περισσότερες θέσεις στον ΟΔΔΗΧ, νέα διεύθυνση στο Γενικό Λογιστήριο με δεκαοκτώ νέες μόνιμες θέσεις υπαλλήλων, ολοένα καινούργια δημοσιονομικά κόστη. Ταυτόχρονα, όμως, και μείωση των αρμοδιοτήτων του Γενικού Λογιστηρίου του Κράτους, με αποτέλεσμα η σμίκρυνση να προοιωνίζεται την ελάττωση του βάρους του.

Η δημιουργία νέας ρευστότητος μέσω cash buffer, το περίφημο μαξιλάρι, σε βάρος των φορολογουμένων είναι προφανώς μία εσφαλμένη τακτική. Πολύ καλύτερο θα ήταν να αναζητηθούν τα 27 δισεκατομμύρια και πλέον, που ακόμα θα μπορούσε να είχε αποδώσει το τρίτο μνημόνιο.

Ένα λεπτό, κύριε Πρόεδρε, να μιλήσω για τις κρατικές εγγυήσεις, το δεύτερο θέμα, το οποίο θεωρώ πολύ σημαντικό. Πρώτα πρώτα να πω ότι βρήκα εξαιρετικά παράδοξο, αλλά και ευχάριστο για εμένα, να διαβάζω στην έκθεση ότι οι ΣΥΡΙΖΑ - ΑΝΕΛ εκθέτουν την άποψή τους για το παρεμβατικό κράτος και τον ρόλο του και να ομολογούν ότι είναι ανάγκη να περιοριστεί στον παρεμβατικό της ρόλο και να περιοριστούν οι κρατικές εγγυήσεις. Μπράβο. Μακάρι αυτό να το είχατε κάνει από καιρό και να το είχατε καταλάβει νωρίτερα.

Στο κεφάλαιο αυτό τίθενται πάρα πολλά ζητήματα:

Το πρώτο είναι η γκρίζα γραμμή που χωρίζει τους δυνητικούς δικαιούχους, για την παροχή κρατικής εγγύησης και μη. Υπάρχει μεγάλη ασάφεια ως προς τις επιμέρους κατηγορίες. Για παράδειγμα, εγγυήσεις υπέρ φυσικών προσώπων που το βιοτικό τους επίπεδο είναι ιδιαίτερα χαμηλό ή που καλύπτουν κοινωνικές ανάγκες. Τι σημαίνει αυτό; Δεν υπάρχει κανένας ορισμός και υπάρχει ένα μεγάλο φλου.

Η πρόβλεψη παροχής εγγύησης υπέρ επιχειρήσεων που ασκούν ορισμένη οικονομική δραστηριότητα ή δραστηριοποιούνται σε ορισμένο κλάδο κρύβει ενδεχομένως νόθευση ανταγωνισμού. Υπάρχει λόγος να προβλέπεται παροχή κρατικής εγγύησης υπέρ ιδιωτικών επιχειρήσεων που έχουν πληγεί από θεομηνίες ή άλλα έκτακτα γεγονότα, αντί να οδηγηθούν οι επιχειρήσεις αυτές να μεριμνούν οι ίδιες για την ασφάλισή τους όσο είναι καιρός;

**ΠΡΟΕΔΡΕΥΩΝ (Σπυρίδων Λυκούδης):** Κύριε Φορτσάκη, ολοκληρώστε, παρακαλώ.

**ΘΕΟΔΩΡΟΣ ΦΟΡΤΣΑΚΗΣ:** Τελειώνω, κύριε Πρόεδρε σε δέκα δευτερόλεπτα.

Γιατί παρέχεται κρατική εγγύηση υπέρ προβληματικών επιχειρήσεων με τη μορφή ενίσχυσης διάσωσης ή ενίσχυσης αναδιάρθρωσης, τη στιγμή που ορθώς απαγορεύεται η παροχή σε εκείνες οι οποίες έχουν οφειλές στις ΔΕΗ, στις ΔΟΥ ή έχουν μπει σε διαδικασία πτώχευσης; Δεν ορίζετε ποιοι είναι οι κρατικοί φορείς που ασκούν επιχειρηματική δραστηριότητα.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ, κύριε συνάδελφε. Είμαστε στα οκτώ λεπτά.

**ΘΕΟΔΩΡΟΣ ΦΟΡΤΣΑΚΗΣ:** Τελειώνω, κύριε Πρόεδρε, αμέσως. Σημειώνω, κύριε Πρόεδρε, ότι υπήρξαν και ομιλητές που έκαναν χρήση, περίπου, 120% του χρόνου τους κι εκεί δεν είδα το Προεδρείο να έχει καμμία αυστηρότητα. Θα παρακαλούσα, λοιπόν, η ισότητα να είναι προς όλους, να μην είναι επιλεκτική, διότι πρέπει κάποτε να μπορούν να μιλάνε και οι Βουλευτές, εκτός αν θέλουμε αυτή η Αίθουσα εδώ να είναι ένα Βήμα κωμωδίας, όπου θα ακούμε τους μονολόγους των διαφόρων Υπουργών και τους κυβερνητικούς κι εμείς δεν θα μπορούμε να μιλάμε. Αν θέλετε δεν μιλάω και καθόλου, δηλαδή. Όμως, πρέπει να ακούσει και το κοινό ότι έχει γίνει κωμωδία η Βουλή των Ελλήνων, να μην μπορεί να μιλήσει ένας Βουλευτής και να πει πέντε πράγματα για ένα νομοσχέδιο, το οποίο καλύπτει χιλιάδες σελίδες.

(Χειροκροτήματα από την πτέρυγα της Νέας Δημοκρατίας)

Εγώ θα τελειώσω πάντως, κύριε Πρόεδρε, για να μην σας φέρω σε δύσκολη θέση στα επόμενα είκοσι δευτερόλεπτα.

Είναι πραγματικά, επίσης, παράδοξο να βλέπουμε ότι ο Υπουργός θα προΐσταται οργάνου, του οποίου θα παίρνει τη σύμφωνη γνώμη και θα αποφασίζει, και όπου ο ίδιος Υπουργός προΐσταται.

Κλείνω λέγοντας ότι το θέμα της απαλλαγής του ελληνικού Δημοσίου από τη διαγραφή βεβαιωμένων οφειλών είναι λεπτό και πρέπει να μελετηθεί περισσότερο για να αποκλειστεί τυχόν αξίωση κατά του ελληνικού δημοσίου. Το 1,5% των πρωτογενών δαπανών που έχει τεθεί ως όριο είναι μεν θετικό, διότι παλαιότερα ήταν μεγαλύτερο το όριο, αλλά δεν υπάρχει καμμία κύρωση για τυχόν υπέρβασή του. Βαριές δεσμεύσεις, αντιλαϊκά μέτρα, υπερβολικά και αχρείαστα πρωτογενή πλεονάσματα για πολλά χρόνια, μηδενική χρηματοδότηση, ενεχυρίαση της δημόσιας περιουσίας, επικοινωνιακή και όχι αναπτυξιακή δημοσιονομική διακυβέρνηση, γραφειοκρατία…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, στα δέκα λεπτά έχετε κόψει το πεντάλεπτο ενός συναδέλφου σας.

**ΘΕΟΔΩΡΟΣ ΦΟΡΤΣΑΚΗΣ:** Και δυστυχώς οδηγούμαστε σε ένα αδιέξοδο ξανά.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, θέλετε τον λόγο. Για δύο λεπτά, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Κοιτάξτε, κύριε Πρόεδρε, δεν θα έπαιρνα τον λόγο μετά την παρέμβαση και την ομιλία του κυρίου Αντιπροέδρου της Κυβέρνησης γι’ αυτά που είπε σχετικά με το υπερταμείο. Θα του πω, όμως, με την ευκαιρία που παίρνω τον λόγο -γιατί θα προσθέσω κάτι άλλο το οποίο με ερέθισε ιδιαιτέρως- το εξής: Κύριε Αντιπρόεδρε, έχουμε από το πρωί που συζητάμε εδώ και στις επιτροπές δύο μέρες με τον κ. Τσακαλώτο παρόντα, για το ιστορικό αυτού του υπερταμείου του ενός αιώνα, που είναι δικό σας δημιούργημα. Όταν αναγκάστηκε πιεζόμενος ο Υπουργός να πάει προς τα πίσω, σταμάτησε στο καλοκαίρι του 2015, αναφερόμενος στο μνημόνιο που ψηφίσαμε κι εμείς να σας στηρίξουμε τότε όταν διασπαστήκατε. Δεν πήγε παραπίσω, διότι έχει δυνατότητα διάκρισης.

Εσείς τη χάσατε απόψε αυτήν τη δυνατότητα διάκρισης και λέτε πράγματα για τα 50 δισεκατομμύρια; Αναφέρεστε σε ιστορικά διαφορετικών πραγμάτων για νομικά πρόσωπα με ελληνική διοίκηση, ενώ εσείς αυτά τα αναθέσατε σε ξένους; Σήμερα εδώ σας καταδείξαμε ότι περνάτε στα χέρια τους ακόμα και μετοχές εταιρειών του δημοσίου που προστατεύονται από το Σύνταγμα;

Πρέπει λιγάκι να σεμνύνεστε, όταν απευθύνεστε στην αντιπολίτευση και ειδικά σε μας. Αλλά δεν θα τα έλεγα, κύριε Πρόεδρε. Κάθομαι στην καρέκλα μου, λέγοντας το εξής: Τι μας λέει τώρα περί εισαγγελέων και οικονομικών των κομμάτων; Δεν αμφισβητώ ότι ξέρει καλά τι σημαίνουν εισαγγελείς. Ήταν το ’89 εκεί, παρών, όταν εδίωκαν τον Ανδρέα Παπανδρέου, αλλά τώρα για τα οικονομικά των κομμάτων, εμείς τα δικά μα τα πήγαμε στη δικαιοσύνη. Ας πάτε κι εσείς τα δικά σας με τα καταπιστεύματα και με τις offshore εταιρείες. Θα μας κάνετε τη χάρη. Επιτέλους πια!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Μάλιστα.

Κύριε Αντιπρόεδρε, παρακαλώ, πολύ σύντομα την απάντησή σας.

Ευχαριστώ πολύ.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Δεν κατανοώ τη ρητορική σας, κύριε Λοβέρδο.

Καταθέτω στα Πρακτικά. Πρώτο μνημόνιο: 50 δισεκατομμύρια ιδιωτικοποιήσεις.

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΟΦΙΑ ΒΟΥΛΤΕΨΗ:** Τι σχέση έχει με το υπερταμείο;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Είχατε αναλάβει τη δέσμευση να πουλήσετε περιουσιακά στοιχεία και να εισπράξετε 50% και εμείς έπρεπε να ανατρέψουμε αυτή την πολιτική.

**ΣΟΦΙΑ ΒΟΥΛΤΕΨΗ:** Όχι ο Γάλλος, όχι οι ξένοι.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Δεύτερον, το αντίστοιχο από το δεύτερο μνημόνιο, το οποίο επαναλαμβάνει τη δέσμευση να πουληθούν περιουσιακά στοιχεία ύψους 50 δισεκατομμυρίων ευρώ σε συνθήκες κρίσης κ.λπ..

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς αυτή την πολιτική αντιμετωπίσαμε, αυτό μας ζητούσε ο κ. Σόιμπλε και γι’ αυτό και εγώ πηγαίνω και πίσω -και πιστεύω ότι όλοι πηγαίνουν πίσω- επειδή ήμουν και στην ειδική διαπραγμάτευση και έζησα εκείνο το δράμα, όπου μόνο με τη βοήθεια του Γάλλου Προέδρου, του κ. Ολάντ τότε και με τη βοήθεια του κ. Ρέντσι καταφέραμε να πετύχουμε να μην πουληθούν περιουσιακά στοιχεία τώρα, αλλά να μπουν σ’ ένα ταμείο, να αξιοποιηθούν και τα έσοδά τους να πάνε, όχι στο χρέος, όπως θα πήγαιναν τα 50 δισεκατομμύρια, αλλά να πάνε μισά στο χρέος όταν και μισά στις επενδύσεις.

**ΣΟΦΙΑ ΒΟΥΛΤΕΨΗ:** Εσείς φέρατε και τους ξένους.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Λοβέρδο, ένα πράγμα θα σας πω. Εάν επιμένετε να μην βγάζετε συμπεράσματα από το παρελθόν, εάν επιμένετε να μην παίρνετε μαθήματα από τα λάθη που έγιναν, θα κάνετε διαρκώς λάθη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Κύριε Καματερέ, έχετε τον λόγο για πέντε λεπτά.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, λυπάμαι που δεν αντιδράσατε πριν ή μάλλον λυπάμαι, γιατί δεν αντιδράσαμε όλοι, κανένας από εμάς, όταν ακούσαμε από το στόμα Βουλευτή της Χρυσής Αυγής να αποκαλεί τους αγωνιστές της Εθνικής Αντίστασης ληστοσυμμορίτες, τους αγωνιστές που έδωσαν τη ζωή τους και την εθνική αντίσταση, την οποία έχει αναγνωρίσει η Βουλή. Καθόμαστε και ακούμε αυτά τα αίσχη από ποιους; Απ’ αυτούς που συνεργάστηκαν με κάθε κατακτητή και έρχονται τώρα εδώ και μας εγκαλούν για πατριωτισμό! Λυπάμαι που δεν αντιδράσαμε. Μετανιώνω που δεν αντέδρασα.

(Χειροκροτήματα από την πτέρυγα του ΣΥΡΙΖΑ)

**ΑΝΤΩΝΙΟΣ ΓΡΕΓΟΣ:** Σκληρέ!

**ΗΛΙΑΣ ΚΑΜΑΤΕΡΟΣ:** Ναι, θα με δείρετε κιόλας!

**ΙΩΑΝΝΗΣ ΑΪΒΑΤΙΔΗΣ:** Όχι, προς Θεού!

**ΗΛΙΑΣ ΚΑΜΑΤΕΡΟΣ:** Κυρίες και κύριοι συνάδελφοι, έχω την εκτίμηση ότι δεν γίνεται διάλογος σήμερα, εδώ μέσα, από τη μεριά της Αντιπολίτευσης. Γιατί; Γιατί, ενώ έχουν απαντηθεί πολλές φορές τέσσερα ή πέντε βασικά επιχειρήματα, τα οποία βάζει η Αντιπολίτευση, και από τον κ. Τσακαλώτο και από τον κ. Χουλιαράκη και από τον κύριο Αντιπρόεδρο πριν από λίγο, εξακολουθούν να επιμένουν σε κάποια πράγματα. Ενδεικτικά θα αναφέρω, λόγω χρόνου, το παράδειγμα που λένε ότι γίνονται μειώσεις στις συντάξεις και να παραιτηθεί ο Κατρούγκαλος. Για το υπερταμείο ακούμε τα ίδια και τα ίδια. Τα ακούσαμε και πριν, να μην τα επαναλαμβάνω. Ακούμε για τα πλεονάσματα.

Βέβαια, αποσιωπούν ότι όλα αυτά είναι μέσα στο μεσοπρόθεσμο. Τα άρθρα του νομοσχεδίου που αφορούν στα προαπαιτούμενα και πρέπει να τα ψηφίσουμε, για να κλείσει η τέταρτη αξιολόγηση, δεν εμπεριέχουν κανένα υφεσιακό μέτρο. Όλα αυτά τα οποία λένε ή υπάρχουν, είναι ψηφισμένα, υπήρχαν από πριν, κυρίως στην τρίτη αξιολόγηση, αλλά ακόμα και αυτά τα διαστρεβλώνουν.

Και για τα πλεονάσματα έχουν ειπωθεί πάρα πολλά. Πάρα πολύ καλά τα είπε ο κύριος Αντιπρόεδρος. Επιτρέψτε μου μόνο μία παρατήρηση. Εκτός του ότι η Αντιπολίτευση, Νέα Δημοκρατία και ΠΑΣΟΚ, όταν κυβερνούσαν, είχαν υπερβολικά πλεονάσματα και ειπώθηκε αυτό, εγώ θα τους πω κάτι άλλο: Τα δικά τους πλεονάσματα από πού δημιουργούνται; Εμείς από πού θέλουμε να τα δημιουργούμε; Η δική τους ανάπτυξη -γιατί λένε ότι πρέπει να υπάρχει ανάπτυξη- ποιους ωφελεί και ποιους θέλουμε εμείς να ωφελήσουμε;

Θα σας πω τι εννοώ, για να το κάνω πιο λιανά.

Κοιτάξτε, εγώ διαφωνώ με αυτό που λέει συχνά ο Πρωθυπουργός μας και σύντροφός μας, που λέει «μη στενοχωριέστε, γιατί εμείς πετυχαίνουμε αυτό που δεν πετύχατε εσείς». Μα, αγαπητέ σύντροφε, τον ίδιο στόχο έχουμε; Αυτό που θέλουμε να πετύχουμε εμείς, την έξοδο από το μνημόνιο, είσαι σίγουρος ότι αυτό ήθελαν και αυτό θέλουν αυτοί που μας έβαλαν στο μνημόνιο; Ίσα ίσα που τους βολεύει, γάντι τους ήρθε το μνημόνιο, για να μην πω ότι κάποιοι το επεδίωκαν κιόλας και το λένε και κάποιοι, ότι «εάν το μνημόνιο δεν επέβαλε απολύσεις, θα τις κάναμε εμείς.». Μα το βλέπουμε ακόμη και σήμερα με τις προτάσεις που κάνουν. Ποιες είναι οι προτάσεις τους;

Εδώ θέλω να τονίσω για μένα ποιο είναι το πιο σημαντικό για την επόμενη της 20ης Αυγούστου ημέρα. Ειπώθηκαν πολλά. Χαλαρώνει η επιτροπεία, θα μπορούμε να κινούμαστε πιο ελεύθερα κ.λπ.. Για μένα, αγαπητοί συνάδελφοι και συναδέλφισσες, ξέρετε ποια θα είναι η μεγάλη διαφορά; Ότι θα είναι πιο εμφανής η διαχωριστική γραμμή του δικού μας κόσμου από τον δικό τους. Θα είναι πιο εμφανής η διαχωριστική γραμμή, γιατί επιτέλους θα μπορούμε να κάνουμε και κάποια πράγματα χωρίς αυτή την επιτροπεία που έχουμε ως τώρα, την εξαναγκαστική από τους δανειστές.

Επιτρέψτε μου, να δώσω μόνο ένα παράδειγμα πάνω σ’ αυτό, για να φανεί πόσο μας καταπιέζουν και πώς νομοθετούμε έως τώρα πράγματα, που εμείς ποτέ δεν αποδεχόμαστε, σε αντίθεση επαναλαμβάνω με τον άλλον κόσμο, που όχι μόνο είναι στην πολιτική του, αλλά τα επιδιώκει κιόλας.

Το παράδειγμα -και τελειώνω σε ένα λεπτό, κύριε Πρόεδρε- σχετίζεται με τη νησιωτική πολιτική. Δεν ξέρω τι έχουν πάθει οι θεσμοί -μάλλον όλοι ξέρουμε, αλλά πρέπει να το αναδεικνύουμε- και έχουν στοχοποιήσει τα νησιά.

Η Κυβέρνησή μας έχει κάνει κάθε προσπάθεια για τη νησιωτική πολιτική μέσα σε αυτά τα ασφυκτικά δημοσιονομικά πλαίσια. Έχει κάνει πολλά πράγματα για την υγεία, για το ακτοπλοϊκό. Θα έρθει το μεταφορικό ισοδύναμο. Λόγω χρόνου δεν το αναφέρω. Θέλω μόνο να αναφέρω τα προβλήματα που μας δημιουργεί. Δύο αναφέρω και τελειώνω, κύριε Πρόεδρε.

Ακούσαμε πριν από λίγο για μία τροπολογία από τον κ. Σπίρτζη, η οποία επιβάλλεται απαράδεκτα από τους θεσμούς σε βάρος των νησιών. Δηλαδή, τα νησιά βρήκαμε να χτυπήσουμε; Το ακούσατε. Υπήρχε το εξάωρο για την ελάχιστη μίσθωση στα ιδιωτικά αυτοκίνητα. Το κάναμε τρίωρο πριν από κάποιους μήνες. Τώρα ερχόμαστε να το καταργήσουμε. Και καταφέρνει ο Υπουργός να το σώσει και το σώζει για την υπόλοιπη Ελλάδα και για την Κρήτη. Για τα καημένα τα νησάκια επιμένουν να το καταργήσουν.

**ΚΩΝΣΤΑΝΤΙΝΟΣ ΣΚΡΕΚΑΣ:** Μην το ψηφίσετε. Απλό είναι.

**ΗΛΙΑΣ ΚΑΜΑΤΕΡΟΣ:** Εντάξει.

Εσείς να δούμε τι θα κάνατε, αν δεν είχατε το κάλυμμα των μνημονίων, αγαπητέ συνάδελφε, για να έρχεστε τώρα και να μας την βγαίνετε από αριστερά. Να δούμε τι θα κάνετε με τη δική σας πολιτική, που λέτε ότι οι διαφορές είναι φυσιολογικές. Έτσι λέει ο Αρχηγός σας. Εδώ δεν μπορείτε να το παραδεχτείτε ότι πρέπει να καλύψουμε αυτές τις διαφορές που έχουν οι άνθρωποι μεταξύ τους, θα καλύψετε τις φυσικές διαφορές που έχουν τα νησιά;

**ΠΡΟΕΔΡΕΥΩΝ (Σπυρίδων Λυκούδης):** Κύριε Καματερέ, ολοκληρώσατε.

**ΗΛΙΑΣ ΚΑΜΑΤΕΡΟΣ:** Προκλήθηκα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ε, δεν πειράζει, τι να κάνουμε τώρα;

**ΗΛΙΑΣ ΚΑΜΑΤΕΡΟΣ:** Τελειώνω με τον ΦΠΑ. Τους κόλλησε με τον ΦΠΑ, να κόψουμε τον μειωμένο συντελεστή ΦΠΑ, ενώ σε όλες τις χώρες της Ευρωπαϊκής Ένωσης έχουν μειωμένο συντελεστή. Ξέρω ότι οι Υπουργοί μας έχουν κάνει ό,τι ήταν δυνατόν μέχρι τώρα. Γι’ αυτό τελειώνοντας, απευθύνομαι στον Πρωθυπουργό μας…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Βάστα Σόιμπλε. Γερούν γερά, λέγατε.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Τι ακριβώς διάλογος γίνεται, κύριοι συνάδελφοι; Είναι δυνατόν;

**ΗΛΙΑΣ ΚΑΜΑΤΕΡΟΣ:** Δεν φταίω εγώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Καματερέ, σας παρακαλώ, ολοκληρώστε.

**ΗΛΙΑΣ ΚΑΜΑΤΕΡΟΣ:** Θα πω μία κουβέντα και τελειώνω.

Την περασμένη φορά, με παρέμβαση του Πρωθυπουργού, καταφέραμε και τον κρατήσαμε για τα πέντε νησιά, με το προσφυγικό και με το μεταναστευτικό. Ξέρουμε τα προβλήματα με το προσφυγικό.

Μόνο ο Πρωθυπουργός, έχοντας μία ευκαιρία τώρα, ένα παράθυρο που έχει ανοίξει από το σχέδιο απόφασης που έχει δώσει το Ευρωπαϊκό Συμβούλιο και το έχει εφαρμόσει η Πορτογαλία στις Αζόρες και στη Μαδέρα, μπορεί έστω και την ύστατη ώρα να ζητήσει έστω γι’ αυτά τα πέντε νησιά, που έχουν αυτά τα προβλήματα, να παραμείνει ο ΦΠΑ.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Ο κ. Γρέγος έχει τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Δεν θα σχολιάσω τον μνημονιακό Βουλευτή που αποχώρησε πριν από λίγο. Απαξιώ πραγματικά.

Δεν καταλαβαίνω γιατί συνεχίζετε να φαγώνεστε μέσα σε αυτή την Αίθουσα. Μνημονιακοί είστε και εσείς, μνημονιακοί είστε και εσείς. Όλα γίνονται για το θεαθήναι.

Μάλιστα, άκουσα και τον ομιλητή της Νέας Δημοκρατίας να ζητάει περισσότερο χρόνο. Μα, τόσα χρόνια μιλούσατε. Τα ίδια και τα ίδια λέγατε. Μνημόνια ψηφίσατε και θα τα ξαναψηφίζατε και πάλι.

Τι να προλάβει να πει κανείς μέσα σε πέντε λεπτά μία τέτοια μέρα, μία ακόμη μαύρη μέρα όπως και τόσες άλλες όπου στον ναό της Δημοκρατίας το ανθελληνικό μόρφωμα ΣΥΡΙΖΑ - ΑΝΕΛ θα εκπληρώσει σωρεία επιταγών των διεθνών τοκογλύφων, των αφεντικών σας που πιστά υπηρετείτε σε αντίθεση και σε βάρος του ελληνικού λαού;

Η μνημονιακή Κυβέρνηση, σε συνέχιση των προηγούμενων, καταθέτει σωρεία διατάξεων σε ένα ακόμη κατάπτυστο νομοσχέδιο με στόχο την οικονομική εξόντωση του ελληνικού λαού, σύμφωνα με την ιδεολογία της και τις συνήθεις πρακτικές.

Τα βρωμερά και άθλια ψέματα αυτού που εκτελεί χρέη Πρωθυπουργού, αλλά και των Βουλευτών του που τα αναπαράγουν καταδεικνύουν για ακόμη μία φορά τους στόχους και τους σκοπούς του μορφώματος. Ψέματα περί τέλους των μνημονίων. Ψέματα περί καθαρής εξόδου. Ψέματα. Ψέματα. Ψέματα.

Ο Κατρούγκαλος μάλιστα, σήμερα, τόλμησε να πει σε κάποια εκπομπή ότι όποιος λέει ψέματα θα πρέπει να έχει επιπτώσεις. Προφανώς, χρειάζεται έναν καθρέφτη και αυτός και η παρέα του. Αυτή ήταν πάντα η Αριστερά, ένας εξουσιαστικός μηχανισμός κατά των λαών, κατά των εργαζομένων, κατά των συμφερόντων των απλών πολιτών.

Στο εν λόγω νομοσχέδιο αντανακλάται η αγαστή και άριστη σχέση Αριστεράς με το κεφάλαιο και τον φιλελευθερισμό. Συνεχίζονται οι ηλεκτρονικοί πλειστηριασμοί, αυξάνονται οι φόροι, τα διόδια, μειώνονται οι κύριες και οι επικουρικές συντάξεις και φυσικά, οι μισθοί των εργαζομένων από έναν έως και τρεις. Μιλάω και για συντάξεις και για μισθούς.

Φυσικά, καθόλου δεν ενδιαφέρει κάτι τέτοιο τους βολεψάκηδες Βουλευτές του ΣΥΡΙΖΑ και των ΑΝΕΛ, αφού αυτοί κάθε μήνα γεμίζουν τους λογαριασμούς τους με χιλιάδες ευρώ, αποδεικνύοντας ότι για την κουτάλα και την κονόμα η ψευτοϊδεολογία τους είναι μικρή και ασήμαντη.

Το κυβερνητικό μόρφωμα φυσικά δεν μένει μόνο στην καταπάτηση της ατομικής ιδιοκτησίας, αλλά παγιώνει και κανονικοποιεί την εκποίηση της δημόσιας περιουσίας και την εκχώρηση εθνικής κυριαρχίας.

Μιλάμε για το άρθρο 109 με το οποίο εκχωρεί τη δημόσια περιουσία του ελληνικού λαού. Συγκεκριμένα, η ενεχυρίαση στον ESM όλης της δημόσιας περιουσίας αμετάκλητα και άνευ όρων.

Και ενώ συμβαίνουν όλα αυτά και άλλα πολλά, λεφτά υπάρχουν, αλλά για τους λαθρομετανάστες, πάντα σε κάθε νομοσχέδιο. Τώρα, με την εμβόλιμη τροπολογία της τελευταίας στιγμής με γενικό αριθμό 1619 και ειδικό αριθμό 249 έχουμε πλήθος προνομίων και επιδομάτων, λεφτά, παροχές, επιδόματα όπως είπα και πριν για λαθρομετανάστες και Ρομά.

Εχθές, στη Θεσσαλονίκη αποκαλύφθηκε ότι ένας ακόμα Ρομά παρουσίασε τον ανιψιό του για γιο του προκειμένου να παίρνει επίδομα. Πρόκειται για χαρακτηριστική περίπτωση, αλλά και συνηθισμένη.

Θα μπορούσαμε να πούμε πολλά και γι’ αυτό το νομοσχέδιο. Φυσικά, ήρθε και αυτό ως επείγον, όπως όλα σχεδόν. Είναι όμως κατεπείγουσα η ανάγκη να μας αδειάσετε τη γωνιά, γιατί είστε και λίγοι και επικίνδυνοι.

Μας θυμίζετε τη χούντα Σαμαρά - Βενιζέλου, η οποία συστηματικά κατέλυε το Σύνταγμα και πρόσβαλε το πολίτευμα, κάτι το οποίο αποδεικνύετε και με τη στάση σας στο θέμα της Μακεδονίας μας.

Σας ενοχλεί και σας φοβίζουν οι λέξεις όπως η λέξη προδοσία. Το έχω πει και σε άλλη ομιλία. Κατά Θουκυδίδη: «Προδότης δεν είναι μόνο αυτός που φανερώνει τα μυστικά της πατρίδας στους εχθρούς, αλλά κι εκείνος που ενώ κατέχει δημόσιο αξίωμα εν γνώσει του δεν προβαίνει στις απαραίτητες ενέργειες για να βελτιώσει το βιοτικό επίπεδο των ανθρώπων, πάνω στους οποίους άρχει». Εδώ, προφανώς, έχει διπλή εφαρμογή.

Το σχέδιο είχε εκπονηθεί από όλο το αντεθνικό τόξο κι εκτελείται βάσει σχεδίου σε συγκεκριμένη χρονική στιγμή και με συγκεκριμένους εκτελεστές: Νέα Δημοκρατία, ΣΥΡΙΖΑ, ΠΑΣΟΚ και φυσικά το Ποτάμι.

Μπορεί όμως να γίνει και η ταφόπλακα του δήθεν συνταγματικού τόξου και μάλιστα, πολύ σύντομα. Φτάσατε στο σημείο να διαπραγματεύεστε το όνομα της Μακεδονίας μας. Όπως είπε και ο Γενικός Γραμματέας της Χρυσής Αυγής Νικόλαος Μιχαλολιάκος, δεν είναι ένα απλό όνομα. Είναι η ψυχή του έθνους μας. Είναι η ιστορία μας. Ο Σλάβος, Σλάβος και Μακεδόνας δεν γίνεται. Οι Μακεδόνες είναι υπερήφανοι, Έλληνες και μόνο. Φυσικά, ο Παύλος Μελάς και οι χιλιάδες αγωνιστές δεν θυσιάστηκαν για καμιά διπλή ή σύνθετη ονομασία. Όπως γράφει και η εφημερίδα μας: «Ο ετερόκλητος όχλος και τα αμόρφωτα εθνίκια δεν είπαν ακόμη την τελευταία τους λέξη».

Θα είμαστε σε κάθε γωνιά της πατρίδας, όπου χρειαστεί, προκειμένου να υπερασπιστούμε τη μία και μόνο Μακεδονία μας. Με τη δύναμη του ενωμένου ελληνικού λαού θα σας οδηγήσουμε εκεί που σας αξίζει. Ο λαός δεν ξεχνά και εμείς φυσικά δεν θα τον αφήσουμε να ξεχάσει.

Όσο για το εμβατήριο «Μακεδονία ξακουστή, του Αλεξάνδρου η χώρα, που έδιωξες τους βάρβαρους κι ελεύθερη είσαι τώρα» το μάθαμε από τους πατεράδες μας, το μάθαμε στα παιδιά μας και τα παιδιά μας θα το μάθουν στα δικά τους παιδιά, σε πείσμα όλων σας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ο Υπουργός κ. Σταύρος Κοντονής έχει τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Αντιλαμβάνομαι ότι η σημερινή συζήτηση αναλώνεται σε μεγάλο βαθμό στο ζήτημα του ονόματος της Πρώην Γιουγκοσλαβικής Δημοκρατίας της Μακεδονίας. Εγώ θα μιλήσω για μία μεγάλη επιτυχία της ελληνικής Κυβέρνησης για μία συνολική επιτυχία. Δεν θα μιλήσω για νίκες και ήττες, δεν θα μιλήσω για νικητές και ηττημένους, διότι σε μία τέτοια προσπάθεια, κατά τη γνώμη μου, δεν υπάρχουν ηττημένοι και νικητές, υπάρχει μία σοβαρή και υπεύθυνη στάση να λήξει μία εκκρεμότητα είκοσι πέντε ετών.

Θεωρώ ότι το πλαίσιο το οποίο θέτει η συμφωνία είναι απολύτως θετικό για τη χώρα υπό την έννοια ότι πλέον έχουμε μία σύνθετη ονομασία, αυτή η ονομασία ισχύει έναντι όλων στο εσωτερικό και στο εξωτερικό της γείτονος χώρας, γίνονται αλλαγές στο Σύνταγμα που με τον τρόπο αυτό απαλείφονται οι αλυτρωτικές αναφορές και το βασικότερο όλων που έχει να κάνει με την ψυχή και το φρόνημα του ελληνικού λαού, δεν τίθεται θέμα πλέον διεκδίκησης της Αρχαίας Μακεδονίας.

Θέλω να αναφερθώ στο όνομα και θέλω να πω τούτο. Κυρίες και κύριοι συνάδελφοι, δεν αναφερόμαστε σε μία ανώνυμη χώρα της οποίας το όνομα ψάχνουμε για να αποδώσουμε. Αυτή η χώρα έχει όνομα και ποιο είναι το όνομά της; Το όνομα που έχει αποδεχτεί η Ελλάδα στο πλαίσιο του ΟΗΕ είναι Πρώην Γιουγκοσλαβική Δημοκρατίας της Μακεδονίας. Είναι αυτό μία σύνθετη ονομασία που εμπεριέχει τον όρο Μακεδονία και τον έχει αποδεχτεί η Ελλάδα εδώ και χρόνια; Δεν νομίζω ότι κανένας θα πει ότι δεν ισχύει αυτό που λέω. Πολύ δε χειρότερα είναι τα πράγματα για το όνομα με το οποίο την έχουν αναγνωρίσει εκατόν σαράντα με εκατόν πενήντα χώρες διεθνώς. Δημοκρατία της Μακεδονίας.

Να υπενθυμίσω κάτι που είχε πει ο Κωνσταντίνος Μητσοτάκης, ότι εάν δεν βρούμε λύση στη σύνθετη ονομασία, τότε σε αυτή τη χώρα θα μείνει μόνο το όνομα Μακεδονία, το οποίο από μόνο του, το καταλαβαίνει ο καθένας, δημιουργεί έναν αλυτρωτικό χώρο για να κινηθεί μία εθνικιστική και ακροδεξιά πτέρυγα στα Σκόπια.

Θεωρείτε δε τυχαίο το γεγονός ότι ο Πρόεδρος της Δημοκρατίας των Σκοπίων σήμερα, με σημερινές του δηλώσεις, μίλησε για παράδοση στους Έλληνες και ότι δεν θα υπογράψει τη συμφωνία. Γιατί υπήρξε αυτή η δήλωση; Αυτά είναι πράγματα τα οποία πρέπει να μας προβληματίσουν και αυτούς οι οποίοι σήμερα επιδίδονται σε μία ακραία ρητορική για το συγκεκριμένο ζήτημα, θα πρέπει να τους κάνουν σοφότερους. Δεν το βλέπω, όμως, είναι αλήθεια.

Δεν το βλέπω διότι εδώ προβάλλεται σε μεγαλύτερο βαθμό από ό,τι θα έπρεπε το θέμα των κομματικών συμφερόντων. Κάποιοι ξεχνάνε να μας πούνε οι ίδιοι, η Νέα Δημοκρατία, για ποιο όνομα διαπραγματευόταν. Αυτό το όνομα θα ήταν erga omnes; Θα είχε ισχύ έναντι πάντων; Από ό,τι θυμόμαστε, διαπραγματευόταν ένα όνομα το οποίο ήταν Μακεδονία - Σκόπια και το οποίο θα ίσχυε μόνο για τις διμερείς σχέσεις Ελλάδας - Σκοπίων. Αυτή είναι η κατάσταση.

Κι εδώ, λοιπόν, σήμερα που έχουμε μια συμφωνία που υπερβαίνει κατά πολύ τις συμφωνίες τις οποίες τροχιοδρομούσε να υλοποιήσει η Νέα Δημοκρατία, έχουμε κριτική. Είναι η ίδια τακτική, Κυρίες και κύριοι συνάδελφοι. Τα ίδια λέγατε και για τα πλεονάσματα.

Ενώ είχατε συμφωνήσει πλεονάσματα 4,5% και 5%, έρχεστε και κάνετε κριτική στην Κυβέρνηση γιατί έχει προσδιορίσει το πλεόνασμα στο 3,5% και λέτε ότι είναι πολύ. Είναι η ίδια λογική: Μικροκομματική ρητορεία, αντιπολιτευτική ρητορεία, χωρίς κανένα έρμα και χωρίς καμμία βάση. Δυστυχώς, για άλλη μία φορά η Αξιωματική Αντιπολίτευση εμφανίζεται κατώτερη των περιστάσεων.

Το δεύτερο που ήθελα να πω, κυρίες και κύριοι Βουλευτές, είναι σχετικά με τις αντικειμενικές αξίες. Ξέρετε, η Κυβέρνηση δεν μπόρεσε να καταργήσει τον ΕΝΦΙΑ. Αυτό είναι ένα ζήτημα που για την Κυβέρνηση μένει ανοικτό. Προσπάθησε, όμως, με αλλεπάλληλες αναδιαρθρώσεις των αντικειμενικών αξιών να μεταφέρει ένα οικονομικό βάρος από τους φτωχότερους πολίτες σ’ αυτούς που έχουν τη δυνατότητα να πληρώσουν. Αυτό γίνεται και τώρα.

Γιατί διαμαρτύρονται κάποιοι; Την κομματική τους πελατεία προσπαθούν να προστατέψουν; Αν είναι κάποιοι φτωχοί συμπολίτες μας να ελαφρυνθούν εις βάρος κάποιων που έχουν την οικονομική δυνατότητα, αυτό είναι και δίκαιο και κοινωνικά αποδεκτό.

Απορούμε, λοιπόν, γιατί αυτή η ρητορεία περί αύξησης του ΕΝΦΙΑ, ενώ στην ουσία αύξηση δεν υπάρχει. Το ποσό του ΕΝΦΙΑ είναι σταθερό. Εκείνο που γίνεται είναι η μετακύλιση σ’ ένα ποσοστό σ’ αυτούς που έχουν τη δυνατότητα να πληρώσουν κάτι παραπάνω.

Τελειώνω σε ένα λεπτό με τις δύο νομοθετικές παρεμβάσεις, κύριε Πρόεδρε.

Όπως είπα και χθες στις επιτροπές, κυρίες και κύριοι συνάδελφοι, δύο είναι οι νομοθετικές παρεμβάσεις του Υπουργείου Δικαιοσύνης στο πολυνομοσχέδιο. Η μία είναι σχετικά με τον χρόνο άσκησης και έκδοσης απόφασης με τη διαδικασία των ασφαλιστικών μέτρων όταν δύο πλειστηριασμοί αποβούν άγονοι, ότι πρέπει αυτή η διαδικασία να ολοκληρώνεται στην κατάθεση οκτώ ημέρες του δικογράφου και οκτώ ημέρες από την κατάθεση του δικογράφου θα πρέπει να εκδοθεί απόφαση. Είπα και χθες ότι δεν έχει να κάνει καθόλου με τις προθεσμίες του πλειστηριασμού. Ευτυχώς αυτό έγινε κατανοητό και δεν άκουσα σήμερα κανέναν ομιλητή να το επαναλαμβάνει.

Η δεύτερη πρωτοβουλία που παίρνουμε είναι να εντάξουμε στο πλαίσιο της δεύτερης ευκαιρίας πολίτες οι οποίοι ήλθαν σε οικονομικό αδιέξοδο, αλλά δεν μπόρεσαν να μπουν στη διαδικασία της πτώχευσης, ακριβώς γιατί δεν υπήρχε πτωχευτική περιουσία.

Θα έλεγα, λοιπόν, ότι τον ν.4446/2016, που ψηφίσαμε τον Νοέμβριο του 2016, πλέον μ’ αυτήν τη νομοθετική πρωτοβουλία η Κυβέρνηση τον ανοίγει και ανοίγει αυτήν τη δυνατότητα και σε άλλους που ήλθαν σε σημείο καταστροφικό από την οικονομική κρίση και μ’ αυτόν τον τρόπο με μόνη προϋπόθεση να κριθούν συγγνωστοί όσον αφορά την πτώχευση από ένα δικαστήριο και δεύτερη προϋπόθεση την παρέλευση τριετίας απ’ όταν καταγραφούν στα μητρώα πτωχεύσεων, θα μπορέσει ο συμπολίτης μας αυτός να επανεκκινήσει τη δραστηριότητά του και να φύγει απ’ αυτήν τη μέγγενη, η οποία έχει χαρακτηριστεί ως συναλλακτικός θάνατος.

Έλεγα, λοιπόν, ότι μ’ αυτήν την πρωτοβουλία που παίρνει η Κυβέρνηση, σήμερα σηματοδοτείται γι’ αυτόν τον χώρο μία άλλη πολιτική σχετικά με τις οικονομικές απαιτήσεις και τις οικονομικές προϋποθέσεις που έθεταν η τρόικα και οι θεσμοί το προηγούμενο χρονικό διάστημα.

Μπαίνουμε σε άλλη εποχή. Η ελληνική Κυβέρνηση μπορεί να νομοθετεί πλέον με μεγαλύτερη ευρύτητα και αυτό είναι βέβαιο ότι θα γίνει μετά τον Αύγουστο του τρέχοντος έτους, όταν θα λήξει αυτή η μαύρη περίοδος των μνημονιακών πολιτικών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Η συνάδελφος κ. Σοφία Βούλτεψη έχει τον λόγο.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Βαρεθήκαμε σ’ αυτήν την Αίθουσα σήμερα όλη μέρα να ακούμε τα επιχειρήματα των Σκοπιανών. Εάν τους έλεγαν Μακεδόνες και ήταν Μακεδονία και αν το έχουν το όνομα, τότε γιατί μας το ζητούν; Γιατί πρέπει να κάνουμε συμφωνία; Δεν είχαν κανένα πρόβλημα. Ξέρετε όλοι καλά ότι το όνομα το δίνει ο ιδιοκτήτης.

Κοιτάξτε, από το καλοκαίρι του 2015, μετά τα ηρωικά εκείνα του πρώτου εξαμήνου, όταν οι ΣΥΡΙΖΑ - ΑΝΕΛ μπήκαν στον χορό των μνημονίων, άρχισαν να υπογράφουν το ένα συμπληρωματικό μνημόνιο μετά το άλλο και όλες τις επαχθείς συμφωνίες της γης, με αποκορύφωμα το αιωνόβιο υπερταμείο, που τώρα γίνεται εγγυητής, γίνεται αντισυμβαλλόμενος και βάζει ως εγγύηση της ελληνική δημόσια περιουσία. Δεν τους έφτανε, δηλαδή, η υπογραφή της ελληνικής δημοκρατίας, του Ταμείου Χρηματοπιστωτικής Σταθερότητας, της Κεντρικής Τράπεζας, έπρεπε να μπει και το υπερταμείο.

Τι μας λέτε κάθε φορά, κύριοι της Κυβέρνησης; Ότι δεν ήταν αυτή η βούλησή σας, ότι υποχωρήσατε σε υπέρτερες δυνάμεις, ότι πιεστήκατε, ότι εξαναγκαστήκατε. Ωραία, αφού το ομολογείτε αυτό ότι το κάνετε στα δημοσιονομικά, τι είναι αυτό που θα πείσει τον ελληνικό λαό ότι δεν πιέζεστε στα εθνικά θέματα και ότι εδώ τα κάνετε όλα με την ελεύθερη βούλησή σας και την περήφανη διαπραγμάτευσή σας; Δηλαδή, θέλετε να μας πείτε ότι υποχωρείτε σε όλα τα άλλα, αλλά δεν υποχωρείτε στα εθνικά και στη συμφωνία για το σκοπιανό;

Όχι, κύριοι. Πιέζεστε και σε αυτό από υπέρτερες δυνάμεις και υποχωρήσατε. Αποδεικνύεται τώρα ότι τελικά δεν ήταν πιεζόμενος ο Ζάεφ, αλλά ήταν ο κ. Τσίπρας. Αποδεικνύεται ότι δεν ήταν ευνοϊκή η συγκυρία στα Σκόπια, αλλά ήταν ευνοϊκή η συμφωνία στην Αθήνα. Διότι κάτι του έχουν υποσχεθεί του κ. Τσίπρα. Γι’ αυτό σήμερα ο κ. Τσίπρας, μιλώντας με τον κ. Ρέγκλινγκ, είπε ότι αισθάνεται ότι παίζει σε δύο σκακιέρες, στην οικονομική και στην εθνική. Δεν ξέρουμε μόνο αν είναι σκακιστής ή αν είναι το πιόνι. Διότι αυτήν τη στιγμή βρισκόμαστε μπροστά σε μία μεγάλη εθνική υποχώρηση. Διότι αν μέχρι σήμερα τα Σκόπια είχαν υπαρξιακό πρόβλημα, τώρα θα έχει υπαρξιακό πρόβλημα η Ελλάδα.

Είναι η πρώτη φορά στην ιστορία μας που ελληνική κυβέρνηση παραμελεί και παραδίδει εθνικό δικαίωμα. Το επόμενο θα είναι, χωρίς αμφιβολία, έδαφος. Όχι, λοιπόν και όχι και όχι και να το ακούσουν αυτό και οι γείτονές μας και όλοι οι διεθνείς παράγοντες οι οποίοι πανηγυρίζουν. Διότι το ξέρετε όλοι πολύ καλά ότι το όνομα Μακεδονία είναι το όχημα. Ποια η ανάγκη; Όποιος πει «δεν είμαι Μακεδόνας», «δεν υπάρχει μακεδονικό έθνος», «δεν υπάρχει μακεδονική ταυτότητα», «δεν υπάρχει μακεδονική γλώσσα», τότε τι να την κάνει τη Μακεδονία; Είναι ξεκάθαρο αυτό.

Από εδώ και πέρα έχετε πολύ μεγάλη ευθύνη για ό,τι συμβεί. Διότι τους δίνετε γλώσσα, τους δίνετε όνομα, «Μακεδόνας», λέτε ξεκάθαρα ότι ο καθένας θα λέγεται Μακεδόνας ανάλογα με την αντίληψη που έχει ο ίδιος μέσα στο μυαλό του. Και δεν μου λέτε, όταν θα πηγαίνει ένας κάτοικος, πολίτης αυτής της χώρας έξω και θα τον ρωτάνε «Τι είστε;», θα λέει «Μακεδόνας, αλλά ξέρετε όχι του Μέγα Αλέξανδρου, αλλά του Κύριλλου και του Μεθόδιου»; Όταν θα τον ρωτάνε τι γλώσσα μιλάει, θα λέει «Μακεδονικά, αλλά με συγχωρείτε είναι στην οικογένεια των νοτιοϊσλαμικών χωρών». Αυτό θα λέει; Ή θα λέει «είμαι Μακεδόνας και μιλάω μακεδονικά»; Και εν πάση περιπτώσει, δεν υπάρχει στον ΟΗΕ διαδικασία αναγνώρισης γλώσσας. Αυτό που υπήρξε ήταν ένα λεξικό, μία βάση δεδομένων για να συνεννοούνται οι κυανόκρανοι στις διάφορες χώρες που υπάρχουν. Και εσείς αναγνωρίζετε αυτήν τη στιγμή γλώσσα. Αυτή είναι η πραγματικότητα, αυτό υπογράφετε αυτήν τη στιγμή.

Να σας πω, επίσης, ότι για πρώτη φορά στο προοίμιο, από την αρχή λέτε, ότι τα δύο μέρη συμφωνούν στην ανάγκη να απέχουν από κάθε είδος αλυτρωτισμό και αναθεωρητισμό. Έχει η Ελλάδα αλυτρωτισμό και το αναγνωρίζετε;

Λέτε, επίσης, ότι θα γίνει μία κοινή επιτροπή εμπειρογνωμόνων που θα εξετάσει τα σχολικά βιβλία, ώστε αυτά να απέχουν από τον αλυτρωτισμό και όχι μόνο τα σχολικά εγχειρίδια, αλλά και όλα τα βοηθήματα. Επομένως, ένας δάσκαλος που θα θέλει να δώσει ως βοήθημα «Τα μυστικά του βάλτου» δεν θα μπορεί να το πράξει.

Κοιτάξτε, είναι τέτοια η κατάσταση που δεν υπάρχει περίπτωση να γίνει αποδεκτή αυτή η συμφωνία. Δεν έχει να κάνει ούτε με τον Ιβανόφ ούτε με το τι λένε τα Σκόπια, ούτε με τίποτα. Αποτελεί μεγάλη εθνική υποχώρηση. Φροντίστε να το καταλάβετε όλοι, διότι τέτοια συμφωνία στην Ελλάδα δεν πρόκειται να περάσει ποτέ.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Βούλτεψη.

Ο κ. Κάτσης έχει τον λόγο και μετά η κ. Μανωλάκου.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν θα μπορούσα κι εγώ με τη σειρά μου ξεκινώντας να μην κάνω μια αναφορά στο ζήτημα των ημερών. Με τη συμφωνία λοιπόν, μεταξύ Ελλάδος και πρώην Γιουγκοσλαβικής Δημοκρατίας της Μακεδονίας, η χώρα μας δείχνει το δρόμο της συνεργασίας, της αλληλεγγύης και της συνανάπτυξης στα Βαλκάνια, σε έναν χώρο που έγινε πεδίο συγκρούσεων, κυρίως λόγω των εθνικιστικών εξάρσεων, για πολλά χρόνια, ενώ παίρνει πίσω την ανιστόρητα καπηλευμένη ελληνικότητα της αρχαίας Μακεδονίας και της κληρονομιάς μας. Μία μεγάλη λοιπόν διπλωματική επιτυχία, που πολλοί προσπάθησαν, αλλά κανείς δεν πέτυχε μέχρι σήμερα. Είναι κρίσιμο να επικρατήσει κατά τη γνώμη μου ψυχραιμία, λογική, χαμηλά οι τόνοι και θα ήθελα να πω στην Αντιπολίτευση ότι με τον έναν ή τον άλλον τρόπο, αργά ή γρήγορα δεν θα αποφύγετε να σηκώσετε το μερίδιο της ιστορικής ευθύνης που σας αναλογεί και να πάρετε θέση.

Με τον παρόν νομοσχέδιο, η χώρα κλείνει επιτέλους τον ιστορικό κύκλο των μνημονίων και εισέρχεται σε μία νέα εποχή. Επιτρέψτε μου, όμως, μία μικρή αναδρομή και μια αποτίμηση αυτού του διαστήματος. Η έξοδος της χώρας από το μνημόνιο, με την επιτυχή ολοκλήρωση του προγράμματος είναι μια ιστορική δικαίωση και ανακούφιση για όλους εμάς της πλειοψηφίας, που σηκώσαμε το βάρος του αναγκαστικού συμβιβασμού τον Αύγουστο του 2015. Διότι τότε μία εξέλιξη δεν ήταν καθόλου αυτονόητη. Κάθε άλλο μάλιστα.

Θυμάμαι σαν χθες τις αγωνίες όλων μας εδώ μέσα. Βγαίνει το πρόγραμμα ή είναι έτσι σχεδιασμένο να αποτύχει όπως και τα δύο προηγούμενα; Και αν είναι άπιαστοι οι στόχοι που έχει και έχουν κρυφή ατζέντα για Grexit στο τέλος, όπως σχεδίαζαν το 2015 ή και νωρίτερα; Θα μπορέσουμε άραγε να εφαρμόσουμε μέρη του προγράμματος της Αριστεράς, ώστε να κρατηθεί η κοινωνία όρθια και να ακυρώσουμε ορισμένες αιχμές που είχαν δεσμευτεί οι προηγούμενες κυβερνήσεις ή δεν θα μας αφήσουν οι δανειστές; Θα αμφισβητηθεί η λιτότητα στην Ευρώπη με πολιτικές αλλαγές ή θα συνεχιστεί ο συσχετισμός 18 - 1 όπως ήταν το 2015; Εντέλει αξίζει τον κόπο να βάλουμε τα χέρια μας στο βούρκο, να ξελασπώσουμε τη χώρα ή μήπως πρέπει να καταφύγουμε στο ασφαλές περιβάλλον της περήφανης διαμαρτυρίας;

Αυτά αναλογιζόμασταν τότε υπό το βάρος της ιστορικής ευθύνης και των επίμονων διλημμάτων, που έθετε η ίδια η πραγματικότητα. Η επιλογή μας να μείνουμε και να παλέψουμε σήμερα μας δικαιώνει. Διότι και το πρόγραμμα βγήκε και αποδείχθηκε ότι οι στόχοι πιάνονται. Αντιθέτως, οι προηγούμενες κυβερνήσεις ήταν εντελώς αναξιόπιστες και με πολλά βαρίδια στην πλάτη τους.

Το χρέος ελαφρύνθηκε βραχυπρόθεσμα και θα ελαφρυνθεί περαιτέρω και μεσομακροπρόθεσμα. Πολλά από τα μέρη του προγράμματός μας εφαρμόσαμε και θα συνεχίσουμε να εφαρμόζουμε, επουλώνοντας σταδιακά τις πληγές. Η Ευρώπη δεν είναι ίδια μετά τις εξελίξεις σε Γαλλία, Πορτογαλία, Ισπανία και εσχάτως Ιταλία. Και κυρίως, άξιζε τον κόπο να μην αφήσουμε το προηγούμενο σύστημα του τριγώνου της διαπλοκής να επανέλθει στην Κυβέρνηση κληρονομικό δικαίω και εμείς απλά να προσφέρουμε μαντήλι για να κλάψει στον κόσμο που υποφέρει.

Ας αναλογιστούμε όμως τι θα γινόταν αν επιλέγαμε τον δρόμο του αναχωρητισμού. Θα είχαμε επτά μονάδες κάτω την ανεργία με ρεκόρ νέων θέσεων εργασίας; Θα είχαμε τη σταθεροποίηση και την ανάπτυξη της οικονομίας για τέσσερα συνεχή τρίμηνα; Θα είχαμε απόκρουση του εργασιακού μεσαίωνα που ήθελε το ΔΝΤ και η ντόπια ελίτ; Θα είχαμε επιστροφή των συλλογικών διαπραγματεύσεων και αύξηση του κατώτατου μισθού; Θα είχαμε μήπως ανάταξη στην υγεία με ισότιμη πρόσβαση για όλους και σπάσιμο των διαχρονικών αποστημάτων; Μήπως θα είχαμε ολοκληρωμένες υποδομές και το σχεδιασμό νέων υποδομών στην ώρα τους, χωρίς πανωπροίκια φυσικά ή μήπως θα είχαμε πανευρωπαϊκή πρωτιά στην απορρόφηση κονδυλίων του ΕΣΠΑ; Θα είχαμε κοινωνικό εισόδημα αλληλεγγύης, κατοχυρωμένες ατομικές ελευθερίες και δικαιώματα, μείωση εισφορών για την συντριπτική πλειοψηφία των ασφαλισμένων ή μήπως θα είχαμε ρύθμιση ραδιοτηλεοπτικού τοπίου; Και άλλα πολλά, αλλά ας μην τα απαριθμήσω για οικονομία χρόνου.

Και να το πούμε καθαρά. Πετυχαίνουμε εκεί που οι άλλοι απέτυχαν για τρεις κυρίως λόγους: Πρώτον, γιατί το τρίτο μνημόνιο, παρά ορισμένους παραλογισμούς και μέτρα που ποτέ δεν θα επιλέγαμε, είχε αρκετά κέρδη στα πλεονάσματα, στη ρύθμιση του χρέους και άφηνε περιθώριο για δικές μας επιλογές. Δεύτερον, επειδή δεν κλέβουμε, δεν ντιλάρουμε ως Κυβέρνηση με τον παρασιτισμό και τη διαπλοκή που χρεοκόπησε τη χώρα, αλλά αντίθετα συγκρουόμαστε με ό,τι μέσα διαθέτουμε και τη φοροδιαφυγή και αυτό αποτυπώνεται στα δημόσια οικονομικά. Τρίτον, επειδή υπάρχει μία κοινωνική πλειοψηφία που μας στηρίζει ενεργά, γιατί βλέπει προσπάθεια από εμάς και βάζει πλάτη. Και όσοι ακόμα δυσφορούν, κρατούν στάση ανοχής. Και ξέρετε γιατί; Γιατί αφενός περιμένει από εμάς, αφετέρου αποστρέφεται μετά βδελυγμίας την ιδέα να ξαναγυρίσουν οι προηγούμενοι που τους ξέρουν καλά.

Κυρίες και κύριοι, στα του νομοσχεδίου. Έχουμε ξανά ένα όργιο καταστροφολογίας και διαστρέβλωση από την Αντιπολίτευση και μερίδας των μέσων μαζικής ενημέρωσης. Λογικό και αναμενόμενο γιατί κάτι πρέπει να βρουν να πουν. Με το μεσοπρόθεσμο έχουμε τον οικονομικό σχεδιασμό, τα βασικά μεγέθη της γενικής κυβέρνησης για το τρέχον έτος και τα επόμενα τρία χρόνια.

Να ξεκαθαρίσουμε κάτι όμως: τα μεσοπρόθεσμα προγράμματα γενικότερα, περιγράφουν μεν προβλέψεις, στόχους και πολιτικές, αλλά δεν σημαίνει ότι δεν αναθεωρούνται τακτικά ή ότι δεν εκτελούνται τμηματικά, καθώς είναι μία διαδικασία δυναμική.

Είναι, λοιπόν, ζήτημα πολιτικής βούλησης και δράσης η επιμέρους εφαρμογή συγκεκριμένων μέτρων, όντας πλέον εκτός προγράμματος, με περισσότερους βαθμούς ελευθερίας και τους στόχους πιασμένους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα λεπτό για την ανοχή σας, παρακαλώ

Τέλος, θα ήθελα να κάνω κάποια σχόλια σε κάποια ζητήματα που έχουμε ακούσει όλο ανακρίβειες. Λέει η Νέα Δημοκρατία ότι προβλέπονται 15 έως 18 δισεκατομμύρια νέα μέτρα στην τριετία, επειδή τα πλεονάσματα είναι κοντά στο 5%, ενώ ο στόχος είναι 3,5%. Εδώ έχουμε άγνοια ή συνειδητό ψέμα. Ακριβώς αυτό το παραπάνω πλεόνασμα είναι που θα επιστρέψει με μορφή αντιμέτρων, φοροελαφρύνσεων ή επέκτασης του κοινωνικού κράτους. Γι’ αυτό ακριβώς τα αντίμετρα είναι όχι μόνο περισσότερα από τα μέτρα, αλλά ήλθαν και πιο νωρίς.

Έχετε βγει στα κάγκελα ότι έρχονται πιο νωρίς τα μέτρα για τις συντάξεις και το αφορολόγητο, που ακόμα να εφαρμοστούν. Αντ’ αυτού, ήλθαν έναν χρόνο πιο νωρίς το επίδομα τέκνων και η αναλογία 1 προς 1 για προσλήψεις στο δημόσιο.

Κλείνοντας, θα ήθελα να πω ότι περιμένουμε από τη Νέα Δημοκρατία να αποκαλύψει το πρόγραμμά της, να πει ποια αντίμετρα θέλει, ποια από τα θετικά μέτρα θα πάρει πίσω, αντί να καταστροφολογεί σαν μικρό κόμμα διαμαρτυρίας. Διότι όλη η ουσία της επόμενης μέρας είναι αν θα έχουμε δίκαιη ανάπτυξη προς όφελος του κόσμου της εργασίας ή θα έχουμε ανάπτυξη για τους λίγους.

Η Νέα Δημοκρατία δεν θέλει την επαναφορά του κανόνα προσλήψεων για αποχωρήσεις 1 προς 1, ούτε επίδομα ενοικίου, ούτε φοροελαφρύνσεις στη μεσαία τάξη, ούτε επαναφορά στην εργασιακή κανονικότητα. Θέλει μείωση φόρων μόνο για τις μεγάλες επιχειρήσεις και τα κέρδη των μετόχων, θέλει ιδιωτικοποιήσεις στο κοινωνικό κράτος και δεν μπορεί να υποσχεθεί τίποτα στα μικρά και μεσαία στρώματα, επειδή δεν εξηγεί πού μπορεί να βρει τον δημοσιονομικό χώρο.

Αυτά θα συγκρίνει ο κόσμος, κυρίες και κύριοι, στο τέλος της τετραετίας και θα μας αξιολογήσει και θα μας βρει επαρκείς και θα δώσει την εντολή ξανά στον Αλέξη Τσίπρα, που με την ευθύνη και το πολιτικό εκτόπισμα ενός ηγέτη που υπερβαίνει και το κόμμα του και κυρίως τα σύνορα της χώρας μας, θα συνεχίσει και την επόμενη τετραετία την πορεία ανάκαμψης του πληγωμένου κύρους του ελληνικού λαού.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ, κύριε συνάδελφε.

Η συνάδελφος κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Το πολυνομοσχέδιο και το μεσοπρόθεσμο πλαίσιο εντείνουν και ενισχύουν την αντιλαϊκή σκληρή πολιτική σας, που ευνοεί προνόμια και κέρδη στην πλουτοκρατία και βάσανα στον λαό, αφού τους τσακίζει τόσο βασικές ανάγκες σε μισθούς, συντάξεις, προνοιακά επιδόματα όσο και σε συνθήκες ζωής και εργασίας, που τις κάνει αθλιότερες και πιο επικίνδυνες.

Παράδειγμα το άρθρο 70, που κάνετε ακόμα ένα επιπλέον μεγάλο απαράδεκτο βήμα για να ποδοπατήσετε τις όποιες χρήσεις γης, για να κερδίσει ο καπιταλιστής και να υποφέρει η λαϊκή οικογένεια.

Τι λέει το φωτογραφικό άρθρο 70; Ότι οι δραστηριότητες εταιρειών, όπως παραδείγματος χάριν πετρελαιοειδών, που έπρεπε να σταματήσουν να λειτουργούν δίπλα σε σπίτια και σχολεία, δεν υποχρεούνται σε απομάκρυνση. Μάλιστα, δίνει δικαίωμα επέκτασης εντός του χώρου όπου λειτουργούσαν και μέσα στα όρια του βαθμού όχλησης για προστασία, όπως αναφέρεται χαρακτηριστικά, της επιχειρηματικής δραστηριότητας.

Τι σημαίνει; Ότι είναι φωτογραφικό για να ευνοηθεί προκλητικά το κεφάλαιο, όπως οι εκατόν σαράντα εννιά δεξαμενές πετρελαιοειδών χιλιάδων τόνων στο Πέραμα, ενταγμένα στο master plan του κινέζικου μονοπωλίου της «COSCO» ή ακόμα η λειτουργία δεξαμενών του μεγαλοεπιχειρηματία Μελισσανίδη στη Δραπετσώνα, στα Λιπάσματα.

Είχαν δοθεί άδειες λειτουργίας που λήγουν για εγκατάσταση δεξαμενών, για αποθήκευση, επεξεργασία και πώληση πετρελαιοειδών και μάλιστα καταχρηστικά, παρά τις διαμαρτυρίες κατοίκων των περιοχών αυτών, αφού απέχουν μόλις μερικά μέτρα από σπίτια και σχολειά και η χρήση γης, τουλάχιστον στη Δραπετσώνα, έχει χαρακτηριστεί πρασίνου, αθλητισμού, πολιτισμού, υγείας, ενώ στο Πέραμα είναι μέσα σε οικιστική περιοχή.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ**. ΜΑΡΙΟΣ ΓΕΩΡΓΙΑΔΗΣ**)

Η λειτουργία αυτών των μονάδων δημιουργεί αποπνικτική ατμόσφαιρα, δυσοσμία, αναπνευστικά προβλήματα σε σημείο λιποθυμίας μαθητών. Υπάρχει παρατήρηση υψηλής συγκέντρωσης βαρέων μετάλλων σε ασθενείς από τις περιοχές του Περάματος και του Κερατσινίου, που αποτελεί σημαντικό παράγοντα δημιουργίας καρκίνου του πνεύμονα.

Χαρακτηριστικά να πω ότι υπάρχουν μέρες που δεν ανοίγουν τα παράθυρα στα σπίτια ούτε βγαίνουν στην αυλή των σχολείων στα διαλείμματα τα παιδιά εξαιτίας αναθυμιάσεων, των οσμών που ελκύονται από τη λειτουργία των δεξαμενών πετρελαιοειδών στο Πέραμα και τη Δραπετσώνα.

Τι ζητούν οι κάτοικοι και οι εργαζόμενοι της ευρύτερης περιοχής του Πειραιά; Να απαλλοτριωθούν, εξάλλου λήγουν και οι άδειες, για χώρο πρασίνου και αναψυχής. Αντί γι’ αυτό, έρχεστε με το άρθρο 70 για να εξασφαλίζετε ισόβια εγκατάσταση σε βάρος της ζωής και της υγείας των κατοίκων και των εργαζομένων σε αυτές τις λαϊκές περιοχές. Είναι ντροπή και πρόκληση και ίσως ισχύει και για άλλες περιοχές και εταιρείες.

Το πιο σοβαρό είναι το ενδεχόμενο βιομηχανικού ατυχήματος μεγάλης έκτασης παίρνοντας τη μορφή ντόμινου. Αντιλαμβάνεστε τι σημαίνει για το Πέραμα και το Κερατσίνι, όπου τα σπίτια και τα σχολεία είναι όμορα με αυτές τις δεξαμενές μεγάλων ποσοτήτων καυσίμων.

Δίκαια καταγγέλλουν σύλλογοι κατοίκων, συνδικάτα, μαθητές, γονείς, η ΕΛΜΕ Πειραιά, πολιτιστικοί σύλλογοι κ.α.. Μάλιστα, κάνουν και πολλές κινητοποιήσεις. Τελικά, δεν ανεβάσατε μόνο τον ΕΝΦΙΑ 20% στα σπίτια τους, τους καταδικάζετε ισόβια σε περαιτέρω υποβάθμιση της ζωής στις λαϊκές γειτονιές του Πειραιά.

Αυτή είναι η καπιταλιστική ανάπτυξή σας. Έχει γνώμονα την αύξηση των κερδών των ομίλων και είναι σε αντίθεση με τις ανάγκες προστασίας, της υγείας και της ζωής των λαϊκών στρωμάτων.

Συνεπώς η μεταμνημονιακή περίοδός σας ενισχύεται με ένα ολόκληρο αντιλαϊκό οπλοστάσιο νέων φαρμακερών μειώσεων των συντάξεων, νέας φοροληστείας σε μισθωτούς και συνταξιούχους, από τη μείωση του αφορολόγητου, διάλυσης προνοιακών επιδομάτων και όλα αυτά πολλών δισεκατομμυρίων ευρώ.

Ακόμα, ταχύτητα σε πλειστηριασμούς της λαϊκής κατοικίας, αύξηση του ΕΝΦΙΑ, πώληση κόκκινων δανείων και τόσων άλλων. Δηλαδή, δημιουργείτε κι εσείς προσθετικά και άλλη νέα φτώχεια, ληστεύοντας το λαϊκό εισόδημα για να θωρακίσετε την ανταγωνιστικότητα και την κερδοφορία των επιχειρηματικών ομίλων, με προκλητικές φοροαπαλλαγές, ενισχύσεις σε ζεστό χρήμα και συντριβή των όποιων χρήσεων γης που κατά το δοκούν αλλάζετε, αλλά και συντριβή των όποιων περιβαλλοντικών εμποδίων έχουν να κάνουν με την προστασία της υγείας των πληθυσμών των λαϊκών περιοχών.

Κάλπικη, λοιπόν, η ανάπτυξή σας όπως και τα αντίμετρα σας κοροϊδία. Τα ανέλυσε ο εισηγητής μας. Ένα μέρος πάει στους πάμφτωχους και ένα άλλο μέρος πάει στους επιχειρήσεις. Φτωχοί και αυτοί οι καημένοι, γι’ αυτό χρειάζεται να δυναμώσει η πάλη του εργατικού λαϊκού κινήματος που σημαίνει ενίσχυση της οργανωμένης πάλης για λαϊκό ξεσηκωμό, γιατί τίποτα δεν πρόκειται να χαριστεί στον λαό.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Μανωλάκου.

Λοιπόν, να ενημερώσω το Σώμα ότι έχουμε υπολογίσει μέχρι τη 1.00΄-1.30΄ να είμαστε απόψε εδώ. Μέχρι τον αριθμό εξήντα περίπου, οπότε να δείτε και στις λίστες όλοι οι εγγεγραμμένοι συνάδελφοι ποιοι είναι, ώστε να μην περιμένετε οι υπόλοιποι. Δεν υπάρχει κανένας λόγος. Και επειδή είναι εκατόν τριάντα δύο οι εγγεγραμμένοι, θα παρακαλούσα όλους -είναι και αργά, καταλαβαίνετε ότι ο χρόνος είναι περιορισμένος- να μην υπερβαίνουμε τον χρόνο μας, ει δυνατό και από τους Υπουργούς να είμαστε στον προβλεπόμενο χρόνο για να μπορούν να μιλήσουν όλοι και να ολοκληρώσουμε τη συζήτηση μέχρι αύριο στις 15.00΄ που έχουμε το deadline.

Τον λόγο έχει ο Υπουργός Υγείας κ. Ξανθός, για έξι λεπτά. Παρακαλώ κι εσείς όσο μπορείτε να είστε εντός του χρόνου.

Αμέσως μετά είναι η κ. Αραμπατζή, ο κ. Καράογλου και συνεχίζουμε με τη λίστα των ομιλητών.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητοί συνάδελφοι, νομίζω ότι επιβεβαιώνεται από τη συζήτηση αυτών των ημερών ότι αυτή η Κυβέρνηση έχει και την ικανότητα και την αξιοπιστία και το διεθνές κύρος για να κλείσει οριστικά τις εκκρεμότητες με το μνημονιακό πρόγραμμα, να βγάλει με βιώσιμο τρόπο τη χώρα από την κρίση και ταυτόχρονα να κλείσει ανοιχτά μέτωπα στα εθνικά θέματα, ανοιχτά θέματα για δεκαετίες, με έναν τρόπο συμφέροντα για τη χώρα και την κοινωνία.

Αυτό είναι μια αδιαμφησβήτητη εξέλιξη. Αυτό είναι σαφώς μια πραγματικότητα που προκαλεί εκνευρισμό. Και είναι απολύτως προφανές ότι η Αξιωματική Αντιπολίτευση καταφεύγει πλέον στα γνώριμα και ασφαλή νερά της ακροδεξιάς ρητορείας, του εθνικισμού και της πατριδοκαπηλίας. Αυτή είναι η ουσία της συζήτησης που παρακολουθούμε σήμερα.

Εμείς, λοιπόν, κλείνουμε τις μνημονιακές εκκρεμότητες και στον χώρο της υγείας, όχι απλώς χωρίς νέες επιβαρύνσεις των πολίτων, αλλά νομοθετώντας και προωθώντας μέτρα κοινωνικής ανακούφισης. Δύο συγκεκριμένα παραδείγματα:

Το πρώτο είναι η μείωση οικονομικής επιβάρυνσης που ξεπερνά τα 40 εκατομμύρια ευρώ για τους ασθενείς που έχουν χρόνια νοσήματα και θεραπεύονται με γενόσημα, τα οποία προφανώς είναι φάρμακα αξιόπιστα και αποτελεσματικά. Και το δεύτερο παράδειγμα είναι η μη υποχρέωση προπληρωμής είτε για την αγορά γυαλιών οράσεως είτε για την παροχή ειδικών θεραπειών στα πλαίσια της ειδικής αγωγής.

Σήμερα οι πολίτες και τα νοικοκυριά και οι οικογένειες πληρώνουν από την τσέπη τους περίπου 130 με 140 εκατομμύρια ευρώ για αυτές τις παροχές, υποβάλλουν στον ΕΟΠΥΥ τη δαπάνη και περιμένουν κάποια στιγμή να πάρουν πίσω τα χρήματα που κατέβαλαν. Αυτό σταματά. Ο ΕΟΠΥΥ αποζημιώνει τους παρόχους μέσω ενός voucher το οποίο θα χορηγείται στον πολίτη. Και αυτό νομίζω ότι έχει μια προφανέστατη οικονομική ελάφρυνση στην καθημερινότητα των πολιτών, όπου αναγνωρίζουμε όλοι ότι ήταν πολύ δυσβάσταχτες αυτές οι επιβαρύνσεις στα χρόνια της κρίσης.

Η λιτότητα ως περιβάλλον δημοσιονομικό, ως περιορισμοί, ως μέτρα και δεσμεύσεις που πρέπει να τηρηθούν παραμένει, αλλά είναι σαφές ότι βαίνει μειούμενη. Αυτό αποδεικνύεται –νομίζω- με πολύ κατηγορηματικό τρόπο στα πλαίσια του μεσοπρόθεσμου. Υπάρχει μια αθροιστική αύξηση των ορίων δαπανών του συστήματος υγείας, είτε αυτό αφορά τις δαπάνες που καλύπτει ο ΕΟΠΥΥ είτε τις δαπάνες που πραγματοποιούνται στα πλαίσια του Εθνικού Συστήματος Υγείας.

Αθροιστικά αυτό το όριο δαπανών το επιπλέον, πέραν των σημερινών πολύ συμπιεσμένων δημοσιονομικών ορίων, υπερβαίνει τα 450 εκατομμύρια ευρώ. Είναι μια μικρή, αλλά –νομίζω- πολιτικά σημαντική υποχώρηση της λιτότητας σε ένα πολύ κρίσιμο πεδίο, όπως το πεδίο της υγείας. Επίσης, ο επιπλέον δημοσιονομικός χώρος δίνει περιθώριο πιο εύρυθμης στελέχωσης και λειτουργίας του Εθνικού Συστήματος Υγείας, πληρέστερης κάλυψης των υγειονομικών αναγκών των ανθρώπων.

Η λιτότητα λοιπόν παραμένει, αλλά υποχωρεί. Και κυρίως, αυτή την περίοδο προωθούμε κρίσιμες αλλαγές και μεταρρυθμίσεις, οι οποίες δεν έχουν στόχο απλώς περικοπή πόρων και συγκράτηση της δαπάνης, είναι μεταρρυθμίσεις που υπηρετούν ένα πολιτικό σχέδιο, ένα διαφορετικό πολιτικό σχέδιο στο ίδιο μνημονιακό περιβάλλον, ένα πολιτικό σχέδιο που λέει ότι προτεραιότητά μας είναι η καθολική κάλυψη των αναγκών υγείας των ανθρώπων με ισότιμο τρόπο, μέσα από ένα αναβαθμισμένο δημόσιο σύστημα υγείας που αναδιοργανώνεται με επίκεντρο την Πρωτοβάθμια Φροντίδα Υγείας. Αυτό είναι μια προοδευτική μεταρρύθμιση που είναι σε εξέλιξη σε όλη τη χώρα.

Υπάρχει μια μεταρρύθμιση στον τομέα των προμηθειών στην προσπάθεια κεντρικοποίησής τους και η επίτευξη οικονομιών κλίμακας. Υπάρχουν μεταρρυθμίσεις στον τομέα του φαρμάκου, που για πρώτη φορά έχουμε δέσμη διαρθρωτικών μέτρων και όχι οριζόντιων μέτρων, που έχουν στόχο να εγγυηθούν το δικαίωμα όλων των ανθρώπων στην πρόσβαση σε φάρμακα, τα οποία βεβαίως με την κατάλληλη επιστημονική τεκμηρίωση καλύπτουν τις φαρμακευτικές ανάγκες των ανθρώπων.

Έχουμε, λοιπόν, προοδευτικές μεταρρυθμίσεις που είναι σε εξέλιξη και όχι μεταρρυθμίσεις υπέρ του κεφαλαίου, όπως μας λέει το ΚΚΕ. Έχουμε μεταρρυθμίσεις που διευρύνουν τον δημόσιο χώρο και δεν ιδιωτικοποιούν το σύστημα υγείας. Κι έχουμε μεταρρυθμίσεις, που, όπως αποτυπώνεται και στο μεσοπρόθεσμο πρόγραμμα, στο στρατηγικό πλάνο, στους στόχους τους μεταρρυθμιστικούς του μεσοπρόθεσμου, αυτό που στοχεύουν είναι την εγγυημένη κάλυψης των αναγκών με ποιοτική, δημόσιου χαρακτήρα, φροντίδα.

Αυτό, λοιπόν, είναι ένα διαφορετικό πολιτικό σχέδιο. Θεωρούμε ότι ακριβώς επειδή η Κυβέρνηση αυτή ήταν αφοσιωμένη στην ιδέα της ισότητας στο κρίσιμο πεδίο της υγείας, είναι αφοσιωμένη στην ιδέα της κοινωνικής αναδιανομής, γι’ αυτόν τον λόγο μπόρεσε να βάλει στο ίδιο ασφυκτικό περιβάλλον διαφορετικές πολιτικές προτεραιότητες.

Και κλείνω, αγαπητέ Πρόεδρε, και συγγνώμη για την υπέρβαση του χρόνου, λέγοντας το εξής, ότι πραγματικά αυτήν την περίοδο δίνουμε μια μάχη -το είπαμε και χθες- με τον χρόνο και με τις αντοχές της κοινωνίας.

Η εκτίμησή μας, η αίσθησή μας, τα στοιχεία τα πραγματικά τεκμηριώνουν ότι πλέον και το διεθνές περιβάλλον είναι πιο ευνοϊκό και ο χρόνος είναι σύμμαχος, αλλά και η ανθεκτικότητα της κοινωνίας, με τις παρεμβάσεις που έχουμε κάνει, έχει ενισχυθεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει τώρα η κ. Αραμπατζή.

Ορίστε, κυρία Αραμπατζή, έχετε τον λόγο για πέντε λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξανά επείγον, ξανά διαδικασίες fast track, ξανά κάλπικες υποσχέσεις για το δήθεν τέλος της λιτότητας και των μνημονίων. Ευτελές πολιτικό θέατρο από τη πλευρά της Κυβέρνησης ότι τάχα ψηφίζουμε το τελευταίο μνημονιακό πολυνομοσχέδιο για να ολοκληρωθεί το τρίτο μνημόνιο και να βγούμε στην καθαρή έξοδο. Ένας ακόμα μύθος φτιαγμένος με πολλά συριζαίικα ψέματα, προκειμένου να καλυφθεί η επικύρωση του τέταρτου μνημονίου που η Κυβέρνηση φορτώνει στην οικονομία και στη χώρα πανηγυρίζοντας. Γιατί αύριο, με το «ναι σε όλα» θα ψηφίσετε επιπλέον μέτρα 1,5 δισεκατομμύριο, φορομπηχτικά πρωτογενή πλεονάσματα, τη νέα μείωση των συντάξεων από 1-1-2019, τη νέα μείωση του αφορολόγητου το 2020. Αυτή είναι η αλήθεια του σημερινού πολυνομοσχεδίου και αυτή είναι η οδυνηρή πραγματικότητα που έχει τις υπογραφές σας και από αύριο θα έχει, για μια ακόμη φορά, δυστυχώς, και τις ψήφους σας.

Οδυνηρότερη και δραματικότερη όμως είναι η σκιά της εθνικής ήττας που από χθες το βράδυ βαραίνει την πατρίδα μας, η σκιά της παράδοσης της ιστορίας και της κληρονομιάς μας που διακυβεύεται περιχαρής με την επιζήμια συμφωνία σας. Γιατί πώς αλλιώς μπορεί να αποτυπώσει κανείς, εάν όχι με τη λέξη «παράδοση», την αναγνώριση από την πλευρά της Ελλάδας της μακεδονικής γλώσσας και της μακεδονικής εθνότητας στη γειτονική χώρα;

Πώς αλλιώς μπορεί να περιγράψει κανείς αυτό το δώρο που κάνετε στα Σκόπια, δικαιώνοντας τη διακαή, ψευδεπίγραφη εθνική επιδίωξή τους από το 1944; Πώς αλλιώς μπορεί να περιγράψει κανείς την άνευ όρων παράδοση του μοναδικού μας όπλου, του βέτο; Πώς αλλιώς να περιγράψει κανείς αυτή την ανιστόρητη εθνική υποχώρηση;

Είστε η Κυβέρνηση που περιφρόνησε όσο κανείς κόμματα, θεσμούς, την ίδια την ευαισθησία του ελληνικού λαού. Είστε η Κυβέρνηση που χρόνια τώρα πολιτεύθηκε στο όνομα της δημοκρατικής ευαισθησίας και τώρα αγνοεί επιδεικτικά τη δημοκρατική βουή αντίδρασης των πολιτών. Είστε η Κυβέρνηση που έγραψε στα παλαιότερα των υποδημάτων της τα συναισθήματα, τον πατριωτισμό, την ψυχή και την αποφασιστικότητα ενός λαού, αυτή που διατρανώθηκε στα δεκάδες συλλαλητήρια ανά την Ελλάδα. Και όχι μόνο αυτό, αλλά είχατε το θράσος να βαφτίσετε αυτή τη συντριπτική πλειοψηφία των πολιτών όχλο, είχατε το θράσος να βαφτίσετε την αγάπη για την πατρίδα εθνικισμό.

Όμως, εκτός από την προκλητική και θλιβερή συμπεριφορά του Πρωθυπουργού απέναντι στον λαό της Μακεδονίας και όλους τους Έλληνες βεβαίως, βιώνουμε και μια πρωτόγνωρη συμπεριφορά πολιτικού εμπαιγμού από τον κυβερνητικό του εταίρο, τον κ. Καμμένο. Τον κ. Καμμένο, που δηλώνει ότι δήθεν –όπως πάντα βέβαια- διαφωνεί με τη συμφωνία, την οποία όμως, εκτός από το θέμα του ονόματος, τη θεωρεί εξαιρετική. Συμφωνία εξαιρετική, την οποία βέβαια δεν θα χρειαστεί να καταψηφίσει, διότι δεν θα έρθει στη Βουλή. Και δεν θα έρθει στη Βουλή, επειδή δεν θα την ψηφίσουν τα Σκόπια, αφού είναι τόσο επωφελής δήθεν για τη χώρα μας.

Ο κ. Καμμένος κρύβεται πίσω από τον κ. Ζάεφ και τους πολίτες των Σκοπίων, προκειμένου να μην χάσει την υπουργική του καρέκλα. Όμως, κυρίες και κύριοι των ΑΝΕΛ, τα ψέματα τελείωσαν. Εάν κόπτεσθε για τη Μακεδονία, ρίξτε την Κυβέρνηση που αποδέχεται, με τη δική σας στήριξη, τη μετατροπή της σλαβομακεδονικής ταυτότητας σε μακεδονική, την Κυβέρνηση που επικυρώνει τον μακεδονισμό, το ιδεολόγημα της δήθεν διαμελισμένης μακεδονικής πατρίδας. Αλλιώς, είστε συνυπεύθυνοι στο ξεπούλημα της Μακεδονίας.

Και είναι πραγματικά γελοίο η Κυβέρνηση να πανηγυρίζει για δήθεν απαλοιφή αλυτρωτικών αναφορών στο σύνταγμα των Σκοπίων, όταν αποδέχεται το βασικό όχημα του αλυτρωτισμού, που είναι το όνομα της δήθεν μακεδονικής ταυτότητας, της δήθεν μακεδονικής γλώσσας.

Όμως, δεν ήσασταν εσείς που κοντέψατε να αποδεχθείτε ως ονομασία και τη «Μακεδονία του Ίλιντεν», δηλαδή την επιτομή του αλυτρωτισμού, του συνθήματος «η Μακεδονία στους Μακεδόνες»;

Αγνοείτε ή θέλετε να κάνετε πως αγνοείτε ότι η γλώσσα που με ελαφρότητα εκχωρείτε, είναι η βάση για την εθνική ταυτότητα, η βάση για την εθνική συνείδηση; Το ομόγλωσσον, το όμαιμον, το ομόθρησκον, η γλώσσα που αποτελεί τον θεματοφύλακα, τον ομφάλιο λώρο με την ιστορία, τη θρησκεία και τις παραδόσεις, την εθνική συνείδηση. Αυτή είναι, άλλωστε, η παρακαταθήκη και του Οδυσσέα Ελύτη στο «Άξιον εστί», «την γλώσσαν μου έδωσαν ελληνικήν», που επιδεικτικά αγνοείτε.

Κυρίες και κύριοι της συγκυβέρνησης, η συμφωνία αυτή είναι επιζήμια για τη χώρα. Η συμφωνία αυτή δεν μπορεί να ψηφιστεί από το ελληνικό Κοινοβούλιο. Τη συμφωνία αυτή δεν έχει το δικαίωμα να την υπογράψει ο κ. Τσίπρας. Δεν διαθέτετε καν τη δεδηλωμένη, μιας και ο κυβερνητικός σας εταίρος, όπως λέει, δεν τη στηρίζει.

Καλούμε, λοιπόν, τον κ. Τσίπρα να λειτουργήσει ως Πρωθυπουργός των Ελλήνων και να μην καταφέρει ένα ακόμα καίριο πλήγμα στον βαθιά πληγωμένο ελληνικό λαό. Και εάν είναι τόσο σίγουρος γι’ αυτό που σπεύδει να κάνει, ας έρθει τώρα στη Βουλή να πάρει την εξουσιοδότηση απ’ αυτό το Κοινοβούλιο, πριν οι δυο Υπουργοί Εξωτερικών υπογράψουν το Σάββατο αυτή τη συμφωνία. Εάν τολμά, ας ζητήσει την εμπιστοσύνη της Βουλής, ας ζητήσει την εμπιστοσύνη υμών, των Βουλευτών του. Διαφορετικά, είναι ένας Πρωθυπουργός μειοψηφίας που δεν έχει κανένα δικαίωμα να υπογράψει για λογαριασμό της χώρας, πολύ περισσότερο να εκχωρεί την ιστορία και την ταυτότητά μας.

Τις επόμενες ώρες, τις επόμενες ημέρες, ο καθένας αναμετράται με την ιστορία και τη συνείδησή του. Εμείς στη Νέα Δημοκρατία θα είμαστε με την πλευρά εκείνων που θα υπερασπιστούν την ιστορία και την πατρίδα, χωρίς αλλά και χωρίς αστερίσκους. Διαλέξτε με ποια πλευρά θα πάτε εσείς, κυρίες και κύριοι του ΣΥΡΙΖΑ και των ΑΝΕΛ. Η ιστορία θα μας κρίνει όλους και θα είναι αμείλικτη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Έχει ζητήσει τον λόγο ο Υπουργός Υγείας για μια νομοτεχνική βελτίωση και αμέσως μετά ακολουθεί ο κ. Καράογλου.

Κύριε Υπουργέ, έχετε τον λόγο, για να κάνετε τη νομοτεχνική βελτίωση.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ.

Καταθέτω μια νομοτεχνική βελτίωση. Είναι μια αλλαγή ημερομηνίας σ’ ένα άρθρο του πολυνομοσχεδίου. Είναι καθαρά νομοτεχνικού χαρακτήρα.

(Στο σημείο αυτό ο Υπουργός κ. Ανδρέας Ξανθός καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 579)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Εξωτερικών, Δικαιοσύνης, Διαφάνειας και Ανθρωπίνων δικαιωμάτων και Οικονομικών κατέθεσαν σήμερα, στις 13-6-2018, τα εξής σχέδια νόμου:

«Κύρωση της Τεχνικής Διευθέτησης μεταξύ των Υπουργείων Άμυνας της Ιταλικής Δημοκρατίας, του Βασιλείου της Ισπανίας, της Ελληνικής Δημοκρατίας και της Δημοκρατίας της Πορτογαλίας όσον αφορά στο βασισμένο στη SIAF Σχηματισμό Μάχης, με τη Συμμετοχή της Ελληνικής Δημοκρατίας και της Δημοκρατίας της Πορτογαλίας.»

«Κύρωση του Μνημονίου Κατανόησης μεταξύ του Υπουργού Άμυνας του Βασιλείου του Βελγίου, του Υπουργείου Άμυνας της Τσεχικής Δημοκρατίας, του Υπουργείου Άμυνας της Δανίας, του Υπουργείου Εθνικής Άμυνας της Ελληνικής Δημοκρατίας, του Υπουργού Άμυνας του Βασιλείου των Κάτω Χωρών, του Υπουργείου Άμυνας του Βασιλείου της Νορβηγίας, του Υπουργείου Εθνικής Άμυνας της Πορτογαλίας και του Υπουργείου Άμυνας του Βασιλείου της Ισπανίας που αφορά στην Πολυεθνική Συνεργασία για Κατευθυνόμενα Πυρομαχικά Ακριβείας Αέρος - Εδάφους καθώς και της επιγενόμενης 1ης Τροποποίησης αυτού.»

Παραπέμπονται στην αρμόδια Διαρκή Επιτροπή.

Κύριε Καράογλου, έχετε τον λόγο για πέντε λεπτά.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, κυρίες και κύριοι συνάδελφοι, ως άτομο που πιστεύω στον κοινωνικό φιλελευθερισμό και ανήκω πολιτικά στη μεγάλη πατριωτική παράταξη της Νέας Δημοκρατίας, έχω στον κώδικα αξιών μου πολύ ψηλά το θέμα της πατρίδος, του έθνους. Βεβαίως, ξέρω ότι αυτό είναι κάτι που αντίκειται στην ανάλυση που εσείς, ως μαρξιστές, κάνετε, μια που η οικονομία θεωρείτε ότι είναι τα πάντα.

Όμως, οφείλω στην ιδεολογική μου αυτή τοποθέτηση, αλλά και ως Μακεδόνας Βουλευτής, οφείλω στον τόπο μου, στη γη των προγόνων μου, να ξεκινήσω την ομιλία μου με μια σύντομη αναφορά στην απαράδεκτη, στην εγκληματική συμφωνία του ΣΥΡΙΖΑ και των ΑΝΕΛ για το σκοπιανό ζήτημα.

Χθες, κυρίες και κύριοι συνάδελφοι, με αποκλειστική ευθύνη του Αλέξη Τσίπρα «Η Μακεδονία εάλω». Χωρίς ίχνος ντροπής και εθνικής αξιοπρέπειας, ο Έλληνας Πρωθυπουργός ξεπούλησε την ιστορία αιώνων, ταπεινώνοντας εκατομμύρια Έλληνες και χαρίζοντας το όνομα, την ταυτότητα, τη γλώσσα μας στα Σκόπια.

Ξέρω ότι όταν γίνεται μια διαπραγμάτευση κάτι δίνεις και κάτι παίρνεις. Εμείς τι κερδίσαμε; Τα δώσαμε όλα: όνομα, ταυτότητα, εθνότητα, γλώσσα, το βέτο. Δεν μπορώ να καταλάβω, αλήθεια, τι είδους διαπραγμάτευση ήταν αυτή. Ο κ. Κοτζιάς αποδείχτηκε χειρότερος διαπραγματευτής ακόμη και από τον κ. Βαρουφάκη.

Πρόκειται, αγαπητοί συνάδελφοι, για μια εκτρωματική συμφωνία, η οποία προβλέπω και φοβάμαι πως θα καλλιεργήσει τον αλυτρωτισμό στα Σκόπια ακόμη περισσότερο και θα γεννήσει εστίες σημαντικών προστριβών στο άμεσο μέλλον. Όσοι την επικυρώσουν, θα καταδικαστούν από την ιστορία στη συνείδηση κάθε Έλληνα.

Η εθνική ταπείνωση που βιώνουμε όλοι οι Έλληνες και ειδικότερα εμείς, οι Μακεδόνες, έχει υπαίτιους και τα ονόματά τους είναι συγκεκριμένα: Αλέξης Τσίπρας, Πάνος Καμμένος και ο μοιραίος άνθρωπος, ο Νίκος Κοτζιάς.

Έρχομαι τώρα στο νομοσχέδιο, το οποίο συζητείται εδώ και τρεις ημέρες, αλλά όλως τυχαίως και όλως παραδόξως, την πρώτη μέρα είχαμε την εισβολή στο Υπουργείο Προστασίας του Πολίτη «των δικών μας παιδιών», κατά την έκφραση του Αντιπροέδρου της Κυβέρνησης, του κ. Δραγασάκη, του Ρουβίκωνα, για να περάσει στα ψιλά. Τη δεύτερη και την τρίτη μέρα επισκιάστηκε το θέμα αυτό από τις εξελίξεις στο εθνικό μας ζήτημα, που αφορά τη σχέση μας με τα Σκόπια.

Αυτό, λοιπόν, που συζητάμε είναι ξεκάθαρα το τέταρτο μνημόνιο, το δεύτερο μνημόνιο που φέρνει η Κυβέρνηση ΣΥΡΙΖΑ -ΑΝΕΛ, ένα εξίσου άχρηστο μνημόνιο, το οποίο επιβαρύνει τον ελληνικό λαό και όλους τους Έλληνες πολίτες με νέα μέτρα ύψους 5,1 δισεκατομμυρίων ευρώ.

Από 1-1-2019 ο κάθε συνταξιούχος θα χάσει από μια έως τρεις συντάξεις. Από 1-1-2020, αν δεν έρθει πιο νωρίς, ο κάθε μισθωτός θα χάσει έναν τουλάχιστον μισθό μια που με τη μείωση του αφορολόγητου θα χάσει 643 ευρώ συγκεκριμένα, άρα στις περισσότερες περιπτώσεις έναν μισθό. Θα επιβληθεί ΕΝΦΙΑ στα αγροτεμάχια. Θα καταργηθεί στην ουσία το ΕΚΑΣ. Θα έχουμε την αύξηση του ασφαλιστικών εισφορών στους ελεύθερους επαγγελματίες. Θα έχουμε αυστηρή επιτήρηση ανά τρίμηνο της ελληνικής οικονομίας. Κατά τα άλλα, μιλάτε για καθαρή έξοδο!

Βεβαίως, επιχαίρετε και λέτε «έχουμε επιτυχίες». Και πού λέτε ότι έχετε επιτυχίες; Στην ανάπτυξη. Μάλιστα. Να θυμίσω, λοιπόν, ότι το 2014 παραλάβαμε μια οικονομία, που το 2012 είχε ύφεση της τάξης του 3-4% και κλείσαμε το 2014 με ανάπτυξη 0,8%. Ήταν σημαντικότατο αυτό, γιατί άρχισε η οικονομία να ανεβαίνει. Κι εσείς το 2015 και το 2016 την ξαναγυρίσατε στην ύφεση.

Να θυμίσω ότι το 2017 που προβλέπονταν στον προϋπολογισμό ανάπτυξη κατά 2,7%, τελικά αποτύχατε κατά 55% και η ανάπτυξη περιορίστηκε στο πολύ χαμηλό 1,3%. Να θυμίσω ότι τώρα που μιλάμε, στο πρώτο εξάμηνο του 2018, ενώ εκτιμούσατε στον προϋπολογισμό ανάπτυξη της τάξης του 2,5%, ήδη έχετε χαμηλώσει τον πήχη στο 2%. Να δούμε πού θα «καθίσει» η ανάπτυξη στο τέλος του 2018.

Επικαλείστε άλλη επιτυχία, ότι πετύχατε πρωτογενή πλεονάσματα. Μα, τα πρωτογενή πλεονάσματα επιτεύχθηκαν για πρώτη φορά μετά από τριάντα χρόνια το 2013 και το 2014 από την Κυβέρνηση εθνικής συνεργασίας του Αντώνη Σαμαρά, τότε που εσείς τα αποκαλούσατε «ματωμένα πλεονάσματα», που ρουφούν τη ρευστότητα από την ελληνική οικονομία, που είναι αποτελέσματα φοροληστρικής επιδρομής κ.τλ..

Να σας θυμίσω κάτι που είπε κάποιος: «Το πλεόνασμά σας είναι σεσημασμένο για τους Έλληνες και τις Ελληνίδες. Σε αυτό κρύβονται όλες οι αμαρτίες, όλες οι πληγές, όλη η σήψη, όλη η απάτη της σημερινής πολιτικής». Τάδε έφη Αλέξης Τσίπρας τον Μάρτη του 2014 στα Γιάννενα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή δεν έχω πολύ χρόνο, θέλω να πω κλείνοντας για το υπερταμείο και το άρθρο 109. Έχω ισχυρή μνήμη και θυμάμαι έντονα το σύνθημά σας, εκείνο που φωνάζατε με περηφάνεια εδώ στην Πλατεία Συντάγματος και σε όλες τις πόλεις και τις πλατείες. «Πουλάτε το νερό. Πουλάτε τα λιμάνια. Πουλήστε και τη μάνα σας και φύγετε από εδώ». Το παραφράζω.

Σήμερα ψηφίζετε τη δημιουργία του υπερταμείου για τα επόμενα ενενήντα εννέα χρόνια. Δεσμεύετε τρεις γενιές Ελλήνων πολιτών. Βέβαια η πλειοψηφία του διοικητικού συμβουλίου του υπερταμείου ανήκει στους ξένους, που χθες αποκαλύφθηκε ότι -δόξα τω θεώ- αμείβονται και πλουσιοπάροχα.

Υπάρχουν όμως και συνάδελφοι που καταλαβαίνουν ότι κάτι δεν πάει καλά και ότι το υπερταμείο δεν είναι καλό και δεν πρέπει να υπάρχει. Μιας και βρίσκεται εδώ, υπενθυμίζω τι είπε χθες ο αγαπητός συνάδελφος, ο κ. Φίλης: «Το υπερταμείο καθιστά τη χώρα αποικία χρέους».

Κλείνοντας λοιπόν, σας λέω, φίλες και φίλοι, αγαπητοί συνάδελφοι, ότι η Ελλάδα χρειάζεται καθαρή έξοδο από το μνημόνιο του παραλογισμού και της ακραίας υπερφορολόγησης στο οποίο την έχετε βάλει. Χρειάζεται μια καθαρή έξοδος στον κόσμο της πραγματικότητας.

Εξυπακούεται ότι η Νέα Δημοκρατία καταψηφίζει το μεσοπρόθεσμο πολυνομοσχέδιο, διότι όχι μόνο βάζει υποθήκη και ενεχυριάζει την πατρίδα μας, αλλά μετατρέπει τους Έλληνες σε μόνιμα υποζύγια μιας αριστερόστροφης κουλτούρας αναδιανομής της φτώχειας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καράογλου.

Επόμενος ομιλητής είναι ο κ. Γκιόλας. Για άλλη μία φορά, θα παρακαλέσω όσο μπορείτε να συμπτύξετε τον χρόνο σας.

Ορίστε, κύριε συνάδελφε, έχετε τον λόγο για πέντε λεπτά.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ήταν σχετικά εύκολο μιας και εξετάζουμε ένα οικονομικό πρωτίστως νομοσχέδιο να απομονώσω και να τονίσω τα θετικά στοιχεία που εξωραΐζουν την οικονομία της χώρας μας. Και είναι αλήθεια ότι δεν θα δυσκολευθώ να βρω δεδομένα, επιλέγοντας όσα ευνοούν τη δική μας οπτική και προεικάζουν την ελπιδοφόρα πορεία της οικονομίας. Δεν θα το κάνω αυτό, έστω και αν το σύνολο των ομιλητών της Αντιπολίτευσης συναγωνίστηκαν στην προβολή όλων των στραβών και ανάποδων που επισώρευσε κατ’ αυτούς η Κυβέρνησή μας.

Σε ενδεχόμενη ερώτησή σας, εάν εμείς πιστεύουμε ότι όλοι οι δείκτες, οι αριθμοί, αλλά και η πραγματικότητα δηλώνουν ένα νέο success story, δεν θα απαντήσω χωρίς περίσκεψη ότι όλα βαίνουν καλώς. Είναι η ίδια η ζωή, η αμείλικτη πραγματικότητα και οι ανάγκες της κοινωνίας που δοκιμάστηκαν σκληρά, που δεν μου επιτρέπει να τοποθετηθώ αστόχαστα και χωρίς να αποπειραθώ να διερευνήσω το γενικότερο οικονομικό πλαίσιο της Ελλάδας ενταγμένη στην ευρωπαϊκή, αλλά και την παγκόσμια ολοκλήρωση.

Επιτρέψτε μου όμως να το κάνω με το κλείσιμο της ομιλίας μου και αφού πρώτα σταθώ σε μια κατηγορία από εκείνες που, με τόσο πομπώδη και με απαξιωτικό τόνο, πολλά από τα μέλη της Αντιπολίτευσης προσάψατε στην Κυβέρνησή μας.

Περισσεύει, λοιπόν η υποκρισίας σας στο ζήτημα της μείωσης των συντάξεων, ένα θέμα που όσο η χώρα βγαίνει από τη μέγγενη της αυστηρής επιτροπείας και τελειώνει με τα μνημόνια έχει αναχθεί από τα φιλικά σας μέσα ως το προσφιλέστερο επαναλαμβανόμενο ανάγνωσμα στα συγκεκριμένα έντυπα, αλλά και ο πρωινός καφές, το μεσημεριανό μενού και το βραδινό γκουρμέ δείπνο που προσφέρουν σε απερίγραπτες δόσεις τα κανάλια της παραπληροφόρησης. Απέναντι στον ορυμαγδό αυτόν της διαστρέβλωσης της αλήθειας, εμείς οφείλουμε να παραμείνουμε ρεαλιστές και να μιλήσουμε με πραγματικά στοιχεία.

Είναι γνωστό ότι οι συντάξεις είναι αυτές που κόπηκαν από εσάς περί τις έντεκα φορές. Είστε εσείς εκείνοι που, με το PSI που εφαρμόσατε, αδειάσατε στην κυριολεξία τα αποθεματικά των ασφαλιστικών ταμείων με ισχυρό και αναπόδραστο κίνδυνο να καταρρεύσει όλο το ασφαλιστικό σύστημα και η δυνατότητα καταβολής συντάξεων σε σύντομο χρόνο. Να μην ξεχάσουμε μάλιστα και τη ρήτρα του μηδενικού ελλείμματος, που την είχατε αποδεχτεί και η οποία αν εφαρμοζόταν, θα είχε οδηγήσει σε συντάξεις-ψιχία.

Η πρωτοβουλία της ανασυγκρότησης του ασφαλιστικού συστήματος, την οποία μοιραία πήραμε στις πλάτες μας, αλλά και υπεύθυνα, απέφερε έναν τρόπο εξυγίανσής του με δίκαιες εισφορές και λογικές και βιώσιμες συντάξεις, βλέπε εθνική σύνταξη, σύνταξη αγροτών κ.λπ.. Ήδη οι εισφορές με την προσθήκη νέων ασφαλισμένων έχουν αποτελέσει μια ευχάριστη εξέλιξη προσφέροντας ένα αξιόλογα θετικό αποτέλεσμα.

Θα μπορέσει αυτή η αποδοτική εξέλιξη να αποτελέσει ένα ατού για επαναδιαπραγμάτευση ως προς το ύψος των συντάξεων, όπως απαιτούν μετ’ επιτάσεως οι καλοπροαίρετοι δημοσιογράφοι και δημοσιολογούντες, αλλά και αγωνιούν οι συμπολίτες μας να μάθουν; Δεν νομίζω ότι αποτελεί ένδειξη σοφίας η άρνηση να απαντηθεί στη στιγμή αυτή της ολοκλήρωσης της εξόδου η έκφραση της οποιασδήποτε θέσης, πολλώ δεν μάλλον δέσμευσης.

Είναι, όμως, βέβαιο ότι έχουν προβλεφθεί τα γνωστά θετικά αντίμετρα, αλλά και τα πλεονάσματα που μετά βεβαιότητας θα είναι ικανά να επιφέρουν, αν όχι την πλήρη αναπλήρωση των απωλειών, τουλάχιστον βελτίωση του συνόλου των κοινωνικών παροχών σε ένα, επίσης, βελτιούμενο αναπτυξιακό περιβάλλον που προβλέπεται να εξασφαλίσει καλύτερους όρους διαβίωσης για το σύνολο των συμπολιτών μας.

Επανέρχομαι στο ερώτημα που ο ίδιος έθεσα στην αρχή. Πώς βλέπουμε την πορεία της οικονομίας στη χώρα και αν είμαστε ικανοποιημένοι με την προσπάθεια που γίνεται για να ανακάμψουμε σαν χώρα, ανατάσσοντας την οικονομία. Θα ήθελα να απαντήσω χωρίς μισόλογα με ένα «ναι» ή με ένα «όχι».

Αν πω «όχι», θα αδικήσω τις πολλές μεγάλες προσπάθειες που ως Κυβέρνηση καταβάλλουμε με τα όποια λάθη, τις απειρίες και την αναποφασιστικότητα που ενίοτε μας διακατέχει. Τους είδαμε άλλωστε και τους έμπειρους και τους αλάνθαστους!

Αν πω «ναι», ενώ θα βαθμολογήσω ικανοποιητικά την πορεία μας, θα αδικήσω και θα στεναχωρήσω σημαντική μερίδα συμπατριωτών μας, τους νέους που ακόμα μερίδα τους φεύγει στο εξωτερικό για αναζήτηση εργασίας, τη μεσαία τάξη, τους επιστήμονες και επαγγελματίες που έφτασαν ή και ξεπέρασαν τα όρια της φοροδοτικής τους δυνατότητας, τους άνεργους και τους φτωχούς αγρότες και εργάτες που ψάχνουν απεγνωσμένα για δουλειά και μοχθούν για να εξασφαλίσουν τις βασικές τους βιοτικές ανάγκες.

Δεν πρέπει, όμως, να ξεχνάμε ότι βρισκόμαστε κι έχουμε ανάγκη να συνυπάρξουμε μέσα στην Ευρωπαϊκή Ένωση, που θα πρέπει βέβαια να αναθεωρήσει τις επιλογές της φρικτής οικονομικής λιτότητας και του νεοφιλελευθερισμού, ώστε να πάψουν οι πλούσιες χώρες του Βορρά και του Κέντρου να δημιουργούν πλεονάσματα σε βάρος των χωρών του Νότου.

Αυτή την πολιτική είναι σε θέση να την αμφισβητήσουν και να την επιβάλλουν οι λαοί των χωρών του Νότου και ήδη τα πρώτα σημάδια είναι αισθητά, αφού όμως απομονώσουν τις λαϊκιστικές, ακροδεξιές και δήθεν αντισυστημικές πολιτικές παρατάξεις. Μπορούμε να το κάνουμε με τη μέγιστη συστράτευση των δυνάμεων της δημοκρατίας, της προόδου και του σοσιαλισμού.

Κι εμείς στη χώρα μας θα το επιχειρήσουμε χέρι-χέρι με τους εργαζόμενους και τα πλατιά λαϊκά στρώματα, κόντρα στη μέγγενη των μνημονίων επιλέγοντας πλέον, όχι την πολιτική της λιτότητας, αλλά την προωθητική ενότητα και εγρήγορση των δυνάμεων της εργασίας και της κοινωνικής προόδου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γκιόλα.

Ο κ. Σκουρολιάκος έχει τον λόγο για πέντε λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα το πολυνομοσχέδιο της εξόδου από μία ζοφερή περίοδο, όμως, όλοι οι ομιλητές και οι ομιλήτριες της αντιπολίτευσης ξόδεψαν την ομιλία τους -το μεγαλύτερο μέρος τουλάχιστον- για άλλο θέμα, για το Μακεδονικό.

Να υποθέσω ότι δεν έχουν κανέναν πρόβλημα με το πολυνομοσχέδιο, είναι σωστό και θα το υπερψηφίσουν, εκτός κι αν σε μια μελλοντική συζήτηση για το μακεδονικό τοποθετηθούν επί του νομοσχεδίου που συζητάμε σήμερα.

Όπως και να έχει το πράγμα, βρισκόμαστε ένα βήμα προ του τέλους μιας δύσκολης εποχής, την οποία ο ελληνικός λαός υπέστη πραγματικά χωρίς να την έχει επιλέξει, μιας εποχής για την οποία ο ιστορικός του μέλλοντος θα τοποθετηθεί, αλλά αυτή τη σημαντική στιγμή της απαλλαγής πρέπει να τη χρεώσουμε στην Κυβέρνηση συνεργασίας ΣΥΡΙΖΑ - ΑΝΕΛ και να αναγνωρίσουμε τις θυσίες του ελληνικού λαού μέχρι να φτάσουμε εδώ, μιας και ανοίγει ο δρόμος για τη συνολική συμφωνία στη σύνοδο της 21ης Ιουνίου, όπου μια νέα περίοδος ξεκινά για τη χώρα και τον λαό.

Θα μου επιτρέψετε να μιλήσω για δύο θέματα που έχουν να κάνουν με τον πολιτισμό.

Κυρίες και κύριοι Βουλευτές, καθολική απαίτηση του χώρου του βιβλίου ήταν και είναι η επαναφορά της ενιαίας τιμής βιβλίου που είχε καταργηθεί από την προηγούμενη κυβέρνηση, στο πλαίσιο της εργαλειοθήκης του ΟΟΣΑ για την αύξηση της ανταγωνιστικότητας.

Δυστυχώς, όμως, αυτό που συνέβη δεν ήταν καμμία αύξηση ανταγωνιστικότητας, αλλά η τρομακτική υποβάθμιση στο ποιοτικό βιβλίο και στα μικρά κυρίως βιβλιοπωλεία, τα οποία ως χώροι πολιτισμού κινδυνεύουν να εξαφανιστούν. Με το παρόν νομοσχέδιο ρυθμίζεται αυτή η πολύ σημαντική –κατά τη γνώμη μας- εκκρεμότητα με ένα νέο πλήρες πλαίσιο για την ενιαία τιμή βιβλίου.

Με την ενιαία τιμή βιβλίου κάθε τίτλος βιβλίου που εκδίδεται, επανεκδίδεται ή ανατυπώνεται, πωλείται προς το κοινό στην ίδια τιμή λιανικής πώλησης απ’ όλα τα σημεία για δύο χρόνια, με έκπτωση μόνο έως 10%, ένα ποσοστό το οποίο το καθορίζει ο εκδότης.

Η ενιαία τιμή βιβλίου προστατεύει και ενισχύει τα μικρά ανεξάρτητα βιβλιοπωλεία, προστατεύει τον πλουραλισμό και την πολυμορφία των εκδόσεων, διατηρεί την τιμή σε χαμηλά επίπεδα και προστατεύει τον καταναλωτή, εξασφαλίζοντας ίση πρόσβαση όλων των καταναλωτών στα βιβλία, μιας και όλα τα βιβλία πωλούνται στην ίδια τιμή σε κάθε σημείο της επικράτειας και ακόμα διατηρεί τον υγιή ανταγωνισμό.

Θεωρώ πολύ σημαντικό το ότι ο κ. Λοβέρδος αναγνώρισε ότι κακώς η κυβέρνηση Σημίτη τότε είχε καταργήσει την ενιαία τιμή βιβλίου και χαιρέτισε ως πάρα πολύ θετική την επαναφορά της.

Το δεύτερο σημείο στο οποίο θα ήθελα να αναφερθώ όσον αφορά στα έργα και τις ημέρες της σημερινής Κυβέρνησης, είναι η δημιουργία ενός ευνοϊκού περιβάλλοντος για την προσέλκυση επενδύσεων σ’ έναν χώρο που αποτελεί τη ραχοκοκαλιά πλέον της σύγχρονης διοίκησης, αλλά και της παραγωγής πλούτου στον νέο κόσμο του 21ου αιώνα, στον χώρο της ψηφιακής επικράτειας και των οπτικοακουστικών μέσων.

Η ίδια η δημιουργία του Υπουργείου Ψηφιακής Πολιτικής καταδεικνύει τη σοβαρότητα με την οποία αντιμετωπίζει τον χώρο και τα εργαλεία του η Κυβέρνηση, γιατί η Αριστερά κοιτά μπροστά και οραματικά, όχι μόνο στις θεωρητικές τις επεξεργασίες, αλλά και στην πρακτική της και εν προκειμένω στην κυβερνητική πρακτική της με τον ν.4487/2017.

Στο υπό συζήτηση πολυνομοσχέδιο στο άρθρο 116, προσθήκη άρθρου 71δ και 71ε, στον ν.4172/2013, ψηφίζονται ρυθμίσεις και κίνητρα που βοηθούν την τοπική παραγωγή και φέρνουν επενδύσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι πολύ λίγος ο χρόνος. Δεν μπορώ να σας δώσω πολλές λεπτομέρειες. Το άρθρο αυτό τελειώνει τις αργόσυρτες κρατικές διαδικασίες με όπλο τη διαφάνεια -όπου τα χρήματα κατευθύνονταν μέχρι τώρα σε ενδιάμεσες επιδέξιες τσέπες- με αντικειμενικά κριτήρια, με κριτήρια ποιοτικής παραγωγής, τα οποία έχουν οργανωθεί από ένα πλούσιο καλάθι τέτοιων ιδεών, από χώρες της Ευρωπαϊκής Ένωσης που έχουν χρησιμοποιήσει αυτή τη μέθοδο. Υπάρχουν 75 εκατομμύρια ευρώ για τις νέες παραγωγές.

Θα ήθελα να τελειώσω, λέγοντάς σας ότι η κλεψύδρα μιας εποχής τελειώνει στο τέλος του προσεχούς Αυγούστου. Λυπάμαι που λέω πως από τη μέχρι τώρα συζήτηση του παρόντος νομοσχεδίου και στις επιτροπές και στην Ολομέλεια, διαπιστώνω πως η Αντιπολίτευση –και πρωτίστως η Αξιωματική Αντιπολίτευση- το αντιμετωπίζει όλο αυτό σαν την τελευταία ευκαιρία για καταστροφολογία.

Μετέρχεστε, κυρίες και κύριοι, όλων των μέσων. Περάσατε από την απλή παραποίηση της αλήθειας και τα fake news στα χοντροκομμένα ψέματα. Άδικος κόπος και ατελέσφορη η εκποίηση του προσωπικού πολιτικού και επιστημονικού κεφαλαίου για κάποιους από εσάς σε αυτή την προσπάθεια. Το χειρότερο είναι ότι και εσείς το αντιλαμβάνεστε.

Τέλος εποχής, κυρίες και κύριοι, για τα παραμύθια σας με δράκους. Ευτυχώς οι παντός είδους «Γερούν γερά και βάστα Σόιμπλε» αποχωρούν από το προσκήνιο και αποσύρονται στο σκοτάδι για να κατασκευάσουν το επόμενο παραμύθι τους. Δεν θα σας σώσει κανένα «μακεδονικό», καμμία καταστροφολογία. Καλή έμπνευση ευχόμαστε. Εμείς, πάντως, μαζί με τον ελληνικό λαό συνεχίζουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκουρολιάκο.

Τον λόγο έχει η κ. Αναγνωστοπούλου και αμέσως μετά η κ. Αντωνίου.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Κύριε Πρόεδρε, κύριοι Υπουργοί, κυρίες και κύριοι, θα ξεκινήσω με το άλλο μείζον θέμα της ημέρας, της σημερινής και των επόμενων ημερών, που είναι το μακεδονικό, παίρνοντας αφορμή από αυτά που είπε ο κ. Βορίδης το απόγευμα στην ομιλία του, όταν είπε ότι πρέπει να συνεννοηθούμε και ότι αυτή η Κυβέρνηση ξεπέρασε τη γραμμή που είχε τεθεί για το μακεδονικό.

Διαβάζω από τις μεγαλύτερης εφημερίδες και τα Μέσα Μαζικής Ενημέρωσης, τι έγραψαν χθες και σήμερα: Η γαλλική εφημερίδα «LE MONDE» γράφει: «Αθήνα και Σκόπια συμφωνούν για τη μετονομασία της Μακεδονίας». «FRANCOEUR», «Βόρεια Μακεδονία: Το νέο όνομα της Μακεδονίας που αποδέχτηκε η Μακεδονία». «INDEPENDENT»: «Η Μακεδονία συμφωνεί να αλλάξει το όνομά της για να ικανοποιήσει την Ελλάδα». «GUARDIAN», «WALLSTREET JOURNAL», «WASHINGTON POST» κ.λπ., τα ίδια πράγματα.

Τι είναι ακριβώς αυτό που δεν έκανε η Κυβέρνηση ή τι είναι ακριβώς αυτό που έκανε η Κυβέρνηση και ενοχλεί την Αξιωματική Αντιπολίτευση; Έλυσε ένα μεγάλο θέμα -είχε γίνει μεγάλο θέμα- το οποίο άφηνε η Αξιωματική Αντιπολίτευση να σέρνεται επί χρόνια και όχι μόνο να σέρνεται, αλλά με στρουθοκαμηλισμό άφηνε να γίνεται αποδεκτή η ονομασία «Μακεδονία» για τη FYROM, θεωρώντας ότι θα φτάσει κάποτε ο καιρός που όλα αυτά θα λυθούν με έναν μαγικό τρόπο.

Τι σημαίνει αυτό, εκτός από το ότι ψαρεύει σε θολά νερά και όλα τα γνωστά; Ας δούμε τα πράγματα λίγο ευρύτερα και σε σχέση με την οικονομία. Η Νέα Δημοκρατία, όπως και το ΠΑΣΟΚ άλλωστε, ειδικά σε σχέση με την οικονομία, είναι πολιτικές δυνάμεις οι οποίες τι έκαναν; Υψηλών προσδοκιών και οραμάτων, υποτίθεται, πολιτική, για την οποία όμως δεν έκαναν απολύτως τίποτα για να τη φέρουν εις πέρας.

Αυτό έκαναν με το θέμα της εισόδου, της ένταξης της χώρας στην ΟΝΕ, στην Ευρωζώνη, μια μεγάλη ιδέα εκείνη την εποχή, μια μεγάλη ελληνική ιδέα, για την οποία δεν φρόντισαν να φτιάξουν καμμία πολιτική, απολύτως καμμία πολιτική που θα προστατεύσει τη χώρα σε αυτήν την αλλαγή περιβάλλοντος στην οποία έμπαινε, δηλαδή κανέναν οραματισμό για το πώς η χώρα θα στεκόταν σε αυτήν τη νέα πραγματικότητα και όχι μόνο αυτό. Το χειρότερο που γινόταν ήταν, ενώ άλλαζε η χώρα εντελώς προοπτική, συνέχιζε να βαδίζει με τα ίδια μέσα και τα ίδια βαρίδια.

Αυτό, λοιπόν, που βλέπουμε είναι ότι έχουμε μια Αξιωματική Αντιπολίτευση, η οποία την τελευταία δεκαετία -και πολύ παραπάνω από την τελευταία δεκαετία- είχε μια υποτιθέμενη εθνική πολιτική για την οποία δεν είχε τα μέσα ποτέ, ούτε σκέφτηκε να τα εφεύρει, να τα χρησιμοποιήσει για να προστατεύσει την κοινωνία.

Να σημειώσω -απλώς υποσημείωση- ότι μπήκαμε στην ΟΝΕ με την Κυβέρνηση Σημίτη και από αυτή την κυβέρνηση κάποιοι είναι ήδη καταδικασμένοι και κάποιοι είναι υπόδικοι. Δηλαδή συνέχισε εκείνη η κυβέρνηση με τα ίδια εργαλεία της διαφθοράς να προσπαθεί να κάνει πολιτική.

Σήμερα, με αυτή την Κυβέρνηση, η οποία είχε μια ολική προοπτική για το μέλλον αυτής της χώρας στο κεφάλι της, σκέφτηκε πατριωτικά -γιατί πρέπει να ξέρουμε πότε να χρησιμοποιούμε τις λέξεις-, γι’ αυτή την προοπτική. Βγαίνουμε από τα μνημόνια. Αυτή είναι μια πάρα πολύ σημαντική στιγμή σε συνδυασμό με την επίλυση του μακεδονικού. Διότι το εθνικό θέμα δεν κατακερματίζεται σε εσωτερικό και εξωτερικό. Εθνικό είναι ό,τι δίνει προοπτική σε μια χώρα, της δίνει μέλλον. Βγαίνουμε λοιπόν από τα μνημόνια, τα οποία ήταν ο κυριότερος μηχανισμός επιβολής μιας νεοφιλελεύθερης πολιτικής, μιας πολιτικής λιτότητας.

Βγαίνουμε από αυτά τα μνημόνια, με καθαρή έξοδο, χωρίς εμείς να διατεινόμαστε ότι βγήκαμε κατευθείαν στον παράδεισο. Ίσα-ίσα, λέμε ότι τα βήματα πρέπει να είναι προσεκτικά, με όλες τις πρόνοιες που χρειάζονται –εξ ου και το αποθεματικό είναι αυτό που λέμε η ζώνη ασφάλειας της χώρας απέναντι στις αγορές, σε ένα περιβάλλον το οποίο είναι πάρα πολύ δύσκολο στην περιοχή μας-, προσπαθώντας όμως συνεχώς να ανορθώσουμε εκείνους τους τομείς που θα επιτρέψουν σε αυτή την κοινωνία να οραματιστεί το μέλλον της.

Χτύπημα της ανεργίας. Δεν άκουσα να αναφέρεται σχεδόν από κανέναν. Όμως, όλοι οι μεγάλοι διανοητές λένε ένα πράγμα: Ότι η ανεργία αποτελεί το θανατηφόρο τραύμα στο σώμα μιας κοινωνίας. Εάν δεν αντιμετωπιστεί αυτό δεν μπορεί να αντιμετωπιστεί τίποτα άλλο. Η πτώση της ανεργίας, είναι ήδη φανερή και θα γίνει στα επόμενα χρόνια, βγαίνοντας από τα μνημόνια, και χρειάζεται ακόμα παραπάνω. Αν λοιπόν το χτύπημα της ανεργίας είναι το κυριότερο, οι συλλογικές συμβάσεις και ο κατώτατος μισθός είναι επίσης ένα τεράστιο θέμα.

**ΠΡΟΕΔΡΕΥΩΝ (Μάριος Γεωργιάδης):** Παρακαλώ, ολοκληρώστε.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Τελειώνω. Περνάει πολύ γρήγορα ο χρόνος.

Λέμε για την Αξιωματική Αντιπολίτευση ότι δεν σκέφτηκε τίποτα άλλο παρά μόνο τον αυτόματο πιλότο που πρόσφερε η Ευρωζώνη -άρα και πολύ γρήγορα μπαίνουμε στα μνημόνια και καλό είναι να την έχουμε αυτή την ασφαλιστική δικλίδα-, γιατί ακούγοντας τον κ. Μητσοτάκη, τον Αρχηγό της Αξιωματικής Αντιπολίτευσης, βλέπουμε ότι έχει ακριβώς την ίδια λογική μιας νεοφιλελεύθερης πολιτικής, η οποία έφθανε στα άκρα της με τα μνημόνια. Δηλαδή ευέλικτες σχέσεις εργασίας από τη μια μεριά, από την άλλη μεριά ότι οι εργοδότες ό,τι θέλουν κάνουν. Έτσι η χώρα δεν μπορεί να έχει προοπτική για το μέλλον.

Άρα, λοιπόν, με μια Νέα Δημοκρατία το μέλλον της χώρας θα ήταν ο αργός θάνατος. Όλοι ενδιαφέρονται για το δημογραφικό. Όλοι οι επιστήμονες, όμως, μας έχουν πει ότι αν δεν έχουμε ένα σοβαρό κοινωνικό κράτος, αν δεν έχουμε συλλογικές συμβάσεις, σταθερές συμβάσεις εργασίας, η χώρα οδηγείται σε αργό θάνατο.

**ΠΡΟΕΔΡΕΥΩΝ (Μάριος Γεωργιάδης):** Κυρία Αναγνωστοπούλου, έχουμε φθάσει τα οκτώ λεπτά και αδικώ άλλους συναδέλφους σας.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Ναι, θα κλείσω αμέσως. Έχετε δίκιο.

Υπάρχουν σημεία, για τα οποία εμείς δεν είμαστε ευτυχείς και τα οποία θα διορθωθούν στην πορεία. Όμως, αυτό που θέλω να πω κλείνοντας -για να το συνδέσω και πάλι με το μακεδονικό και επειδή γίνεται όλη αυτή η σπέκουλα από χθες μέχρι σήμερα και θα συνεχιστεί τις επόμενες ημέρες- είναι πως το να προσπαθεί η Αξιωματική Αντιπολίτευση να δείξει ότι με το μακεδονικό κάτι πουλήσαμε κάτι προδώσαμε όχι μόνο προσφέρει βήμα στους πατριδοκάπηλους -είδαμε εδώ πώς περιγράφηκε το μέλλον αυτής της χώρας σε σχέση με τα εθνικά ζητήματα, να κάνουμε εισβολή στις ξένες χώρες-, αλλά το κυριότερο για μένα είναι ότι η Νέα Δημοκρατία γι’ αυτό το θέμα θα λογοδοτήσει στον ελληνικό λαό, γιατί δεν μπορεί να δει το μέλλον αυτής της χώρας σε προοπτική με τους Βαλκάνιους γείτονες και γενικώς με όλη την περιοχή μας σε σχέση με το μέλλον της.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Αναγνωστοπούλου.

Τον λόγο έχει η κ. Αντωνίου, η οποία θα φθάσει στα έξι λεπτά και θα μου πει «άφησες εννιά λεπτά τη συνάδελφο και πρέπει να κόψεις εμένα τώρα».

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα αντί να συζητούμε το μείζον ζήτημα του χθεσινού διαγγέλματος του Πρωθυπουργού για την επικείμενη συμφωνία που θέλει να υπογράψει ο κ. Τσίπρας, συζητούμε για το τέταρτο μνημόνιο.

Κυρίες και κύριοι συνάδελφοι, πρώτον, για να δεσμεύσει τη χώρα σε αυτά που συμφωνεί ο προς αποχώρηση Πρωθυπουργός, πρέπει να φέρει τη συμφωνία στη Βουλή. Δεν έχει καμμία πολιτική νομιμοποίηση να κάνει κάτι άλλο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Άλλα έλεγε ο Κουμουτσάκος!

**ΜΑΡΙΑ ΑΝΤΩΝΙΟΥ:** Δεύτερον, προσπαθήσατε…

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Άλλα έλεγε ο Κουμουτσάκος!

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κυρία Αναγνωστοπούλου!

**ΜΑΡΙΑ ΑΝΤΩΝΙΟΥ:** Σας άκουσα, κυρία Αναγνωστοπούλου.

Προσπαθήσατε και εσείς, κυρία Αναγνωστοπούλου, να μας πείσετε πριν από λίγο ότι είναι καλή η συμφωνία, αλλά, από ό,τι είδαμε μέχρι στιγμής και από την εμπειρία που έχουμε από το τρίτο και τέταρτο μνημόνιο που μας φέρατε, σας λέμε ότι είναι μια κακή συμφωνία για τη χώρα.

Καλή είναι πιθανώς, κυρία Αναγνωστοπούλου, για τους γείτονες που χθες πανηγύριζαν. Σε αντίθεση με τους δίπλα, σήμερα οι Έλληνες αισθάνονται προδομένοι.

Τρίτον, όλοι όσοι θέλουν να πετύχουν κάτι που δεν κατάφεραν με όλες τις προηγούμενες κυβερνήσεις της Ελλάδας σάς θέλουν διαπραγματευτές. Τυχαίο; Όλα τα δώσατε: υπερταμείο, εκχώρηση δημόσιας περιουσίας, πλειστηριασμούς, Μακεδονία. Όλα τα δώσατε χωρίς να πάρετε το παραμικρό. Σας το λέω ορθά-κοφτά: Δεν ήταν εθνικιστής ο Κωνσταντίνος Καραμανλής, όταν έλεγε ότι η Μακεδονία είναι μία και είναι ελληνική.

Τώρα δίνετε όχι μόνο το όνομα, την ταυτότητα, τη γλώσσα, αλλά και την εθνότητα στα Σκόπια. Να ξέρετε, όμως, ότι, όπως είπαν πολύ μεγάλοι Έλληνες, Ελύτης, Τσάτσος, Μελίνα Μερκούρη, Αρβελέρ, οι Έλληνες δεν θα δεχθούν να τους κλέψετε την ψυχή. Και εγώ δεν θα επιτρέψω να με αποκαλούν Νοτιομακεδόνισσα!

Πάμε, λοιπόν, στο σημερινό νομοσχέδιο, γιατί μας κάνατε πολλή κριτική: Τι συζητάμε και τη ψηφίζεται σήμερα, αγαπητοί συνάδελφοι. Επειδή ίσως δεν ξέρετε την ίδια αριθμητική με τον επισπεύδοντα Υπουργό ούτε μιλάτε το ίδιο καλά αγγλικά και φαντάζομαι ότι δεν διαθέτετε και τις μαγικές ικανότητες του κ. Τσακαλώτου, να σας πω ακριβώς τι ψηφίζεται, μπας και σταματήσετε επιτέλους την κοροϊδία δεξιά και αριστερά.

Ο κ. Τσακαλώτος στην ομιλία του στη Βουλή βάφτισε τις περικοπές αυξήσεις, τις υποθήκες εγγυήσεις και όλα αυτά σε ένα κείμενο στα αγγλικά, που, ως ο πιο καλός ο μαθητής των δανειστών, φέρνει προς ψήφιση στη Βουλή των Ελλήνων. Διότι το μεσοπρόθεσμο που συζητούμε σήμερα δεν είναι παρά το τέταρτο μνημόνιο, με απόλυτη αριστερή ιδιοκτησία, ένα μνημόνιο μόνο με υποχρεώσεις, χωρίς χρηματοδότηση, που ακολουθεί βέβαια το τρίτο μνημόνιο, δικό σας και αυτό, της αλήστου μνήμης εποχής Βαρουφάκη, καλοκαίρι του 2015. Προφανώς, προσπαθείτε να το ξεχάσετε αυτό.

Ένα τέταρτο, λοιπόν, μνημόνιο, που ασφαλώς καταρρίπτει με πάταγο τις νέες αυταπάτες της Κυβέρνησης περί καθαρής εξόδου.

Κυρίες και κύριοι συνάδελφοι, θα συμφωνήσουμε σε κάτι. Σύμφωνα με το σημερινό νομοσχέδιο, από το 2019 θα περικοπούν οι κύριες συντάξεις; Συμφωνείτε; Θα περικοπεί η προσωπική διαφορά στις επικουρικές; Συμφωνείτε; Θα αυξηθούν και άλλο οι ασφαλιστικές εισφορές των ελευθέρων επαγγελματιών; Συμφωνείτε;

Θα περικοπεί κατά 35% το αφορολόγητο όριο από το 2020; Συμφωνούμε; Θα διατηρηθεί ο ΕΝΦΙΑ στα σημερινά επίπεδα, και αναμένεται να υπάρξει και αύξηση κιόλας για τις λαϊκές συνοικίες και τα χαμηλά εισοδήματα; Συμφωνείτε; Θα διατηρηθούν, επίσης, τα υψηλά πρωτογενή πλεονάσματα, τουλάχιστον για μια πενταετία. Συμφωνείτε;

Στην ουσία δηλαδή φέρνετε απώλειες ενός μισθού και τριών συντάξεων. Από 1-1-2019 κάθε συνταξιούχος θα χάσει από μία έως τρεις συντάξεις και κάθε χαμηλόμισθος από ένα μηνιάτικο. Συμφωνείτε σε αυτό;

Την ίδια ώρα εκχωρείτε αμετάκλητα και άνευ όρων στον ESM τη δημόσια περιουσία, γιατί μόνον εσείς δεχτήκατε το υπερταμείο, με συνέπεια να δεσμεύσετε τη δημόσια περιουσία της χώρας για διάρκεια ενός αιώνα.

Σήμερα, λοιπόν, ολοκληρώνεται και το τυπικό μέρος της δέσμευσης της δημόσιας περιουσίας της χώρας. Το υπερταμείο καθίσταται εγγυητής και αναλαμβάνει σε κάθε περίπτωση αθέτησης πληρωμής. Μπαίνει η δημόσια περιουσία υποθήκη και ενεχυριάζεται μέχρι του ποσού των 25 δισεκατομμυρίων. Συμφωνούμε; Bέβαια, ο σύγχρονος Μάγος του Οζ, ο Έλληνας Υπουργός Οικονομικών, είπε ότι δεν είναι υποθήκη, αλλά εγγύηση.

Κύριε Τσακαλώτο –δεν είναι εδώ, αλλά θα του τα πείτε φαντάζομαι οι αρμόδιοι- μπορεί να παριστάνετε τον μάγο και να γνωρίζετε καλά αγγλικά, αλλά με τα ελληνικά σας σίγουρα κάτι δεν πάει καλά.

Επειδή μας κατηγορήσατε ότι είμαστε αλλού, πρέπει να σας πω ότι το μεγαλύτερο πρόβλημα της πατρίδας μας, της χώρας μας, είναι ότι βρίσκεστε εσείς εδώ, με την αλαζονεία σας, την οίηση της εξουσίας και την αδιαφορία για τα αποτελέσματα των πολιτικών σας, αλλά –πιστέψτε με- όχι για πολύ ακόμα ευτυχώς.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Αντωνίου.

Ο κ. Δημαράς έχει τον λόγο και μετά ο κ. Φίλης.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Είμαστε στο τέλος της μνημονιακής εποχής και στην αρχή μιας επόμενης που απαιτεί την ευθύνη της χειραφέτησης, για να μην επαναλάβουμε ως χώρα τα λάθη του παρελθόντος.

Ως εκφραστής, στη Βουλή, της πολιτικής οικολογίας και των Οικολόγων Πράσινων, τονίζω ότι δεν νοσταλγούμε την προ-μνημονιακή εποχή της πλασματικής ευημερίας, του δανεισμού και του απερίσκεπτου καταναλωτισμού.

Η αλήθεια είναι ότι η επώδυνη μνημονιακή εποχή υπήρξε ως αποτέλεσμα λανθασμένων και εγκληματικών πολιτικών των προηγούμενων χρόνων και δεκαετιών. Υπήρξε η καταστροφική περίοδος 2000 - 2009 της υπερχρέωσης της χώρας μας και της αποδόμησης της πραγματικής παραγωγής της οικονομίας, αλλά η χειρότερη περίοδος ήταν η πενταετία της Νέας Δημοκρατίας του Κώστα Καραμανλή, 2004 - 2009.

Η κριτική προς την Κυβέρνηση είναι εύκολη στα λόγια για τη Νέα Δημοκρατία και τη Δημοκρατική Συμπαράταξη, πρώην ΠΑΣΟΚ. Η αυτοκριτική είναι δύσκολη, η αυτοκριτική, όμως, βοηθάει να διορθώσουν τα κακώς κείμενα και να συνεννοηθούμε για να σχεδιάσουμε το κοινό μέλλον.

Και τι μας λέτε; Με στόμφο και με ένταση ότι η Κυβέρνηση κατέστρεψε τη χώρα. Ποιοι τα λένε αυτά; Ας αναρωτηθούν, λοιπόν, οι πολίτες ποιοι χρεοκόπησαν τη χώρα, να δούμε την αλήθεια των αριθμών, να δούμε ποιοι διαμόρφωσαν το δημόσιο χρέος στα δυσθεώρητα ύψη:

Το 1995 ήταν 100 δισεκατομμύρια, τότε 100% του ΑΕΠ. Το 2004 έφτασε στα 199 δισεκατομμύρια. Το χρονικό διάστημα που κυβέρνησε η Νέα Δημοκρατία -2004 έως 2009- το δημόσιο χρέος από τα 199 δισεκατομμύρια πήγε στα 301 δισεκατομμύρια και το έτος 2014 το παραδώσατε 319,7 δισεκατομμύρια, στα 180% του ΑΕΠ. Όσο περίπου δηλαδή είναι και σήμερα και το δεύτερο μεγαλύτερο σε όλον τον κόσμο.

Και δεν είναι μόνον αυτό το αρνητικό που παραδώσατε. Ποιοι συρρίκνωσαν τη γεωργική παραγωγή στο 3,1% του Ακαθάριστου Εθνικού Προϊόντος; Και σε αξία; Από τα 10,3 το 2000, τη φτάσατε στα 6,7 δισεκατομμύρια το 2009.

Την ίδια περίοδο είχαμε ανάλογη μείωση και στον δευτερογενή τομέα και αυξήθηκε βέβαια ο παρασιτισμός και οι υπηρεσίες. Έτσι, μέχρι το 2015, δηλαδή για δεκαετίες, το ισοζύγιο εξωτερικών συναλλαγών ήταν μονίμως αρνητικό. Το κενό καλύπτονταν από νέα δάνεια και το δημόσιο χρέος αυξάνονταν. Παράλληλα διαμορφώθηκε το κράτος της διαπλοκής και της διαφθοράς που ρήμαξε τον τόπο.

Αυτά πληρώνουμε τώρα. Θερίζουμε ό,τι σπείρατε, δηλαδή ήρα και ζιζάνια και όχι μόνο, αλλά καταστρέψατε και τη γη και παράγει λιγότερο. Εάν δεν είχαν γίνει αυτά, δεν θα είχαμε ούτε υπερταμείο, ούτε μειώσεις στις συντάξεις, ούτε όλα τα άλλα δεινά. Αυτά είναι αποτελέσματα εκείνης της δικής σας εκείνης πολιτικής, της δικής σας στάσης.

Ερωτώ, λοιπόν, οι κυβερνήσεις ΠΑΣΟΚ, Σημίτη, και Νέας Δημοκρατίας, Καραμανλή, δεν έβλεπαν ότι οδηγούσαν τη χώρα στην κατάρρευση και την καταστροφή;

Το μοντέλο που στηρίζει η Νέα Δημοκρατία είναι ο οικονομικός νεοφιλελευθερισμός. Είναι ανάπτυξη χωρίς σχέδιο επιβίωσης με κινητήρια δύναμη το κέρδος και όχι την ευημερία των πολιτών.

Προερχόμενος, λοιπόν, από την πολιτική οικολογία και μέλος των Οικολόγων Πράσινων, που είναι μέρος του Ευρωπαϊκού Πράσινου Κόμματος, υποστηρίζω την πορεία της ευρωπαϊκής ενοποίησης για λόγους γεωστρατηγικούς, ασφάλειας και ειρήνης, αλλά και οικονομικής συνεργασίας. Υποστηρίζουμε, όμως, την αλλαγή των πολιτικών της Ευρωπαϊκής Ένωσης σε δίκαιη και βιώσιμη οικολογική κατεύθυνση

Τι οικονομία προτείνει άραγε η Νέα Δημοκρατία; Το ίδιο οικονομικό μοντέλο, αλλά και το υπόδειγμα ζωής του εφήμερου καταναλωτισμού, αυτό δηλαδή που μας κατέστρεψε. Αυτό προτείνει, αυτό που οδηγεί σε κατάρρευση και της κοινωνίας και της ζωής στον πλανήτη γη.

Μερικά παραδείγματα από αυτό το καταναλωτικό μοντέλο ζωής τα ξέρουμε: τυποποιημένες τροφές και φαστφουντάδικα, τα αγαθά που είναι κυρίως πλαστικά μιας χρήσης που παράγουν σκουπίδια, η μόδα της σπατάλης και απερισκεψίας, η τεράστια παραγωγή απορριμμάτων, η απερίσκεπτη διαχείριση των υδάτων, η επιδότηση καύσης πετρελαίου για θέρμανση, ενώ για πολλά χρόνια είχε σταματήσει και η περιορισμένη επιδότηση θερμομονώσεων και ενεργειακής αναβάθμισης των κτηρίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα και εγώ μια ανοχή, κύριε Πρόεδρε,

Την ίδια περίοδο του δυτικού τύπου καταναλωτισμού ο παγκόσμιος πλούτος συγκεντρώνεται σε πολύ λίγους, ενώ το 30% του παγκόσμιου πληθυσμού δεν έχει καθαρό νερό και τροφή. Η φτώχεια των πολλών τροφοδοτεί τον πλουτισμό των ολίγων. Ακόμα χειρότερο είναι ότι καταστρέφεται ο πλανήτης, τα νερά, τα εδάφη, ο υπόγειος πλούτος και το κλίμα.

Εμείς οι Οικολόγοι Πράσινοι θέλουμε να αλλάξουμε το αδιέξοδο καταναλωτικό μοντέλο και, μέσα από τη σωστή ενημέρωση και παιδεία, να διαμορφώσουμε ένα νέο υπόδειγμα ζωής, συμβατό με την προστασία της φύσης και των φυσικών πόρων. Θέλουμε να συμβάλουμε στη διαμόρφωση βιώσιμης οικονομίας και να κερδίσουμε βαθμούς απεξάρτησης από τους κηδεμόνες δανειστές, στηριζόμενοι στα δικά μας πόδια.

Το γνωρίζουμε ότι τα δεδομένα του χρέους της οικονομίας, συνδυασμένα με τη σκληρή στάση των δανειστών, επέβαλαν μέτρα που δεν ταιριάζουν με τις θέσεις της Αριστεράς και της Οικολογίας. Παρ’ όλα αυτά σε αρκετούς τομείς της εφαρμοζόμενης πολιτικής υπάρχει και πράσινο αποτύπωμα.

Η ανάρτηση των δασικών χαρτών από το 1% της χώρας έγινε 55%. Ψηφίστηκε ο νόμος για την ανακύκλωση. Έγινε επέκταση των περιοχών «NATURA 2000» σε μεγάλη έκταση στεριάς και θάλασσας. Ψηφίστηκε το νομοσχέδιο για τις ενεργειακές κοινότητες.

Επιλέξαμε να μη μείνουμε στα λόγια για τις διακηρύξεις αρχών, αλλά να βάλουμε τα χέρια μας στην αγωνιώδη προσπάθεια να σωθεί η χώρα, αλλάζοντας πορεία. Αυτό δεν σημαίνει ότι δεν συνεχίζουμε να αγωνιούμε και για τις μνημονιακές δεσμεύσεις. Αγωνιούμε για την υστέρηση και τις ελλείψεις που υπάρχουν ακόμα στη χωροταξική οργάνωση της χώρας. Αγωνιούμε για τις ενεργειακές επιλογές που δεσμεύουν τη χώρα μας στην εξάρτηση από τα ορυκτά καύσιμα.

Χαιρόμαστε για το άρθρο 118 με το οποίο θεσπίζονται οικονομικά κίνητρα για την εξοικονόμηση νερού και τη βελτίωση της ενεργειακής απόδοσης. Μας στενοχωρεί η μείωση του αφορολόγητου που μας επεβλήθη με τη λεγόμενη διεύρυνση της φορολογικής βάσης. Ανησυχούμε για πιθανή μείωση συντάξεων. Και ζητάμε να βρει η Κυβέρνηση τον τρόπο να μην επιβαρυνθούν άλλο τα αδύναμα στρώματα του πληθυσμού.

Προτείνουμε βελτιώσεις στη φορολογία, όπως μεγάλη μείωση ΕΝΦΙΑ και ΦΠΑ στα απομακρυσμένα νησιά και τις ορεινές περιοχές που ερημώνουν. Κλιμάκωση των φορολογικών συντελεστών και μείωση για προσωπικές επιχειρήσεις ΟΕ και για επιχειρήσεις με μικρά κέρδη. Σύνδεση των φοροελαφρύνσεων με την περιβαλλοντική συμπεριφορά των επιχειρήσεων.

Αξιολογούμε ως ιδιαίτερα θετικό ότι η χώρα μετά από πολλά χρόνια στέκεται ξανά στα πόδια της, ξοδεύει όσα παράγει και δημιουργεί τις προϋποθέσεις να μην ξαναζήσουν οι επόμενες γενεές με δανεικά, όπως εκείνα που φορτώσαμε εμείς στα παιδιά μας και τα εγγόνια μας.

Σύμφωνα, λοιπόν, με αρχείο της «ΕΡΓΑΝΗ», κατά το πεντάμηνο Ιανουάριος - Μάϊος 2018 καταγράφηκε θετικό ισοζύγιο κατά διακόσιες εξήντα τέσσερις χιλιάδες νέες θέσεις εργασίας, κάτι που αποτελεί υψηλότερη επίδοση πρώτου πενταμήνου από το 2001 έως σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, παρακαλώ, κύριε Δημαρά.

**ΓΕΩΡΓΙΟΣ ΔΗΜΑΡΑΣ:** Τελειώνω, κύριε Πρόεδρε.

Επίσης, είναι πολύ σημαντικό ότι έχουμε αύξηση των εξαγωγών στο πρώτο τρίμηνο του 2018 κατά 13,2%. Για πρώτη φορά έχουμε θετικό ισοζύγιο εξωτερικών συναλλαγών μετά από σαράντα χρόνια.

Η Κυβέρνηση κατάφερε σ’ αυτά τα τριάμισι χρόνια της θητείας της να αποφύγει την κατάρρευση της οικονομίας και να παραμείνει στο ευρώ. Η χώρα κατέκτησε μία δημοσιονομική ισορροπία και πρωτογενή πλεονάσματα, έλαβε μέτρα για τους πολύ φτωχούς συμπολίτες μας, που επλήγησαν από την κρίση με το ΚΕΑ. Η οικονομία μπήκε σε τροχιά ανάκαμψης.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, παρακαλώ, κύριε Δημαρά.

**ΓΕΩΡΓΙΟΣ ΔΗΜΑΡΑΣ:** Τελειώνω, κύριε Πρόεδρε.

Το νομοσχέδιο που θα ψηφίσουμε συγκεκριμενοποιεί εγγυημένες δεσμεύσεις, το ακολουθεί όμως, η ρύθμιση του δημόσιου χρέους, που θα είναι ο πιο σημαντικός παράγοντας, για να περάσουμε κάποτε στην κανονικότητα.

Εμείς, λοιπόν, οι Οικολόγοι Πράσινοι, που στηρίζουμε την Κυβέρνηση, δουλεύουμε και αγωνιζόμαστε, ώστε να γίνει πράξη ένα αληθινά ολιστικό και βιώσιμο εθνικό στρατηγικό σχέδιο σωτηρίας της χώρας και πραγματικής ευημερίας των πολιτών.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δημαρά.

Ελάτε, κύριε Φίλη, έχετε τον λόγο.

Δεν με βοηθάτε, όμως, και θα φτάσει και ο κ. Φίλης στο σημείο να πρέπει να τον διακόψω και θα μου πει: «Ο κ. Δημαράς μίλησε εννέα λεπτά». Οπότε μου δημιουργείτε προβλήματα. Σας παρακαλώ πολύ, για να ολοκληρώσουμε και τη διαδικασία σε έναν εύλογο χρόνο.

Ορίστε, κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ:** Με την κατανόηση σας, κύριε Πρόεδρε, ξεκινώ.

Κυρίες και κύριοι συνάδελφοι, η συμφωνία για το μακεδονικό ανακοινώθηκε χθες. Σήμερα είναι μία ημέρα χαράς και υπερηφάνειας, μία μέρα που κάθε λογικός άνθρωπος, όλος ο δημοκρατικός κόσμος και βεβαίως όλος ο κόσμος της Αριστεράς, περίμενε.

Επιτέλους, ακούστηκαν οι παρεμβάσεις και οι φωνές της λογικής, οι φωνές του Γεωργίου Ράλλη, του Λεωνίδα Κύρκου, του Χαρίλαου Φλωράκη, του Μιχάλη Παπαγιαννάκη, του Μανώλη Αναγνωστάκη, του Κορνήλιου Καστοριάδη, του Φίλιππου Ηλιού, του Άγγελου Ελεφάντη, του Δημήτρη Μαρωνίτη, του Σπύρου Ασδραχά, του Σάββα Αγουρίδη και πολλών άλλων επωνύμων και ανωνύμων συμπολιτών μας, που ύψωσαν το ανάστημά τους, απέναντι στην εθνικιστική τύφλωση της εποχής τους.

Η Ελλάδα, χάρη σε αυτή την Κυβέρνηση, χάρη στην ικανότητα, την αποφασιστικότητα και τη διορατικότητα του Πρωθυπουργού Αλέξη Τσίπρα έκανε ένα ιστορικό βήμα μπροστά. Έχουμε μία συμφωνία που για τη χώρα μας ισοδυναμεί με το μέγιστο των εύλογων θέσεων μας, πολύ πιο πάνω από τη συνομολογημένη εθνική γραμμή, ενώ ταυτόχρονα διασφαλίζει την εθνική και συλλογική αξιοπρέπεια των γειτόνων μας και τη σταθερότητα στην περιοχή. Η Ελλάδα επιστρέφει στη διεθνή κοινότητα με κύρος, μετά τη μνημονιακή περιπέτεια που οδήγησε στην εθνική υποτίμησή μας.

Χθες το βράδυ και σε απόλυτη απόσταση από όλες τις επίσημες διεθνείς αντιδράσεις –η κ. Αναγνωστοπούλου αναφέρθηκε σε ορισμένα διεθνή δημοσιεύματα- ακούστηκε μία παραφωνία, μία φωνή εθνικής και πατριωτικής ανευθυνότητας, η φωνή του Κυριάκου Μητσοτάκη. Και ο λόγος του ήταν όχι μόνο ανεύθυνος, όχι μόνο διχαστικός, αλλά και αφόρητα παρωχημένος.

Σε μία ιστορική στιγμή για τον τόπο, στην πρώτη ουσιαστικά δοκιμασία του ως ηγέτης ο Κυριάκος Μητσοτάκης εμετρήθη και ευρέθη ελιποβαρής. Σήμερα ακούγεται ότι σκέφτεται να υποβάλει πρόταση μομφής. Καλοδεχούμενη, αλλά εάν την υποβάλει, θα μοιάζει με πρόταση μομφής εναντίον του πατέρα του, του αείμνηστου Κωνσταντίνου Μητσοτάκη.

Κυρίες και κύριοι, ας περάσουμε τώρα στο πολυνομοσχέδιο και ας δούμε τα γεγονότα με τη σειρά. Οι αβέβαιες εξελίξεις στο θέμα του χρέους. Τι επιδιώκουν οι Γερμανοί; Θα φύγει το ΔΝΤ; Τι επιδιώκουμε εμείς; Πότε εκτιμούμε ότι μπορούμε να βγούμε με ασφάλεια στις αγορές; Μεγάλα ερωτήματα που η πραγματικότητα θέτει. Η διατήρηση των πρωτογενών πλεονασμάτων στα 3,5% και ακόμη παραπάνω. Είναι λάθος η επίτευξη πλεονασμάτων σε βάρος της ανάπτυξης.

Πρόσεξε άραγε κανείς την παραίνεση του Υποδιοικητή της Τράπεζας της Ελλάδος κ. Μητράκου προχθές εδώ στη Βουλή, ο οποίος είπε ότι θα είναι ευχής έργον να μην επιτευχθούν οι στόχοι και να μην ξεπεράσουν τα πλεονάσματα το 3,5%;

Η ασθενική ανάπτυξη αποτυπώνεται στο μεσοπρόθεσμο. Μάλιστα, όσο μεγαλύτερα είναι τα πλεονάσματα τόσο μικρότερος είναι ο ρυθμός αύξησης του ΑΕΠ. Για το 2022 προβλέπεται 5,19% πλεόνασμα και μόλις 1,8% αύξηση του ΑΕΠ.

Η αδυναμία που αποτυπώνεται και στο σχέδιο ανάπτυξης, για να καλύψουμε γρήγορα το παραγωγικό κενό των μνημονιακών χρόνων, που υπολογίζεται σε 80 έως 100 δισεκατομμύρια. Οι ανεπαρκείς προβλεπόμενοι ρυθμοί μείωσης της ανεργίας. Δεν είναι δυνατόν, κατά τη γνώμη μου, να θεωρείται ικανοποιητικός ο στόχος για ανεργία 14,3% το 2022, δηλαδή διπλάσια από εκείνη του 2007. Η απαίτηση να ψηφίσουμε και μάλιστα για τρίτη φορά τις περικοπές στις συντάξεις, στο ΕΚΑΣ και στο αφορολόγητο ως προαπαιτούμενα, για να κλείσει η τέταρτη αξιολόγηση. Οι νέες αξιώσεις αναφορικά με το υπερταμείο, που δείχνουν ότι οι δανειστές συμπεριφέρονται στη χώρα μας ως οιονεί αποικία χρέους, όπως είχε συμβεί και με τις προηγούμενες κυβερνήσεις. Η ενισχυμένη μεταμνημονιακή εποπτεία.

Όλα αυτά τα παραπάνω δείχνουν ότι ο πυρήνας των ασκούμενων πολιτικών σε όλα τα μνημόνια είναι νεοφιλελεύθερος. Η επαναφορά στοιχείων των συλλογικών διαπραγματεύσεων, η αύξηση του κατώτατου μισθού, η εφαρμογή κοινωνικών μέτρων, η διευκόλυνση του εξωδικαστικού συμβιβασμού και μια σειρά από άλλα θετικά μέτρα, αποτυπώνονται στο πολυνομοσχέδιο, είναι πολύ σημαντικά –το τονίζουμε, είναι πάρα πολύ σημαντικά- δεν ανατρέπουν όμως τον πυρήνα.

Παρά τις μακροοικονομικές επιτυχίες και τη βελτίωση σε μια σειρά δείκτες, η λιτότητα ως επιβεβλημένο καθεστώς συνεχίζεται, όπως και ο αγώνας της συγκυβέρνησης να αμβλύνει τις πιο ακραίες συνέπειές της. Αυτή είναι η σκληρή πραγματικότητα. Αυτοί είναι, δυστυχώς, οι διεθνείς και ευρωπαϊκοί συσχετισμοί με την επικράτηση του νεοφιλελευθερισμού.

Οι εξελίξεις στην Ελλάδα θα είναι όλο το επόμενο διάστημα συναρτημένες με τις ευρωπαϊκές εξελίξεις, αρκεί όταν έρθει η ώρα των θετικών, προοδευτικών μετατοπίσεων στην Ευρώπη, προ του κινδύνου να καταρρεύσει το ευρωπαϊκό οικοδόμημα, εμείς να είμαστε σε θέση να επωφεληθούμε απ’ αυτές, έχοντας μια κυβέρνηση αριστερών προοδευτικών δυνάμεων, με κορμό τον ΣΥΡΙΖΑ.

Κυρίες και κύριοι, σε αυτό το μεταίχμιο εξόδου από τη δανειακή σύμβαση καλούμαστε να συλλογιστούμε και να σχεδιάσουμε, θέτοντας δυο θεμελιώδεις στόχους κατά τη γνώμη μου. Ο πρώτος είναι η σύγκλιση της ελληνικής με την ευρωπαϊκή οικονομία, η κάλυψη του τεράστιου κενού που γιγαντώθηκε τα χρόνια της κρίσης, όταν από το 86% στο 68% πέσαμε του μέσου ευρωπαϊκού εισοδήματος και μας οδηγεί στην τελευταία ταχύτητα. Αυτό μόνο με ρυθμούς ανάπτυξης πάνω από τον μέσο ευρωπαϊκό όρο μπορεί να επιτευχθεί.

Ο δεύτερος στόχος είναι η γεφύρωση των κοινωνικών και ταξικών ανισοτήτων, που σύμφωνα με τα στοιχεία της ΕΛΣΤΑΤ επιδεινώθηκαν στα χρόνια των μνημονίων, ενώ σύμφωνα με τη Eurostat σε συνθήκες φτώχειας ή υπό την απειλή της φτώχειας και του κοινωνικού αποκλεισμού ζει το 35,6% του πληθυσμού.

Δυο κεντρικοί άξονες, λοιπόν, δυο προκλήσεις για το σύνολο των πολιτικών δυνάμεων. Δυο κεντρικοί πολιτικοί στόχοι, για τους οποίους στην επόμενη πυκνή σε πολιτικές εξελίξεις περίοδο, μπορούν να επιτευχθούν προγραμματικές συγκλίσεις ανάμεσα στις δυνάμεις που έχουν αναφορά στην Αριστερά και στην Κεντροαριστερά, αρκεί η τελευταία να απαλλαγεί από τη μέγγενη του νεοφιλελευθερισμού και τους παράταιρους δεσμούς με την Νέα Δημοκρατία.

Μαζί με αυτούς τους στόχους, όμως, μπορούμε και πρέπει να διαμορφώσουμε ένα πλουσιότερο και πιο φιλόδοξο ορίζοντα διεκδικήσεων και προσδοκιών, να αναμετρηθούμε με το περισσότερο και το μεγαλύτερο, που θα μας πάει μπροστά και όχι με το λίγο και το μικρό, που μας καθηλώνει.

Ας το συνειδητοποιήσουμε. Η έξοδος από τα μνημόνια δεν μπορεί να εντάσσεται στο φαύλο κύκλο των αλλεπάλληλων εσωτερικών υποτιμήσεων και της συνεχούς επιδείνωσης της ζωής των πιο αδύναμων κοινωνικών στρωμάτων. Κάτι τέτοιο θα συνιστούσε ακύρωση της δυναμικής και της ελπίδας που μπορεί και πρέπει να χαρακτηρίσει τη νέα εποχή, στην οποία εισέρχεται η χώρα μας. Ο ελληνικός λαός απαιτεί το τέλος της λιτότητας και όχι μια λιτότητα χωρίς τέλος.

Απ’ αυτή την άποψη, το κόμμα μας, ο ΣΥΡΙΖΑ και η Κυβέρνηση πρέπει να προσδιορίσουν το «αργότερα» που κάποια στιγμή πρέπει να γίνει τώρα και να ακυρώσουν τα μέτρα και την περικοπή των συντάξεων και του αφορολόγητου. Σ’ αυτό το ζήτημα δεν χωρούν ούτε ημίμετρα ούτε αντίμετρα. Δεν μπορεί άλλοι να πληρώνουν και μάλιστα για πολλοστή φορά και άλλοι να επωφελούνται από μειώσεις φόρων, ειδικά εάν μεταξύ αυτών μπορεί να βρίσκονται και πολλές κερδοφόρες μεγάλες επιχειρήσεις και οι ιδιοκτήτες τους. Γι’ αυτό πρότεινα η μείωση των φόρων να γίνει στον ΦΠΑ, εκεί δηλαδή όπου η άδικη και έμμεση φορολογία κτυπά τα λαϊκά στρώματα και τα πιο φτωχά κοινωνικά στρώματα.

Οι περικοπές αυτές μας επιβλήθηκαν, όπως είχε πει πέρυσι απ’ αυτό το Βήμα ο Πρωθυπουργός, προκειμένου να παραμείνει το ΔΝΤ, που υπολόγισε για πολλοστή φορά λάθος, σκοπίμως λάθος, ότι δεν θα πιάναμε τους στόχους στον ΕΦΚΑ και στο πλεόνασμα. Ο ΕΦΚΑ είναι πλεονασματικός, το 3,5% πιάνεται, το ΔΝΤ απομακρύνεται. Τώρα μπορούμε να προχωρήσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Φίλη.

Ο κ. Γιόγιακας έχει τον λόγο.

**ΒΑΣΙΛΕΙΟΣ ΓΙΟΓΑΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ως Βουλευτής της Αντιπολίτευσης, θα έπρεπε να αισθάνομαι ικανοποίηση, γιατί με το πολυνομοσχέδιο επιβεβαιώνονται όσα λέγαμε πριν από δεκατρείς μήνες.

Επιβεβαιώνεται ότι η Κυβέρνηση έλεγε ψέματα, υποστηρίζοντας ότι δεν θα νομοθετηθούν ούτε ένα ευρώ επιπλέον μέτρα από όσα προβλέπει το τρίτο μνημόνιο και πολύ περισσότερο από το 2019 και μετά, όπως είχε δηλώσει ο Πρωθυπουργός.

Επιβεβαιώνεται ότι έλεγε ψέματα, όταν προσπαθούσε να πείσει ότι τα αντίμετρα θα εφαρμοστούν αυτόματα, όταν πιάσουμε τον στόχο του 3,5% για το πρωτογενές πλεόνασμα.

Όμως, δεν αισθάνομαι ικανοποίηση για την όποια δικαίωση. Αισθάνομαι απογοήτευση και θυμό για τον λογαριασμό που θα κληθούν να πληρώσουν οι συνταξιούχοι, οι μισθωτοί, οι αγρότες και οι αυτοαπασχολούμενοι, για τη μία έως τρεις συντάξεις που θα χαθούν, για τον ένα μέσο μισθό τον χρόνο που θα χαθεί, επειδή το αφορολόγητο θα μειωθεί κατά 40%, για τα εισοδήματα των 500 ευρώ τον μήνα που μπορεί να πληρώνουν φόρο, για την αύξηση των ασφαλιστικών εισφορών, που πλέον θα αποτελούν από μόνες τους σχεδόν το 1/3 του εισοδήματος από το ελεύθερο επάγγελμα.

Πολλοί από τους συνταξιούχους και τους εργαζόμενους ήδη δεν βγαίνουν. Και αναρωτιέμαι, κυρίες και κύριοι συνάδελφοι, τι μπορεί να πει η Κυβέρνηση στους ανθρώπους αυτούς, όταν επιδιώκει πλεόνασμα 42 δισεκατομμυρίων από φέτος μέχρι το 2022, ενώ για το ίδιο διάστημα προβλέπει αύξηση του ΑΕΠ κατά 23 δισεκατομμύρια;

Μήπως μπορεί να τους πει για τα λεγόμενα κοινωνικά αντίμετρα; Θυμόμαστε με πόση επιμονή υποστήριζε η συμπολίτευση πέρυσι τον Μάιο ότι τα αντίμετρα είναι το κοινωνικό αντίδωρο στις σκληρές περικοπές και ότι θα εφαρμόζονταν ως επιβράβευση στην επίτευξη του πρωτογενούς πλεονάσματος 3,5% του ΑΕΠ για την πενταετία έως το 2022.

Εμείς λέγαμε τότε, ότι εάν το πλεόνασμα ξεπερνά τον στόχο του 3,5% με 3,7% θα μπορούσαν να εφαρμοστούν αντίμετρα, που όμως θα κοστίζουν όσο και η υπέρβαση του στόχου και μόνο εφόσον συμφωνούσαν οι θεσμοί. Επίσης, λέγαμε ότι για να εφαρμοστούν όλα τα θετικά μέτρα, θα πρέπει να υπάρξει πρωτογενές πλεόνασμα πάνω από 10 δισεκατομμύρια ευρώ το χρόνο. Τέτοιο πλεόνασμα στο μεσοπρόθεσμο προβλέπεται μόνο για το 2022.

Τα όποια αντίμετρα, λοιπόν, πέρα από το ότι δεν αναπληρώνουν τις απώλειες σε συντάξεις και εισοδήματα, είναι ένα ευχολόγιο. Είναι δεδομένες οι περικοπές. Είναι ευχολόγιο τα αντίμετρα. Αυτό πρέπει να κρατήσουν οι πολίτες.

Υπάρχει και κάτι ακόμα, κυρίες και κύριοι συνάδελφοι. Τι άλλαξε μέσα σε λιγότερο από ενάμιση χρόνο από την εποχή που ο ίδιος ο Πρωθυπουργός είχε παραδεχθεί ότι είναι αδύνατον να επιτευχθούν τέτοια πλεονάσματα;

Αυτό που άλλαξε είναι η συνέχιση της συμπίεσης των εισοδημάτων και της αφαίμαξης ακόμα και των πιο αδύναμων συμπολιτών μας. Αυτό που δεν άλλαξε είναι μία οικονομία που παραπαίει, χωρίς πολιτικές που θα τους δώσουν τη δυναμική ώθηση. Φαίνεται, όμως, ότι αυτά είναι ψιλά γράμματα για μία κυβέρνηση που θέλει να τελειώνει όπως-όπως με το τρέχον πρόγραμμα, συμφωνώντας στα πάντα και δίχως όρους. Δεν είναι τυχαίο ότι η λέξη «διαπραγμάτευση» έχει χαθεί τον τελευταίο καιρό από το λεξιλόγιο της συμπολίτευσης.

Το χειρότερο, όμως, κυρίες και κύριοι συνάδελφοι, είναι ότι έχει χαθεί κάθε επαφή με την πραγματικότητα, γιατί μόνο έτσι μπορεί να εξηγήσει κανείς ότι την ώρα που η οικονομία υποχρεώνεται σε δυσβάσταχτες δεσμεύσεις, η Κυβέρνηση μιλά για το τέλος της επιτροπείας από τους θεσμούς και ότι την ώρα που η κοινωνία, μουδιασμένη, ετοιμάζεται για σκληρότερη λιτότητα εσείς μιλάτε για καλύτερες ημέρες που θα έρθουν.

Όμως, ευτυχώς για τη χώρα, λίγοι σας πιστεύουν πια. Οι περισσότεροι έχουν καταλάβει ότι σπαταλήσατε τρία πολύτιμα χρόνια και ότι δίνετε τη χώρα για τα επόμενα τέσσερα χρόνια. Σύντομα, όμως, να ξέρετε ότι θα σας κρίνουν γι’ αυτό.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Γιόγιακα που ήταν συνεπής και στην ώρα του. Μακάρι, όλοι να κρατήσετε το πεντάλεπτο, όπως ο κ. Γιόγιακας που ήρθε και καθυστερημένος.

Τον λόγο έχει ο κ. Μπαλωμενάκης για πέντε λεπτά.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το μεγαλύτερο μέρος των διατάξεων που εισάγονται με το νομοσχέδιο αυτό αποτελεί εκπλήρωση συμβατικών υποχρεώσεων της χώρας από τη δανειακή σύμβαση. Αποτυπώνεται παράλληλα όμως σε πολλά σημεία η ισχυρή πολιτική βούληση της Κυβέρνησης να αρχίσει σταδιακά να αποκαθιστά την κανονικότητα σε τομείς προτεραιότητας, όπως στον χώρο των εργασιακών σχέσεων, σύμφωνα και με τις δεσμεύσεις της, αλλά και με την όλη πολιτική της φιλοσοφία.

Ο πολιτικός στόχος είναι η όσο το δυνατόν ταχύτερη αποκατάσταση όσο περισσότερων παθογενειών και αδικιών προκλήθηκαν τα μνημονιακά χρόνια, ταυτόχρονα όμως με τη θεμελίωση νέων κανόνων λειτουργίας του πολιτικού συστήματος με την εκρίζωση της διαφθοράς και της διαπλοκής, με την παροχή κοινωνικών δικαιωμάτων με όρους ισονομίας, με την ανάπτυξη για την εδραίωση συμμετοχικών δημοκρατικών θεσμών, όπως υπαγορεύει η εποχή και η προοπτική μιας ανοιχτής δημοκρατικής πολιτείας που αξίζει στον ελληνικό λαό.

Η αντιμετώπιση εκ μέρους της Αντιπολίτευσης των πρώτων ρυθμίσεων που επαναφέρουν σε ισχύ καταργημένες από το πρώτο και το δεύτερο μνημόνιο διατάξεις –αναφέρομαι στο κεφάλαιο με τις διατάξεις του Υπουργείου Εργασίας- υπήρξε απογοητευτική. Δεν αναφέρομαι στη Νέα Δημοκρατία, η οποία ιστορικά έχει τοποθετηθεί απέναντι σε κάθε προσπάθεια –εχθρικά, δηλαδή- να δημιουργηθεί δυνατότητα στο εργατικό κίνημα για να έχει λόγο στη διαμόρφωση των όρων παροχής της εργασίας και των αμοιβών. Είναι γνωστό ότι πρόκειται για την παράταξη του ακραίου φιλελευθερισμού. Αναφέρομαι κυρίως στον χώρο που πάλαι ποτέ κάλυψε το ΠΑΣΟΚ, με όποια μορφή επιχειρεί σήμερα να εμφανιστεί, έναν πολιτικό χώρο που έχει καταγράψει θετικές επιλογές στον τομέα του εργατικού δικαίου, ειδικά τη δεκαετία του ’80.

«Σιγά τα ωά», αναφώνησε ο εισηγητής της Δημοκρατικής Συμπαράταξης, αναφερόμενος στις ρυθμίσεις για τη διαιτησία. Είναι συνδικαλιστής και μάλιστα κορυφής ο κύριος συνάδελφος που απαξίωσε τόσο περιφρονητικά διατάξεις, που, όπως πολύ καλά πρέπει να καταλαβαίνει, αποκαθιστούν σε σημαντικό βαθμό την αναπηρία που επέβαλλαν στον θεσμό οι μνημονιακές διατάξεις του 2010 και του 2012, ο ν.3845 και ο ν.4046 δηλαδή.

Αυτοί οι δύο νόμοι έπληξαν καίρια δύο κομβικά σημεία. Πρώτον, περιόρισαν δραστικά το αντικείμενο της διαιτητικής διαδικασίας. Δεύτερον, απαγόρευσαν τη μονομερή προσφυγή.

Ο ελληνικός λαός που μας ακούσει και ιδιαίτερα οι εργαζόμενοι, ακόμη πιο ειδικά οι νέες και οι νέοι που τώρα εισέρχονται στον στίβο της ζωής, πρέπει να γνωρίσουν ότι η κατοχύρωση του δικαιώματος συλλογικής δράσης και διεκδίκησης καλύτερων όρων εργασίας και αμοιβής αποτέλεσαν πάντοτε ένα σημείο τριβής με τις δυνάμεις της εργοδοσίας.

Κάθε φορά που υπήρχε καθεστώς ελευθερίας και είχαν διαμορφωθεί καλύτεροι όροι, αυτοί αποτυπώνονταν στα μεγαλύτερα περιθώρια καλυτέρευσης των αμοιβών, βελτίωσης της θέσης της εργατικής τάξης, τον κοινωνικό ανταγωνισμό.

Πρέπει να μην ξεχνάμε ότι τη διαιτησία, έστω και με την ανάπηρη και ημικρατική της μορφή από το ’55 από το ν.3239, την κατάργησε η χούντα για πρώτη φορά μεταπολεμικά και την κολόβωσε μέχρι εξαφανίσεως το καθεστώς του πρώτου και δεύτερου μνημονίου επί των δικών μας ημερών.

Είναι ενδεικτικό εκείνο που αναφέρεται στην αιτιολογική έκθεση, ότι μόλις το 2,5% των πολύ περιορισμένων συλλογικών ρυθμίσεων αυτής της περιόδου υπήρξε αποτέλεσμα μεσολάβησης, ένα ποσοστό ασφαλώς που δεν τιμάει καμμία σύγχρονη ευρωπαϊκή χώρα.

Προηγουμένως, είχαν χρειαστεί δεκαέξι ολόκληρα μεταπολιτευτικά χρόνια για να εισαχθεί μια σύγχρονη ρύθμιση. Ήταν ο ν.1876/1990 επί οικουμενικής κυβερνήσεως που μαζί με τη συγκρότηση του ΟΜΕΔ και με τη βοήθεια της νομολογίας είχαν διαμορφώσει ένα επαρκές και συγκρίσιμο με τα ευρωπαϊκά επίπεδα θεσμό. Αυτά είναι τα «ωά» του κυρίου συναδέλφου, που, βέβαια, έσπασαν επί των δικών τους ημερών, της συγκυβέρνησης, μάλιστα με την προσωπική συνδρομή του.

Για αυτό τώρα που ήρθαν οι πρωτοβουλίες της Κυβέρνησης για την επαναφορά του θεσμού σε πλαίσιο που να μπορεί να λειτουργήσει καλύτερα και κυρίως προς όφελος των κατά τεκμήριο πιο αδύναμων μερών, δηλαδή των εργαζομένων, με έναν παράξενο αλλά απολύτως κατανοητό αταβισμό προκαλούν τη νοημοσύνη των εργαζομένων λέγοντας ότι τίποτα δεν αλλάζει.

Η πραγματικότητα όμως είναι εδώ. Η αποκατάσταση της κανονικότητας των συλλογικών ρυθμίσεων στον χώρο της εργασίας αρχίζει με τις εισαγόμενες ρυθμίσεις και θα ολοκληρωθεί πολύ σύντομα με τις αλλαγές στο καθεστώς των συλλογικών συμβάσεων εργασίας και τις βελτιωτικές επεμβάσεις στον κατώτατο μισθό, για τα οποία έχει δεσμευθεί η Κυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπαλωμενάκη κι επειδή τελείωσε σε λιγότερο από πέντε λεπτά. Συγχαρητήρια για τη συνέπεια.

Τον λόγο έχει ο κ. Σκρέκας για πέντε λεπτά και μακάρι να είναι αντίστοιχα συνεπής.

**ΚΩΝΣΤΑΝΤΙΝΟΣ ΣΚΡΕΚΑΣ:** Θα προσπαθήσω, κύριε Πρόεδρε.

Δεν πιστεύω, κυρίες και κύριοι συνάδελφοι, ότι είναι τυχαίο σήμερα που φέρνετε μία συμφωνία που αφορά ένα τεράστιο εθνικό ζήτημα που απασχολεί εκατομμύρια Έλληνες, την ίδια στιγμή να φέρνετε και το παρόν πολυνομοσχέδιο, ένα πολυνομοσχέδιο ταφόπλακα, όπως θα πω παρακάτω, για τους φτωχούς και αδύναμους Έλληνες, γιατί κυρίως αυτούς χτυπάει.

Παρακολούθησα εχθές το διάγγελμα του κ. Τσίπρα, του Πρωθυπουργού της χώρας, παρακολούθησα λίγο πιο πριν αυτά τα οποία έλεγε σε τηλεοπτική του συνέντευξη στην ΕΡΤ και τον είδα να πανηγυρίζει, όπως άκουσα και τον κ. Φίλη προηγουμένως, και να λέει ότι σήμερα είναι μια μέρα χαράς και περηφάνιας για τη συμφωνία υποχώρησης –κατά την άποψή μας- που έχει φέρει ο κ. Τσίπρας μετά από κάποιους μήνες διαπραγμάτευσης με τους εταίρους των Σκοπίων.

Και ρωτάω το εξής απλό: Τι κέρδισε η χώρα, τι κέρδισε η Ελλάδα από αυτή τη συμφωνία; Γιατί αυτή τη στιγμή αυτό το οποίο έχει κάνει ο κ. Τσίπρας είναι να έχει αναγνωρίσει ότι στο βόρειο τμήμα των συνόρων μας διαβιώνει ένα μακεδονικό έθνος, το οποίο ομιλεί τη μακεδονική γλώσσα. Και παρακαλώ πολύ αν μπορεί κάποιος να μου εξηγήσει από τους Βουλευτές του ΣΥΡΙΖΑ, που στηρίζουν αυτή την Κυβέρνηση, και των ΑΝΕΛ, που επίσης στηρίζουν αυτή την Κυβέρνηση με τις πράξεις τους και με την ανοχή τους, τι κέρδισε η χώρα. Γιατί μπορεί πολλά να πει κάποιος γι’ αυτά τα οποία μπορεί να χάσει και στο άμεσο μέλλον.

Και το ερώτημα εκατομμυρίων Ελλήνων και δικό μου προσωπικό είναι το εξής: Θα προχωρήσει ο κ. Τσίπρας να προσυπογράψει αυτόν τον οδικό χάρτη γι’ αυτή τη συμφωνία, χωρίς πρώτα να τη φέρει για κύρωση και για ψήφιση από την ελληνική Βουλή; Ο κ. Τσίπρας ο οποίος έχει προχωρήσει σε δημοψηφίσματα, προχώρησε σε εξουσιοδοτήσεις για πολύ πιο ήσσονος σημασίας οικονομικά θέματα, γι’ αυτό το σημαντικό εθνικό θέμα, που αφορά το έθνος, την ελληνική ταυτότητα, τους αγέννητους Έλληνες, θα προχωρήσει και θα βάλει φαρδιά-πλατιά την υπογραφή του από μία συμφωνία η οποία δεν θα κάνει καν το ελάχιστο, δηλαδή να τη φέρει στη Βουλή των Ελλήνων και να ζητήσει να υπερψηφιστεί από τους εκπροσώπους του ελληνικού λαού;

Ποιος είναι ο ρόλος του Καμμένου σε όλη αυτή τη διαδικασία; Ο κ. Καμμένος επανειλημμένα έχει δηλώσει ότι δεν στηρίζει μια συμφωνία που έχει αυτά τα χαρακτηριστικά. Θα συνεχίσει ο κ. Καμμένος, για να κάθεται σε αυτόν τον υπουργικό θώκο που έχει σήμερα και για να προστατεύει το πολιτικό συνεταιριλίκι με τον κ. Τσίπρα, να κρύβεται πίσω από επιχειρήματα και από δικαιολογίες, ότι, αφού η συμφωνία δεν θα έρθει για κύρωση στη Βουλή, τότε συνεχίζει να στηρίζει την Κυβέρνηση;

Για ποιον λόγο το κάνετε όλο αυτό; Για ποιον λόγο κάνετε τα πάντα για να παραμείνετε στη διακυβέρνηση αυτού του τόπου; Μήπως παράγετε θετικά αποτελέσματα για την οικονομία; Μήπως παράγετε θετικά αποτελέσματα για τους Έλληνες πολίτες; Μήπως έχουν αυξηθεί οι μισθοί, οι συντάξεις; Μήπως έχει καταργηθεί ο ΕΝΦΙΑ; Μήπως βελτιώθηκε η παιδεία; Μήπως αυξάνονται οι επενδύσεις; Όχι, τίποτα από αυτά, ακριβώς τα αντίθετα.

Σήμερα φέρνετε ένα πολυνομοσχέδιο και για τα επόμενα τέσσερα χρόνια επιβάλλετε στους Έλληνες πολίτες και στην ελληνική οικονομία 20 δισεκατομμύρια φόρους και περικοπές. Δύο πράγματα βασικά: Πρώτον, μειώνετε τις συντάξεις και μειώνετε και το αφορολόγητο. Αποτέλεσμα: έως και τρεις συντάξεις να χάσουν οι συνταξιούχοι, έως κι έναν μισθό οι χαμηλόμισθοι.

Είστε η Κυβέρνηση που φορολογεί τη φτώχεια. Είστε η Κυβέρνηση που πήρατε ένα αφορολόγητο όριο, το οποίο η κυβέρνηση της Νέας Δημοκρατίας και του Αντώνη Σαμαρά είχε πάρει από τις 5.000 ευρώ και το είχε πάει στις 12.000 ευρώ για τετραμελή οικογένεια. Κι εσείς, η αριστερή Κυβέρνηση, η δήθεν υπέρμαχος των αδυνάμων και των φτωχών, πήρατε το αφορολόγητο από τις 12.000 ευρώ και το έχετε πάει κάτω από το μισό στις 5.500 ευρώ, έτσι ώστε να πληρώνει φόρο κι αυτός που είναι κάτω από το όριο της φτώχειας. Με εσάς Κυβέρνηση αριστερή στη χώρα ο μεροκαματιάρης των 500 ευρώ τον μήνα θα πληρώνει έναν μισθό τον χρόνο σε φόρους. Αυτή είναι η επιτυχία της αριστερής Κυβέρνησης.

Τι καλό έχει κάνει ο κ. Τσίπρας; Το μόνο καλό που έχουν κάνει ο κ. Τσίπρας και η Κυβέρνησή του είναι ότι έχουν ξεγυμνώσει την Αριστερά. Κατάλαβε ο κόσμος τι σημαίνει αριστερή διακυβέρνηση, μια αριστερή διακυβέρνηση που φορολογεί τους φτωχούς, αυξάνει τις ανισότητες, κάνει τους πλούσιους πλουσιότερους και τους φτωχούς φτωχότερους.

Σήμερα αυτό που οραματίζεται ο κ. Τσίπρας είναι τον μέσο Έλληνα να ζει από τα επιδόματα της φτώχειας και της μιζέριας που θα του μοιράζει για να τον κρατά πολιτικά φυλακισμένο στο κομματικό του ακροατήριο. Αυτό είναι το όραμα του κ. Τσίπρα για τους νέους και για τους Έλληνες και τις Ελληνίδες αυτής της χώρας.

Όμως, δεν είναι μόνο αυτό. Στον βωμό της πολιτικής επιβίωσης, στον βωμό του κομματικού συμφέροντος θυσιάζει τα πάντα, δυστυχώς –απ’ ό,τι είδαμε- ακόμη και αυτά τα μεγάλα, τα εθνικά.

Για αυτό μία λύση υπάρχει, κυρίες και κύριοι Βουλευτές της συγκυβέρνησης, κύριοι Υπουργοί: να μαζέψετε όση αξιοπρέπεια σας έχει περισσέψει και όσο θάρρος έχετε και να παραιτηθείτε, γιατί είναι ο μόνος τρόπος για να σταματήσει η κατηφόρα στην οποία έχετε φέρει την Ελλάδα σήμερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Σκρέκα.

Τον λόγο έχει ο κ. Δημοσχάκης για πέντε λεπτά.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στον απόηχο μιας κακής συμφωνίας με τα Σκόπια, που συνιστά εθνική υποχώρηση, φέρνετε ένα πολυνομοσχέδιο, το οποίο ουσιαστικά επικυρώνει το τέταρτο μνημόνιο και δεύτερο της θητείας σας.

Ξέρετε πολύ καλά ότι η χώρα μας δεν βγαίνει από το μνημόνιο αυτό το καλοκαίρι. Απόδειξη αυτού είναι το ότι φέρνετε μέτρα 5,1 δισεκατομμυρίων ευρώ με μειώσεις συντάξεων και αφορολογήτου ορίου, αυξήσεις εισφορών και ΕΝΦΙΑ και άλλα. Γονατίζετε την οικονομία με στάση δημοσίων πληρωμών και με υπερπλεονάσματα που θα ανέρχονται σε 3,5% έως 5,2% για τα επόμενα πέντε χρόνια. Βάζετε ως ενέχυρο τη δημόσια περιουσία μέχρι το ποσό των 25 δισεκατομμυρίων ευρώ. Στον αντίποδα, δεν προσφέρετε κανένα ολοκληρωμένο αναπτυξιακό σχέδιο.

Τριάμισι χρόνια έχουν περάσει και συνεχίζω να ερωτώ ποιο είναι το αφήγημά σας για τον Έβρο και τη Θράκη. Σας προτείναμε τη ρήτρα ακριτικότητας αναλογικά με τη ρήτρα νησιωτικότητας, αλλά προκαλέσατε καίρια πλήγματα στα σμαράγδια του βορειοανατολικού και νοτιοανατολικού Αιγαίου μέσω της πολιτικής των ανοικτών συνόρων.

Καταργήσατε την επιδότηση του μισθολογικού κόστους 12% στις επιχειρήσεις του Έβρου και της Θράκης και στραγγαλίσατε την απασχόληση, οδηγώντας τις επιχειρήσεις σε μετανάστευση.

Σας προτείναμε τη συγκρότηση διακομματικής ειδικής επιτροπής για την πρόοδο και την ανάπτυξη της Θράκης, σε συνέχεια αυτής που είχε συσταθεί επί αειμνήστου Κωνσταντίνου Μητσοτάκη στις αρχές της δεκαετίας του 1990. Δυστυχώς, μας γυρίσατε την πλάτη.

Σας υπογραμμίσαμε το δημογραφικό πρόβλημα του νομού Έβρου και κυρίως την ερήμωση των διακοσίων πενήντα χωριών που βρίσκονται πλησίον της συνοριογραμμής. Επιδείξατε χονδροειδή αδιαφορία από την πλευρά σας.

Σας προτείναμε τη νέα θαλάσσια Εγνατία, για να ενωθεί η Θράκη με τον ζωτικό της χώρο, που είναι τα νησιά του βορειοανατολικού Αιγαίου. Πνιγήκατε σε μια κουταλιά νερό με τα δρομολόγια των πλοίων.

Σας παρουσιάσαμε συγκεκριμένη πρόταση για τα δορυφορικά διόδια στη νέα Εγνατία. Εσείς αποφασίσατε επιπλέον την ίδρυση μετωπικών διοδίων στο Αρδάνιο του νομού Έβρου και επιλέξατε να διπλασιάσετε την τιμή τους, καταργώντας τις απαλλαγές που αφορούν τους μόνιμους κατοίκους του Έβρου και της Ροδόπης.

Σας προτείναμε τη σύζευξη των συγκοινωνιών ως βάση ανάπτυξης του Έβρου. Εσείς δεν ασχοληθήκατε. Επιδείξατε ολιγωρία σχετικά με το νέο «Orient Express», δηλαδή τη σιδηροδρομική γραμμή Μπακού – Βιέννη, και αφήσατε να περάσει σύρριζα από τα σύνορά μας μέσω της γειτονικής χώρας.

Ζητήσαμε την αυτοτέλεια και την αυτονομία του Νοσοκομείου Διδυμοτείχου. Εσείς κρύβεστε και δεν έρχεστε να μιλήσετε για αυτό το θέμα στη Βουλή, παρά τις επίκαιρες ερωτήσεις που έχουν κατατεθεί.

Αναδείξαμε τα προβλήματα του εργοστασίου ζάχαρης της Νέας Ορεστιάδας, καθώς και το μεγάλο οικονομικό πρόβλημα που αντιμετωπίζουν οι τευτλοπαραγωγοί, των οποίων δυόμισι χιλιάδες στρέμματα έχουν μείνει ασυγκόμιστα ακόμα και τώρα. Εσείς ψάχνετε ακόμη επενδυτή για την Ελληνική Βιομηχανία Ζάχαρης.

Θέλαμε ένα Δημοκρίτειο Πανεπιστήμιο Θράκης, που θα ήταν πυλώνας ανάπτυξης και προόδου για την ευρύτερη περιοχή. Μας φιλοδωρήσατε με έναν Υπουργό Παιδείας που υπονομεύει το πανεπιστήμιό μας.

Σας παρουσιάσαμε συγκεκριμένες προτάσεις για την αντιμετώπιση των αυξανόμενων προσφυγικών και μεταναστευτικών ροών μέσω των χερσαίων και θαλασσίων συνόρων. Εσείς απαντήσατε με ευχές και κραυγές.

Ζητήσαμε αντιπλημμυρική θωράκιση και αφήσατε τη γεωργία να πνιγεί στα λασπόνερα του Έβρου και των παραποτάμων του.

Ζητήσαμε το επιστημονικό ανάχωμα μέσω της ίδρυσης κτηνιατρικής σχολής για την αντιμετώπιση των επιθετικών ζωονόσων και εσείς δεν έχετε καταφέρει να λειτουργήσετε εδώ και τριάμισι χρόνια ούτε το Ινστιτούτο Εξωτικών Νοσημάτων της Νέας Ορεστιάδας.

Σας παραδώσαμε ένα κράτος δικαίου και εσείς το μετατρέψατε σε κράτος ανομίας, τη δε πρωτεύουσά του και ορισμένες περιοχές αυτής σε προορισμό εγκληματικού τουρισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με τη συμφωνία σας για το σκοπιανό διχάσατε τους Έλληνες, για να ενώσετε τους Σκοπιανούς. Φέρατε με μυστική διπλωματία μια επαίσχυντη συμφωνία για τα εθνικά μας συμφέροντα, με επώδυνες συνέπειες για τον Ελληνισμό, το έθνος και το γένος.

Δεν έχετε την πολιτική νομιμοποίηση, γιατί θέσατε τη χώρα σε συνταγματική και πολιτική αντικανονικότητα. Η δεδηλωμένη της Κυβέρνησης ποδοπατήθηκε. Κι άλλες κυβερνήσεις στο παρελθόν χειρίστηκαν το εθνικό θέμα, αλλά δεν εκχώρησαν τους όρους όπως «μακεδονική γλώσσα» και «μακεδονική εθνότητα», όπως κάνατε εσείς με περισσή προθυμία.

Στον Έβρο και τη Θράκη ακόμα και οι άνθρωποι που ψήφισαν ΣΥΡΙΖΑ και ΑΝΕΛ νιώθουν προδομένοι και έχει τρωθεί το εθνικό τους γόητρο. Την ίδια στιγμή για εκατοστή πέμπτη ημέρα οι Ένοπλες Δυνάμεις αντιμετωπίζουν κρίση για δύο στελέχη του στρατεύματός μας που κρατούνται στην Αδριανούπολη ως κακούργοι με στολή του Έλληνα στρατιώτη και ουδείς εκ των αρμοδίων αναλαμβάνει την πολιτική ευθύνη και ουδείς παραιτείται.

Προσπαθείτε να μείνετε όσο μεγαλύτερο διάστημα μπορείτε γαντζωμένοι στις καρέκλες σας. Θα μείνετε στην ιστορία ως «η Κυβέρνηση των προθύμων της Μεταπολίτευσης».

Κύριε Πρόεδρε, σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δημοσχάκη.

Ο κ. Μπουκώρος έχει τον λόγο.

(Χειροκροτήματα από την πτέρυγα της Νέας Δημοκρατίας)

Μου αρέσει πάντως που δεν χάνετε το κέφι σας, ακόμα και αυτή την ώρα. Καλό είναι αυτό, θετικό για να συνεχίσουμε.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ενώ το μεσοπρόθεσμο ρίχνει βαριά τη σκιά του στις ζωές των Ελλήνων για την επόμενη τετραετία, αλλά και για πολλές ακόμα δεκαετίες με βάση τις προβλέψεις του, είναι απολύτως βέβαιο και διαπιστωμένο από όλους μας ότι βαριά η σκιά στη συζήτηση για το μεσοπρόθεσμο είναι και αυτή της συμφωνίας που ανακοίνωσε ο Πρωθυπουργός για τη Μακεδονία μας.

Κατανοώ πλήρως ότι αυτή η συμφωνία δεν έχει την ίδια πολιτική βαρύτητα για όλους μας. Εσείς της Πλειοψηφίας κατά κύριο λόγο ο κορμός σας αποτελείται από αθεράπευτους διεθνιστές, οι οποίοι πραγματικά δεν κατανοούν σημασίες και έννοιες όπως «εθνικά δίκαια», όπως «σύνορα», όπως «μελλοντικές διεκδικήσεις» και όλα αυτά. Είναι άλλη η ιδεολογία σας. Για εμάς έχουν ίσως μεγαλύτερη σημασία όλα αυτά τα ζητήματα, για αυτό και εκφράζουμε με πιο έντονο τρόπο την απορία μας και τον προβληματισμό μας για το αποτέλεσμα της διαπραγμάτευσης.

Πιστεύω, όμως, κυρίες και κύριοι συνάδελφοι, ότι είναι και εύλογος και έλλογος ο προβληματισμός μου, για τους όψιμους συμμάχους σας, που προέρχονται από το παλαιό, «πατριωτικό» λεγόμενο ΠΑΣΟΚ, που προέρχονται από τις εκλογικές περιφέρειες της Μακεδονίας και αναρωτιέμαι πώς αντιμετωπίζουν αυτή τη συμφωνία. Αναρωτιέμαι, βεβαίως, πώς την αντιμετωπίζει ο κυβερνητικός σας εταίρος, οι Ανεξάρτητοι Έλληνες.

Έριξα μια βιαστική ματιά, πριν ανέβω στο Βήμα, στη λίστα των ομιλητών και ανάμεσα σε εκατόν δεκαπέντε Βουλευτές δεν είδα ούτε έναν εκπρόσωπο του κυβερνητικού σας εταίρου να ζητάει σήμερα τον λόγο. Έχουν κυριολεκτικά εξαφανιστεί. Αυτό, όμως, δεν τους δίνει κανενός είδους συγχωροχάρτι για τα όσα έχουν πει για το συγκεκριμένο ζήτημα στον ελληνικό λαό.

Παρακολούθησα και τη συνέντευξη του Πρωθυπουργού απόψε, εντός έδρας βεβαίως, στη δημόσια τηλεόραση, που έθεσε το καινοφανές ερώτημα: «Μα καλά, θα κάνουμε δημοψήφισμα για να αποφασίσουμε πώς θα λέγονται οι γείτονές μας;». Όχι, κύριε Πρωθυπουργέ. Θα κάνουμε δημοψήφισμα για να ρωτήσουμε τον ελληνικό λαό αν εγκρίνει το προϊόν της διαπραγμάτευσής σας. Και άλλωστε ο καταστατικός χάρτης της χώρας για σοβαρά εθνικά ζητήματα το προβλέπει ρητώς.

Διενεργήσατε δημοψήφισμα για ένα ζήτημα οικονομικού περιεχομένου. Αρνείστε ακόμα και να ακούσετε τη λέξη «δημοψήφισμα» για ένα ζήτημα που είναι κορυφαίο εθνικό ζήτημα. Θα κριθείτε από τον ελληνικό λαό. Εγώ κατανοώ και δεν θα σας αποκαλέσω, όπως εσείς κάνατε τις ένδοξες μέρες της αντιπολίτευσής σας, ούτε Κυβέρνηση γερμανοτσολιάδων ούτε Κυβέρνηση εθνικών μειοδοτών και όλα αυτά τα θλιβερά που δηλητηρίασαν τη δημόσια ζωή και τον δημόσιο λόγο. Κατανοώ ότι άλλα πράγματα πιστεύετε. Για τους όψιμους συμμάχους σας από το πατριωτικό ΠΑΣΟΚ και κυρίως από τους νομούς της Μακεδονίας και για τον κυβερνητικό σας εταίρο αναρωτιέμαι.

Και να έρθουμε τώρα στο μεσοπρόθεσμο, το οποίο συζητάμε. Ποια είναι τα συστατικά του μεσοπρόθεσμου προγράμματος; Οριζόντιες περικοπές, αέναη λιτότητα δηλαδή, θηριώδη πλεονάσματα, ενεχυρίαση της δημόσιας περιουσίας και ασθενική ανάπτυξη. Ποιοι θα το πληρώσουν; Ενάμισι εκατομμύριο συνταξιούχοι από τον ιδιωτικό τομέα, μία έως τρεις συντάξεις και μία επικουρική, πεντακόσιες χιλιάδες συνταξιούχοι του δημοσίου τομέα, τρεις συντάξεις, εκατοντάδες χιλιάδες ελεύθεροι επαγγελματίες και αγρότες που θα δουν από 1η Ιανουαρίου του 2019 να αυξάνονται οι ασφαλιστικές τους εισφορές κατά 17,4%.

Το συμπέρασμα είναι ότι το μεσοπρόθεσμο αγγίζει περίπου τέσσερα εκατομμύρια ελληνικά νοικοκυριά. Έχουμε, όμως, ταυτοχρόνως καθαρή έξοδο; Ποια είναι η καθαρή έξοδος; Με την αυστηρότατη επιτροπεία, τα θηριώδη πλεονάσματα, τον συνεχόμενο έλεγχο για καθετί που εσείς ψηφίζετε και αποφασίζετε σήμερα; Καμμία καθαρή έξοδος δεν υπάρχει. Η ενεχυρίαση της δημόσιας περιουσίας μέχρι του ποσού των 25 δισεκατομμυρίων είναι η μεγάλη απόδειξη.

Επίσης, η Κυβέρνηση της Αριστεράς ποιους πλήττει σήμερα; Δυσκολεύει τα θύματα της κρίσης, τα υπερχρεωμένα νοικοκυριά. Θα φορολογήσει τον εργαζόμενο των 660 ευρώ, ο οποίος από 1η Ιανουαρίου του 2019 με τη μείωση του αφορολόγητου θα καλείται να πληρώσει έναν από τους δώδεκα μισθούς του σε φόρο, πράγμα που δεν συμβαίνει σήμερα. Ανεβάζει τον ΕΝΦΙΑ σε εξήντα δήμους και κυρίως στις λαϊκές γειτονιές από 50, 200 και πλέον ευρώ και μας λέει ότι το μειώνει σε ενάμισι εκατομμύριο φορολογούμενους. Πόσο; Πέντε και επτά ευρώ. Είναι το ίδιο; Είναι το ίδιο, κυρίες και κύριοι συνάδελφοι της Πλειοψηφίας;

Κάποτε έλεγαν «ευημερούν οι αριθμοί και δυστυχούν οι άνθρωποι». Εσείς με τις ανερμάτιστες πολιτικές σας έχετε καταφέρει να μην ευημερούν ούτε οι αριθμοί ούτε οι άνθρωποι. Φαλκιδεύετε την ανάπτυξη. Δεν έχετε πετύχει τους δικούς σας αναπτυξιακούς στόχους. Οι ρυθμοί ανάπτυξης είναι το βασικό μέγεθος που δείχνουν την κατάσταση μιας οικονομίας. Όχι μόνο δεν πετύχατε τις εκτιμήσεις των διεθνών οργανισμών για το 2015, 2016, 2017 και 2018. Δεν πετύχατε ούτε καν τις προβλέψεις που είχατε εγγράψει στους προϋπολογισμούς.

Αντιλαμβάνεστε πόσα δισεκατομμύρια στερείτε, πλεονάσματα από περιοριστική πολιτική, πλεονάσματα από υπερφορολόγηση, που μας λέει ο Υπουργός Οικονομικών ότι είναι υψηλή, αλλά δεν είναι αρκετά υψηλή η φορολόγηση στην Ελλάδα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Κύριε Μπουκώρο, σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε, σε ένα λεπτό. Ζητώ την ανοχή που δείξατε και σ ε προηγούμενους συναδέλφους και τίποτα παραπάνω.

**ΠΡΟΕΔΡΕΥΩΝ (Μάριος Γεωργιάδης):** Έχετε φτάσει ήδη στα επτά λεπτά, οπότε μην το κάνουμε αυτό.

**ΧΡΗΣΤΟΣ ΜΠΟΥΚΩΡΟΣ:** Εντάξει, κύριε Πρόεδρε. Θα ολοκληρώσω σε ένα λεπτό.

Παρά, λοιπόν, τον Αρμαγεδδώνα των νέων μέτρων, που χτυπάει τους πιο αδύναμους, παρά το γεγονός ότι στερείτε από τον ελληνικό λαό το δικαίωμα να εκφραστεί για ένα μεγάλο εθνικό θέμα, ακόμη του στερείτε τη δυνατότητα να αξιοποιήσει τη δημόσια περιουσία με την ενεχυρίαση, με το υπερταμείο, το αιώνιο, 100 δισεκατομμύρια η πρώτη ηρωική διαπραγμάτευση. Εθνικές παραχωρήσεις, η δεύτερη διαπραγμάτευση. Αιώνια δέσμευση της δημόσιας περιουσίας.

Παρ’ όλα αυτά, λέω ευτυχώς που είστε Κυβέρνηση, κυρίες και κύριοι της Πλειοψηφίας. Ευτυχώς, γιατί γλυτώσαμε το mail Χαρδούβελη και ας είναι πενταπλάσιο το μεσοπρόθεσμο από το mail Χαρδούβελη και ας είναι δεκατέσσερις φορές μεγαλύτερο από το mail Χαρδούβελη ό,τι έχετε νομοθετήσει σε μέτρα από τότε που αναλάβατε.

Το κυρίαρχο, όμως, κατά την άποψή μου, είναι ότι φαλκιδεύετε κάθε αναπτυξιακή δυνατότητα. Σας τα είπε και ο σύντροφός σας, ο πρώην Υπουργός, ο κ. Φίλης, που, παρ’ ότι ήταν ηπίων τόνων, είπε πολύ ουσιαστικά πράγματα για το πόσο λαθεμένη είναι η κατεύθυνση της πολιτικής σας. Φαλκιδεύετε το μέλλον της χώρας και των νέων Ελλήνων. Διώχνετε τα παιδιά μας στο εξωτερικό με τις πολιτικές σας συνεχώς. Είναι ανιστόρητες και ανερμάτιστες οι πολιτικές που υιοθετείτε και εφαρμόζετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπουκώρο. Μένουν επτά συνάδελφοι, η ώρα είναι είκοσι πέντε λεπτά μετά τα μεσάνυχτα. Δεν τηρείτε τον χρόνο, οπότε θεωρώ ιδεατό να τελειώσουμε στη 1.00΄. Αν τηρήσετε τον χρόνο σας, τα πέντε λεπτά, θα έχουμε τελειώσει μέχρι τη 1.00΄. Η σειρά είναι η εξής: Η κ. Κατσαβριά θα μιλήσει τώρα, στη συνέχεια ο κ. Λαμπρούλης, ο κ. Παπαδόπουλος, ο κ. Θεοφύλακτος, ο κ. Καββαδάς, ο κ. Αϊβατίδης και ο κ. Παπαηλιού. Καταλαβαίνω ότι όλοι θέλετε να μιλήσετε, αλλά να σεβαστούμε και τις Υπηρεσίες που είναι μέχρι αυτή την ώρα.

Ορίστε, κυρία Κατσαβριά, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ – ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Πόσα ψέματα, πόσες μισές αλήθειες και πόσες παρερμηνείες, με στόχο να τρομοκρατήσετε την κοινωνία, κύριε Μπουκώρο και κυρίες και κύριοι της Αντιπολίτευσης, που και σήμερα για άλλη μια φορά καταφύγατε σε ψέματα, χωρίς να αποδώσετε ούτε ένα δημιουργικό χαρακτηριστικό και ούτε μια πρόταση λύσεων στο σημερινό νομοσχέδιο.

Κύριοι Υπουργοί, κυρίες και κύριοι συνάδελφοι, με το παρόν νομοσχέδιο νομοθετούνται προαπαιτούμενα, δηλαδή υποχρεώσεις του τέταρτου προγράμματος, αναδεικνύονται όμως ισορροπίες νομοθέτησης μεταξύ απαιτήσεων των δανειστών και κοινωνικών αναγκών που προέκυψαν από την επιμονή στις διαβουλεύσεις και τις συστηματικές προσπάθειες της Κυβέρνησης, οι οποίες οδήγησαν σε ικανοποιητικές ρυθμίσεις αρκετών θεμάτων μείζονος σημασίας.

Σύμφωνα με τις ορατές προβλέψεις, εγκαινιάζεται μια νέα εποχή για την Ελλάδα, μια εποχή εξόδου από την πολυετή κρίση και τα μνημόνια. Η Κυβέρνησή μας, καλύπτοντας ελλείμματα κοινωνικής μέριμνας και επιλύοντας κληροδοτημένα προβλήματα δεκαετιών, επιχείρησε βαθιές τομές, με γνώμονα τη βιώσιμη ανάπτυξη και την κοινωνική δικαιοσύνη και με προτεραιότητα τη στήριξη των αδύναμων ομάδων και των συλλογικών αγαθών –υγεία, παιδεία και κοινωνική αλληλεγγύη– καθώς και τη θεσμική εξυγίανση σε όλα τα επίπεδα.

Τα έτη 2016 και 2017 υλοποιήθηκαν πολιτικές και δράσεις στήριξης στοχευμένες σε ευάλωτες κοινωνικές ομάδες και προνοιακές πολιτικές για την αντιμετώπιση της κοινωνικής ανθρωπιστικής κρίσης, όπως το κοινωνικό εισόδημα αλληλεγγύης, τα οικογενειακά επιδόματα, τα σχολικά γεύματα, η ένταξη παιδιών ανέργων και φτωχών μητέρων σε βρεφονηπιακούς σταθμούς και η υγειονομική κάλυψη των ανασφάλιστων πολιτών.

Μετά από οκτώ χρόνια οικονομικής ύφεσης για πρώτη φορά η χώρα καταγράφει δημοσιονομικό πλεόνασμα, που αναμένεται να διατηρηθεί μεσοπρόθεσμα, ενώ υπερκαλύφθηκαν οι στόχοι των πρωτογενών πλεονασμάτων.

Παρά τις δυσκολίες των τελευταίων ετών, για πρώτη φορά ίσως μας επιτρέπετε να ατενίζουμε το μέλλον με αισιοδοξία. Με τον δημοσιονομικό χώρο που δημιουργείται δίνεται η δυνατότητα το 2019 για μειώσεις φόρων που θα συμβάλλουν στην αύξηση του διαθέσιμου εισοδήματος των νοικοκυριών, αλλά και για στοχευμένες ενέργειες κοινωνικής πολιτικής για όλους, για την καταπολέμηση της παιδικής φτώχειας και την επένδυση στο ανθρώπινο κεφάλαιο με ισονομία και δικαιοσύνη.

Με στόχο τη διατηρήσιμη μείωση της ανεργίας κυρίως των νέων από το απαράδεκτο ποσοστό του 27%, που παραλάβαμε στο τέλος του 2014, έως το 14,3% που εκτιμάται ότι θα φτάσει το 2022. Παράλληλα το πραγματικό ΑΕΠ αναμένεται να αυξηθεί κατά 2% το 2018 σε ετήσια βάση, με περαιτέρω οικονομική επιτάχυνση έως το 2021, λόγω θετικής συνεισφοράς των επενδύσεων, ενώ προβλέπεται ο επαναπροσδιορισμός του κατώτατου μισθού. Με το παρόν νομοσχέδιο συνεχίζουμε αυτή την προσπάθεια.

Επιτρέψτε μου να σταθώ επιλεκτικά σε ορισμένες ρυθμίσεις με θετικό κοινωνικό πρόσημο. Υπάρχουν στο νομοσχέδιο προς ψήφιση δύο μέτρα, τα οποία, ενώ μοιάζουν ασύνδετα μεταξύ τους, στην ουσία πρόκειται για δύο μέτρα που είναι βαθιά κοινωνικά: η επαναφορά της ενιαίας τιμής βιβλίου καθώς και η επέκταση του μέτρου των σχολικών γευμάτων σε όλα τα δημοτικά σχολεία της χώρας.

Σε ό,τι αφορά την επαναφορά της ενιαίας τιμής βιβλίου, η οποία υπήρχε στη χώρα μας, όπως και στις περισσότερες ευρωπαϊκές χώρες, και καταργήθηκε εν μία νυκτί από όσους σήμερα βρίσκονται απέναντι σε αυτό το νομοσχέδιο, είναι ίσως εύκολο να σκεφτεί κάποιος ότι ευνοούνται οι μεγάλοι εκδοτικοί οίκοι.

Κι όμως, διαβάζοντας σωστά τους αριθμούς των ετών που πέρασαν χωρίς ενιαία τιμή, θα δούμε μικρούς εκδότες και βιβλιοπωλεία να κλείνουν μη αντέχοντας τον ανταγωνισμό, συγγραφείς με σημαντικό αποτύπωμα στη λογοτεχνία και στον πολιτισμό να μη βρίσκουν πια εκδότη, γιατί τα βιβλία τους θεωρούνται δύσκολα και για λίγους, επομένως μη εμπορικά.

Όμως, η γλώσσα, ο πολιτισμός, η εκπαίδευση, η πολυμορφία του δημόσιου διαλόγου και της ίδιας της δημοκρατίας έχει ανάγκη από ισορροπία, η οποία δεν μπορεί να επιτευχθεί με την ελεύθερη και εν τέλει δεσμευμένη και υποτελή λειτουργία της αγοράς.

Αλλά με το νομοσχέδιο που θα ψηφιστεί αύριο η Κυβέρνηση τολμάει ακόμη περισσότερο, επανεντάσσει σε πλήρες καθεστώς ενιαίας τιμής την επανέκδοση εξαντλημένων βιβλίων, όχι ευπώλητων ή με αργό κύκλο ζωής, σημαντικών όμως για τη βιβλιογραφία της ελληνικής γλώσσας.

Είμαστε σίγουροι ότι απόψε και αύριο θα δώσουμε μια ανάσα στον μικρό εκδότη, στον απομακρυσμένο βιβλιοπώλη, που αγωνίζεται να επιβιώσει, στον ακούραστο πνευματικό άνθρωπο, που ακουμπάει τις σκέψεις του πάνω στο χαρτί και τις μοιράζεται μαζί μας.

Το δεύτερο σημείο που θα ήθελα να σταθώ είναι τα σχολικά γεύματα, ως αναγκαίο αντιστάθμισμα στην κρίση των τελευταίων ετών, η οποία επεκτείνεται σε όλα τα δημοτικά σχολεία της χώρας και ιδιαίτερα σε περιοχές και σχολεία που φιλοξενούν πληθυσμούς που βρίσκονται σε καθεστώς φτώχειας.

Ούτε ένα παιδί δεν θα πρέπει να στερείται τη βασική τροφή. Το μέτρο έρχεται να προστεθεί σε μια σειρά άλλων, με στόχο τη στήριξη της οικογένειας. Πιο ειδικά, παρέχεται ισχυρή στήριξη στην πλειονότητα των οικογενειών με χαμηλά και μεσαία εισοδήματα.

Το επίδομα στέγασης προϋπολογισμένου συνολικού ποσού 600 εκατομμυρίων ευρώ θα αποτελέσει ανάσα για χιλιάδες νοικοκυριά, είτε για το ενοίκιο της κύριας κατοικίας τους είτε για τη δόση δανείου για την απόκτηση ιδιόκτητης πρώτης κατοικίας.

Ιδιαίτερα σημαντική θεωρώ τη διάταξη του νομοσχεδίου που αναφέρεται, επίσης, στα άτομα με αναπηρία. Μειώνονται οι μετακινήσεις και η ταλαιπωρία τους στην απονομή των προνοιακών επιδομάτων με φιλικό πληροφοριακό σύστημα και υποστήριξη από τα διακόσια σαράντα κέντρα κοινότητας στους δήμους όλης της χώρας και στις περιφερειακές διευθύνσεις του ΟΠΕΚΑ. Εξασφαλίζεται η διαφάνεια και η δυνατότητα ελέγχου των πραγματικών αναγκών των ΑΜΕΑ.

Επιπρόσθετα η θεσμοθέτηση υποχρέωσης εγγραφής στο Μητρώο Ανέργων του ΟΑΕΔ όλων των ανέργων δικαιούχων του ΚΕΑ διευκολύνει την ένταξή τους σε προγράμματα ενεργοποίησης της αγοράς εργασίας, κατάρτισης, επανεκπαίδευσης, απασχόλησης.

Κυρίες και κύριοι συνάδελφοι, συνηθίζω να λέω ότι εμείς είμαστε εδώ και για τα δύσκολα. Όμως, είμαστε εδώ και για να κάνουμε πράξη όσα υποσχεθήκαμε. Όλα αυτά τα θετικά μέτρα του νομοσχεδίου τα υποσχεθήκαμε, ήταν δίκαια και έγιναν πράξη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Κατσαβριά.

Ο κ. Λαμπρούλης έχει τον λόγο για πέντε λεπτά. Θα μου πείτε ότι είναι λίγος ο χρόνος, αλλά με καταλαβαίνετε τουλάχιστον περισσότερο από τους υπόλοιπους.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, κύριε Πρόεδρε, θα κάνω την αντίστοιχη προσπάθεια.

Τα νέα βάρβαρα μέτρα που προωθεί η Κυβέρνηση, τα οποία θα προστεθούν σε όλα τα προηγούμενα, επιβεβαιώνουν ότι η δίκαιη ανάπτυξη της καπιταλιστικής κερδοφορίας, όχι μόνο δεν φέρνει ανάκτηση απωλειών για τους εργαζόμενους και τον λαό, αλλά προϋποθέτει ένταση της αντιλαϊκής επίθεσης.

Αυτή είναι η εικόνα μετά την τυπική ολοκλήρωση του τρίτου μνημονίου, με την Κυβέρνηση να προσπαθεί προκλητικά να παρουσιάσει το αφήγημα της μαγικής εικόνας της επόμενης ημέρας, προβάλλοντας τα περιβόητα αντίμετρα που τάχα θα απαλύνουν τις εργατικές λαϊκές οικογένειες από τις συνέπειες της αντεργατικής, αντιλαϊκής πολιτικής. Πρόκειται για αντίμετρα, προϋπόθεση των οποίων είναι τα «ματωμένα» πλεονάσματα και τα οποία στην πραγματικότητα είναι μέτρα διαχείρισης των συνεπειών της ίδιας της αντιλαϊκής αντεργατικής πολιτικής που η Κυβέρνηση υλοποιεί. Είναι μέτρα και αντίμετρα που αποτελούν τις δύο πλευρές του ίδιου αντιλαϊκού σχεδίου, που στο διηνεκές θα έχει κόφτες και μνημόνια διαρκείας για τις λαϊκές οικογένειες.

Έτσι, για παράδειγμα, η μηδενική συμμετοχή με την επιλογή γενόσημου φαρμάκου δεν σημαίνει ότι οι ασθενείς δεν θα πληρώνουν, διότι ισχύει και εδώ η ασφαλιστική τιμή, η οποία δεν ταυτίζεται με τη λαϊκή τιμή και τη διαφορά θα την πληρώνει ο ασθενής. Οπότε, είναι άλλο 0% συμμετοχή και άλλο το δωρεάν φάρμακο.

Όμως, ακόμα και η κάλυψη των περίπου 5 εκατομμυρίων, όπως αναφέρεται και στη έκθεση του νομοσχέδιου, του συγκεκριμένου αντίμετρου δεν καλύπτεται από τον κρατικό προϋπολογισμό, αλλά είτε από άλλα έσοδα του ΕΟΠΥΥ είτε πιθανόν από το χαράτσι στους φαρμακοποιούς.

Και αυτό το βαπτίζει η Κυβέρνηση «αντίμετρο», κερνώντας με ξένα κόλλυβα, την ίδια ώρα που η βιοτική φαρμακευτική δαπάνη έχει εκτοξευθεί, ως αποτέλεσμα της αντιλαϊκής πολιτικής και στο φάρμακο και στην υγεία κατ’ επέκταση, ενώ οι νέες περικοπές των συντάξεων θα δυσκολέψουν ακόμα περισσότερο σε πολλούς συνταξιούχους την πρόσβασή τους σε φάρμακα που έχουν ανάγκη, πόσω μάλλον σε ακριβότερες υπηρεσίες, μέσα από το εμπορευματοποιημένο, ιδιωτικοποιημένο σύστημα υγείας.

Για παράδειγμα, η ηλεκτρονική εγγραφή για τους νέους δικαιούχους των ατόμων με αναπηρία δεν αφορά απλά ως μέτρο τη διευκόλυνση καταγραφής τους, αλλά το με ποιες παροχές και δικαιώματα διασυνδέεται αυτό το σύστημα, αφού η πολιτική της Κυβέρνησης προβλέπει χαμηλούς προϋπολογισμούς για την πρόνοια, παροχές πολύ πίσω από τις ανάγκες και επιδόματα επιπέδου φτωχοκομείου για τις πιο ακραίες περιπτώσεις.

Αλήθεια, η αξιοποίηση της έννοιας της λειτουργικότητας θα λειτουργήσει ή όχι ως ένα επιπλέον εργαλείο περικοπής των αναπηρικών επιδομάτων, παροχών και τα λοιπά; Αφού με αυτό το κριτήριο το αν και σε τι ύψος θα παίρνουν επίδομα ή σύνταξη οι ανάπηροι δεν θα εξαρτάται μόνο από το ποσοστό αναπηρίας, αλλά θα συνυπολογίζεται και η δυνατότητα του ανάπηρου να δουλέψει, η κοινωνικότητά του, το μορφωτικό του επίπεδο, οι δυνατότητες που έχει λόγω οικονομικής και οικογενειακής κατάστασης να αντιμετωπίζει μια σειρά από καθημερινά προβλήματα που απορρέουν και από το είδος της αναπηρίας.

Αυτό το περιεχόμενο εμπεριέχει η λεγόμενη «αποϊατροποίηση» του κριτηρίου παροχής αναπηρικών συντάξεων και επιδομάτων. Στην πράξη ακόμα και αυτές τις σημερινές περικομμένες παροχές προς τους ανάπηρους θα μπορούν να τις παίρνουν όσοι εντάσσονται κυρίως στη βαριά αναπηρία, σε συνδυασμό με την ανυπαρξία άλλου εισοδήματος, οικογενειακής στήριξης, περιουσιακών στοιχείων και λοιπά.

Έτσι το κριτήριο της λειτουργικότητας έρχεται να εξειδικεύσει στον χώρο των αναπήρων την πολιτική του εξορθολογισμού των κρατικών δαπανών, δηλαδή των περικοπών με σοβαρές επιπτώσεις ακόμα και για τις στοιχειώδεις πρόσθετες ανάγκες των αναπήρων.

Τα ανωτέρω αποτελούν τη γενικότερη κατεύθυνση, όπως αναφέρονται και μέσα από τα επίσημα κείμενα της Ευρωπαϊκής Ένωσης, για την ολοένα και μεγαλύτερη περιστολή των κρατικών και ασφαλιστικών δαπανών και των περιορισμών τους στους πιο εξαθλιωμένους.

Αυτή εξάλλου τη λογική των ελάχιστων παροχών προς τους βαριά ανάπηρους και τους οικονομικά εξαθλιωμένους δείχνει η έκθεση της Παγκόσμιας Τράπεζας το 2006, την οποία έχει δεσμευθεί και η ελληνική Κυβέρνηση να εφαρμόσει, βασίζοντας την ταξινόμηση της αναπηρίας περισσότερο στη λειτουργικότητα ενός ατόμου, παρά στην κατάσταση της υγείας του. Να πώς με βάση τις κατευθύνσεις του ΟΟΣΑ και της έκθεσης της Παγκόσμιας Τράπεζας η έννοια της λειτουργικότητας θα αξιοποιηθεί ως μηχανισμός περικοπών για τα επιδόματα των ατόμων με αναπηρία, μείωσης των ποσοστών αναπηρίας και των συντάξεων και πάει λέγοντας.

Να, λοιπόν, τι έχουν να περιμένουν τα άτομα με αναπηρία, όπως και οι εργαζόμενοι, τα φτωχά λαϊκά στρώματα από τα μέτρα και την απάτη των λεγόμενων «αντίμετρων». Η μόνη ανάσα που μπορούν να περιμένουν δεν θα έρθει από τις πολιτικές διαχείρισης οι οποίες στηρίζουν τον καπιταλιστικό δρόμο ανάπτυξης, αλλά μόνο από τη δική τους πάλη και συμμαχία για ανάκτηση απωλειών, από την ικανοποίηση των αναγκών τους σε σύγκρουση με το κεφάλαιο, τις κυβερνήσεις και τα κόμματά του.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Πρόεδρο.

Έχει γίνει μια αλλαγή εσωτερικά στην Κοινοβουλευτική Ομάδα του ΣΥΡΙΖΑ. Ενώ είχα προαναγγείλει τον κ. Παπαδόπουλο, ο οποίος θα μιλήσει αύριο, θα μιλήσει ο κ. Μάρδας. Αμέσως μετά είναι ο κ. Θεοφύλακτος, ο κ. Καββαδάς, ο κ. Αϊβατίδης και ο κ. Παπαηλιού, για να ολοκληρώσουμε τη σημερινή διαδικασία.

Κύριε Μάρδα, έχετε τον λόγο για πέντε λεπτά.

**ΔΗΜΗΤΡΙΟΣ ΜΑΡΔΑΣ:** Κύριε Πρόεδρε, κυρίες και κύριοι, πολλά ενδιαφέροντα θέματα αναπτύσσονται στη Βουλή. Βέβαια, πολλά από αυτά είναι εκτός θέματος, σύμφωνα με το άρθρο 66 παράγραφος 8 του Κανονισμού μας. Παρουσιάζουν ενδιαφέρον, αλλά, καθώς είναι εκτός θέματος, δεν θα ήθελα να κάνω κάποιες επισημάνσεις. Θα τις κάνω όταν έρθει η ώρα.

Ως προς τα υπόλοιπα, μπορώ να πω ότι ακούγονται συχνά ανακρίβειες, παρά το γεγονός ότι έχουμε κείμενα τα οποία είναι σαφώς γραμμένα και ιδιαίτερα κατανοητά. Και από την άλλη πλευρά ακούγονται και κάποιες υπερβολές.

Το θέμα μου είναι το υπερταμείο. Και θα ήθελα να κάνω κάποιες επισημάνσεις, για να δούμε πώς φτάσαμε στο υπερταμείο. Να υπενθυμίσω ότι το χρέος μας το 2010 ήταν 330 δισεκατομμύρια ευρώ περίπου, το 146% περίπου του ΑΕΠ της χώρας.

Εκείνη την εποχή η Κτηματική Υπηρεσία του Δημοσίου είχε κάνει μια μελέτη και είχε διαπιστώσει ότι η περιουσία του δημοσίου ανερχόταν στα 272 δισεκατομμύρια. Και δεν ήταν η μόνη, καθώς είχαμε και την περιουσία του Υπουργείου Υγείας και Πρόνοιας, δύο χιλιάδες τετρακόσια ενενήντα περίπου ακίνητα της τάξης των 50 με 60 δισεκατομμυρίων ευρώ.

Υπήρχαν άλλα ακίνητα του δημοσίου τα οποία δεν ανήκαν στη μελέτη της ΚΕΔ, μάλλον στην πρώτη ενότητα των 272 δισεκατομμυρίων. Επίσης, όπως γνωρίζετε όλοι από τις περιοχές που γυρίζετε, που επισκέπτεστε, υπάρχει μία τρομακτική περιουσία των δήμων, που εξακολουθεί να είναι ανεκμετάλλευτη. Είχε εκτιμηθεί από τη Νέα Δημοκρατία ότι όλο αυτό το ποσό ήταν ίσο με 350 έως 400 δισεκατομμύρια ευρώ.

Εκείνη την εποχή είχαμε το πρώτο μεσοπρόθεσμο πρόγραμμα τον Ιούνιο του 2011, το μεσοπρόθεσμο 2012-2015, στη σελίδα 36 του οποίου αναφέρεται ότι θα υπήρχε ένα πρόγραμμα αποκρατικοποιήσεων της τάξεως των 50 δισεκατομμυρίων ευρώ.

Καταθέτω τη σελίδα του μεσοπρόθεσμου για τα Πρακτικά.

(Στο σημείο αυτό ο Βουλευτής κ. Δημήτριος Μάρδας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο στις 7 Ιουλίου, ο κ. Σαμαράς αναφέρθηκε σε μία αξιοποίηση της περιουσίας 50 δισεκατομμυρίων ευρώ.

Είχε εκτιμηθεί τότε ότι εάν εκμεταλλευόμασταν το 40% όλης της περιουσίας που ανέφερα προηγουμένως -γιατί τα 272 δισεκατομμύρια δεν ήταν καθαρά, με την έννοια ότι υπήρχαν κάποια προβλήματα, αλλά σύμφωνα με τη μελέτη της ΚΕΔ το 40% παρέμεναν καθαρά και ήταν προς εκμετάλλευση-, εάν μπαίναμε σε μια τέτοια διαδικασία με ΣΔΙΤ ή με leasing, με μακροχρόνια μίσθωση, χωρίς το δημόσιο να χάσει την κυριότητά του, θα μπορούσαν να εξευρεθούν έσοδα της τάξης των 5 δισεκατομμυρίων ευρώ ετησίως. Αυτά είχαν γραφεί εκείνη την περίοδο.

Τότε η περιουσία μας είχε μια αξία. Από τη στιγμή κατά την οποία ως υποστηρικτές των ιδιωτικοποιήσεων δεν μπήκατε σε μια διαδικασία αξιοποίησης της περιουσίας στον χρόνο που έπρεπε, ήταν εύλογο -και μπορούσε ο οποιοσδήποτε να το εκτιμήσει- ότι λόγω της κρίσης θα είχαμε μια απαξίωση αυτής της περιουσίας.

Έτσι, λοιπόν, παρά τις όποιες δεσμεύσεις, παρά τις όποιες υποσχέσεις, παρά το γεγονός ότι το 2010αυτή η περιουσία είχε ένα μεγάλο ύψος και μπορούσε να καλύψει με αρκετά μεγάλη άνεση μέρος του χρέους, δεν έγινε τίποτα ή έγιναν ελάχιστα, για να είμαι πιο ακριβής, κατά την περίοδο 2011-2014.

Τι σημαίνει αυτό; Η Ελλάδα έδειξε ότι ήταν αναξιόπιστη, υπήρχαν παλινωδίες, υπήρχαν καθυστερήσεις, υπήρχε μια μορφή εμπαιγμού των θεσμών, με συνέπεια να φθάσουμε στο υπερταμείο.

Το υπερταμείο είναι δημιούργημα της ασυνέπειας της περιόδου 2010-2014, όπως και να το δείτε. Διότι, εάν εφαρμόζατε αυτά τα οποία είχατε υποσχεθεί ή αυτά που είχαν καταγραφεί στο τότε μεσοπρόθεσμο, δεν θα υπήρχε το υπερταμείο σήμερα.

Και γίνεται αυτή τη στιγμή μια συζήτηση για 25 δισεκατομμύρια, που είναι ως εγγύηση και όχι ως ενέχυρο σε ένα σύνολο 320 περίπου δισεκατομμυρίων ευρώ χρέους. Δηλαδή, η όλη μας έγνοια είναι τα 25 δισεκατομμύρια και αγνοούμε τα 320 δισεκατομμύρια τα οποία οφείλουμε ή υπονοεί ο οποιοσδήποτε ότι, πέραν των 25 δισεκατομμυρίων, όλα τα υπόλοιπα θα παραμείνουν είτε απλήρωτα είτε δεν ξέρω και εγώ τι άλλο;

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μάρδα.

Κύριε Θεοφύλακτε, έχετε τον λόγο για πέντε λεπτά.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Κυρία και κύριε Υπουργέ, κύριοι Βουλευτές, θέλω να κάνω μια ερώτηση, για να πιάσουμε λίγο το πράγμα από την αρχή. Θέλετε να βγούμε από το μνημόνιο ή όχι; Θέλετε να τελειώνουμε με τα μνημόνια ή όχι; Ποιος θέλει και ποιος δεν θέλει, να ξεκινήσουμε από τα βασικά.

Εμείς και η Κυβέρνησή μας θέλουμε να τελειώνουμε με τα μνημόνια και αυτό κάνουμε με το παρόν νομοσχέδιο, που κλείνει επιτυχώς και την τέταρτη αξιολόγηση του τρίτου προγράμματος και βγάζει τη χώρα μας τον Αύγουστο του 2018 από τα μνημόνια.

Κύριοι συνάδελφοι της Νέας Δημοκρατίας, θέλετε να βγούμε από τα μνημόνια ή όχι; Θέλει να ακούσει ο ελληνικός λαός, γιατί τόσους μήνες που έχει προαναγγελθεί η καθαρή έξοδός μας από τα μνημόνια τον Αύγουστο, όλο μεμψιμοιρίες ακούμε. Θέλετε, ναι ή όχι;

Οι συνάδελφοι του ΠΑΣΟΚ θέλουν να βγούμε από τα μνημόνια, ναι ή όχι; Κατ’ αρχάς, να ξέρουμε εάν θέλουν. Δεν είναι στην Αίθουσα, αλλά θα μας ακούν. Γιατί από τα πολιτικά λάθη και εγκλήματα Νέας Δημοκρατίας και ΠΑΣΟΚ χρεοκόπησε η χώρα και μπήκε στα μνημόνια, με τα δάνεια με «αέρα», με τα σκάνδαλα στην υγεία, με τα εξοπλιστικά, με τις δημόσιες συμβάσεις και τόσα άλλα. Με αυτά χρεοκοπήσατε τη χώρα, τη βάλατε στα μνημόνια και τώρα που τη βγάζουμε εμείς, δεν θέλετε να βγει. Αυτό είναι τουλάχιστον μεμψιμοιρία.

Όλη η Ευρωπαϊκή Ένωση, όλοι οι διεθνείς παράγοντες, όλοι οι θεσμοί και κυρίως όλοι οι Έλληνες και οι Ελληνίδες θέλουν να βγούμε, να τελειώνουμε με αυτή την εξευτελιστική επιτροπεία, εκτός από τον Μητσοτάκη και τη Νέα Δημοκρατία. Όμως, είτε το θέλουν είτε όχι, με αυτό το νομοσχέδιο κλείνει και η τέταρτη αξιολόγηση και, σεβόμενοι τις θυσίες του ελληνικού λαού οκτώ χρόνια τώρα, βγάζουμε τη χώρα από τα μνημόνια.

Η οικονομία έχει σταθεροποιηθεί, κυρίες και κύριοι συνάδελφοι. Σύμφωνα με τους αριθμούς, έχει πάνω από έναν, ενάμισι χρόνο που πάει καλά στις άμεσες ξένες επενδύσεις. Αναφέρω ενδεικτικά ότι ο τουρισμός κάθε χρονιάς σπάει το ένα ρεκόρ μετά το άλλο. Υπάρχει ανάπτυξη, υπάρχουν πλεονάσματα, μείωση της ανεργίας και τόσα άλλα.

Αυτά τα ξέραμε εδώ και καιρό. Εμείς που ξέρουμε και την κοινωνία, έχει πάνω από έξι μήνες που το βλέπουμε αυτό το πράγμα να σταθεροποιείται και σιγά-σιγά να πηγαίνουμε σε μια δημοσιονομική άνωση, σε μια οικονομική άνωση. Στην κοινωνία το βλέπουμε αυτό.

Με αυτό το πολυνομοσχέδιο δεν έχουμε καινούργια μέτρα, να το ξεκαθαρίσουμε αυτό. Αντίθετα, έχουμε θετικές διατάξεις και ενδεικτικά αναφέρω τα εργασιακά και την υγεία. Προβλέπεται ότι θα υπάρχει δημοσιονομικός χώρος και για την άσκηση φιλολαϊκών πολιτικών αλλά και για τη μείωση των φορολογικών συντελεστών.

Τώρα, οι συνάδελφοι της Αντιπολίτευσης μιλούν ξανά για αυτά που είχαν ψηφιστεί με τη δεύτερη αξιολόγηση. Λένε ότι θα κόψουμε τις συντάξεις το 2019. Έτσι έλεγαν και πριν, ότι θα ενεργοποιήσουμε τον κόφτη. Ας γίνουν πρώτα αυτά και μετά να μας τα πουν. Μετά να πουν ότι κόψαμε τις συντάξεις. Αυτοί τις έκοψαν έντεκα φορές και λένε τώρα «θα τις κόψετε». Ας το κάνουμε πρώτα. Τώρα, κάποιοι μάς ανάγκασαν στη δεύτερη αξιολόγηση με μια παράλογη εμμονή τους να το ψηφίσουμε και εννοώ το ΔΝΤ. Τα ξέρουμε αυτά, αλλά να δούμε αν θα το κάνουμε.

Δεν μπορώ παρά να μην επισημάνω τη λατρεία και τον ομφάλιο λώρο που έχει η Νέα Δημοκρατία με το 2014. Έχει κολλήσει η μπίλια εκεί πέρα. Ήταν καλό το 2014, ήταν χρυσό το 2014. Το υπερασπίζονται και δεν βλέπουν ότι ο λαός το καταδίκασε. Άρα αυτό θέλουν να ξαναφέρουν.

Να πω και δύο λόγια για το «μακεδονικό». Ας μη γίνει και αυτή η εθνική υπόθεση, κυρίες και κύριοι συνάδελφοι, ιστορία των χαμένων ευκαιριών, όπως το Κυπριακό, που λέμε «κάθε πέρσι και καλύτερα». Το 1992, εάν κλείναμε τη συμφωνία, θα ήταν καλύτερα. Τώρα είναι μια καλή συμφωνία. Αν την αφήσουμε για μετά από είκοσι, είκοσι πέντε χρόνια, θα είναι χειρότερα. Αυτά πάθαμε στο Κυπριακό. Να μην τα πάθουμε και τώρα. Είναι ένα καλό μομέντουμ. Είναι μια καλή συμφωνία, που δίνει τέλος στην καπηλεία του ονόματος «Μακεδονία» σκέτο, που γίνεται για δεκαετίες. Εκατόν σαράντα χώρες την έχουν αναγνωρίσει. Αναγνωρίζουν οι βόρειοι γείτονες ότι δεν υπάρχουν αλυτρωτισμοί.

Βέβαια, είναι ακατανόητη η στάση της Αντιπολίτευσης, διότι και η κυβέρνηση του Κώστα Καραμανλή και η κυβέρνηση Σαμαρά - Βενιζέλου μιλούσαν για σύνθετη ονομασία παντού. Σαν κυβέρνηση, για σύνθετη ονομασία έλεγαν. Τώρα, ποιος σοβαρός ψηφοφόρος της Δεξιάς θα βλέπει αυτές τις παλινωδίες και θα τις ανέχεται;

Ακούσαμε από τον συνάδελφο, τον κ. Σκρέκα, το εξής παράδοξο. Φέρτε, λέει, να την κυρώσουμε στη Βουλή και μετά να την υπογράψουμε. Πρώτα υπογράφονται οι συμφωνίες και μετά κυρώνονται.

Και αυτό το είπε και ο Πρωθυπουργός στη συνέντευξή του στην ΕΡΤ. Είναι πραγματικά ένα κέρδος στη διαπραγμάτευση. Δηλαδή, η συμφωνία θα έρθει στην ελληνική Βουλή, αφού περάσει από τη Βουλή των βορείων γειτόνων, από πιθανό δημοψήφισμα και από αλλαγή του Συντάγματός τους. Αυτό είναι κέρδος και θα χάσουμε εμείς αυτό το κέρδος της διαπραγμάτευσης και της συμφωνίας; Γιατί φανταστείτε να έχουμε κυρώσει εμείς μια συμφωνία και μετά να μην ψηφιστεί ή να μην αλλάξει το Σύνταγμα, που είναι κατά τι δυσκολότερο.

Κύριε Πρόεδρε, είχα αναφερθεί και χθες στην επιτροπή -και επιτρέψτε μου ένα λεπτό- σε προτάσεις στο κεφάλαιο που αφορά τα κόκκινα δάνεια με τον νόμο Κατσέλη και τον εξωδικαστικό μηχανισμό. Είναι προς τη θετική κατεύθυνση. Έκανα κάποιες προτάσεις χθες και δεν βλέπω νομοτεχνικές βελτιώσεις από την Κυβέρνηση. Τις λέω και τώρα και υπάρχει χρόνος έως αύριο.

Στο άρθρο 45 πρέπει να γίνει επέκταση του εξωδικαστικού μηχανισμού και στα χρέη του 2017, για να καταλάβει και τις εκκρεμείς αιτήσεις. Πρέπει να μπει στις μεταβατικές διατάξεις. Είναι σημαντικό.

Στην αιτιολογική έκθεση, στο άρθρο 47, πρέπει να σβηστεί αυτό που λέει ότι δεν εντάσσονται τα δάνεια που δεν είναι επιχειρηματικά. Επαναλαμβάνω ότι είναι κατά πρόσωπο και όχι κατά δάνειο η ρύθμιση των χρεών και στον νόμο Κατσέλη και στον εξωδικαστικό μηχανισμό.

Στο άρθρο 56 να μην περιορίζεται μόνο στους νόμιμους μεριδιούχους, στη στενή οικογένεια δηλαδή, αλλά σε όλους τους κληρονόμους και ας κρίνει ο δικαστής εάν υπάρχει δόλος ή όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο άρθρο 58 1δ αυτό με την υπεύθυνη δήλωση πρέπει να διαγραφεί. Είναι εξευτελιστικό, ανόητο και παράλογο νομικά να ζητάμε να υπάρχει μια βιομηχανία υπευθύνων δηλώσεων. Κάνε μια υπεύθυνη δήλωση ότι δεν είσαι έμπορος, λέει. Είναι νομική έννοια. Θα την κρίνει ο δικαστής.

Στην εμπλοκή της γραμματείας, στο άρθρο 58 παράγραφος 2, πρέπει να μπει ρητή διάταξη ότι από αυτή τη σημείωση της γραμματείας εξαιρούνται οι ελεύθεροι επαγγελματίες, παραδείγματος χάριν, γιατροί, δικηγόροι, μηχανικοί.

Αναφορικά με τον ν.4354 πρέπει να διευκρινιστεί ότι το «ατύπως» δεν θα γίνεται προφορικά, μόνο με ένα τηλεφώνημα. Πρέπει να διευκρινιστεί αυτό.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κύριε συνάδελφε.

**ΙΩΑΝΝΗΣ ΘΕΟΦΥΛΑΚΤΟΣ:** Κλείνω τις προτάσεις μου αναφορικά με το άρθρο 60 παράγραφος 5, που έγινε και ένσταση αντισυνταγματικότητας από τον συνάδελφο του ΠΑΣΟΚ, τον κ. Καρρά, η οποία δεν στέκει καθόλου, γιατί η παύση της τοκογονίας στον νόμο Κατσέλη γίνεται με την κατάθεση της αίτησης στο δικαστήριο, υπό την αίρεση ότι η αίτηση αυτή θα γίνει τελεσίδικα δεκτή. Αν δεν γίνει δεκτή η αίτηση αυτή, αναβιώνουν ούτως ή άλλως οι τόκοι και χωρίς τη διάταξη που είχαμε.

Οχτώ χρόνια που περπατάει ο νόμος Κατσέλη, έτσι εφαρμόζεται. Η αγορά και οι νόμοι έτσι εφαρμόζονται. Τώρα απλώς μπαίνει και με ρητή διάταξη και ξεκαθαρίζεται. Φυσικά, ούτε θέμα αντισυνταγματικότητας υπάρχει. Έτσι ισχύει δηλαδή ούτως ή άλλως, διαφορετικά θα ήταν εύκολο για τον καθένα να διακόψει την τοκογονία καταθέτοντας μια αίτηση στον νόμο Κατσέλη.

Το παρόν πολυνομοσχέδιο, κύριοι συνάδελφοι, αποτελεί την τελευταία πράξη του δράματος των μνημονίων και ουσιαστικά αποτελεί την έναρξη της λύτρωσης του ελληνικού λαού, γι’ αυτό σας καλώ να το ψηφίσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Θεοφύλακτο.

Τον λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρία Υπουργέ, κύριοι συνάδελφοι, η Κυβέρνηση έφερε για ακόμη μία φορά ένα νομοσχέδιο με τη διαδικασία του επείγοντος και μάλιστα σε μία συνθήκη εξαιρετικά κρίσιμη, όχι μόνο για την οικονομία, αλλά και για τα εθνικά μας θέματα.

Το τραγικό, κύριοι της Κυβέρνησης, είναι ότι, όπως στην οικονομία διαπραγματεύεστε με τοξικά και εθνικά επιζήμιο τρόπο, έτσι διαπραγματεύεστε και στα ζητήματα εξωτερικής πολιτικής. Αναφέρομαι στο ζήτημα των Σκοπίων, χωρίς μάλιστα να διαθέτετε την απαραίτητη κυβερνητική συνοχή.

Οι ΑΝΕΛ καταδίκασαν τη συμφωνία που ετοιμάζει ο κ. Τσίπρας με τα Σκόπια. Ως εκ τούτου, ο κ. Τσίπρας δεν έχει καμμία πολιτική νομιμοποίηση να προχωρήσει χωρίς να έχει τη στήριξη της ίδιας της Κυβέρνησής του, αλλά συνεχίζει αδιαφορώντας για όλους, για τους συγκυβερνώντες του, για την Αντιπολίτευση, που δεν ενημέρωσε ποτέ, και κυρίως για τους Έλληνες που έχουν ξεσηκωθεί δηλώνοντας την αντίθεσή τους.

Δεν θα παρασυρθώ από την τακτική αποπροσανατολισμού που επιχειρεί η Κυβέρνηση. Η Νέα Δημοκρατία θα κάνει αυτό που πρέπει και θα φέρει την Κυβέρνηση προ των ευθυνών της για αυτή την εθνική υποχώρηση, που δεν μπορεί να γίνει δεκτή.

Επί του νομοσχεδίου, κυρίες και κύριοι, αναρωτιέμαι τι περισσότερο έχω να προσθέσω μετά την αφοπλιστική τοποθέτηση του πρώην Υπουργού και Βουλευτή του ΣΥΡΙΖΑ κ. Φίλη χθες στην επιτροπή, που αποδόμησε τα επιχειρήματα του κ. Τσακαλώτου, τονίζοντας ότι τα αντίμετρα που περιλαμβάνει το νομοσχέδιο δεν πρόκειται να ανακουφίσουν μισθωτούς και συνταξιούχους και ότι τα πλεονάσματα δεν θα βοηθήσουν την ανάπτυξη της ελληνικής οικονομίας.

Και ο κ. Φίλης δεν είναι ο μόνος. Πολλοί από τις Κοινοβουλευτικές Ομάδες του ΣΥΡΙΖΑ και των ΑΝΕΛ έχουν την ίδια άποψη. Αυτό, κύριε Υπουργέ, είναι η απόδειξη ότι και αυτό το νομοσχέδιο σφραγίζει με περίτρανο τρόπο το γεγονός ότι η πολιτική σας δεν υποστηρίζεται ούτε από εσάς.

Ακόμα και εσείς, κύριοι συνάδελφοι της Κυβέρνησης, που μέχρι χθες καλλιεργούσατε τον μύθο της καθαρής εξόδου από το μνημόνιο δεν το πιστεύετε. Το πιθανότερο είναι να πειθαρχήσετε κομματικά και να ψηφίσετε. Ξέρετε ωστόσο ότι με την ψήφο σας φέρνετε νέες υποχρεώσεις, νέες μελλοντικές δεσμεύσεις, νέα λιτότητα και μάλιστα χωρίς νέα χρηματοδότηση.

Ξέρετε ότι με την ψήφο σας επικυρώνετε άνευ όρων το τέταρτο μνημόνιο. Για αυτό είναι, κυρίες και κύριοι, το παρόν νομοσχέδιο, ένα νέο μνημόνιο με την υπογραφή για δεύτερη φορά της Κυβέρνησης της Αριστεράς, ένα μνημόνιο με μέτρα ύψους 5,1 δισεκατομμυρίων, με μειώσεις συντάξεων και μείωση του αφορολόγητου, που λίγους μήνες πριν μας λέγατε ότι είναι μια ακόμη κόκκινη γραμμή για την Κυβέρνηση, με πρωτογενή πλεονάσματα όχι από ανάπτυξη, αλλά από υπερφορολόγηση και πετσόκομμα των συντάξεων, με υποθήκη της δημόσιας περιουσίας ύψους 25 δισεκατομμυρίων ως εγγύηση για την αποπληρωμή του ESM, με μια ανάπτυξη ασθενική που δεν ανταποκρίνεται στις δυνατότητες και στις ανάγκες της χώρας, με βαριές ασφαλιστικές εισφορές για τους ελεύθερους επαγγελματίες και με ένα βουνό νέων εξοντωτικών μέτρων λιτότητας.

Κυρίες και κύριοι της Κυβέρνησης, καλό θα ήταν πριν έρθετε εδώ με αυτό το νομοσχέδιο να έχετε κάνει την αυτοκριτική σας και, τουλάχιστον, αν δεν μπορούσατε να κάνετε διαφορετικά, να νομοθετήσετε διαφορετικά, να είχατε το πολιτικό θάρρος να ζητήσετε ανανέωση της εμπιστοσύνης των πολιτών και να αντιμετωπίσετε την πραγματικότητα.

Και η πραγματικότητα είναι ότι επί των ημερών σας αυξήθηκαν φόροι, αυξήθηκαν τα χρέη των πολιτών, κατασχέθηκαν κατοικίες, έγιναν ένα εκατομμύριο οκτακόσιες χιλιάδες κατασχέσεις λογαριασμών, μειώθηκε το διαθέσιμο εισόδημα των πολιτών, οι φτωχοί έγιναν φτωχότεροι και θα γίνουν ακόμη περισσότερο με το παρόν νομοσχέδιο και το μόνο που ευημέρησε ήταν το κομματικό κράτος των ΣΥΡΙΖΑ - ΑΝΕΛ.

Κυρίες και κύριοι, ευτυχώς για τους Έλληνες τα έργα και οι ημέρες των ΣΥΡΙΖΑ - ΑΝΕΛ τελειώνουν. Δυστυχώς, όμως, για όσο λίγο καιρό σάς απομένει διαχειρίζεστε ακόμα τις τύχες τους και βρίσκεστε σήμερα εδώ για να ψηφίσετε ελαφρά τη καρδία νέα βαριά μέτρα λιτότητας. Αυτή είναι η πραγματικότητα και η πραγματικότητα είναι αυτή που σας αντιπολιτεύεται, όχι μόνο εμείς.

Επιτέλους καταλάβετε ότι πέρα από τα ψεύτικα τα λόγια τα μεγάλα υπάρχουν και οι πράξεις και οι πράξεις σας, τα νομοθετήματά σας, τα μνημόνιά σας σας απογυμνώνουν και οι πολίτες βλέπουν ξεκάθαρα την πολιτική εξαπάτηση και κοροϊδία κι αυτό θα σας το αποδείξουν οι ίδιοι στις εκλογές που, αργά ή γρήγορα, θα έρθουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και για τη συνέπεια στον χρόνο.

Τον λόγο έχει ο κ. Αϊβατίδης για πέντε λεπτά.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Η συγκυβέρνηση το τελευταίο χρονικό διάστημα έχει βομβαρδίσει τον Έλληνα πολίτη, με την αρωγή βεβαίως διαφόρων μέσων μαζικής ενημέρωσης, με την προαναγγελία της δήθεν καθαρής εξόδου από τα μνημόνια τον Αύγουστο. Αυτή είναι μια ψευδής προαναγγελία, μια κίβδηλη και παραπλανητική προαναγγελία.

Το ερώτημα που τίθεται είναι πολύ συγκεκριμένο: Αποτελεί μία ακόμη αυταπάτη ή αποτελεί μια πολιτική απάτη; Στην πρώτη περίπτωση πρόκειται για πολιτικούς αιθεροβάμονες. Στη δεύτερη περίπτωση πρόκειται ξεκάθαρα για πολιτικούς αριβίστες.

Άκουσα από τον εισηγητή του ΣΥΡΙΖΑ ένα επιχείρημα, προκειμένου να καταδείξει σε πόσο σωστή -και προς την επίλυση του προβλήματος- κατεύθυνση βρίσκεται η συγκυβέρνηση. Ανέφερε τη μεγάλη πτώση που εμφανίζει η ανεργία στη χώρα μας. Πράγματι τον Μάρτιο του τρέχοντος έτους η ανεργία ήταν 20,1%. Αυτό το επιχείρημα είναι ένα κίβδηλο επιχείρημα. Να θυμίσω, χωρίς βεβαίως να είμαι οικονομολόγος, όμως, βασικά πράγματα οφείλω να γνωρίζω, ότι η ανάπτυξη μπορεί να επιτευχθεί μέσω επενδύσεων και φυσικά μέσω υψηλής απασχόλησης με ικανού βαθμού αποδοτικότητα και φυσικά σκληρή εργασία.

Το έτος 2008 οι απασχολούμενοι στην Ελλάδα, οι έχοντες δηλαδή εργασία, ήταν τέσσερα εκατομμύρια εξακόσιες πενήντα χιλιάδες. Οι δε άνεργοι το 2008 ήταν τριακόσιες τριάντα πέντε χιλιάδες. Δέκα χρόνια μετά, σήμερα δηλαδή, οι απασχολούμενοι στην Ελλάδα είναι τρία εκατομμύρια επτακόσιες εβδομήντα χιλιάδες, ένα εκατομμύριο περίπου λιγότεροι. Οι δε άνεργοι είναι εξακόσιες πενήντα χιλιάδες περισσότεροι. Ανέρχονται στις εννιακόσιες εβδομήντα τέσσερις χιλιάδες.

Να σημειώσω εδώ ότι τριακόσιες δέκα χιλιάδες, τουλάχιστον, Έλληνες έχουν φύγει στο εξωτερικό. Το 60% αυτών έχει τουλάχιστον ένα πτυχίο και μόνο ένας στους τέσσερις επιθυμεί με τις παρούσες συνθήκες να επιστρέψει στην Ελλάδα.

Τον Ιανουάριο του τρέχοντος έτους είχαμε ύφεση 0,2%. Τον Φεβρουάριο είχαμε ανάπτυξη 0,1%. Τον Μάρτιο είχαμε ύφεση 0,2%. Βλέπουμε, δηλαδή, κάποιες παλινωδίες στους δείκτες. Τον Απρίλιο ήταν μηδενικός ο δείκτης, τον δε Μάιο ήταν 0,6%. Η πρόβλεψη για το 2020 είναι περίπου 2%. Το δε υπερπλεόνασμα το 2022 είναι περισσότερο από 5%. Τι σημαίνει αυτό; Ότι το υπερπλεόνασμα δεν θα βασίζεται σε ανάπτυξη, αλλά στην υπερφορολόγηση.

Σημειώνω επίσης ότι ο λόγος του χρέους προς το Ακαθάριστο Εγχώριο Προϊόν στα τέλη του Ιουνίου θα είναι περίπου 176%. Το μάξιμουμ ήταν το έτος 2016 επί ΣΥΡΙΖΑ, 180,80%.

Άρα, λοιπόν, οι συνθήκες δεν είναι καθόλου ευοίωνες. Η Κυβέρνηση ψεύδεται για την καθαρή έξοδο. Το δε τρίτο μνημόνιο που ψήφισε είναι το επαχθέστερο όλων. Βεβαίως, η ρίζα του κακού είναι στις προηγούμενες κυβερνήσεις.

Υπάρχουν δύο ρήτρες, οριστική δέσμευση μη αμφισβήτησης της ονομαστικής αξίας του χρέους από τον Αλέξη Τσίπρα και υποθήκευση της παρούσας και μελλοντικής κινητής και ακίνητης περιουσίας. Προς επιβεβαίωση αυτών, η «σφραγίδα», θα έλεγα, είναι το άρθρο 109, με το οποίο η «Ελληνική Εταιρεία Συμμετοχών και Περιουσίας» είναι εγγυήτρια για ποσό έως 25 δισεκατομμύρια. Ουσιαστικά προσημειώνεται η δημόσια περιουσία.

Το εισαχθέν σχέδιο νόμου είναι το ναυάγιο της μαρξιστικής - λενινιστικής Αριστεράς στην Ελλάδα. Αποτελεί την πλήρη υποταγή στους διεθνείς τοκογλύφους. Ανάλογο ναυάγιο του μαρξισμού έλαβε χώρα στις 4 Μαΐου του τρέχοντος έτους, όταν ο αρχικεφαλαιοκράτης Ζαν Κλοντ Γιουνκέρ στο Τριρ προέβη σ’ έναν πύρινο λόγο υπέρ του Μαρξ, ουσιαστικά ειρωνευόμενος τη μαρξιστική θεωρία και δηλώνοντας βεβαίως την υποταγή αυτή του μαρξισμού στον καπιταλισμό.

Η Χρυσή Αυγή καλεί όλους τους Έλληνες –και όχι βεβαίως τους ελληνόφωνους- την Παρασκευή στο συλλαλητήριο που θα λάβει χώρα, προκειμένου να διαδηλώσουν κατά της συμφωνίας Τσίπρα - Ζάεφ.

Παρατηρώ μία ομοιότητα ανάμεσα στο «Athens Pride 2018» και σ’ αυτό που μπορώ να ονομάσω σαν «Prespes Pride 2018». Στο «Athens Pride 2018» ιδιόρρυθμοι σεξουαλικά συμπολίτες μας επιδεικνύουν με υπερηφάνεια την ιδιορρυθμία τους αυτή. Στο «Prespes Pride» ιδιόρρυθμοι πολιτικοί, όπως ο Πρωθυπουργός μας, επιδεικνύουν υπερήφανα την ανεπάρκειά τους, προβαίνοντας σε μια εθνική μειοδοσία.

Η Χρυσή Αυγή καλεί τον λαό να αντισταθεί με κάθε νόμιμο μέσο, προκειμένου να διαφυλαχθεί η ελληνικότητα της Μακεδονίας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Ο κ. Παπαηλιού έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, στο συζητούμενο πολυνομοσχέδιο περιλαμβάνονται τα προαπαιτούμενα για την ολοκλήρωση της τέταρτης αξιολόγησης του τρίτου μνημονιακού προγράμματος, η οποία θα ανοίξει τον δρόμο για την έξοδο της χώρας από το πλέγμα και τον μηχανισμό των μνημονιακών πολιτικών και βέβαια για τη διευθέτηση του δημόσιου χρέους.

Αυτό σημαίνει επιστροφή στην κανονικότητα, χωρίς αυτή η επιστροφή να συνιστά και επιστροφή στο παρελθόν. Σημαίνει ότι εφεξής η χώρα θα έχει μεγαλύτερη ελευθερία κινήσεων και συνεπώς επιλογών. Θα παύσει η σκληρή επιτροπεία και, κατά τούτο, το νομοσχέδιο είναι το τελευταίο της μνημονιακής περιόδου.

Θα υπάρχει εποπτεία, η οποία υφίσταται σε όλες τις χώρες μέλη της Ευρωπαϊκής Ένωσης, έστω και αν στην περίπτωση της χώρας μας αυτή θα είναι ενισχυμένη. Και, βέβαια, η χώρα θα έχει και την ευθύνη για τις μετά τα μνημόνια πολιτικές.

Σε όλες τις τοποθετήσεις των συναδέλφων της Νέας Δημοκρατίας και του ΠΑΣΟΚ υπήρξαν σκόπιμες παραλείψεις. Οι συνάδελφοι δεν είπαν λέξη για το πότε, μετά από ποιες πολιτικές και επί ποιων κυβερνήσεων πτώχευσε η χώρα. Η πτώχευση συνέβη μετά μία περίοδο επίπλαστης ευημερίας, υπό καθεστώς διαπλεκόμενης διαφθοράς. Δεν είπαν λέξη για το επί ποιας κυβέρνησης επεβλήθη το μνημόνιο.

Δεν είπαν λέξη για την περίοδο 2010 - 2014. Ας θυμηθούμε τι συνέβη εκείνη την περίοδο. Το ΑΕΠ απομειώθηκε κατά 25%, έντεκα φορές μειώθηκαν οι συντάξεις, έκλεισαν εκατοντάδες χιλιάδες επιχειρήσεις, η ανεργία εκτοξεύτηκε σε δυσθεώρητα ύψη και επίσης η χώρα αιμορράγησε με τη φυγή χιλιάδων επιστημόνων στο εξωτερικό, το λεγόμενο «brain drain».

Αυτή την αφωνία των συναδέλφων της Νέας Δημοκρατίας και του ΠΑΣΟΚ για τις δικές τους ευθύνες επιβεβαίωσε και ο εισηγητής της Νέας Δημοκρατίας, που είπε ότι «δεν ασχολούμεθα με το παρελθόν». Δυστυχώς, όμως, κυρίες και κύριοι συνάδελφοι, το παρελθόν βαραίνει, σας βαραίνει και έχει συνέχεια και συνέπειες στο παρόν και στο μέλλον.

Δεν είπαν λέξη οι συνάδελφοι της Νέας Δημοκρατίας και του ΠΑΣΟΚ ότι μετά την αποτυχία της στρατηγικής της αριστερής παρένθεσης και των επανειλημμένων διαψεύσεων των προβλέψεών τους έχουν συντελεστεί και πάντως δρομολογηθεί: η αντιμετώπιση της ανθρωπιστικής κρίσης, η βελτίωση των μακροοικονομικών δεικτών, η σταδιακή μείωση της ανεργίας, η αύξηση των εξαγωγών, θεσμικές αλλαγές που προσδιορίζουν το πλαίσιο σε πολλούς τομείς της δημόσιας ζωής, αλλαγές που έπρεπε να είχαν πραγματοποιηθεί εδώ και πάρα πολλά χρόνια και επιπλέον, το «ολιστικό» αναπτυξιακό σχέδιο μετά από τα περιφερειακά αναπτυξιακά συνέδρια, που υπήρξε ευρύτατη συμμετοχή των οργανωμένων τοπικών κοινωνιών.

Σε αυτό το πλαίσιο, το παρόν πολυνομοσχέδιο περιλαμβάνει, εκτός από δεσμεύσεις οι οποίες στηρίζονται στο μνημόνιο του Αυγούστου του 2015, και θετικά μέτρα στα πεδία των εργασιακών σχέσεων, της επιχειρηματικότητας, της υγείας. Ειδικότερα, στον χώρο των εργασιακών σχέσεων ενισχύεται η μεσολάβηση, επιβεβαιώνεται η μονομερής προσφυγή στη διαιτησία, αποκαθίσταται η συλλογική αυτονομία, επεκτείνονται οι κλαδικές συλλογικές συμβάσεις εργασίας, επαναφέρεται η αρχή της εύνοιας κ.λπ.. Αυτές οι ρυθμίσεις αποτυπώνουν και τη διαφορά μας σε σχέση με τις νεοφιλελεύθερες πολιτικές της Νέας Δημοκρατίας και κυρίως αποτυπώνουν τη διαφορά μας κατά τη μεταμνημονιακή εποχή, δηλαδή τη διαφορά μας στην προοπτική του χρόνου.

Κυρίες και κύριοι συνάδελφοι, κατ’ αυτήν θα υπάρξει η αντίστιξη της πολιτικής του κοινωνικού κράτους με την πολιτική της νεοφιλελεύθερης αυθαιρεσίας και νεοφιλελεύθερης βαρβαρότητας.

Μετά από χρόνια ύφεσης η ελληνική οικονομία εισέρχεται σε τροχιά ανάκαμψης, η οποία εδραιώνεται και αναμένεται να έχει διάρκεια. Οι θεσμικές τομές - μεταρρυθμίσεις σε όλα τα πεδία αποτελούν προϋπόθεση για την εφαρμογή του αναπτυξιακού σχεδίου, το οποίο μπορεί να αλλάξει το παραγωγικό υπόδειγμα της χώρας και τον προσανατολισμό της ελληνικής οικονομίας. Η χώρα αποκτά επιτέλους Κτηματολόγιο, δασικούς χάρτες, σαφείς χρήσεις γης, οργανωμένες δομές υποδοχής επιχειρήσεων, ενιαίο νόμο για τις δημόσιες συμβάσεις, σύγχρονο εταιρικό δίκαιο, νέα απλά καθεστώτα αδειοδότησης και λειτουργίας επιχειρήσεων.

Τόσο αυτές όσο και άλλες μεταρρυθμίσεις που δρομολογούνται στο δικαστικό σύστημα και τη δημόσια διοίκηση απαιτούν χρόνο για να εδραιωθούν και να αποδώσουν. Σε αυτό το πλαίσιο προσδοκάται ότι θα αυξηθούν οι επενδύσεις και θα μειωθεί περαιτέρω η ανεργία.

Κυρίες και κύριοι συνάδελφοι, εκτός από όλα αυτά, επιχειρείται η ριζική αντιμετώπιση της διαπλοκής και των φαινομένων διαφθοράς που ταλάνισαν τη χώρα επί πολλά χρόνια.

Ας μη λησμονείται ο εναγκαλισμός του παλαιού κομματικού συστήματος με τα μέσα μαζικής ενημέρωσης, επιχειρηματικά συμφέροντα και τις τράπεζες. Τα απλήρωτα ογκώδη δάνεια των κομμάτων που κυβέρνησαν τη χώρα, η κατάρρευση ιστορικών εκδοτικών συγκροτημάτων, τα τραύματα στην αξιοπιστία του πολιτικού συστήματος θυμίζουν ένα παρελθόν που πρέπει να αφήσουμε πίσω μας οριστικά. Ο λαός το έχει ήδη καταδικάσει.

Κυρίες και κύριοι συνάδελφοι, η Νέα Δημοκρατία και το ΠΑΣΟΚ επιμένουν στις νεοφιλελεύθερες πολιτικές. Απέναντί τους και στο πλέγμα συμφερόντων τα οποία στηρίζουν αυτές οι πολιτικές, χρειάζεται ενιαίο κοινωνικό και πολιτικό μέτωπο. Η μεταμνημονιακή εποχή πρέπει να είναι περίοδος ανάπτυξης, παραγωγικής ανασυγκρότησης, δίκαιης διανομής του παραγόμενου πλούτου, για να έχει προοπτική η χώρα και οι πολίτες. Προσδοκούμε ότι θα τα καταφέρουμε.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαηλιού.

Ολοκληρώσαμε για απόψε.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, στις 12 Ιουνίου του 2018 ποινική δικογραφία που αφορά στον Αναπληρωτή Υπουργό Οικονομικών κ. Γεώργιο Χουλιαράκη.

Κύριοι συνάδελφοι, έχουν διανεμηθεί τα Πρακτικά της Τρίτης 24 Απριλίου 2018, της Τετάρτης 25 Απριλίου 2018, της Πέμπτης 26 Απριλίου 2018 (πρωί) και της Πέμπτης 26 Απριλίου 2018 (μεσημέρι) και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς τα Πρακτικά της Τρίτης 24 Απριλίου 2018, της Τετάρτης 25 Απριλίου 2018, της Πέμπτης 26 Απριλίου 2018 (πρωί) και της Πέμπτης 26 Απριλίου 2018 (μεσημέρι) επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 1.16΄ λύεται η συνεδρίαση για σήμερα Πέμπτη 14 Ιουνίου 2018 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Οικονομικών: «Διατάξεις για την ολοκλήρωση της Συμφωνίας Δημοσιονομικών Στόχων και Διαρθρωτικών Μεταρρυθμίσεων - Μεσοπρόθεσμο Πλαίσιο Δημοσιονομικής Στρατηγικής 2019 - 2022 και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**